(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΠΑ΄

Πέμπτη, 18 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ν. Κρητικού, σελ.   
3. Ανακοινώνεται ότι τη συνεδρίαση παρακολουθούν μαθητές από το 27ο Δημοτικό Σχολείο Περιστερίου, το 18ο Δημοτικό Σχολείο Περιστερίου, το 2ο Γενικό Λύκειο Γλυκών Νερών, το 9ο Δημοτικό Σχολείο Ρεθύμνου, το 60ό Δημοτικό Σχολείο Πάτρας, το Κολλέγιο Carthage της Kenosha του Wisconsin των ΗΠΑ, το 2ο Γυμνάσιο Λίμνης Ευβοίας, το Γυμνάσιο Μελιγαλά Μεσσηνίας, το 5ο Γυμνάσιο Άρτας, το 1ο Γενικό Λύκειο Φαρσάλων και από το 2ο Γυμνάσιο Τρικάλων, σελ.   
4. Ομόφωνη έγκριση, για παράταση των εργασιών της Εξεταστικής Επιτροπής για τη διερεύνηση του εγκλήματος των Τεμπών και όλων των πτυχών που σχετίζονται με αυτό για την οποία η Ολομέλεια της Βουλής έχει ορίσει προθεσμία για την ολοκλήρωση των εργασιών της, την 22α Ιανουαρίου 2024, μέχρι τις 22 Φεβρουαρίου του 2024, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επίκαιρων ερωτήσεων της Παρασκευής 19 Ιανουαρίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης», σελ.   
2. Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΛΑΚΙΩΤΑΚΗΣ Ι. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΡΩΝΗΣ Σ. , σελ.   
  
Β. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
 ΑΚΤΥΠΗΣ Δ. , σελ.   
 ΑΝΔΡΙΑΝΟΣ Ι. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΒΕΤΤΑ Κ. , σελ.   
 ΒΟΛΟΥΔΑΚΗ Σ. , σελ.   
 ΒΡΕΤΤΟΣ Ν. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΣΙΟΣ Ι. , σελ.   
 ΓΙΩΡΓΟΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΚΑΡΗ Α. , σελ.   
 ΔΕΛΗΣ Ι. , σελ.   
 ΘΡΑΣΚΙΑ Ο. , σελ.   
 ΚΑΒΒΑΔΑΣ Α. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΑΤΣΙΒΑΡΔΑΣ Χ. , σελ.   
 ΚΑΦΟΥΡΟΣ Μ. , σελ.   
 ΚΕΛΛΑΣ Χ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΤΣΟΥΜΠΑΣ Δ. , σελ.   
 ΚΤΕΝΑ Α. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΖΑΡΙΔΗΣ Μ. , σελ.   
 ΛΙΒΑΝΟΣ Μ. , σελ.   
 ΛΙΝΟΥ Α. , σελ.   
 ΛΥΤΡΙΒΗ Ι. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΜΑΝΤΖΟΣ Δ. , σελ.   
 ΜΑΡΚΟΓΙΑΝΝΑΚΗΣ Α. , σελ.   
 ΜΙΧΑΗΛΙΔΗΣ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΙΜΠΙΛΑΣ Σ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΥ Θ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΙΕΡΡΑΚΑΚΗΣ Κ. , σελ.   
 ΣΚΡΕΚΑΣ Κ. , σελ.   
 ΣΠΑΝΙΑΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΥΛΙΟΣ Γ. , σελ.   
 ΤΖΟΥΦΗ Μ. , σελ.   
 ΤΟΥΡΝΑΣ Ε. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΑΡΑΣ Κ. , σελ.   
 ΤΣΙΡΩΝΗΣ Σ. , σελ.   
 ΦΩΤΗΛΑΣ Ι. , σελ.   
 ΦΩΤΙΟΥ Θ. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΑ΄

Πέμπτη 18 Ιανουαρίου 2024

Αθήνα, σήμερα στις 18 Ιανουαρίου 2024, ημέρα Πέμπτη και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 17-1-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Π΄ συνεδριάσεώς του, της Τετάρτης 17 Ιανουαρίου 2024, σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας ανάμεσα στην Ελληνική Δημοκρατία και την Πορτογαλική Δημοκρατία σχετικά με τη συνδρομή και τη συνεργασία στον τομέα της Πολιτικής Προστασίας».)

Έχω την τιμή να ανακοινώσω στο Σώμα ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης».

Κατόπιν τούτου εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης».

Η Διάσκεψη των Προέδρων αποφάσισε στη συνεδρίαση της στις 11 Ιανουαρίου 2024 τη συζήτηση του νομοσχεδίου σε μία συνεδρίαση εν συνόλω, επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Εμμανουήλ Κόνσολας για δεκαπέντε λεπτά. Παρακαλώ να ανοίξει το σύστημα της ηλεκτρονικής εγγραφής.

Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Καλημέρα, κύριε Πρόεδρε. Ευχαριστώ πολύ.

Κυρία Υπουργέ, κυρίες και κύριοι Βουλευτές, χρόνια πολλά στους εορτάζοντες σήμερα, μεγάλη ημέρα. Αθάνατη ημέρα θα είναι και η σημερινή, όχι μόνο η ημέρα του Αγίου Αθανασίου που προσηλώνει στο καθήκον για το θείο, αλλά είμαστε προσηλωμένοι όλοι σε ένα σημαντικό νομοσχέδιο, κυρίες και κύριοι. Είναι ένα νομοσχέδιο που εξελίσσεται σήμερα στην Ολομέλεια μετά από τη συζήτηση που είχαμε στις επιτροπές, όπου παρήχθη και πολιτικός διάλογος σοβαρός με τεκμήρια, ουσιαστικός σε περιεχόμενο και πιστεύω ότι έχει παραχθεί και ένα πλαίσιο αναφορών παρά τις διαφωνίες που υπήρχαν, που θα είναι χρήσιμες στο μέλλον και επί του πεδίου της εφαρμογής του νομοσχεδίου.

Γιατί όπως λέμε και το βιώνουμε και το πιστεύουμε όλοι, τα θέματα της εκπαίδευσης είναι εθνικά ζητήματα που αφορούν στην ελληνική κοινωνία. Δεν αφορούν μόνο σε αυτούς που εμπλέκονται στον χώρο της εκπαίδευσης, της κατάρτισης, δια βίου και της έρευνας. Αλλά όπως εξελίσσεται και σήμερα που η μεταρρυθμιστική προσπάθεια είναι έντονη, αφορά σε όλη την ελληνική κοινωνία μικρούς και μεγάλους, μαθητές και εκπαιδευτές. Και στο πλαίσιο αυτής της προσπάθειας της Κυβέρνησης, που είναι ένας νέος κύκλος μεταρρυθμίσεων, καταθέτουμε σήμερα προς ψήφιση και εύχομαι να υπερψηφιστεί, όπως έγινε και στις επιτροπές, το συγκεκριμένο νομοσχέδιο.

Και θέλω από την αρχή, κυρίες και κύριοι Βουλευτές, να τονίσω ότι δεν είναι ένα νομοσχέδιο με άλλον μανδύα από αυτό του ν.4763/2020. Είναι ένα νομοσχέδιο που προεκτείνει το νομοσχέδιο του 2020. Είναι μια ουσιαστική τομή στην επαγγελματική εκπαίδευση, κατάρτιση, δια βίου και έρευνα, που είναι προέκταση εκείνης της προσπάθειας της Κυβέρνησης του Κυριάκου Μητσοτάκη και της προηγούμενης ηγεσίας του Υπουργείου Παιδείας.

Θέλω από την αρχή να συγχαρώ την ηγεσία του Υπουργείου Παιδείας, τον κ. Πιερρακάκη, την κ. Μακρή, την κ. Λυτρίβη, τον Γραμματέα και τα στελέχη του Υπουργείου που προσπάθησαν και έφεραν ένα ρεαλιστικό, αλλά πιστεύω και βιώσιμο νομοσχέδιο -και θα το δείξει ο χρόνος- σήμερα στη Βουλή. Και αυτό φάνηκε και από την Επιτροπή Μορφωτικών Υποθέσεων, που έγινε εξαντλητική συζήτηση και μάλιστα αναδείχθηκαν όλα τα ζητήματα. Αναδείχθηκαν οι παθογένειες, αναδείχθηκαν οι προτεραιότητες, αναδείχθηκαν και τα ζητήματα εκείνα τα οποία η κοινωνία θέλει να είναι επισπεύδοντα και εμπροσθοβαρή σε ό,τι αφορά την επαγγελματική εκπαίδευση και κατάρτιση, κάτι το οποίο τόνισαν και οι φορείς σε επίπεδο επιχειρηματιών δομών μη κρατικών, αλλά και εργαζομένων. Και εδώ είναι μια σύστοιχη προσπάθεια όλων των πλευρών.

Θέλω όμως να παρακαλέσω από την αρχή ότι δεν πρέπει να υπάρχουν ερείσματα και σκοπιμότητες, που έχουν κατατεθεί από μερίδα συναδέλφων στις επιτροπές, διότι αυτό οδηγεί σε μια ισοπεδωτική και μηδενιστική αντίληψη. Γνωριζόμαστε όλοι και οι παλαιότεροι και οι νεότεροι και υπάρχουν προσωπικότητες σε αυτή την Αίθουσα. Και προτρέπω να βρούμε τα σημεία σύγκλισης και να προχωρήσουμε μπροστά την επαγγελματική εκπαίδευση, κατάρτιση και δια βίου. Γιατί θέλω να πω ότι σε αυτό τουλάχιστον συμφωνήσαμε και με τον εισηγητή του ΠΑΣΟΚ τον κ. Παραστατίδη, αλλά και με άλλους συναδέλφους άλλων κομμάτων ότι η χώρα υστερεί.

Και ξέρετε είναι εύκολο κανείς να πει ότι φταίει ο Πιερρακάκης, φταίει η Μακρή, φταίει ο Κόνσολας. Είναι ωραίο αυτό, να επιρρίψουμε ευθύνες. Εγώ τολμώ και λέω ότι είναι μια διαχρονική ευθύνη και του ΠΑΣΟΚ και του ΣΥΡΙΖΑ και της Νέας Δημοκρατίας. Αυτοί κυβέρνησαν τον τόπο. Άρα τι πρέπει να κάνουμε; Να μην κρύψουμε τα προβλήματα και τους δείκτες που στερούν τη χώρα να είναι στο επίπεδο της Ευρωπαϊκής Ένωσης αλλά και παγκοσμίως και από την άλλη να προχωρήσουμε μπροστά για το μέλλον. Αυτό ήταν το αίτημα.

Ποιος από εμάς θέλει να σταθεί αγκυλωμένος στο παρελθόν, κυρίες και κύριοι συνάδελφοι; Κανείς. Και σας καλώ λοιπόν να προσέξουμε όλη τη συζήτηση αυτού του νομοσχεδίου, γιατί είναι μια αφετηρία -όπως είπα- ενός κύκλου νέων μεταρρυθμίσεων που θα δώσει πρόσημο στην ελληνική κοινωνία, στην εκπαίδευση στην παιδεία, στη διδασκαλία, στην έρευνα σε όλη την περιφέρεια της χώρας. Γιατί η επαγγελματική εκπαίδευση, κατάρτιση και δια βίου δεν αφορά την Αθήνα και τη Θεσσαλονίκη, το Ηράκλειο και την Πάτρα. Αφορά σε όλη την επικράτεια από τα Διαπόντια μέχρι το Καστελόριζο και από τη Γαύδο μέχρι την Ορεστιάδα.

Και το λέω αυτό γιατί ο σχεδιασμός του Υπουργείου, είναι ένας σοβαρός σχεδιασμός που θέλει να αγκαλιάσει όλες τις δυνάμεις και να μπορέσει τη χώρα να τη στρέψει και να την προσανατολίσει εκεί που πραγματικά έχει ανάγκη η περιφέρεια, η τοπική οικονομία, η υπερτοπική, περιφερειακή και εθνική. Γι’ αυτό το νομοσχέδιο έχει σαφή στόχευση. Υπηρετεί το στόχο της βελτίωσης και της αναβάθμισης της επαγγελματικής εκπαίδευσης και κατάρτισης.

Και θέλω να τονίσω και μια άλλη παράμετρο. Με αυτό το νομοσχέδιο η επαγγελματική εκπαίδευση, κατάρτιση και δια βίου γίνεται πιο ελκυστική για τους νέους ανθρώπους. Αυτό είναι το σημαντικότερο, να μην αφήσουμε αδιάφορους τους νέους που εντάσσονται σε μια εκπαιδευτική δομή, να μην μπουν απλά σε μια δομή και να αποκτήσουν κάποια προσόντα. Όχι κυρίες και κύριοι συνάδελφοι! Εμείς θέλουμε την επαγγελματική εκπαίδευση, κατάρτιση και δια βίου να την καταστήσουμε ελκυστική σύστοιχη με τις προσδοκίες των πολιτών νέων και μεγάλων, προκειμένου να υπάρχουν αυτές οι προσδοκίες επί του πεδίου στην αγορά εργασίας, στην επαγγελματική πορεία των νέων ανθρώπων, να είναι συνδεδεμένες με τις ανάγκες της χώρας και να υπάρχουν και θέσεις εργασίας και καλά αμειβόμενες εργασίες και θέσεις.

Και ξέρετε, επειδή μιλάμε για μεταρρυθμίσεις, κυρίες και κύριοι συνάδελφοι, τι είναι μεταρρύθμιση; Εάν ανοίξουμε ένα λεξικό λημματικό, ερμηνευτικό, μεταρρύθμιση σημαίνει ότι ρυθμίζω μετά από κάποιες προϋπάρχουσες ενδεχόμενες σχέσεις και θέσεις πολιτικών προς το καλύτερο. Βελτιώνω δηλαδή κάποια θεσμοθετημένη προβλεπόμενη διάταξη προς το καλύτερο. Αυτό είναι μεταρρύθμιση. Και λέω, σε αυτό το νομοσχέδιο δεν υπάρχει ένα θετικό;

Ακούσαμε τον Υπουργό στην επιτροπή, την Υφυπουργό, τους εισηγητές και πρέπει να ομολογήσω κάποιοι από εσάς τόλμησαν και έφυγαν από τα κομματικά πλαίσια και το μανδύα τους και είπαν θετικά στοιχεία. Ελάτε να συνομολογήσουμε λοιπόν ποια είναι αυτά τα θετικά και αν αυτά προσφέρουν υπεραξία στην αγορά εργασίας, υπεραξία στις σπουδές των μαθητών, των σπουδαστών.

Γιατί –το λέω αυτό εισαγωγικά και το τονίζω- η αλλαγή ονομασίας των ινστιτούτων επαγγελματικής κατάρτισης σε σχολές ανώτερης επαγγελματικής κατάρτισης δεν είναι αλλαγή ενός μανδύα. Είναι αλλαγή για μια ουσιαστική και καλύτερη εκπαίδευση, κατάρτιση και δια βίου σε επίπεδο στοχοθεσίας, σε επίπεδο περιεχομένων, σε επίπεδο δράσεων και σε επίπεδο αξιολόγησης.

Γιατί η αλήθεια είναι -όπως είπα και στην ομιλία μου στις επιτροπές- κυρίες και κύριοι Βουλευτές, ο στόχος είναι οι δομές που βρίσκονται στο επίπεδο πέντε του εθνικού πλαισίου προσόντων, να αποκτήσουν μια νέα διάρθρωση. Αυτή είναι η βασική στοχοθεσία. Και γιατί; Γιατί θα επικεντρωθεί η διασύνδεσή τους με την αγορά εργασίας σε τοπικό, υπερτοπικό, περιφερειακό και εθνικό επίπεδο. Εάν υπάρχει συνδεδεμένο αυτό το πλαίσιο και δεν είναι αποκομμένες και κατακερματισμένες οι σπουδές, τότε μιλάμε για μια ολιστική προσέγγιση σε αυτή την μεταρρύθμιση που φέρνει το Υπουργείο και ο κ. Πιερρακάκης. Αλλά όχι μόνο ολιστική, είναι μια προσέγγιση οριζόντια και κάθετη σε αυτό το οποίο επιδιώκει η εκπαίδευση προκειμένου οι νέες σχολές επαγγελματικής εκπαίδευσης και κατάρτισης να αγγίξουν όλο το φάσμα των επιδιώξεων της παιδείας γενικότερα.

Οι σχολές ανώτερης επαγγελματικής κατάρτισης διαχωρίζονται σε δύο τομείς, στον τομέα επαγγελματικής κατάρτισης και στον τομέα επαγγελματικής ανάπτυξης και συμβουλευτικής.

Κάθε ένας από τους τομείς υπηρετεί ξεχωριστό στόχο, ξεχωριστές επιδιώξεις. Ο τομέας επαγγελματικής κατάρτισης, εκτός από τα βασικά προγράμματα επαγγελματικής κατάρτισης, θα προσφέρει και προγράμματα αναβάθμισης δεξιοτήτων και επικαιροποίησης γνώσεων, καθώς επίσης και γνώσεις και δεξιότητες –το τονίζω- σε μη πιστοποιημένους αποφοίτους σχολών αλλά και προγράμματα εκπαίδευσης εκπαιδευτικών, πρακτικής άσκησης, που θα γίνονται σε επιχειρήσεις. Δηλαδή εδώ θα υπάρχει –που είναι αίτημα όλων των εκπαιδευτικών δομών- διασύνδεση της θεωρητικής με την πρακτική σχέση των περιεχομένων σπουδών που αποκτούν στο πλαίσιο της φοίτησής τους οι σπουδαστές.

Και μάλιστα πρέπει να τονίσω ότι προβλέπεται η αρχική επαγγελματική κατάρτιση ως δυνατότητα στις σχολές αυτές, πέρα από τα τέσσερα κατ’ ελάχιστον εξάμηνα, να μην υπερβαίνει τα έξι συνολικά, και σύμφωνα με τους οδηγούς κατάρτισης στην κάθε ειδικότητα να συμπεριλαμβάνεται και ένα διάστημα πρακτικής άσκησης. Είναι πολύ σημαντικό από την πρώτη στιγμή να εμπλέκονται στο πεδίο της πρακτικής αυτής οι σπουδαστές, να υπάρχει διασύνδεση θεωρίας και πράξης.

Και αντίστοιχα, ο τομέας επαγγελματικής ανάπτυξης και συμβουλευτικής, ο δεύτερος άξονας δηλαδή των σχολών που με το νομοσχέδιο προβλέπεται σήμερα, παρέχει συμβουλευτική υποστήριξη, καθοδήγηση στους σπουδαστές και στους αποφοίτους σε ζητήματα που σχετίζονται με τον επαγγελματικό προσανατολισμό και τη σταδιοδρομία τους και μάλιστα ο συγκεκριμένος τομέας της συμβουλευτικής -και πρέπει να αναφερθεί σε αυτό το σημείο- θα έχει την ευθύνη της διασύνδεσης με την αγορά εργασίας, τις επιχειρήσεις αλλά και την παρακολούθηση της εφαρμογής της καλής πρακτικής άσκησης που προβλέπεται και εφαρμόζεται.

Σημαντική επίσης καινοτομία του νομοσχεδίου, κυρίες και κύριοι συνάδελφοι, είναι η ηλεκτρονική ψηφιακή πύλη στις σχολές. Αυτή η λειτουργία, η οποία δίνει τη δυνατότητα στους σπουδαστές να έχουν πρόσβαση σε ό,τι αφορά τη στοχοθεσία των σπουδών τους, σχετίζεται με την ολοκλήρωση της φοίτησής τους αλλά και με μια βάση δεδομένων και πληροφοριών που σχετίζονται με την αγορά εργασίας.

Ουσιαστικές είναι οι αλλαγές που έρχονται επίσης στη λειτουργία των κέντρων επαγγελματικής εκπαίδευσης και κατάρτισης, αφού χαρακτηριστικό είναι ότι η ίδρυσή τους, η ίδρυση των σχολών αυτών, θα είναι σε άμεση συνάρτηση με την έρευνα και την καταγραφή των ιδιαίτερων χαρακτηριστικών κάθε πόλης, κάθε περιφέρειας, κάθε περιοχής.

Άρα θα είναι συνδεδεμένα με τα ιδιαίτερα χαρακτηριστικά του παραγωγικού προτύπου κάθε περιοχής, της κάθε τοπικής κοινωνίας αλλά και των αναγκών της τοπικής αγοράς εργασίας. Θα έχουμε δηλαδή κέντρα και ειδικότητες που θα ανταποκρίνονται στα χαρακτηριστικά και στις τοπικές ανάγκες, αυτό που είναι η ανάγκη της κοινωνίας σήμερα όπως προβάλλεται, όχι μόνο από τα μέσα μαζικής ενημέρωσης που βλέπουμε, αλλά αυτό που κάνουμε όλοι όταν βγαίνουμε στις περιφέρειες και μας ζητούν να συνδεθεί η αγορά εργασίας με την εκπαίδευση και το πλαίσιο σπουδών των παιδιών κάθε οικογένειας της περιοχής.

Σε αυτή την κατεύθυνση, κυρίες και κύριοι συνάδελφοι, κινείται και η δημιουργία θεματικών ερευνητικών ινστιτούτων επαγγελματικής εκπαίδευσης και κατάρτισης. Ξέρετε πολύ καλά ότι η γνώση στηρίζεται στην έρευνα. Ποιος από εμάς πιστεύει ότι ο κάθε υπουργός είναι ιθύνων νους και μόνο αυτός γνωρίζει;

Εδώ λοιπόν τι κάνει το Υπουργείο και η ηγεσία του Υπουργείου Παιδείας; Δίνει την ευκαιρία, μέσα από τα ινστιτούτα και την έρευνα που θα προκύψουν πορίσματα και τεκμήρια, να μπορούν να προσανατολίσουν τις σπουδές στις ανάγκες της τοπικής οικονομίας συγκεκριμένων περιοχών.

Επίσης στην κατεύθυνση της διασύνδεσης της επαγγελματικής εκπαίδευσης με την αγορά εργασίας σε κάθε κέντρο επαγγελματικής κατάρτισης, ανάπτυξης και σταδιοδρομίας συνδέεται με τη λειτουργία του ινστιτούτου αυτού και του γραφείου του συγκεκριμένου, αφού αναζητά θέσεις εργασίας, εξεύρεση θέσεων πρακτικής άσκησης ή μαθητείας αλλά και συμβουλευτική υποστήριξη στους σπουδαστές, προκειμένου να μπορέσουν, αφού έχουν τη δυνατότητα να κινηθούν -η εκπαιδευτική κινητικότητα που δημιουργεί το νομοσχέδιο- από μια δομή στην άλλη, που σχετίζονται με την επαγγελματική τους πορεία και τον προσανατολισμό τους.

Μάλιστα τα γραφεία επαγγελματικής ανάπτυξης και σταδιοδρομίας θα συνεργάζονται με επαγγελματικούς φορείς, θα μεριμνούν για την απασχόληση των σπουδαστών και θα παρέχουν συμβουλευτική υποστήριξη σε σπουδαστές για τη μετάβαση σε επόμενες βαθμίδες εκπαίδευσης αλλά και τον επαγγελματικό προσανατολισμό και τις προοπτικές εξέλιξής τους τον θέτουν ως προτεραιότητα στα γραφεία επαγγελματικής ανάπτυξης, που πλέον γίνονται η καρδιά του ινστιτούτου αυτού και είναι και η διασύνδεση, όχι μόνο ψυχοδυναμικά, όχι μόνο επαγγελματικά, όχι μόνο γνωστικά αλλά και κοινωνικά, στο πλαίσιο αυτής της προοπτικής ανάπτυξης των δεξιοτήτων και των αξιών που θέλει κάθε σπουδαστής.

Κυρίες και κύριοι Βουλευτές, όλοι αντιλαμβάνονται ότι η θεσμοθέτηση των κέντρων επαγγελματικής εκπαίδευσης και κατάρτισης αποτελεί ένα από τους βασικούς βραχίονες για την ενοποίηση, για τον συντονισμό της επαγγελματικής εκπαίδευσης και κατάρτισης και κυρίως της ενίσχυσης της εξωστρέφειας των κέντρων αυτών για τη δημιουργία τοπικών οικονομιών κλίμακας, προκειμένου να συνδεθούν με την τοπική αγορά εργασίας.

Σημαντικό στοιχείο του νομοσχεδίου είναι η αναδιάρθρωση των επαγγελματικών λυκείων, που αποτελούν τον πυλώνα της επαγγελματικής εκπαίδευσης, που είναι πολύ σημαντική παράμετρος σε σχέση με αυτά που είπαμε πριν για τα κέντρα, αλλά κυρίως επιχειρείται με αυτό τον τρόπο και τη θεσμική πρόβλεψη η αναβάθμιση των επαγγελματικών λυκείων, με καινοτομίες όπως είναι για παράδειγμα η εισαγωγή νέων εκπαιδευτικών μεθόδων, διδακτικών τεχνικών και δράσεων, σύμφωνα με τις σύγχρονες τεχνικές πρακτικές, ένα μοντέλο διοίκησης και λειτουργίας καινούργιο σε σχέση με αυτό που υπήρχε, νέες σύγχρονες ειδικότητες που αποτελούν προϊόν έρευνας από φορείς αλλά και από το συμβούλιο σύνδεσης με την παραγωγή και την αγορά εργασίας, καθώς επίσης και με την εισαγωγή της επιχειρηματικότητας και την καθιέρωση της εβδομάδας του επαγγελματικού προσανατολισμού. Έτσι αναστοχάζεται ο σπουδαστής, με την οικογένειά του, με τους ανθρώπους της αγοράς, με τους παραγωγικούς φορείς, που εδώ όλοι συνεργάζονται.

Βλέπουμε λοιπόν ότι υπάρχει μια κοινωνική κινητικότητα. Δίνουμε στον οργανισμό της μάθησης και των δεξιοτήτων αυτών των κέντρων την κοινωνική νοημοσύνη που χρειάζεται, που αυτό λείπει σήμερα και γι’ αυτό είναι αποστεωμένες οι δομές αυτές, και έτσι προχωρά ένα βήμα στο μέλλον με αυτήν τη μεταρρύθμιση ο κ. Πιερρακάκης.

Κυρίες και κύριοι συνάδελφοι, η συμμετοχή των κοινωνικών εταίρων είναι ένα αίτημα. Το ακούσατε και στη συνεδρίαση των φορέων. Εδώ γίνεται πράξη. Η αναβάθμιση λοιπόν των επαγγελματικών λυκείων δίνει νέα προοπτική, νέα αφήγηση. Και δίνει νέες προοπτικές, επειδή η συνεργασία των επαγγελματικών λυκείων, που διασυνδέονται με τον ιδιωτικό τομέα, δίνει αυτή την ευκαιρία στα εργαστηριακά κέντρα, τα οποία έχουν τη δυνατότητα ισότιμης άσκησης, όλοι οι μαθητές να μπορέσουν να ενισχύσουν τις γνώσεις τους και τις δεξιότητές τους, να αποκτήσουν νέα αντίληψη για τα πράγματα και μάλιστα ενισχύεται αυτή η προοπτική με τον τομεάρχη εκπαιδευτικό του επαγγελματικού λυκείου, που παρακολουθεί συντονισμένα την εξέλιξη αυτής της φοίτησης, χωρίς οι σημερινοί υπεύθυνοι τομέων να χάνουν τα οφέλη από τη θέση που είχαν μέχρι σήμερα.

Κυρίες και κύριοι συνάδελφοι, κλείνω με μια πρόβλεψη του νομοσχεδίου. Ακούσαμε τον εκπρόσωπο των ΑΜΕΑ κατά τη συζήτηση των φορέων να ευχαριστεί την ηγεσία του Υπουργείου Παιδείας. Μια εκπληρούμενη υποχρέωση της πολιτείας που δεν έγινε ποτέ, μια προφητεία η οποία ήταν μόνο κενό γράμμα, πραγματοποιείται σήμερα. Επιτέλους δηλαδή δημιουργούνται επαγγελματικές σχολές κατάρτισης ατόμων με αναπηρία σε περιπτώσεις ατόμων με αναπηρία που δεν μπορούν να φοιτήσουν σε επαγγελματικές σχολές και έτσι οι συνάνθρωποί μας μπορούν πλέον με την απόκτηση δεξιοτήτων να ενταχθούν στην αγορά εργασίας.

Κυρίες και κύριοι συνάδελφοι, κατανοώ την όποια ιδεολογική ή πολιτική διαφορά που μπορούμε να έχουμε. Πιστεύω ακράδαντα ότι αυτό είναι μια ευκαιρία, ένα παράθυρο στο μέλλον. Η εκπαίδευση, κατάρτιση και η δια βίου έρευνα που προβλέπει αυτό το νομοσχέδιο είναι ένα βήμα μπροστά, ένα βήμα για να μπορέσουμε να φτάσουμε τις χώρες τις αναπτυγμένες που θέλουμε να ανταγωνιστούμε και κυρίως στο πλαίσιο του ανταγωνιστικού περιβάλλοντος που χρειάζεται η Ελλάδα να έχει σε σχέση με τη γειτονιά της. Και νομίζω ότι εδραία πεποίθηση όλων είναι ότι με αυτό το νομοσχέδιο πράγματι προχωράμε μπροστά. Γι’ αυτό σας καλώ όλους να υπερψηφίσουμε αυτό το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόνσολα.

Θα δώσω τώρα τον λόγο στην εισηγήτρια από τον ΣΥΡΙΖΑ - Προοδευτική Συμμαχία κ. Ουρανία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Κυρίες και κύριοι Βουλευτές, καλημέρα. Σήμερα συζητάμε ένα νομοσχέδιο για την ενίσχυση της επαγγελματικής εκπαίδευσης και κατάρτισης, που δυστυχώς απέχει πολύ από τον διακηρυγμένο στόχο του. Αυτό που επιτυγχάνει στην πραγματικότητα είναι να απομακρύνει την επαγγελματική εκπαίδευση και κατάρτιση από τις μορφωτικές ανάγκες των μαθητών και της κοινωνίας, συντελώντας έτσι στην εμπορευματοποίηση και την υπαγωγή της στις ανάγκες της τοπικής αγοράς και των επιχειρήσεων, χωρίς εκπαιδευτικούς στόχους. Χωρίς τη στόχευση ποιοτικής εκπαίδευσης, χωρίς κοινωνικό αποτύπωμα.

Τρία μόλις χρόνια μετά την ψήφιση, του προηγούμενου νόμου της Κυβέρνησής σας, φέρνετε προς ψήφιση ένα άλλο νομοσχέδιο, που δεν αλλάζει την εικόνα και την πραγματικότητα της ουσιαστικής υποβάθμισης που βιώνει η επαγγελματική εκπαίδευση και κατάρτιση στη χώρα μας. Η αποτυχία του προηγούμενου νόμου είναι αυταπόδεικτη από τα στατιστικά στοιχεία στα οποία και εσείς οι ίδιοι αναφερθήκατε.

Η Ελλάδα είναι ουραγός στα εκπαιδευτικά δεδομένα στην Ευρώπη. Καταγράφει ένα από τα χαμηλότερα ποσοστά συμμετοχής μαθητών στην επαγγελματική εκπαίδευση 33,8% έναντι 48,7% του αντίστοιχου ευρωπαϊκού μέσου όρου.

Κατέχει μια ακόμη θλιβερή πρωτιά με 33,3% στο ποσοστό των νέων ηλικίας είκοσι πέντε έως είκοσι εννέα ετών, αποφοίτων επαγγελματικής εκπαίδευσης, οι οποίοι είναι άνεργοι και δεν μετέχουν σε κάποιο εκπαιδευτικό πρόγραμμα που θα μπορούσε να ενισχύσει τις επαγγελματικές τους δεξιότητες.

Το ποσοστό δε απασχόλησης των πρόσφατων αποφοίτων δευτεροβάθμιας επαγγελματικής εκπαίδευσης ανήλθε στο 59,8% το 2022 έναντι 79,7% του ευρωπαϊκού μέσου όρου. Ενώ το ποσοστό των αποφοίτων επαγγελματικής εκπαίδευσης στην Ελλάδα που έχουν δεχθεί μαζί με την εκπαίδευση και μαθητεία σε εργασιακό χώρο είναι 35%, δηλαδή πολύ χαμηλότερο από τον ευρωπαϊκό μέσο όρο και σε αυτή την περίπτωση, ο οποίος ανέρχεται στο 60%, καθώς σε όλες σχεδόν τις ευρωπαϊκές χώρες η εργασιακή εμπειρία αποτελεί μέρος του προγράμματος σπουδών, που οδηγεί σε πτυχίο επαγγελματικής εκπαίδευσης και κατάρτισης.

Και όλα αυτά στο πλαίσιο της γενικότερης υποχρηματοδότησης για την παιδεία με τις δημόσιες δαπάνες να ανέρχονται στο 2,8% του ΑΕΠ, τη στιγμή που ο μέσος ευρωπαϊκός δείκτης κυμαίνεται πάνω από το 5% και φυσικά με την επαγγελματική εκπαίδευση να λαμβάνει ελάχιστο μέρος αυτής της συνολικής χρηματοδότησης.

Παρά λοιπόν την απογοητευτική κατάταξη της χώρας μας σε όλες τις κατηγορίες τις σχετικές με την επαγγελματική εκπαίδευση, κατάρτιση και περαιτέρω αποκατάσταση των μαθητευόμενων, επανέρχεστε με νέο νομοθέτημα, χωρίς καμμία ουσιαστική αξιολόγηση, χωρίς σημαντικά ευρήματα και μάλιστα νομοθετείτε ερήμην της εκπαιδευτικής κοινότητας και μας στερείτε τη δυνατότητα για συναίνεση και συνεργασία.

Ήταν κοινός τόπος και στις συνεδριάσεις της επιτροπής. Δεν υπήρξε κοινωνικός διάλογος, δεν υπήρξε κανένας διάλογος με τους μαθητές, τους σπουδαστές, τους εκπαιδευτικούς και τους επαγγελματικούς φορείς. Εδώ δεν κάνατε καν διάλογο με το συμβούλιο που οι ίδιοι είχατε θεσμοθετήσει με τον προηγούμενο νόμο. Αυτή λοιπόν η fast track διαδικασία επεξεργασίας του νομοσχεδίου δείχνει και ότι όλα είναι τελικά προαποφασισμένα και σκοπεύουν σε δευτερογενή οφέλη και όχι δυστυχώς στην ενίσχυση της επαγγελματικής εκπαίδευσης και κατάρτισης.

Αναφορικά λοιπόν με τις προβλέψεις του νομοσχεδίου για τα ΙΕΚ το σχέδιο νόμου ουσιαστικά απλά τα μετονομάζει. Παρά την αποδεδειγμένη έλλειψη χρηματοδότησής τους και τις κακές συνθήκες των κτηριακών υποδομών, η θέση των ΙΕΚ δεν αλλάζει, παρά τη γραμματική αναδιατύπωση της μετονομασίας τους.

Τι αλλάζει στις ελλιπέστατες κτηριακές εγκαταστάσεις και στον απαρχαιωμένο εξοπλισμό; Τίποτα απολύτως. Μα κυρίως τι αλλάζει με την αξία των πτυχίων; Τα αναβαπτισμένα ΙΕΚ σε «ΣΑΕΚ» παρέχουν απολυτήριο τίτλο που είναι προσόν διορισμού στην εκπαιδευτική κατηγορία ΔΕ σύμφωνα με το π.δ. 85/2022. Δηλαδή οι απόφοιτοί τους αντιμετωπίζονται ως απόφοιτοι λυκείου στον διορισμό τους στο δημόσιο, ανεξάρτητα από τα δυόμισι και τρία χρόνια σπουδών και πρακτικής άσκησης.

Όπως χαρακτηριστικά σημειώνει ο Σύλλογος Σπουδαστών Δημοσίων ΙΕΚ Αττικής «Στο νομοσχέδιο αυτό οι σπουδαστές και οι σπουδάστριες των δημοσίων ΙΕΚ της χώρας μας δεν βρίσκουμε μισή γραμμή που να αφορά τις πραγματικές ανάγκες μας και τα αιτήματα που θέσαμε όλο το προηγούμενο διάστημα. Αιτήματα τα οποία στήριξαν μαζικά πάνω από τέσσερις χιλιάδες τριακόσιες σπουδάστριες και σπουδαστές».

Πάμε στα ΕΠΑΛ. Τα άρθρα του νομοσχεδίου προβλέπουν συγχωνεύσεις και καταργήσεις σχολείων και στην ουσία επεκτείνονται οι αλλαγές στα πρότυπα ΕΠΑΛ που επέβαλε η Κυβέρνηση με τον προηγούμενο νόμο σε όλα τα ΕΠΑΛ, με προγράμματα σπουδών διαμορφωμένα με στόχευση στις πρόσκαιρες ανάγκες της τοπικής αγοράς, με απλήρωτη μαθητεία ανηλίκων, δομές πρόωρης κατάρτισης και μαθητείας μετά το γυμνάσιο, περιθωριοποίηση των εκπαιδευτικών και του συλλόγου διδασκόντων.

Ειδικότερα, για τα Πρότυπα Επαγγελματικά Λύκεια προβλέπεται η συγχώνευσή τους, που υπολογίζεται ότι θα συμπεριλάβει περίπου σαράντα ΕΠΑΛ. Έτσι θα δημιουργηθούν γιγάντια σχολεία, θα χαθούν αρκετές οργανικές θέσεις και ειδικότητες. Αυτός είναι ο μεγάλος μας φόβος. Δεν ξεχνάμε βέβαια τις δυόμισι χιλιάδες διαθεσιμότητες-απολύσεις εκπαιδευτικών στα ΕΠΑΛ κατά το 2013-2015.

Επίσης είναι αμφίβολος ο έλεγχος και η λειτουργικότητα των σχολείων αυτών, τόσο σε επίπεδο μαθησιακό όσο και σε επίπεδο αντιμετώπισης φαινομένων σχολικής βίας από τους προφανώς αποδυναμωμένους συλλόγους διδασκόντων και τους σε πλήρη ανασφάλεια συμβασιούχους. Και είναι αλήθεια ότι οι έρευνες δείχνουν ότι στα ΕΠΑΛ, κυρίως λόγω των υπεράριθμων τμημάτων, καταγράφονται τα περισσότερα περιστατικά βίας από ό,τι στα σχολεία γενικής παιδείας.

Να υπογραμμίσουμε δε τη δημιουργία του νέου οργάνου διοίκησης στα ΕΠΑΛ: της Επιτροπής Συντονισμού, με αύξηση των διευθυντών και υποδιευθυντών και επίσης τη δημιουργία των τομεαρχών των ΕΠΑΛ και του τομεάρχη γενικών μαθημάτων, αφαιρώντας έτσι κι άλλες αρμοδιότητες από τους συλλόγους διδασκόντων. Δεν υπάρχει πλέον κανένα εχέγγυο δημοκρατικής λειτουργίας των σχολείων.

Μας ανησυχεί, κυρίες και κύριοι συνάδελφοι, ιδιαίτερα η προβλεπόμενη πρακτική άσκηση είκοσι δύο ημερών σε επιχειρήσεις της περιοχής χωρίς αμοιβή και ουσιαστική ασφάλιση, με αντικατάσταση του σχολικού εργαστηριακού προγράμματος και την εισαγωγή ειδικών μαθημάτων με τοπικό οικονομικό χαρακτήρα, σε πλήρη υποταγή προφανώς στους στόχους της αγοράς. Πρόκειται για μια θλιβερή ρύθμιση είναι η αλήθεια, που μας γυρίζει χρόνια πίσω, καθώς επιτρέπει την ανήλικη, απλήρωτη και ανασφάλιστη εργασία εντός ενός δημόσιου εκπαιδευτικού συστήματος.

Και θέλω πραγματικά να θέσω υπ’ όψιν σας τους φόβους που μοιράστηκε μαζί μου η εξαιρετική Αθηνά Λινού: Όταν οι εργασιακοί χώροι είναι φτιαγμένοι για ενήλικες πώς είναι δυνατόν να πηγαίνουν εκεί παιδιά; Ποιος θα τα εποπτεύει; Μήπως θα δεσμεύσετε τους εργοδότες να διασφαλίσουν ένα κατάλληλο πλαίσιο για ανηλίκους; Πώς θα τους προστατέψετε από κάθε λογής κινδύνους, από καταχρηστικές συμπεριφορές; Η μόνη ουσιαστική λοιπόν προστασία θα ήταν η λειτουργία εργαστηρίων μέσα στους φυσικούς χώρους των παιδιών, τα σχολεία.

Η ουσία όμως, κυρίες και κύριοι συνάδελφοι, είναι ότι αλλοιώνεται πλήρως ο εκπαιδευτικός χαρακτήρας των επαγγελματικών λυκείων με τη συμμετοχή των κοινωνικών εταίρων στον σχεδιασμό τους, την ενίσχυση των επιχειρηματικών συμφερόντων και την αντιστοίχιση του προγράμματος και των ειδικοτήτων με τις ανάγκες της τοπικής αγοράς, των τοπικών επιχειρήσεων.

Σας παραθέτω κάποιες μαρτυρίες. Η Μαρία, μαθήτρια του ΕΠΑΛ στη Ρόδο, φοβάται πως δεν θα μπορέσει να ακολουθήσει το επάγγελμα που επιθυμεί, αλλά θα αναγκαστεί να ακολουθήσει μια άλλη ειδικότητα. Μας λέει «Φοβάμαι πως στο νησί μου, που κατά βάση ακολουθούνται οι τουριστικές σπουδές και που τέτοιες είναι οι ανάγκες των τοπικών επιχειρήσεων, δεν θα μπορέσω να σπουδάσω αυτό που θέλω».

Ο Γιώργος, μαθητής ΕΠΑΛ στην πόλη μου, στη δυτική Θεσσαλονίκη, αποκαλύπτει: «Έχουμε πρόβλημα χώρου. Επίσης δεν υπάρχουν αναλώσιμα υλικά ούτε εξοπλισμός για την υλοποίηση των εργαστηριακών μαθημάτων, με αποτέλεσμα τα εργαστηριακά πρακτικά μαθήματα να μην γίνονται σωστά. Παρουσιάζονται με τη βοήθεια των τεχνολογικών μέσων και εμείς δεν κάνουμε άσκηση. Τι θα γίνουμε; Θεωρητικοί τεχνίτες;».

Η Ειρήνη, καθηγήτρια στο ΕΠΑΛ Λαγκαδά, λέει «Οι επιμορφώσεις, οι δράσεις, η συνεχής προετοιμασία του μαθήματος απαιτούν πολύ προσωπικό χρόνο, πίεση ψυχική και σωματική, με αποτέλεσμα την κούραση και τη δημιουργία ενός όχι τόσο ήρεμου κλίματος εντός και εκτός τάξης. Ταυτόχρονα, ενώ οι απαιτήσεις αυξάνονται, ο μισθός μας δεν επαρκεί για την επιμόρφωση, που είναι πλέον απαραίτητη, για το portfolio αλλά και την αξιολόγηση. Κάθε χρόνο ζούμε με τη μεγάλη αγωνία για το αν θα υπάρξει τμήμα της ειδικότητάς μας την επόμενη χρονιά ή αν θα μείνουμε άνεργοι.».

Αυτά και πόσα ακόμη θα ακούγατε, κυρίες και κύριοι της Κυβέρνησης, αν είχατε επιτρέψει τον διάλογο με τους πραγματικά ενδιαφερόμενους. Έχετε στα αλήθεια αναλογιστεί ότι όλες αυτές οι ρυθμίσεις που φέρνει στο εν λόγω νομοσχέδιο η Κυβέρνηση κάνουν ορατό τον κίνδυνο μιας φτηνής κατάρτισης της νέας γενιάς;

Και σας ρωτώ: Ωφελούνται τα παιδιά μας ή η αγορά (ακόμη και αυτή χωρίς όραμα και με καιροσκοπικό χαρακτήρα); Πώς θέλουμε τους μαθητές; Πώς θέλουμε τα παιδιά μας, τους αναδυόμενες ενήλικες, τους επαγγελματίες; Χωρίς ειδίκευση; Χωρίς μόρφωση;

Κυρίες και κύριοι συνάδελφοι, θέλουμε να εκπαιδεύουμε ανέργους; Πώς θα αλλάξουμε τη νοοτροπία στην κοινωνία που έχει ακόμα το 2024 ως κυρίαρχη σκέψη ότι οι καλοί μαθητές -βάζω πολλά εισαγωγικά εγώ στο «καλοί», αλλά έτσι το λέμε- πηγαίνουν στα ΓΕΛ και οι κακοί μαθητές πηγαίνουν στα ΕΠΑΛ; Πώς θα ενισχύσουμε μια ισότιμη εκπαίδευση; Πώς θα πείσουμε τους γονείς, την ελληνική οικογένεια ότι τα επαγγελματικά λύκεια είναι μια ουσιαστική επιλογή για το μέλλον των παιδιών μας; Σίγουρα όχι με τις ρυθμίσεις του παρόντος νομοσχεδίου.

Χρειαζόμαστε μορφωμένους επαγγελματίες, αποφοίτους ελκυστικούς στην αγορά εργασίας και είναι πια ανάγκη επιτακτική να διορθώσουμε τα θλιβερά νούμερα που δείχνουν το χαμηλό επίπεδο των δομών επαγγελματικής εκπαίδευσης στη χώρα, ακολουθώντας τις βέλτιστες διαδρομές απόκτησης προσόντων (εκπαίδευση των σπουδαστών, επιμόρφωση των εκπαιδευτικών, επαγγελματικά δικαιώματα των αποφοίτων, επαρκείς κτηριακές εγκαταστάσεις και εξοπλισμό).

Αναφέρεστε συχνά στην τέταρτη και πέμπτη βιομηχανική επανάσταση και απορώ πώς γίνεται να μην λέτε λέξη για την τεχνητή νοημοσύνη και για την οικολογία και πώς αυτά θα τα συνδέσουμε με την επαγγελματική εκπαίδευση. Αυτά κάποτε ήταν όροι για ρομαντικούς επιστήμονες. Σήμερα είναι το εδώ και τώρα, είναι η επιβίωσή μας σε αυτό τον πλανήτη, είναι το αύριο της επαγγελματικής εκπαίδευσης, για να μην πω το χθες.

Στη μεταβιομηχανική, λοιπόν, κοινωνία και στην οικονομία της γνώσης η εκπαιδευτική πολιτική θα πρέπει να ενθαρρύνει την ανάπτυξη γενικών γνώσεων και δεξιοτήτων που επιτρέπουν την αντιμετώπιση των προκλήσεων και την επιτυχή προσαρμογή στο σύγχρονο επαγγελματικό περιβάλλον. Οι εκπαιδευόμενοι δεν πρέπει να περιορίζονται στα στενά τοπικά πλαίσια και η κατάρτιση προγραμμάτων σπουδών με βάση τις πρόσκαιρες ανάγκες της αγοράς και των τοπικών οικονομιών στενεύει και περιορίζει τις δυνατότητες των αποφοίτων και δεν τους ανοίγει νέες επαγγελματικές ευκαιρίες, όπως λέτε.

Η εκπαίδευση συλλήβδην θα πρέπει να επιδιώκει την ανάπτυξη ολοκληρωμένων ατόμων που θα είναι εξοπλισμένα με τις αναγκαίες δεξιότητες και γνώσεις για να συμβάλουν στη διαρκή εξέλιξη της κοινωνίας και της οικονομίας. Η εκπαίδευση και ιδιαίτερα η επαγγελματική εκπαίδευση φυσικά πρέπει να παίρνει υπ’ όψιν της τους κανόνες της αγοράς και τις ανάγκες της αγοράς. Αλλά μήπως και η αγορά χρειάζεται εκπαίδευση; Ιδιαίτερα στην Ελλάδα έχουμε μια οικονομική δομή που έχει απαξιώσει τη βιομηχανία, τη βιοτεχνία και τις παραγωγικές δραστηριότητες και σταδιακά έχει μεταβληθεί σε μια χώρα μονομερούς έμφασης στην παροχή υπηρεσιών. Αναζητά στα αλήθεια η ελληνική αγορά εργασίας καινοτομία, γνώσεις και δεξιότητες που παράγονται και μεταδίδονται μέσω της επαγγελματικής εκπαίδευσης;

Περνώ στο άρθρο 13, στην πιο ηχηρή εξαγγελία σας που ορίζει τη δημιουργία των περίφημων campus. Τι γίνεται, λοιπόν, με αυτά τα ΚΕΕΚ ελληνιστί, για τη σύνδεση των δεξιοτήτων όλων των επιπέδων προσόντων τρία, τέσσερα και πέντε; Πρόκειται στην πραγματικότητα για υφιστάμενες δομές και όχι ίδρυση νέων δομών για να εποπτεύσουν ακόμη πιο πολύ τα ΕΠΑΛ και τα ΙΕΚ στη λογική της τοπικής αγοράς. Όπως έχει αναφέρει και το ίδιο το Υπουργείο στην ανακοίνωσή του, η συνεργασία των δομών υφίσταται ήδη, καθώς περίπου το 60% των δομών λειτουργούν σε καθεστώς άτυπης συστέγασης. Τα ΚΕΕΚ θα αξιοποιούν για όλες τις δομές τα υπάρχοντα απαρχαιωμένα εργαστήρια των ΙΕΚ και με γραφεία σταδιοδρομίας, με χρηματοδοτική ροή από ιδιώτες και ειδικότητες προσαρμοσμένες στην τοπική αγορά. Ο έλεγχος της λειτουργίας των ΚΕΕΚ θα γίνεται από τον οργανωτικό συντονιστή, που μπορεί να είναι όχι απαραίτητα εκπαιδευτικός, αλλά απλά δημόσιος υπάλληλος, αλλά με έξτρα αμοιβή από ευρωπαϊκά κονδύλια και ο οποίος θα λειτουργεί ουσιαστικά ως μάνατζερ. Ωραίο ακούγεται. Αυτό τον οργανωτικό συντονιστή μάλιστα θα μπορεί να τον διορίζει και να τον παύει –έκπληξη- ο ίδιος ο Υπουργός.

Πέρα, λοιπόν, από αυτή τη «λευκή επιταγή» που δίνετε στον Υπουργό, μας ανησυχεί ιδιαίτερα ότι το εν λόγω νομοσχέδιο ορίζει την έκδοση μιας σειράς υπουργικών αποφάσεων που θα εξειδικεύουν τις προβλεπόμενες ρυθμίσεις. Σε κρίσιμα θέματα και εφαρμογές του παρόντος νομοσχεδίου δεν υπάρχουν ρητές προβλέψεις. Διάφορα τα παραδείγματα, ένα εξ αυτών: Δεν διευκρινίζεται που θα στεγάζεται ο οργανωτικός συντονιστής των περίφημων campus. Πέρα από το πρακτικό σκέλος της συνήθους καθυστέρησης έκδοσης των υπουργικών αποφάσεων, μας προβληματίζουν ξεκάθαρα οι εξουσιοδοτικές διατάξεις του ίδιου του Υπουργού.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα πάρω χρόνο από τη δευτερολογία μου και όλο τον χρόνο, αν χρειαστεί.

Επίσης, θεσμοθετείται το Εποπτικό Συμβούλιο με τη συμμετοχή σε αυτό και εκπροσώπων των επιμελητηρίων και καθορισμό των ειδικοτήτων των ΕΠΑΛ και των ΙΕΚ με βάση τις ανάγκες της αγοράς. Αυτό το εμπεδώσαμε. Και όπως ακριβώς τα εποπτικά συμβούλια των ΚΕΕΚ θα μπορούν να καθορίζουν τις ειδικότητες που θα λειτουργούν σε ΕΠΑΛ και ΙΕΚ ανάλογα με τις ανάγκες της αγοράς, έτσι ακριβώς θα μπορούν να προτείνουν και την κατάργηση ειδικοτήτων που ήδη λειτουργούν. Με αυτό τον τρόπο είναι σίγουρη η εξαφάνιση συγκεκριμένων ειδικοτήτων. Kαι φυσικά οι εκλεγμένοι εκπρόσωποι των εκπαιδευτικών στα διάφορα όργανα και επιτροπές ουσιαστικά δεν έχουν κανέναν λόγο. Επιπλέον, συνεχίζεται και θα συνεχίζει να αυξάνεται το φαινόμενο της «Μεγάλης Παραίτησης» των εκπαιδευτικών, καθώς και η απίστευτη γραφειοκρατία για τους διευθυντές σε βάρος του παιδαγωγικού τους ρόλου του σχολείου.

Ακούστε τώρα κάτι ενδιαφέρον. Στην ιστοσελίδα του ΕΟΠΠΕΠ (Εθνικός Οργανισμός Πιστοποίησης Προσόντων και Επαγγελματικού Προσανατολισμού) λέτε για τα Γραφεία Επαγγελματικής Ανάπτυξης και Σταδιοδρομίας (ΓΕΑΣ) που μεγάλος λόγος έγινε στη συζήτηση αυτή του νομοσχεδίου: «Περισσότερες πληροφορίες θα σας δοθούν το επόμενο χρονικό διάστημα». Μάλιστα. Αλλά έχουν περάσει χρόνια.

Ας δώσουμε, λοιπόν, εμείς σήμερα λίγες πληροφορίες. Τα ΓΕΑΣ θα στελεχώνονται από έναν σύμβουλο συντονιστή για κάθε εκατόν πενήντα καταρτιζόμενους, έναν ψυχολόγο και έναν κοινωνικό λειτουργό για κάθε διακόσιους καταρτιζόμενους. Πώς είναι δυνατόν πρακτικά να λειτουργήσει αυτό, ώστε να ωφελήσει ουσιαστικά τους σπουδαστές;

Επιτρέψτε μου και μια επισήμανση για τη φοίτηση σε ΣΑΕΚ των ατόμων με αναπηρία. Για ποια ποιοτική συμπερίληψη κάνουμε λόγο; Υπάρχουν ετοιμόρροπα σχολεία. Κάποια από αυτά δεν έχουν ούτε άδεια ανέγερσης και προδιαγραφές για ειδικά σχολεία. Δηλαδή οι μαθητές, που μπορεί κάποιοι να έχουν κινητικά προβλήματα, πρέπει να πάνε στη διοίκηση που είναι σε έναν όροφο, αλλά χωρίς να υπάρχει τρόπος να ανέβουν σε αυτό τον όροφο και να εξυπηρετηθούν. Το ποσοστό απασχόλησης των ατόμων με αναπηρία αγγίζει το 32%, χαμηλότερο και αυτό στην Ευρώπη. Πρέπει να άρουμε σήμερα όλα τα εμπόδια στην εκπαίδευση των ατόμων με αναπηρία και να ενσκήψουμε στη σύνδεσή της με την απασχόληση στο εδώ και τώρα.

Περνώ τώρα στις κρίσιμες ελλείψεις του παρόντος νομοσχεδίου. Η πρώτη αφορά τα συγγράμματα. Το είπαμε και στις επιτροπές. Πώς μπορεί να βελτιωθεί η παιδαγωγική διαδικασία, όταν μιλάμε για βιβλία των ΕΠΑΛ που είναι κυριολεκτικά του προηγούμενου αιώνα; Το 2017 -θυμόμαστε όλοι- είχαν δοθεί 10 εκατομμύρια ευρώ για τη συγγραφή νέων προγραμμάτων σπουδών και νέων βιβλίων. Δεν ήρθαν νέα βιβλία, αλλά και δεν ξέρουμε πού πήγαν και αυτά τα εκατομμύρια.

Η δεύτερη αφορά το πρόγραμμα «Μια Νέα Αρχή στα ΕΠΑΛ». Απαξιώνεται δυστυχώς καθοριστικά, αφού πρώτα υπονομεύθηκε τα προηγούμενα χρόνια, ένα πρόγραμμα που υλοποιείται από το 2017 και έχει αναγνωριστεί ως μια εξαιρετικά καλή πρακτική πανευρωπαϊκά, που προάγει την ενίσχυση, τη συμμετοχή και τη δημιουργικότητα των μαθητών. Η απαξίωση αυτού δυστυχώς οδηγεί σε μεγάλες καθυστερήσεις, λάθη και παραλείψεις στην υλοποίησή του, όπως καθυστερημένοι διορισμοί εκπαιδευτικών και ψυχολόγων, απουσία ενημερώσεων και επιμορφώσεων, ξήλωμα της επιστημονικής και συντονιστικής επιτροπής, καμμία αποτίμηση δράσεων και άλλα. Φέτος, ας πούμε, δεν έγινε εγκαίρως καμμία πρόσληψη. Ήταν Νοέμβριος και ακόμη μετρούσαμε κενά στα σχολεία.

Κυρίες και κύριοι Βουλευτές, σε μια μεταβαλλόμενη κοινωνία το μόνο σταθερό σημείο αναφοράς είναι η μόρφωση και το εν λόγω σχέδιο νόμου την πλήττει σημαντικά, ενώ δεν επιλύει κανένα θέμα σχετιζόμενο με την επαγγελματική εκπαίδευση και κατάρτιση. Απλά μετονομάστηκαν ήδη υπάρχουσες δομές. Και εξαγγέλθηκαν θεωρητικές υποσχέσεις που δυστυχώς δεν μπορούν να συμβάλλουν με κανέναν τρόπο στην ουσιαστική αναβάθμιση του παιδαγωγικού χαρακτήρα της επαγγελματικής εκπαίδευσης. Ο στόχος συνίσταται απλά στην προσαρμογή των αναγκών της αγοράς.

Για εμάς στον ΣΥΡΙΖΑ - Προοδευτική Συμμαχία τα ζητήματα της επαγγελματικής εκπαίδευσης και κατάρτισης πρέπει να βρίσκονται στον πυρήνα κάθε προσπάθειας που στοχεύει στη μεταρρύθμιση του εκπαιδευτικού συστήματος. Η αναβάθμιση της επαγγελματικής εκπαίδευσης και κατάρτισης θα πρέπει να συνιστά μία από τις βασικές πολιτικές προτεραιότητες της πολιτείας και για την κυβέρνηση του ΣΥΡΙΖΑ αυτό αποτέλεσε σημαντική προτεραιότητα. Αυτό αποδεικνύεται από το σύνολο των αλλαγών και μεταρρυθμίσεων που έγιναν εκείνη την περίοδο. Επανέφερε τους εκπαιδευτικούς στα σχολεία, επαναλειτούργησε όλους τους τομείς και τις ειδικότητες που είχαν καταργηθεί, εργάστηκε συστηματικά για την ουσιαστική βελτίωση και αναβάθμιση του περιεχομένου των επαγγελματικών λυκείων.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Τελειώνω, κύριε Πρόεδρε.

Οι αλλαγές που έγιναν τότε ήταν απαραίτητες ώστε να αναθεωρηθούν ριζικά οι εκπαιδευτικές πολιτικές του παρελθόντος.

Ολοκληρώθηκε ένας λεπτομερής στρατηγικός σχεδιασμός για την επαγγελματική εκπαίδευση και κατάρτιση και τη μαθητεία και, φυσικά, είμαστε στη διάθεσή σας για να συνεργαστούμε προς αυτή την στόχευση. Είναι κοινός μας στόχος. Όλοι νοιαζόμαστε για τους μαθητές. Το θέμα είναι εάν προτείνουμε λύσεις, νομοσχέδια και τροπολογίες που οδηγούν σε αυτή την κατεύθυνση ή όχι.

Εμείς στον ΣΥΡΙΖΑ - Προοδευτική Συμμαχία έχουμε σταθερές και πάγιες θέσεις για την ουσιαστική ενίσχυση και επαναλαμβάνω ότι είμαστε στη διάθεσή σας. Απαιτείται, όμως, πολιτική βούληση και, κατ’ επέκταση, γενναία αύξηση της χρηματοδότησης, σύγχρονα και επαρκή εργαστήρια για όλες τις δομές, εξοπλισμός και υποδομές, ολιγομελή τμήματα, μαζικές προσλήψεις μόνιμων εκπαιδευτικών, ριζικές αλλαγές στα αναλυτικά προγράμματα, ώστε να ανταποκρίνονται στις σύγχρονες εξελίξεις της επιστήμης και της τεχνολογίας. Μόνο έτσι η επαγγελματική εκπαίδευση και κατάρτιση θα λειτουργήσει ως ένα καθολικό, κοινωνικό δικαίωμα, ως θεσμός άρσης των ανισοτήτων και πεδίο διαμόρφωσης κοινωνικών και πολιτικών όρων για έναν ουσιαστικό μετασχηματισμό της κοινωνίας μας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία συνάδελφε, ολοκληρώστε.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Δυστυχώς, το παρόν νομοσχέδιο δεν κινείται προς αυτή την κατεύθυνση και το καταψηφίζουμε.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Θρασκιά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις εκπαιδευτικοί συνοδοί τους από το 27ο Δημοτικό Σχολείο Περιστερίου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ο Βουλευτής κ. Νεοκλής Κρητικός ζητεί άδεια ολιγοήμερης απουσίας στο εξωτερικό από 8 έως 12 Φεβρουαρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:**  Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Θα συνεχίσουμε τώρα με τον Εισηγητή από το ΠΑΣΟΚ - Κίνημα Αλλαγής, τον κ. Στέφανο Παραστατίδη.

Να κλείσει παρακαλώ και ο ηλεκτρονικός κατάλογος.

Παρακαλώ, κύριε συνάδελφε, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρίες και κύριοι συνάδελφοι, καλούμαστε σήμερα στην Ολομέλεια να συζητήσουμε μια νομοθετική κυβερνητική παρέμβαση οργανωτικής υφής στον πολύπαθο χώρο της επαγγελματικής εκπαίδευσης, μια παρέμβαση τρία χρόνια μετά την ψήφιση του εμβληματικού ν.4763/2020, ο οποίος, κατά τα λεγόμενα της τότε Υπουργού κ. Κεραμέως, ήρθε για να βάλει τέλος στην πολυπλοκότητα και την αλληλοεπικάλυψη δομών και υπηρεσιών, να εκσυγχρονίσει δομές, να απλοποιήσει διαδικασίες, να ανανεώσει τα προγράμματα σπουδών, να βελτιώσει τον τρόπο πιστοποίησης.

Γιατί βρισκόμαστε σήμερα ξανά εδώ; Προφανώς επειδή δεν έγινε τίποτα από όλα αυτά, όπως δεν έγινε με την πανεπιστημιακή αστυνομία, όπως δεν έγινε με την εκλογή των συμβουλίων διοίκησης στα ΑΕΙ, όπως δεν έγινε με την αξιολόγηση, όπως δεν έγινε τίποτα τελικά με την παιδεία. Βεβαίως, η κ. Κεραμέως αλλάζει Υπουργείο, πηγαίνει στο Εσωτερικών –rotation- και η ζωή συνεχίζεται.

Θα περίμενα από τη νέα ηγεσία του Υπουργείου να εκθέσει στην Επιτροπή Μορφωτικών Υποθέσεων μια στοιχειωδώς τεκμηριωμένη αξιολόγηση των αποτελεσμάτων του ν.4763/2020 σε σχέση με τους εκπεφρασμένους στόχους του. Τουλάχιστον έτσι συνηθίζουν στις σύγχρονες δημοκρατίες.

Εσάς, όμως, κυρίες και κύριοι της Κυβέρνησης, σας αρέσει να αξιολογείτε, όχι να αξιολογείστε. Παρ’ όλα αυτά, το ερώτημα υφίσταται: Πέτυχε ή όχι η κ. Κεραμέως; Πέτυχε ή όχι η Νέα Δημοκρατία στον τομέα της παιδείας;

Τα διεθνή στοιχεία στον τομέα της επαγγελματικής εκπαίδευσης και κατάρτισης είναι αμείλικτα. Είμαστε προτελευταίοι στο ποσοστό απασχόλησης των πρόσφατων αποφοίτων. Ήταν 59,8% παρακαλώ το 2022. Ο μέσος ευρωπαϊκός όρος ήταν 79,7%. Είμαστε προτελευταίοι στη συμμετοχή των ενηλίκων στην επαγγελματική εκπαίδευση. Είμαστε πρώτοι στην Ευρωπαϊκή Ένωση στην ανεργία των νέων είκοσι πέντε έως είκοσι εννέα ετών αποφοίτων της επαγγελματικής εκπαίδευσης και κατάρτισης που δεν μετέχουν σε κάποιο εκπαιδευτικό πρόγραμμα. Στο 35,7% βρίσκεται το ποσοστό αποφοίτων επαγγελματικής εκπαίδευσης που έχουν δεχθεί μαθητεία σε εργασιακό χώρο. Το αντίστοιχο ποσοστό στην Ευρωπαϊκή Ένωση είναι 60%. Έχουμε από τα χαμηλότερα ποσοστά συμμετοχής μαθητών στην επαγγελματική εκπαίδευση, 33,8%. Στην Ευρωπαϊκή Ένωση ο μέσος όρος είναι 48,7%. Είμαστε τέταρτοι από το τέλος στη δημόσια χρηματοδότηση της επαγγελματικής εκπαίδευσης, μπροστά μόνο από τη Μάλτα, τη Ρουμανία και τη Λιθουανία. Και, βεβαίως, είμαστε σταθερά στις πέντε τελευταίες θέσεις σε όλους τους ευρωπαϊκούς δείκτες δεξιοτήτων.

Ξέρετε, κυρίες και κύριοι της Κυβέρνησης, το κακό δεν είναι ότι δεν τα καταφέρατε. Το κακό είναι ότι συνεχίζετε στο ίδιο μοτίβο με συγκεντρωτικές δομές και μοντέλα διοίκησης, χωρίς εκτενή διάλογο με τους φορείς και την κοινωνία, με αδιαφανείς και αξιοκρατικές αντιλήψεις.

Ας δούμε το παράδειγμα του σημερινού νομοσχεδίου. Θεσπίζετε τα ΚΕΕΚ, τα κέντρα επαγγελματικής εκπαίδευσης και κατάρτισης, campus όπως τα ονομάσατε. Πρόκειται για υπερσυγκεντρωτικές μέγα δομές εξακοσίων, οκτακοσίων μέχρι και χιλίων μαθητών, δομές που θα δημιουργήσουν σοβαρά παιδαγωγικά προβλήματα, αλλά και προβλήματα εποπτείας και επίβλεψης. Μην το ξεχνάμε αυτό. Πρόκειται για δομές που δεν μπορούν να εφαρμοστούν παρά σε μόλις εξήντα από τα συνολικά τετρακόσια δεκαεπτά ΕΠΑΛ. Κατά συνέπεια, παράγουν εκπαιδευτικές ανισότητες. Πρόκειται για δομές που δοκιμάσατε στο παρελθόν με τον ν.576/1977.

Βεβαίως, τότε ο Γεώργιος Ράλλης δεν είχε μεταρρυθμιστικό οίστρο και αντί για campus τα ονόμασε ΚΕΤΕ και τα οποία καταργήθηκαν το 1985 ως πλήρως αποτυχημένα με τον νόμο Κακλαμάνη.

Εν συνεχεία, για τις εξήντα μέγα δομές δημιουργείτε θέσεις οργανωτικού συντονιστή. Είναι δικαίωμά σας. Εμείς άλλωστε διαφωνούμε με την αρχιτεκτονική. Εσείς αναλαμβάνετε την ευθύνη. Επιπρόσθετα, οι συντονιστές αυτοί οι εξήντα, οι μάνατζερ, θα λαμβάνουν το επίδομα του προϊσταμένου γενικής διεύθυνσης, το οποίο μάλιστα αυξήθηκε πρόσφατα κατά 30% και ανέρχεται σε 1.300 ευρώ τον μήνα. Και εδώ, βεβαίως, εσείς αναλαμβάνετε την ευθύνη. Όμως, οι οργανωτικοί συντονιστές δεν διορίζονται με διαδικασία όμοια με τους γενικούς διευθυντές. Ο Υπουργός ορίζει τις προϋποθέσεις, ο Υπουργός ορίζει την τριμελή επιτροπή που τους επιλέγει, ο Υπουργός δύναται να τους παύσει.

Εδώ είναι και δική μας ευθύνη, διότι δεν αφορά ειδικά την υποτιθέμενη μεταρρύθμιση, αλλά γενικότερα την άσκηση δημόσιας διοίκησης και την οφειλόμενη αξιοκρατία που θα πρέπει να υπηρετείτε.

Αυτός είναι ο λόγος, κυρίες και κύριοι συνάδελφοι, που καταθέσαμε συγκεκριμένη τροπολογία προτείνοντας η επιλογή να γίνεται από το ΕΙΣΕΠ των συντονιστών, το Ειδικό Συμβούλιο Επιλογής Προϊσταμένων, που συμμετέχουν ως εκπρόσωποι του ΑΣΕΠ και επί της τροπολογίας θα κριθούμε όλοι, αυτοί που υπηρετούμε την αξιοκρατία και αυτοί που την παρακάμπτουν ή την προσαρμόζουν στα μέτρα τους.

Ακόμη μετονομάζετε τα ΙΕΚ σε ΣΑΕΚ χωρίς να επιφέρετε καμμία αλλαγή τόσο στο περιεχόμενο των σπουδών όσο και στη λειτουργία τους. Μάλιστα, τοποθετείτε τη φράση «ανώτερη», ενώ τα ΙΕΚ εξακολουθούν να παρέχουν επαγγελματικά δικαιώματα επιπέδου πέντε και η πρόσληψη στο δημόσιο γίνεται στην κατηγορία ΔΕ. Πάντως, η βάπτιση είναι δεν είναι δωρεάν, διότι η μετονομασία συνοδεύεται και από το αντίστοιχο δημοσιονομικό και γραφειοκρατικό κόστος.

Επίσης, μεταφέρετε καλές πρακτικές των πρότυπων ΕΠΑΛ στο σύνολο των ΕΠΑΛ, χωρίς όμως να έχει προηγηθεί καμμία αξιολόγηση. Βαφτίζετε και εδώ ως καλές πρακτικές αυτές που δεν έχουν καν αξιολογηθεί. Πρόκειται για πλήρη διαστρέβλωση της έννοιας και της φιλοσοφίας λειτουργίας μιας πρότυπης εκπαιδευτικής μονάδας.

Τέλος, οδηγείτε με μαθηματική ακρίβεια σε διάλυση τα εργαστηριακά κέντρα, καθώς δημιουργείτε ένα καθεστώς μειωμένης προβληματικής εποπτείας.

Συνοψίζοντας, κυρίες και κύριοι συνάδελφοι ή κύριοι της Κυβέρνησης ακριβέστερα, βαφτίζετε τα ΚΕΤΕ σε ΚΕΕΚ, campus δηλαδή, βαφτίζετε τα ΙΕΚ σε ΣΑΕΚ, βαφτίζετε καλές πρακτικές που δεν έχουν καν αξιολογηθεί από τα πρότυπα ΕΠΑΛ. Αυτό δεν είναι μεταρρύθμιση, βάπτιση είναι. Μπορεί, βέβαια, να μην είστε μεταρρυθμιστές. Εύχομαι τουλάχιστον να είστε άξιοι νονοί. Να σας ζήσει, λοιπόν, η μεταρρύθμιση.

Κυρίες και κύριοι, της Κυβέρνησης, έχετε υποβαθμίσει την επαγγελματική εκπαίδευση διοικητικά, οργανωτικά και οικονομικά. Ακόμη και οι προβληματικές ρυθμίσεις σας που αφορούν τη γενική εκπαίδευση, παραλείπουν κι αγνοούν συστηματικά την επαγγελματική εκπαίδευση. Για παράδειγμα, η προβληματική διάταξη νόμου για το πολλαπλό βιβλίο, που ταλαιπωρείται ανάμεσα στις διαδοχικές παρατάσεις και στις επιτροπές του ΙΕΠ αφορά μόνο στη γενική εκπαίδευση. Δεν σας πέρασε από το μυαλό ότι αφού θεσμοθετείται κάτι τόσο σημαντικό για τους μαθητές των δημοτικών, των γυμνασίων, των γενικών λυκείων, αυτό δεν θα έπρεπε να γίνει αντίστοιχα και για τους μαθητές των ΕΠΑΛ; Τι είναι μαθητές δεύτερης κατηγορίας; Και δεν είναι το μόνο. Αναφέρθηκε πολλάκις ότι τα προγράμματα σπουδών και τα διδακτικά εγχειρίδια των ΕΠΑΛ ανήκουν στον περασμένο αιώνα. Έχετε λάβει κάποια μέριμνα γι’ αυτό; Κατά τα άλλα συζητάμε για το τέλος της τέταρτης βιομηχανικής επανάστασης, οδεύουμε στην πέμπτη, στην έκτη, αλλά εμείς πηγαίνουμε βήματα προς τα πίσω.

Αληθεύει ότι η διεύθυνση επαγγελματικής εκπαίδευσης του ΙΕΠ στελεχώνεται από ένα -στην κυριολεξία ένα- μόνο άτομο; Με αυτό το ένα άτομο θα αναβαθμίσετε την επαγγελματική εκπαίδευση; Είναι αλήθεια ότι μέχρι σήμερα στα μέσα του Γενάρη που έχει φύγει το μισό διδακτικό έτος δεν υπάρχουν ακόμα βιβλία στα ΕΠΑΛ για τον τομέα των ναυτιλιακών σπουδών; Πότε περιμένετε να τα στείλετε, αφού τελειώσει το έτος;

Καταγγείλαμε στην Επιτροπή Μορφωτικών Υποθέσεων το ΙΝΕΔΙΒΙΜ. Έχει οριστεί με υπουργική απόφαση εδώ και πάνω από δύο χρόνια ως ο υπεύθυνος φορέας για τη διάθεση 50 εκατομμυρίων ευρώ από το Ταμείο Ανάκαμψης στα Πρότυπα ΕΠΑΛ και στα Πειραματικά ΙΕΚ. Δεν έχει γίνει τίποτα απολύτως. Δεν τα θέλετε τα χρήματα ή πρόκειται απλώς για μια διαχειριστική ανεπάρκεια, την οποία θα μας καλέσετε και αυτοί να την συγχωρήσουμε;

Ας φύγουμε, όμως, από την κριτική. Ας δούμε σε τι διαφέρουμε ιδεολογικά και πολιτικά, πώς εμείς σκεπτόμαστε την επαγγελματική εκπαίδευση και κατάρτιση και τι προτείνουμε. Ως ΠΑΣΟΚ έχουμε μια διαφορετική φιλοσοφία. Πιστεύουμε στον διάλογο, στον εκδημοκρατισμό των δομών, στη διαφάνεια, την αξιοκρατία, τη δίκαιη αξιολόγηση και όχι σε εμβαλωματικές παρεμβάσεις που δεν θίγουν τις δομές εξουσίας ή στην προσπάθεια ελέγχου και φίμωσης των εκπαιδευτικών. Και αυτό ξέρετε, το αποδείξαμε στην πράξη την τελευταία φορά που κυβερνήσαμε τη χώρα. Αναφέρω επί παραδείγματι τη μεγάλη μεταρρύθμιση του ΠΑΣΟΚ στην τριτοβάθμια εκπαίδευση με Πρωθυπουργό τον Γιώργο Παπανδρέου και Υπουργό Παιδείας την Άννα Διαμαντοπούλου. Μία μεταρρύθμιση υποδειγματική ως προς τη διαδικασία, με συζήτηση άνω του έτους, με συμμετέχοντες όλους τους stakeholders, τους ενδιαφερόμενους δηλαδή της παιδείας, τους εκπαιδευτικούς, τους φοιτητές, τα κόμματα, την κοινωνία, μελετώντας τα καλύτερα εκπαιδευτικά συστήματα και υιοθετώντας καλές πρακτικές, συνομιλώντας με υπουργούς παιδείας από διάφορα μέρη του κόσμου, επιτυγχάνοντας τις μέγιστες δυνατές συναινέσεις, ένας νόμος που ψηφίστηκε από τα τέσσερα πέμπτα της Βουλής και η δική σας Κυβέρνηση της Νέας Δημοκρατίας αμέσως μετά τον ίδιο νόμο τον έβαλε στο συρτάρι.

Έχετε τεράστια ευθύνη κύριοι της Νέας Δημοκρατίας γι’ αυτό. Έχετε τεράστια ευθύνη για το γεγονός ότι δεν προχώρησε ο νόμος αυτός και χάσαμε μία ολόκληρη δεκαετία. Και έχετε ακόμα μεγαλύτερη ευθύνη σήμερα, όταν προαναγγέλλετε μία νέα μεταρρύθμιση στην τριτοβάθμια εκπαίδευση και τη γράφετε μόνοι σας στο Υπουργείο στα μουλωχτά.

Αλήθεια, σε ποια δημοκρατική χώρα της Ευρώπης γίνονται μεταρρυθμίσεις στην παιδεία χωρίς εκτενή διάλογο; Σε ποια προηγμένη δημοκρατία δεν επιδιώκονται οι μέγιστες δυνατές συναινέσεις στην παιδεία; Σε ποια δημοκρατία μαθαίνονται οι αλλαγές στην παιδεία από παραπολιτικά στις εφημερίδες και non paper στα οποία γίνονται οι ερωτήσεις και δίνονται και οι απαντήσεις, να μη σκεφτούμε καν.

Αυτό συμβαίνει σήμερα στην Ελλάδα και μας προσβάλλει όλους και πρωτίστως τους πολίτες, που μαθαίνουν το περιεχόμενο του νομοσχεδίου από τηλεοπτικούς μεσσίες και γραφιάδες διαμεσολαβητές αποσπασματικά και με διαρροές. Και μάλιστα, μας κουνάει και το δάχτυλο ο κ. Μητσοτάκης, ο οποίος μας ανακοινώνει ότι τώρα θα μετρηθούμε –λέει- ποιοι είμαστε προοδευτικοί και ποιοι δεν είμαστε. Νομίζει ότι μιλάει σε υπηκόους. Νομίζει ότι μιλάει σε πολίτες ή σε πολιτικούς που δεν συμμετέχουν, που δεν συνδιαμορφώνουν, που δεν έχουν άποψη. Απλά καλούνται να ψηφίσουν ως πολιτικοί ή να χειροκροτήσουν ως πολίτες. Αυτή η αυταρχική αντίληψη δεν θα περάσει. Η Ελλάδα χρειάζεται περισσότερη δημοκρατία, όχι άλλες τεχνητές διαιρέσεις, όχι άλλα πλαστά διλήμματα.

Κυρίες και κύριοι συνάδελφοι, πρόσφατη μελέτη του ΟΟΣΑ διαπιστώνει ότι συνολικά περίπου 2 εκατομμύρια Έλληνες, ηλικίας δεκαπέντε ως εξήντα πέντε, έχουν χαμηλές δεξιότητες κατανόησης κειμένου. Ακόμη περισσότεροι έχουν χαμηλές δεξιότητες αριθμητικής. Πρόκειται για άτομα που δυσκολεύονται όλο και περισσότερο να σταθούν ως πολίτες και ως εργαζόμενοι. Για να σταθεί κανείς καλά ως πολίτης και ως εργαζόμενος στη σύγχρονη εποχή, είναι ανάγκη να διαθέτει σφαιρικές δεξιότητες. Αυτό σημαίνει να είναι σε θέση να κατανοεί πυκνά ή μακροσκελή κείμενα, να εντοπίζει, να ερμηνεύει και να αξιολογεί πληροφορίες και να βγάζει λογικά συμπεράσματα. Αυτός είναι ο λόγος που το ΠΑΣΟΚ επιμένει ιδεολογικά ότι η εκπαίδευση δεν πρέπει να φθίνει σε βάρος της κατάρτισης. Οι δομές κατάρτισης πρέπει να λειτουργούν συμπληρωματικά στις δομές εκπαίδευσης και όχι ως υποκατάστατα. Θέλουμε επένδυση στη γνώση, στις ουσιαστικές και όχι στις τυπικές γνωστικές δεξιότητες, όπως επίσης, και στις μεταγνωστικές δεξιότητες. Θέλουμε πολίτες, πρώτα πολίτες και ύστερα εργαζόμενους, θέλουμε ανθρώπους που θα μπορούν να βρίσκουν χώρο στην αγορά εργασίας, η οποία μετασχηματίζεται ανά δεκαετία, με δεκάδες νέα επαγγέλματα. Θέλουμε μία εκπαιδευτική διαδικασία που θα επιμορφώνει διαρκώς, θα βρίσκεται δίπλα και δια βίου στον πολίτη. Θέλουμε ένα σταθερό εργασιακό περιβάλλον έναντι της ελαστικοποίησης της εργασίας στην οποία έχετε προχωρήσει τα τελευταία χρόνια με συνεχείς νομοθετικές παρεμβάσεις και αυτή βεβαίως δεν βοηθάει στην ανάπτυξη και στην εμβάθυνση των δεξιοτήτων. Θέλουμε εργοδότες με δικαιώματα και υποχρεώσεις. Θέλουμε συνδικάτα νέου τύπου που θα επιδιώκουν τη σύζευξη της εκπαίδευσης με την αγορά εργασίας. Θέλουμε θωράκιση και ενίσχυση των συλλογικών διαπραγματεύσεων. Θέλουμε μία ποιοτική αναβάθμιση της χώρας, η οποία ειδάλλως κινδυνεύει να εγκλωβιστεί σε ένα παραγωγικό μοντέλο χαμηλής προστιθέμενης αξίας και χαμηλής παραγωγικότητας. Θέλουμε μία νέα Ελλάδα που να μη βρίσκεται σε υπερεξάρτηση από την κατανάλωση, από τον τουρισμό, από τη χαμηλή τεχνολογική σύνθεση των εξαγωγών, το μεγάλο εμπορικό έλλειμμα. Και αυτό απαιτεί, όπως επιγραμματικά έχει περιγράψει ο καθηγητής κ. Ματσαγγάνης, τέσσερα πράγματα: Βαθιές τομές στην παραγωγή δεξιοτήτων, στην κοινωνική προστασία, στη φορολογία και στις εργασιακές σχέσεις.

Γι’ αυτό, λοιπόν, σας καλώ αντί να επενδύσετε στην υποστελεχωμένη διεύθυνση επαγγελματικής εκπαίδευσης του ΙΕΠ, να δημιουργήσετε ένα νέο κεντρικό φορέα κατά αντιστοιχία του ΙΕΠ για το σύνολο της επαγγελματικής εκπαίδευσης. Πρόταση. Ας μη δώσω το όνομα εγώ, κάντε το εσείς που είστε και ειδήμονες στις βαπτίσεις. Μόνο φροντίστε να είναι ανεξάρτητος. Αυτό για σας, ίσως είναι το πιο δύσκολο κομμάτι της εξίσωσης. Οι ανεξάρτητες αρχές, η ανεξαρτησία γενικότερα η θεσμική ματιά και η αντίληψη. Ξέρετε, όμως, θα σας βοηθήσει να απελευθερωθείτε από τη μανία του ελέγχου και της επιβολής.

Απαιτείται, λοιπόν, ένας φορέας με δύο πυλώνες, επιστημονικό για τον σχεδιασμό την εκπόνηση προγραμμάτων σπουδών και τη συγγραφή νέων βιβλίων, διαχειριστικό για τη χρηματοδότηση όλων των αναγκών της επαγγελματικής εκπαίδευσης σε υποδομές και σε εξοπλισμό. Αυτό το νέο ινστιτούτο για την επαγγελματική εκπαίδευση σωστά στελεχωμένο και μακριά από τις αβελτηρίες και την ανεπάρκεια των υφιστάμενων φορέων, είναι το πρώτο αναγκαίο βήμα.

Ο διαρκής διάλογος, ο εκδημοκρατισμός των δομών, η διαφάνεια, η αξιοκρατία, η συνεχής αξιολόγηση, ο πειραματισμός, η επένδυση στο ανθρώπινο κεφάλαιο με όρους γνώσης, μία νέα ρύθμιση της αγοράς εργασίας, χωρίς ασυμμετρίες ισχύος, ένα περιβάλλον φιλικό και δίκαιο για το επιχειρείν, είναι θεμέλια στα οποία μπορούμε να χτίσουμε από την αρχή την επαγγελματική εκπαίδευση και κατάρτιση στη χώρα.

Κύριε Πρόεδρε, κυρίες και κύριοι συνάδελφοι, ολοκληρώνω λέγοντας ότι η Ελλάδα δεν χρειάζεται άλλα νομοθετικά μερεμέτια, δεν χρειάζεται άλλη πολιτική επικοινωνία. Χρειάζεται ευθύτητα, χρειάζεται ουσία, χρειάζεται να κάνουμε και να πάρουμε τις δύσκολες επιλογές. Σε αυτές τις δύσκολες επιλογές θα είμαστε και εμείς εδώ. Χρειαζόμαστε, λοιπόν, πολιτική αλλαγή, χρειαζόμαστε αλλαγή παραδείγματος.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παραστατίδη.

Θα δώσω τώρα τον λόγο στον ειδικό αγορητή του Κομμουνιστικού Κόμματος Ελλάδας, τον κ. Ιωάννη Δελή.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Με έναν απολύτως παραπλανητικό τίτλο περί δήθεν ενίσχυσης του Εθνικού Συστήματος Επαγγελματικής Εκπαίδευσης και Κατάρτισης η Κυβέρνηση επιχειρεί ξανά με νόμο να ευθυγραμμίσει την επαγγελματική εκπαίδευση και κατάρτιση με τις απαιτήσεις των μεγαλοεπιχειρηματιών, προσπερνώντας, όμως, ταυτόχρονα τα σοβαρά προβλήματα που αντιμετωπίζουν οι μαθητές και οι σπουδαστές στα σχολεία και τις σχολές της επαγγελματικής εκπαίδευσης και κατάρτισης.

Αυτή η ευθυγράμμιση είναι ο κεντρικός, βασικός στόχος του νομοσχεδίου και αυτό είναι το πραγματικό νόημα εκφράσεων, όπως παραδείγματος χάριν η διεύρυνση του πεδίου παρέμβασης των σχολών ανώτερης επαγγελματικής κατάρτισης, όπως θα λέγονται από εδώ και στο εξής τα ΙΕΚ, η ενίσχυση των συνεργειών μεταξύ των διαφορετικών επιπέδων τρία, τέσσερα και πέντε του Εθνικού Πλαισίου Προσόντων, ή η βέλτιστη αξιοποίηση της διάγνωσης των αναγκών της αγοράς εργασίας και φυσικά –αλίμονο!- η προσφορά ειδικοτήτων εστιασμένων σε οικονομικές δραστηριότητες των βιομηχάνων και λοιπών μεγαλοεπιχειρηματιών.

Άραγε, θα μπορούσε ένα τέτοιο νομοσχέδιο να είναι διαφορετικό, όντας ενταγμένο στο πλαίσιο της Ευρωπαϊκής Ένωσης και της στρατηγικής της καπιταλιστικής ανάπτυξης, δηλαδή της κερδοφορίας; Όχι, φυσικά, όσο και αν πασχίζουν να πείσουν για το αντίθετο οι αριστεροί, οι κεντροαριστεροί βαστάζοι του συστήματος. Άλλωστε και αυτοί όταν κυβέρνησαν στην ίδια ρότα κινήθηκαν.

Το νομοσχέδιο, λοιπόν, κομμένο και ραμμένο στα μέτρα των καπιταλιστών, όπως και το ίδιο ομολογεί, προέρχεται κατευθείαν από εκείνα τα εργαστήρια και τις δεξαμενές σκέψης της Ευρωπαϊκής Ένωσης και του ΟΟΣΑ, τα οποία νυχθημερόν ασχολούνται όχι, βέβαια, με τη μετάδοση στους μαθητές-σπουδαστές της γνώσης της βαθιάς, της επιστημονικής -περιττά έξοδα τα θεωρούν όλα αυτά- αλλά με την αναβάθμιση των ληξιπρόθεσμων δεξιοτήτων των νέων για τις ανάγκες των μεγαλοεπιχειρηματιών.

Ας τα πάρουμε, όμως, με τη σειρά. Μιλάτε και εσείς, όπως όλες οι κυβερνήσεις, για τη σύνδεση της επαγγελματικής εκπαίδευσης με την αγορά. Ασφαλώς και είναι αντικειμενική η σχέση της εκπαίδευσης με την παραγωγική διαδικασία. Το ζήτημα, όμως, είναι ποιος την ορίζει αυτή τη σχέση: Η κοινωνία, οι ανάγκες των πολλών της κοινωνίας ή μήπως τα κέρδη των καπιταλιστών; Στο σύστημα το καπιταλιστικό που ζούμε ισχύει το δεύτερο και γι’ αυτό αυτή η σύνδεση εκπαίδευσης-αγοράς αποτελεί ένα εγχείρημα διαχρονικά εξαιρετικά δύσκολο, γιατί η καπιταλιστική παραγωγή έχοντας ελάχιστα περιθώρια για έναν ουσιαστικό σχεδιασμό της, καθώς είναι αντικειμενικά άναρχη και άναρχα μεταβαλλόμενη, μιας και βασικό της κίνητρο και σκοπό έχει το καπιταλιστικό κέρδος, ψάχνει διαρκώς μόνο για εφήμερες ληξιπρόθεσμες δεξιότητες. Άρα, πώς να συνδεθεί ουσιαστικά με την επαγγελματική εκπαίδευση και κατάρτιση, αλλά και συνολικά με την εκπαίδευση;

Παρ όλα αυτά, οι αστικές κυβερνήσεις –όλες!- και η σημερινή, φυσικά, καταβάλλουν συνεχείς προσπάθειες, επιδιώκοντας με αγωνία να ανταποκριθούν στις απαιτήσεις των μεγάλων επιχειρήσεων για το κατάλληλο κάθε φορά εργατικό δυναμικό που χρειάζονται αυτές, «just in time», όπως λένε και για όσο, βέβαια, το χρειάζονται μέσα σε αυτό το αέναο κυνηγητό του καπιταλιστικού κέρδους που αλλάζει διαρκώς πεδία και οικονομικούς κλάδους, πετώντας κάθε φορά στα αζήτητα της ανεργίας τους εργαζόμενους.

Με το σημερινό νομοσχέδιο επιχειρείται αυτή η σύνδεση να γίνει σε κλαδικό επίπεδο -τοπικό και περιφερειακό- μέσα από κλαδικές, μονοθεματικές δηλαδή δομές επαγγελματικής εκπαίδευσης-κατάρτισης. Παραδείγματος χάριν, στο Πέραμα για τα ναυπηγεία, στην Κοζάνη για την τεχνολογία της πράσινης μετάβασης, στην Κρήτη για την τουριστική βιομηχανία και όπου αλλού για τις λεγόμενες ειδικές οικονομικές ζώνες.

Το ερώτημα, όμως, ξέρετε, κύριε Υπουργέ, είναι αμείλικτο όσο και χιλιοαπαντημένο: Τι γίνονται, αλήθεια, όλοι αυτοί οι εργαζόμενοι, όταν τα επενδυτικά σχέδια των καπιταλιστών αλλάζουν κλάδους και τόπους, όπως τόσο συχνά κάνουν; Η απάντηση είναι γνωστή: Προστίθενται στις στρατιές των ανέργων, όπως έγινε, παραδείγματος χάριν, στη Νάουσα και στην Πάτρα με την εγκατάλειψη της κλωστοϋφαντουργίας.

Και εδώ σε αυτό ακριβώς το άρθρο, στο άρθρο 4, βρίσκετε την ευκαιρία να επιτεθείτε εκ νέου στους καλλιτέχνες, ενισχύοντας με νόμο, δίνοντας ισχύ νόμου στο προεδρικό διάταγμα 85/2022. Σας καλούμε για άλλη μια φορά να αποσύρετε αυτή τη διάταξη, όπως και το προεδρικό διάταγμα 85/2022.

Όσο για το Πέραμα, στο οποίο ο Πρωθυπουργός έστησε τη φιέστα της δήθεν αναβάθμισης της επαγγελματικής εκπαίδευσης και κατάρτισης, δεν ακούστηκε εκεί ότι αυτό το Πρότυπο –παρακαλώ- ΕΠΑΛ του Περάματος όχι μόνο μετρά φέτος τουλάχιστον δύο χιλιάδες χαμένες ώρες διδασκαλίας λόγω έλλειψης προφανώς εκπαιδευτικών, αλλά και η πλειοψηφία των εκπαιδευτικών του είναι αναπληρωτές. Και βέβαια, στην ίδια εκείνη συνάντηση και φιέστα ο Πρωθυπουργός έκανε πως δεν άκουσε κάτι ενοχλητικές ερωτήσεις των μαθητών, όπως «γιατί δεν πληρώνονται οι μαθητευόμενοι με τον μήνα παρά στο τέλος και μετά από πολύ καιρό του εξαμήνου;», ή «γιατί οι μαθητευόμενοι του έτους μαθητείας αναγκάζονται να κάνουν τόσα και τόσα χιλιόμετρα για την επιλογή τους;» και «γιατί στο δικό τους Πρότυπο ΕΠΑΛ στο Πέραμα, όπως και αλλού, δεν γίνεται εκείνη η μια μέρα πρακτική την εβδομάδα, όπως λέει το πρόγραμμα;».

Την ώρα που μιλάτε για αναβάθμιση και για ενίσχυση της επαγγελματικής εκπαίδευσης, κάθε μέρα, κύριε Υπουργέ, σας διαψεύδει η σκληρή πραγματικότητα που βιώνουν οι χιλιάδες μαθητές και οι σπουδαστές της με τη συνεχιζόμενη υποχρηματοδότηση, τις απαρχαιωμένες έως και επικίνδυνες υποδομές, τις τεράστιες ελλείψεις σε διδακτικό προσωπικό και εξοπλισμό, τις απλήρωτες πρακτικές αυτών των παιδιών που είναι πια καθεστώς.

Από πού να αρχίσουμε και τι να πρωτοπούμε; Να πούμε για το δημόσιο ΙΕΚ Πειραιά, που εδώ και δύο χρόνια φτάνουν να κλείνουν πολλά τζαμιά με κόλλες Α4; Να πούμε για τα ξεχαρβαλωμένα ταβάνια, όπως στο 2ο ΕΠΑΛ της Αθήνας και αλλού που στάζουν; Για σχολεία και σχολές με σοβάδες να πέφτουν και με τουαλέτες ένα πραγματικό αίσχος; Να πούμε για σχολικά προαύλια που πλημμυρίζουν με την πρώτη βροχή; Ή μήπως να πούμε -και πρέπει να το πούμε- για το ΕΠΑΛ στο Λεωνίδιο, στο κτήριο του οποίου, αν και χαρακτηρισμένο ως σεισμόπληκτο μετά από τον σεισμό του 2008, δεν έγινε απολύτως καμμία –μα, καμμία!- παρέμβαση. Σκεφτείτε πόσες κυβερνήσεις πέρασαν από το 2008, μέχρι που ήρθε ο προχθεσινός σεισμός των 4,7 Ρίχτερ για να υπενθυμίσει πόσο επικίνδυνη είναι αυτή η διαχρονική κυβερνητική «αμέλεια» και το «αμέλεια» μέσα σε πολλά εισαγωγικά.

Το χειρότερο, όμως, ξέρετε ποιο είναι; Είναι ότι όλα αυτά πρόκειται να συνεχιστούν, καθώς όπως εσείς οι ίδιοι γράφετε φαρδιά πλατιά στην αιτιολογική έκθεση του νομοσχεδίου στη σελίδα 46, γράφετε το εξής: «Οι στόχοι που επιδιώκονται με τις προτεινόμενες διατάξεις του νομοσχεδίου, δεν είναι δυνατό να αντιμετωπιστούν άκουσον, άκουσον με διάθεση περισσότερων ανθρωπίνων και υλικών πόρων». Σοβαρά; Θράσος; Σας ξέφυγε; Ότι και να είναι αποτελεί τη δική σας ομολογία και βέβαια την επιβεβαίωση της δικής μας κριτικής.

Για να μη μιλήσουμε και για τα αναλώσιμα των σπουδαστών, για τα οποία σε ειδικότητες όπως η κομμωτική, η αισθητική ή η μαγειρική, ζητούνται από τους σπουδαστές μέχρι και 300 ευρώ κάθε εξάμηνο. Για το δημόσιο ΙΕΚ μιλάμε τώρα. Εξαγγέλλετε βέβαια 114 εκατομμύρια ευρώ από το Ταμείο Ανάκαμψης όχι για τις ρημαγμένες υποδομές, αλλά για τον εξοπλισμό των εργαστηρίων της επαγγελματικής εκπαίδευσης και κατάρτισης.

Η Υφυπουργός έρχεται και μας εξηγεί ότι αυτά δεν θα πάνε μόνο, λέει, για τα εξήντα θεματικά και περιφερειακά κέντρα επαγγελματικής εκπαίδευσης κατάρτισης, αλλά θα πάνε σε όλα τα εργαστήρια, το κάνει, δηλαδή, ακόμα χειρότερο. Λέτε να φτάνουν, άραγε, αυτά για τον τεχνολογικό εκσυγχρονισμό των εργαστηρίων ή μήπως αρκετά από αυτά θα συνεχίσουν να λειτουργούν με κάτι τόρνους επεξεργασίας, που κανονικά θα έπρεπε να βρίσκονται στα μουσεία της τεχνολογίας ή μήπως στο Εργαστηριακό Κέντρο του Περιστερίου, οι σπουδαστές μηχανοτρονικής θα συνεχίσουν όπως σήμερα να κάνουν μάθημα με ένα σοβιετικό αυτοκίνητο λάντα; Γιατί αυτό γίνεται σήμερα. Δεν λέω καλά είναι τα λάντα, αλλά σήμερα μόνο και μόνο για να θυμόμαστε την τεχνολογική ανωτερότητα του σοσιαλισμού στις δεκαετίες του ‘60 και του ’70 και όχι φυσικά για να γίνεται μάθημα σήμερα στην εποχή των ηλεκτρικών αυτοκινήτων. Και να προσπαθείτε και από πάνω να μπολιάζετε το μυαλό των σπουδαστών, με το ότι τάχα η ασφάλεια λέει στον χώρο δουλειάς, αποτελεί αποκλειστική ευθύνη των εργαζομένων και τα ατυχήματα προκύπτουν από ατομικά λάθη, όπως γράφει μια πινακίδα σε εκείνο το απαρχαιωμένο δημόσιο ΙΕΚ της Μοναστηρίου στη Θεσσαλονίκη.

Για πείτε μας, όμως, πότε αλήθεια και σε ποια ειδικότητα έχει γίνει έστω και ο παραμικρός έλεγχος για την ασφάλεια των σπουδαστών στην πρακτική τους άσκηση και το Υπουργείο τι κάνει δεν έχει ευθύνη για αυτό; Δεν έχει ευθύνη η Κυβέρνηση για τις απλήρωτες πρακτικές ασκήσεις, που εξελίσσονται σε τζάμπα ουσιαστικά δουλειά; Δεν ξέρετε ότι αυτό είναι που καίει κυριολεκτικά τους σπουδαστές των ΙΕΚ, οι οποίοι δεν φτάνει που δουλεύουν ένα ολόκληρο εξάμηνο κανονικά οκτάωρα και παραπάνω, δηλαδή, κανονικής δουλειάς χωρίς παρακαλώ πληρωμή, δεν φτάνει αυτό, αλλά και πολλές φορές οι εργοδότες τους βάζουν να εργάζονται σε δουλειές άσχετες με την ειδικότητα τους, στην οποία υποτίθεται κάνουν πρακτική. Να τι γίνεται όταν δεν υπάρχει ουσιαστική εποπτεία της πρακτικής.

Και μιας και μας μιλάτε για αναβάθμιση της επαγγελματικής εκπαίδευσης, είναι αναβάθμιση, κύριε Υπουργέ, οι χιλιάδες ώρες που δεν γίνεται μάθημα στα ΕΠΑΛ, γιατί αργούν να έρθουν οι καθηγητές τους στις ειδικότητες ή τα βιβλία της ειδικότητας που έρχονται τον Νοέμβρη ή η μαθητεία που πληρώνεται, όπως είπαμε, μήνες αργότερα ή η ταλαιπωρία της μετακίνησης πολλών μαθητών των ΕΠΑΛ στην επαρχία; Είναι άραγε αναβάθμιση στα ΕΠΑΛ τα προγράμματα σπουδών και τα βιβλία τους να κλείνουν εικοσιπενταετία πια από την εποχή του Αρσένη ή μήπως θεωρείτε αναβάθμιση οι απόφοιτοι ηλεκτρονικοί των ΕΠΑΛ μετά το 2016 και μέχρι σήμερα που μιλάμε, να μην έχουν επαγγελματικά δικαιώματα;

Το νομοσχέδιό σας πως ασχολείται με όλα αυτά; Καθόλου! Και δεν μας είπατε ακόμη και κάτι άλλο, παρά το ότι σας ρωτήσαμε στην επιτροπή. Αλήθεια τι θα κάνετε με εκείνη την ΑΣΠΑΙΤΕ, η οποία βρίσκεται κυριολεκτικά στο κενό και στο σκοτάδι; Περιμένουν να ακούσουν με αγωνία οι άνθρωποι εκεί. Ναι, απαντάτε εδώ, αλλά θα ιδρύσουμε, λέει, εξήντα κέντρα επαγγελματικής εκπαίδευσης και κατάρτισης, τα ΚΕΕΚ, όπου θα συστεγάζονται επαγγελματικές σχολές κατάρτισης ΙΕΣΚ, επαγγελματικά λύκεια και ινστιτούτα επαγγελματικής κατάρτισης ΙΕΚ, δηλαδή, τα ΣΑΕΚ, όπως θα λέγονται από δω και πέρα, μαζί με εργαστηριακά κέντρα.

Όπως αποκάλυψε μάλιστα προχθές στην επιτροπή η εκπρόσωπος του Συνδέσμου Ελλήνων Βιομηχάνων, η ίδρυσή τους αποτέλεσε πρόταση -μεταξύ μας απαίτηση αποτέλεσε- του Συνδέσμου των Ελλήνων Βιομηχάνων, την οποία πρόθυμα, βεβαίως, έσπευσε η Κυβέρνηση να υλοποιήσει, ώστε αυτά τα ΚΕΕΚ να προσφέρουν ειδικότητες εστιασμένες σε οικονομικές δραστηριότητες, στις οποίες φυσικά επιδίδονται μονάχα οι βιομήχανοι και οι μεγαλοεπιχειρηματίες, για τέτοιες δραστηριότητες μιλάμε. Δεν μας λένε, όμως, όλοι αυτοί για τις επενδύσεις τους που συνεχώς παρουσιάζουν στην πανάκεια των λαϊκών προβλημάτων, ότι οι επενδύσεις οι καπιταλιστικές πάντα ακολουθούν την οσμή, εκείνη τη χαρακτηριστική οσμή του κέρδους και όχι βέβαια τις ανάγκες των πολλών και της κοινωνίας και όταν αποσύρονται, όπως είπαμε αυτές οι επενδύσεις, οι εργαζόμενοι πετιούνται μαζικά στον εφιάλτη της ανεργίας.

Θα μας πείτε τώρα βέβαια εδώ ότι γι’ αυτό γίνονται οι εκατόν τριάντα και το έχετε πει ήδη, εκατόν τριάντα νέοι οδηγοί κατάρτισης και υπάρχουν και τα γραφεία σταδιοδρομίας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΙΩΑΝΝΗΣ ΔΕΛΗΣ:** Θα χρειαστώ ένα, δυο λεπτά, κύριε Πρόεδρε, ευχαριστώ.

…ακριβώς για να παρακολουθούν και να απαντούν στις μεταβαλλόμενες και πρόσκαιρες ανάγκες των επενδυτικών επιλογών με εργαζόμενους, αλλά ξέρετε, το πράγμα θυμίζει πια αρχίζει και θυμίζει πια εκείνο το σκύλο που κυνηγάει την ουρά του και φυσικά τους σπουδαστές των νόμων Κεραμέως και Πιερακάκη έτσι θα ονομαστεί αυτός ο νόμος. Μετά στον εργασιακό τους βίο, τους περιμένουν κάτι άλλοι νόμοι, κάτι νόμοι Χατζηδάκη, κάτι νόμοι Κατρούγκαλου δια τα περαιτέρω.

Τι επιδιώκετε αλήθεια μετά τα ΚΕΕΚ; Κατ’ αρχάς τη διασύνδεση και τη συνέργεια των επιπέδων της επαγγελματικής εκπαίδευσης. Θυμίζουμε ότι αυτή την εκπαιδευτική διαδρομή, την είχε λανσάρει πρώτη η κυβέρνηση του ΣΥΡΙΖΑ με τις διετείς σχολές, τις οποίες κατήργησε η Νέα Δημοκρατία και τώρα τις ξαναφέρνει μέσα από τις ΣΑΕΚ. Υπάρχουν φυσικά και άλλοι στόχοι, η εξοικονόμηση πόρων, τα λιγότερα χρήματα για τις υποδομές των σχολείων και η στοχευμένη ασφαλώς σύνδεση με τις τοπικές επιχειρήσεις στις περιοχές που θα λειτουργούν. Γι’ αυτό και ορίζετε τα ΚΕΕΚ να έχουν οργανωτικό συντονιστή, που προέρχεται από την αγορά συμβούλιο διοίκησης που θα συμμετέχουν εκπρόσωποι των επιμελητηρίων και ερευνητικά ινστιτούτα σε συνεργασία, φυσικά, με τοπικές επιχειρήσεις. «Γιάννης κερνάει, Γιάννης πίνει» ή μάλλον η Κυβέρνηση κερνάει και οι μεγάλοι εργοδότες πίνουν.

Εν τω μεταξύ προβλέπεται και μια εκτεταμένη συγχώνευση των συστεγαζόμενων ΕΠΑΛ σε όλη τη χώρα και θα οδηγηθούμε έτσι σε μια γιγάντωση των επαγγελματικών λυκείων, με σχολεία μεγαθήρια άνω των πεντακοσίων μαθητών, με ό,τι αυτό μπορεί να σημαίνει για την παιδαγωγική του εποπτεία. Δεν μας έφτανε, δηλαδή, η σημερινή κατάσταση με τους τεράστιους συλλόγους διδασκόντων, τώρα ακόμα πιο απρόσωπα οι εκατοντάδες εκπαιδευτικοί μόνιμοι, συμβασιούχοι οι περισσότεροι, σε κάθε ΕΠΑΛ θα διδάσκουν σε ένα σχολείο μεγαθήριο και βεβαίως, με αυτές τις συγχωνεύσεις είναι υπαρκτός ο κίνδυνος να χαθούν και αρκετές ειδικότητες και θέσεις εργασίας.

Κατά τα άλλα το νομοσχέδιο μετονομάζει τα ΙΕΚ σε ΣΑΕΚ, χωρίς να αλλάζει, όμως, τίποτα ουσιαστικά στο καθεστώς τους. Ξέρετε, όμως, κύριε Υπουργέ, το πιο βασικό για τους σπουδαστές αυτών των ΙΕΚ, ΣΑΕΚ πια, είναι ότι οι τίτλοι σπουδών τους παραμένουν σε εκείνο το επίπεδο πέντε του εθνικού πλαισίου προσόντων και θα συνεχίσει να απαιτείται μετά το πτυχίο-βεβαίωση, θα συνεχίσει να απαιτείται οι απόφοιτοί τους να δίνουν από πάνω και εξετάσεις πιστοποίησης στον ΕΟΠΠΕΠ.

Αλήθεια το ρωτάμε καλόπιστα. Αλήθεια ο ΣΥΡΙΖΑ που σήμερα διαμαρτύρεται για αυτό, γιατί όταν ήταν τεσσεράμισι χρόνια κυβέρνηση δεν το άλλαξε; Τα μνημόνια τον εμπόδισαν; Όχι βέβαια. Η κοινή στρατηγική σας είναι η αιτία, γι’ αυτό και δεν το αλλάξατε, κυρία Θρασκιά ως κυβέρνηση. Για την αμοιβή της πρακτικής άσκησης επίσης δεν αλλάζει τίποτα. Όσο για την απορρόφησή τους από την αγορά εργασίας, αρκεί μόνο να πούμε ότι με βάση περσινά στοιχεία της Ευρωπαϊκής Ένωσης για την Ελλάδα, το 59% των αποφοίτων της επαγγελματικής εκπαίδευσης εργάζεται σε αντικείμενο άσχετο με την ειδικότητα που σπούδασε. Με απλά λόγια συνεχίζει ο απόφοιτος νοσηλευτικής να εργάζεται ως σερβιτόρος.

Απέναντι σε όλα αυτά -και κλείνω, κύριε Πρόεδρε και ευχαριστώ για την ανοχή- το ΚΚΕ δεν θα σταματήσει ποτέ να προβάλλει τον δρόμο της ικανοποίησης των σύγχρονων αναγκών, σύμφωνα με τις δυνατότητες της εποχής μας για μια επαγγελματική εκπαίδευση και κατάρτιση που δεν θα είναι έρμαιο στις ορέξεις της αγοράς, αλλά πραγματικά αναβαθμισμένη. Και αναβαθμισμένη στοιχειωδώς σημαίνει αύξηση της χρηματοδότησης από τον κρατικό προϋπολογισμό, σύγχρονα επαρκή εργαστήρια για όλες τις δομές με εξοπλισμό και υποδομές, έγκριση όλων των ολιγομελών τμημάτων για να μπορούν οι σπουδαστές να σπουδάζουν στις ειδικότητες που εκείνοι θέλουν, μαζικές προσλήψεις μόνιμων εκπαιδευτικών, ριζικές αλλαγές, βέβαια, στα αναλυτικά προγράμματα, για να ανταποκρίνονται στις σύγχρονες εξελίξεις της επιστήμης και της τεχνολογίας, πλήρη εργασιακά ασφαλιστικά δικαιώματα στη διάρκεια της μαθητείας και της πρακτικής άσκησης. Μόνη προϋπόθεση για τη δουλειά, βέβαια, είναι όλα τα επαγγελματικά δικαιώματα να δίνονται με το πτυχίο και κατάργηση αυτής της απαράδεκτης πιστοποίησης.

Το ΚΚΕ μπαίνει μπροστά, κυρίες και κύριοι, και μαζί με όλους τους μαθητές, τους φοιτητές και τους σπουδαστές στην τεχνική επαγγελματική εκπαίδευση, μαζί με όλους τους εργαζόμενους διεκδικεί τα δικαιώματα όλων στη μόρφωση, στη δουλειά και τη ζωή. Καταψηφίζουμε επί της αρχής το νομοσχέδιο.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Δελή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και δύο εκπαιδευτικοί συνοδοί από το 18ο Δημοτικό Σχολείο Περιστερίου.

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Γλυκών Νερών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την ειδική αγορήτρια από την Ελληνική Λύση κ. Σοφία-Χάιδω Ασημακοπούλου.

Ορίστε, κυρία συνάδελφε, έχετε τον λόγο.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η επαγγελματική εκπαίδευση και κατάρτιση περιλαμβάνει γενικά το σύνολο των οργανωμένων δραστηριοτήτων με σκοπό να προσφέρει σε όσους την επιλέγουν τόσο ικανότητες όσο και δεξιότητες επαρκείς και αναγκαίες για την εκτέλεση μιας εργασίας ή ακόμα περισσότερων. Η σημασία της αυξάνεται συνεχώς. Μέσω της αποτελεσματικής σύνδεσής της με την αγορά εργασίας είναι δυνατόν να αποτελέσει μοχλό ανάπτυξης αφ’ ενός και να επιτευχθεί παράλληλα ένα υψηλό επίπεδο απασχόλησης στο πλαίσιο της βιώσιμης οικονομικής ανάπτυξης.

Με το παρόν προωθείται μία ακόμη αλλαγή για την επαγγελματική εκπαίδευση και κατάρτιση, για την οποία αξίζει να σημειωθεί ότι στην Ευρώπη δίνουν κατά μέσο όρο 60,84% παραπάνω χρήματα από αυτά που επενδύουμε εμείς. Τόσες νομοθετικές παρεμβάσεις δεν έχουν γίνει σε κανέναν άλλον τομέα όσο σε αυτόν της εκπαίδευσης τα τελευταία χρόνια επί Κυβέρνησης Μητσοτάκη. Και σε αυτή τη θητεία σας, όμως, αυτό που κάνετε είναι να ανασκευάζετε τους δικούς σας νόμους. Σβήνετε και γράφετε λες και η παιδεία των Ελλήνων είναι κάποιο παιχνίδι με το οποίο μπορεί κανείς να πειραματίζεται. Κανένας σχεδιασμός και τελικά καμμία εξέλιξη.

Στην πρώτη συζήτηση του παρόντος νομοσχεδίου στην αρμόδια επιτροπή ο κ. Πιερρακάκης ήρθε με μία ώρα και δέκα λεπτά καθυστέρηση. Στην ακρόαση φορέων στις 15-1-2024 δεν φάνηκε καν, αλλά ούτε και στη συζήτηση που ακολούθησε. Όλοι οι εκπρόσωποι των φορέων δυσανασχέτησαν με την απουσία του. Δεν εμφανίστηκε ούτε και στη συνεδρίαση της 17ης Ιανουαρίου. Αυτό είναι το επιτελικό κράτος που δημιουργήσατε. Οι κοινοβουλευτικές διαδικασίες είναι για εσάς μία τυπική διαδικασία. Χρόνια τώρα ακούμε τους Υπουργούς Παιδείας να επαναλαμβάνουν ότι θέλουν να ενισχύσουν την επαγγελματική εκπαίδευση, να τη συνδέσουν με την αγορά εργασίας, οι μαθητές να μαθαίνουν σύγχρονες ειδικότητες και να βρίσκουν δουλειά με την αποφοίτησή τους. Πολύ ωραία παχιά λόγια χωρίς λεφτά και σχέδιο.

Αν λάβουμε υπ’ όψιν μας την υπεροψία που δείξατε στις κοινοβουλευτικές διαδικασίες και τις παρατηρήσεις σας για τα σχόλια από τη δημόσια διαβούλευση, καταλήγουμε στο συμπέρασμα ότι φέρατε ένα σχέδιο νόμου καθ’ υπόδειξη άλλων, χωρίς να σας ενδιαφέρει ουσιαστικά η επαγγελματική εκπαίδευση.

Προχωράτε στη μετονομασία των ινστιτούτων επαγγελματικής κατάρτισης σε σχολές ανώτερης επαγγελματικής κατάρτισης. Μένετε στην επιφάνεια με τις αλλαγές ονομάτων και χάνετε την ουσία. Παρά τη μετονομασία, δεν μας είπατε τελικά πώς θα κατορθώσουν τα ΙΕΚ, ιδίως στα δημόσια, να ανταπεξέλθουν στις υποχρεώσεις τους αναφορικά ιδίως με την ποιότητα των παρεχόμενων σπουδών και πώς αυτή θα διασφαλίζεται.

Αξίζει να αναφέρουμε ότι τον Νοέμβριο του 2023 κοινοποιήθηκε μία επιστολή του συλλόγου σπουδαστών του ΔΙΕΚ Κέρκυρας τουριστικών επαγγελμάτων, την οποία και θα καταθέσουμε στα Πρακτικά, σχετικά με την τραγική υποστελέχωση, την απουσία εξοπλισμού, το πρόβλημα της στέγασης και άλλων πολύ σημαντικών προβλημάτων. Τελικά έχουν γίνει και αν ναι, ποιες βελτιωτικές κινήσεις μετά την τελευταία νομοθετική αναβάθμισή τους, ιδιαίτερα στην περιφέρεια;

Τα δημόσια ΙΕΚ σήμερα μαστίζονται από ελλείψεις σε υλικοτεχνικές υποδομές και προσωπικό και δυσκολεύονται να ανταποκριθούν στις εκπαιδευτικές προκλήσεις της αγοράς εργασίας. Εάν η μετονομασία αυτή δεν συνοδευτεί στην πράξη από έναν αποτελεσματικό μηχανισμό εποπτείας και ελέγχου, χρηματοδότησης των δημοσίων σχολών, αλλά και καταπολέμησης τυχόν κερδοσκοπικών πρακτικών των ιδιωτικών, δεν θα κατορθωθεί η ανάκτηση της εμπιστοσύνης σε αυτά.

Μετονομάζετε, επίσης, τα ινστιτούτα επαγγελματικής κατάρτισης Ειδικής αγωγής και εκπαίδευσης σε σχολές ανώτερης επαγγελματικής κατάρτισης για άτομα με αναπηρία. Στο υπόμνημα που έστειλαν οι διευθυντές των ΔΙΕΚ ειδικής αγωγής Αγίας Παρασκευής και Πυλαίας-Χορτιάτη ζητούν να διατηρηθούν οι ως άνω εκπαιδευτικές δομές για τα άτομα με αναπηρίες και να μετεξελιχθούν σε σχολές ανώτερης επαγγελματικής κατάρτισης για άτομα με αναπηρία, γιατί προσφέρουν ολοκληρωμένη κατάρτιση σε άτομα με οπτική, ακουστική και άλλες αναπηρίες.

Όπως σας είπαμε και σε προηγούμενη συνεδρίαση, είναι ανεπίτρεπτο να υπάρχουν μόνο δύο σε όλη την Ελλάδα. Μόνο στην Αθήνα και τη Θεσσαλονίκη υπάρχουν άτομα με αναπηρία, τα οποία τεκμηριωμένα δεν μπορούν να φοιτήσουν σε ΣΑΕΚ που απευθύνεται στον γενικό πληθυσμό, όπως λέτε στο άρθρο 6; Θα πρέπει να ιδρυθεί οπωσδήποτε τουλάχιστον ένα ΣΑΕΚ για άτομα με αναπηρία σε δήμο της ευρύτερης περιφέρειας του Πειραιά που θα είναι πλήρως προσβάσιμο σε άτομα με αναπηρίες. Προφανώς το ίδιο πρέπει να γίνει σε κάθε μεγάλη πόλη της περιφέρειας, όπως στην Πάτρα, στο Ηράκλειο, στα Γιάννενα, στη Λάρισα, τη Λαμία, τη Ρόδο και όπου αλλού ζητηθεί.

Σχετικά με την ίδρυση επαγγελματικών σχολών κατάρτισης για άτομα με αναπηρία, λέτε ότι με κοινή απόφαση των Υπουργών Εθνικής Οικονομίας και Οικονομικών και Παιδείας, Θρησκευμάτων και Αθλητισμού ύστερα από εισήγηση του Κεντρικού Συμβουλίου Επαγγελματικής Εκπαίδευσης και Κατάρτισης δύναται να ιδρύονται επαγγελματικές σχολές κατάρτισης αρμοδιότητας του Υπουργείου Παιδείας Θρησκευμάτων και Αθλητισμού. Να σας θυμίσουμε για μία ακόμη φορά ότι με κοινή απόφαση των Υπουργών Εθνικής Οικονομίας και Οικονομικών και Παιδείας, Θρησκευμάτων και Αθλητισμού, αριθμός 1025353/2-7-2019 έχει ιδρυθεί το Εργαστήριο Ειδικής Επαγγελματικής Εκπαίδευσης Αθηνών, αλλά πέντε χρόνια μετά είναι ακόμη στα χαρτιά. Δεν φτάνει να νομοθετηθείτε. Χρειάζεται και να εφαρμόζετε.

Θα θέλαμε να αναφερθούμε και σε ένα πολύ σοβαρό θέμα σχετικά με το 1ο Γυμνάσιο Χανίων, το οποίο μετατράπηκε σε πειραματικό το σχολικό έτος 2021-2022, χωρίς όμως να έχει προβλεφθεί η συνέχεια. Σας ρωτήσαμε -αριθμός πρωτοκόλλου 1138/13-10-2023- ποια είναι η θέση του Υπουργείου σχετικά με την ίδρυση πειραματικού λυκείου στα Χανιά και η σύνδεσή του με το 1ο Πειραματικό Γυμνάσιο Χανίων, καθώς και πώς σκοπεύετε να παρέμβετε, ώστε να δοθεί άμεσα λύση στο πρόβλημα και οι πρώτοι απόφοιτοι του 1ου Πειραματικού Γυμνασίου να συνεχίσουν απρόσκοπτα τις σπουδές τους την επόμενη σχολική χρονιά 2024-2025 σε συνθήκες εκπαιδευτικής συνέχειας.

Στην απάντησή σας ρίχνετε το μπαλάκι στον Δήμο Χανίων όσο και στη Διεύθυνση Δευτεροβάθμιας Εκπαίδευσης Χανίων ως αρμόδιους. Λέτε ότι δεν προχώρησαν στην κατάθεση των απαραίτητων δικαιολογητικών, προκειμένου η διαδικασία να ολοκληρωθεί με έκδοση της απαραίτητης ΚΥΑ.

Η υπαναχώρηση των αρμόδιων φορέων είχε ως αποτέλεσμα την ακύρωση της όλης διαδικασίας ίδρυσης πειραματικού λυκείου στον Δήμο Χανίων, αφήνοντας σε εκκρεμότητα το πειραματικό γυμνάσιο για την επόμενη εκπαιδευτική βαθμίδα. Λύση ακόμα δεν έχει βρεθεί και αναδείχτηκε για ακόμη μία φορά η έλλειψη σε σχολικές υποδομές του Δήμου Χανίων και η ανεπάρκεια οποιουδήποτε σχεδιασμού του Υπουργείου Παιδείας.

Σας κάναμε ερωτήσεις για τις παρατυπίες στις τοποθετήσεις στελεχών εκπαίδευσης που ενώ θα έπρεπε να γίνουν με βάση τον ν.4735/2020 στα άρθρα 20-23 που εσείς ψηφίσατε, τροποποιήσατε με το άρθρο 64 του ν.4886/2022 και ξαναψηφίσατε με τον ν.5062/2023.

Σχετικά με τη διαδικασία επιλογής του νέου Προέδρου του ΙΕΠ, του Προέδρου και του Αντιπροέδρου του ΔΟΑΤΑΠ, του Προέδρου και Αντιπροέδρου του Διοικητικού Συμβουλίου του Ινστιτούτου Τεχνολογίας Υπολογιστών και Εκδόσεων «ΔΙΟΦΑΝΤΟΣ», του νέου Προέδρου και της νέας Διευθύνουσας Συμβούλου του ΕΟΠΠΕΠ και του νέου Προέδρου και Αντιπροέδρου του Διοικητικού Συμβουλίου του Ιδρύματος Νεολαίας και Διά Βίου Μάθησης, απάντηση δεν πήραμε σε καμμία ερώτηση. Προφανώς αντιλαμβάνεστε ότι παραβιάσατε την κείμενη νομοθεσία και οποιαδήποτε δικαιολογία είναι ανυπόστατη. Γι’ αυτό και δεν απαντάτε.

Είπατε, κύριε Υπουργέ, κατά την πρώτη συνεδρίαση της επιτροπής ότι στα δύσκολα χρόνια των μνημονίων γιγαντώθηκε ο αριθμός των αναπληρωτών καθηγητών ακριβώς επειδή δεν μπορούσαν να γίνουν μόνιμοι διορισμοί. Αυτό ξεκίνησε να αντιστρέφεται. Η αντιστροφή έγινε λόγω του ότι η χώρα ξεκίνησε να έχει μια διαφορετική περπατησιά. Τα πράγματα, όμως, δεν είναι έτσι όπως μας τα λέτε. Το 2023 προσλήφθηκαν πάνω από πενήντα χιλιάδες αναπληρωτές, ο μεγαλύτερος αριθμός που είχαμε ποτέ. Για το σχολικό έτος 2023-2024 έχουν πραγματοποιηθεί έως τις 12-12-2023 στη γενική εκπαίδευση και στην ειδική αγωγή και εκπαίδευση προσλήψεις πενήντα χιλιάδων διακοσίων ενενήντα επτά εκπαιδευτικών και μελών ΕΕΠ και ΕΔΙΠ, όπως ανέφερε το Υπουργείο Παιδείας απαντώντας σε ερώτηση του Προέδρου της Ελληνικής Λύσης Κυριάκου Βελόπουλου. Και σαν να μην έφτανε αυτό, λίγες ημέρες έπειτα από κάθε ανακοίνωση πρόσληψης αναπληρωτών έχουμε και αλλεπάλληλα κύματα παραιτήσεων. Πάνω από πεντακόσιοι αναπληρωτές εκπαιδευτικοί παραιτήθηκαν από την αρχή του σχολικού έτους. Τους προσλαμβάνετε και μόλις δουν τι τους περιμένει, παραιτούνται. Οι δύσκολες συνθήκες διαβίωσης που οδήγησαν πολλούς εκπαιδευτικούς στη μη ανάληψη υπηρεσίας ή σε παραίτηση είναι από καιρό γνωστές, καθώς οι χαμηλοί μισθοί, το υψηλό κόστος διαβίωσης και τα τσουχτερά ενοίκια βάζουν στοπ στην εργασιακή αποκατάσταση των εκπαιδευτικών. Με πρώτο μισθό που κατά μέσο όρο κυμαίνεται στα 850 ευρώ, οι αναπληρωτές εκπαιδευτικοί καλούνται να ανταπεξέλθουν στα πανάκριβα ενοίκια, στο πανάκριβο κόστος ζωής, στα αυξημένα ακτοπλοϊκά και αεροπορικά εισιτήρια, στους εκτοξευμένους λογαριασμούς ΔΕΚΟ, στην πανάκριβη βενζίνη και λοιπά και λοιπά.

Σε άλλες περιπτώσεις, εκπαιδευτικοί εξαναγκάστηκαν επί της ουσίας σε παραίτηση, μιας και λόγω της αυξημένης τουριστικής κίνησης δεν έβρισκαν σπίτια για να νοικιάσουν, χώρια ότι τα εργασιακά τους δικαιώματα δεν είναι ίδια με των μονίμων εκπαιδευτικών. Όμως και όσοι αναπληρωτές παραμένουν ουσιαστικά είναι χορηγοί της εκπαίδευσης αφού τα χρήματα που παίρνουν πάνε όλα σε εισιτήρια και έξοδα διαβίωσης, ενοίκια, φαγητό, κ.λπ.. Για αρκετούς, χωρίς το επίδομα από τη μητέρα και τον πατέρα ή τη δεύτερη μυστική δουλειά δεν υπάρχουν στοιχειώδεις συνθήκες επιβίωσης.

Στις 18-10-2023 σας καταθέσαμε ερώτηση σχετικά με την ετήσια έκθεση πεπραγμένων του Εθνικού Συστήματος Επαγγελματικής Εκπαίδευσης και Κατάρτισης, αριθμός πρωτοκόλλου 1225, στην οποία μέχρι σήμερα δεν απαντήσατε. Σύμφωνα με την παράγραφο 5 του άρθρου 5 του ν.4763/2020 μέχρι το τέλος Σεπτεμβρίου εκάστου έτους συντάσσεται από το Κεντρικό Συμβούλιο Επαγγελματικής Εκπαίδευσης και Κατάρτισης ετήσια έκθεση για τα πεπραγμένα του ΕΣΕΕΚ και για τον προγραμματισμό του επόμενου έτους, η οποία υποβάλλεται στον Υπουργό Παιδείας και Θρησκευμάτων. Ο Υπουργός Παιδείας και Θρησκευμάτων υποβάλλει στον Πρόεδρο της Βουλής την έκθεση και εισάγεται προς συζήτηση στην αρμόδια επιτροπή της Βουλής, σύμφωνα με τον Κανονισμό της Βουλής.

Έως σήμερα φαίνεται να έχει συνταχθεί μόνο η έκθεση για το 2021. Και σας ρωτάμε τα εξής: Έχουν συνταχθεί οι εκθέσεις για τα έτη 2022 και 2023 από το Κεντρικό Συμβούλιο Επαγγελματικής Εκπαίδευσης και Κατάρτισης για τα πεπραγμένα του Εθνικού Συστήματος Επαγγελματικής Εκπαίδευσης και Κατάρτισης; Και αν όχι, για ποιους λόγους; Αν έχουν συνταχθεί οι ετήσιες εκθέσεις για τα πεπραγμένα του ΕΣΕΕΚ, για ποιους λόγους αυτές δεν εισήχθησαν προς συζήτηση στη Διαρκή Επιτροπή Μορφωτικών Υποθέσεων; Γιατί δεν φέρατε για συζήτηση την έκθεση του 2021; Υπάρχουν κυρώσεις σε περίπτωση μη σύνταξης της ως άνω έκθεσης; Και αν όχι, θα αποδοθούν ευθύνες για τη μη εφαρμογή της ως άνω επιταγής του νόμου;

Σύμφωνα με το Στρατηγικό Σχέδιο Επαγγελματικής Εκπαίδευσης και Κατάρτισης Διά Βίου Μάθησης και Νεολαίας του Υπουργείου Παιδείας, οι βασικοί λόγοι για τους οποίους προσδίδεται χαμηλό κύρος στην επαγγελματική εκπαίδευση και ως εκ τούτου να μην αποτελεί πρώτη επιλογή από τους μαθητές γυμνασίου, είναι κυρίως οι ενδεικτικά αναφερόμενη ακόλουθοι: η έλλειψη αντικειμενικής και αξιόπιστης ενημέρωσης της κοινής γνώμης για τις δυνατότητες που προσφέρει η επαγγελματική εκπαίδευση, το οποίο προφανώς σχετίζεται με την απουσία ενημέρωσης και σχολικού επαγγελματικού προσανατολισμού -για τα οποία προφανώς δεν έγινε τίποτε- όπως επίσης και η απαξίωση για την επαγγελματική εκπαίδευση που εκφράζεται από πολλούς κύκλους της κοινωνίας και επηρεάζει αρνητικά τους γονείς. Αυτό είναι γενικό και αόριστο, αλλά και αυτό έχει να κάνει με την ενημέρωση. Ένας άλλος λόγος είναι, επίσης, οι συχνές αλλαγές και μεταρρυθμίσεις που αυξάνουν την επιφυλακτικότητα της κοινωνίας

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Για ένα αέναο «ράβε-ξήλωνε» στην παιδεία έκανε λόγο η κ. Κεραμέως, αλλά δεν απέφυγε να κάνει τα ίδια. Και εσείς προφανώς το συνεχίζετε. Λόγοι αποτελούν, επίσης, τα προβλήματα υποδομών και ελλείψεις στον εργασιακό εξοπλισμό, η περιορισμένη αποτελεσματικότητα του μαθήματος του Σχολικού Επαγγελματικού Προσανατολισμού στο γυμνάσιο, η αδυναμία σύνδεσης της επαγγελματικής εκπαίδευσης με την αγορά εργασίας, η απουσία προγραμμάτων επιμόρφωσης ειδικά σε θέματα ειδικοτήτων, η έλλειψη ενός αξιόπιστου συστήματος αξιολόγησης του εκπαιδευτικού και, φυσικά, η απουσία αξιόπιστης διακυβέρνησης.

Η αναβάθμιση και η εξέλιξη της επαγγελματικής εκπαίδευσης δεν γίνεται με τη μετονομασία των σχολών. Αυτό είναι ξεκάθαρο. Γίνεται με τον επαναπροσδιορισμό των προγραμμάτων, με την προσθήκη ειδικοτήτων, με τη στελέχωση των τμημάτων από έμπειρους και καταρτισμένους εκπαιδευτές και με την παροχή σύγχρονου εξοπλισμού προς υποστήριξη του έργου τους. Με το να νομοθετείτε και να ξανανομοθετείτε επί των ίδιων ζητημάτων χωρίς τελικά να βλέπουμε καμμία πρακτική εφαρμογή, δείχνει την απόλυτη έλλειψη σχεδιασμού και τη λογική του «βλέποντας και κάνοντας» με την οποία λειτουργείτε. Είναι μία απολύτως επικίνδυνη πρακτική, ιδιαίτερα σε ό,τι έχει να κάνει με τα ζητήματα παιδείας.

Εμείς στην Ελληνική Λύση το έχουμε πει κατά το παρελθόν και επιμένουμε να πιστεύουμε ότι οι Έλληνες θα πρέπει να μπορούν να βρίσκουν άμεσα δουλειά και μάλιστα τη δουλειά που επέλεξαν και αγαπούν και όχι να καταλήγουν να κάνουν αναγκαστικές δουλειές που δεν θέλουν ή να φεύγουν στο εξωτερικό.

Η ελληνική πολιτεία οφείλει να ενθαρρύνει τη συμμετοχή στην επαγγελματική εκπαίδευση, αλλά δυστυχώς με όσα πράττετε και με όσα δεν πράττετε, καταφέρνετε το εντελώς αντίθετο.

Σας καταθέτω το προαναφερθέν έγγραφο για τα Πρακτικά.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Γλυκών Νερών, (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από τους Σπαρτιάτες κ. Χαράλαμπος Κατσιβαρδάς.

Ορίστε, κύριε Κατσιβαρδά, έχετε τον λόγο.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε, κύριε Πρόεδρε, αξιότιμε κύριε Υπουργέ, αξιότιμη κυρία Υφυπουργέ, κυρίες και κύριοι συνάδελφοι, κατ’ αρχάς άγεται ενώπιον της ημετέρας Ολομελείας το υπό ψήφιση νομοσχέδιο κατόπιν των προηγηθεισών διαβουλεύσεων, μακροσκελών διαβουλεύσεων, όπου ετέθησαν όλες οι παράμετροι του παρόντος νομοσχεδίου, του εν θέματι νομοσχεδίου.

Επιπλέον, ακούσαμε μετά τεταμένης προσοχής και ιδιαίτερου ενδιαφέροντος, πάλι εντός του πλαισίου μιας μακροσκελούς συζητήσεως, τις θέσεις ένθεν κακείθεν, τις ετερόκλητες -όποιες κι αν είναι αυτές- των φορέων.

Αυτό το οποίο κυριάρχησε, γενικότερα, στις τοποθετήσεις των φορέων, αλλά και των κομμάτων της Αξιωματικής Αντιπολιτεύσεως -και της Μείζονος και της Ελάσσονος- ήταν -κατά την υποκειμενική μου κρίση- η «δαιμονοποίηση» της έννοιας της αγοράς.

Απεδόθησαν ευθύνες στην παρούσα Κυβέρνηση για χρόνιες παθογένειες στην υλικοτεχνική υποδομή, κάτι για το οποίο δεν καθίσταμαι αυτόκλητος συνήγορος υπερασπίσεως της παρούσης Κυβερνήσεως. Υπάρχει, όμως, μια θεμελιακή αντικειμενική ευθύνη -όντως και κυρίως- όσον αφορά στα προβλήματα στις υλικοτεχνικές υποδομές, αλλά και γενικότερα την αβελτηρία, καθόσον αφορά το δημόσιο αγαθό της παιδείας, σε όλες τις βαθμίδες της εκπαιδεύσεως.

Άρα, συμπερασματικά, αυτό το οποίο εγώ εξήγαγα -και το λέω αυτό, διότι εγώ επιδαψιλεύω, ειρήσθω εν παρόδω, ως προς το παρόν σχέδιο νόμου και συντάσσομαι αναφανδόν- διότι φρονώ ότι βρίσκεται στη σωστή κατεύθυνση, διότι προάγει ρηξικέλευθες και βαθιές τομές στον εκπαιδευτικό τομέα, στην κατάρτιση δηλαδή των παιδιών, όπου διασυνδέεται με την αγορά εργασίας.

Άρα, λοιπόν, πέραν και πάνω από αυτή τη θέση τη δική μου, ειδικότερον ακούσαμε πράγματα, τα οποία ουσιαστικά θεωρώ ότι υπολαμβάνεται διαχρονικώς η έννοια της εκπαιδεύσεως προς όλας τας βαθμίδας. Έκανα μνεία και στις προηγούμενες διαβουλεύσεις σχετικώς με το ακανθώδες και μείζον ζήτημα των πανεπιστημίων, ότι επιχειρείται μια μορφή εργαλειοποίησης, σφετερισμού, οικειοποίησης και κομματικού χρωματισμού της έννοιας της εκπαιδεύσεως, από τον καθέναν, δυνάμει των ιδεολογημάτων των οποίων πρεσβεύει ή των απόψεων -σεβαστά- μέσα στο πλαίσιο του δημοκρατικού πλουραλισμού.

Υπό αυτό το πρίσμα, όμως, αντιμετωπίζει το αντικειμενικά υφιστάμενο δημόσιο αγαθό της εκπαιδεύσεως, το οποίο πρέπει να κείται πέραν και πάνω από αλλότριες σκοπιμότητες. Εξ ού και διεφώνησα διαρρήδην και το επαναλαμβάνω στεντορείως διά του Βήματος τούτου ενώπιον της Ολομελείας, ως ειδικός αγορητής.

Θέλω, λοιπόν, να πω ότι πλέον έχουν ωριμάσει οι συνθήκες να βλέπουμε την παιδεία πέραν από κομματικές αγκυλώσεις, από μυωπικές προσκολλήσεις και από μικροκομματικά ομματογυάλια.

Σαφώς υπάρχουν ενστάσεις, διότι το αγαθό της παιδείας κατ’ ουσίαν βρίσκεται ή οι συζητήσεις αυτές, οι μεταρρυθμίσεις, τις οποίες νομοθετούμε στο Σώμα εναρμονίζονται και συστοιχίζονται με τις εξελίξεις.

Βεβαίως, «ανήκομεν εις την Δύσιν», «ανήκουμε εις την Ευρώπην», έχουμε αναθεωρητική ματιά και όψη ως προς αυτά.

Από την άλλη, όμως, πλευρά δεν μπορούμε να «δαιμονοποιούμε» συγκεκριμένες περιπτώσεις ή να ανακαλύπτουμε ουσιαστικά την κατά την προβληματική Ευρωπαϊκή Ένωση ή να βδελυττόμεθα εξ ορισμού τις ιδιωτικές επιχειρήσεις, τη βιομηχανία και να μπαίνουμε σε μια άτοπη συζήτηση, όπως προείπα, η οποία είναι αντικείμενο περισσότερο κομματικής αντιπαραθέσεως, παρά ουσιαστικής. Διότι, επί της ουσίας, παραβλάπτεται το αγαθό της παιδείας, εφόσον επιχειρούμε μέσα από κομματικές κατευθύνσεις να το προσεγγίσουμε.

Άρα, λοιπόν, αν θέλουμε να μιλήσουμε για το θέμα της παγκοσμιοποιήσεως, αν θέλουμε να μιλήσουμε για την επελαύνουσα νέα τάξη πραγμάτων, αν θέλουμε να μιλήσουμε για την υποχώρηση των παραδοσιακών θεσμών, εισάγεται στα νομικά -οι έγκριτοι νομικοί, οι οποίοι ευρίσκονται εντός της Αιθούσης- ήδη γίνονται διαβουλεύσεις και ωσμώσεις για το ζήτημα του συνταγματικού νέου φεουδαρχισμού, υπό αίρεση του τεχνοφεουδαρχισμού, αναλόγως τις υποκειμενικές απόψεις του καθενός. Αυτά όλα, όμως, είναι αντικείμενα άλλης συζητήσεως, τα οποία συνιστούν την υποκείμενη σχέση, υπό της οποίας συζητούνται όλα τα σχέδια νόμου.

Το παρόν σχέδιο νόμου, κατά την ταπεινή μου γνώμη, επιτέλους πρέπει να αντιμετωπιστεί με αμείλικτο ρεαλισμό και να μην εμπλεκόμεθα μέσα σε μια διελκυστίνδα, αφ’ ενός απύθμενης μεμψιμοιρίας, μίας αδολεσχίας άκριτης και άκρατης ουσιαστικά απόδοσης «κατηγορώ» χωρίς αντιπροτάσεις.

Δεν οδηγεί πουθενά, ιδίως ως προς το νευραλγικό, ευαίσθητο και εύθραυστο τομέα της παιδείας. Να τον αντιμετωπίζουμε ουσιαστικά με μία συγκεκριμένη ιδεοληψία και προκατάληψη, με βάση τα δικά μας υποκειμενικά και κομματικά κριτήρια. Διότι αυτό, ουσιαστικά, φαλκιδεύει τη διαρκή εξέλιξη και πρόοδο της εκπαιδεύσεως και της παιδείας.

Μόνον αν άρουμε τις αγκυλώσεις αυτές, θα μπορούμε να κατορθώσουμε να συμβάλουμε να διευρυνθούν αρραγή ενιαία μέτωπα καθόσον αφορά το να εξυπηρετηθεί και να εκσυγχρονιστεί, να μεταρρυθμιστεί επί της ουσίας η έννοια της εκπαιδεύσεως, ιδίως ως προς το παρόν σχέδιο νόμου, το οποίο έχει έρθει.

Ως εκ τούτου, λοιπόν, για όλους αυτούς τους λόγους τους οποίους προανέφερα, καθότι γενικότερα η εκπαίδευση πολλές φορές αποτελεί αντικείμενο εξυπηρέτησης και δημιουργίας θυλάκων αλλότρια συμφερόντων, τα οποία ουσιαστικά νομιμοποιούν και καθαγιάζουν χρόνιες μικροκομματικές παθογένειες, όχι μόνον στο πλαίσιο της δευτεροβάθμιας εκπαιδεύσεως, στο πλαίσιο της επαγγελματικής εκπαιδεύσεως -πρωτοβάθμιας, δευτεροβάθμιας, τριτοβάθμιας- επαγγελματικής, αλλά και γενικότερα στην ανώτερη και στην ανώτατη εκπαίδευση, τα οποία τα ζούμε, ιδίως μεταπολιτευτικά με την εξακολούθηση ύπαρξης παρωχημένων και αναχρονιστικών θεσμών, οι οποίοι όχι μόνον αμαυρώνουν το κύρος της χώρας μας σε επίπεδο πανεπιστημιακό εν σχέσει με τα άλλα κράτη-μέλη της Ευρωπαϊκής Ενώσεως εις επίρρωσιν, συνιστούν ουσιαστικά μια τροχοπέδη και ένα πρόσκομμα ως προς την εξέλιξη της εκπαιδεύσεως και της μεταλαμπαδεύσεως των γνώσεων, ουσιαστικώς στο πλαίσιο των κόλπων της πανεπιστημιακής κοινότητας.

Για όλους, λοιπόν, αυτούς τους λόγους και με γνώμονα, με κράτιστο γνώμονα, τον αμείλικτο ρεαλισμό, θεωρούμε ότι το παρόν νομοσχέδιο συνιστά ένα εφαλτήριο εκπαιδεύσεως.

Ενέχει κάποιες μεταρρυθμίσεις, ούτως ώστε, συν τω χρόνω προϊόντι και επί τη πράξει να θεραπευτούν ενδεχομένως κάποια ελαττώματα, τα οποία δεν είναι ορατά μόνο επί της αρχής και κατά των άρθρων, όπου σήμερα καλούμαστε να ψηφίσουμε.

Όπως, επίσης, και αυτό το οποίο προείπα κιόλας, τα χρόνια αυτά ελαττώματα δεν μπορούν να επιλυθούν με ένα σχέδιο νόμου το οποίο στηρίζεται στη μεταρρύθμιση με ένα μαγικό ραβδί.

Γι’ αυτό θέλω να πω ότι απαιτείται να εξορθολογίσουμε την εκπαίδευση, να άρουμε τις αγκυλώσεις, τις ιδεοληψίες και τις προκαταλήψεις. Να εγκύψουμε στις επιμέρους διατάξεις και να ενστερνιστούμε, να προσηλωθούμε στην ουσία των διατάξεων αυτών, που είναι η διαρκής, η αέναη εξέλιξη. Να ακούσουμε αυτόν τον βηματισμό της πνευματικής ανάπτυξης και εξελίξεως. Άρα είναι μια αρχή για το οτιδήποτε επακολουθεί.

Ως εκ τούτου, λοιπόν, όπως προείπα, εμείς θα συνταχθούμε αναφανδόν ως προς την ψήφισή, διότι φρονώ για το κρίσιμο και καίριο αυτό ζήτημα της εκπαιδεύσεως, δεν πρέπει να ασκούμε στείρα αντιπολίτευση, χωρίς να παρατηρείται κάποιο ουσιαστικό αποτέλεσμα.

Τώρα, από την άλλη, το κρίσιμο ζήτημα, φερ’ ειπείν, της καπιταλιστικής αναδιάρθρωσης της κρίσης των θεσμών του χρηματοπιστωτικού συστήματος, που είναι συνυφασμένο και με την τέταρτη βιομηχανική επανάσταση, είναι θετικό είτε αρνητικό.

Έχουμε πάρει εν μέρει θέσεις σε άλλα σχέδια νόμου, όπως είναι το φορολογικό, ιδίως για τους ελεύθερους επαγγελματίες, που ενέχει και στοιχεία αντισυνταγματικότητας. Θέλω να πω ότι όλα αυτά, βεβαίως, κρίνονται κατά περίσταση με απόλυτη ακρίβεια, σαφήνεια και πληρότητα, με γνώμονα το συμφέρον του δημόσιο και όχι το μικροκομματικό.

Εδώ μιλούμε για εκπαίδευση και παιδεία και θέτουμε ως κράτιστο γνώμονα, τα αντιμετωπίζουμε υπό το πρίσμα της παροχής ισότιμων δυνατοτήτων προς άπαντες. Να καταρτιστούν προσηκόντως και μετά ταύτα να υπάρχει η ευκαιρία να προσαρμοστούν στην αγορά εργασίας. Αυτό είναι σε επίπεδο της αρχής.

Από την άλλη, να μην είμαστε Φαρισαίοι. Το γεγονός αυτό το οποίο είναι ένα βήμα προς την καταπολέμηση ουσιαστικά της ανεργίας, δεν τεκμαίρεται ότι μπορεί εκ των προτέρων να επιλυθούν όλα διά του νόμου αυτού. Επί τη πράξει και μέσα από αυτοματοποιημένους κοινωνικούς μηχανισμούς, θα γεννηθούν άλλα προβλήματα τα οποία θα αποτελέσουν αντικείμενο άλλης συζητήσεως.

Για όλα αυτά τα οποία ανέφερα, να μην καταχρώμαι και του χρόνου, θεωρώ ότι το συγκεκριμένο σχέδιο νόμου βρίσκεται προς τη σωστή κατεύθυνση.

Ως εκ τούτου, λοιπόν, όπως και προανέφερα πλειστάκις, εμείς θα το υπερψηφίσουμε.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κατσιβαρδά.

Τον λόγο έχει η ειδική αγορήτρια από τη Νέα Αριστερά, η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, το νομοσχέδιο που συζητάμε σήμερα αποτελεί μια ακόμη πράξη υποβάθμισης της δημόσιας επαγγελματικής εκπαίδευσης και κατάρτισης. Πρόκειται για διατάξεις που κινούνται στην πορεία που χάραξε ο νόμος Κεραμέως το 2020, παραδίδοντας τον κρίσιμο αυτό εκπαιδευτικό τομέα στην αγορά και στις επιχειρήσεις.

Πρόκειται για ρυθμίσεις και άρθρα που επισφραγίζουν το τέλος της άνοιξης σε δύσκολες συνθήκες που γνώρισε η επαγγελματική εκπαίδευση και κατάρτιση την περίοδο 2016-2019. Είχε προηγηθεί βεβαίως η απαξίωση, οι καταργήσεις ειδικοτήτων, οι απολύσεις και οι διαθεσιμότητες τριών χιλιάδων εκπαιδευτικών από τον κ. Κυριάκο Μητσοτάκη τότε ως Υπουργό Διοικητικής Ανασυγκρότησης της κυβέρνησης Σαμαρά.

Εκείνη την περίοδο δόθηκε μια μεγάλη μάχη αλλαγής της δημόσιας επαγγελματικής εκπαίδευσης και κατάρτισης, έτσι που κατά κάποιο τρόπο έγινε πράξη να μην αποτελεί λύση ανάγκης για τους νέους ανθρώπους, αλλά επιλογή. Ενισχύθηκε ο κοινωνικός ρόλος και τέθηκε ως προτεραιότητα η παροχή ποιοτικής εκπαίδευσης και όχι η πρόωρη εξειδίκευση. Αναμορφώθηκαν τα προγράμματα σπουδών, διασφαλίστηκαν ασφαλείς και αξιοπρεπείς επαγγελματικοί διέξοδοι, προσλήφθηκαν εκπαιδευτικοί και ψυχολόγοι στα ΕΠΑΛ και εφαρμόστηκαν καθολικά δύο ιδιαίτερα πετυχημένα προγράμματα με ευρωπαϊκούς πόρους. Το πρόγραμμα «Μια Νέα Αρχή στα ΕΠΑΛ» και το «Μεταλυκειακό έτος - Τάξη Μαθητείας».

Ως αποτέλεσμα έγινε μια προσπάθεια η επαγγελματική εκπαίδευση και κατάρτιση να ξαναμπεί με σοβαρούς και ισότιμους όρους στον εκπαιδευτικό χάρτη. Η χώρα μας κατάφερε να παρουσιάσει καλές πρακτικές σε επίπεδο Ευρωπαϊκής Ένωσης. Αλλά το πιο σημαντικό με βάση τα δεδομένα ήταν ότι το μαθητικό δυναμικό αυξήθηκε, ενώ από εκεί και πέρα μετά το 2020 παραμένει στάσιμο, μειώθηκαν οι ανισότητες και καταγεγραμμένα η σχολική διαρροή που κυρίως υπήρχε από τα σχολεία αυτά, αλλά κατά κάποιο τρόπο και τα φαινόμενα σχολικής βίας.

Όλα αυτά ανακόπηκαν βίαια με την εκλογική επικράτηση της πρώτης κυβέρνησης Μητσοτάκη και τον νόμο Κεραμέως για την επαγγελματική εκπαίδευση. Θεσμοθέτησε μεταξύ άλλων την παιδική και απλήρωτη εργασία, εγκλωβίζοντας χιλιάδες παιδιά στην πρόωρη και φθηνή κατάρτιση μετά το γυμνάσιο. Κατήργησε τα διετή προγράμματα επαγγελματικής εκπαίδευσης στα ανώτατα εκπαιδευτικά ιδρύματα για τα οποία είχε εξασφαλιστεί η χρηματοδότηση, είχαν γίνει αποδεκτά από τα ανώτατα εκπαιδευτικά ιδρύματα, είχαν υποβληθεί συγκεκριμένα προγράμματα με τη συναίνεση των τοπικών κοινωνιών και, εν πάση περιπτώσει, μια πολύ καλή πρακτική σε ευρωπαϊκό επίπεδο. Υποβάθμισε τα πτυχία των σχολών μαθητείας του ΟΑΕΔ και μάλιστα αναδρομικά για περίπου εβδομήντα χιλιάδες αποφοίτους από το 2006 και μετά και προχώρησε σε φωτογραφικές διατάξεις υπέρ των ιδιωτικών ΙΕΚ.

Παράλληλα η «Μεταλυκειακή Μαθητεία των ΕΠΑΛ», το πρόγραμμα που προέβλεπε ειδίκευση σε χώρο εργασίας με πλήρη μισθό και ασφαλιστική κάλυψη, ξεκίνησε να εγκαταλείπεται όπως και το πρόγραμμα «Μια Νέα Αρχή στα ΕΠΑΛ».

Νομίζω είναι κρίμα που δεν είναι στην Αίθουσα η κ. Κεραμέως, γιατί μπορούμε να θυμηθούμε που υποσχόταν ότι ο νόμος αυτός θα έδινε τη δυνατότητα στα ΙΕΚ -που και για αυτά συζητάμε σήμερα- να αναβαθμιστούν και να υποδεχθούν μαθητές και μαθήτριες που η ίδια με την επιλογή της απέκλεισε από τα πανεπιστήμια. Θα θυμάστε, κυρίες και κύριοι συνάδελφοι, το περίφημο παράλληλο μηχανογραφικό που υπερασπιζόταν με θέρμη η κυρία Υπουργός, σύσσωμη η Κυβέρνηση και η Κοινοβουλευτική Ομάδα της Νέας Δημοκρατίας.

Τι έγινε από τότε, το 2020, μέχρι σήμερα και τι εφαρμόστηκε; Απολύτως τίποτε. Τα δημόσια ΙΕΚ παρέμειναν σε δεινή θέση χωρίς χρηματοδότηση και προσωπικό με ανασφαλείς εργασιακές σχέσεις, όπως οι ίδιοι κατέθεσαν, συνήθως σε άθλιες κτηριακές υποδομές και χωρίς τον απαραίτητο εργαστηριακό εξοπλισμό. Επομένως διοχέτευση των παιδιών που τους αποκλείστηκε η πρόσβαση στα ανώτατα εκπαιδευτικά ιδρύματα προς τα ιδιωτικά ΙΕΚ.

Η ονομαστική τους, λοιπόν, αναβάθμιση όχι απλώς έμεινε στα χαρτιά -αναφέρομαι στα δημόσια ΙΕΚ- αλλά λειτούργησε ως κυβερνητικό άλλοθι για την καθιέρωση της ελάχιστης βάσης εισαγωγής στα ανώτατα εκπαιδευτικά ιδρύματα, τον αποκλεισμό χιλιάδων υποψηφίων από την τριτοβάθμια εκπαίδευση και, όπως είπα ήδη, στη στοχευμένη ανακατεύθυνση των σπουδαστών στα ιδιωτικά ΙΕΚ και τα κολλέγια.

Και έρχομαι στο σήμερα και στο νέο νομοσχέδιο του Υπουργείου Παιδείας. Ένα ακόμη κρίσιμο βήμα για την πλήρη υπαγωγή της δημόσιας επαγγελματικής εκπαίδευσης και κατάρτισης στις πρόσκαιρες ανάγκες της αγοράς και των επιχειρήσεων. Ένα νομοσχέδιο χωρίς εκπαιδευτικό όραμα και κοινωνική διάσταση, που αντιλαμβάνεται πως η σύνδεση εκπαίδευσης και εργασίας γίνεται μόνο μέσω της υπαγωγής της εκπαιδευτικής διαδικασίας στην επιχειρηματική δραστηριότητα.

Όπως προανέφερα και στην Επιτροπή Μορφωτικών Υποθέσεων, το νομοσχέδιο προβλέπει για τα ΕΠΑΛ ευελιξία στις ειδικότητες και τα προγράμματα σπουδών με παρεμβάσεις της τοπικής αγοράς, πλήρη περιθωριοποίηση του συλλόγου διδασκόντων, όπως και δυστυχώς απλήρωτη και ανασφάλιστη παιδική εργασία με το άρθρο 23.

Τι μας λέει η διάταξη; Ότι το σχολικό εργαστηριακό πρόγραμμα αντικαθίσταται με πρακτική για είκοσι δύο μέρες χωρίς αμοιβή και ασφάλιση και η μόνη ασφάλιση που προβλέπεται, είναι σε περίπτωση ατυχήματος. Είναι μια κατάπτυστη ρύθμιση, που μας γυρίζει πολλά χρόνια πίσω -σας το είπε και το εκπαιδευτικό ίδρυμα της ΓΣΕΕ- επιτρέποντας την ανήλικη εργασία εντός του δημόσιου εκπαιδευτικού συστήματος.

Επίσης, το νομοσχέδιο προβλέπει συγχωνεύσεις και καταργήσεις, φτιάχνοντας σχολεία με υπερμεγέθη τμήματα με ό,τι αυτό συνεπάγεται για τη δύσκολη εκπαιδευτική καθημερινότητα, τη διδασκαλία και τα διαρκώς διογκούμενα φαινόμενα σχολικής βίας. Στην επιτροπή ρώτησα με πολύ συγκεκριμένο τρόπο, πόσα και ποια είναι τα ΕΠΑΛ που κλείνουν και συγχωνεύονται με την ψήφιση του νομοσχεδίου και τι σημαίνει αυτό με τη θεαματικότητα κάποιων ΕΠΑΛ; Τι θα γίνει σε αυτές τις περιοχές με τα προγράμματα σπουδών, με τους εκπαιδευτικούς, με τους μαθητές; Μέχρι στιγμής δεν μας έχετε απαντήσει. Περιμένω και σήμερα.

Για τα ΙΕΚ το σχέδιο νόμου προβλέπει μια απλή μετονομασία χωρίς καμμία ουσιαστική πρόβλεψη για τη βελτίωση των συνθηκών, την αύξηση της χρηματοδότησης, τον καλύτερο εξοπλισμό των εργαστηρίων και βεβαίως την πρόσληψη μόνιμων εκπαιδευτών με καλές εργασιακές σχέσεις. Βεβαίως η ονομαστική αυτή αναβάθμιση σε σχολές ανώτερης επαγγελματικής κατάρτισης θα αξιοποιηθεί πλήρως από τα ιδιωτικά ΙΕΚ για να αυξήσουν το κύρος τους και να προσελκύσουν περισσότερους σπουδαστές. Ζήτησαν μάλιστα να φύγει και η λέξη «κατάρτιση» για να εμφανίζονται ως ανώτερα ιδρύματα. Ζήτησαν ακόμη να μπουν και ηλικιακά κριτήρια σε αυτούς που επιλέγουν σπουδές προς τα εσπερινά ΕΠΑΛ, για να διοχετευθεί επιπρόσθετο δυναμικό στην κατεύθυνση των ιδιωτικών ΙΕΚ.

Στο ίδιο μήκος κύματος κινείται και η ρύθμιση του άρθρου 8 για τη διάρκεια φοίτησης στις σχολές αυτές. Το σχέδιο νόμου προβλέπει προγράμματα σπουδών δύο ταχυτήτων, δύο και τριών ετών, που θα παράγουν και αποφοίτους δύο ταχυτήτων. Την ίδια στιγμή οι ιδιωτικές ΑΕΚ λοιπόν θα έχουν τη δυνατότητα να αυξήσουν τα δίδακτρά τους για ένα ακόμη έτος ή να μιλήσουν για τριετείς σπουδές και να ζητήσουν ανωτατοποίηση.

Έχουμε τέλος την πολυδιαφημισμένη ρύθμιση για τα campus στα Κέντρα Επαγγελματικής Εκπαίδευσης και Κατάρτισης. Νομίζω πως η συζήτηση στην επιτροπή ξεκαθάρισε πως πρόκειται για μια επικοινωνιακή ρύθμιση. Το Υπουργείο δεν ιδρύει νέα δομή, ούτε πρόκειται να χτίσει campus. Η ρύθμιση αφορά υφιστάμενες δομές δηλαδή, τα ΕΠΑΛ, τα ΙΕΚ και τα εργαστηριακά κέντρα, ενώ η πρόβλεψη αυτή αφορά μόνο ένα μικρό μέρος του οικοσυστήματος της επαγγελματικής εκπαίδευσης και κατάρτισης, που δεν ξεπερνά το ένα τέταρτο των ΕΠΑΛ που λειτουργούν σήμερα.

Ο νέος, λοιπόν, αυτός θεσμός δεν είναι τίποτε άλλο από ένα διοικητικό κέλυφος που θα διευκολύνει την περαιτέρω ιδιωτικοποίηση, την πρόσδεση στα συμφέροντα της αγοράς, τη διευκόλυνση της χρηματοδοτικής ροής και το αγοραίο μάνατζμεντ. Μάλιστα το ίδιο το Υπουργείο παραδέχεται πως στην εκπαιδευτική ουσία δεν πρόκειται να αλλάξει και τίποτα σπουδαίο. Και παραθέτω την ανακοίνωσή του: «Η συνεργασία των δομών υφίσταται ήδη, καθώς περίπου το 60% των δομών λειτουργούν σε καθεστώς άτυπης συστέγασης».

Επισημαίνω εδώ την τοποθέτηση της Επιστημονικής Υπηρεσίας της Βουλής που σας λέει ότι η συστέγαση των επιμέρους δομών θα επιφέρει λόγω συγχρωτισμού ενηλίκων και ανηλίκων, εφηβικής και μετεφηβικής ηλικίας που φοιτούν στις διάφορες βαθμίδες εκπαίδευσης, σοβαρές ψυχοκοινωνικές παρενέργειες και πρέπει να ληφθούν τρόποι αποτροπής τους και ελέγχου. Δεν νομίζω ότι θα λάβετε υπ’ όψιν σας.

Ενδιαφέρον παρουσιάζει βέβαια πως όλα αυτά που συζητάμε δεν συζητήθηκαν ποτέ με τους άμεσα εμπλεκόμενους. Ο διάλογος με την εκπαιδευτική κοινότητα, με τους σπουδαστές είναι μηδενικός -το τόνισε και η εκπρόσωπος της ΟΛΜΕ- όπως επίσης και με την πλειοψηφία των επαγγελματικών φορέων και των κοινωνικών εταίρων.

Και σαν να μην έφτανε αυτό, αποτελεί πλέον ταυτοτικό στοιχείο μιας αλαζονικής διακυβέρνησης μια σειρά από κρίσιμες λεπτομέρειες και εφαρμογές του νόμου που παραπέμπονται στις εξουσιοδοτικές διατάξεις του Υπουργού. Ακόμη και η εκπρόσωπός του ΣΕΒ αναγκάστηκε να σχολιάσει τη συγκεκριμένη τακτική, τονίζοντας πως κανείς δεν ξέρει πώς θα είναι τελικά η εφαρμογή αυτού του νομοσχεδίου μετά την ψήφισή του.

Κυρίες και κύριοι συνάδελφοι, δεν μιλάμε για αναβάθμιση της επαγγελματικής εκπαίδευσης και κατάρτισης. Μιλάμε για εκφυλισμό της εκπαιδευτικής διαδικασίας και βρισκόμαστε αντιμέτωποι με τον κίνδυνο να μετατραπούν τα σχολεία και οι σχολές σε ένα απέραντο εκπαιδευτήριο φθηνής κατάρτισης της νέας γενιάς.

Ανησυχούμε ιδιαίτερα για το γεγονός πως δεν υπάρχει καμμία δέσμευση για τα νέα προγράμματα σπουδών, τα νέα βιβλία. Αναφερθήκατε σε πολλαπλό βιβλίο χωρίς να απαντήσετε γιατί από το 2017, που έχει ξεκινήσει αυτή η διαδικασία από το ΙΕΠ, με πρόγραμμα ΕΣΠΑ 10 εκατομμυρίων ευρώ, δεν έχει προχωρήσει μέχρι στιγμής κάτι. Σας ζήτησα να μας απαντήσετε και περιμένω ακόμη τις απαντήσεις σας.

Επτά χρόνια μετά δεν νιώθει κανείς την ανάγκη, είτε από το Υπουργείο είτε από το ΙΕΠ, να μας ενημερώσετε τι έχει γίνει, γιατί υπάρχει αυτή η αδικαιολόγητη καθυστέρηση και τι έχει γίνει και με αυτά τα χρήματα. Θυμίζω εδώ -το είπαν και άλλοι- ότι τα βιβλία στο ΕΠΑΛ είναι από το 2000 που γράφτηκαν, όταν γράφτηκαν για τα ΤΕΕ. Κατά τα άλλα μιλάτε για εκσυγχρονισμό της επαγγελματικής εκπαίδευσης.

Έχοντας υπηρετήσει το συγκεκριμένο εκπαιδευτικό πλαίσιο από θέση ευθύνης στην κυβέρνηση του ΣΥΡΙΖΑ, θέλω να επισημάνω πως πράγματι η επαγγελματική εκπαίδευση και κατάρτιση καλείται να διαδραματίσει έναν πολύ πιο σημαντικό και πολυδιάστατο ρόλο από αυτόν που της επιφυλάσσει η Κυβέρνηση της Νέας Δημοκρατίας και οι επιχειρήσεις.

Στόχος της είναι να προετοιμάσει ένα μεγάλο τμήμα της νέας γενιάς για την άσκηση ενός αξιόπιστου επαγγέλματος, εξασφαλίζοντας ωστόσο το αναγκαίο μορφωτικό υπόβαθρο. Γι’ αυτό οφείλει να συμβάλει καθοριστικά στην επαγγελματική αλλά και κοινωνική ένταξη όσων την επιλέγουν. Αντίστοιχα καλείται να συμβάλει στην παραγωγική ανασυγκρότηση, στην αναβάθμιση της οικονομίας και στον οικολογικό μετασχηματισμό, εφόσον βεβαίως ενταχθεί σε έναν ευρύτερο αναπτυξιακό σχεδιασμό, που θα έχει όμως σαν επίκεντρο την κοινωνία.

Γι’ αυτό και πρέπει να αναγνωρίζεται, να διασφαλίζεται, να ενισχύεται ο κοινωνικός της ρόλος, η παροχή στέρεων γνώσεων και η αποφυγή της πρόωρης εξειδίκευσης. Γι’ αυτό και λέμε πως το ΕΠΑΛ πρέπει να αποτελεί ισότιμη επιλογή, να υπάρξουν νέα προγράμματα σπουδών, να ενισχυθούν τα εργαστήρια, να επιμορφωθούν οι εκπαιδευτικοί, όπως αντίστοιχα για τα ΙΕΚ πρέπει να επιλυθούν άμεσα -και αναφέρομαι στα δημόσια ΙΕΚ- τα δομικά προβλήματα χρηματοδότησης υποδομών και προγραμμάτων σπουδών, να επανασχεδιαστεί η πρακτική άσκηση και να προβλεφθεί η αμοιβή των σπουδαστών.

Όπως γίνεται κατανοητό, μιλώ για ένα πλήρως διαφορετικό και ανταγωνιστικό σχέδιο σε σχέση με αυτό που προτείνει και εφαρμόζει η Νέα Δημοκρατία σε συνεργασία με τον ιδιωτικό τομέα και τις επιχειρήσεις.

Γι’ αυτό και η Νέα Αριστερά καταψηφίζει ένα ακόμη νομοσχέδιο, που συρρικνώνει τη δημόσια εκπαίδευση, εν προκειμένω την επαγγελματική, που κάνει κανόνα την κατάρτιση και όχι την εκπαίδευση ακόμη και για ανήλικα παιδιά μετά το γυμνάσιο. Δυστυχώς την παραδίδει στην αγορά και στις επιχειρήσεις στο όνομα μιας στρεβλής ανάπτυξης και μιας οικονομίας που οι λίγοι κερδίζουν πολλά και πολλοί κερδίζουν λίγα ή τίποτα.

Στη μεταβιομηχανική κοινωνία και στην οικονομία της γνώσης η εκπαιδευτική πολιτική θα πρέπει να ενθαρρύνει την ανάπτυξη γενικών γνώσεων και δεξιοτήτων, που να επιτρέπουν την αντιμετώπιση των προκλήσεων και την επιτυχή προσαρμογή στο σύγχρονο περιβάλλον. Οι εκπαιδευόμενοι δεν θα πρέπει να περιορίζονται σε στενά τοπικά πλαίσια. Η κατάρτιση προγραμμάτων σπουδών με βάση τις πρόσκαιρες ανάγκες των τοπικών οικονομιών μάλλον στενεύει και περιορίζει τις δυνατότητες των αποφοίτων, παρά τους ανοίγει νέες επαγγελματικές ευκαιρίες.

Ένας πυρήνας στέρεων γνώσεων που παρέχονται από το σχολείο και από τη μεταλυκειακή επαγγελματική εκπαίδευση μπορεί να δώσει τη δυνατότητα στους αποφοίτους να επιλύουν ποικίλες προκλήσεις, να ανταποκρίνονται σε ευέλικτους εργασιακούς ρόλους και να είναι προετοιμασμένοι για τις επερχόμενες συνεχείς αλλαγές στον κόσμο της εργασίας και της κοινωνίας.

Η εκπαίδευση και ιδιαίτερα η επαγγελματική, ναι, πρέπει να λαμβάνει υπ’ όψιν της την αγορά εργασίας. Τι γίνεται όμως με την ίδια την αγορά εργασίας, ειδικά εδώ στον τόπο μας; Έχουμε μια οικονομική δομή που έχει απαξιώσει τη βιομηχανία, τη βιοτεχνία, τις παραγωγικές δραστηριότητες σταδιακά και έχει μεταβληθεί σε μια χώρα μονομερούς έμφασης στην παροχή υπηρεσιών και στο real estate.

Αναζητά, ειλικρινά, η ελληνική αγορά εργασίας καινοτομία, γνώσεις και δεξιότητες, που οφείλουν να παράγουν τόσο η επαγγελματική εκπαίδευση όσο και τα ανώτατα εκπαιδευτικά ιδρύματα; Ποιο είναι το παραγωγικό μοντέλο που έχει ανάγκη ο τόπος για να αξιοποιήσει τα μορφωμένα παιδιά του; Όχι αυτό που υλοποιεί η νεοφιλελεύθερη Κυβέρνηση του κ. Μητσοτάκη και ο Υπουργός Παιδείας, που μας είπε με έναν πρωτοφανή οίστρο ότι μεταβολίζει τις κοινωνικές ανάγκες και τρέχει να τις υλοποιήσει αναγνωρίζοντας αναγορεύοντας εαυτούς σε μεγάλους μεταρρυθμιστές.

Απαιτείται ένα νέο παραγωγικό μοντέλο που οφείλει να ενσωματώνει τις αρχές της κλιματικής δικαιοσύνης, της κοινωνικής δικαιοσύνης αλλά και με ενίσχυση της αληθινής δημοκρατίας και των δικαιωμάτων και συμμετοχή όλων αυτών που καλούνται να υλοποιήσουν όλες αυτές τις σημαντικές μεταβολές και αλλαγές.

Τελειώνω, θυμίζοντας το χθεσινό βατερλό της Κυβέρνησης Μητσοτάκη στο Ευρωπαϊκό Κοινοβούλιο για το κράτος δικαίου και την ελευθερία του Τύπου στην Ελλάδα με την έκδοση ψηφίσματος καταδίκης με διακόσιες ψήφους υπέρ. Αυτό είναι το μεταρρυθμιστικό σας έργο. Όπισθεν ολοταχώς.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Τζούφη.

Θα δώσω τώρα τον λόγο στον ειδικό αγορητή της Νίκης κ. Σπυρίδωνα Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, είναι κοινώς αποδεκτό πως η επαγγελματική εκπαίδευση και κατάρτιση στη χώρα μας είναι απαξιωμένη και υποβαθμισμένη. Οι πολύχρονες παθογένειες και αδυναμίες της επαγγελματικής εκπαίδευσης, όπως η έλλειψη στόχων, η ύπαρξη ειδικοτήτων χαμηλής δυναμικής, η έλλειψη σύνδεσης επαγγελματικών δικαιωμάτων με την αγορά εργασίας, οι υποβαθμισμένες υποδομές, η έλλειψη συντονισμού, καινοτομίας και τεχνολογικών εφαρμογών, την έχουν καταστήσει υποδεέστερη εκπαιδευτική διαδρομή στη συνείδηση της κοινωνίας, με αποτέλεσμα να την επιλέγουν μόνο όσοι δεν μπόρεσαν να επιτύχουν στα ΑΕΙ.

Στη σημερινή οικονομική συγκυρία, με την εκτόξευση της ανεργίας των νέων, αλλά και τις διεθνείς στατιστικές να προβλέπουν αύξηση της ζήτησης των νέων με μεσαίου τύπου επαγγελματικά προσόντα από την αγορά εργασίας, η ανάγκη για αναβάθμιση της επαγγελματικής εκπαίδευσης και κατάρτισης αποκτά ιδιαιτέρως βαρύνουσα σημασία. Οι υφιστάμενες αδυναμίες σε ό,τι αφορά την επαγγελματική εκπαίδευση ποικίλλουν και έχουν τις ρίζες τους σε διαχρονικά αίτια.

Παρά την κρισιμότητα του ρόλου που η επαγγελματική εκπαίδευση και η κατάρτιση δύνανται να διαδραματίσουν στην προοπτική ανάπτυξης και παραγωγικής ανασυγκρότησης της χώρας, το Υπουργείο Παιδείας δείχνει να μην αντιλαμβάνεται την πραγματικότητα και τις ανάγκες της επαγγελματικής εκπαίδευσης. Το παρόν νομοσχέδιο περί ενίσχυσης του συστήματος επαγγελματικής κατάρτισης δεν την αναβαθμίζει με ουσιαστικές διατάξεις. Δεν διαφαίνεται καμμία ουσιαστική μεταρρύθμιση και αναβάθμιση της επαγγελματικής εκπαίδευσης και κατάρτισης.

Το νομοσχέδιο βρίθει αοριστιών και γενικεύσεων χωρίς συγκεκριμένες προτάσεις με πρακτικό αντίκρισμα. Περιορίζεται σε μια διοικητική τύπου αναδιοργάνωση, χωρίς να αγγίζει τα χρόνια προβλήματα των σχολών της επαγγελματικής κατάρτισης.

Πιο συγκεκριμένα, προβλέπεται η ενσωμάτωση των επαγγελματικών λυκείων, των ΕΠΑΛ, των επαγγελματικών σχολών κατάρτισης και των ΙΕΚ στα κέντρα επαγγελματικής εκπαίδευσης και κατάρτισης, όπου το καθένα θα έχει τον δικό του οργανωτικό συντονιστή ως μάνατζερ, η μετονομασία των ΙΕΚ σε σχολές ανώτερης επαγγελματικής κατάρτισης και η εφαρμογή των καινοτομιών των πρότυπων επαγγελματικών λυκείων στα επαγγελματικά λύκεια. Ωστόσο, πέραν της μετονομασίας τους, δεν αλλάζει τίποτε άλλο στο καθεστώς, καθώς οι τίτλοι σπουδών τους παραμένουν στο ίδιο επίπεδο και απαιτείται μετά το πτυχίο οι απόφοιτοι να δίνουν εξετάσεις πιστοποίησης στον ΕΟΠΠΕΠ.

Το παρόν νομοσχέδιο δεν προωθεί την ποιοτική αναβάθμιση των δομών επαγγελματικής κατάρτισης και πτυχίων με πραγματικό αντίκρισμα. Δεν αναβαθμίζει τα ΙΕΚ, δεν χορηγεί πλήρη επαγγελματικά δικαιώματα στους αποφοίτους των επαγγελματικών σχολών. Αντί για σύγχρονα, πλήρη και εξοπλισμένα εργαστήρια, προβλέπει συνένωση των ήδη απαρχαιωμένων κτηριακών υποδομών. Δεν υπάρχει πρόβλεψη για μόνιμο εκπαιδευτικό προσωπικό και η σταθερή επιμόρφωσή του, έτσι ώστε να εξασφαλιστεί η συνέχεια στην εκπαιδευτική διαδικασία. Και το πιο σημαντικό, αντί για ολοκληρωμένη επαγγελματική εκπαίδευση και κατάρτιση, δίνει απλά δεξιότητες.

Οι μετονομασίες δεν λύνουν τα προβλήματα. Χρειάζονται ριζικές τομές και προτάσεις για την αναβάθμιση του συστήματος επαγγελματικής κατάρτισης και τέτοιες δεν φέρνει το νομοσχέδιο. Αν το Υπουργείο επιθυμούσε πραγματικά να αναβαθμίσει την επαγγελματική κατάρτιση, θα άλλαζε το επίπεδο σπουδών. Το πτυχίο θα αντιστοιχούσε σε επαγγελματικά δικαιώματα ουσίας με επαρκή διασύνδεση με την αγορά εργασίας, με εκσυγχρονισμό και σοβαρή οικονομική ενίσχυση των εργαστηρίων και των δομών, με επικαιροποίηση των βιβλίων και του προγράμματος σπουδών, με αξιόπιστη πιστοποίηση των επαγγελματικών προσόντων και με διασφάλιση ποιοτικών προδιαγραφών για προγράμματα κατάρτισης.

Χρειαζόμαστε μια ποιοτική και σύγχρονη τεχνική επαγγελματική εκπαίδευση που θα δίνει ουσιαστικές δεξιότητες και προσόντα στους νέους μας για την άσκηση του επαγγέλματός τους και δεν θα τους οδηγεί στην ανεργία. Μια σύγχρονη και αποτελεσματική επαγγελματική εκπαίδευση που θα παρέχει σημαντικά επαγγελματικά προσόντα τόσο στον γενικό πληθυσμό όσο και σε κοινωνικά ευπαθείς ομάδες. Θα συνεισφέρει σημαντικά στην ανάσχεση της ανεργίας, την κοινωνική ένταξη και την ανάπτυξη.

Σε κάθε περίπτωση, το ζητούμενο είναι η επαγγελματική εκπαίδευση και κατάρτιση να συνιστά μια σοβαρή επιλογή, όχι μόνο των νέων, αλλά και των εκπαιδευτικών. Τούτο συνεπάγεται την άμεση διασύνδεση των ειδικοτήτων επαγγελματικής εκπαίδευσης και κατάρτισης με την αγορά εργασίας, χρηματοδότηση από το κράτος της επαγγελματικής εκπαίδευσης με συγκεκριμένο ποσοστό σε σχέση με τη χρηματοδότηση της τριτοβάθμιας εκπαίδευσης. Χαρακτηριστικό παράδειγμα, τα νέα αναλυτικά προγράμματα σπουδών που κινδυνεύουν να μείνουν κενά περιεχομένου, χωρίς σύγχρονη υλικοτεχνική υποδομή και πρακτική άσκηση υψηλού επιπέδου ενταγμένη στις σύγχρονες ανάγκες και απαιτήσεις.

Χρειάζεται αναδιαμόρφωση του χάρτη της επαγγελματικής εκπαίδευσης και κατάρτισης με δημιουργία σχολών με ειδικότητες υψηλής δυναμικής και με παροχή κινήτρων στους σπουδαστές αντίστοιχης αυτής που παρέχεται στους φοιτητές των πανεπιστημίων, με υποτροφίες, επίδομα στέγασης και σίτισης. Αυστηρό και συνάμα ελκυστικό πλαίσιο σπουδών με παροχή υψηλού επιπέδου κατάρτισης προσαρμοσμένο στην αναγκαιότητα της αγοράς εργασίας για νέους και νέες, με μεσαίου τύπου επαγγελματικά προσόντα. Υποχρεωτική πρακτική άσκηση με επιδότηση για όλους τους σπουδαστές στο πλαίσιο της διττής εκπαίδευσης που πρέπει αυτοί να αποκτούν στις συγκεκριμένες σχολές. Χρειάζεται ισότιμη και πλήρη κατοχύρωση επαγγελματικών δικαιωμάτων σε όλους τους αποφοίτους των σχολών επαγγελματικής εκπαίδευσης. Χρειάζεται διασφάλιση της δυνατότητας των αποφοίτων επαγγελματικής εκπαίδευσης να συνεχίσουν τις σπουδές τους στην τριτοβάθμια εκπαίδευση με προκαθορισμένες προϋποθέσεις. Επανεξέταση της κατανομής των πτυχιούχων επαγγελματικής εκπαίδευσης στο εθνικό πλαίσιο προσόντων με σκοπό την αποφυγή ύπαρξης σχολών πολλαπλών ταχυτήτων.

Αντίθετα προς όλα τα παραπάνω, όπως ακούσαμε και από τους ίδιους τους σπουδαστές, αλλά και από εκπροσώπους των εκπαιδευτικών, κάτι τέτοιο δεν προκύπτει από το παρόν νομοσχέδιο. Σπουδαστές και εκπαιδευτικοί, ενώ ήταν άμεσα ενδιαφερόμενοι και επηρεαζόμενοι, δεν κλήθηκαν ποτέ σε συζήτηση για ανταλλαγή απόψεων και προτάσεων με το Υπουργείο.

Επαίρεστε ότι το παρόν νομοσχέδιο είναι το επιστέγασμα μιας συστηματικής προσπάθειας των τελευταίων πέντε ετών, ότι με αυτό κωδικοποιείτε τις κατακερματισμένες διατάξεις που αφορούν στην επαγγελματική εκπαίδευση, την ίδια στιγμή που μεταθέτετε για το μέλλον, με την προσφιλή τακτική των διευκρινιστικών εγκυκλίων, τη ρύθμιση των θεμάτων και των προβλημάτων που προκύπτουν από την εφαρμογή του. Το νομοσχέδιο αυτό δεν είναι τίποτε άλλο από τη συνέχεια του ν.4763/2020, ενός νόμου που αποδείχτηκε αποτυχημένος κατά την εφαρμογή του τα προηγούμενα χρόνια.

Κλείνοντας, κυρίες και κύριοι συνάδελφοι, πρέπει να παραδεχτούμε και συμφωνούμε όλοι, κόμματα και φορείς, πως η επαγγελματική εκπαίδευση χρειάζεται ενίσχυση, αναδιοργάνωση και εκσυγχρονισμό, ώστε να ανταποκριθεί στις ανάγκες του σήμερα. Χρειάζεται όμως ένα μεγαλόπνοο και ρεαλιστικό σχέδιο. Μέχρι τότε λύστε τα πιο απλά. Λύστε το θέμα των καθυστερημένων αναθέσεων των εκπαιδευτικών, ώστε τα εργαστήρια να ξεκινούν νωρίτερα από τα Χριστούγεννα. Λύστε το κτιριακό με τη συντήρηση των απαρχαιωμένων σχολικών συγκροτημάτων. Λύστε τα προβλήματα της ενδοσχολικής βίας, η οποία αυξάνεται με γεωμετρικό ρυθμό. Λύστε το θέμα της χρηματοδότησης, ώστε να υπάρχει σύγχρονος και λειτουργικός εξοπλισμός στα εργαστήρια, αλλά και αναλώσιμα υλικά. Λύστε το θέμα των παρωχημένων σχολικών βιβλίων του προηγούμενου αιώνα. Ενημερώστε τους απαρχαιωμένους οργανισμούς φορέων του δημοσίου, οι οποίοι δεν περιλαμβάνουν πολλές από τις ειδικότητες των επαγγελμάτων εκπαίδευσης. Ποια σχέση με την αγορά εργασίας προτείνετε και προωθείτε; Κάντε τα αυτονόητα που δεν έχετε κάνει μέχρι τώρα και αυτά θα αποτελέσουν μια ικανή ενίσχυση της επαγγελματικής εκπαίδευσης, αλλά και μια βάση εμπιστοσύνης για την ειλικρινή συζήτηση μεταξύ φορέων, κομμάτων, σπουδαστών, εκπαιδευτών για μια πραγματική μελλοντική μεταρρύθμιση της επαγγελματικής εκπαίδευσης και κατάρτισης. Μέχρι τότε είμαστε αναγκασμένοι να καταψηφίζουμε τέτοια νομοσχέδια.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Τσιρώνη.

Ολοκληρώνουμε τον κύκλο των εισηγητών και ειδικών αγορητών με τον κ. Αδαμάντιο Καραναστάση από την Πλεύση Ελευθερίας.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, καλή χρονιά και από το Βήμα της Ολομέλειας.

Όταν ήμουν μικρός, θυμάμαι να ρωτάω ένα πράγμα επανειλημμένα τον πατέρα μου, τον Γιάννη μου, τον καλύτερό μου φίλο, που έχασα πριν από πεντέμισι χρόνια. Όταν βλέπαμε στην τηλεόραση από τον καναπέ μας κάπου στη Λάρισα τους διαξιφισμούς μεταξύ των κομμάτων στη Βουλή, που μου φαινόταν τότε σαν ένας τόπος από κάποιον άλλον γαλαξία, τον ρωτούσα: «Μα καλά, αυτοί εκεί μέσα δεν συμφωνούν ποτέ; Όλα λάθος τα κάνουν ο ένας για τον άλλον;».

Τέτοιες αυτονόητες απορίες εξακολουθώ να έχω στη ζωή μου σε πολλά επίπεδα καθημερινά και συνέχεια το μάτι μου, τα αυτιά μου, το μυαλό μου δεν συνηθίζει ποτέ και εξακολουθώ να έχω αυτή την απορία ακόμη και σήμερα. Εγώ πιστεύω ότι υπάρχουν πολλά πράγματα που μας ενώνουν εδώ μέσα και όταν μας δίνεται η ευκαιρία, πρέπει να τα ανακαλύπτουμε. Το παράδειγμα με τη Νέα Αριστερά, ας πούμε, που όταν η Πρόεδρός μας, η Ζωή, αφιέρωσε ένα λεπτό από την ομιλία της κρατώντας σιωπή στη μνήμη του Αλέξανδρου Γρηγορόπουλου, ακολούθησαν αυτονόητα σε αυτή την τόσο σημαντική κίνηση και σηκώθηκαν όρθιοι πριν ακόμη από εμένα, που από το οπτικό πεδίο δεν είχα αντίληψη του τι ακριβώς συμβαίνει. Και κάπως έτσι αυθόρμητα από μια απλή, αλλά τόσο σημαντική σιωπή κινητοποιήθηκαν κι άλλοι Βουλευτές από όλη την Αίθουσα. Ήταν μια συγκινητική στιγμή και το μετέφερα στους συναδέλφους.

Υπάρχουν βέβαια στιγμές και υπάρχουν περιπτώσεις που η απόκλιση είναι τόσο μεγάλη που τείνει πραγματικά στο άπειρο. Δεν μπορώ να έχω τίποτα με τον άνθρωπο που μέσα στη Βουλή, μέσα στην επιτροπή για το σιδηροδρομικό έγκλημα που έγινε έξω από το χωριό μου και συγκλόνισε όλη τη χώρα -γιατί πώς αλλιώς να αποκαλέσουμε την κίνηση σε αντίθετο ρεύμα ενός τρένου για τόσο χρόνο, σε μια γραμμή που έχουμε πάρει όλοι από τη Λάρισα, εγώ, τα ανήλικα παιδιά μου και ο παιδικός μου φίλος ο Αχιλλέας κάθε εβδομάδα εκτός από εκείνη τη μέρα;- πώς να το αναφέρουμε μέσα σε μια επιτροπή, που πιστεύω ότι ερευνά τις ευθύνες του εγκλήματος που στοίχισε τόσες ζωές κι όχι αν είναι έγκλημα ή όχι, αυτός να αποκαλεί αυτή την επιτροπή «γουρλίδικη» για οποιονδήποτε λόγο. Πρόκειται για ένα ηθικό κενό, που πιστεύω ότι πρέπει πρώτα να απομονωθεί από τη δική του παράταξη, μετά από εμάς και στο τέλος από την κοινωνία.

Αλλά πιστεύω ότι κατά βάθος και σε αυτό συμφωνούμε όλοι, στο παράδειγμα, στο υπόδειγμα και στην ηθική που πρέπει να προτείνουμε μέσα από εδώ στην κοινωνία και στους πολίτες. Μια τέτοια ευκαιρία συμφωνίας, τουλάχιστον σε σημεία, μια ευκαιρία συζήτησης και βελτίωσης πρακτικά αλλά και διαδικαστικά βλέπω και σε αυτό το νομοσχέδιο. Μια ευκαιρία συμφωνίας μέσα από τις πολλές άλλες που θα έχουμε να κονταροχτυπηθούμε εδώ μέσα. Το να κάνεις εποικοδομητική κριτική στοχεύοντας στην εξέλιξη, τη βελτίωση, τον διάλογο και την ανταλλαγή, μια τόσο σημαντική και μεγάλη έννοια, που πιστεύω τόσο πολύ ως βάση και θεμέλιο και της δουλειάς μου, είναι μια δύσκολη διαδικασία για πάρα πολλούς λόγους και κάπως έτσι εγώ αντιλαμβάνομαι την παρουσία μου εδώ μέσα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το έχετε δει και το διαπιστώνετε καθημερινά, όπως και εγώ αντίστοιχα με πολλή χαρά το βλέπω σε πολλές περιπτώσεις και ελπίζω να το καταφέρουμε και άλλο και άλλο πολύ περισσότερο, όπου υπάρχει φυσικά γόνιμο έδαφος για να συμβεί αυτό όπου το προκείμενο και οι άνθρωποι που το πλαισιώνουν το επιτρέπουν.

Και εδώ δεν βλέπω τον λόγο να ακολουθήσω άλλον δρόμο σε ένα νομοσχέδιο του Υπουργείου Παιδείας για την ενίσχυση της επαγγελματικής εκπαίδευσης. Σίγουρα υπάρχουν προβλήματα. Σίγουρα μπορεί να γίνουν βελτιώσεις πολλές. Σίγουρα πρέπει να αλλάξουν πολλά πράγματα συνολικά και βήμα-βήμα και στον τομέα της επαγγελματικής εκπαίδευσης, αλλά και της καλλιτεχνικής εκπαίδευσης που θα εστιάσω σε λίγο.

Όπως, όμως, είπα και στην επιτροπή μας, το να ασκείς κριτική προβάλλοντας τα αρνητικά, όπου υπάρχουν, θεωρώ μια κάπως πιο εύκολη διαδικασία. Σας είπα ότι ελαττώματα μπορείς να βρεις, αν θέλεις, στον Μπέργκμαν, στον Πικάσο, στον Φελίνι, στον Μπράντο, ακόμα και στους Beatles, με πολλές αμφιβολίες το τελευταίο.

Και για να συνεχίσω τις αναφορές του κυρίου Υπουργού στον αγαπημένο μου σκηνοθέτη, συγγραφέα, διανοητή και πρωτοπόρο, τον Γούντι Άλεν, που είχε την τιμητική τους στις επιτροπές μας, αλλά εκείνος το ξεκίνησε, εγώ δεν βλέπω το ποτήρι ούτε μισοάδειο ούτε μισογεμάτο, αλλά ούτε γεμάτο δηλητήριο, όπως εκείνος. Το βλέπω σαν μια αφορμή και ευκαιρία να ξεδιψάσω για τώρα, ανεξαρτήτως ποσότητας νερού, αλλά και να φροντίσω, να φροντίσουμε να βρεθούν από εδώ και μετά οι τρόποι και να μείνουν ανοιχτοί οι δρόμοι, ώστε να συνεχίσει να έχει το ποτήρι αυτό πολύ και πεντακάθαρο νερό. Γιατί τι κάνουμε εδώ μέσα και γιατί μιλάμε, αν τα πράγματα δεν έχουν μια συνέχεια και μια εξέλιξη;

Σχετικά με το νομοσχέδιο, σας είπα και στις συνεδριάσεις μας κάποιες παρατηρήσεις. Σας είπα για τον διακηρυκτικό χαρακτήρα κάποιων άρθρων που τα καθιστούν κάπως αόριστα. Ακόμη και σε ένα νόμο-πλαίσιο, όπως μας ενημερώσατε, κάποιες παραπάνω πληροφορίες, χρονικές και ποιοτικές, είναι σημαντικές να ειπωθούν.

Παραδείγματος χάριν, στο άρθρο 5 και 6 σχετικά με τις σχολές ανώτερης επαγγελματικής κατάρτισης για άτομα με αναπηρία θα υπάρχει κάποιο χρονικό πλάνο έναρξης λειτουργίας τους; Οι εξειδικευμένες μελέτες πότε θα ανακοινωθούν; Το Κέντρο Εκπαιδευτικής Έρευνας με τις μελέτες του θα προσαρμόσει τα μαθήματα ανάλογα με την αναπηρία; Θα υπάρχει ποιοτική διαφορά; Θα αφορά η λειτουργία τους και σε κατασκευαστικές διευκολύνσεις πέραν του εκπαιδευτικού τομέα;

Ζητήσαμε μια μέριμνα για τη συνεχή εκπαίδευση, τη μετεκπαίδευση των καθηγητών. Οι τεχνικές και η τεχνολογία αλλάζουν καθημερινά, όπως και τα δεδομένα της αγοράς εργασίας. Η εφαρμογή ενός προγράμματος σεμιναρίων εκπαίδευσης των καθηγητών αφ’ ενός από διδακτικό προσωπικό που η συνεχής έρευνα είναι βασικό συστατικό στον τομέα τους, αλλά και η πρόβλεψη για συνεχή ενημέρωση από άτομα μέσα από την αγορά και την αγορά εργασίας.

Η αξιολόγηση είναι πολύ σημαντική και πρέπει φυσικά να εφαρμόζεται. Εξίσου και ίσως πολύ περισσότερο σημαντική είναι και η μετεκπαίδευση. Επισημάναμε ότι δεν φαίνεται το νομοσχέδιο να λαμβάνει υπ’ όψιν την ανάγκη ανανέωσης των τομέων σπουδών. Υπάρχουν κλάδοι και δημιουργούνται διαρκώς, συνεχώς νέοι. Το γνωρίζουμε όλοι. Πρόσφατα, μάλιστα, συζητούσα για την ειδικότητα Master of Ceremonies, τον διαχειριστή, κονφερασιέ, παρουσιαστή εκδηλώσεων και άλλοι νέοι κλάδοι που μπορούν να δημιουργηθούν και δεν υπάρχουν αυτή τη στιγμή σε σχολές.

Ρωτήσαμε αν θα έχει το Κεντρικό Συμβούλιο Επαγγελματικής Εκπαίδευσης και Κατάρτισης την εξουσία ή την αρμοδιότητα δημιουργίας νέων τομέων. Μιλήσαμε για τις κτηριακές δομές και τις θεσμικές δομές και το πόσο σημαντικές είναι και ζητήσαμε αναφορά στην ουσία της εκπαίδευσης, στη διαδρομή και στη σύνδεση καθηγητών, ύλης, σπουδαστών και πόσο σημαντική είναι αυτή η διαδρομή στην υλοποίησή του και στην εξέλιξή του.

Ακούσαμε τους φορείς και λάβαμε υπ’ όψιν μας όλες τις διεκδικήσεις τους, αλλά και τα σοβαρά παράπονα των σπουδαστών και τις διεκδικήσεις, τις συγκεκριμένες διεκδικήσεις και όχι πάγιες, που πρέπει -πρέπει επαναλαμβάνω- να τους εξασφαλίσετε.

Και βάλαμε τόνο στη σύνδεση του νομοσχεδίου συνολικά με την αγορά πέρα από τη σύνδεσή του με την αγορά εργασίας, που κατά κανόνα αναφέρεται στον ιδιωτικό τομέα.

Στον τομέα τώρα που ειδικεύομαι, θέλω και με αυτή την ευκαιρία να πω δυο λόγια για την καλλιτεχνική εκπαίδευση. Γνωρίζουμε, είναι γεγονός ότι υπάρχει τεράστιο πρόβλημα στη χώρα μας συνολικά στην ταξινόμηση της εκπαιδευτικής ικανότητας και των προσόντων. Υπάρχουν παθογένειες. Υπάρχουν γόρδιοι δεσμοί δεκαετιών σε πάρα πολλές ειδικότητες.

Τουλάχιστον στο κομμάτι των παθογενειών της καλλιτεχνικής εκπαίδευσης έχω δηλώσει με κάθε ευκαιρία και έχουμε δηλώσει διαθέσιμοι οι καλλιτέχνες της Πλεύσης Ελευθερίας, ο Πρόεδρος του ιστορικού Σωματείου Ελλήνων Ηθοποιών, ο Σπύρος Μπιμπίλας, που έχουμε τύχη που έχουμε στο Κοινοβούλιο τον Πρόεδρο ενός τόσο ιστορικού σωματείου, την Τζώρτζια Κεφαλά, αλλά και εγώ να συμβάλουμε με όλες μας τις δυνάμεις, ώστε να γίνει η αρχή και να βρεθούν λύσεις.

Τι συμβαίνει με ένα παράδειγμα; Οι δραματικές σχολές στην Ελλάδα εποπτεύονται, βέβαια, από το Υπουργείο Πολιτισμού. Το Υπουργείο Πολιτισμού, λοιπόν, ελέγχει την εισαγωγή των σπουδαστών, το πρόγραμμα σπουδών, τους καθηγητές, τον καλλιτεχνικό διευθυντή, καθώς επίσης εποπτεύει και εγκρίνει τις απολυτήριες εξετάσεις των σπουδαστών. Το Υπουργείο Πολιτισμού, λοιπόν, παρέχει και σφραγίζει πτυχία τριτοβάθμιας εκπαίδευσης στους σπουδαστές δραματικών σχολών υπογεγραμμένα από την Υπουργό Πολιτισμού, χωρίς, όμως, τα πτυχία αυτά να έχουν πραγματικά καμμία τέτοια ισχύ την ώρα που λαμβάνει αποφάσεις για αυτή τη φοίτηση το Υπουργείο Παιδείας, όπως έγινε πρόσφατα, το οποίο όμως βάσει νόμου δεν είναι αρμόδιο, ενώ θα έπρεπε και πρέπει να είναι. Είναι ξεκάθαρο, κρυστάλλινο. Έχω κάνει ερώτηση θέτοντας πολύ αναλυτικά και με λεπτομέρεια αυτό το τόσο σημαντικό ζήτημα. Είναι αναρτημένη στους προσωπικούς λογαριασμούς και φυσικά διαθέσιμη στο site της Βουλής. Θα επανέλθω με επίκαιρη για να το συζητήσουμε εδώ μέσα στη Βουλή για να βρούμε λύση. Μόνο αυτός είναι ο στόχος. Είναι τόσο σημαντικός για όλους.

Το επίμαχο προεδρικό διάταγμα που αναφέρεται συνέχεια, το 85/2022, το προεδρικό διάταγμα των κινητοποιήσεων πρέπει να γίνει σαφές σε όλους ότι αναφέρεται σε ένα προσοντολόγιο πρόσληψης στο δημόσιο και σε τίποτα παραπάνω. Είναι ξεκάθαρο αυτό σε όποιον το εξετάσει με προσοχή και όχι με φανατισμό. Το πρόβλημα, όμως, είναι πολύ πιο μεγάλο και πολύ πιο παλιό. Λάθη και επιστρώσεις λαθών επί πενήντα χρόνια. Μην πάμε παραπέρα. Και το αναφέρω ξανά και εδώ μέσα, όπως και στην επιτροπή μας, το ότι χειραγωγήθηκαν κάποιοι άνθρωποι και προσέβαλαν τους αποφοίτους λυκείου ως ένα υποδεέστερο κομμάτι της κοινωνίας, ως μια ρετσινιά, είναι δυστυχές και εξοργιστικό. Το προεδρικό διάταγμα δεν δημιούργησε το πρόβλημα, έφερε βέβαια στο φως το τεράστιο αυτό πρόβλημα της αρρύθμιστης, της αταξινόμητης καλλιτεχνικής εκπαίδευσης στη χώρα μας και όλες τις παθογένειες και τα λάθη δεκαετιών πάνω σε αυτή.

Θα πρέπει να συζητήσουμε κάποια στιγμή, κύριε Υπουργέ, κυρία Υφυπουργέ, το έχουμε συζητήσει σας το έχω πει για τον νέο κωδικό, τον κωδικό «ΚΕ», την καλλιτεχνική εκπαίδευση, και ό,τι αυτός ο κωδικός θα περιλαμβάνει ειδικώς για τους καλλιτέχνες της χώρας με εκπαιδευτικά προσόντα επιπέδου πέντε, όπως ορίζει ο νόμος ή όπως αλλιώς τα ορίσουμε αυτά. Η δημιουργία της κατηγορίας ΚΕ είναι πιο επιβεβλημένη από ποτέ. Το λέω με κάθε ευκαιρία. Είναι το άγιο δισκοπότηρο των ανθρώπων του πολιτισμού με ειδική ταξινόμηση γι’ αυτούς, για εμάς στη χώρα που τον γέννησε, με συγκεκριμένα προσόντα πριν το 2003, μετά το 2003, μετά το 2023, το ’43, το ’53, πριν και μετά την Ανωτάτη Σχολή Παραστατικών Τεχνών, όποτε υλοποιηθεί αυτή. Θα είναι μια μεγάλη, μια πολύ μεγάλη τομή για τη χώρα μας, αλλά και μια αφετηρία για το τεράστιο ζήτημα συνολικά του επαναπροσδιορισμού της επαγγελματικής και της ερασιτεχνικής εκπαίδευσης στη χώρα μας. Είμαστε διατεθειμένοι να βοηθήσουμε εγώ, η Τζώρτζια, ο Σπύρος με γνώση, εμπειρία, βούληση.

Συνοψίζω και κλείνω με τον ίδιο κάπως συναισθηματικό πόνο που ξεκίνησα. Σας είπα πριν λίγες μέρες το νομοσχέδιο αυτό δεν είναι ούτε η αρχή ούτε το τέλος του κόσμου. Τίποτα δεν είναι το τέλος του κόσμου εκτός από το τέλος του κόσμου. Ας είναι μια αρχή, μια ευκαιρία να συμφωνούμε σε κάποια πράγματα και αν δεν είναι αυτή, ας είναι κάποια επόμενη που θα έχει αυτά τα χαρακτηριστικά. Ας είναι μια αρχή μεγάλη και συνεχής. Ας είναι μια αρχή, όπως το έβλεπα μικρός στη Λάρισα, η Κυβέρνηση να λαμβάνει υπ’ όψιν τις παρατηρήσεις και τις διορθώσεις της Αντιπολίτευσης, αλλά και η Αντιπολίτευση, δηλαδή εμείς, να μην υπερηφανεύεται ως υποχώρηση και λάθος την όποια διόρθωση αφαιρώντας τη δυνατότητα και την προοπτική αυτής της διόρθωσης, αλλά να την υπογραμμίζει, να την υπογραμμίζουμε ως ένα βήμα μπροστά.

Είμαστε θετικοί ως προς πολλά άρθρα του νομοσχεδίου. Είμαστε θετικά διακείμενοι. Και ελπίζω ο Γιάννης μου από εκεί πάνω να με βλέπει τώρα με το πλατύ του χαμόγελο γι’ αυτό που τον ρωτούσε κάποτε ο μικρός Διαμαντής και να τον βλέπει να του εκφράζει τώρα μέσα από αυτό τον μακρινό γαλαξία, αλλά να γελάει και με όλους αυτούς τους ιδεολογικούς καυγάδες και τα πειράγματα που είχαμε και με έκαναν έναν αυτόνομο και συνειδητοποιημένο πολιτικό άνθρωπο.

Σας ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και εμείς.

Κυρίες και κύριοι συνάδελφοι, ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και έξι συνοδοί εκπαιδευτικοί από το 9ο Δημοτικό Σχολείο Ρεθύμνου.

Επίσης, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι δύο μαθήτριες και μαθητές και τέσσερις συνοδοί εκπαιδευτικοί από το 60ό Δημοτικό Σχολείο Πάτρας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Κουτσούμπας.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Χρόνια πολλά στους Θανάσηδες και στις Αθανασίες και εδώ μέσα στην Αίθουσα και έξω από αυτή, σε όλη τη χώρα.

Αυτή την ώρα, χιλιάδες φοιτητές, μαθητές, σπουδαστές, εκπαιδευτικοί, πανεπιστημιακοί, εργαζόμενοι και γονείς διαδηλώνουν ενάντια στα αντιδραστικά σχέδιά σας για την ίδρυση ιδιωτικών πανεπιστημίων.

Η πλειοψηφία του κόσμου της εκπαίδευσης έχει ήδη ψηφίσει κατά σε αυτό το νομοσχέδιο, παρά τον βομβαρδισμό ψεμάτων από την κυβερνητική προπαγάνδα, που στόχο έχει να πειστεί ο ελληνικός λαός, να πειστούν οι νέοι και οι νέες ότι αυτό το άδικο νομοσχέδιο μπορεί δήθεν να λύσει τα σημερινά αδιέξοδα, που εσείς και οι προηγούμενες κυβερνήσεις έχετε δημιουργήσει.

Και ξέρετε γιατί δεν μπορείτε να τους πείσετε; Διότι βιώνουν ήδη τα προβλήματα. Οι χιλιάδες φοιτητές δεν ανέχονται να βλέπουν τα πτυχία τους να εξισώνονται με την πανσπερμία των αμφιβόλου αξίας πτυχίων των σουπερμάρκετ προσόντων που θέλετε να φτιάξετε και δεν ανέχονται να συμπιέζονται τα δικαιώματα όλων προς τα κάτω στη ζούγκλα της αγοράς εργασίας που έχετε διαμορφώσει.

Μην προκαλείτε το κοινό αίσθημα, λέγοντας ότι έτσι θα αναβαθμιστεί δήθεν το δημόσιο πανεπιστήμιο. Είδαμε και τα δημόσια σχολεία πόσο αναβαθμίστηκαν από την ύπαρξη των ιδιωτικών. Είδαμε και τα δημόσια νοσοκομεία πόσο αναβαθμίστηκαν από την ύπαρξη του ιδιωτικού τομέα. Είδαμε και η απελευθέρωση των σιδηροδρόμων τι τραγικά αποτελέσματα είχε με το έγκλημα των Τεμπών.

Οι χιλιάδες μαθητές που κάθε χρόνο ζουν μέσα στο άγχος, μαζί με τις οικογένειές τους φυσικά, και δίνουν πανελλαδικές δεν ανέχονται να βλέπουν τους κόπους τους να διαγράφονται και την ίδια στιγμή, να τους λέτε ότι κάποιος, κάποια, επειδή έχει λεφτά, θα παίρνει το ίδιο πτυχίο με αυτούς. Και δεν έφτανε αυτό, αλλά ανοίγετε και τη συζήτηση για το εθνικό απολυτήριο, δηλαδή, για να το πούμε απλά, για πανελλαδικού τύπου εξετάσεις από την πρώτη λυκείου.

Στον δρόμο του αγώνα είναι, επίσης, και οι παλιοί σας γνώριμοι. Μήπως η Κυβέρνηση ξέχασε τις παρατεταμένες και μεγαλειώδεις κινητοποιήσεις ενάντια στο π.δ.85/2022 που εξίσωνε τους καλλιτέχνες αποφοίτους τριετών ανώτερων σχολών με τους αποφοίτους λυκείου; Όχι μόνο δεν τις ξεχάσατε, αλλά αυτή τη φορά ήρθατε να βάλετε και τη σφραγίδα του νόμου στην κατάφωρη αυτή αδικία σε βάρος των καλλιτεχνών. Ήρθατε να παγιώσετε και να επισφραγίσετε μια απαράδεκτη κατάσταση, που με ευθύνη όλων των κυβερνήσεων σέρνεται από το 2003 μετά την κατάργηση των ΤΕΙ, υποβαθμίζοντας και απαξιώνοντας τους καλλιτέχνες και τελικά τον πολιτισμό αυτού του τόπου.

Είπατε πως το νομοσχέδιο δεν αφορά στις καλλιτεχνικές σχολές. Μα, οι καλλιτεχνικές σχολές είναι, επίσης, τρίχρονες και ανώτερες. Επομένως οι απόφοιτοί τους δεν μπορεί παρά να έχουν την ίδια τύχη με τους αποφοίτους των ΙΕΚ, που αν και γίνονται ανώτερα, απονέμουν απολυτήριο τίτλο αντίστοιχο της δευτεροβάθμιας εκπαίδευσης, σύμφωνα με την παράγραφο 2 του άρθρου 4 του παρόντος νομοσχεδίου.

Εάν θέλετε να σας πιστέψουμε, καταργήστε αυτή την παράγραφο, καθώς και το π.δ.85/2022. Έχουμε ακόμη κάθε λόγο να διατηρούμε μεγάλες επιφυλάξεις για το πότε και για το πώς θα υλοποιηθούν οι εξαγγελίες σας για ίδρυση δημόσιου πανεπιστημίου παραστατικών τεχνών στο νέο τοπίο που επιχειρείται να διαμορφώσετε για την ανώτατη εκπαίδευση, με συνύπαρξη ιδιωτικών και ακόμα βαθύτερα εμπορευματοποιημένων δημόσιων πανεπιστημίων σε μια αγορά πτυχίων με πάρα πολλές κατηγοριοποιήσεις, ανάλογα με την τσέπη του καθενός.

Κλείνετε, μάλιστα, το μάτι στους σπουδαστές ότι μπορεί έτσι να ανωτατοποιηθούν και οι ιδιωτικές καλλιτεχνικές σχολές ή κάποιες από αυτές, σε μια προσπάθεια να βρείτε ανάμεσα τους συμμάχους στις αντιδραστικές αναδιαρθρώσεις για την ανώτατη εκπαίδευση. Δεν βρήκατε συμμάχους μέχρι σήμερα και ούτε θα βρείτε πιστεύουμε, παρά την πίεση που τους ασκείτε. Εμείς και από το Βήμα αυτό εδώ της Βουλής, αλλά και έξω από αυτή, στα συλλαλητήρια των συλλόγων, των σωματείων, των σπουδαστών, των φοιτητών, επαναφέρουμε τη διεκδίκηση για συγκρότηση συστήματος αποκλειστικά δημόσιας δωρεάν και ενιαίας πανεπιστημιακής καλλιτεχνικής εκπαίδευσης. Αναγνώριση επαγγελματικών εργασιακών δικαιωμάτων των αποφοίτων τριετών ανώτερων καλλιτεχνικών σχολών, αναγνωρισμένων από το ΥΠΠΟ ως τεχνολογικής εκπαίδευσης, όπως ισχύει για τους μουσικούς μέχρι σήμερα. Κατάργηση κάθε διαχωρισμού σε αποφοίτους πριν ή μετά το 2003. Θέσπιση διαδικασιών εξομοίωσης των σημερινών και παλιότερων πτυχίων των καλλιτεχνικών σχολών με αυτά των πανεπιστημιακών σχολών με την ευθύνη του Υπουργείου Παιδείας και των πανεπιστημίων.

Κυρίες και κύριοι, στο δρόμο του αγώνα, επίσης, είναι και οι μαθητές των ΕΠΑΛ, οι σπουδαστές των ΙΕΚ. Αυτοί βιώνουν μαζί με τους εκπαιδευτικούς την κοσμογονία των αλλαγών στην επαγγελματική εκπαίδευση και κατάρτιση πολλά χρόνια τώρα. Πραγματικά, αν κάποιος θέλει να τοποθετηθεί επί της ουσίας του νομοσχεδίου που φέρνετε, θα κινδύνευε να επαναληφθεί, γιατί και εσείς είναι αλήθεια κυνηγάτε την ουρά σας συνεχώς. Τα ίδια συνθήματα αναμασάτε, σύνδεση με την αγορά εργασίας, αναβάθμιση της επαγγελματικής εκπαίδευσης, να σταματήσει η επαγγελματική εκπαίδευση να είναι ο φτωχός συγγενής κ.λπ..

Αλήθεια, όμως, θα μας εξηγήσετε πώς αποτιμάτε την πολιτική που εφαρμόσατε και εφαρμόζετε αυτά τα χρόνια που λέτε ότι αναβαθμίσατε για παράδειγμα τα ΕΠΑΛ. Αυτά τα χρόνια που μας λέτε ότι πασχίσατε για την καλύτερη σύνδεση της επαγγελματικής εκπαίδευσης με την αγορά εργασίας, έχει παραχθεί τεράστια ανεργία ετεροαπασχόληση, χαμηλοί μισθοί, άγχος γι’ αυτά τα παιδιά και βέβαια χιλιάδες μαθητές δεν μπορούν ουσιαστικά να σπουδάσουν την ειδικότητα που θέλουν. Και έρχεστε και συνεχίζετε στο νέο νομοσχέδιο να ξανακλίνετε σε όλες τις πτώσεις τη σύνδεση με την αγορά, λες και τόσα χρόνια είναι συνδεδεμένη αυτή η αγορά σας με τον πλανήτη Άρη και όχι με τη ζούγκλα που έχετε μετατρέψει αυτή την αγορά.

Στο πρότυπο ΕΠΑΛ Περάματος, όπου κάνατε τη φιέστα παρουσίασης του νομοσχεδίου, γνωρίζετε ότι από την αρχή της χρονιάς έχουν χαθεί πάνω από δύο χιλιάδες διδακτικές ώρες, λόγω έλλειψης εκπαιδευτικών; Ότι η πλειοψηφία των εργαζομένων είναι συμβασιούχοι αναπληρωτές, ότι οι μαθητές κάνουν μάθημα από φωτοτυπίες, γιατί δεν έχουν βιβλία; Γνωρίζετε ότι στα πρότυπα ΕΠΑΛ δεν μπορεί κανείς να σπουδάσει και να ακολουθήσει την ειδικότητα που θέλει; Αλλά και σε αυτές τις ειδικότητες που θέλουν οι τοπικές επιχειρήσεις με δυσκολία πάλι βρίσκουν να κάνουν πρακτική.

Εκεί, όμως, που σπάτε κυριολεκτικά το κοντέρ της ενίσχυσης και της αναβάθμισης που επικαλείστε είναι στο άρθρο που επιχειρείτε να θεσπίσετε ξανά την τζάμπα εργασία, αφού δίνετε κυριολεκτικά βορά τους μαθητές στον κάθε επιχειρηματία, από την τρίτη τάξη του ΕΠΑΛ, με τη θεσμοθέτηση πρακτικής για είκοσι δύο μέρες, ακόμα και συνεχόμενες, δηλαδή για τζάμπα εργασία ενός μήνα.

Για τέτοια πρόοδο μιλάμε το 2024! Τρίβουν τα χέρια τους, βέβαια, οι μεγαλοεπιχειρηματίες που τους πασάρετε κυριολεκτικά δωρεάν νεαρούς εργάτες να τους ξεζουμίζουν για κάνα μήνα, χωρίς ούτε 1 ευρώ και μετά να τους πετάνε στα αζήτητα. Σας ξέρουμε, πάλι θα μας πείτε, βέβαια, ότι θα μάθουν και κάτι, όμως, αλλά εμείς λέμε σε αυτό το επιχείρημα, σα δεν ντρεπόμαστε και λίγο!

Και για να μην ξεχνιόμαστε, επειδή ορισμένοι εδώ μέσα λένε ότι αυτά μόνο στην Ελλάδα γίνονται και ότι η ανήλικη εργασία είναι μάλιστα και παρέκκλιση του ευρωπαϊκού κεκτημένου, σας ενημερώνουμε ότι η ίδια η Ευρωπαϊκή Ένωση στην επίσημη ιστοσελίδα της γράφει καθαρά ότι η εργασία ακόμα και δεκατριάχρονων παιδιών επιτρέπεται, αλλά αυτά τα κάνουν γαργάρα οι διάφοροι γνωστοί «ευρωλιγούρηδες».

Όσο για τα ΙΕΚ, ας δούμε ποια είναι η πορεία ενός νέου από τη στιγμή που ξεκινάει τη φοίτησή του μέσα στις σχολές των δημόσιων ΙΕΚ. Σημειωτέον ότι μιλάμε για νέους που στην πλειοψηφία τους εργάζονται παράλληλα με τις σπουδές τους και τις περισσότερες φορές σε επαγγέλματα που είναι και άσχετα με την ειδικότητα που σπουδάζουν. Αφού περιμένει, λοιπόν, αυτός ο νέος τα μέσα του Οκτώβρη για να ξεκινήσουν τα μαθήματα -πολλές φορές οι δύο πρώτοι μήνες στη σχολή είναι με ατέλειωτες διδακτικές ώρες που πάνε χαμένες λόγω του μεγάλου ποσοστού αναπληρωτών καθηγητών που τελικά δεν καλύπτουν όλες τις αναγκαίες θέσεις- μετά μπαίνει σε εργαστήρια απαρχαιωμένα, που ακόμα και εσείς αναγκαστήκατε να παραδεχτείτε ότι στα περισσότερα εργαστήρια τα αναλώσιμα είναι ανύπαρκτα.

Όταν ύστερα ολοκληρώσει τα τέσσερα εξάμηνα με όλες τις δυσκολίες, πρέπει να κάνει την πρακτική του άσκηση. Για να κάνει την πρακτική του άσκηση, θα χρειαστεί να σταματήσει την εργασία που έκανε αναγκαστικά για να στηρίζει οικονομικά τον εαυτό του και την οικογένειά του. Αφού καταφέρει να βρει επιχείρηση για να κάνει την πρακτική άσκηση, εκεί θα αντιμετωπίσει την πρώτη του σύνδεση με την αγορά εργασίας. Τι, δηλαδή, του λένε; «Θα κάνεις την πρακτική σου άσκηση είτε αμισθί είτε άντε μέχρι 200 ευρώ, άντε το πολύ 300 ευρώ τον μήνα, ή αν προκύψει καμμιά φορά στο τόσο και κάποιο πρόγραμμα του ΕΣΠΑ, γιατί» -λέει- «εσύ δεν είσαι κανονικά εργαζόμενος, αλλά εδώ έρχεσαι για να μάθεις».

Και πάμε να δούμε τώρα πώς μαθαίνει αυτός ο νέος το αυριανό του επάγγελμα. Μήπως έστω υπάρχει κάποια συστηματική εποπτεία από κάποιο Υπουργείο, από κάποιον φορέα ότι η συμμετοχή ενός σπουδαστή μέσα σε έναν χώρο δουλειάς είναι στο πλαίσιο της εκπαιδευτικής διαδικασίας; Όχι. Μήπως γίνεται έλεγχος αν ο σπουδαστής καθοδηγείται στην εργασία και δεν κλείνει απλά κάποιες τρύπες που μπορεί να έχει κάποιος επιχειρηματίας ή επιχείρηση; Όχι. Ελέγχεται μήπως από κάποιον φορέα ότι τηρούνται τα προβλεπόμενα για έναν σπουδαστή από την εργοδοσία στο ωράριο, στην ασφάλειά του και αλλού; Όχι.

Και αφού καταφέρει ένας σπουδαστής και ολοκληρώσει τα τέσσερα εξάμηνα φοίτησης και την πρακτική του άσκηση, καταφέρνει τελικά να πάρει μια βεβαίωση σπουδών για να πάει με αυτήν στον ΕΟΠΠΕΠ, τον Εθνικό Οργανισμό Πιστοποίησης Προσόντων και Επαγγελματικού Προσανατολισμού, για να επιβεβαιώσει τα προσόντα του, πληρώνοντας φυσικά και τα αντίστοιχα παράβολα. Και τα προσόντα αυτά τελικά είναι ένα απολυτήριο λυκείου, έξι χρόνια δημοτικό, τρία χρόνια γυμνάσιο, τρία χρόνια λύκειο, δύο χρόνια ΙΕΚ και τελικά χαρτί λυκείου.

Εδώ ήμασταν, κύριοι της Κυβέρνησης, πριν και τέσσερα χρόνια και σας τα λέγαμε και τότε. Τα προβλήματα παραμένουν. Ήρθε εδώ και σας τα είπε και η εκλεγμένη πρόεδρος των Σπουδαστών Δημοσίων ΙΕΚ στην επιτροπή. Στην ειδικότητα των Μηχανοτρονικών υπάρχουν ΙΕΚ που δεν έχουν καν εργαστήρια, σε άλλα υπάρχουν οχήματα που είναι της δεκαετίας του 1970, ρετρό κατάσταση, σε άλλα ΙΕΚ στην ειδικότητα των Μαγείρων οι σπουδαστές φέρνουν το κρέας από το σπίτι, ενώ υπάρχει και ΙΕΚ όπου επί δύο χρόνια τα σπασμένα τζάμια καλύπτονται από κόλλες Α4. Αν είναι δυνατόν, δηλαδή! Και δεν τα λένε αυτά μόνο οι σπουδαστές.

Η Ένωση Τεχνολόγων Εκπαιδευτικών αναρωτιέται χαρακτηριστικά: Σε τι βελτιώθηκε η επαγγελματική εκπαίδευση και η αρχική κατάρτιση μετά την τελευταία νομοθετική πρωτοβουλία του Υπουργείου Παιδείας; Έχουμε τα ίδια αναλυτικά προγράμματα εδώ και δεκαπέντε χρόνια, έχουμε τα βιβλία των ΤΕΕ, εποχής του μακαρίτη του Αρσένη δηλαδή και εργαστηριακό εξοπλισμό δεκαετιών.

Με απλά λόγια, ο κόσμος της εκπαίδευσης και της κατάρτισης που ζει από πρώτο χέρι τα αδιέξοδα και τα προβλήματα είναι απέναντι στο νομοσχέδιό σας. Άλλα πράγματα ζητάει, άλλα πράγματα έχει ανάγκη και ο μοναδικός σας σύμμαχος, όπως πάντα, είναι το μεγάλο κεφάλαιο και οι ενώσεις του. Συγχαρητήρια σας έδωσε και ο ΣΕΒ! Τι πιο συνηθισμένο! Αυτοί ζητάνε συνεχώς νέες αλλαγές για να συνδεθεί η εκπαίδευση με τα δικά τους αποκλειστικά συμφέροντα, με τα άπληστα κέρδη τους. Και επειδή η επαγγελματική εκπαίδευση και κατάρτιση είναι πιο κοντά στην εργασιακή διαδικασία, γίνονται πιο γρήγορα και πιο ορατά τα αδιέξοδά σας.

Όλα αυτά τα προβλήματα είναι ακριβώς αποτέλεσμα της σύνδεσης με την αγορά εργασίας, με απλά λόγια, της σύνδεσης της επαγγελματικής εκπαίδευσης με τα συμφέροντα των λίγων καπιταλιστών. Και ακριβώς στο έδαφος αυτής της οικονομίας, αυτής της πολιτικής δεν μπορείτε και δεν θέλετε να τα επιλύσετε.

Ας μιλήσουμε με αριθμούς: Το 2020 σας λέγαμε ότι με βάση έρευνα του 2018 η ανεργία των αποφοίτων των ΕΠΑΛ και ΕΠΑΣ ήταν 36,9%. Τώρα, με βάση έρευνα του ΟΟΣΑ αποτυπώνεται ότι ένας στους τρεις απόφοιτους επαγγελματικής εκπαίδευσης, τρία χρόνια μετά την αποφοίτησή του, βρίσκεται χωρίς εργασία. Αυτά είναι τα αποτελέσματα της δικής σας πολιτικής.

Κάνετε και κάνατε ύμνους στις δεξιότητες, για να μπουν ακόμα περισσότερο στην εκπαιδευτική διαδικασία. Μπήκαν και με συμφωνία όλων των κομμάτων, βεβαίως και του ΣΥΡΙΖΑ και του ΠΑΣΟΚ. Για δείτε τι λένε τώρα οι έρευνες: Οι απόφοιτοι της επαγγελματικής εκπαίδευσης δεν μπορούν να επωφεληθούν από τις τεχνολογικές αλλαγές. Μέσα σε πέντε έως επτά χρόνια από την είσοδό τους στο εργατικό δυναμικό δεν μπορούν να ανταποκριθούν σε τεχνολογικές αλλαγές, λέει η Παγκόσμια Τράπεζα.

Θα σας το πούμε απλά και καθαρά: Η επιμονή στις δεξιότητες χωρίς ανάλογη προετοιμασία για ένα ευρύτερο μορφωτικό υπόβαθρο είναι απλά κάποιες ασπιρίνες σε έναν πολύ βαριά άρρωστο. Είναι ομολογία αποτυχίας ενός συστήματος που βλέπει τους νέους και τις νέες σαν εμπορεύματα που πρέπει ελεγχόμενα να απαξιώνονται, να γίνονται δηλαδή πιο φθηνά, για να μπορούν να αβγατίζουν τα κέρδη των λίγων.

Κατά τα άλλα, στο νομοσχέδιο βαφτίζετε «campus» τη συγχώνευση των Εργαστηριακών Κέντρων με ΕΠΑΛ και ΙΕΚ. Αν δεν είναι κακόγουστο αστείο, αποτελεί σινιάλο για παραπέρα περικοπές, όπως άλλωστε επιβεβαιώνει η τοποθέτηση μάνατζερ, που προφανώς θα σκέφτεται με όρους κόστους-οφέλους και όχι με όρους, βέβαια, ικανοποίησης μορφωτικών και εκπαιδευτικών αναγκών. Μάλιστα, είναι φανερό ότι στις προθέσεις σας είναι να συγχωνευτούν ΕΠΑΛ. Δεν μας έφτανε η σημερινή κατάσταση με τους τεράστιους συλλόγους διδασκόντων, τώρα ακόμα πιο απρόσωπα οι εκατοντάδες εκπαιδευτικοί μόνιμοι, συμβασιούχοι σε κάθε ΕΠΑΛ θα επιχειρούν στο μεγαθήριο μαγαζί-σχολείο.

Σας το λέμε ευθέως: Σύγχρονος μεσαίωνας είναι αυτό που θέλετε να φέρετε και απέναντι σε αυτό που επιδιώκετε το ΚΚΕ δίνει τη μοναδική -πιστεύουμε- σύγχρονη απάντηση που ανταποκρίνεται στις ανάγκες των πολλών.

Σας καταθέτουμε την πρόταση που ήδη η ΚΝΕ διακινεί στους σπουδαστές και έχει τίτλο «Επαγγελματική εκπαίδευση και κατάρτιση: Τι έχουμε ανάγκη σήμερα;». Σε αυτή, φυσικά -και την καταθέτω στα Πρακτικά- δεν θα βρείτε πουθενά τα ραβασάκια του ΣΕΒ και τις κατευθύνσεις της Ευρωπαϊκής Ένωσης που τρέχετε να υλοποιήσετε εσείς και οι προηγούμενες κυβερνήσεις.

(Στο σημείο αυτό ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί στον 21ο αιώνα που ζούμε, λογικό και αναγκαίο είναι να υπάρχουν σύγχρονες, ξεχωριστές κτηριακές δομές για την επαγγελματική εκπαίδευση και κατάρτιση. Να μη συστεγάζονται όπως σήμερα σε μία σειρά ετοιμόρροπων σχολείων, να υπάρχουν καθηγητές και όλο το απαραίτητο διοικητικό προσωπικό, να υπάρχουν εργαστήρια με σύγχρονο εξοπλισμό, αντίστοιχο με αυτό που συναντά κανείς στους χώρους δουλειάς και να μην είναι τα μουσεία που είναι σήμερα. Η πρακτική να πληρώνεται κανονικά, με πλήρη ένσημα και ασφάλιση.

Η απόκτηση πτυχίου να εξασφαλίζει το δικαίωμα στο επάγγελμα. Να υπάρχουν ακόμα και εστίες στις μεγάλες πόλεις, όπου συγκεντρώνεται μεγάλος πληθυσμός σπουδαστών από την επαρχία. Αυτά είναι μερικά μόνο από τα φυσιολογικά πράγματα και αιτήματα που ο παράλογος αυτός κόσμος αρνείται να πραγματοποιήσει, καθώς τα θεωρεί κόστος ή περιττά έξοδα. Τα ίδια τα αδιέξοδα τα οποία εσείς δημιουργείτε και τα ζουν, όμως, οι πολλοί, υπάρχουν όλες οι δυνατότητες πιστεύουμε να αντιμετωπιστούν.

Υπάρχουν όλες οι προϋποθέσεις οι νέοι και οι νέες να μαθαίνουν και να εξασκούν το επάγγελμα που θέλουν να ακολουθήσουν με βάση τις εξελίξεις της επιστήμης, της τεχνολογίας. Να γνωρίσουν τη θεωρία και τις αρχές λειτουργίας των τεχνολογικών εφαρμογών στην ειδικότητα που σπουδάζουν, με ενιαίο και αναβαθμισμένο περιεχόμενο. Να μαθαίνουν για το σύνολο της τεχνολογίας των εξελίξεων ολοκληρωμένα το επάγγελμα τους και όχι μόνο ό,τι χρειάζεται κάθε είδους επιχείρηση, για να τους εκμεταλλεύεται μόνο. Σε ένα τύπο επαγγελματικής σχολής ανά ειδικότητα, που θα ακολουθεί την ενιαία ολόπλευρη δωδεκάχρονη μόρφωση όλων των νέων και όχι με σχολές πολλών διαφορετικών ταχυτήτων. Με εξασφαλισμένη εργασία μετά το τέλος των σπουδών, με πτυχίο που να συνδέεται αποκλειστικά με αυτή.

Το πτυχίο στην επαγγελματική εκπαίδευση πρέπει να είναι η κατάληξη σπουδών που θα είναι αναβαθμισμένες και γι’ αυτό θα αποτελεί τη μοναδική προϋπόθεση για την άσκηση του επαγγέλματος χωρίς εμπόδια, πιστοποιήσεις και άλλα επιπλέον φίλτρα. Ταυτόχρονα είναι αναγκαιότητα η παρακολούθηση των νέων εξελίξεων σε κάθε αντικείμενο ή της επιμόρφωσης. Αυτή η διαδικασία μπορεί να γίνεται με οργανωμένο τρόπο σε δημόσιες δομές και δωρεάν.

Με απλά λόγια, το ΚΚΕ δεν βλέπει τα παιδιά των ΕΠΑΛ και των ΙΕΚ ως αναλώσιμους ούτε ως πελάτες απλώς με τα χέρια στις γνώσεις, το μυαλό και την ψυχή τους είμαστε, γιατί αυτοί μπορεί να γίνουν οι δημιουργοί πραγματικά μιας νέας ζωής και με τους αγώνες τους μπορούν σήμερα να ανοίξουν τον δρόμο για αυτήν, για μια κοινωνία που δεν ψάχνεις για δουλειά, επειδή ακριβώς πρέπει να είναι εξασφαλισμένη η εργασία σου και το πτυχίο σου δεν είναι απλά μια βεβαίωση προσόντων, αλλά θα αποτελεί κατοχύρωση του δικαιώματος στη δουλειά. Για μια κοινωνία που οι ανάγκες των νέων δεν θα στριμώχνονται για να κερδίζουν κάποιοι λίγοι, αλλά θα βρίσκονται στο επίκεντρο του κεντρικού επιστημονικού σχεδιασμού του κράτους για να ικανοποιούνται. Όσο και να ντύνετε αυτή τη γερασμένη πολιτική σας με σύγχρονες φιοριτούρες, ο κόσμος τό ’χει τούμπανο ότι είστε ενάντια, απέναντι στους νέους και στις νέες και θα σας το αποδείξουν μια χαρά με τους ίδιους τους αγώνες τους και τις διεκδικήσεις τους.

Μάλιστα το παρόν νομοσχέδιο αποτελεί μια επιπλέον απόδειξη ότι η Κυβέρνηση της Νέας Δημοκρατίας και ο κ. Μητσοτάκης ούτε είναι ούτε φυσικά μπορεί να εμφανίζεται ότι είναι υπερασπιστής των δικαιωμάτων του λαού και της νεολαίας. Αυτό βέβαια προσπαθείτε να κάνετε και με τη μονοθεματική ατζέντα που έχετε επιβάλει, με τη συνδρομή φυσικά και μέσων ενημέρωσης, για τον γάμο και την τεκνοθεσία των ομόφυλων ζευγαριών. Αλλά να εμφανίζεται ο κ. Μητσοτάκης ως υπερασπιστής λαϊκών δικαιωμάτων ε, αυτό πάει πολύ. Μπορεί τα άλλα κόμματα να σιγοντάρουν σε αυτή την προσπάθεια, εμείς όχι.

Από πού κι ως πού η Κυβέρνηση της Νέας Δημοκρατίας υπερασπιστής λαϊκών δικαιωμάτων, όταν το μόνο δικαίωμα που αναγνωρίζει στη λαϊκή οικογένεια που στενάζει από την ακρίβεια, είναι να φεύγει από το σουπερμάρκετ με τις τσάντες άδειες, αφού το 1/4 της τιμής των προϊόντων είναι φόρος. Όταν αντί για πτυχία με αξία που ζητούν οι φοιτητές, βάζει στα πτυχία τιμή και μάλιστα για πολύ μεγάλα πορτοφόλια. Όταν με την επιστολική ψήφο υπονομεύει ανοιχτά τη μυστικότητα και το αδιάβλητο της ψήφου και όχι μόνο. Όταν με την αποστολή ελληνικής φρεγάτας στο στόμα του λύκου, δηλαδή, στη Μέση Ανατολή και πιο κάτω, στην Ερυθρά Θάλασσα, εμπλέκει πιο ενεργά τον λαό μας στη φωτιά του πολέμου, που ήδη έχει ανάψει. Πάει πολύ, λοιπόν, να εμφανίζεστε ως υπερασπιστές δικαιωμάτων, επειδή θα φέρετε νομοσχέδιο για τον πολιτικό γάμο των ομόφυλων ζευγαριών.

Βέβαια εδώ που τα λέμε, όταν μιλάμε για τον πολιτικό γάμο των ομόφυλων ζευγαριών δεν μιλάμε για την αναγνώριση μιας μορφής συμβίωσης ή για κάποια ρύθμιση των σχέσεων μεταξύ των συμβιώνουν, βασικά μιλάμε για την τεκνοθεσία, την από κοινού γονική μέριμνα, τα οποία δεν είναι δυο ξεχωριστές έννοιες, το αντίθετο. Γάμος ομοφύλων σημαίνει από χέρι κατάργηση της πατρότητας-μητρότητας. Οδηγεί με μαθηματική ακρίβεια στον γονέα ένα, δύο, τρία και βάλε. Οδηγεί στην ακραία εμπορευματοποίηση του γυναικείου σώματος με την παρένθετη μητρότητα. Αυτό πρακτικά σημαίνει πολιτικός γάμος ομόφυλων ζευγαριών. Έτσι ήταν και έτσι είναι όσο κι αν προσπαθούν ορισμένοι να το διαχωρίσουν για ευνόητους λόγους.

Κάνετε, λοιπόν, λέτε μια σημαντική κίνηση στα ανθρώπινα δικαιώματα. Επικαλείστε, μάλιστα, τα δικαιώματα των παιδιών που μεγαλώνουν από ομόφυλα ζευγάρια. Αν όντως θέλετε να ρυθμίσετε ή να βελτιώσετε κάποιες ρυθμίσεις που υπάρχουν και που αφορούν τη σχέση ενός παιδιού με την ή τον σύντροφό του φυσικού ή θετού γονιού του, ανεξαρτήτως σεξουαλικού προσανατολισμού, θα μπορούσατε να το κάνετε και να καλύψετε κάποια ζητήματα της καθημερινότητας σε όφελος της προστασίας των παιδιών.

Λέτε ότι θα το φέρετε επειδή αυτό ισχύει και σε άλλες ευρωπαϊκές χώρες. Δεν θα επεκταθώ σήμερα, αλλά αυτό που ισχύει σε άλλες ευρωπαϊκές χώρες είναι ακριβώς η διαγραφή των όρων μητρότητα - πατρότητα, που εδράζεται στην αιτιολογική συμπληρωματικότητα γυναίκας - άντρα στην αναπαραγωγική διαδικασία και η αντικατάστασή τους από τον γονέα ένα, δύο και λοιπά, όσα θες. Είναι η παραπέρα εμπορευματοποίηση της παρένθετης μητρότητας, η οποία έχει εξελιχθεί σε μια μπίζνα δισεκατομμυρίων κερδών. Και αυτά μόνο πρόλογος δεν είναι. Σκοταδισμός, σύγχρονη βαρβαρότητα, στυγνή εκμετάλλευση είναι.

Η ευθύνη σας είναι ακόμα μεγαλύτερη, γιατί δώσατε την ευκαιρία να προβάλλονται σκοταδιστικές απόψεις από διάφορους αντιδραστικούς, ακροδεξιούς για τον θεσμό της οικογένειας, που αντιμετωπίζουν τη γυναίκα ως μηχανή αναπαραγωγής παιδιών, αλλά και σε διάφορες άλλες ανορθολογικές, αντιεπιστημονικές απόψεις περί κοινωνικής κατασκευής του φύλου, που φτάνουν να αμφισβητούν ακόμα και την αντικειμενική κοινωνική πραγματικότητα και που οδηγούν ακόμα και σε εμπόριο παιδιών, παραγγελίες παιδιών, ευγονική στην πράξη, όπως είχε δηλώσει και υπονόησε ο Πρόεδρος του ΣΥΡΙΖΑ.

Αυτά προς το παρόν, γιατί θα δούμε και τις συγκεκριμένες διατυπώσεις του νομοσχεδίου της Νέας Δημοκρατίας όταν έρθει και θα τα ξαναπούμε πιο αναλυτικά, για να μη μου πει και ο Πρόεδρος ότι είμαι εκτός θέματος. Αλλά όλα αυτά αφορούν την ελληνική νεολαία, αφορούν τον Έλληνα εργαζόμενο, την Ελληνίδα εργαζόμενη, που βρίσκονται και αυτή την ώρα στους δρόμους του αγώνα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τώρα τον λόγο ο κ. Τουρνάς και αμέσως μετά ο Υπουργός ο κ. Πιερρακάκης. Θα προσπαθήσουμε να βάλουμε πριν τον Υπουργό κάποιους Βουλευτές ενδιάμεσα, για να μπορέσουν να μιλήσουν.

Ελάτε, κύριε Τουρνά.

**ΘΕΟΦΙΛΟΣ ΞΑΝΘΟΠΟΥΛΟΣ:** Την τροπολογία θα εισηγηθείτε, κύριε Υπουργέ;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τέσσερις διατάξεις, κύριε συνάδελφε.

Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ήθελα κατά τη σημερινή μου παρουσία ενώπιον του Σώματος να αναφερθώ σύντομα στις τέσσερις υπό προώθηση διατάξεις αρμοδιότητας του Υπουργείου Κλιματικής Κρίσης και Πολιτικής Προστασίας, οι οποίες αποσκοπούν τόσο στην εύρυθμη λειτουργία του Πυροσβεστικού Σώματος όσο και στην ενίσχυση της αποτελεσματικότητας του Υπουργείου μας.

Κυρίες και κύριοι Βουλευτές, ξεκινώντας με την πρώτη νομοθετική διάταξη, κρίθηκε αναγκαία η ανακατανομή των οργανικών θέσεων του Πυροσβεστικού Σώματος αρχικά, καθόσον με τη θεσμοθέτηση των ειδικών μονάδων δασικών επιχειρήσεων, των δασοκομάντο και των πυροσβεστών δασικών επιχειρήσεων χρειαζόταν η αποτύπωση αυτής της κατηγορίας προσωπικού στην οργανική δύναμη του Σώματος. Περαιτέρω, δημιουργείται νέα κατηγορία ειδικών καθηκόντων υγειονομικών ψυχολόγων προς τον σκοπό της υποστήριξης και της ενίσχυσης της ψυχικής υγείας των εργαζομένων, λόγω των δύσκολων συμβάντων τα οποία καλούνται να διαχειριστούν κατά την ενάσκηση των καθηκόντων τους.

Ενώ, τέλος, μεταφέρονται δύο θέσεις υποστράτηγων στην κατηγορία των αντιστράτηγων και συμπτύσσονται οι θέσεις αξιωματικών μηχανικών τεχνικών εναέριων μέσων σε μια ενιαία κατηγορία, προς τον σκοπό της αναβάθμισης του συντονισμού των πυροσβεστικών επιχειρήσεων.

Με τη δεύτερη προτεινόμενη διάταξη αφ’ ενός επιλύονται διοικητικά ζητήματα του Αρχηγείου του Πυροσβεστικού Σώματος και αφ’ ετέρου θεσμοθετούνται δύο θέσεις γενικών επιθεωρητών, ήτοι του Επιθεωρητή Βορείου Ελλάδος και της Νοτίου Ελλάδος, οι οποίες καταλαμβάνονται από δύο αντιστράτηγους του Σώματος τις οποίες δημιουργούμε, όπως προανέφερα, με στόχευση την καλύτερη οργάνωση του επιχειρησιακού έργου του Σώματος.

Ειδικότερα, οι δύο νέοι Γενικοί Επιθεωρητές επικουρούν μεταξύ άλλων τον Αρχηγό και τον Υπαρχηγό του Σώματος κατά την εκτέλεση των καθηκόντων τους, ενώ συντονίζουν και ελέγχουν τους συντονιστές επιχειρήσεων, με απώτερο σκοπό την αναβάθμιση της επιχειρησιακής ετοιμότητας του Σώματος.

Στη συνέχεια, με την τρίτη προτεινόμενη διάταξη ρυθμίζεται αφ’ ενός ένα νομοθετικό κενό αναφορικά με την αναγκαιότητα περιβολής των προαγωγών των ανώτερων και ανώτατων αξιωματικών με τον τύπο του προεδρικού διατάγματος και αφ’ ετέρου, κατόπιν της θεσμοθέτησης των δύο νέων γενικών επιθεωρητών ρυθμίζεται ο τρόπος επιλογής τους, ήτοι από το αρμόδιο συμβούλιο μεταξύ των υποστράτηγων γενικών καθηκόντων, καθώς και ο τρόπος επιλογής του αντιστράτηγου επιτελάρχη και αντιστράτηγου υπαρχηγού, αφού πλέον δημιουργούνται και οι δύο θέσεις των νέων αντιστρατήγων.

Τέλος, η προτεινόμενη διάταξη του άρθρου 4, η οποία αποτελεί μια μεταβατική διάταξη, αποσκοπεί στο να συνεχίσουν οι καταβολές της πρώτης αρωγής, καθώς και της κρατικής αρωγής από το Υπουργείο Εθνικής Οικονομίας και Οικονομικών, προς διατήρηση της ταχύτητας που επιτεύχθηκε μέχρι τώρα ως προς τις πληρωμές προς τους πολίτες που βρίσκονται σε ανάγκη. Με αυτόν τον τρόπο, οι πληρωμές, όπως γίνονται μέχρι τώρα, θα συνεχίσουν να γίνονται από το Υπουργείο Εθνικής Οικονομίας και Οικονομικών για την τρέχουσα χρονιά που θα πραγματοποιούνται από το Υπουργείο Κλιματικής Κρίσης και Πολιτικής Προστασίας. Άλλωστε, το Υπουργείο μας στο πλαίσιο αυτής της μεταβατικής περιόδου αναλαμβάνει από το 2024, από φέτος, τις πληρωμές που αφορούν στη στεγαστική συνδρομή και από το 2025 στις πληρωμές που αφορούν στην κρατική αρωγή. Μια τέτοια κατανομή καθιστά πιο ομαλή τη μετάβαση και σίγουρα διασφαλίζει την ανταπόκριση του κράτους στις δεκάδες χιλιάδες των δικαιούχων που προέκυψαν μετά τις φυσικές καταστροφές του 2023.

Κατόπιν των ανωτέρω, εισηγούμαι την ψήφιση αυτών των τεσσάρων διατάξεων, καλώντας σε ομόθυμη στήριξη των κομμάτων και της δικής σας σε αυτές τις διατάξεις.

Σας ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο για πέντε λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για παρέμβαση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για παρέμβαση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, κύριε Τουρνά, τι σχέση έχει αυτή η τροπολογία με τα ζητήματα που συζητάμε; Πρόκειται για μία συζήτηση για την παιδεία και για την επαγγελματική κατάρτιση και χθες το βράδυ καταθέτετε τροπολογία για το Αρχηγείο του Πυροσβεστικού Σώματος. Έχει κάποια σχέση με αυτά που συζητάμε; Γιατί την καταθέσατε χθες νύχτα και έρχεστε να την εισηγηθείτε κατ’ αυτόν τον τρόπο;

Θα το πω με όσο το δυνατόν μεγαλύτερη ηρεμία και αυτοσυγκράτηση. Η χρόνια πρακτική με την οποία κινείστε στον τομέα της πολιτικής προστασίας, όχι μόνο εσείς, αλλά και οι προηγούμενοι, έχει πληγώσει την Ελλάδα, τους Έλληνες και τις Ελληνίδες.

Σίγουρα δεν διέλαθε την προσοχή σας ότι την προηγούμενη εβδομάδα συνομολογήθηκε στη διάρκεια της δίκης για το Μάτι ότι οι επιτελείς της Πυροσβεστικής, ο Αρχηγός της Πυροσβεστικής κ. Τερζούδης, που συμμετείχε σε εκείνη την σύσκεψη on camera, όπου δήθεν έκπληκτος ο κ. Τσίπρας άκουγε για άλλες φωτιές και κανείς δεν γνώριζε για νεκρούς στο Μάτι, ομολόγησε ότι τέσσερις ώρες και νωρίτερα γνώριζαν ήδη ότι άνθρωποι είχαν χάσει τη ζωή τους. Η Κυβέρνηση Μητσοτάκη έκανε Αρχηγό του Πυροσβεστικού Σώματος τον κ. Κολοκούρη, κατηγορούμενο για το Μάτι, και το 2021 είχαμε την εθνική καταστροφή στη βόρεια Εύβοια.

Πριν από λίγους μήνες, είπα στον κ. Μητσοτάκη ότι κρατάει δίπλα του και τον ενημερώνει για τα θέματα της πολιτικής προστασίας τον κ. Λάμπρη, τρίτο τη τάξει στην ιεραρχία του Πυροσβεστικού Σώματος, κατηγορούμενο επίσης για το Μάτι, γιατί εγκατέλειψε τους ανθρώπους και απομάκρυνε το μοναδικό ελικόπτερο που υπήρχε ως συντονιστικό την ώρα που έμπαινε η φωτιά στον οικισμό του Νέου Βουτζά.

Πιστεύω ότι με αυτό που έγινε τουλάχιστον αποτρέψαμε να κάνετε τον κ. Λάμπρη Αρχηγό της Πυροσβεστικής. Όμως, βλέπω ότι κάνατε τον κ. Βάγια Αρχηγό της Πυροσβεστικής. Και διερωτώμαι: Αυτοί είναι οι καλύτεροι που έχετε και σήμερα φέρνετε τροπολογία, ενώ χθες υπήρχε στην Ολομέλεια νομοσχέδιο του Υπουργείου σας; Φέρνετε τροπολογία στο νομοσχέδιο για την παιδεία για να εξυπηρετήσετε τη δομή υπό τον κ. Βάγια, ο οποίος -διορθώστε με ή ενημερωθείτε- είναι κατηγορούμενος για τη Βαρυμπόμπη το 2021; Το πρόσωπο που επιλέξατε ως Αρχηγό της Πυροσβεστικής είναι κατηγορούμενο; Του αποδίδονται ποινικές ευθύνες για τη Βαρυμπόμπη; Έχω αυτή την ενημέρωση, μπορεί να κάνω λάθος. Το έχετε πληροφορηθεί και παρ’ όλα αυτά είπατε ότι αυτός είναι πιο κατάλληλος;

Την ώρα που οι εποχικοί πυροσβέστες στενάζουν, γιατί τους αφήνετε στην ανεργία και τους περιορίζετε ξανά και ξανά, την ώρα που οι πυροσβέστες που πέφτουν στη φωτιά αγκομαχούν με ελάχιστα μέσα, εσείς φέρνετε για άλλη μία φορά μια τροπολογία εξυπηρέτησης των προσώπων που εσείς ορίζετε ως επιτελείς και ως εκλεκτούς σας για τις διάφορες ηγεσίες των Σωμάτων.

Νομίζω ότι δεν θα πρέπει αυτή η τροπολογία να εισαχθεί σε αυτό το νομοσχέδιο. Δεν έχει καμμία σχέση με τα ζητήματα παιδείας, δεν έχει καμμία σχέση με αυτά που συζητάμε, την επαγγελματική κατάρτιση, και το ότι έρχεται με τροπολογία εξυπηρετεί ακριβώς το να μη συζητηθεί, το να μη φωτιστεί αυτό που γίνεται κάτω από το χαλί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βεβαίως.

Τον λόγο έχει ζητήσει ο κ. Μάντζος και ο κ. Χήτας. Υπάρχει κάποιος άλλος Κοινοβουλευτικός Εκπρόσωπος που θέλει να πάρει τον λόγο; Απ’ ό,τι βλέπω, όχι.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε. Θα χρειαστώ μόνο ένα λεπτό.

Κατ’ αρχάς, επί της διαδικασίας, πράγματι είναι η πολλοστή φορά που έρχεται ως επείγουσα μία άσχετη προς το κύριο θέμα του σχεδίου νόμου τροπολογία, για το επείγον της οποίας έχουμε ερώτημα.

Γιατί σήμερα και γιατί όχι στο επόμενο σχέδιο νόμου, ώστε να συζητηθεί μαζί με όλα τα υπόλοιπα θέματα πολιτικής προστασίας, κύριε Υπουργέ; Αυτό είναι μια γενική πρακτική, την οποία κάποια στιγμή πρέπει η Κυβέρνηση -και η Βουλή, αλλά πρώτιστα η Κυβέρνηση- που έχει τη νομοθετική πρωτοβουλία να φροντίσει γι’ αυτό, διότι έχουμε και έναν νόμο για την καλή νομοθέτηση και καλό είναι να μην τον θυμόμαστε μόνο μνημονεύοντάς τον, αλλά κυρίως εφαρμόζοντάς τον.

Κατά δεύτερον, πάλι επί της διαδικασίας, και στην άλλη τροπολογία, του κ. Σκρέκα, έχουμε μια τροπολογία με πολλά άρθρα. Το λέω αυτό παρενθετικά για να μην πάρω τον λόγο και δεύτερη φορά. Πρέπει, επιτέλους, να μπορούν οι δυνάμεις από την Αντιπολίτευση, οι Κοινοβουλευτικές Ομάδες, να τοποθετούνται και να ψηφίζουν επί των άρθρων κάθε τροπολογίας ξεχωριστά και όχι επί του συνόλου αυτής.

Θα ήθελα να κάνω δύο ερωτήματα μόνο επί της ουσίας.

Βλέπω, κύριε Υπουργέ, μεταξύ άλλων ότι υπάρχει μεταφορά της έδρας ενός από τους συντονιστές της Πυροσβεστικής από τη Σάμο στην Κρήτη. Ποιοι είναι οι αντικειμενικοί λόγοι γι’ αυτό; Για να το πω αλλιώς, υπάρχουν αντικειμενικοί ή μόνο υποκειμενικοί λόγοι γι’ αυτή τη μεταφορά της έδρας; Εδώ ήμασταν το 2020 όταν ο κ. Χαρδαλιάς εισηγήθηκε να είναι η έδρα του συντονιστή στο βόρειο Αιγαίο, στη Σάμο, επειδή ακριβώς υπάρχουν επιχειρησιακά κριτήρια που απαιτούσαν την παρουσία του στη Σάμο. Γιατί αυτό αλλάζει; Κάθε Υπουργός έχει τη δική του άποψη για τα επιχειρησιακά κριτήρια; Και αν όντως υπάρχουν ανάγκες και στο νότιο Αιγαίο -που είναι σαφές ότι το Αιγαίο είναι μία πολύ μεγάλη περιοχή-, γιατί δεν πάμε σε δύο συντονιστές, αντί για έναν, όπως εισηγείστε;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εγώ ευχαριστώ.

Ο κ. Χήτας έχει ζητήσει τον λόγο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, έχουμε δύο επιλογές εμείς οι Βουλευτές της Αντιπολίτευσης. Ή τα παρατάμε και κάνετε εσείς ό,τι θέλετε ή θα συνεχίζουμε έτσι μονότονα όχι να γκρινιάζουμε, αλλά να ζητάμε το δίκιο μας.

Πρώτον, για τις τροπολογίες το έχουμε πει πάρα - πάρα πολλές φορές. Θα πρέπει να μας δίνεται η δυνατότητα, όπως σωστά έχει ακουστεί και το έχουμε πει πάρα πολλές φορές, να ψηφίζουμε κάθε άρθρο χωριστά. Δεύτερον, δεν γίνεται αυτός ο καταιγισμός τροπολογιών να συνεχίζεται και να έχετε ως αιτιολογία ή δικαιολογία: «Μα, καλά, μην γκρινιάζετε και εσείς του ΣΥΡΙΖΑ. Κι εσείς τα ίδια κάνατε».

Ξέρετε, δεν είναι δικαιολογία αυτό, επειδή δηλαδή το έκαναν κάποιοι λάθος να συνεχίζετε το λάθος και να σας δίνει εσάς διαβατήριο ή συγχωροχάρτι να συνεχίζετε το ίδιο λάθος.

Άρα ή θα συνεχίσουμε να γκρινιάζουμε και να ζητάμε το δίκιο ή ο στόχος σας είναι να τα παρατήσουμε, να είμαστε εδώ οι της Αντιπολίτευσης σαν φυτά διακοσμητικά και να κάνετε εσείς ό,τι θέλετε.

Όμως, θέλουμε πραγματικά να ακουστεί σήμερα κάτι, κύριε Υπουργέ, το οποίο ακούστηκε πριν από λίγο. Ψηφίζεται σήμερα στη Βουλή των Ελλήνων να φύγει η Διοίκηση του Πυροσβεστικού Σώματος Σάμου που καλύπτει, κύριε Υπουργέ, το ανατολικό Αιγαίο και τη μεταφέρετε στην Κρήτη. Κοιτάξτε, όταν θα έχουμε πυρκαγιές -χτύπα ξύλο, να μην έχουμε ποτέ- στην περιοχή εκείνη, τι θα γίνει; Θα περιμένουμε η Κρήτη να συντονίσει τη Σάμο; Αλήθεια τώρα; Πώς το φέρνετε αυτό σήμερα εδώ; Και τι τρόπο αντίδρασης έχουμε εμείς να το αποτρέψουμε αυτό; Είναι έγκλημα!

Όμως, τζάμπα! Τα λέμε, τα ακούνε κάποιοι, εσείς θα το ψηφίσετε! Έρχεστε εδώ με μια τροπολογία, τελειώσαμε, προχωράμε, η ζωή συνεχίζεται. Σε αυτά κάνετε ό,τι θέλετε. Στα άλλα, τα δύσκολα, που θα έρθουν σε λίγο καιρό, κάτι γάμους που φέρνετε, κάτι τέτοια, εκεί τους λέτε: «Πάρτε ρεπό, πηγαίνετε για καφέ την ημέρα της ψήφισης, μην έρχεστε εδώ»! Δίνετε ρεπό στους Βουλευτές σας! Εδώ περνάνε όλα!

Δηλαδή, εδώ οι νησιώτες Βουλευτές της Νέας Δημοκρατίας συμφωνούν με αυτό σήμερα; Συμφωνούν να μεταφερθεί το Πυροσβεστικό Σώμα της Σάμου που καλύπτει όλο το ανατολικό Αιγαίο στην Κρήτη; Αλήθεια τώρα; Τι είναι αυτό τώρα; Πραγματικά, πάρτε θέση ή αποσύρτε το αυτό!

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θέλετε να απαντήσετε;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Πρώτα απ’ όλα, όσον αφορά αυτά στα οποία αναφέρθηκε η Πρόεδρος της Πλεύσης Ελευθερίας, θα ήθελα να αναφερθώ στο ότι είπατε γιατί δεν ήρθε χθες στη διάταξη που είχε φέρει το Υπουργείο μας. Έχω να σας πω ότι στις διεθνείς συμβάσεις δεν μπορούμε να βάζουμε τροπολογίες. Άρα, λοιπόν, δεν μπορούσε να έρθει εχθές και ήρθε σήμερα, γιατί πραγματικά είναι επείγον.

Πρώτα απ’ όλα, να σας πω ότι αυτές οι διατάξεις αφορούν σε οργανωτικές αλλαγές που είναι αναγκαίες εξαιτίας και των κρίσεων που βρισκόμαστε αυτή την περίοδο στο Πυροσβεστικό Σώμα. Ξέρετε, το Πυροσβεστικό Σώμα, όπως και τα υπόλοιπα Σώματα Ασφαλείας, αλλά και οι Ένοπλες Δυνάμεις, πρέπει να βρίσκονται σε έναν διαρκή μετασχηματισμό, σε ένα «transformation» στο οποίο θα πρέπει να αναπροσαρμόζονται σύμφωνα με την απειλή. Και για εμάς, η απειλή είναι η κλιματική κρίση. Τη βλέπουμε κάθε χρόνο. Έχετε αναφερθεί και εσείς επανειλημμένα και έχουμε συζητήσει και εδώ για τα προβλήματα που δημιουργεί η κλιματική κρίση. Και βλέπουμε και στις μέρες μας στη βόρεια Ευρώπη τι συμβαίνει και πώς αιφνιδιάζει τον μηχανισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα ήθελα λίγο χρόνο, κύριε Πρόεδρε, γιατί τέθηκαν πολλά ερωτήματα.

Άρα, λοιπόν, είμαστε υποχρεωμένοι να αναπροσαρμόζουμε το Υπουργείο μας, την Πολιτική Προστασία, αλλά και το Πυροσβεστικό Σώμα -και αυτό γίνεται- έτσι ώστε να μπορεί να αντιμετωπίσει αυτή την απειλή.

Στο ερώτημα που θέτετε «Γιατί το κάνουμε», κατ’ αρχάς δεν το κάνουμε εμείς. Δεν είναι πολιτική απόφαση. Είναι προφανές και αυτό, αλλά και η θέση που βρίσκεται η έδρα του συντονιστού. Αφορά στη σχεδίαση του Πυροσβεστικού Σώματος. Το Πυροσβεστικό Σώμα είναι εκείνο που μελετά τις ανάγκες που έχει και όσον αφορά το ανθρώπινο δυναμικό και όσον αφορά το υλικό, αλλά και στην κατανομή της διοικητικής διοικήσεως πού θα βρίσκονται οι στρατηγοί τους, οι συντονιστές τους ή το νέο σχήμα που μας ζήτησαν να φτιάξουμε, που είναι οι δύο γενικοί επιθεωρητές. Αυτοί εισηγούνται, εμείς εξετάζουμε τα επιχειρήματά τους και από κει και πέρα εγκρίνουμε και ερχόμαστε εδώ για να νομοθετήσουμε, έτσι ώστε να μπορέσει να λειτουργήσει καλύτερα το Πυροσβεστικό Σώμα. Και πράγματι είναι στο πλαίσιο της αναδιοργάνωσης και της καλύτερης ανταπόκρισης επιχειρησιακά αλλά και διοικητικά του Πυροσβεστικού Σώματος.

Γι’ αυτό επαναλαμβάνω ότι πήραμε δύο θέσεις υποστρατήγων που ήταν δώδεκα και τους κάνουμε δέκα. Τους κάνουμε αντιστράτηγους και τοποθετούνται στη βόρεια και νότια Ελλάδα, Αθήνα και Θεσσαλονίκη, και από κει και πέρα γίνεται μια μικρή αναδιάταξη των συντονιστών και μεταφέρεται, όπως αναφερθήκατε και εσείς, κύριε Μάντζο, η έδρα από τη Σάμο στην Κρήτη. Γιατί γίνεται αυτό; Μου λέτε: «Πώς θα ελέγχει η Κρήτη τη Σάμο;». Με απλή λογική ρωτώ εγώ το εξής: Εσείς το βρίσκετε πιο λογικό η Σάμος να ελέγχει την Κρήτη;

Θέλω να σας πω το εξής: Οργανωτικά κρίθηκε από το Πυροσβεστικό Σώμα ότι το κάλλιστο είναι ο συντονιστής των νήσων να φύγει από τη Σάμο και να πάει στην Κρήτη και συγκεκριμένα στο Ηράκλειο, όπου θα έχουμε μόνιμα ένα ελικόπτερο με το οποίο θα μπορεί να επεμβαίνει, να φεύγει και να μεταβαίνει σε οποιοδήποτε νησί έχει πρόβλημα. Στη Σάμο είχαμε αυτή τη δυσκολία, είχαμε αυτό το πρόβλημα. Για να φύγει, δηλαδή, ο συντονιστής που ήταν εκεί το καλοκαίρι στη φωτιά που είχαμε στη Ρόδο, αναγκαστήκαμε και κάναμε κάποιες πατέντες ή εν πάση περιπτώσει κάποιες παραδοχές για να μπορέσει να μετακινείται.

Άρα, λοιπόν, είναι η επιχειρησιακή σχεδίαση που κάνει το Πυροσβεστικό Σώμα που μας ζήτησε να μεταφερθεί από τη Σάμο στο Ηράκλειο της Κρήτης. Έτσι, λοιπόν, θα έχει την καλύτερη εποπτεία, την αμεσότητα και τη δυνατότητα άμεσης μετάβασης στο νησί το οποίο έχει πρόβλημα. Και, βέβαια, η Σάμος δεν υποβαθμίζεται, διότι θα έχει τον δικό της περιφερειάρχη. Ο συντονιστής κατεβαίνει στην Κρήτη. Ο περιφερειάρχης, ο αντίστοιχος αυτή τη στιγμή αρχιπύραρχος, δηλαδή ταξίαρχος, θα εδρεύει στη Σάμο. Άρα με αυτόν τον τρόπο λύνουμε αυτό το πρόβλημα.

Μας είπατε: «Γιατί είναι επείγον;». Θα το κλείσω και αυτό λέγοντάς σας ότι δεν μπορούσε να γίνει διαφορετικά. Επαναλαμβάνω ότι δεν μπορούσε να έρθει χθες, γιατί ήταν διεθνείς συμβάσεις. Είναι επείγον, επαναλαμβάνω, γιατί πρέπει να προχωρήσουμε στις κρίσεις από εκεί και πέρα.

Κάναμε Αρχηγό τον κ. Βάγια, όπως είπατε, κυρία Πρόεδρε, στις πρόσφατες κρίσεις. Αποφασίστηκε από το ΚΥΣΕΑ. Είναι ένας άξιος αξιωματικός με μεγάλη διαδρομή και σταδιοδρομία, με συμμετοχή σε όλη την Ελλάδα, καθώς έχει πάρα πολλές μετακινήσεις και μεταθέσεις. Επί δύο χρόνια ήταν Διοικητής του Κέντρου Επιχειρήσεων, του ΕΣΚΕΔΙΚ. Έχει τεράστια εμπειρία όσον αφορά τη γεωγραφία αλλά και την ανθρωπογεωγραφία, διότι μιλούσε καθημερινά με όλους τους διοικητές. Και, βέβαια, όσον αφορά το αν είναι κατηγορούμενος, το μισό Πυροσβεστικό Σώμα είναι κατηγορούμενοι, διότι η άποψή μου η προσωπική είναι ότι έχουμε φτάσει να κατηγορούμε αυτόν ο οποίος πάει να μας σώσει από τη φωτιά ή για αμέλεια ή για εμπρησμό, όπως έχουν κατηγορηθεί κάποιοι εξ αυτών. Σχεδόν το μισό Πυροσβεστικό Σώμα έχει κατηγορηθεί. Άρα, λοιπόν, πού θα φτάσουμε;

Και ξεχνάμε -σας λέω- ξεχνάμε τον εμπρηστή, για τον οποίο αυστηροποιήσαμε τους νόμους, αυστηροποιήσαμε τις ποινές, έτσι ώστε να μπορέσουμε να ελέγξουμε καλύτερα την κατάσταση και πιστεύω ότι θα βελτιώσουμε το όλο σύστημα.

Βεβαίως, να πω ότι και ο Αρχηγός που φεύγει ήταν ένας άνθρωπος στον οποίο τύχανε αρκετές κρίσεις και σημαντικά φαινόμενα τα οποία είχε να διαχειριστεί. Πιστεύω ότι κατέβαλε όλη την προσπάθεια.

Παρ’ όλα αυτά, προχωρούμε σε αυτή την αναδιοργάνωση. Με αυτό το σχήμα, όπως σας είπα, με τους δύο γενικούς επιθεωρητές, τους συντονιστές και την κατανομή των στρατηγών, όπως σας είπα.

Σας ευχαριστώ.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα λεπτό, ένα λεπτό, παρακαλώ. Να κάνουμε μια ανακοίνωση, γιατί έχουμε καθυστερήσει.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεννιά φοιτήτριες και ένας φοιτητής και μία συνοδός από το Κολλέγιο Carthage της Κενόσα του Ουισκόνσιν των ΗΠΑ.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, θα ήθελα να κάνω μία ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα σας δημιουργήθηκε; Παρακαλώ, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, άκουσα την εξήγησή σας και ειλικρινά θέλω να καταλάβω.

Μας λέτε εδώ για το άρθρο 2, για τη Σάμο και την Κρήτη. Δηλαδή, επιχειρησιακά κρίθηκε ότι οι επιχειρησιακές δυνατότητες από την Κρήτη, η οποία είναι στο νότιο άκρο της χώρας, είναι καλύτερες από ό,τι είναι στη Σάμο, η οποία βρίσκεται περίπου στο κέντρο της νησιωτικής Ελλάδας; Αυτό κατάλαβα από την τοποθέτησή σας και θέλω να το διευκρινίσετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Δεν έχει να κάνει με το πού βρίσκεται γεωγραφικά. Έχει να κάνει με το τι δυνάμεις ελέγχει ο κάθε συντονιστής.

Ο συντονιστής από το Ηράκλειο θα ελέγχει την ΕΜΑΚ του Ηρακλείου, την ΕΜΟΔΕ η οποία είναι ενισχυμένη, όλες τις δυνάμεις της Κρήτης και βέβαια και των νήσων.

Επιπλέον, θα έχει τα εναέρια μέσα που σχεδιάζει το Πυροσβεστικό Σώμα -και εμείς φροντίζουμε να αποκτήσουμε και να τους διαθέσουμε-, έτσι ώστε να μπορεί να μεταβαίνει, να στέλνει τις ενισχύσεις που θέλει, εκεί όπου χρειάζεται, σε όποιο νησί χρειάζεται και βέβαια να μεταβαίνει και ο ίδιος, εφόσον χρειάζεται, επιτόπου, στο πεδίο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Ιωάννη Γιώργο και αμέσως μετά η κ. Μάλαμα. Μετά ο κ. Πιερρακάκης.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Λίμνης Ευβοίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΙΩΑΝΝΗΣ ΓΙΩΡΓΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, στις τέσσερις συνεδριάσεις που έλαβαν χώρα στη συζήτηση για τις αλλαγές που φέρνει η Κυβέρνηση στην επαγγελματική εκπαίδευση και κατάρτιση, με το προς ψήφιση νομοσχέδιο, κατά κόρον άκουσα -από τους εισηγητές της Μείζονος αλλά και της Ελάσσονος Μειοψηφίας- τη μομφή «τι δεν κάνατε καλά κατά την ψήφιση του ν.4763/20 και σε τρία χρόνια επανέρχεστε με ένα καινούργιο νομοσχέδιο, αλλάζοντας επί της ουσίας αυτά που εσείς οι ίδιοι ψηφίσατε». Βεβαίως, θα κάνετε δύο ερωτήσεις και θα δώσετε τις απαντήσεις ο ίδιος.

Χρειάζεται αναμόρφωση ο τομέας της επαγγελματικής εκπαίδευσης και κατάρτισης σήμερα; Ναι ή όχι; Ναι, κατά την άποψη τη δικιά μου, βέβαια. Πρέπει να προχωρήσουμε σε αυτό; Βεβαίως και η απάντηση είναι επίσης ναι. Κρατάμε τα θετικά από τον προηγούμενο νόμο, τον ν.4763, και βελτιώνουμε και αναβαθμίζουμε όσα χωλαίνουν.

Γιατί, όμως, αλλάζουμε; Γιατί, αγαπητοί συνάδελφοι, η κοινωνία αλλάζει με καταιγιστικούς ρυθμούς. Όπως κάθε τομέας, σε κάθε επίπεδο λειτουργίας του κράτους, έτσι και η επαγγελματική εκπαίδευση και κατάρτιση είναι μια δυναμική διαδικασία που συνεχώς θα πρέπει να εξελίσσεται και να βελτιώνεται.

Τα τρία χρόνια που πέρασαν -τα οποία άλλαξαν την ανθρωπότητα, λόγω COVID αλλά και προβλημάτων που συνθέτουν στην ήδη επιβαρυμένη κατάσταση στον τομέα της εργασίας καθημερινά οι συνέπειες της κλιματικής αλλαγής- και η διαφοροποίηση στον τρόπο εργασίας των εργαζομένων κάθε επαγγέλματος -εξ αποστάσεως εργασία- αλλά και στη ζήτηση ειδικοτήτων -νέα επαγγέλματα που προέκυψαν υποχρεωτικά- και άλλα μάς οδηγούν στην αναζήτηση ενός νέου πλαισίου λειτουργίας στον τομέα της επαγγελματικής εκπαίδευσης και κατάρτισης.

Ανταποκρινόμαστε, λοιπόν, στις επιταγές των καιρών, αφουγκραζόμενοι τις φωνές των νέων μαθητών και σπουδαστών, αλλά και των επαγγελματιών που αναζητούν ειδικευμένο προσωπικό.

Στις προηγούμενες δεκαετίες, εξαιτίας κυρίως της εντατικοποίησης της παραγωγής σε κάθε επάγγελμα και της χρήσης νέων τεχνολογιών, χάθηκαν παραδοσιακά επαγγέλματα. Επαγγέλματα που αποδεδειγμένα σήμερα η ενασχόληση με αυτά είναι ιδιαίτερα επικερδής και προσοδοφόρα. Έχοντας ως παράδειγμα τους παραδοσιακούς καραβομαραγκούς, «ναυπηγούς» τούς λέμε εμείς στη Νέα Ιερισσό, στη Χαλκιδική.

Επίσης, τους σιδεράδες, «κατασκευαστές κικαγκελαρίας», που συνηθίζουμε να τους λέμε, ξυλουργούς, «κατασκευαστές παραδοσιακών επίπλων, στεγών, προστατευτικών κάγκελων» και άλλους.

Αφού η αυθεντικότητα σε επίπεδο χάραξης πολιτικής αλλά και κατασκευής των νέων οικισμών στο πλαίσιο της προστασίας του περιβάλλοντος παίρνει όλο και περισσότερο χώρο, άρα χρειαζόμαστε και αυτών τις ειδικότητες, πλέον. Ήρθε η ώρα, λοιπόν, να τους αναζητήσουμε.

Έχοντας ως γνώμονα όλα τα παραπάνω και το γεγονός ότι η επαγγελματική εκπαίδευση και κατάρτιση παρέχει στους σπουδαστές βασικές δεξιότητες που στηρίζουν την προσωπική τους εξέλιξη, ενισχύουν την απασχολησιμότητά τους και ενθαρρύνουν την ενεργή συμμετοχή τους στα κοινά, προχωρήσαμε στην κατάρτιση του εν λόγω νομοσχεδίου έχοντας θέσει ως στόχο την αναβάθμιση της επαγγελματικής κατάρτισης, την αντιστοίχιση με τις σύγχρονες ανάγκες της κοινωνίας και της αγοράς εργασίας, την ελκυστική προώθηση αυτής της επανακατάρτισης και εκπαίδευσης στους νέους, γνωρίζοντας πως μικρά ποσοστά μαθητών προσανατολίζονται προς την επαγγελματική εκπαίδευση.

Κυρίες και κύριοι Βουλευτές, το υπό συζήτηση νομοσχέδιο περιλαμβάνει όλες τις διαρθρωμένες και οργανωμένες δραστηριότητες που παρέχουν στους ανθρώπους δεξιότητες και ικανότητες αναγκαίες και επαρκείς για την εκτίμηση μιας ή πολλών εργασιών και έχει ως στόχο να παράσχει στους ανθρώπους τις γνώσεις, τις δεξιότητες και τις ικανότητες που απαιτούνται σε συγκεκριμένα επαγγέλματα ή στην ευρύτερη αγορά εργασίας. Να στηρίξει την προσωπική εξέλιξη, να ενισχύσει τη δυνατότητα εύρεσης εργασίας, να ενθαρρύνει την ενεργή συμμετοχή στα κοινά και να ενισχύσει τις επιδόσεις των επιχειρήσεων, την ανταγωνιστικότητα, την έρευνα και την καινοτομία.

Επιπλέον, δίνει ιδιαίτερη έμφαση στην αυξημένη ευελιξία της επαγγελματικής εκπαίδευσης και κατάρτισης, στις ενισχυμένες ευκαιρίες μάθησης στον χώρο εργασίας, στις ευκαιρίες ποιοτικής μάθησης, τόσο στους νέους όσο και στους ενήλικες. Στη μαθητεία και στη βελτίωση της διασφάλισης της ποιότητας.

Τι κάνει, όμως, η Ευρωπαϊκή Ένωση στον τομέα της επαγγελματικής εκπαίδευσης; Η επαγγελματική εκπαίδευση και κατάρτιση έχει προσδιοριστεί ως τομέας προτεραιότητας για τη συνεργασία στο πλαίσιο του ευρωπαϊκού χώρου εκπαίδευσης, για την περίοδο 2021 - 2030.

Τα κράτη-μέλη έχουν θέσει ως στόχο έως το 2025 τουλάχιστον το 60% των πρόσφατων αποφοίτων ΕΕΚ να επωφελείται από μια ώθηση στον χώρο εργασίας κατά τη διάρκεια της επαγγελματικής εκπαίδευσης και κατάρτισής του.

Τα συστήματα ΕΕΚ στην Ευρώπη βασίζονται σε ένα καλά αναπτυγμένο δίκτυο ενδιαφερόμενων μερών του τομέα της ΕΕΚ. Τα δίκτυα αυτά διέπονται από τη συμμετοχή κοινωνικών εταίρων, όπως είναι οι εργοδότες και οι συνδικαλιστικές ενώσεις, σε διάφορα όργανα, για παράδειγμα σε επιμελητήρια, επιτροπές και συμβούλια.

Στόχος, λοιπόν, είναι και η Ελλάδα ως μέλος της Ευρωπαϊκής Ένωσης να δημιουργήσει ένα νέο νομοθετικό πλαίσιο, για μια αποτελεσματικότερη επαγγελματική εκπαίδευση και κατάρτιση, η οποία θα βρίσκεται ακόμα πιο κοντά στις ανάγκες της τοπικής οικονομίας και της κοινωνίας. Και βέβαια, ως καταλύτης για ανάκαμψη, για βιώσιμη ανταγωνιστικότητα, κοινωνική δικαιοσύνη και ανθεκτικότητα και για δίκαιη μετάβαση στην ψηφιακή και στην πράσινη οικονομία.

Οι προωθούμενες αλλαγές του νομοσχεδίου κινούνται σε τρεις άξονες. Πρώτον, στην ενίσχυση της διάρθρωσης της ΕΕΚ, στην εύρυθμη λειτουργία και αποτελεσματική συνεργασία των εργαστηριακών κέντρων, τις εκπαιδευτικές δομές που εξυπηρετούν και, τρίτον, στην επέκταση σε όλα τα ΕΠΑΛ των μεταρρυθμιστικών ρυθμίσεων που εισήγαγαν τα πρότυπα ΕΠΑΛ.

Στην ουσία, η μεταρρύθμιση αυτή πρόκειται να ενισχύσει τη διασύνδεση της εκπαίδευσης με την αγορά εργασίας και να καλύψει τις ανάγκες όχι μόνο των τοπικών κοινωνιών, αλλά και των επιχειρηματικών ζωνών ανά περιοχή.

Για τον λόγο αυτό στις σχολές αυτές ενσωματώνονται και οι εκατόν τριάντα νέοι οδηγοί κατάρτισης, δηλαδή νέα προγράμματα σπουδών, με καινοτόμα και εκσυγχρονισμένα αντικείμενα.

Προβλέπεται, επίσης, η ίδρυση εξήντα ΚΕΕΚ στοχευμένων θεματικά, τα οποία με τη σειρά τους θα συμβάλουν στην ανάπτυξη συνεργειών μεταξύ όλων των δομών της επαγγελματικής εκπαίδευσης και κατάρτισης.

Αναφορικά τώρα με τα ΕΠΑΛ, όλες οι ειδικές προβλέψεις που ίσχυαν για τα πειραματικά ΕΠΑΛ από τον Σεπτέμβρη του 2025 γενικεύονται σε όλα τα ΕΠΑΛ της χώρας. Επομένως αυτομάτως δημιουργείται μια επιτροπή συντονισμού για κάθε πρότυπο επαγγελματικό λύκειο και εδραιώνεται η πρακτική άσκηση των μαθητών σε φορείς και επιχειρήσεις και εφαρμόζονται τα νέα προγράμματα σπουδών. Εν ολίγοις εκσυγχρονίζεται η οντότητα των ΕΠΑΛ όπως τη συναντάμε σήμερα και εναρμονίζεται με τις ανάγκες των μαθητών της τοπικής κοινωνίας.

Κλείνοντας θέλω να κάνω μια ιδιαίτερη αναφορά καθότι το συζητούμενο νομοσχέδιο φροντίζει ιδιαίτερα για την επαγγελματική εκπαίδευση και κατάρτιση των ΑΜΕΑ, με τη μετονομασία των ινστιτούτων επαγγελματικής κατάρτισης ειδικής αγωγής και εκπαίδευσης σε σχολές ανώτερης επαγγελματικής κατάρτισης για άτομα με αναπηρία. Ειδικότερα το νομοσχέδιο ενισχύει τη συμμετοχή των ΑΜΕΑ, αυξάνοντας τη μοριοδότηση τόσο των ίδιων όσο και των συγγενικών τους προσώπων στο σύστημα επιλογής για φοίτηση στις ΑΕΚ.

Προβλέπει την καθολική προσβασιμότητά τους στις δομές κατάρτισης, δίνοντάς τους έτσι τη δυνατότητα να εκπαιδεύονται, να καταρτίζονται και να αποκαθίστανται επαγγελματικά ισότιμα και ισάξια.

Μεριμνά για τις περιπτώσεις ατόμων με αναπηρία τα οποία δεν μπορούν να φοιτήσουν στις ΑΕΚ που απευθύνονται στο γενικό πληθυσμό, ιδρύοντας έτσι ειδικές ΑΕΚ, με σκοπό την αντιμετώπιση ειδικών συνθηκών ή συγκεκριμένων κατηγοριών αναπηρίας. Με αυτόν τον τρόπο η Κυβέρνηση δείχνει και το κοινωνικό της πρόσωπο και στην επαγγελματική εκπαίδευση.

Για όλους τους παραπάνω λόγους σάς καλώ, κύριοι συνάδελφοι, να υπερψηφίσετε το νομοσχέδιο της Κυβέρνησης για την επαγγελματική κατάρτιση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Μάλαμα και αμέσως μετά ο Υπουργός.

Ορίστε, κύρια Μάλαμα, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, η επαγγελματική εκπαίδευση και κατάρτιση της χώρας πρέπει να σταματήσει να αποτελεί την πίσω αυλή του εκπαιδευτικού μας συστήματος. Θα πρέπει να δημιουργήσουμε τις προϋποθέσεις ώστε η κατεύθυνση της επαγγελματικής εκπαίδευσης να αποτελεί επιλογή και όχι αποτέλεσμα μιας σχολικής αποτυχίας για τα παιδιά που την ακολουθούν.

Το νομοσχέδιο που έχουμε μπροστά μας απαντά σε αυτό; Προφανώς και όχι, δεν απαντά. Δεν απαντά διότι εστιάζει στην επικοινωνία και όχι στην ουσία των πραγμάτων. Αποφεύγει να απαντήσει στα προβλήματα, αλλάζοντας απλώς τίτλους, ιδρύοντας νέες γραφειοκρατίες, δημιουργώντας καινούργια όργανα διοίκησης, χωρίς όμως να βάζει πραγματικά στο μικροσκόπιο τις πραγματικές ανάγκες ιδιαίτερα σε περιοχές της περιφέρειας της χώρας μας, όπου η επαγγελματική εκπαίδευση και κατάρτιση είναι κυριολεκτικά ξεχασμένη.

Θα σας φέρω μερικά παραδείγματα. Για να σπουδάσει ένα παιδί από τη Συκιά Χαλκιδικής -μεγάλο χωριό με σχεδόν τρεις χιλιάδες κατοίκους, ο συνάδελφος που μιλούσε προηγουμένως Βουλευτής της Νέας Δημοκρατίας κ. Γιάννης Γιώργου τα ξέρει πάρα πολύ καλά όλα αυτά, γιατί υπήρξε και Αντιπεριφερειάρχης πάρα πολλά χρόνια στη Χαλκιδική- σε μια ειδικότητα των ΕΠΑΛ, θα πρέπει να διανύει καθημερινά εκατό χιλιόμετρα δύσβατου οδικού δικτύου. Κάθε μέρα! Για να μπορέσει ένας απόφοιτος του ΕΠΑΛ από το ίδιο χωριό να συνεχίσει σε ένα δημόσιο ΙΕΚ, θα πρέπει καθημερινά να διανύει εκατόν πενήντα χιλιόμετρα την ημέρα. Και μη μας πείτε πάλι βέβαια ότι το περπάτημα κάνει καλό, για να ξέρουμε και τι μας γίνεται.

Παράλληλα την ώρα που οι επιχειρήσεις της Χαλκιδικής έχουν ανάγκη από εξειδικευμένες ειδικότητες, από καταρτισμένα στελέχη, οι θέσεις στα δημόσια ΙΕΚ είναι ελάχιστες και η καθημερινότητα της φοίτησης πάρα, πάρα πολύ δύσκολη. Και μιλάμε για έναν νομό ο οποίος βεβαίως έχει μια τεράστια αναπτυξιακή δυναμική, με πολύ μεγάλη ανάγκη για εφαρμοσμένες επιστήμες. Και ρωτάμε ξανά: Απαντάει το νομοσχέδιο σε αυτού του είδους τις ανάγκες; Όχι βέβαια, δεν απαντάει. Απλώς αλλάζει την ονομασία των ΙΕΚ και τα μετονομάζει σε σχολές ανώτερης επαγγελματικής κατάρτισης.

Στην πραγματικότητα όμως ο απολυτήριος τίτλος που δίνει στους υποψηφίους των ανώτερων αυτών σχολών είναι, όπως διαβάζουμε στο άρθρο 4 παράγραφος 2 του νομοσχεδίου, στην εκπαιδευτική κατηγορία δευτεροβάθμιας εκπαίδευσης, δηλαδή τίποτα. Κατά τα άλλα, θα έχουν οι σχολές επαγγελματικά δικαιώματα αποφοίτου λυκείου. Αυτό για εμάς, κυρίες και κύριοι Βουλευτές, είναι σκανδαλώδες.

Το σημείο αυτό μάς προβλημάτισε πάρα πολύ και για το κρίσιμο ζήτημα των καλλιτεχνικών σπουδών, οι οποίες ήταν κατηγοριοποιημένες ως ανώτερες σπουδές, όταν υπήρχε η εν λόγω κατηγορία. Μετά οι σπουδές αυτές κατηγοριοποιήθηκαν ως σπουδές εκπαιδευτικής κατηγορίας τεχνολογικής εκπαίδευσης και, όταν καταργήθηκε η τεχνολογική εκπαίδευση, παρέμειναν αδιαβάθμητες, κρατώντας σε ομηρία τους αποφοίτους μέχρι σήμερα, αποφοίτους δηλαδή σχολών θεάτρου, ωδείων, σχολών χορού κ.λπ.. Με το προεδρικό διάταγμα του Γιατρομανωλάκη -για όσους το θυμούνται- η κυβέρνηση του κ. Μητσοτάκη υποβάθμισε τους αποφοίτους των καλλιτεχνικών σχολών σε κατηγορία δευτεροβάθμιας εκπαίδευσης. Δηλαδή 3,6 ευρώ την ώρα αμοιβή, παρακαλώ, σε όσους παρέδιδαν μαθήματα!

Τι κάνει, λοιπόν, σήμερα το Υπουργείο Παιδείας με το άρθρο 4 παράγραφος 2 του νομοσχεδίου; Θεσμοθετεί τις απαράδεκτες αυτές διατάξεις του π.δ.85/2022, δηλαδή του προεδρικού διατάγματος Γιατρομανωλάκη, για όλη την ανώτερη, όπως την ονομάζει, εκπαίδευση. Όλοι οι απόφοιτοι της ανώτερης πλέον εκπαίδευσης -δηλαδή οι απόφοιτοι της Δραματικής Σχολής του Εθνικού Θεάτρου, ας πούμε- θα έχουν επαγγελματικά δικαιώματα αποφοίτου λυκείου, θεσμοθετημένα πλέον με τον νόμο του κράτους.

Για μας αυτό είναι σκανδαλώδες και πρέπει να ξεσηκώσει τους πάντες. Δεν πρέπει να δεχτούμε την επαναφορά εν κρυπτώ της υποβάθμισης των αποφοίτων των καλλιτεχνικών σπουδών στην κατηγορία της δευτεροβάθμιας εκπαίδευσης. Είναι απαράδεκτο. Ο Πρωθυπουργός είπε ψέματα όταν υποσχέθηκε την ανωτατοποίηση των σπουδών. Και το ψέμα αυτό αποκαλύπτεται τώρα που φέρνετε στη Βουλή για να γίνει νόμος αυτό το άρθρο 4 παράγραφος 2.

Εμείς σας καλούμε να το αποσύρετε και να δημιουργήσετε άμεσα κατηγορία διορισμού ανώτερης εκπαίδευσης με αντίστοιχες μισθολογικές αμοιβές και ταυτόχρονα να φέρετε άμεσα στη Βουλή το νομοσχέδιο για την ανωτατοποίηση της καλλιτεχνικής εκπαίδευσης με τη δημιουργία Ανώτατης Σχολής Παραστατικών Τεχνών στα πρότυπα της Ανώτατης Σχολής Καλών Τεχνών, στην οποία εισάγονται όλοι οι φοιτητές με ειδικές καλλιτεχνικές εξετάσεις. Δεν υπάρχει καμμία δικαιολογία και δεν είναι δυνατόν να δεχτούμε την παράγραφο του άρθρου 4, η οποία εμπαίζει όλους τους αποφοίτους.

Θα προχωρήσουμε εμείς άμεσα στην κατάθεση μιας νομοθετικής πρότασης για την αποκατάσταση των επαγγελματικών δικαιωμάτων των καλλιτεχνικών σπουδών και για την ανωτατοποίηση της καλλιτεχνικής εκπαίδευσης στο σύνολό της. Σας καλούμε μέχρι τότε να διορθώσετε το άρθρο αυτό και να απολογηθείτε για τα προεκλογικά σας ψέματα προς τους αποφοίτους των καλλιτεχνικών σπουδών, στους οποίους τάξατε ανώτατη εκπαίδευση και τώρα νομοθετείτε την υποβάθμισή τους στην κατηγορία διορισμού δευτεροβάθμιας εκπαίδευσης, όπως χαρακτηριστικά αναφέρεται στο νομοσχέδιό σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ πολύ, κύριε Πρόεδρε.

Κυρίες και κύριοι, η παρούσα μεταρρυθμιστική πρωτοβουλία της Κυβέρνησης και του Υπουργείου Παιδείας είναι η πρώτη από πολλές που θα ακολουθήσουν. Αλλά νομίζω ότι έχει μια ιδιαίτερη συμβολική αξία να ξεκινάει κανείς από την επαγγελματική εκπαίδευση και κατάρτιση, ακριβώς επειδή εκεί θέλουμε να δώσουμε και ένα πρόσθετο κέντρο βάρους. Αυτό άλλωστε αντανακλά και η επιλογή από τον Πρωθυπουργό να θεσπίσει θέση αρμόδιου Υφυπουργού για την επαγγελματική εκπαίδευση, θέση που αρχικώς κατείχε η κ. Μακρή και πλέον κατέχει η κ. Λυτρίβη. Πιστεύουμε ότι εκεί πραγματικά έχουμε πολύ σημαντική ευκαιρία για τη χώρα, μια ευκαιρία την οποία οφείλουμε να αξιοποιήσουμε και μέσα από αυτόν τον νόμο επιδιώκουμε να το πετύχουμε περαιτέρω.

Θα μου επιτρέψετε πριν μπω στην ουσία του νόμου να αναφέρω κάτι άλλο, απαντώντας σε κάποια από εκείνα τα οποία ετέθησαν. Γνωρίζετε όλοι ότι σε λίγες ημέρες θα βγει σε δημόσια διαβούλευση το νομοσχέδιο για την τριτοβάθμια εκπαίδευση, μέσω του οποίου αφ’ ενός ισχυροποιούνται τα δημόσια ανώτατα ιδρύματα και αφ’ ετέρου επιτυγχάνεται μια διπλή απελευθέρωση, η απελευθέρωση των δημόσιων ανώτατων ιδρυμάτων από περιττή κρατική γραφειοκρατία και η απελευθέρωση του συστήματος ανώτατης εκπαίδευσης της χώρας μας από το κρατικό μονοπώλιο.

Έχουν ακουστεί τις τελευταίες μέρες πολλές ανακρίβειες, πολλά φαντασιακά σενάρια και ανάμεσά τους υπάρχει ένα, ότι δήθεν μειώνουμε τη χρηματοδότηση στα δημόσια πανεπιστήμια με στόχο κάποια φαντασιακή υποβάθμισή τους. Αυτό προφανώς δεν ισχύει και δεν το λέει κανένα μέλος του Κοινοβουλίου ή μέλος της Κυβέρνησης, το λένε οι αριθμοί, οι οποίοι μιλάνε από μόνοι τους.

Το 2018 η χρηματοδότηση μέσω του τακτικού προϋπολογισμού των δημοσίων πανεπιστημίων στην Ελλάδα ήταν 92 εκατομμύρια ευρώ. Πέρσι ξεπέρασε τα 133 εκατομμύρια ευρώ, καταγράφοντας μια αύξηση 41 εκατομμυρίων ευρώ. Άρα κάθε χρόνο από το 2018 και μετά η δημόσια χρηματοδότηση αυξάνεται, όπως ίσχυε το ανάποδο κατά τα χρόνια 2015 - 2018, όταν κάθε χρόνο μειωνόταν.

Εγώ θα προλάβω να πω ότι αυτή η χρηματοδότηση δεν είναι πάντα συνθήκη που συναρτάται με τη βούλησή μας, είναι συνθήκη που επίσης συναρτάται με τις δημοσιονομικές δυνατότητες της χώρας και αυτό το γνωρίζει καλά οποιοσδήποτε έχει κυβερνήσει αυτόν τον τόπο.

Επίσης γνωρίζουμε ότι πέρα από τον τακτικό προϋπολογισμό υπάρχουν και άλλα πρόσθετα χρηματοδοτικά εργαλεία. Υπάρχει το Πρόγραμμα Δημοσίων Επενδύσεων, υπάρχει το ΕΣΠΑ, υπάρχει πλέον το Ταμείο Ανάκαμψης και υπάρχουν και τα ΣΔΙΤ.

Σε αυτό το πλαίσιο μπορεί κανείς να αναφέρει και άλλες χρηματοδοτήσεις που τα δημόσια ανώτατα ιδρύματα λαμβάνουν: 200 εκατομμύρια -αναφέρω ενδεικτικά- πέρυσι από το Πρόγραμμα Δημοσίων Επενδύσεων, τόσο εθνικό όσο και συγχρηματοδοτούμενο, 475 εκατομμύρια ευρώ από το Ταμείο Ανάκαμψης, όπου εδώ θέλω ενδεικτικά να αναφέρω ότι ειδικά τώρα τα δημόσια ανώτατα ιδρύματα θα λάβουν επιπροσθέτως 132 εκατομμύρια ευρώ για αγορά ερευνητικού εξοπλισμού και ενίσχυση καινοτομικής δραστηριότητας, όλα τους. Είναι σαν ένας δεύτερος τακτικός προϋπολογισμός, στοχευμένος στην έρευνα.

Και βέβαια πρόσθετα κονδύλια από το ΕΣΠΑ της τάξεως των 300 εκατομμυρίων, περίπου 700 εκατομμύρια ευρώ σε ΣΔΙΤ για φοιτητικές εστίες. Αν τα αθροίσει κανείς αυτά, η χρηματοδότηση που δίνεται στο δημόσιο πανεπιστήμιο είναι πολύ μεγάλη, ξεπερνάει το 1 δισεκατομμύριο.

Πρέπει να αυξηθεί περαιτέρω; Καθέτως ναι. Δεν θα διαφωνήσει κανείς σε αυτή την Αίθουσα με αυτό. Αλλά από εκεί και πέρα, το να λέμε ότι υπάρχει υποβάθμιση της χρηματοδότησης όταν η χρηματοδότηση αυξάνεται συστηματικά δεν είναι τίποτα άλλο παρά fake news.

Επιτρέψτε μου επίσης να προσθέσω ότι το πλαίσιο συνολικά της μεταρρύθμισης που πρέπει να γίνει στην παιδεία πρέπει να ακουμπήσει τα πάντα. Και ακριβώς γι’ αυτό θέλουμε να δώσουμε πάρα πολύ μεγάλη έμφαση στην επαγγελματική εκπαίδευση και κατάρτιση μέσω του σχεδίου νόμου που καταθέτουμε σήμερα, ανάμεσα σε άλλα.

Δεν είναι όμως μόνο το σχέδιο νόμου. Θα αναφερθώ ενδεικτικά σε αυτό. Είχαμε την ευκαιρία να αναφέρουμε στην επιτροπή ότι υπάρχει μια ιστορία στην επαγγελματική εκπαίδευση και κατάρτιση, η οποία ξεκινάει περίπου εκατό χρόνια πριν και θα ήθελα λίγο να την αναφέρω με μεγαλύτερη λεπτομέρεια.

Μέσα από τις σελίδες της ιστορίας γνωρίζουμε ότι ο Ελευθέριος Βενιζέλος δυσφορούσε γιατί μέσα στις νέες κοινωνικές και οικονομικές συνθήκες του Μεσοπολέμου η εκπαίδευση ήταν ανισοβαρώς προσανατολισμένη, όπως έλεγε ο ίδιος, και πίστευε -αναφέρει ο ιστορικός- ότι είχε παραμεληθεί η εκπαίδευση μεγάλων λαϊκών μαζών. Η χώρα μας ήταν τότε μια καθαρά γεωργική χώρα και το σχολικό έτος 1926-1927, έναν χρόνο πριν αναλάβει ξανά ο Βενιζέλος την εξουσία, υπήρχαν μόνο δεκαπέντε γεωργικές σχολές με επτακόσιους σαράντα τέσσερις μαθητές, λέει ο ιστορικός, τριάντα οκτώ τεχνικές επαγγελματικές σχολές με τέσσερις χιλιάδες μαθητές και πέντε ναυτικές με χίλιους.

Και έτσι μια από τις τομές της εκπαιδευτικής μεταρρύθμισης εκείνων των κυβερνήσεων του Ελευθέριου Βενιζέλου ήταν ότι από την τρίτη τάξη του γυμνασίου και μετά τα παιδιά πλέον επέλεγαν μια κατεύθυνση -κλασική, πρακτική ή γεωργική- και έτσι ξεκίνησε να εισάγεται στο σύστημα πριν από περίπου εκατό χρόνια η τότε τεχνική και επαγγελματική εκπαίδευση.

Είναι χαρακτηριστική η ομιλία του, που μας έκανε και μου έκανε πολύ μεγάλη εντύπωση, όπου λέει στη νεολαία των Φιλελευθέρων στις 17 Φεβρουαρίου του 1929: «Εάν έχετε αδελφούς ή άλλους νεότερους φίλους τους οποίους μπορείτε να επηρεάσετε στην εκλογή του σταδίου των, σπρώξτε τους με όλη τη δύναμη της ψυχής σας εις τα πρακτικότερα επαγγέλματα». Αναγνώριζε δηλαδή αυτό το έλλειμμα, αυτό το κενό.

Τριάντα χρόνια μετά ο κόσμος είχε ήδη αλλάξει δραματικά, μετά τον Β΄ Παγκόσμιο Πόλεμο. Η τεχνολογική ανάπτυξη ήδη έχει ξεκινήσει να αλλάζει πάρα πολλά σε σχέση με το τι ίσχυε τη δεκαετία του 1930. Οι κυβερνήσεις του Κωνσταντίνου Καραμανλή επεδίωξαν να δώσουν μια νέα πνοή επίσης στην επαγγελματική εκπαίδευση.

Ανάμεσα σε άλλα, έπειτα από μια σύσκεψη που γίνεται το 1959, ιδρύεται για πρώτη φορά στο Υπουργείο Παιδείας η Γενική Διεύθυνση Επαγγελματικής Εκπαίδευσης, το γυμνάσιο διαφοροποιείται σε γυμνάσιο κλασικής ή τεχνικής εκπαίδευσης, διορίζονται πεντακόσιοι καθηγητές όλων των ειδικοτήτων εκεί και ιδρύονται δημόσιες μέσες τεχνικές σχολές στην επαρχία και δύο σχολές υπομηχανικών στην Αθήνα και τη Θεσσαλονίκη. Όλα αυτά ξεκινούν τότε.

Έχουμε διανύσει πολύ δρόμο έκτοτε και στο πλαίσιο αυτού του δρόμου έχουμε πετύχει κατακτήσεις, αλλά έχουμε ακόμη διαδρομή να καλύψουμε. Η διαδρομή αυτή ξεκινάει σε ό,τι αφορά τη δική μας Κυβέρνηση από τον νόμο του 2020, όπως αναφέρθηκε πριν, ο οποίος περιελάμβανε πολλές καινοτομίες, καινοτομίες που αυτή τη στιγμή περαιτέρω αξιοποιούμε.

Εδώ θέλω να πω και να υπογραμμίσω μια φιλοσοφική διάσταση, ότι για εμάς τα νομοθετήματα είναι ζωντανά. Δεν διστάζουμε να τα βελτιώνουμε διαρκώς. Εγώ θα έλεγα ότι ο οποιοσδήποτε μηχανικός γνωρίζει ότι, αν δεν βελτιώνει διαρκώς το δημιούργημά του, το δημιούργημα αυτό παύει να μπορεί να ανταποκρίνεται μέσα στον χρόνο ακόμη και στο ίδιο το original πρόβλημα, το αρχικό, που ήθελε να λύσει. Και αυτή την κουλτούρα προσπαθούμε να τη μετουσιώνουμε με ειλικρίνεια σε οτιδήποτε κάνουμε.

Και έτσι, σε αυτό το πλαίσιο, αξιοποιώντας αυτές τις προβλέψεις του νόμου και με δεδομένο ότι οι βελτιώσεις αντανακλώνται και στους αριθμούς εδώ, θα αναφέρω ενδεικτικά ότι σε ό,τι αφορά τα ΕΠΑΛ το 2018 η συμμετοχή ήταν της τάξης του 28% και τώρα είναι κάπου στο 33,5%. Είναι μια θετική μεταβολή. Η μεταβολή αυτή φαίνεται και αντανακλάται.

Αλλά προφανώς δεν μπορούμε να μείνουμε σε αυτό, διότι αν τεθεί ορθά το ερώτημα από οποιονδήποτε από εσάς ποιο είναι το αντίστοιχο ποσοστό στην Ευρωπαϊκή Ένωση, πολύ ορθώς, όλοι μας θα πούμε ότι είναι της τάξης του 48% με 50%. Άρα πρέπει να καλύψουμε δρόμο. Για εμάς αυτός ο νόμος έρχεται να συμβάλει στο να καλύψουμε μέρος αυτής της διαδρομής.

Τώρα, από εκεί και πέρα, εμείς αυτό το οποίο θέλουμε να κάνουμε είναι να δημιουργήσουμε και να δώσουμε όσο το δυνατόν περισσότερες ευκαιρίες συνολικά, με όλες τις μεταρρυθμίσεις που θα κάνουμε, σε όλες τις βαθμίδες της εκπαίδευσης, ευκαιρίες σε νέους Έλληνες πολίτες, σε νέες Ελληνίδες.

Εδώ επιτρέψτε μου να πω ότι δεν συμπαθώ καθόλου τη λέξη «απορρόφηση», διότι πιστεύω βαθιά ότι καθένας πρέπει να κάνει στη ζωή του αυτό το οποίο αγαπά. Όμως νομίζω ότι είναι πάρα πολύ σημαντικό να γνωρίζει κανείς ότι κάτι το οποίο επιλέγει έχει επαγγελματική προοπτική ή/και κάτι το οποίο έχει επαγγελματική προοπτική να μπορέσει να επηρεάσει κάποιον ή κάποια επαρκώς για να το μελετήσει, για να το εξερευνήσει, για να πειραματιστεί με το ενδεχόμενο να ακολουθήσει αυτή την πορεία.

Και σε αυτό το πλαίσιο ερχόμαστε να προβούμε σε μια πάρα πολύ σημαντική αναβάθμιση των δομών της επαγγελματικής εκπαίδευσης και κατάρτισης με αυτή την πρωτοβουλία. Αναφέρω πολύ σχηματικά ποιες είναι αυτές, παρ’ ότι συζητήθηκαν εκτενώς, και από τον εισηγητή της Πλειοψηφίας. Τα ΚΕΕΚ. Ποια είναι η σύλληψη εδώ; Ο κ. Βούτσινος, ο Γενικός Γραμματέας του Υπουργείου για την Επαγγελματική Εκπαίδευση και Κατάρτιση -θέλω να τον ευχαριστήσω για την τεράστια συμβολή του στη σύνταξη αυτού του νομοσχεδίου-, ανάμεσα σε πολλά πράγματα τα οποία μας είπε κατά την κατάρτισή του είναι το ότι είχε επισκεφθεί κάποιες χώρες -ανάμεσά τους η Γαλλία- να δει δομές επαγγελματικής εκπαίδευσης και κατάρτισης, πώς είναι και πώς λειτουργούν και τι μπορούμε να διδαχθούμε από αυτές.

Διότι εκ των πραγμάτων τώρα εδώ -το ξέρετε πολύ καλά- οι μεταρρυθμίσεις είναι λίγο σαν τις μεταμοσχεύσεις. Δεν μπορείς να αντιγράφεις τυφλά, πρέπει να έχεις συμβατότητα δότη - δέκτη. Άρα πρέπει να εμπνέεσαι από αυτό το οποίο βλέπεις αλλού και να προσπαθείς να το μεταφράσεις με τα δικά σου αξιακά κριτήρια στα εγχώρια συμφραζόμενα.

Είδαμε, λοιπόν, τι ισχύει στη Γαλλία και στη Γαλλία υπάρχει κλίμακα σε αυτού του τύπου τις δομές. Κλίμακα. Αυτή είναι μια έμμεση απάντηση στη συζήτηση «μεγαλύτερο». Δεν είναι πάντα γενικός μπούσουλας ότι πρέπει να μεγαλώνουμε τις δομές, αλλά αν δει κανείς τα ελληνικά στοιχεία γενικά στην εκπαίδευση συγκρινόμενα με τα άλλα ευρωπαϊκά το μέσο μέγεθος είναι χαμηλότερο και αυτό επεξηγεί σε έναν βαθμό -λένε όλοι οι ειδικοί τους οποίους έχουμε συμβουλευτεί- τις χαμηλότερες επιδόσεις. Διότι εκ των πραγμάτων πρέπει να μπορούμε να έχουμε επαρκείς, εγώ θα πω, δομές για να παρέχουν και να ανταποκρίνονται στον σκοπό τους και να παρέχουν τις σχετικές υπηρεσίες.

Στη Γαλλία, λοιπόν, υπήρχε, πρώτον, στόχευση και, δεύτερον, κλίμακα. Και εδώ ποια ήταν η παρατήρηση; Ξεκινώντας να μελετάμε σε ποια σημεία της χώρας έχουμε δομές επιπέδου 4, επιπέδου 5, επιπέδου 3, σε πολύ μεγάλο βαθμό προέκυπτε ότι συστεγάζονται σε εξήντα σημεία. Συστεγάζονται. Πολλοί από εσάς τις έχετε επισκεφθεί. Διαλειτουργούν; Υπάρχει κοινή λογική που διέπει αυτά τα σημεία;

Εμείς, λοιπόν, αυτό το οποίο προσπαθήσαμε να κάνουμε είναι, χωρίς να πειράζουμε τις επιμέρους δομές σημαντικά, να δημιουργήσουμε -μου άρεσε ο όρος ο οποίος χρησιμοποιήθηκε- μια «μετα-δομή», δηλαδή μία δομή που θα εγκαθιδρύσει τη λειτουργία campus με παράλληλη θεματική στόχευση, γιατί, όπως βλέπετε στον νόμο, προβλέπονται και τα θεματικά ερευνητικά εργαστήρια σε αυτές τις δομές. Η σύλληψη, δηλαδή, είναι αυτό το οποίο πρακτικά συζητάμε εδώ και χρόνια, να μπορέσουμε να δημιουργήσουμε κλίμακα σε πολλαπλά σημεία της χώρας και να στοχεύσουμε τα σημεία αυτά σε συγκεκριμένες ειδικότητες, οι οποίες είναι πιο συμβατές με τα εκεί σημεία.

Αυτό βέβαια περιλαμβάνει και μια σειρά αναβαθμίσεων, κάποιες νομοθετικές, κάποιες εν τοις πράγμασι χρηματοδοτικές, εγώ θα έλεγα, κυρίως αλλά και επενδυτικές στις επιμέρους δομές. Παράδειγμα, τα εργαστηριακά κέντρα. Έχουμε περίπου εκατόν είκοσι στη χώρα. Βάζουμε 114 εκατομμύρια ευρώ. Δεν είναι όλα του ίδιου μεγέθους. Βάζουμε 114 εκατομμύρια ευρώ για την αναβάθμισή τους. Αναγνωρίζουμε και εμείς ότι έπρεπε να γίνει αυτή η αναβάθμιση. Δεν είχε γίνει εδώ και δεκαετίες. Αλλάζουμε βέβαια ταυτόχρονα και το θεσμικό πλαίσιο που τα διέπει, διότι ίσχυε εκείνο του 1985. Είμαστε στο 2024. Πρέπει να μπορούμε να φέρνουμε, πέρα από την επένδυση, και τους θεσμούς στο σήμερα. Αυτό είναι που επιδιώκουμε να κάνουμε.

Στα σημερινά ΙΕΚ έχουμε εκατόν τριάντα ειδικότητες που όλες αλλάζουν, κάποιες εκ των οποίων είναι νέες. Ζήτησα από τον κ. Βρούτση να μου φέρει μια λίστα με μερικές από αυτές για να σας τις διαβάσω: Τεχνικός αρωματικών - φαρμακευτικών φυτών. Τεχνικός αυτοματισμών ναυτιλίας. Τεχνικός συστημάτων ανοιχτού λογισμικού. Τεχνικός ελαιοκομίας. Ειδικός φροντίδας ηλικιωμένου. Αντιγραφέας μνημείων - εκθεμάτων. Υπάρχουν μια σειρά από στοχευμένες ειδικότητες οι οποίες βρίσκονται σε αυτές τις εκατόν τριάντα. Κάποιες προϋπήρχαν και αναβαθμίζονται και έρχονται στο σήμερα, άλλες είναι καινούργιες και πρέπει να είναι καινούργιες, γιατί τα πράγματα αλλάζουν. Το έχουμε αναφέρει πολλές φορές, το έχω αναφέρει και εγώ.

Είναι σωστή η καταγραφή που έγινε πριν από την Αντιπολίτευση ως προς το εξής: Κάτι το οποίο σπούδασε κανείς σήμερα, η διάρκεια χρόνου της συγκεκριμένης οργάνωσης έχει απομειωθεί. Ναι, είναι έτσι. Γιατί συμβαίνει αυτό; Αυτό συμβαίνει γιατί έχουμε μια τεχνολογική επιτάχυνση και μεγάλες δημογραφικές αλλαγές που πάνε μαζί. Και έτσι, ενώ οι τεχνολογικές επαναστάσεις των προηγούμενων γενεών ήταν πεντηκονταετείς, της δικής μου γενιάς ήταν ενδεχομένως εικοσαετείς, της γενιάς των παιδιών μου θα είναι πενταετείς, εξαετείς, επταετείς.

Και αυτό πρακτικά τι σημαίνει; Σημαίνει ότι πρέπει να ανασχεδιαστούν όλοι οι τομείς πολιτικής του κράτους -και εγώ θα έλεγα ειδικά η παιδεία- και να προετοιμάσει τα παιδιά. Αν το δούμε σχηματικά, τι είναι αυτό που εμείς σκεφτόμαστε κάθε πρωί όταν ξυπνάμε, πέρα από την καθημερινότητα του Υπουργείου; Είναι ότι το εκπαιδευτικό σύστημα πρέπει να ετοιμάσει τα παιδιά τα οποία εισάγονται τώρα, ας πούμε, στην Α΄ δημοτικού για έναν κόσμο που, όταν αποφοιτήσουν στα δεκαοκτώ, ακόμη σε μεγάλο ποσοστό δεν υπάρχει. Και αυτό τι σημαίνει; Σημαίνει ότι πρέπει κάποιες αλλαγές εντός του τρόπου με τον οποίο διεξάγεται εκπαιδευτική διαδικασία εκ των πραγμάτων να γίνουν. Κάποιες πάγιες δεξιότητες στην αρχή, αλλά σίγουρα μια κουλτούρα διαρκούς εμπλουτισμού δεξιοτήτων, γιατί αυτή η γενιά θα κάνει περισσότερες από μία καριέρες. Και σε αυτό το πλαίσιο, ναι, θέλουμε νέες ειδικότητες και εγώ θα πω ότι θέλουμε και εκεί που κρίνουμε ότι χρειάζεται και για συμβολικούς λόγους αλλαγή επωνυμίας.

Εγώ θα πω, κύριε Παραστατίδη, που ξέρετε ότι εκτιμώ πολύ τη ματιά σας, ότι πέσατε στην περίπτωση όταν είπατε ότι είμαστε νονοί, γιατί αγαπώ πολύ τον Φράνσις Φορντ Κόπολα. Και θα μοιραστώ το ρητό από την ομώνυμη ταινία αναγκαστικά, ότι τώρα εγώ πρέπει να σας κάνω μια πρόταση που δεν θα μπορέσετε να αρνηθείτε, η οποία είναι ότι θα υιοθετήσω τον πυρήνα της τροπολογίας σας με νομοτεχνική και όχι μόνο στο κομμάτι το οποίο αφορά τη συνέντευξη, αλλά και στο κομμάτι που αφορά την επιλογή. Εσείς θα το ψηφίσετε; Θεωρώ πως όχι. Και θεωρώ πως όχι γιατί το προκαταλάβατε πριν από την ομιλία σας. Και αν είσαι μηχανικός, μαθαίνεις στη φυσική, στην κβαντική φυσική, τη γάτα του Σρέντινγκερ, η οποία είναι ζωντανή και νεκρή. Είναι κλασική κβαντική θέση. Κβαντική φυσική υπάρχει, κβαντική πολιτική δεν υπάρχει. Οπότε, υπό αυτή την έννοια, εμείς ό,τι κρίνουμε ότι είναι σωστό…

Και εγώ θέλω να αναφερθώ μάλιστα και στην ομιλία του κ. Καραναστάση, η οποία με συγκίνησε, και να πω στο τέλος ότι ακριβώς αυτή μέσα από το ιδεολογικό μας πρίσμα και μέσα από τις διαφωνίες μας πρέπει να είναι γενικά η κουλτούρα που πρέπει να έχουμε. Για την καλλιτεχνική εκπαίδευση υπάρχει εκκρεμότητα. Βεβαίως. Θα γίνει επακριβώς αυτό το οποίο είπε ο Πρωθυπουργός. Θα υπάρξει Ανώτατη Σχολή Παραστατικών Τεχνών.

Εγώ θα σας καλέσω και θα σας καλέσουμε ως Υπουργείο Παιδείας όλοι μαζί να σφυρηλατήσουμε, ακόμη και όπου εν τέλει θα διαφωνήσουμε. Όσο πιο πολύ εμείς συμπεριλάβουμε τη ματιά όλων μέσα στην τελική συνισταμένη που θα προσπαθήσουμε να κατακτήσουμε, υπέρ του εθνικού συμφέροντος είναι, υπέρ της δουλειάς που θέλουμε να πετύχουμε σε αυτή την Αίθουσα είναι. Οπότε με πολύ μεγάλο ενδιαφέρον θα σας καλέσουμε να ακούσουμε τη ματιά σας και να δούμε πώς θα μπορέσουμε να το κάνουμε καλύτερα, σε τελική ανάλυση, για να έχει μεγαλύτερη διάρκεια και μεγαλύτερη διάθεση υιοθέτησης από όλους μας.

Προσθέτω τα αυτονόητα. Μέσα στον νόμο βλέπετε ψηφιοποίηση. Εκ των πραγμάτων πρέπει να γίνει. Θα γίνει σε όλες βαθμίδες της εκπαίδευσης. Είχε τύχει να το αναφέρω και στην παράδοση - παραλαβή ότι το Υπουργείο Παιδείας είναι εξαιρετικά γραφειοκρατικό. Απαιτούνται οι υπογραφές του Υπουργού Παιδείας στην ανώτατη -το έχω αναφέρει ως παράδειγμα- ακόμη και για μεταβολές του ενός ευρώ στους προϋπολογισμούς των ανώτατων δημοσίων ιδρυμάτων εντός του προϋπολογισμού τους. Τέτοιου τύπου θέματα νομίζω ότι είναι κοινή συνισταμένη ότι πρέπει να τα λύνουμε. Η ψηφιακή τεχνολογία βοηθάει σε αυτό. Άρα θα πρέπει περισσότερο να την εντάξουμε στο σύνολο της δράσης μας.

Εδώ, λοιπόν, θα υπάρξει μια πύλη για την επαγγελματική εκπαίδευση και κατάρτιση η οποία θα περιλαμβάνει τα πάντα, να το πω πολύ απλά. Το ίδιο θα συμβεί και στην πρωτοβάθμια και δευτεροβάθμια εκπαίδευση. Αυτό που εμείς αποκαλούμε «ψηφιακή ενισχυτική διδασκαλία», αλλά κυρίως γράφεται ως «ψηφιακό φροντιστήριο» πρακτικά περιλαμβάνει μία πύλη ψηφιακού περιεχομένου για το σύνολο του περιεχομένου της πρωτοβάθμιας και δευτεροβάθμιας. Το ίδιο θα γίνει και εδώ. Το ίδιο θα γίνει και στον σχολικό επαγγελματικό προσανατολισμό. Πρέπει να αξιοποιήσουμε τα ψηφιακά μέσα, πάντα με την κουλτούρα και την πεποίθηση ότι δεν είναι ο πρωταγωνιστής, είναι το βοήθημα, αλλά είναι ένα καλό βοήθημα και πρέπει να μάθουμε να το αξιοποιούμε και να το χρησιμοποιούμε περαιτέρω.

Κυρίες και κύριοι Βουλευτές, κλείνω με την εξής σκέψη. Αυτό είναι το πρώτο βήμα από πολλά. Πρέπει να κινηθούμε γρήγορα. Πρέπει να κάνουμε πάρα πολύ μεγάλες αλλαγές σε όλες τις βαθμίδες της εκπαίδευσης, αξιοποιώντας όλες εκείνες οι οποίες έγιναν από τη δικιά μας μεριά την τελευταία τετραετία και χρειάζεται να θέσουμε τη χώρα σε κίνηση. Διάλογος θα υπάρξει -θεωρήστε το δεδομένο- και συζήτηση. Προβλέπεται άλλωστε και από τις θεσμικές παραμέτρους της διαβούλευσης. Αυτό, όμως, που θα υπάρξει ακόμη περισσότερο θα είναι ορμή, ταχύτητα, μεταρρυθμιστική φορά και διάθεση για πολύ μεγάλες αλλαγές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ήρθε η ώρα του κ. Σταύρου Μιχαηλίδη από το ΠΑΣΟΚ, μην πω «ήρθε η ώρα του ΠΑΣΟΚ» και παρεξηγηθούμε!

Ελάτε.

**ΕΥΚΛΕΙΔΗΣ ΤΣΑΚΑΛΩΤΟΣ:** Πείτε και τους επόμενους, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μην ανησυχείτε. Μετά από δύο ομιλητές θα σας βάλω αμέσως. Απλώς να βάλουμε και δύο Βουλευτές να μιλήσουν. Μην ανησυχείτε, το έχω στο πρόγραμμα για να φύγετε στις 14.30΄, εντάξει; Στις 14.30΄ με 15.00΄.

Ελάτε.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε.

Στην Κύπρο βέβαια λένε «ήρθε η ώρα σας». Μοιάζουμε με τους Κύπριους εμείς.

Κύριε Υπουργέ, κυρίες και κύριοι συνάδελφοι, το 2020 η τότε Υπουργός κ. Κεραμέως έλεγε σε αυτή την Αίθουσα, εισηγούμενη τον ν.4763 για το «Εθνικό Σύστημα Επαγγελματικής Εκπαίδευσης, Κατάρτισης και Διά Βίου Μάθησης»: «Βάζουμε τέλος στην πολυπλοκότητα και την αλληλοκάλυψη δομών και υπηρεσιών…» κ.λπ.. Μόλις τρία χρόνια πριν. Προφανώς, επειδή η Κυβέρνηση δεν κατάφερε να τον υλοποιήσει καταπώς έπρεπε, πριν στεγνώσει το μελάνι του τυπογραφείου, φέρνει σήμερα νέο σχέδιο νόμου για το ίδιο σχεδόν αντικείμενο. Τι διαμεσολάβησε, λοιπόν, από την ψήφιση του ν.4763; Μήπως έχει προηγηθεί του σημερινού νομοσχεδίου κάποια αποτίμηση, κάποια αξιολόγηση της επαγγελματικής εκπαίδευσης από την εφαρμογή τού υπό τροποποίηση νόμου ή συμπλήρωση; Δεν υπάρχει. Και πώς να υπάρξει σε τόσο σύντομο χρονικό διάστημα εφαρμογής του νόμου που αναφέρουμε;

Επομένως το Υπουργείο Παιδείας δεν γνωρίζει τις παραμέτρους και τα στοιχεία της λειτουργίας της επαγγελματικής εκπαίδευσης, ώστε να αποτιμήσει με σαφήνεια το αν βελτιώθηκε ή δεν βελτιώθηκε η επαγγελματική τεχνική εκπαίδευση με τον ν.4763/2020.

Ποια είναι τα συμπεράσματα και οι προτάσεις του Κεντρικού Συμβουλίου Επαγγελματικής Εκπαίδευσης από τις δεκαεπτά συνεδριάσεις του τα τελευταία δύο χρόνια; Στο άρθρο 2 του νομοσχεδίου αναφέρεται ότι ο στόχος είναι η συνολική αναμόρφωση του θεσμού των επαγγελματικών λυκείων με τη διάχυση καλών πρακτικών μέσω της μεταφοράς στα ΕΠΑΛ των πρακτικών που έχουν εφαρμοστεί πιλοτικά από την ίδρυσή τους στα πρότυπα επαγγελματικά λύκεια.

Πότε ακριβώς, λοιπόν, έγινε η αξιολόγηση, η αποτίμηση της λειτουργίας των πρότυπων ΕΠΑΛ, ώστε να προσδιοριστούν οι εφαρμοστέες καλές πρακτικές και στα ΕΠΑΛ;

Η αποφοίτηση των πρώτων μαθητών σε αυτά -στα πρότυπα εννοώ- δεν έχει ακόμη ολοκληρωθεί -εννοώ η αποφοίτηση της Α΄ λυκείου-, γιατί μόλις το 2021 λειτούργησαν τα πρώτα έξι ΕΠΑΛ και το 2022 ιδρύθηκαν άλλα δεκαεννιά. Πώς αξιολογήθηκαν και πότε;

Κυρίες και κύριοι συνάδελφοι, στην πραγματικότητα ο υπό συζήτηση νόμος γυρίζει πενήντα χρόνια πίσω, καθώς η νέα ιδέα για τη δημιουργία των κέντρων επαγγελματικής εκπαίδευσης και κατάρτισης εφαρμόστηκε με τον ν.576/1977 από την τότε Κυβέρνηση της Νέας Δημοκρατίας με Υπουργό τον αείμνηστο Γεώργιο Ράλλη. Τότε τα ονόμαζαν ΚΕΤΕ. Είναι, λοιπόν, τουλάχιστον θλιβερό να προβάλλεται ως μεταρρύθμιση η επιστροφή σε έναν θεσμό, σε ένα θεσμικό πλαίσιο για την επαγγελματική εκπαίδευση το οποίο είχε εφαρμοστεί πριν από πενήντα χρόνια.

Και ενώ στα άρθρα 1 και 2 του νομοσχεδίου δίνεται η εντύπωση ότι ο νέος νόμος αφορά στο σύνολο των ΕΠΑΛ, στην πραγματικότητα αυτή η νομοθετική ρύθμιση αφορά ελάχιστα ΕΠΑΛ, διότι ισχύουν περιορισμοί στην ίδρυση των κέντρων επαγγελματικής εκπαίδευσης.

Αναφέρεστε, κύριε Υπουργέ, στην ίδρυση εξήντα τέτοιων κέντρων. Αναρωτιέμαι πού μπορούν να γίνουν αυτές οι υπερδομές, οι μεγα-δομές που είπατε, ιδιαίτερα όταν αυτά δεν επιτρέπεται να συνυπάρχουν με σχολεία της δευτεροβάθμιας γενικής εκπαίδευσης.

Εάν κρίνω από τον τόπο μου, τη Χίο, σας λέω αφ’ ενός γιατί μιλάμε και για το βόρειο Αιγαίο, μιλάμε και για νησιωτικότητα, πρέπει να βάζουμε στο μυαλό μας χίλια πράγματα, αυτή τη στιγμή -είμαι βέβαιος ότι το γνωρίζετε- το 1ο και 3ο Γυμνάσιο της Χίου, επειδή γκρεμίζεται το κτήριο, περιφέρεται εδώ και δύο μήνες, κάνει εκπαίδευση με τηλεδιάσκεψη σε κοντέινερ και ψάχνουν όχι κτήριο, αυλή να τοποθετηθούν τα κοντέινερ. Πού θα βρείτε εσείς εξήντα περιοχές, εξήντα κτηριακές υποδομές να στεγάσετε αυτές τις εξήντα μεγα- δομές;

Αγνοείτε την παράμετρο της γεωγραφικής κατανομής στην περιφέρεια και τον κτηριακό υπερκορεσμό των αστικών κέντρων.

Αυτό σημαίνει ότι σχεδιάζονται δομές που δεν θα αφορούν το σύνολο της επαγγελματικής εκπαίδευσης αλλά και όλη την επικράτεια και αυτό εγείρει, κύριε Υπουργέ, ζητήματα ισότιμης πρόσβασης στην επαγγελματική εκπαίδευση και κατάρτιση. Διολισθαίνει η επαγγελματική εκπαίδευση με τις πολιτικές σας σε σχολεία δύο ταχυτήτων.

Η συγχώνευση, λοιπόν, των ΕΠΑΛ της ίδιας ζώνης οδηγεί σε συγχωνεύσεις, με κίνδυνο τη δημιουργία γιγαντιαίων συγκροτημάτων εξακοσίων και οχτακοσίων μαθητών, με προφανείς τις συνέπειες στην εκπαιδευτική διαδικασία και την παιδαγωγική λειτουργία. Θα υπάρξει σοβαρή δυσκολία διαχείρισης ενός τόσο μεγάλου μαθητικού πληθυσμού, καθώς, εκτός άλλων, διαμορφώνονται συνθήκες αποξένωσης -το πιο ουσιαστικό- ανάμεσα σε εκπαιδευτικούς και μαθητές. Σε μια τέτοια συνθήκη λειτουργίας τα ζητήματα παραβατικών συμπεριφορών θα οξυνθούν, χωρίς την ίδια στιγμή οι εκπαιδευτικοί να έχουν τα αναγκαία εργαλεία υποστήριξης.

Ο ανασχεδιασμός περιορίζεται σε μια νέα ονοματολογία και σε ένα υπερβολικά μεγάλο, δυσλειτουργικό διοικητικό συγκεντρωτισμό, που υπονομεύει ολοφάνερα τον ρόλο των εκπαιδευτικών. Δεν υπάρχει πρόβλεψη για νέα εγχειρίδια των τομέων και των ειδικοτήτων των ΕΠΑΛ, αλλά ούτε καν έχει ανανεώσει τα προ εικοσαετίας προγράμματα σπουδών και διδακτικά βιβλία. Ούτε λόγος γίνεται για σύγχρονο εξοπλισμό εργαστηρίων. Μόνο μια απίστευτη γραφειοκρατία και συγκεντρωτισμός. Δεν υπάρχει άρθρο και κανονιστική διάταξη στο νομοσχέδιο που να μην προϋποθέτει μία ή δύο, ακόμα και περισσότερες υπουργικές και κοινές αποφάσεις.

Πιστεύετε ότι μπορεί να δουλέψει πράγματι ουσιαστικά, πολιτικά αυτό το απίστευτα γραφειοκρατικό πλαίσιο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό.

Ο σκοπός ενός σύγχρονου συστήματος επαγγελματικής εκπαίδευσης και κατάρτισης είναι να προσφέρει υψηλού επιπέδου εξειδικευμένα προγράμματα όσο πιο κοντά στην ηλικία εισόδου των νέων στην αγορά εργασίας. Η τεχνολογία εξελίσσεται. Το γνωρίζετε καλά. Τα είπατε και χθες στο συνέδριο και σήμερα που γίνεται. Μιλήσατε για πολύ σπουδαία πράγματα. Μένει να δούμε πώς θα υλοποιηθούν.

Οι μέθοδοι και οι τεχνικές αλλάζουν και το γνωστικό αντικείμενο στα περισσότερα τεχνικά επαγγέλματα μεταμορφώνεται πολύ πιο γρήγορα από τη συνήθη ταχύτητα επανασχεδιασμού εκπαιδευτικών προγραμμάτων και επανεκπαίδευσης των εκπαιδευτών. Το ποσοστό εγκατάλειψης στα ΕΠΑΛ είναι επταπλάσιο από το ποσοστό εγκατάλειψης στα γενικά λύκεια. Είναι 11% έναντι 1,6% και πρέπει να το λάβετε υπ’ όψιν για την κατάσταση στα ΕΠΑΛ σήμερα.

Η Ελλάδα βρίσκεται στην προτελευταία θέση ανάμεσα στις χώρες του ΟΟΣΑ, τριακοστή δεύτερη στις τριάντα τρεις, ως προς το ποσοστό συμμετοχής του ανθρώπινου δυναμικού σε προγράμματα κατάρτισης. Και έρχεται εικοστή τέταρτη στην Ευρωπαϊκή Ένωση ως προς τις ψηφιακές δεξιότητες του ανθρώπινου δυναμικού. Η ανεργία στους νέους είναι σχεδόν υπερδιπλάσια του μέσου όρου της Ευρωπαϊκής Ένωσης. Στις χώρες του ΟΟΣΑ το ποσοστό των νέων ηλικίας είκοσι πέντε και τριάντα τεσσάρων ετών που έχουν περάσει από προγράμματα επαγγελματικής εκπαίδευσης και κατάρτισης φτάνει το 82%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΣΤΑΥΡΟΣ ΜΙΧΑΗΛΙΔΗΣ:** Κοντεύω, κύριε Πρόεδρε.

Το ποσοστό συνολικά των αποφοίτων προγραμμάτων στην Ελλάδα δεν περνά το 50%.

Κύριε Υπουργέ, συντομεύοντας, στις 9 Ιουνίου έγινε το τελευταίο συμβούλιο του Κεντρικού Συμβουλίου Εκπαίδευσης και Κατάρτισης. Προφανώς, λοιπόν, εσείς δεν συμβουλευτήκατε ούτε καν αυτό το πολύ σοβαρό στα χαρτιά όργανο-εργαλείο του Υπουργείου. Πώς μας φέρνετε εισηγήσεις χωρίς να συμβουλευτείτε αυτά τα εργαλεία, τα οποία θέλετε να αυξήσετε και με τον νόμο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΣΤΑΥΡΟΣ ΜΙΧΑΗΛΙΔΗΣ:** Δεν αναφέρομαι στο τελευταίο, στο γεγονός ότι στις 12 του μήνα που ήρθε για συζήτηση στις επιτροπές και στη Βουλή το νομοσχέδιο, εσείς υπογράφατε την απόφαση για το διατομεακό, το οποίο θα μπορούσατε να το έχετε βάλει όπου είναι συναφές.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να είστε καλά. Δεν σας άφησα άλλο χρόνο. Καταλαβαίνετε, να μην υπάρξει παρεξήγηση όχι λόγω ΠΑΣΟΚ, λόγω Χίου, έχουμε κοινές σχέσεις που μας δένουν με τη Χίο με τον κ. Μιχαηλίδη.

Ο κ. Τσακαλώτος έχει τον λόγο τώρα.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Ο κ. Πιερρακάκης -δεν είναι εδώ- φαντάζομαι ότι ξύπνησε σήμερα το πρωί, θα ξύπνησε και πρωί γιατί έχει το νομοσχέδιο, θα έφτιαξε τον καφέ του, θα πήρε το κρουασάν, θα το ζέστανε -φαντάζομαι- και θα κοίταγε τα συστημικά μέσα -είτε από τις εφημερίδες είτε από την τηλεόραση- και θα διάβαζε τι γίνεται αυτή τη στιγμή στην Ευρωβουλή, τη συζήτηση αν υπάρχει πρόβλημα στο κράτος δικαίου στην Ελλάδα, αν είναι πρόβλημα οι παρακολουθήσεις, αν είναι πρόβλημα αυτό που έγινε στην Πύλο και ως εκσυγχρονιστής που έχει πάει στη Νέα Δημοκρατία θα ήταν σοκαρισμένος. Είναι δυνατόν να συζητάει ολόκληρη η Ευρωβουλή για αυτή την κατάσταση στην Ελλάδα; Πραγματικά υπάρχει πρόβλημα δημοκρατίας;

Αν δεν το έχετε πάρει υπ’ όψιν σας, κύριε Πιερρακάκη, νομίζω ότι δεν προσέχατε τα προηγούμενα δύο χρόνια, γιατί εσάς σας καλεί ως εκσυγχρονιστή ο κ. Μητσοτάκης ως -υποτίθεται- άνοιγμα προς το κέντρο. Όμως, δεν είναι αυτό. Εσείς δίνετε το άλλοθι στον κ. Μητσοτάκη και επειδή εμείς δεν τα διαβάζουμε στα συστημικά μέσα, δεν σημαίνει ότι δεν γίνεται. Δεν σημαίνει ότι η Ευρώπη δεν συζητά αυτή τη στιγμή που μιλάμε για την έλλειψη δημοκρατίας σε αυτή τη χώρα που επηρεάζει και αυτό το νομοσχέδιο, γιατί επηρεάζει και την ποιότητα του δημοσίου διαλόγου. Και δεν γίνεται δημόσιος διάλογος όταν έχουμε περιορισμό της Νέας Δημοκρατίας.

Άρα όλοι οι εκσυγχρονιστές του κ. Σημίτη που πήγατε στη Νέα Δημοκρατία να το ξανασκεφτείτε αν, όντως, αυτές οι εξελίξεις σάς καλύπτουν.

Θα ήθελα να κάνω και μια αναφορά για τον γάμο των ομοφυλοφίλων που θα έρθει εδώ πέρα. Θέλω να πω ένα άλλο επιχείρημα και θα δείτε γιατί έχει σχέση με το νομοσχέδιο που συζητάμε. Πολλές φορές, όταν υπάρχει ρατσισμός στη βάση, όπως οι διαμαρτυρόμενοι εναντίον των καθολικών στη Βόρεια Ιρλανδία, άσπροι εναντίον μαύρων στις νότιες πολιτείες της Αμερικής, πρώτα το κράτος έχει κάνει τη διάκριση. Δηλαδή, το κράτος στη Βόρεια Ιρλανδία είπε ότι οι καθολικοί δεν έχουν τα ίδια δικαιώματα που έχουν οι διαμαρτυρόμενοι. Το αμερικανικό κράτος είπε ότι στον Νότο οι μαύροι δεν έχουν τα ίδια δικαιώματα με τους άσπρους κι αυτό τροφοδοτεί τον ρατσισμό και τις διακρίσεις από κάτω.

Άρα το νομοσχέδιο που θα φέρετε είναι θετικό και έχουμε θετική στάση, αντίθετα με το ΚΚΕ, ακριβώς γιατί αντιμετωπίζει αυτό το πρόβλημα. Σε ένα φιλελεύθερο κράτος, το βασικό πρόβλημα είναι ότι μπορεί να έχει γενικά κριτήρια για κάποια πράγματα, η οικονομική άνεση που έχουν αυτοί που θα υιοθετήσουν ένα παιδί ή κάποια άλλα κριτήρια, αλλά δεν μπορεί να στιγματίζει ένα κομμάτι της κοινωνίας. Αυτό δεν μπορεί να κάνει το κράτος. Γιατί αν το στιγματίσει το ίδιο το κράτος, αν πει ότι αυτή η ομάδα έχει λιγότερα δικαιώματα από κάποια άλλη ομάδα, τότε ο ρατσισμός από κάτω φυτρώνει.

Στα σχολεία υπάρχει μεγάλη βία και μπούλινγκ για τα παιδιά που είναι κάπως διαφορετικά, όπως λένε οι συμμαθητές τους. Και αυτό το μπούλινγκ το έχουν όταν το κράτος κάνει αυτή τη διάκριση και ελπίζω ότι όντως θα το διορθώσετε. Και επειδή μιλάμε για τη βία, σε ένα από τα ερωτήματα που σας βάλανε στις επιτροπές και εδώ πέρα σχεδόν όλοι οι εισηγητές δεν απαντήσατε, για τις ανησυχίες που έχει στις μεγαλύτερες μονάδες εκπαίδευσης κι ότι θα είναι πιο δύσκολο να συζητήσουμε και να αντιμετωπίσουμε τη βία όχι μόνο για παιδιά που δεν είναι ετερόφυλα, αλλά γενικά για τα παιδιά και αυτό χρειάζεται μια συζήτηση.

Όταν μας λέτε ότι υπάρχουν οικονομικές κλίμακες, εγώ ξέρω ως οικονομολόγος οικονομία κλίμακας είναι όταν διπλασιάσουμε τα χρήματα γιατί το αποτέλεσμα θα είναι παραπάνω από δύο φορές. Αυτό είναι ο ορισμός grosso modo στα οικονομικά όσον αφορά το τι σημαίνει οικονομία κλίμακας. Δεν είναι ότι κάνω κάποιες θεσμικές αλλαγές - συγχωνεύσεις και περιμένω διαφορετικά αποτελέσματα, χωρίς να έχω καλύτερες υποδομές σε αυτά τα σχολεία, χωρίς να αλλάξω καθηγητές, χωρίς να έχω περισσότερους κοινωνικούς λειτουργούς. Αυτό σημαίνει οικονομία κλίμακας. Εσείς δεν μας είπατε αυτό, είπατε ότι θα μας κάνετε κάποιες συγχωνεύσεις. Δεν χρειάζεται να δώσουμε πολλά λεφτά. Δεν μας ενδιαφέρει το ότι τα τελευταία χρόνια δεν έχουμε κάνει κάτι για τις υποδομές σ’ αυτά τα σχολεία, απλώς θα γίνουν όλα τα πράγματα καλύτερα.

Καλά τα είπε ο κ. Παραστατίδης για τους νονούς, αλλά είναι λίγο παραδοσιακοί οι νονοί. Όχι νονοί που προσέχουν τα παιδιά και έχουν μια ευθύνη, αλλά νονοί που είναι στο στιλ του πελατειακού κράτους να τους έχουμε σε δικτύωση. Μόνο αυτό σάς διορθώνω, τα άλλα μια χαρά τα είπατε.

Ποιο είναι το βασικό πρόβλημα; Το βασικό πρόβλημα είναι ότι δεν αρχίζετε από την αρχή. Όταν θέλουμε να συζητήσουμε για την επαγγελματική κατάρτιση, αρχίζουμε από ένα αναπτυξιακό κράτος. Ένα αναπτυξιακό κράτος που ξέρει πού θέλει να πάει και ποιες δραστηριότητες θέλει να ενισχύσει, πού θέλει να επενδύσει και τι δεξιότητες χρειάζεται.

Στη Θεσσαλία, για παράδειγμα, που υπάρχει αυτό το μεγάλο πρόβλημα θα χρειαζόταν ένας μεγάλος οργανισμός ο οποίος θα σχεδίαζε την ανάπτυξη της Θεσσαλίας τα επόμενα δέκα - δεκαπέντε χρόνια. Να υπάρχει αγροτική παραγωγή, βιομηχανική δραστηριότητα, μεταποίηση στις υποδομές. Και από εκεί θα βγαίνανε δεξιότητες, όταν το κράτος θα έχει μια άποψη για το τι θέλει, για το πού θέλει να πάει.

Για να απαντήσουμε στο βασικό πρόβλημα των αγορών και της έλλειψης του αναπτυξιακού κράτους, που είναι το βραχυπρόθεσμο, όταν μας λέτε ότι θα έρθουν επιχειρηματίες και εμπορικοί σύλλογοι, για να συνδιαμορφώσουν το εκπαιδευτικό σύστημα και τα προγράμματα, αν δεν έχει σχέδιο το κράτος και αν αυτό το σχέδιο δεν το κάνει και σε περιφερειακή διάσταση, τότε ο κάθε επιχειρηματίας, ο κάθε εμπορικός σύλλογος θα έχει κάποιες προτάσεις, σε σχέση με το τι θέλει τώρα ή τι χρειάζεται τώρα.

Δεν υπάρχει κανένας σχεδιασμός, αν και εσείς θα έπρεπε να συζητάτε κάθε ημέρα με τον κ. Χατζηδάκη, για να υπάρξει αυτό το αναπτυξιακό σχέδιο και από εκεί να προκύψει ποιες δεξιότητες χρειάζονται. Άρα χρειάζεται ένα αναπτυξιακό κράτος με περιφερειακή διάσταση και μετά με τοπική διάσταση για κάθε περιφέρεια, ώστε να ξέρουμε ποιες επιχειρήσεις και ποιες δραστηριότητες χρειάζονται, και από εκεί και μετά να συζητήσουμε για τις δεξιότητες και το πρόγραμμα σπουδών.

Το δεύτερο που χρειάζεται είναι μία έννοια που είναι εντελώς ξένη προς εσάς. Σε αυτό το κομμάτι δεν έχετε αλλάξει, γιατί νομίζω ότι η έννοια αυτή ήταν ξένη και στον σημιτικό εκσυγχρονισμό, οπότε εκεί δεν έχετε και μεγάλη αλλαγή. Αυτή η έννοια, λοιπόν, είναι η διαβούλευση, η συζήτηση πάνω σε αυτά τα προβλήματα.

Ουσιαστικά, μειώνετε τον σύλλογο διδασκόντων και την επίδρασή του, είτε επειδή έχουμε συγχωνεύσεις είτε επειδή έχουμε τα καινούργια clusters -εσείς τα ονομάζετε κάπως διαφορετικά-,τα οποία έχουν μάνατζερ. Έχετε κάποιο επιχείρημα γιατί ο σύλλογος διδασκόντων δεν μπορεί να παίξει κάποιον ρόλο; Γιατί δεν μπορεί να είναι μέρος αυτής της διαβούλευσης, της συζήτησης για το περιεχόμενο των σπουδών; Δεν έχω ακούσει κάποιο επιχείρημα.

Κύριε Πιερρακάκη, δεν έχω ακούσει κανένα επιχείρημα για οποιοδήποτε θέμα τέθηκε από τους εισηγητές. Δεν υπήρξε κάποια απάντηση για το εάν υπάρχουν υποδομές, εάν όντως αυτό το νομοσχέδιο θα αντιμετωπίσει τη βία, εάν όντως οι συγχωνεύσεις οδηγούν σε μεγαλύτερη αποτελεσματικότητα. Δεν άκουσα ούτε ένα επιχείρημα. Και δεν άκουσα ούτε ένα επιχείρημα και γι’ αυτό που λέω τώρα: Γιατί οι σύλλογοι των διδασκόντων δεν μπορούν να έχουν έναν ρόλο;

Άκουσα τώρα -συγγνώμη, δεν έχω διαβάσει την τροπολογία σας- ότι θα πάνε πίσω στον μάνατζερ. Δεν μπορώ να σκεφτώ κάτι πιο γελοίο από έναν Υπουργό Παιδείας που θα επιλέγει τους μάνατζερ σε αυτή τη νέα δομή. Από πού και έως πού θα το ξέρει ένας Υπουργός; Πόσω μάλλον που ο εισηγητής της Νέας Δημοκρατίας είπε ότι πρωτίστως αυτό το νομοσχέδιο δεν είναι για την Αθήνα και τη Θεσσαλονίκη, αλλά είναι ένα νομοσχέδιο για την περιφέρεια, για την επαρχία; Ο κ. Πιερρακάκης, από ό,τι άκουσα -θα δω και την τροπολογία-, αρχικά τουλάχιστον θεώρησε ότι αυτός θα μπορούσε να διαλέξει ποιοι θα είναι οι μάνατζερ. Πραγματικά, αυτό είναι το καινούργιο εκσυγχρονιστικό όραμα της Νέας Δημοκρατίας, της συγκέντρωσης όλης της δύναμης πάνω στον Υπουργό;

Κυρίες και κύριοι συνάδελφοι, νομίζω πως γίνεται κατανοητό ότι εδώ συνεχίζεται αυτό που είπα στην αρχή. Δεν είναι μια Κυβέρνηση που σκύβει το κεφάλι της πάνω στα παιδιά των λαϊκών στρωμάτων και της εργατικής τάξης. Αυτό το έδειξε η κ. Κεραμέως με τα πρώτα πράγματα που έκανε. Γιατί ποιο ήταν το πρώτο πράγμα που έκανε; Η κ. Τζούφη το ανέπτυξε αρκετά. Τι ήταν το πρώτο πράγμα που έκανε η κ. Κεραμέως, η πιο ταξική Υπουργός Παιδείας από τον 19ο αιώνα; Το πρώτο πράγμα ήταν να καταργήσει τα διετή προγράμματα. Γιατί τα διετή προγράμματα, που θα έδιναν κάποιο χαρτί με ευρωπαϊκή πιστοποίηση, είτε ήταν στον αγροτικό τομέα είτε στην υγεία είτε στη μηχανική, πραγματικά ήταν μια εξέλιξη για αυτά τα παιδιά. Ήταν το πρώτο πράγμα που κόψατε.

Το δεύτερο ήταν να δυσκολέψετε τα παιδιά από τα εσπερινά λύκεια να πηγαίνουν στο πανεπιστήμιο. Τέτοιο ταξικό μίσος είχε η Κεραμέως! Και πρέπει να σας πω, κύριε Πιερρακάκη, ότι με το δικό σας νομοσχέδιο είστε άξιος συνεχιστής μιας εντελώς ταξικής πολιτικής για την παιδεία.

Θα έχουμε καιρό να συζητήσουμε και στο σχέδιο νόμου για τα πανεπιστήμια, αλλά πραγματικά χρειάζονται απαντήσεις σε όλα τα θέματα που σας θέσαμε.

Ήταν εντυπωσιακό, δεκαοκτώ, δεκαεννιά λεπτά μιλήσατε -ήσασταν πολύ σύντομος- και δεν απαντήσατε σε ένα πράγμα που έθεσε ο κ. Παραστατίδης, η κ. Τζούφη, η συνάδελφος από τον ΣΥΡΙΖΑ, τίποτα, καμμία απάντηση, σαν να μην είπαν τίποτα.

Και για αυτό τελειώνω από εκεί από όπου άρχισα: Δεν διαβάσατε το πρωί για τη συζήτηση στην Ευρωβουλή στα συστημικά μέσα, γιατί δεν υπήρχε σε κανένα συστημικό μέσο, ούτε στις εφημερίδες ούτε στις τηλεοράσεις. Και δεν χρειάζεστε να ακούτε, αυτό μας είπατε με την ομιλία σας. Δεν χρειάζεστε καν να ακούσετε την Αντιπολίτευση, γιατί όλα τα ξέρετε και στο κάτω-κάτω, αν κάνετε λάθη, εδώ είναι τα συστημικά μέσα να καλύψουν τα όποια λάθη σας.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, προτού συνεχίσουμε με την κ. Κτενά από το Κομμουνιστικό Κόμμα Ελλάδας, τον κ. Μπούμπα και την κ. Φωτίου, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 19 Ιανουαρίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 555/10-1-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «ΣΥΡΙΖΑ -Προοδευτική Συμμαχία» κ. Αθηνάς Λινούπρος τον Υπουργό Υγείας με θέμα: «Καθυστέρηση στη λήψη προληπτικών και θεραπευτικών μέτρων εν όψει της έξαρσης της νόσου COVID-19 και άλλων αναπνευστικών λοιμώξεων».

2. Η με αριθμό 576/15-1-2024 επίκαιρη ερώτηση της Βουλευτού Ηρακλείου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ελένης Βατσινά προς τον Υπουργό Παιδείας, Θρησκευμάτων και Αθλητισμού με θέμα: «Αντιστοίχιση πτυχίων των αποφοίτων των πρώην ΑΕΙ Τεχνολογικού Τομέα (ΤΤ) (ΤΕΙ) με τα αντίστοιχα ή συναφή τμήματα των νέων ακαδημαϊκών δομών».

3. Η με αριθμό 568/15-1-2024 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Αφροδίτης Κτενά προς την Υπουργό Εργασίας και Κοινωνικής Ασφάλισης με θέμα: «Οι οδηγοί σχολικών λεωφορείων να πάρουν αναδρομικά τα βαρέα ένσημα που δικαιούνται».

4. Η με αριθμό 546/8-1-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Ελληνική Λύση» κ. Παύλου Σαράκη προς τον Υπουργό Παιδείας, Θρησκευμάτων και Αθλητισμού με θέμα: «Διαπραγματεύσεις της ελληνικής πολιτείας, αναφορικά με το στεγαστικό πρόβλημα του σχολικού συγκροτήματος "Freimann" στο Μόναχο Γερμανίας».

5. Η με αριθμό 567/15-1-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανασίου Ηλιόπουλουπρος την Υπουργό Πολιτισμού με θέμα: «Σε τι αποσκοπούν οι διαρθρωτικές αλλαγές στο δικαίωμα εισόδου και τη διαχείριση επισκεπτών στα μνημεία της χώρας;».

6. Η με αριθμό 557/10-1-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Νίκη» κ. Νικολάου Παπαδόπουλου προς τον Υπουργό Υγείας με θέμα: «Η οικονομική ζημία της Ελλάδας από τα αδιάθετα εμβόλια για τον κορωνοϊό».

7. Η με αριθμό 573/15-1-2024 επίκαιρη ερώτηση της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Υποδομών και Μεταφορών με θέμα: «Μετρό στην πλατεία Εξαρχείων: Ο δημόσιος χώρος σε διωγμό».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 558/11-1-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» της κ. Ουρανίας Θρασκιά προς τον Υπουργό Παιδείας, Θρησκευμάτων και Αθλητισμού με θέμα: «Αβέβαιο το μέλλον του ελληνικού σχολείου “Αριστοτέλης” του Μονάχου».

2. Η με αριθμό 569/15-1-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς την Υπουργό Εσωτερικών με θέμα: «Για την απαράδεκτη κατάσταση των κτηριακών υποδομών των ειδικών σχολείων στην Κρήτη».

3. Η με αριθμό 560/12-1-2024 επίκαιρη ερώτηση του Βουλευτή Λαρίσης της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Βασιλείου Κόκκαλη προς τον Υπουργό Υποδομών και Μεταφορών με θέμα: «Δέσμευση χωρίς αντίκρισμα η κατασκευή του δρόμου Λάρισας - Φαρσάλων από την Κυβέρνηση».

4. Η με αριθμό 570/15-1-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για τα προβλήματα στο Κοινοτικό Κέντρο Ψυχικής Υγείας Παιδιών και Εφήβων (Κοι.Κε.Ψ.Υ.Π.Ε.) Ρεθύμνου Κρήτης».

5. Η με αριθμό 562/12-1-2024 επίκαιρη ερώτηση του Βουλευτή Ευβοίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Συμεών Κεδίκογλου προς τον Υπουργό Υγείας με θέμα: «Η υποστελέχωση και η αδιαφορία της Κυβέρνησης για το ΕΣΥ έχει αφήσει τους κατοίκους του Νομού Ευβοίας χωρίς επαρκή υγειονομική κάλυψη».

6. Η με αριθμό 571/15-1-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Άμεση λύση για τη συνέχεια λειτουργίας του 2ου Εργαστηρίου Ειδικής Επαγγελματικής Εκπαίδευσης και Κατάρτισης (ΕΕΕΕΚ) και του Ειδικού Νηπιαγωγείου και Δημοτικού Σχολείου για παιδιά με αυτισμό στον Δήμο Πυλαίας - Χορτιάτη της Περιφερειακής Ενότητας (ΠΕ) Θεσσαλονίκης».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1928/23.11.2023 ερώτηση του Βουλευτή Ηρακλείου της Κοινοβουλευτικής Ομάδας «ΣΥΡΙΖΑ – Προοδευτική Συμμαχία» κ. Χαράλαμπου Μαμουλάκη, προς τονΥπουργό Υποδομών και Μεταφορών με θέμα: «Η σημασία πλήρους ανάταξης του σιδηροδρομικού δικτύου με γνώμονα την ασφάλεια».

Ορίστε, κυρία Κτενά, έχετε τον λόγο.

**ΑΦΡΟΔΙΤΗ ΚΤΕΝΑ:** Κύριε Υπουργέ, κυρίες και κύριοι Βουλευτές, επειδή πράγματι είναι σημαντικό να προσεγγίζουμε τα πράγματα στην εξέλιξή τους, στην κίνησή τους και όχι στατικά και επειδή έχουν αναφερθεί και άλλοι συνάδελφοι και άλλοι Βουλευτές στην ιστορική εξέλιξη της επαγγελματικής εκπαίδευσης, επιτρέψτε μου να ανατρέξω στην εμπειρία από μια άλλη χώρα. Το μακρινό 1900 ο μεγαλοβιομήχανος Άντριου Κάρνεγκι δώρισε 1.000.000 δολάρια για να φτιαχτεί στο Πίτσμπουργκ η πρώτη τεχνική σχολή της περιοχής, αυτό που αργότερα σε σύμπραξη με το «Mellon Foundation» του μεγαλοτραπεζίτη Άντριου Μέλον μετεξελίχθηκε στο «Carnegie Mellon University». Στόχος δικός του -και έχει καταγραφεί- ήταν τα νεαρά αγόρια κυρίως της περιοχής -είχε και προγράμματα για κορίτσια- να αποκτήσουν δεξιότητες κατάλληλες για τις δικές του βιομηχανίες, αλλά και της ευρύτερης περιοχής. Η τεχνολογική –βλέπετε- εξέλιξη άλλαζε τα δεδομένα ταχύτατα για την καπιταλιστική ανάπτυξη και δημιουργούσε νέες ανάγκες. Ωστόσο, οι εργοδότες της περιοχής παραπονιόντουσαν ότι δεν μπορούσαν ποτέ να βρουν το προσωπικό που ζητούσαν. Οι παιδαγωγοί του «Carnegie» απελπίζονταν που δεν μπορούσαν να δώσουν επαγγελματική διέξοδο στους αποφοίτους τους προς τις βιομηχανίες της περιοχής. Την ίδια στιγμή, οι εργάτες ανέβαιναν τον δικό τους γολγοθά, έρμαια των κρίσεων της καπιταλιστικής οικονομίας. Μεγάλη εισροή μεταναστών στις ΗΠΑ στις αρχές του 1900 που δούλευαν για ψίχουλα άπειρες ώρες, κρίση το 1907, κρίση το 1914. Πότε δούλευαν υπερωρίες, πότε δεν έβρισκαν δουλειά. Άθλιες συνθήκες διαβίωσης, σπάνια έβρισκες εργάτη πάνω από τα πενήντα.

Εκατόν είκοσι χρόνια μετά τι έχει αλλάξει; Τώρα, σήμερα, το 2024 ζητείται από τους ίδιους τους εργάτες να πληρώνουν από την τσέπη τους για την εκπαίδευση και την επαγγελματική κατάρτισή τους, προκειμένου να τους ξεζουμίζει η εργοδοσία. Ζητείται από τους ίδιους να μαντέψουν ποια ατομική διαδρομή μάθησης πρέπει να επιλέξουν, μπας και τους τσιμπήσει κανένας εργοδότης για κανένα πεντάμηνο, μπας και γίνουν ανταγωνιστικοί, λέτε εσείς.

Αυτό επιδιώκετε μεταξύ άλλων και με τα ιδιωτικά πανεπιστήμια. Όπως και αν τα βαπτίσετε, με όποιον τρόπο και όποτε και αν τα φέρετε, μπορεί να είναι ιδιωτικά και να έχουν δίδακτρα, μπορεί να είναι δημόσια και να έχουν δίδακτρα, μπορεί να είναι ιδιωτικά και να επιχορηγούνται από το δημόσιο, από το κράτος, για λόγους ισονομίας προς τα δημόσια -το έχουμε δει να γίνεται σε άλλα κράτη- με την ΕΘΑΑΕ να κάνει τον τροχονόμο συμφερόντων και να μοιράζει τη λεία, όπως και αν γίνει, ο στόχος είναι ένας, να φύγει η δαπάνη από το κράτος και να περάσει στους εργαζόμενους. Και αυτό ενδεχομένως απαντά και στη διαπίστωση του κ. Παραστατίδη για το γιατί είμαστε πίσω στην εκπαίδευση ανηλίκων. Μα, έτσι όπως γίνεται η εκπαίδευση ανηλίκων καλείται καθένας με ατομική ευθύνη να επιλέξει σε τι θα μετεκπαιδευθεί στον ελεύθερο χρόνο που δεν έχει, και με δικό του κόστος.

Παρ’ όλα αυτά και με όλες αυτές τις ρυθμίσεις που φέρνετε και θα φέρετε, ο μεγάλος καημός των εργοδοτών θα παραμένει. Ούτε το 1914 ούτε το 2024 μπορεί να είναι ικανοποιημένοι οι εργοδότες από το επίπεδο κατάρτισης της εργατικής τάξης. Καθένας από αυτούς θέλει ένα συγκεκριμένο σετ ικανοτήτων για ένα συγκεκριμένο διάστημα σε μια όσο το δυνατόν χαμηλότερη τιμή. Το χάσμα δεξιοτήτων είναι εγγενές χαρακτηριστικό της άναρχης καπιταλιστικής παραγωγής. Κανένας μηχανισμός αγοράς, κανένα αόρατο χέρι, καμμία ρυθμιστική αρχή δεν μπορεί να το γεφυρώσει ούτε η τεχνητή νοημοσύνη που έχει τόσο παρεξηγηθεί ως έννοια σε συνδυασμό με τους ατομικούς φακέλους προσόντων, αυτό που ψηφίσατε όλοι εκτός από το ΚΚΕ στην Ευρωβουλή πέρυσι. Ούτε αυτό μπορεί να γεφυρώσει το χάσμα. Σε παντελή διάλυση των εργασιακών δικαιωμάτων μπορεί να οδηγήσει, σε γεφύρωση του χάσματος όχι.

Στην ακρόαση των φορέων ακούσαμε ορισμένες εργοδοτικές ενώσεις -που πάρα πολλοί χάρηκαν με αυτό το νομοσχέδιο- οι οποίες είπαν ότι χρειάζεται να φτιαχτεί μία δεξαμενή –έτσι το έλεγαν- ένα pull -είπαν άλλοι- εργαζομένων με συγκεκριμένες δεξιότητες, από όπου θα αντλούν αυτούς που θέλουν κάθε φορά. Πρέπει να τους θυμίσουμε ότι η εργατική τάξη δεν είναι σετ από κατσαβίδια για να κατασκευάζεται, να στοκάρεται και να χρησιμοποιείται κατά βούληση. Αποτελείται από ανθρώπους με πραγματικές ανάγκες, επιθυμίες, όνειρα, που δεν χωράνε σε ζωή με δόσεις, σε πεντάμηνα και οκτάμηνα. Δεν είναι λάμπες να πηγαίνουν στην ανακύκλωση, όταν αλλάζει η τεχνολογία. Και κάτι ακόμα: Οι εργαζόμενες και οι εργαζόμενοι είναι αυτοί που έχουν δημιουργήσει με τα χέρια και το μυαλό τους αυτά τα προϊόντα και τις υπηρεσίες που σήμερα αποκαλούμε πρόοδο και μάλλον πρέπει να το υπενθυμίζουμε διαρκώς αυτό στους εργοδότες με τον μόνο τρόπο που καταλαβαίνουν, με οργανωμένες μαζικές διεκδικήσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Θα χρειαστώ λίγο χρόνο ακόμα, κύριε Πρόεδρε.

Και κάτι ακόμα: Το νομοσχέδιο αυτό -ακούστηκε και από άλλους- θεσμοθετεί την ανασφάλιστη εργασία ανηλίκων και κάποιοι διερωτήθηκαν «μα, καλά είναι δυνατόν να συμβαίνουν αυτά στην Ευρωπαϊκή Ένωση;». Αυτή είναι, λοιπόν, η επίσημη πολιτική της Ευρωπαϊκής Ένωσης. Επιτρέπεται η ανασφάλιστη εργασία από τα δεκατέσσερα, αν είναι για εκπαιδευτικούς λόγους. Το ότι μπορεί κάποιος, βέβαια, να εργάζεται είκοσι δύο συνεχείς μέρες, δηλαδή να αναπληρώνει έναν εργαζόμενο με πλήρη δικαιώματα, είναι, επίσης, επίσημη πολιτική. Αυτό λέγεται και «Work-based Learning», μάλιστα οδηγεί και σε προγράμματα που απονέμουν τίτλους σπουδών, πτυχία.

Στο δελτίο του ILO, της Διεθνούς Οργάνωσης Εργασίας, διαφημίζεται αυτός ο τρόπος απασχόλησης και λέγεται ότι έχει επιλεγεί το «Work-based Learning» από είκοσι επτά κράτη-μέλη της Ευρωπαϊκής Ένωσης και ότι μια τέτοια εταιρεία έχει κέρδος στο τέλος της περιόδου. Άρα η Ευρωπαϊκή Ένωση, οι οδηγίες και οι πρακτικές της δεν προσφέρουν καμμία προστασία. Ίσα ίσα είναι ο μπούσουλας για όλες τις κυβερνήσεις που εφαρμόζουν αντιλαϊκές πολιτικές για το όφελος λίγων. Και δεν θα μπορούσε να είναι αλλιώς, ένωση καπιταλιστικών κρατών είναι.

Η δικιά μας πρόταση για την επαγγελματική εκπαίδευση πολύ σύντομα λέει τα εξής: Ενιαίο δωδεκάχρονο σχολείο, υποχρεωτικά δωδεκάχρονη εκπαίδευση, μετά ακολουθεί η επαγγελματική ή η πανεπιστημιακή εκπαίδευση, μόνο ενήλικα άτομα εργάζονται και αυτά με πλήρη δικαιώματα και το ίδιο και στη διά βίου μάθηση.

Η επίθεση -και κλείνω με αυτό- στην παιδεία είναι ενιαία σε όλες τις βαθμίδες. Ενιαία πρέπει να είναι και η δική μας απάντηση, όπως αυτή που δίνεται αυτή τη στιγμή έξω στο συλλαλητήριο. Έχουμε μπροστά μας πολλές μάχες, όπως αυτή απέναντι στα ιδιωτικά πανεπιστήμια. Στηρίζουμε τους αγώνες όλων των παιδιών που βρίσκονται σε προγράμματα επαγγελματικής κατάρτισης για το δικαίωμα στη μόρφωση, για εργασία και ζωή με δικαιώματα. Στηρίζουμε τους αγώνες των γονιών και όλων των εργαζομένων. Σε συμπόρευση με το ΚΚΕ, σε σύγκρουση με τη λογική της μοιρολατρίας, της μιζέριας, του μικρότερου κακού, θα διεκδικήσουμε όλες και όλοι μαζί τη ζωή που μας αξίζει.

Ευχαριστώ πολύ για την ανοχή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τρεις συνοδοί εκπαιδευτικοί από το Γυμνάσιο Μελιγαλά Μεσσηνίας.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο τώρα έχει ο κ. Μπούμπας από την Ελληνική Λύση και αμέσως μετά η κ. Φωτίου.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, πριν μιλήσουμε για αυτό το θεωρητικό νομοσχέδιο, γιατί απέχει στην Ελλάδα πολύ η θεωρία από την πράξη, να πούμε ότι στην εκλογική μου Περιφέρεια στις Σέρρες, το Σάββατο θα γίνει μία πανσεραϊκή αγροτική συστράτευση και εδώ προειδοποιούμε την Κυβέρνηση, διότι θα έρθουν μεγάλες αγροτικές κινητοποιήσεις με όλα αυτά τα οποία συμβαίνουν το τελευταίο χρονικό διάστημα.

Οι Γερμανοί έδωσαν το πράσινο φως με μία επιδότηση στη Γερμανία, που θα κοπεί τα επόμενα τρία χρόνια. Φανταστείτε, λοιπόν, στην Ελλάδα που η κατάσταση είναι έκρυθμη και οι αγρότες ήδη με τη νέα Κοινή Αγροτική Πολιτική με τη νέα ΚΑΠ, η οποία βαφτίζεται «Αναδιανεμητική» ούτε τη λέξη δεν μπορούμε να πούμε, χάνουν 20% των επιδομάτων σε σχέση με το πρασίνισμα και όλα αυτά είναι, ξέρετε, κάποια τερτίπια της Ευρωπαϊκής Ένωσης, που εμείς τα υπογράφουμε χωρίς να μελετήσουμε τη νέα ΚΑΠ.

Γι’ αυτό κάθε βδομάδα, ας μας πει ο κ. Αυγενάκης, γιατί το Υπουργείο Αγροτικής Ανάπτυξης βγάζει μια τροποποιητική για να ερμηνεύσει τη νέα ΚΑΠ και σε λίγο η Κυβέρνηση έχει πει ότι θα φέρει και το νέο νομοσχέδιο για τον ΕΛΓΑ και περιμένουμε, γιατί ο ΕΛΓΑ είναι τραγελαφικά αυτά που γίνονται εκεί μέσα. Δηλαδή, να φανταστείτε ότι αποζημιώνει για πλημμύρα και δεν αποζημιώνει από έντονη βροχόπτωση. Μόνο αυτό σημαίνει πολλά. Δηλαδή, αν το χωράφι είναι κατηφορικό, τρέχεις για το de minimis.

Ο Βολταίρος έλεγε ότι η πολιτική είναι το δεύτερο αρχαιότερο επάγγελμα, αλλά έχει πολλές ομοιότητες με το πρώτο. Και το λέμε αυτό γιατί σήμερα μιλάμε για επαγγελματική αποκατάσταση. Επειδή ο κύριος Υπουργός, που δεν είναι εδώ τώρα, έκανε μια αναδρομή από την εποχή του Ελευθέριου Βενιζέλου, να πούμε ότι τα νούμερα δεν είναι καθόλου καλά για την Ελλάδα σε σχέση με άλλες χώρες της Γηραιάς Ηπείρου.

Στη Γερμανία ένας μαθητής μέσα από τη μαθητεία κοστίζει πάνω από 10.000 ευρώ, σε αντίθεση με ένα φοιτητή στην τριτοβάθμια εκπαίδευση που κοστίζει ετησίως 3.000 ευρώ. Η διαφορά είναι μεγάλη, αλλά οι Γερμανοί δίνουν μια βαρύτητα σε αυτό που λέμε εξειδικευμένο προσωπικό.

Τι γίνεται, όμως, στην Ελλάδα; Μένουμε στη θεωρία και υποβάθμιση των τεχνικών λυκείων από τη δεκαετία του ’80, η οποία κορυφώθηκε με τα ΕΠΑΛ. Το θέμα σήμερα δεν είναι ένας εξειδικευμένος να ξέρει να βιδώνει μία βίδα, σχήμα λόγου, αλλά να ξέρει γιατί τη βιδώνει, που σημαίνει ότι άλλο παιδεία άλλο εκπαίδευση, είναι διαφορετικές έννοιες. Αν θέλουμε, όμως, να εντρυφήσουμε και να εμφυσήσουμε, αν θέλετε, η μέση ελληνική οικογένεια για να εμπιστευτεί το τεχνικό κομμάτι της εκπαίδευσης στην Ελλάδα, θα πρέπει να αλλάξει νοοτροπία και να υπάρχει μία σύνδεση πραγματική με την αγορά εργασίας.

Επειδή, κυρία Υπουργέ, κυρία Λυτρίβη, στο βιογραφικό σας ήσασταν και στο Ινστιτούτο Κατάρτισης της Κομισιόν στο Συμβουλευτικό Όργανο για το Ευρωπαϊκό Πλαίσιο Προσόντων, αν δεν κάνω λάθος, σήμερα μιλάμε για ορθή αξιοποίηση, λελογισμένη των ανθρώπινων πόρων. Δεν αξιοποιούμε τους ανθρώπινους πόρους. Η εγκατάλειψη από τα επαγγελματικά λύκεια στην Ελλάδα είναι της τάξεως του 11,2% ετησίως, σε αντίθεση με τα γενικά λύκεια που είναι ακόμα 1,7%. Η διαφορά είναι μεγάλη. Γιατί άραγε αποχωρούν από τα επαγγελματικά λύκεια; Είναι το «livello» που λένε οι Λατίνοι, το επίπεδο εκπαίδευσης; Είναι η υλικοτεχνική υποδομή ή είναι η λανθασμένη κατεύθυνση;

Εγώ και στην Ελληνική Λύση, επειδή πρέπει να την «ψάχνουμε», επικαλούμαι αυτό που λέει μία ομάδα φοιτητών με επικεφαλής τον Μιλτιάδη Νεκτάριο από το Πανεπιστήμιο Πειραιά, διαβάζω τις θέσεις, που μεταξύ αυτών βλέπει μια μεγάλη αποχή από κορίτσια. Τα κορίτσια, λοιπόν, δεν εξειδικεύονται τεχνικά στην Ελλάδα, είναι μόλις 37%. Η Ελλάδα -επειδή το ανέφερε ο κύριος Υπουργός πριν- με μέσο όρο το 80% της Ευρωπαϊκής Ένωσης, αγγίζει μόλις το 50,5%, το 82% σε χώρες του ΟΟΣΑ προέρχονται από τεχνική εκπαίδευση. Είναι δυικό το σύστημα, είναι θεωρητική και πρακτική, αλλά η πρόταση που πρέπει να γίνει και σας την κάνουμε, κάτι που δεν το είδατε, το να μιλάς σήμερα για μια επαγγελματική κατάρτιση, το θέμα είναι καθαρά γεωχωρικό.

Η Ελλάδα έχει μια ιδιομορφία, είναι ηπειρωτική, είναι νησιωτική άρα, λοιπόν, η κάθε περιφέρεια έχει τα δικά της ιδιαίτερα χαρακτηριστικά και προβλήματα. Πού είναι, λοιπόν, τα επιμελητήρια προκειμένου να παίξουν έναν πιο ενεργό ρόλο σε αυτό που λέγεται, γιατί η κάθε περιφέρεια ξέρει τις ανάγκες της, προκειμένου αυτός που θα τελειώσει το επάγγελμα, να βρει στη δική του περιφέρεια πρωτίστως ενασχόληση. Αλλά το ρητό τι λέει; Ξέρετε, αν μπείτε και φιλοσοφήσετε κάποια ρητά, αποτυπώνουν ακριβώς το ότι η εργασία είναι ιερή. Ο Αλμπέρ Καμύ, ένας Γάλλος συγγραφέας είχε πει ότι «η ζωή χωρίς εργασία σαπίζει, αλλά αν η εργασία είναι άψυχη, τότε η ζωή εκφυλίζεται και πραγματικά ξεψυχάει».

Η εργασία, λοιπόν, θα πρέπει να αρέσει σε αυτόν τον οποίο την ασκεί. Πριν να αλλάξετε εσείς την επωνυμία των ΙΕΚ με αυτές τις περιβόητες σχολές επαγγελματικής κατάρτισης, θα έπρεπε να παραδειγματίζεστε κάνοντας μια έρευνα σε άλλες χώρες της Ενωμένης Ευρώπης, όπως η Αυστρία και Ελβετία, όπου εκεί υπάρχουν οι οργανισμοί μαθητείας που αποδίδουν με μια διαφορετική επαγγελματική προσέγγιση, προκειμένου να ξέρουμε το τι ζητάει η αγορά. Ναι μεν πρέπει να είσαι ερωτευμένος με αυτό που κάνεις, γιατί πραγματικά «αν αγαπάς την εργασία δε χρειάζεται να ξαναδουλέψεις ποτέ», όπως λέει ένα άλλο ρητό. Αυτό σημαίνει ότι πρέπει αυτό το οποίο κάνουμε, να το αγαπάμε πραγματικά και να είμαστε ευχαριστημένοι. Δεν είναι βασικό να λες πόσα παίρνεις σε μια δουλειά, αλλά πώς εξελίσσεσαι και δυστυχώς δεν υπάρχει εξέλιξη για τους νέους, γι’ αυτό υπάρχει και αυτή η μετανάστευση.

Αν θέλετε, λοιπόν, να πάτε σε μια αναβάθμιση της επαγγελματικής κατάρτισης πρέπει να υπάρχει μία διυπουργική, θα λέγαμε, συνεργασία και με το Υπουργείο Εργασίας και με το Υπουργείο Αγροτικής Ανάπτυξης, διότι στον πρωτογενή τομέα, που εμείς στην Ελληνική Λύση δίνουμε μεγάλη βαρύτητα -και πρέπει να το κάνετε όλοι- δεν υπάρχουν τα λεγόμενα αγροτικά επιμελητήρια, να εξειδικεύσουν αγρότες στον πρωτογενή τομέα. Διαλύσαμε τα κέντρα σποροπαραγωγής και τις τράπεζες σπόρων στην Ελλάδα, που ήταν εγκληματικό. Διαλύσαμε την ΕΤΒΑ, την Αγροτική Τράπεζα. Ο νέος δεν μπορεί να μείνει στην ύπαιθρο.

Εγώ θέλω να ρωτήσω κάτι, κύριοι του Υπουργείου. Σήμερα κάνουμε μία έρευνα, διότι απαντήσεις δεν παίρνουμε σε αυτό το ερώτημα εδώ και μήνες και δεν γίνεται τουλάχιστον μια τροπολογία, ένα νομοθετικό πλαίσιο. Θα το δείτε εσείς. Δεν μπορεί σήμερα να γίνονται έρευνες στην τριτοβάθμια εκπαίδευση, στα πανεπιστήμια που αφορούν την αγορά και ενώ δαπανούνται αρκετά χρήματα από τη φορολογία του ελληνικού λαού, να μην είναι υποχρεωτικό αυτές οι έρευνες να βγαίνουν στην αγορά εργασίας, προκειμένου να εργαλειοποιηθούν. Δηλαδή, τι γίνεται; Γίνεται μια έρευνα σε κάποιο πανεπιστήμιο και μπαίνει στο χρονοντούλαπο και ενώ, λοιπόν, δεν γίνεται αυτό, περιμένετε ο κόσμος να έχει εμπιστοσύνη ότι μπορεί να γίνει αναβάθμιση της λεγόμενης επαγγελματικής κατάρτισης, όταν υπάρχει αυτή η κωλυσιεργία, αν θέλετε, ή αυτό το τραγελαφικό στα πανεπιστήμια;

Δεν μπορεί να υπάρχει ένας προσανατολισμός. Είναι πάρα πολλά τα ζητήματα τα οποία θα μπορούσαμε να αναλύσουμε. Δυστυχώς, όμως, υπάρχει μία εγκατάλειψη, όπως είπαμε, και αυτό το μαρτυρεί και μια άλλη μεγάλη έρευνα της «Centre Fort», αλλά και η ομάδα του Μιλτιάδη Νεκτάριου, που έχει μέσα συγκεκριμένες προτάσεις. Θα περίμενα τουλάχιστον από τους πανεπιστημιακούς και ολοκληρώνω, κύριε Πρόεδρε, όπως και το άρθρο 13 το οποίο μπορεί να έχει μία περίεργη, ενδεχομένως, και αντισυνταγματική μορφή.

Στην Κω πριν από λίγες μέρες έγινε κάτι τραγελαφικό. Αυτό είναι ένα ρεπορτάζ από το «FOCUS FM» της Θεσσαλονίκης, όπου δύο αστυνομικοί έκλεισαν μια λακκούβα -κοιτάξτε, κύριε Πρόεδρε, εδώ τι κάνανε- γιατί υπήρχε ο κίνδυνος τροχαίων ατυχημάτων. Και κλείσανε, λοιπόν, την λακκούβα αυτή με δική τους πρωτοβουλία και τώρα έχει διαταχθεί ΕΔΕ από τον Περιφερειάρχη Νοτίου Αιγαίου, ο οποίος τους μηνύει γιατί, λέει, δεν ήταν στα καθήκοντά τους. Το αποτέλεσμα μετράει, όμως, θα είχε σκοτωθεί κόσμος και μετά θα έτρεχαν για να καλύψουν αυτές τις τρύπες. Αυτά, δυστυχώς, μόνο στην Ελλάδα γίνονται.

Το καταθέτω στα Πρακτικά, έτσι για να υπάρχει για τον ιστορικό του μέλλοντος.

(Στο σημείο αυτό ο Βουλευτής κ. Κωνσταντίνος Μπούμπας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα η κ. Θεανώ Φωτίου από τη Νέα Αριστερά και αμέσως μετά ο κ. Παπαπαδόπουλος.

**ΘΕΑΝΩ ΦΩΤΙΟΥ:** Κυρίες και κύριοι Βουλευτές, το παρόν νομοσχέδιο συνιστά την τρίτη πράξη υποβάθμισης και διάλυσης της δημόσιας επαγγελματικής εκπαίδευσης και κατάρτισης. Η πρώτη πράξη παίχτηκε από την κυβέρνηση Σαμαρά - Βενιζέλου με Υπουργό τότε τον νυν Πρωθυπουργό, δηλαδή τον κ. Μητσοτάκη. Αυτός κατήργησε ειδικότητες και έβαλε σε διαθεσιμότητα τρεις χιλιάδες εκπαιδευτικούς. Μεσολάβησε η «άνοιξη», αν μπορώ να το πω έτσι -το είπε η κ. Τζούφη, και δανείζομαι τον όρο- της δημόσιας επαγγελματικής εκπαίδευσης και κατάρτισης από τον ΣΥΡΙΖΑ του 2016 - 2019, όπου επιχειρήθηκε η μετατροπή της από λύση ανάγκης σε πραγματική επιλογή, διότι παρείχε ή επιθυμούσε να παράσχει ποιοτική εκπαίδευση και όχι πρόωρη εξειδίκευση. Να μην ξεχνάει ο λαός ότι μιλάμε για λύκεια. Δεν μιλάμε για κάποιους που έχουν τελειώσει τα λύκεια. Αυτό δεν πρέπει να το ξεχνά κανείς εδώ μέσα, γιατί όλοι μιλάτε με ένα ύφος σαν αυτοί να έχουν τελειώσει τα λύκεια και αυτή να είναι μια άλλη βαθμίδα.

Η δεύτερη πράξη υποβάθμισης ήταν η βίαιη διακοπή εκείνης της «άνοιξης» από τον νόμο του 2020 - 2021 της κ. Κεραμέως. Η τρίτη πράξη υποβάθμισης είναι το παρόν νομοσχέδιο, το οποίο έχει δύο στόχους, όπως θα εξηγήσω, οι οποίοι διαπνέονται από μία ενιαία ταξική μεροληψία.

Ο άλλος στόχος είναι η πλήρης υπαγωγή της επαγγελματικής εκπαίδευσης και κατάρτισης στις εφήμερες απαιτήσεις των δυνάμεων της αγοράς. Πώς το επιχειρείτε; Το επιχειρείτε φτιάχνοντας όλα αυτά τα όργανα που θα εξηγήσω, όπου εκεί οι δυνάμεις της αγοράς υπερτερούν και αυτές θα καθορίζουν τις ειδικότητες και άρα, το περιεχόμενο σπουδών της επαγγελματικής εκπαίδευσης. Θεσπίζετε, λοιπόν, εξήντα κέντρα επαγγελματικής εκπαίδευσης και κατάρτισης συνενώνοντας υπό κοινή οργανωτική ομπρέλα το 1/4 των ΕΠΑΛ, όλα τα ΙΕΚ της χώρας, τις μεταγυμνασιακές σπουδές, όπου είναι επαγγελματικές οι σχολές κατάρτισης, τα εργαστηριακά κέντρα κ.λπ..

Τα συντονιστικά όργανα που δημιουργείτε σε εθνικό περιφερειακό και τοπικό επίπεδο περιθωριοποιούν ή και καταργούν τη συμμετοχή των διδασκόντων ή των εκπροσώπων τους. Αυτό είναι κομβικό, γιατί αυτοί γνωρίζουν τα προβλήματα, γιατί αυτοί γνωρίζουν τις ελλείψεις, αλλά γνωρίζουν και τις δυνατότητες που υπάρχουν. Από μέλη τα αντικαθιστάτε με διαφορετικούς παραγωγικούς και επιστημονικούς φορείς. Αποτέλεσμα είναι ότι σε όλα αυτά τα όργανα, των οποίων τα μέλη χαρακτηρίζονται από έναν πολυκατακερματισμό επιστημονικών και τεχνολογικών γνώσεων και ιδεών, μπορούν πλέον να υπερισχύουν όσοι πρεσβεύουν τις ειδικές ανάγκες της αγοράς, τις εφήμερες δηλαδή ειδικότητες που απαιτούνται. Διότι οι δυνάμεις της αγοράς ενδιαφέρονται για την άμεση κάλυψη των σημερινών αναγκών τους και όχι για το αν εργαζόμενοι θα είναι οι απόφοιτοι όλων αυτών των σχολών και για το αν θα είναι επαρκώς εκπαιδευμένοι, ώστε να καλύψουν πιθανές μελλοντικές ανάγκες, για να μην πετιούνται τελικά από την αγορά σαν στημένες λεμονόκουπες που δεν μπορούν να βρουν πουθενά δουλειά.

Ακόμα χειρότερα, οι δυνάμεις της αγοράς απαιτούν να μετακυλήσουν το μεγαλύτερο οικονομικό βάρος κατάρτισης των δικών τους εργαζομένων είτε στον δημόσιο τομέα είτε στους ίδιους τους εργαζόμενους αντί να το αναλάβουν οι ίδιοι, όπως οφείλουν να κάνουν. Επομένως, αν εισακουστούν άκριτα οι ανάγκες τους, όπως κάνετε εσείς με αυτά το νομοσχέδιο, το αποτέλεσμα θα είναι η υποβάθμιση της δημόσιας επαγγελματικής εκπαίδευσης και κατάρτισης, καθώς αυτή τελικά θα στοχεύει σε γνώσεις εφήμερες. Όπως μας εξήγησε και ο κ. Πιερρακάκης, θα μαθαίνουν, λέει, πράγματα που μέσα σε πέντε χρόνια θα έχουν απαξιωθεί, δεν θα υπάρχουν. Άρα, γι’ αυτό θα κάνουμε κατευθείαν ό,τι λέει η αγορά σήμερα, για να είμαστε πιο έτοιμοι και όλοι αυτοί να πετάγονται συνεχώς απ’ έξω.

Ο δεύτερος στόχος του νομοσχεδίου υπηρετεί τη βασική σας επιδίωξη, που ήταν και παραμένει η πριμοδότηση της ιδιωτικοποίησης της επαγγελματικής εκπαίδευσης. Ως προς αυτό, καθαρό είναι το παράδειγμα των δημόσιων ΙΕΚ που σήμερα είναι διακόσια δεκαεννέα του Υπουργείου Παιδείας και ενενήντα τρία άλλων δημόσιων φορέων. Στο σύνολο, δηλαδή, είναι τριακόσια έξι ΙΕΚ του δημόσιου χώρου έναντι ογδόντα επτά ιδιωτικών ΙΕΚ. Η αναλογία, δηλαδή, είναι 72% δημόσια και 28% ιδιωτικά.

Τι συμβαίνει με τους σπουδαστές με την απαξίωση που κάνατε τόσα χρόνια στα δημόσια; Αυτό που συμβαίνει είναι ακριβώς η ανατροπή αυτού. Το 60%, δηλαδή, των σπουδαστών πηγαίνουν στα ιδιωτικά και το 40% στα δημόσια. Αυτό θέλετε να κάνετε, γιατί πέρα από τη μετονομασία τους δεν κάνετε τίποτα, ώστε να αντιμετωπίσετε τα οξυμένα προβλήματά τους και τις απαράδεκτες συνθήκες εργασίας, ενώ, όπως ανέλυσε η Μερόπη Τζούφη, με την κατ’ όνομα ανωτατοποίηση και τα τριετή προγράμματα συνεχίζετε τα χατίρια στα ιδιωτικά ΙΕΚ.

Και έρχομαι και σε κάτι τελευταίο. Όπως σας είπα, και οι δύο αυτοί στόχοι διαπνέονται, αν θέλετε, από ένα θέμα, την ταξική μεροληψία της πολιτικής σας υπέρ των οικονομικά ισχυρότερων, υπέρ των ιδιωτών και πάει λέγοντας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε.

Αυτή διαφαίνεται ήδη με σαφήνεια από τις δύο προηγούμενες επισημάνσεις, από την υποβάθμιση, δηλαδή, της δημόσιας επαγγελματικής εκπαίδευσης και κατάρτισης και από την υπερίσχυση των δυνάμεων της αγοράς και την πριμοδότηση των ιδιωτικών ΙΕΚ.

Όμως, η ταξική μεροληψία σας γίνεται απολύτως ξεκάθαρη αν αναλογιστεί κανείς τις επαγγελματικές κατηγορίες κατάρτισης του νόμου Κεραμέως, αυτές τις μεταγυμνασιακές δομές για ανηλίκους, οι οποίες αξιώνουν από αυτούς μια πρόωρη επαγγελματική επιλογή και επανεισάγουν κυνικά την παιδική ανασφάλιστη εργασία. Είναι χαρακτηριστικό ότι με τους νόμους του Υπουργείου Εργασίας το 2021 και του Υπουργείου Μεταναστευτικής Πολιτικής το 2022, τους οποίους και καταγγείλαμε, θεσπίσατε τη δυνατότητα παιδιά από ιδρύματα κοινωνικής πρόνοιας και ασυνόδευτα ανήλικα να εγγράφονται σε αυτές τις μεταγυμνασιακές δομές, τα οποία έτσι κι αλλιώς θεωρείτε ως παιδιά ενός κατώτερου θεού και τα οδηγείτε στην πιο υποβαθμισμένη δομή επαγγελματικής εκπαίδευσης.

Νομίζω πως είναι προφανές γιατί καταψηφίζουμε το νομοσχέδιο, καταψηφίζουμε όλα του τα άρθρα και ψηφίζουμε ορισμένα με επιφύλαξη.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Νικόλαος Παπαδόπουλος και αμέσως μετά το κ. Νατσιός.

Ορίστε, κύριε Παπαδόπουλε, έχετε τον λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κύριοι Υπουργοί, αγαπητοί συνάδελφοι της Νέας Δημοκρατίας, προσπαθώ να βρω την αιτία που φέρατε αυτό το νομοσχέδιο και πραγματικά δεν μπορώ να βρω μία αιτία για την οποία δαπανήσετε χρόνο και δεσμεύσατε τον χρόνο όλων μας. Με τέτοια νομοθετικά φτιασιδώματα, αγαπητοί μου, δεν έχετε να προσφέρετε απολύτως τίποτα. Θα μπορούσε το νομοσχέδιό σας αυτό να ονομαστεί «νομοσχέδιο των αρκτικών λέξεων», «αρκτικόλεξο», ΙΕΚ, ΣΑΕΚ, ΕΠΑΛ! Χρειάζεται μία εβδομάδα για να μάθει κάποιος όλα αυτά που έχει το νομοσχέδιό σας.

Ο στόχος ποιος ήταν; Ο στόχος, λέει, ήταν η αναβάθμιση των γνώσεων, των ικανοτήτων, των δεξιοτήτων των αποφοίτων, καθώς και η ομαλή ένταξη στην εθνική οικονομία. Και σας κάνουμε μία ερώτηση: Πέντε χρόνια κυβερνάτε. Γιατί δεν τα κάνατε όλα αυτά; Έπρεπε να αλλάξει η ονοματολογία και το ΙΕΚ να γίνει ΣΑΕΚ, για να κάνετε όλα αυτά που λέτε; Διότι τίποτα άλλο δεν κάνετε.

Αντικείμενο δεύτερον, λέτε ότι η αλλαγή του ΙΕΚ σε ΣΑΕΚ θα βοηθήσει στη διασύνδεση καταρτισμένων στην αγορά εργασίας. Συγγνώμη, αλλά αυτό γιατί δεν το κάνατε μέχρι τώρα; Τι; Έπρεπε να αλλάξει το ακρωνύμιο;

Και κάτι άλλο. Λέτε ότι θα αναμορφώσετε όλα τα ΕΠΑΛ και θα κάνετε λίγα πιλοτικά ΠΕΠΑΛ, δηλαδή τα πιλοτικά ΕΠΑΛ. Όμως, για να γίνει αυτό, πράγματι χρειάζονται πολλά χρήματα. Αυτά από πού θα τα βρείτε; Αφού, λοιπόν, έχετε χρήματα, γιατί δεν τα καταργείτε και τα ΕΠΑΛ και τα ΓΕΛ και να φτιάξετε τα παλιά –όσοι έχουν γνώση ξέρουν- πολυκλαδικά λύκεια, στα οποία μπορούσε να βρει κανείς και τη βασική κλασική παιδεία, να βγουν δηλαδή μορφωμένοι άνθρωποι και όσοι ήθελαν μπορούσαν να ασχοληθούν με την επαγγελματική κατάρτιση.

Θα μπορούσα πολλές ώρες να μιλάω για τα άρθρα. Θα μπω στον πειρασμό να πω για το άρθρο 40, για το ΚΕΕΚ.

Το ΚΕΕΚ, παιδιά, δεν είναι τούρτα. Είναι Κέντρο Επαγγελματικής Εκπαίδευσης και Κατάρτισης. Έχει, λέει, έναν οργανωτικό συντονιστή διευθυντή. Αυτός θα επιλέγεται όχι μόνο για τα τυπικά του προσόντα –απόφοιτος ΑΕΙ, ξένες γλώσσες, επαγγελματική εμπειρία έξι ετών, κ.λπ.- αλλά και από την προσωπική συνέντευξη. Προσέξτε το αυτό. Εδώ χρειάζεται προσοχή. Ποιος θα πάρει την προσωπική συνέντευξη; Ο νοών νοείτω!

Επίσης, στο άρθρο 14, σε όλα τα ΕΠΑΛ, πέρα από τους διευθυντές συντονιστές διορίζονται και υποδιευθυντές, τη σειρά των οποίων θα την καθορίζει –λέει- ο διευθυντής. Με ποια κριτήρια γίνεται αυτό; Γιατί δεν τα λέτε στους διευθυντές και υποδιευθυντές; Θα καταβάλλετε και έξτρα χρήματα, εξτρά επιδόματα θέσης και ευθύνης. Πώς θα επιλέγονται οι διευθυντές; Πώς θα επιλέγονται οι υποδιευθυντές; «Follow the money», λένε οι Αμερικάνοι. Κι εδώ κομματισμός, κι εδώ η κομματοκρατία σας.

Συμπέρασμα: Το νέο νομοσχέδιο για τη μετατροπή των ΙΕΚ, δημόσιων ή ιδιωτικών, σε ΣΑΕΚ δεν προσθέτει τίποτα διαφορετικό σε αυτό που υπάρχει ήδη. Απ’ ό,τι φαίνεται, η μόνη διαφορά είναι στη χρηματοδότηση και στην ονοματολογία.

Ακόμη, σήμερα η χώρα μας είναι η τριακοστή δεύτερη –το είπε και ένας άλλος συνάδελφος πριν- από τις χώρες του ΟΟΣΑ στο επίπεδο της επαγγελματικής κατάρτισης από τις τριάντα τρεις χώρες. Δεν κάνατε τίποτα πέντε χρόνια! Τίποτα! Ούτε βιβλία αλλάξατε ούτε τα προγράμματα σπουδών αλλάξατε. Ούτε κτηριακή αναμόρφωση κάνατε ούτε εργαστήρια. Πώς θα κάνετε επαγγελματική κατάρτιση χωρίς εργαστήρια; Η επαγγελματική κατάρτιση είναι πιο ακριβή από τη θεωρητική κατάρτιση σε όλον τον κόσμο.

Δυστυχώς μακάρι να μπορούσαμε να βρούμε ένα θετικό πράγμα και να το ψηφίζαμε, αλλά θα το καταψηφίσουμε.

Και πριν τελειώσω, θα ήθελα να σταθώ σε δύο πράγματα που δεν μπορώ να τα αφήσω ασχολίαστα. Είπαν οι συνάδελφοι για τις σχολές καλών τεχνών.

Αγαπητοί μου, είναι πολύ καλές οι σχολές καλών τεχνών και καλλιτεχνικών. Όλοι τις θέλουμε, αλλά να ξέρετε ότι από τα προγράμματα τα εκπαιδευτικά δεν πρέπει να λείπει ένα σχέδιο ανάπτυξης της χώρας μας και, μάλιστα, να είναι ενταγμένο και σε γεωγραφικά κριτήρια, ένα σχέδιο ανάπτυξης της χώρας μας με το συγκριτικό πλεονέκτημα που έχει η Ελλάδα μας στον πρωτογενή της τομέα. Είπαμε, μας αρέσουν τα καλλιτεχνικά και πρώτους και καλύτερους σε εμάς και τα επικροτούμε. Όμως, σκεφτείτε λίγο. Μιμηθείτε λίγο τους Ισραηλίτες τους φίλους μας που είμαστε γείτονες σε αυτή τη γωνιά της γης. Είμαστε περίπου στο ίδιο γεωγραφικό πλάτος και μήκος. Τι έκαναν; Έχουμε ένα κοινό χαρακτηριστικό. Περιβαλλόμεθα από πολύ καλούς γείτονες. Όπως εκείνοι έχουν τους Άραβες, εμείς έχουμε αντίστοιχες γειτονίες εδώ πέρα.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Αυτό που πρέπει να εξασφαλίσει η Ελλάδα με μία υπεύθυνη πολιτική είναι η διατροφή της χώρας. Έπρεπε αυτά τα προγράμματα επαγγελματικής κατάρτισης να εντοπιστούν στον πρωτογενή τομέα. Στη νησιωτική Ελλάδα, παραδείγματος χάριν, έχουμε ένα συγκριτικό πλεονέκτημα στην παραγωγή της αλιείας. Τίποτα εκεί! Στην ηπειρωτική Ελλάδα έχουμε την γεωργία. Μία πεντακάθαρη χώρα είναι η Ελλάδα που θα μπορούσε να παράγει άφθονη την τροφή της όχι μόνο για τη χώρα μας, αλλά και για τις άλλες χώρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, τέλος, θα μπω στον πειρασμό να σχολιάσω αυτό που είπε πριν ο κ. Τσακαλώτος. Είπε ότι από την τεχνική και επαγγελματική εκπαίδευση λείπουν οι πολιτικές που θα φέρουν αποτέλεσμα και θα βοηθήσουν στην αποδοχή των ομοφυλόφιλων και των ομοφυλόφιλων ζευγαριών. Δεν κατάλαβα τι εννοεί. Θέλει να δημιουργήσει ΙΕΚ και ΣΑΕΚ παραγωγής ομοφυλόφιλων ζευγαριών ή γονέων 1 και γονέων 2; Έλεος πια με αυτή την πρόοδο των προοδευτικών δυνάμεων της χώρας τούτης που γυρίζει πίσω όχι μόνο στον Μεσαίωνα, αλλά μας γυρίζει πίσω, αγαπητοί μου, στα χρόνια του Νέρωνα και του Καλιγούλα!

Μη νομίζει ο Μητσοτάκης ότι θα είναι ο πρώτος που θα νομοθετήσει τον γάμο των ομοφυλοφίλων, κυρίες και κύριοι της Νέας Δημοκρατίας! Αυτό το έκανε ο αυτοκράτορας Νέρωνας και αυτός έχει τα πρωτεία! Δεν μπορείτε να του τα πάρετε! Όμως, αυτά μας γυρίζουν ακόμα πιο πίσω. Μας γυρίζουν στην περίοδο των Σοδόμων και των Γομόρρων που βρίσκονται αυτή τη στιγμή στον πάτο της Νεκράς Θάλασσας.

Εκεί μας γυρίζετε, αγαπητοί συνάδελφοι!

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας της Νίκης κ. Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με μια καταγγελία. Στο διεθνές πρακτορείο ειδήσεων «Orthodoxia News Agency», στην ψηφιακή πλατφόρμα «Πεμπτουσία» στο Breefing News, δημοσιεύθηκε ρεπορτάζ της δημοσιογράφου Μαρίας Γιαχνάκη με θέμα: «Κραυγή αγωνίας του Γέροντα Ιουστίνου, Ηγούμενου της Ιεράς Μονής της Αγίας Φωτεινής στο Φρέαρ του Ιακώβ στη Σαμάρεια της Παλαιστίνης». Ο Γέροντας, ο Ηγούμενος Ιουστίνος, αρκετά συχνά –έτσι έγραφε το ρεπορτάζ- εκβιάζεται, προπηλακίζεται και πέφτει θύμα επιθέσεων από αλλόθρησκους κατοίκους της Σαμάρειας, αλλά και από εποίκους. Οι μεν του ζητούν χρήματα, όχι βέβαια με εύσχημο τρόπο, οι δε έποικοι να εγκαταλείψει το μοναστήρι.

Πρόσφατα, την Κυριακή 14 Ιανουαρίου 2024, πάλι τέτοιες ομάδες επιτέθηκαν, έσπασαν πόρτες, θυρωρεία, πέταξαν πέτρες, ρουκέτες στο μοναστήρι και προσπαθούσαν να εισέλθουν από τον μαντρότοιχο για να προβούν σε καταστροφές.

Είναι γνωστό, αγαπητοί μου, ότι όλοι οι μοναχοί μας, οι καλόγεροι, στα προσκυνήματα των Αγίων Τόπων που βρίσκονται εκτός του κέντρου της Ιερουσαλήμ, αντιμετωπίζουν τέτοια προβλήματα για ευνόητους λόγους με αυτό που συμβαίνει σήμερα.

Ο Γέροντας στην Ιερά Μονή Αββά Θεοδοσίου του Κοινοβιάρχη, Ιερόθεος ονόματι, έχει πάει στο νοσοκομείο με βουλωμένα μάτια από το ξύλο. Έχει γλιτώσει από περαστικούς, επειδή τον βρήκαν την τελευταία στιγμή δεμένο χειροπόδαρα πάνω σε δεμάτια με ξύλα να καίγεται.

Ο Γέροντας Γεράσιμος στο Σαραντάριο Όρος –προσκυνήματα στους Αγίους Τόπους είναι αυτά- ο οποίος εκοιμήθη πρόσφατα, πέθανε δηλαδή, είχε βρεθεί μετά από μέρες χειροπόδαρα δεμένος και με μονωτική ταινία στο στόμα μέσα στο μοναστήρι του.

Οι μοναχές στην Ιερά Μονή των Αδελφών του Λαζάρου πολλές φορές έχουν προπηλακιστεί και έπεσαν θύματα κλοπών και εκβιασμών.

Η Ηγουμένη στην Ιερά Μονή Βαϊοφόρου έπεσε θύμα πυρκαγιάς και εκείνη και το μοναστήρι από κακοποιά στοιχεία.

Ο Γέροντας Χρυσόστομος στον Αββά Γεράσιμο στην Ιεριχώ έπεσε θύμα εκβιασμών, απειλών και κλοπών.

Να μην ξεχνάμε ότι οι άνθρωποι αυτοί έχουν αφιερώσει τη ζωή τους στα άγια αυτά προαιώνια προσκυνήματα και δεν έχουν καμμία στήριξη ούτε και κανείς ενδιαφέρεται γι’ αυτούς. Τώρα ειδικά, λόγω του πολέμου δεν υπάρχουν προσκυνητές οι οποίοι πήγαιναν κατά ομάδες στους Αγίους Τόπους στα μοναστήρια. Δεν έχουν χρήματα να δίνουν σε όλους αυτούς που απαιτούν για να τους ηρεμούν και υπάρχει φόβος ότι θα υπάρξουν και θύματα.

Οι λίγοι που είναι στο Πατριαρχείο δεν μπορούν να βοηθήσουν. Δεν μπορεί στη Γάζα ο Αρχιεπίσκοπος Αλέξιος να έχει ανοίξει το ελληνορθόδοξο μοναστήρι και να προστατεύει όλον τον κόσμο, να τους ταΐζει, να τους κοιμίζει και την ίδια ώρα στην Σαμάρια να γίνονται απόπειρες δολοφονίας του Ελληνορθόδοξου Μοναχού και Ηγουμένου -όπως προείπα- Γέροντα Ιουστίνου.

Είτε είναι εγκληματίες αυτοί είτε εκβιαστές είτε Άραβες είτε έποικοι, τα μοναστήρια πρέπει να προστατευθούν. Και πρέπει η πατρίδα να κάνει κάτι γι’ αυτό, αλλιώς θα συμβεί ότι έπαθε ο -μετέπειτα αγιοκαταταχθής- Άγιος Φιλούμενος, ο οποίος ήταν και προκάτοχος του περί ου ο λόγος Γέροντος Ιουστίνου.

Θέλουμε να ρωτήσουμε: «Τι κάνει η ελληνική Κυβέρνηση, το Υπουργείο Εξωτερικών, γι’ αυτό το τόσο σοβαρό θέμα;». Έλληνες ορθόδοξοι μοναχοί κινδυνεύουν. Κινδυνεύει η ίδια τους η ζωή! Προαιώνια προσκυνήματα της Ορθοδοξίας, που διαφυλάχθηκαν στους σκοτεινούς αιώνες της τουρκικής σκλαβιάς, απειλούνται με καταστροφή.

Ασχολείστε, αγαπητοί μου, με γάμους ομοφυλοφίλων και αδιαφορείτε για θέματα, που κρίνεται η εθνική μας αξιοπιστία και αξιοπρέπεια. Προστατέψτε τους άγρυπνους φρουρούς των Αγίων Τόπων, τους ανθρώπους μας! Σώστε τα Ιερά Προσκυνήματα!

(Χειροκροτήματα από την πτέρυγα της Νίκης)

Κυρίες και κύριοι Βουλευτές, και σήμερα θα πω, θα μιλήσω για το θέμα που απασχολεί. Είναι πνευματικό θέμα. Έχει σίγουρα πνευματική διάσταση. Το θέμα του γάμου ομοφυλοφίλων.

Θέλω να τοποθετηθώ, λοιπόν, καθαρά και ξάστερα, ως Έλληνας και χριστιανός ορθόδοξος, πάνω στον μιαρό νόμο -ναι, μιαρό- γιατί έρχεται να μαγαρίσει τον ευλογημένο θεσμό του γάμου και της οικογένειας, που με επιμονή -όχι πάντως ανεξήγητη- προωθεί ταχύτατα ο Πρωθυπουργός κ. Μητσοτάκης. Και το προωθεί με κάθε πολιτικό κόστος, συμπλέοντας με τους πολύχρωμους φορείς προώθησης της ΛΟΑΤΚΙ ιδεολογίας και των δικαιωμάτων.

Θέλει πάση θυσία να χαρακτηριστεί ως «γάμος» -εντός εισαγωγικών η λέξη- η συμβίωση δύο ατόμων του ιδίου βιολογικού φύλου αναγνωρίζοντας στα ζευγάρια αυτά ίσα δικαιώματα με τα ετερόφυλα ζεύγη, ακόμη και αυτό της υιοθεσίας.

Το δημοκρατικό πατριωτικό κίνημα Νίκη -και εγώ, προσωπικώς- από την πρώτη στιγμή υψώσαμε στεντόρεια φωνή και διατρανώσαμε στον ελληνικό λαό, την έντονη αντίθεσή μας. Δηλώσαμε και δηλώνουμε και θα δηλώνουμε ότι θα καταψηφίσουμε το νομοσχέδιο αυτό, όταν έρθει στη Βουλή.

Θα το καταψηφίσουμε, για τους εξής λόγους: Πρώτον, γιατί παραβαίνει το νόμο του Ευαγγελίου και εμείς στη Νίκη δεν ντρεπόμαστε, αντίθετα καυχόμαστε ότι οι πολιτικές μας επιλογές είναι πάντοτε σε απόλυτη αντιστοίχιση και συμφωνία με το Ευαγγέλιο. Το Ευαγγέλιο του Χριστού. Και έχουμε μεγάλη ευθύνη απέναντι στον ελληνικό λαό να του πούμε καθαρά τις αλήθειες αυτές, γιατί όπως έλεγε και ο όσιός μας, ο άγιος Παΐσιος ο Αγιορείτης «όταν παραβαίνει ένας άνθρωπος μια εντολή του Ευαγγελίου ευθύνεται μόνο αυτός. Όταν, όμως …» -εδώ προσοχή- «… κάτι που αντίκειται στις εντολές του Ευαγγελίου, γίνεται από το κράτος νόμος, τότε έρχεται η οργή του Θεού σε όλο το έθνος για να παιδαγωγηθεί».

Δεύτερον. Γιατί, ένας τέτοιος γάμος, ΛΟΑΤΚΙ+ και μια τέτοια οικογένεια ΛΟΑΤΚΙ, είναι βόμβα στα θεμέλια της παραδοσιακής κοινωνίας μας, που στηρίζεται στον γάμο άνδρα και γυναίκας, οι οποίοι έρχονται σε ένωση, κάνουν παιδιά και δημιουργούν την ευλογημένη οικογένεια. Διαλύεται η πνευματική και κοινωνική βάση της οικογένειας, όπως την ξέρουμε μέχρι σήμερα. Όπως την όρισε ο Δημιουργός μας.

Δύο είναι οι βασικοί πυλώνες για τον άνθρωπο στη βιβλική δημιουργία: «Άρσεν και θήλυ εποίησεν ο Θεός». Και πιο κάτω, στην ίδια συνάφεια: «Αυξάνεσθε και πληθύνεσθε». Μπορεί να ισχύσει η εντολή του Δημιουργού μας, το: «Αυξάνεσθε και πληθύνεσθε» σε ένα ομοφυλόφιλο ζευγάρι; Μόνο μέσα από την ευλογημένη σχέση ανδρός και γυναικός δημιουργούνται ευλογημένες κοινωνίες και λαοί. Η φυσική ανατομία, εξάλλου, των ανθρωπίνων σωμάτων το αποδεικνύει. Η συμπληρωματικότητα των δύο φύλων είναι φανερή.

Αγαπητοί μου, η διαφορετικότητα των ψυχικών κόσμων άνδρα και γυναίκας είναι απαραίτητη για την ισορροπημένη ανάπτυξη του παιδιού. Πατέρας και μητέρα αλληλοσυμπληρώνονται. Η μητέρα προσφέρει την κοσμοξάκουστη στοργή της και την γαλήνια –μέχρι θυσίας- φροντίδα των παιδιών της, ενώ ο πατέρας εισφέρει την συναισθηματική σταθερότητα και τα ηθικά όρια. Αυτή είναι η οικογένεια, όπως μας την παρέδωσαν οι ευκλεείς, οι σπουδαίοι πρόγονοί μας.

Οι οικογένειες ΛΟΑΤΚΙ είναι κακέκτυπα. Προϊόν της ατζέντας του δικαιωματισμού, που σαπίζει και κατατρώγει τα σπλάχνα της Δύσης, με οργανωμένο βέβαια τρόπο. Πρόκειται για τον εισαγόμενο δικαιωματισμό, των Liberals -όπως ονομάζονται- των ΗΠΑ.

Τρίτον. Γιατί θα καταψηφίσουμε. Γιατί, η πολιτική της επιβολής της ΛΟΑΤΚΙ ατζέντας που προωθούν παγκόσμια οι κύκλοι της αποκαλούμενης «Νέας Τάξης Πραγμάτων», την οποία έρχεται να υπηρετήσει ο κ. Μητσοτάκης, ξεπερνά κατά πολύ το μέτρο που ο ελληνικός λαός έχει ενσταλαγμένο, εδώ και χιλιετίες, στο εθνικό αισθητήριο επιβίωσής του.

Στο σημείο αυτό θέλω να ξεκαθαρίσω τα πράγματα, αναφορικά με τους ομοφυλόφιλους συμπολίτες. Η Νίκη και οι άνθρωποί της, με τη στάση μας αυτή, κατά του γάμου -ψευτογάμου ΛΟΑΤΚΙ- δεν αντιμαχόμαστε όσους και όσες από τους συνανθρώπους μας παρεκκλίνουν σεξουαλικά από την παραδοσιακή ετερόφυλη σχέση. Δεν επιζητούμε επουδενί τον κοινωνικό αποκλεισμό τους ούτε κάνουμε διακρίσεις σε βάρος τους. Το κυριότερο: Δεν διακατεχόμαστε από πνεύμα αποστροφής ή μίσους. Εικόνες του Θεού είναι και αυτοί.

Την παρέκκλισή τους, όμως, απορρίπτουμε. Όχι, απλά, γιατί είναι μια επιλογή αφύσικη με μόνο σκοπό την ηδονή, αλλά κυρίως γιατί η Εκκλησία μας τη θεωρεί -και πολύ σωστά- ως αμαρτία, ως «σωτηριολογική αστοχία». Αυτός είναι ο θεολογικός όρος. Με βάση αυτή την παραδοχή απορρίπτουμε τον γάμο ομοφυλοφίλων.

Τέταρτον, γιατί καμμία πραγματική ανάγκη δεν υπάρχει να διχαστεί, όπως ήδη διχάζεται, η κοινωνία από την εμμονική και εγωιστική -θα έλεγα- επιλογή του Πρωθυπουργού να επιβάλει το ψευτογάμο ΛΟΑΤΚΙ. Το θέμα τίθεται από τον κύριο Πρωθυπουργό στη βάση των ανθρωπίνων δικαιωμάτων για να εξασφαλίσει -όπως λέγει- πλήρη εξίσωση των εννόμων συνεπειών του γάμου ομοφύλων με τον γάμο των ετερόφυλων, ακόμη και στο δικαίωμα για υιοθεσία. Και μην επικαλείστε ως δικαιολογία την Ευρωπαϊκή Σύμβαση των Ανθρωπίνων Δικαιωμάτων. Δεν σας υποχρεώνει να θεσμοθετήσετε τον ομόφυλο γάμο.

Το Ευρωπαϊκό Δικαστήριο, εξάλλου, δέχεται την εξουσία κάθε κράτους-μέλους, τόσο να απαγορεύει τον γάμο μεταξύ ατόμων του ιδίου φύλου, όσο και να μην επιτρέπει την υιοθεσία από ζευγάρια του ίδιου φύλου. Ακόμη και αν το προς υιοθεσία παιδί είναι τέκνο του ενός μέλους των ομόφυλων ζευγαριών.

Αδυνατούμε να κατανοήσουμε τη σπουδή του κ. Μητσοτάκη να προσφέρει γάμο και υιοθεσία στα ομόφυλα ζευγάρια. Ήδη το νομικό μας σύστημα παρέχει επαρκή νομική κάλυψη, ισότιμη με εκείνη που παρέχει στους ετερόφυλους έγγαμους.

Με τον ν.4356/2015 προβλέπεται το σύμφωνο συμβίωσης και μεταξύ ατόμων του ιδίου φύλου, ενώ με τον ν.4358/2018 επετράπη η αναδοχή τέκνων και για τους συμβιούντες με σύμφωνο συμβίωσης, ακόμη και του ιδίου φύλου. Όχι ότι επικροτούμε αυτούς τους νόμους. Καθόλου! Αλλά υπάρχουν και δίνουν λύσεις ισοτιμίας στους ομοφυλόφιλους.

Τα στατιστικά στοιχεία δείχνουν ότι τα μέλη της κοινότητας ΛΟΑΤΚΙ ελάχιστα επιθυμούν να δώσουν νομική υπόσταση και δημοσιότητα στη συμβίωση τους. Το 2021 μόνον τριακόσια δεκατέσσερα ομόφυλα ζευγάρια έκαναν σύμφωνο συμβίωσης. Το 2022 πεντακόσια επτά. Άλλοι ΛΟΑΤΚΙ στέκονται διστακτικά απέναντι στην χρήση του συμφώνου συμβίωσης, που τους εξασφαλίζει νομικά, όσο και ο γάμος.

Ποια δικαιολογία έχει η σπουδή του κ. Μητσοτάκη; Προς τι, λοιπόν, ο «γάμος» και η «τεκνοθεσία» -εντός εισαγωγικών οι λέξεις, αν όχι για την επιβολή στην κοινωνία της παγκόσμιας προωθούμενης ΛΟΑΤΚΙ ατζέντας, που διαλυτικός στόχος της, είναι το φύλο και η οικογένεια.

Αντιδρούμε γιατί, πέμπτον, η Εκκλησία μας με τη μακραίωνη διδασκαλία της αταλάντευτα απορρίπτει έναν τέτοιο γάμο. Ήδη στο Άγιον Όρος πολλοί Μητροπολίτες προσωπικώς και Μητροπόλεις με τις συνάξεις του κλήρου τους απορρίπτουν τον νόμο. Ο Αρχιεπίσκοπος και η Ιερά Σύνοδος ακόμη δεν εκφράστηκαν συνοδικώς, αλλά μαθαίνουμε ότι προγραμματίστηκε έκτακτη συνεδρία για την Τρίτη 23 Ιανουαρίου της Ιεράς Συνόδου όλης της ιεραρχίας της Εκκλησίας της Ελλάδος για το λεπτό αυτό θέμα. Προσδοκούμε, λοιπόν και είμαστε σίγουροι για δυναμική παρέμβαση της Ιεράς Συνόδου.

Αλλά και άλλα δόγματα είναι αντίθετα και τάχθηκαν κατά του γάμου και υπέρ της παραδοσιακής οικογένειας, όπως η σύνοδος των εν Ελλάδι καθολικών, η συντριπτική πλειοψηφία του ελληνικού λαού συντάσσεται με την παραδοσιακή οικογένεια. Για ποιους λοιπόν γίνεται ο θόρυβος; Για τα οκτακόσια περίπου ζευγάρια ομοφυλοφίλων που ως τώρα έκαναν, όπως πληροφορούμαστε από τα μέσα μαζικής ενημέρωσης, σύμφωνο συμβίωσης;

Έκτον, διαφωνούμε γιατί ο γάμος ΛΟΑΤΚΙ αναγκαστικά συνεπάγεται και την υιοθεσία παιδιών από το ομοφυλόφιλο ζευγάρι. Νοιάζεστε για τα δικαιώματα των ομοφυλοφίλων και την ίδια στιγμή αδιαφορείτε για το αληθινό συμφέρον των παιδιών που θα υιοθετηθούν από τέτοια ζευγάρια ομοφυλόφιλων ανδρών ή δύο λεσβιών ή δύο τρανς. Αγνοείτε τους ψυχοσωματικούς και κινδύνους που θα βιώσουν, το βιωματικό στίγμα ότι δεν μεγαλώνουν με φυσικούς γονείς, τις τραυματικές εμπειρίες στο σχολικό και κοινωνικό περιβάλλον με απορριπτικές συμπεριφορές και χλευασμό, απομόνωση και περιθωριοποίηση; Αγνοείτε τον κίνδυνο επιρροών από τις σεξουαλικές προτιμήσεις και συμπεριφορές των γονέων του, γονέας 1 ή και 2 ή όπως αλλιώς αφύσικα πάντως θα τους ονομάζετε; Δεν γνωρίζετε ότι τα παιδιά μαθαίνουν διά της μιμήσεως; Έλεγε ο Αριστοτέλης ότι «το παιδί εστί το μιμητικότατο των όντων»; Και εκείνα πάλι περί τεκνοθεσίας μέσω της παρένθετης μητέρας, αυτή δεν είναι και η επιθυμία του Αρχηγού του ΣΥΡΙΖΑ εξάλλου;

Έβδομον, αντιδρούμε, λοιπόν, διότι αντί να κοροϊδεύετε, κύριε Πρωθυπουργέ, τον ελληνικό λαό με τον ψευτογάμο ΛΟΑΤΚΙ δήθεν σαν μία πράξη ισότητας και δικαιοσύνης για μία ολιγάριθμη κοινωνική ομάδα ομοφυλοφίλων που δεν τους αρκεί το σύμφωνο συμβίωσης και θέλουν να κάνουν γάμο, η Νίκη σάς αντιπροτείνει να υπερασπιστείτε την πατροπαράδοτη οικογένεια και την τιμημένη πολυτεκνία.

Προκαλεί, αγαπητοί μου, αλγεινή εντύπωση αυτή η εμμονή, όταν την ίδια στιγμή η πατρίδα μας γηράσκει και αργοπεθαίνει και οι νέοι μας επιλέγουν είτε να μη δημιουργούν τη δική τους οικογένεια είτε να αποφεύγουν συνειδητώς την τεκνοποιία για λόγους κυρίως οικονομικούς. Θα πάρετε λοιπόν μέτρα αμέσως, μέτρα επαρκή για να λυθεί το μεγάλο πρόβλημα, το υπ’ αριθμόν 1 της ελληνικής κοινωνίας, το δημογραφικό; Όχι με την εισαγωγή και νομιμοποίηση αλλοεθνών και αλλοθρήσκων Ασιατών, όπως διατείνεστε, αλλά με αύξηση του ελληνικού πληθυσμού. Αντί να ευνοείτε τον ομοφυλόφιλο ψευτογάμο με τόσο πάθος, λες και αυτό είναι το βασικό πρόβλημα της ελληνικής κοινωνίας σήμερα, πάρτε γενναία μέτρα που να ευνοούν τον πατροπαράδοτο γάμο των ετερόφυλων ζευγαριών με σκοπό τη δημιουργία οικογένειας και την απόκτηση τουλάχιστον τριών παιδιών από κάθε οικογένεια.

Αγαπητέ μου κύριε Μητσοτάκη, κύριε Πρωθυπουργέ, σας απευθύνουμε τον λόγο αυτό με κάθε περίσκεψη και σοβαρότητα, γιατί το μόνο που κάνετε είναι να διχάζετε την κοινωνία.

Και να πω και κάτι άλλο. Αν περάσει, θα δημιουργήσει και πρόβλημα στα σχολεία. Ποιο θα είναι το πρότυπο της οικογένειας που θα διδάσκεται στα σχολεία; Μου θυμίζει εκείνο που πάθαμε όταν ψηφίστηκε η προδοσία των Πρεσπών. Τον Ιούνιο είχαμε χάρτες με Σκόπια και τον Σεπτέμβριο μας έστειλαν γεωγραφίες με χάρτες που έγραφαν, το όνομα -δεν θέλω να το αναφέρω- της προδοσίας.

Και να πω και κάτι άλλο χθες σε μία παρέμβαση είπα ότι, δυστυχώς, μέσα στα σχολεία γίνεται αυτή η ύπουλη προπαγάνδα στα παιδιά, ένα ύπουλο παιδομάζωμα. Και θα δείξω -είπα σε κάποιο συνάδελφο- δύο, τρία βιβλία. Μέχρι πρόπερσι, αν θυμάμαι καλά, στα βιβλία γλώσσας που κυκλοφορούσαν μεταξύ των μαθητών διαβάζαμε κείμενα στα οποία προωθούνταν απροκάλυπτα η παιδεραστία.

Αυτό είναι βιβλίο νεοελληνικής γλώσσας πρώτης γυμνασίου. Δεκαέξι χρόνια ήταν μέσα στις σάκες των παιδιών, όπου καμάρωνε ένα κείμενο που τιτλοφορείται «Οσάκις». Περιγράφει με εντελώς αθώο τρόπο τον δεσμό ενός εικοσιπεντάχρονου άνδρα με μια μαθήτρια δεκαπεντάχρονη. Τα είχαν φτιάξει λέει το κείμενο. Και μάλιστα διαβάζουμε κείμενα ότι ο Σάκης ήταν ηλεκτρολόγος είκοσι πέντε ετών, τα είχε φτιάξει με την Αλέκα, μία από τις μαθήτριες της τάξης. Ακούστε κείμενα για σχολική αίθουσα: «Ψηλή και αδύνατη η Αλέκα με κοντά ξανθά μαλλιά και μεγάλα καστανά μάτια, μακρύ λαιμό και μακριά χέρια και πόδια, κάπως ξερακιανή, αλλά ζόρικη». Ποιητικά κείμενα, μπράβο! Και από κάτω έχει ερωτήσεις που δεν καταδικάζεται ο δεσμός του εικοσιπεντάχρονου άνδρα με τη δεκατετράχρονη μαθήτρια. Αυτά λέγονται σε δωδεκάχρονα παιδιά.

Στη Γ΄ γυμνασίου έχει, αγαπητοί συνάδελφοι, κείμενο που το υπογράφει κάποιος Πίτερ Νταλγκλίς με τίτλο «νεανικός ιδεαλισμός». Αυτός ο συγγραφέας κειμένου το οποίο υπάρχει στα σχολικά βιβλία, έχει καταδικαστεί για παιδοβιασμό και παιδοφιλία το 2019 αν θυμάμαι καλά, και ήδη είναι φυλακισμένος στο Νεπάλ. Και αυτός ο άνθρωπος έχει την τιμή να φιλοξενείται στα σχολικά βιβλία.

Δεν θα βρούμε τον Κάλβο, εθνικός ποιητής. Τι δουλειά έχει ο Κάλβος να μας λέει «Όσοι το χάλκεον χέρι βαρύ του φόβου αισθάνονται, ζυγόν δουλείας, ας έχωσι,·θέλει αρετήν και τόλμην η ελευθερία»; Αυτά δεν πρέπει να τα ακούν τα παιδιά. Πρέπει να διαβάζουν κείμενα που υπογράφουν παιδεραστές. Δεν θα βρούμε Βαλαωρίτη. Δεν θα βρούμε τους μεγάλους συγγραφείς Κόντογλου ακόμη και Καρκαβίτσα κ.λπ..

Θα βρούμε άλλους, όπως ο επόμενος συγγραφέας -δεν έχω τίποτα προσωπικό- στην Γ΄ γυμνασίου πάλι στα βιβλία γλώσσας -και τελειώνω με αυτό- όπου έχει κείμενο με τίτλο «Παραπλανητικά». Διαβάζουμε και εδώ κάποια ωραία πράγματα. «Ο πλανήτης Άρης θα εμπνεύσει», γράφει το σχολικό κείμενο, «πολύ κόσμο πάνω σε νέους σκοπούς. Οι σκοποί αυτοί ίσως να είναι ερωτικοί». Και από κάτω γράφει: «Αυτό το μήνα οι συμπτώσεις θα ενισχύσουν τις ερωτικές σας σχέσεις»! Παροτρύνσεις σε δεκαπεντάχρονα παιδιά να ενισχύσουν τις ερωτικές τους σχέσεις! Υπογραφή: Κώστας Λεφάκης. Βεβαίως, ο κ. Λεφάκης έχει θέση μέσα στα σχολικά βιβλία! Οι προηγούμενοι συγγραφείς που σας είπα, όπως και ο Σολωμός, ο εθνικός ποιητής, στο γυμνάσιο δεν υπάρχει.

Αυτά είναι τα χάλια της εκπαίδευσης. Αυτή είναι η υποκρισία του ελληνικού κράτους. Καλούμε τους Βουλευτές της Συμπολιτεύσεως για το νομοσχέδιο που ανέφερα ότι να μην ξεχνάτε πως θα έρθετε σε ρήξη αν προχωρήσετε στην ψήφιση με την ορθόδοξη Εκκλησία μας, η οποία στέκεται διαμετρικά αντίθετη με το σύνολο των διατάξεων του επαίσχυντου νομοσχεδίου. Πώς, αγαπητοί συνάδελφοι, θα ξαναμπείτε στους ναούς και στα επισκοπικά γραφεία και θα συμμετάσχετε στις εορταστικές εκδηλώσεις, έχοντας στο ενεργητικό σας τέτοια ανίερη ενδοτικότητα; Πώς θα συμμετάσχετε σε μυστήρια γάμου, όταν έχετε ψηφίσει νόμο που βεβηλώνει τον ιερό θεσμό του γάμου και απαξιώνει την οικογένεια, όταν έχετε νομοθετήσει την αφύσικη οικογένεια του τρίτου φύλου; Πώς θα αντιμετωπίσετε τη δυστυχία των άτυχων παιδιών τα οποία με το δικό σας νομοθέτημα θα ζήσουν σε μια αφύσικη οικογένεια και θα υποστούν την επώδυνη απόρριψη των άλλων παιδιών;

Αγαπητοί, το πιο καλό μαξιλάρι είναι η καθαρή συνείδηση. Μην την μπαζώνετε, μην ακούτε στις σειρηνωδίες του κ. Σκέρτσου. Αυτός κάποια στιγμή θα φύγει από δίπλα σας. Η συνείδησή σας, όμως, θα παραμείνει και θα σας γρατζουνά διά βίου.

(Χειροκροτήματα από την πτέρυγα της Νίκης)

Μην ψηφίζετε νομοσχέδια αντίχριστα, γιατί υπάρχουν και λειτουργούν οι πνευματικοί νόμοι. Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Τον λόγο έχει ο κ. Χρήστος Κέλλας από τη Νέα Δημοκρατία για επτά λεπτά.

Μετά θα λάβει τον λόγο ο κ. Σκρέκας προφανώς για την τροπολογία.

Ελάτε, κύριε Κέλλα, έχετε τον λόγο.

**ΧΡΗΣΤΟΣ ΚΕΛΛΑΣ:** Ευχαριστώ, κύριε Πρόεδρε.

Κύριοι Υπουργοί, κύριε Πρόεδρε, κυρίες και κύριοι συνάδελφοι, συζητάμε σήμερα την πρώτη από μια σειρά από μεταρρυθμίσεις τις οποίες θα εισάγει το Υπουργείο Παιδείας το επόμενο διάστημα, η οποία δεν είναι καθόλου τυχαίο ότι αφορά την επαγγελματική εκπαίδευση, τον τομέα αυτό που, δυστυχώς μέχρι σήμερα δεν έχει πάρει τη θέση που του αναλογεί στη χώρα μας. Στην Ελλάδα, σε αντίθεση με ό,τι συμβαίνει στις χώρες της κεντρικής Ευρώπης, όπως Γερμανία, Αυστρία, Ελβετία, καταγράφεται ένα από τα χαμηλότερα ποσοστά μαθητών που επιλέγουν να λάβουν επαγγελματική κατάρτιση. Το ποσοστό αυτό μετά βίας αγγίζει το 34%, τη στιγμή που ο αντίστοιχος ευρωπαϊκός μέσος όρος είναι 48,7%. Αυτό σίγουρα έχει να κάνει με την κουλτούρα μας, έχει όμως να κάνει και με αντικειμενικές συνθήκες, όπως είναι η απορρόφηση αποφοίτων των σχολών αυτών στην αγορά εργασίας. Και εκεί τα ποσοστά είναι για τη χώρα μας απογοητευτικά. Το 33% των νέων ηλικίας είκοσι πέντε έως είκοσι εννέα ετών που είναι απόφοιτοι σχολών επαγγελματικής εκπαίδευσης είναι άνεργοι.

Τη δυσμενή αυτή κατάσταση έρχεται να αλλάξει το νομοσχέδιο που εξετάζουμε σήμερα, αναβαθμίζοντας την επαγγελματική εκπαίδευση στην Ελλάδα. Στόχος του δεν είναι άλλος από την ενίσχυση του εθνικού συστήματος επαγγελματικής εκπαίδευσης και κατάρτισης μέσα από την ενδυνάμωση της συνεργασίας και της συνέργειας μεταξύ επαγγελματικής εκπαίδευσης και επαγγελματικής κατάρτισης, τη συνεργασία μεταξύ διαφορετικών επιπέδων του εθνικού πλαισίου προσόντων και την ένταξη σπουδαστών και αποφοίτων στην αγορά εργασίας.

Ας δούμε, όμως, τι προβλέπεται στις ρυθμίσεις του υπό εξέταση νομοσχεδίου. Πρώτον, προβλέπεται η αναβάθμιση των ΙΕΚ και η μετονομασία τους σε Σχολές Ανώτερης Επαγγελματικής Εκπαίδευσης, ΣΑΕΚ. Στις σχολές αυτές που αναδιαρθρώνονται ριζικά ενσωματώνονται εκατόν τριάντα νέοι οδηγοί κατάρτισης, δηλαδή εκατόν τριάντα νέα προγράμματα σπουδών που αντιστοιχούν στο επίπεδο 5 του εθνικού πλαισίου προσόντων. Αυτοί οι οδηγοί κατάρτισης εν πολλοίς περιλαμβάνουν και περιγράφουν νέα επαγγέλματα.

Η αναδιάρθρωση των ΣΑΕΚ για την οποία μιλάμε συνίσταται αφ’ ενός μεν στη διάκριση μεταξύ του τομέα επαγγελματικής κατάρτισης ο οποίος παρέχει, εκτός από προγράμματα αρχικής επαγγελματικής κατάρτισης, προγράμματα αναβάθμισης δεξιοτήτων και επικαιροποίησης γνώσεων του τομέα επαγγελματικής ανάπτυξης και συμβουλευτικής που θα διαδραματίσει καθοριστικό ρόλο στην υποστήριξη και την καθοδήγηση των καταρτιζομένων και των αποφοίτων και αφ’ ετέρου στην προώθηση της διασύνδεσης με επιχειρήσεις υποδοχής, καθώς και στη δημιουργία ηλεκτρονικής πύλης των ΣΑΕΚ. Σημειώνω ότι επιδίωξή μας είναι οι ΣΑΕΚ να αποκτήσουν έναν εξαιρετικά διευρυμένο ρόλο σε ό,τι αφορά τη διασύνδεση των καταρτιζομένων και των αποφοίτων τους με την αγορά εργασίας σε τοπικό, περιφερειακό και κλαδικό επίπεδο.

Δεύτερον, θεσμοθετούνται τα Κέντρα Επαγγελματικής Εκπαίδευσης και Κατάρτισης, τα ΚΕΕΚ. Προβλέπεται συγκεκριμένα η ίδρυση εξήντα ΚΕΕΚ. Πρόκειται για εξήντα campus που θα είναι στοχευμένα θεματικά. Τα ΚΕΕΚ αναμένεται να συμβάλουν στην ανάπτυξη συνεργειών μεταξύ όλων των δομών της επαγγελματικής εκπαίδευσης και κατάρτισης, καθώς και στη σύνδεσή τους με την αγορά εργασίας, αλλά και την τοπική οικονομία. Σε κάθε ΚΕΕΚ θα συνυπάρχουν και θα αλληλεπιδρούν ΣΑΕΚ, Επαγγελματικά Λύκεια και Εργαστηριακά Κέντρα.

Τρίτον, ένα εξαιρετικά σημαντικό στοιχείο που εισάγει το νομοσχέδιο είναι η ίδρυση και λειτουργία των γραφείων επαγγελματικής ανάπτυξης και σταδιοδρομίας που θα συνιστούν οργανικές μονάδες των ΚΕΕΚ.

Ταυτόχρονα, πολύ θετικό αντίκτυπο θα έχει και η μεταφορά όλων των καλών πρακτικών που έχουν εφαρμοστεί πιλοτικά στα πρότυπα ΕΠΑΛ στα ΕΠΑΛ, όπως είναι για παράδειγμα η επιτροπή συντονισμού του πρότυπου επαγγελματικού λυκείου, η πρακτική άσκηση των μαθητών, η εφαρμογή νέων προγραμμάτων σπουδών και η εναρμόνισή τους με τις ανάγκες της τοπικής οικονομίας, η δημιουργία εικονικών επιχειρήσεων και άλλα. Η αναβάθμιση της επαγγελματικής εκπαίδευσης θα υλοποιηθεί εξάλλου και μέσω της ενίσχυσης της προοπτικής ανάπτυξης ερευνητικών και εκπαιδευτικών διεθνών συνεργασιών, καθώς και διά της επιμόρφωσης των εκπαιδευτικών στα αντικείμενα της διδασκαλίας τους.

Σημαντικά μέρη της αναμόρφωσης του εκπαιδευτικού αυτού τομέα στην Ελλάδα συνιστούν και η συνεργασία με ακόμα περισσότερες επιχειρήσεις στο πλαίσιο της πρακτικής άσκησης των σπουδαστών, αλλά και η εφαρμογή νέων εκπαιδευτικών μεθόδων με καινοτόμες προσεγγίσεις διδασκαλίας και πρακτικής άσκησης.

Τέλος, με το εν λόγω νομοσχέδιο ενισχύονται τα εργαστηριακά κέντρα με σύγχρονο εξοπλισμό αξίας άνω των 100 εκατομμυρίων ευρώ, ο οποίος ήδη παραδίδεται. Ο εκπαιδευτικός του ΕΠΑΛ που ορίζεται ως τομεάρχης αναλαμβάνει να παρακολουθεί συντονισμένα κατά ενιαίο τρόπο το σύνολο της εκπαιδευτικής διαδικασίας και καθιερώνεται η εβδομάδα προσανατολισμού κατά τη διάρκεια της οποίας οι μαθητές περιηγούνται σε εργαστηριακούς χώρους και παρακολουθούν την υλοποίηση μαθημάτων όλων των τομέων και ειδικοτήτων με σκοπό τη συνειδητή επιλογή τομέα και ειδικότητας.

Κυρίες και κύριοι συνάδελφοι, για να γίνει η επαγγελματική εκπαίδευση και κατάρτιση πρώτη επιλογή για τους περισσότερους συμπολίτες μας θα πρέπει να αποκτήσει κατάλληλο θεσμικό πλαίσιο, οργάνωση και συντονισμό που έχει στις υπόλοιπες ευρωπαϊκές χώρες. Την ανάγκη αυτή αφουγκράστηκε ήδη από το 2020 η Κυβέρνηση της Νέας Δημοκρατίας και έρχεται σήμερα να την ικανοποιήσει με ευρύτερο τρόπο, αναβαθμίζοντας ουσιαστικά την παρεχόμενη επαγγελματική κατάρτιση και διασυνδέοντάς την με την αγορά εργασίας και τις ανάγκες των τοπικών κοινωνιών και των επιχειρηματικών ζωνών. Πρόκειται για μια σημαντική μεταρρύθμιση που θα δώσει στην επαγγελματική εκπαίδευση τη θέση που της αναλογεί, γι’ αυτό και σας καλώ να την υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο Υπουργός Ανάπτυξης, ο κ. Σκρέκας, για να αναπτύξει την τροπολογία με γενικό αριθμό 72 και ειδικό αριθμό 2.

Ελάτε, κύριε Υπουργέ, έχετε τον λόγο

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Θα ήθελα να ενημερώσω τους Βουλευτές για την κατάθεση τροπολογίας με γενικό αριθμό 72 και ειδικό αριθμό 2. Είναι μια πολύ σημαντική τροπολογία, γιατί περιλαμβάνει μία νέα δέσμη τεσσάρων μέτρων για την αντιμετώπιση του μεγαλύτερου προβλήματος που σήμερα ταλανίζει τα νοικοκυριά, που είναι η ακρίβεια βεβαίως.

Μέχρι τώρα έχουμε πάρει μια σειρά από μέτρα, προσπαθώντας να τιθασεύσουμε τις πληθωριστικές πιέσεις και την ακρίβεια, όπως είναι το «καλάθι του νοικοκυριού», όπως είναι η πρωτοβουλία μόνιμης μείωσης τιμής και βεβαίως όπως είναι οι χιλιάδες έλεγχοι κατά της αισχροκέρδειας που διενεργούμε καθημερινά και που τα αποτελέσματα αυτών των ελέγχων ανακοινώνονται στον Τύπο.

Τώρα, οι συγκεκριμένες διατάξεις έχουν έναν βασικό στόχο, να συγκρατήσουν κατ’ αρχάς τις τιμές των προϊόντων και να μην ανατιμώνται αδικαιολόγητα και, κατά δεύτερον, συγκεκριμένες και πολύ μεγάλες κατηγορίες καταναλωτικών προϊόντων να δούμε τις τιμές τους στα ράφια των σουπερμάρκετ να μειώνονται. Ποιες είναι αυτές οι κατηγορίες; Οι κατηγορίες αυτές των καταναλωτικών προϊόντων που θέλουμε να δούμε τις τιμές στο ράφι να μειώνονται είναι οι βρεφικές πάνες και τα βρεφικά γάλατα, τα απορρυπαντικά, τα προϊόντα προσωπικής φροντίδας και τα καθαριστικά σπιτιού, καθώς επίσης φρούτα, λαχανικά νωπά και κρέατα.

Αυτές οι κατηγορίες που προανέφερα, σύμφωνα με την χαρτογράφηση της αγοράς που έχει γίνει από τους ελεγκτικούς μηχανισμούς της πολιτείας, που είναι η Επιτροπή Ανταγωνισμού, η ΔΙΜΕΑ, αλλά και η Γενική Γραμματεία Καταναλωτή, έχει διαπιστωθεί ότι αποκλίνουν σε ό,τι αφορά τις τιμές ραφιού από την υπόλοιπη Ευρώπη. Με αυτόν τον τρόπο, λοιπόν, προσδοκούμε και θα ανακοινώσουμε ότι οι τιμές αυτές των προϊόντων στα ράφια θα αποκλιμακωθούν αμέσως μετά την εφαρμογή των μέτρων.

Συγκεκριμένα, στο άρθρο 1 με τίτλο: «Εξορθολογισμός και διαφάνεια τιμών», στην πρώτη παράγραφο περιγράφεται ότι από την 10η Ιανουαρίου 2024 όσα προϊόντα ανατιμηθούν στα ράφια των σουπερμάρκετ δεν θα επιτρέπεται να προωθούνται και έτσι να προσελκύουν καταναλωτές. Τι σημαίνει αυτό; Σημαίνει ότι οι εταιρείες οι οποίες θα ανατιμήσουν τα προϊόντα αυτά δεν θα μπορούν να τα προωθήσουν και δεν θα μπορούν να επικοινωνήσουν αυτές τις εκπτώσεις στα καταστήματα των σουπερμάρκετ, με αποτέλεσμα να έχουν ανταγωνιστικό μειονέκτημα πολύ μεγάλο σε σχέση με τα ανταγωνιστικά προϊόντα και με αυτόν τον τρόπο πραγματικά πιστεύουμε ότι οι ανατιμήσεις μεγάλων κατηγοριών προϊόντων οι αδικαιολόγητες θα τερματιστούν. Αυτό αφορά όλα τα προϊόντα, τα οποία πωλούνται σήμερα στο οργανωμένο λιανεμπόριο και στα σουπερμάρκετ. Δεν επικεντρώνεται αυτό το μέτρο σε συγκεκριμένες κατηγορίες, αλλά αφορά όλες τις κατηγορίες και όλα τα προϊόντα που πωλούνται στα σουπερμάρκετ.

Και μπορώ να σας πω ότι από τη στιγμή που ανακοινώσαμε την πρόθεσή μας να εφαρμόσουμε αυτό το μέτρο ήδη έχουμε μηδενικές ανατιμήσεις, έχουμε μηδενικές ανακοινώσεις ανατιμήσεων -να το πω πιο σωστά- προμηθευτών προς τα σουπερμάρκετ.

Στη δεύτερη παράγραφο προσδιορίζουμε ότι οι εκπτώσεις σε συγκεκριμένες κατηγορίες προϊόντων που οι προμηθευτές αυτών των προϊόντων παρέχουν στο λιανεμπόριο, στα σουπερμάρκετ, μειώνονται κατά 30% και αυτή η μείωση, αυτό το όφελος υποχρεωτικά πρέπει να περάσει στον καταναλωτή. Άρα μειώνουμε τις εκπτώσεις των προμηθευτικών εταιρειών προς τα σουπερμάρκετ και τη μείωση αυτή την περνάμε μειώνοντας την τιμή των προϊόντων αυτών στα ράφια των σουπερμάρκετ.

Ποιες κατηγορίες αφορά αυτή η παράγραφος, αυτή η διάταξη; Αφορά τις κατηγορίες που περιέγραψα και έχουν να κάνουν με απορρυπαντικά, με καθαριστικά σπιτιού, με βρεφικές πάνες και προϊόντα προσωπικής φροντίδας, όπως είναι σαμπουάν, αφρόλουτρα και οδοντόκρεμες. Αυτά τα προϊόντα, σύμφωνα με τη μελέτη της Επιτροπής Ανταγωνισμού προ μερικών μηνών, είχαν φανεί ότι οι αρχικές τους τιμές, οι τιμές τους, δηλαδή, στα ράφια, αποκλίνουν σε σχέση με την υπόλοιπη Ευρώπη. Προσδοκούμε με αυτό το μέτρο οι τιμές να μειωθούν. Το μέτρο θα πρέπει να εφαρμοστεί, να έχει ήδη εφαρμοστεί και να φανεί στα σουπερμάρκετ την 1η Μαρτίου, δηλαδή σε ένα και κάτι μήνες από σήμερα. Θα πρέπει τα προϊόντα να πωλούνται από εκείνη τη μέρα και μετά με μειωμένες τιμές και θα ανακοινώσουμε –επαναλαμβάνω- τον τιμοκατάλογο των προϊόντων αυτών πριν και μετά την εφαρμογή των μέτρων για να δουν οι Έλληνες πολίτες ποια εταιρεία και πόσο έχει μειώσει την τιμή των προϊόντων στα ράφια.

Η τρίτη παράγραφος αφορά κάτι το οποίο είναι πάρα πολύ σημαντικό και δεν είναι κάτι παραπάνω από, βεβαίως, την τιμή από το χωράφι στο ράφι νωπών προϊόντων, αγροδιατροφικών προϊόντων, όπως είναι νωπά λαχανικά, φρούτα και κρέατα. Τι πετυχαίνουμε με αυτό; Τι ορίζουμε με αυτό; Υποχρεώνουμε οι τιμές από τον παραγωγό μέχρι και το τελικό κατάστημα του σουπερμάρκετ να είναι καθαρές στα τιμολόγια πώλησης, ώστε να υπάρχει απόλυτη διαφάνεια και με αυτόν τον τρόπο να διορθώσουμε παθογένειες, αλλά και να εξαλείψουμε τη δυνατότητα που έχουν κάποιοι να πωλούν προϊόντα με υψηλότερη τιμή, να δίνουν ένα πιστωτικό από πίσω τιμολόγιο ή μία παροχή προς το σουπερμάρκετ και τελικά στα σουπερμάρκετ να ξεκινάνε να πωλούνται τα προϊόντα από μια υψηλότερη βάση. Θέλουμε απόλυτη διαφάνεια, θέλουμε καθαρές τιμές σε όλη την εφοδιαστική αλυσίδα από τον παραγωγό, τον αγρότη και τον κτηνοτρόφο μέχρι το οργανωμένο κατάστημα των σουπερμάρκετ. Με αυτόν τον τρόπο θα ελέγξουμε ακόμα καλύτερα βεβαίως την πιθανότητα κάποιος να προσπαθήσει να κερδίσει αθέμιτα.

Η τέταρτη και τελευταία παράγραφος σε αυτό το άρθρο έχει να κάνει με ένα πολύ σημαντικό θέμα φυσικά, το οποίο και αυτό έχει προκύψει μετά τη χαρτογράφηση που ένας ελεγκτικός μηχανισμός του δημοσίου έχει πραγματοποιήσει το προηγούμενο διάστημα, η Επιτροπή Ανταγωνισμού. Και, βεβαίως, αναφέρομαι στις τιμές του βρεφικού γάλακτος που διαπιστώθηκε ότι στην Ελλάδα τα βρεφικά γάλατα πωλούνται σε ακριβότερες τιμές από ότι στην υπόλοιπη Ευρώπη.

Εδώ ερχόμαστε με ένα δραστικό μέτρο, περιοριστικό μέτρο, να θέσουμε ένα πλαφόν στο περιθώριο κέρδους των εταιρειών που παράγουν, εισάγουν και διακινούν βρεφικό γάλα στη χώρα. Και με αυτόν τον τρόπο ο στόχος μας είναι οι τιμές στο βρεφικό γάλα στην Ελλάδα να προσεγγίσουν τον μέσο όρο των τιμών στην Ευρώπη. Και το μέτρο αυτό θα πρέπει να ξεκινήσει από 1η Μαρτίου να εφαρμόζεται στα ράφια εκείνων των καταστημάτων όπου πωλείται βρεφικό γάλα. Αυτό αναφέρεται στο άρθρο 2 με το βρεφικό γάλα.

Έχουμε το άρθρο 3, το οποίο αφορά μια δυνατότητα που δίνουμε να υπάρξει σύμβαση με την εταιρεία η οποία διαχειρίζεται τον e-katanalotis, μια πλατφόρμα και μια εφαρμογή που μπορεί να κατεβάσει ο κάθε πολίτης στο κινητό του και με αυτόν τον τρόπο να μπορεί να συγκρίνει τις τιμές των προϊόντων που θέλει να αγοράσει στα διάφορα σουπερμάρκετ και να επιλέγει να τα αγοράσει από εκεί που πωλούνται φθηνότερα, χωρίς να αναγκάζεται βεβαίως να παίρνει το αυτοκίνητο και να πηγαίνει από κατάστημα σε κατάστημα. Είναι μια ηλεκτρονική εφαρμογή πάρα πολύ απλή όπου από το κινητό του μπορεί να πληκτρολογήσει τα προϊόντα τα οποία θέλει να αγοράσει, να δει σε ποια σουπερμάρκετ πωλούνται φθηνότερα και πριν ξεκινήσει από το σπίτι, να επιλέξει από πού θα πάει να τα αγοράσει. Με αυτό τον τρόπο προσφέρουμε διαφάνεια στις τιμές, δίνουμε τη δυνατότητα και την επιλογή στον καταναλωτή να αγοράσει φθηνότερα τα προϊόντα που τον ενδιαφέρουν και, βεβαίως, με αυτό τον τρόπο τονώνουμε τον ανταγωνισμό και βοηθάμε, βεβαίως, και το κριτήριο του καταναλωτή ώστε να επιλέξει τα φθηνότερα προϊόντα. Δίνουμε τη δυνατότητα να υπογραφεί η σύμβαση, να ανατεθεί στην εταιρεία στα ενωσιακά όρια, τα οποία προσδιορίζονται για να μπορέσουμε να προχωρήσουμε σε αναβάθμιση της πλατφόρμας αυτής με νέες δυνατότητες που θα τις ανακοινώσουμε.

Σας ευχαριστώ πάρα πολύ.

**ΧΡΗΣΤΟΣ ΓΙΑΝΝΟΥΛΗΣ:** Μία ερώτηση, κύριε Πρόεδρε, μπορώ να κάνω;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Θέλω και εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Πάμε σε μια σειρά για να ξέρουμε ποιοι θα θέλουν να μιλήσουν για να απαντήσει και ο Υπουργός μετά. Λοιπόν, θα έχει τον λόγο ο κ. Γιαννούλης, ο κ. Καραθανασόπουλος, ο κ. Μάντζος.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Πολύ σύντομα για να μην καταχραστώ τον χρόνο των συναδέλφων και δη των Κοινοβουλευτικών Εκπροσώπων, φαντάζομαι γνωρίζετε ότι ο πληθωρισμός απληστίας στα τρόφιμα έχει φτάσει στο 8,9% και αυτό είναι μια βάση, ένα δεδομένο που ξεκινάει η συζήτηση.

Μπορείτε να μας εξηγήσετε το χρονικό περιθώριο μέχρι την 1η Μαρτίου και για το άρθρο 1 της τροπολογίας σας για τις εκπτώσεις και τις προσφορές, αλλά και για το βρεφικό γάλα; Θέτετε ως στόχο την 1η Μαρτίου. Θα ήθελα πραγματικά, εφόσον αυτό το θέμα ταλανίζει την ελληνική οικονομία και την ελληνική κοινωνία πρωτίστως, γιατί υπάρχει αυτή η καταληκτική ημερομηνία;

Και ειλικρινά θέλω να μας πείσετε ρωτώντας τι αλλάζει στο e-katanalotis από εκείνη τη φαιδρή εικόνα που μας περιέγραφε ο κ. Γεωργιάδης ότι στο Κερατσίνι θα βρω φτηνά αγγουράκια, στα Πετράλωνα φτηνή ντομάτα, στο Χαλάνδρι φτηνά μαρούλια και στην Κηφισιά φτηνά δημητριακά. Δεν μπορώ να καταλάβω και σας ρωτώ επίμονα τι ακριβώς αλλάζει από αυτό που σας περιέγραψα. Δηλαδή, θα γίνει θαύμα και θα είναι μονοθεματικό το «καλάθι του καταναλωτή»; Θα στοχεύει να αγοράσει μόνο ένα προϊόν την ημέρα; Μπορείτε να μας οδηγήσετε εκεί με την πολιτική που ασκείτε, αλλά θα ήθελα περισσότερες πληροφορίες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τι σας κάνει να πιστεύετε, κύριε Υπουργέ, ότι με αυτά τα μέτρα θα μειώσετε τον πληθωρισμό, θα τον τιθασεύσετε, θα κτυπήσετε την ακρίβεια, όταν παρεμφερή μέτρα έχετε πάρει και στο παρελθόν; Θυμίζω το πλαφόν στο κέρδος που έχετε βάλει, το καλάθι της νοικοκυράς και μια σειρά άλλα τέτοια μέτρα τα οποία έχετε φέρει και που επί της ουσίας όχι μόνο δεν έχει αντιμετωπιστεί ο πληθωρισμός των τροφίμων, αλλά αυξάνεται και με μεγαλύτερους ρυθμούς.

Από αυτή την άποψη, όταν η αιτία της ακρίβειας έχει τρεις παράγοντες -τιμές, μισθός, φόροι- τι κάνετε συγκεκριμένα σε αυτούς τους τρεις παράγοντες;

Να πάρουμε τις τιμές. Πώς καθορίζονται; Μόνο και μόνο από μια ασυδοσία κάποιων πολυεθνικών που βεβαίως κάνουν παιχνίδια και έχουν διαφοροποιημένες τιμές ανάλογα με το μέγεθος της εκάστοτε αγοράς που απευθύνονται ή από την καπιταλιστική αγορά η οποία μονοπωλεί και δημιουργεί μονοπωλιακές τιμές ή στις πολιτικές που έχετε εφαρμόσει, για παράδειγμα απελευθέρωση των αγορών, ενέργεια, ακριβό ενεργειακό μείγμα;

Τι θα κάνετε για να αντιμετωπίσετε τον τεράστιο ανταγωνισμό που οδηγεί και σε πολέμους και σε συγκρούσεις για τον έλεγχο των εφοδιαστικών αλυσίδων; Ήδη τώρα στείλατε καράβι στην Ερυθρά Θάλασσα για να αντιμετωπίσετε –λέει- τους Χούθι. Πώς αυξάνονται οι τιμές και το κόστος μεταφοράς;

Δεύτερο ζήτημα είναι ο μισθός και οι συντάξεις. Ποια είναι η πολιτική σας; Αυξήσεις που δεν καλύπτουν τον επίσημο πληθωρισμό -δεν λέμε για τον ανεπίσημο- και, βεβαίως, ούτε καν τις τεράστιες απώλειες τις οποίες είχαν τα προηγούμενα χρόνια οι μισθωτοί και οι συνταξιούχοι. Η συλλογική σύμβαση εργασίας ζητάνε οι οικοδόμοι να γίνει υποχρεωτική και η Κυβέρνησή σας αρνείται παρά τις τεράστιες ελλείψεις που υπάρχουν σε οικοδόμους όσον αφορά την τεράστια, την πολύ μεγάλη ζήτηση.

Τρίτον, όσον αφορά τους φόρους, για παράδειγμα, πολλά αυξάνονται μέσω της έμμεσης φορολογίας του ΦΠΑ 24% και πάει λέγοντας. Θα ήταν μια τεράστια ανακούφιση για τον κόσμο να καταργηθεί ο ΦΠΑ στα βασικά είδη; Όχι να μειωθεί μια-δύο μονάδες, να καταργηθεί. Γιατί δεν τον καταργείτε, όμως; Γιατί είστε δεσμευμένοι από τις ευρωπαϊκές πολιτικές που υποστηρίζετε και οι τρεις για δημοσιονομική εξυγίανση και πειθαρχία, για να καταστεί το χρέος βιώσιμο το κρατικό. Άρα θέλει πρωτογενή πλεονάσματα.

Να, λοιπόν, που πρέπει να στοχεύσετε. Στους παράγοντες, κόντρα στις αιτίες που διαμορφώνουν αυτό το επικίνδυνο μείγμα, που δεν είναι μόνο ελληνικό. Βεβαίως, ενδεχομένως, στην Ελλάδα να είναι πολύ πιο έντονο, αλλά δεν παίρνετε κανένα απολύτως μέτρο. Απλά ορισμένα επιμέρους, με κάποιες παρονυχίδες ασχολείστε, χωρίς να θέλετε να τα αντιμετωπίσετε. Άρα για να υπάρχει μια αποτελεσματική πολιτική ενάντια στην ακρίβεια, πρέπει να στραφούμε απέναντι στις αιτίες που δημιουργεί την ακρίβεια. Εσείς, όμως, αυτές τις αιτίες τις υπηρετείτε, με αποτέλεσμα τα μέτρα που παίρνετε να είναι αναποτελεσματικά, αλλά και να αναπαράγονται οι αιτίες και οι παράγοντες που οδηγούν στην ακρίβεια.

Γι’ αυτό ακριβώς εμείς λέμε καθαρά ότι χρειάζεται να βαδίσουμε σε άλλο δρόμο, σε άλλο μονοπάτι, ενάντια στην πολιτική που εξυπηρετεί τα συμφέροντα των μονοπωλιακών ομίλων και των πολυεθνικών, ενάντια σε αυτές τις πολιτικές της Ευρωπαϊκής Ένωσης που διαμορφώνουν ακριβά μείγματα με την απελευθέρωση των αγορών και βεβαίως, απέναντι στους φόρους και στη στήριξη των μισθών και των συντάξεων, υπονομεύοντας την ανταγωνιστικότητα και την κερδοφορία των επιχειρηματικών ομίλων.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσω τον λόγο τώρα στον κ. Μάντζο, μετά θα λάβει τον λόγο ο κ. Βρεττός, στη συνέχεια ο κ. Χήτας και αμέσως μετά τον κ. Χήτα, ο κ. Μπιμπίλας.

Ορίστε, κύριε Μάντζο, έχετε τον λόγο

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ κύριε Πρόεδρε.

Τέσσερις παρατηρήσεις πολύ σύντομα, θα ήθελα κι εγώ να κάνω.

Πρώτη παρατήρηση, επί της αρχής. Καλώς τους κι ας άργησαν. Αυτό θα πρέπει να είναι μια πρώτη αποτύπωση, κύριε Υπουργέ, σε σχέση με τη διαπίστωση και τη διάγνωση της ασυδοσίας και της αισχροκέρδειας στην αγορά. Ακούσαμε πριν από λίγες ημέρες τον κύριο Πρωθυπουργό να μας λέει ότι, όντως, υπάρχει αισχροκέρδεια. Εμείς τα λέμε δύο χρόνια. Μας λέγατε ότι κινδυνολογούμε και ότι λαϊκίζουμε. Καλώς τους κι ας άργησαν! Υπάρχει ασυδοσία υπάρχει αισχροκέρδεια και συμφωνούμε ότι πρέπει να παταχθεί. Πόσες ακόμα, όμως, ρυθμίσεις –αναρωτιόμαστε- θα κληθείτε να φέρετε στη Βουλή, για να αντιμετωπίσετε αυτό το ζήτημα αποτελεσματικά; Πόσες ακόμα αναποτελεσματικές τροπολογίες σε άσχετα νομοσχέδια θα κληθείτε να φέρετε ασθμαίνοντας;

Δεύτερη παρατήρηση. Σας ακούσαμε να μιλάτε για ελέγχους, κύριε Υπουργέ, και να επιχαίρετε για ελέγχους που έχουν γίνει από την Επιτροπή Ανταγωνισμού και από τη ΔΙΜΕΑ θα προσθέσω εγώ. Εγώ ρωτώ: Αυτοί οι έλεγχοι και ιδίως στο βρεφικό γάλα από την Επιτροπή Ανταγωνισμού πότε έγιναν; Πότε έγιναν αυτές οι έρευνες; Πότε σας παραδόθηκαν τα πορίσματα; Πότε τελικά επιβλήθηκαν τα πρόστιμα; Διότι με τη δική μας ανάγνωση οι έρευνες έγιναν πολλούς μήνες νωρίτερα, οι εταιρείες συνέχιζαν να αισχροκερδούν και τώρα το όποιο πρόστιμο τους έρχεται ως χάδι, γιατί αφορά τελικά σε ένα μέρος μόνο των ποσών που αισχροκέρδησαν.

Τρίτη παρατήρηση. Σε σχέση με την πλατφόρμα e-katanalotis. Η ερώτηση είναι τεχνική, αλλά και ουσιαστική. Επειδή μιλάτε και εδώ για απευθείας ανάθεση του έργου της αναβάθμισης της πλατφόρμας. Ποιο είναι το ποσό το οποίο θα απαιτηθεί; Εμείς το υπολογίζουμε σε 135.000 €. Είναι σαφές αυτό; Είναι σωστό αυτό; Και σε κάθε περίπτωση, έχει ερωτηθεί η Ενιαία Ανεξάρτητη Αρχή Δημοσίων Συμβάσεων η οποία μαζί με το Ελεγκτικό Συνέδριο τα τελευταία χρόνια σας έχουν καταλογίσει ένα πάρτι απευθείας αναθέσεων στις δημόσιες συμβάσεις;

Τελευταία παρατήρηση. Δι’ υμών, κύριε Υπουργέ, στον Υπουργό Οικονομικών, επειδή πολλές φορές συζητούμε σε αυτήν εδώ την Αίθουσα και στον δημόσιο λόγο, για την ανάγκη να μειωθούν οι έμμεσοι φόροι στα βασικά καταναλωτικά αγαθά και η μόνιμη επωδός από την Κυβέρνηση είναι ότι αυτό το έκανε η Ισπανία και απέτυχε και το εγκαταλείπει.

Σας πληροφορώ, λοιπόν, και να πληροφορήσετε τον κ. Χατζηδάκη με τη σειρά σας, ότι στις 16 Ιανουαρίου η Κυβέρνηση της Ισπανίας ανακοίνωσε ότι στο ελαιόλαδο, τον μειωμένο φόρο προστιθέμενης αξίας του 5%, σκοπεύει να τον μειώσει έτι περαιτέρω και μάλιστα να τον μηδενίσει έως τον Ιούνιο, προκειμένου να συγκρατήσει και να μειώσει τις τιμές του ελαιόλαδου, που λόγω των μετεωρολογικών συνθηκών, έχουν πάρει τον ανήφορο. Σε εμάς έχουν φτάσει στο ζενίθ και η Κυβέρνηση εξακολουθεί να πιπιλά την καραμέλα της δήθεν αποτυχίας της Ισπανίας. Τι έχει να πει η Κυβέρνηση της Νέας Δημοκρατίας γι’ αυτό; Θα αρκεστεί να βλέπει την ακρίβεια ως εργαλείο οικονομικής πολιτικής ή επιτέλους θα ανακουφίσει τους ευάλωτους συμπολίτες;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κι εμείς σας ευχαριστούμε.

Σε αυτό το σημείο, κυρίες και κύριοι συνάδελφοι, επιτρέψτε μου να κάνω μια ανακοίνωση προς το Σώμα, γιατί είναι λίγο επείγουσα σε ό,τι αφορά και τη διαδικασία που έπεται μετά την ανακοίνωση στο Σώμα.

«Κυρίες και κύριοι συνάδελφοι, θέλω να θέσω υπ’ όψιν σας ότι η Εξεταστική Επιτροπή για τη διερεύνηση του εγκλήματος των Τεμπών και όλων των πτυχών που σχετίζονται με αυτό για την οποία η Ολομέλεια της Βουλής έχει ορίσει προθεσμία για την ολοκλήρωση των εργασιών της, την 22α Ιανουαρίου 2024, ζητά παράταση μέχρι τις 22 Φεβρουαρίου του 2024.»

Το ερώτημα, λοιπόν, είναι αν συμφωνεί το Σώμα να δοθεί παράταση λειτουργίας της εν λόγω εξεταστικής επιτροπής μέχρι τις 22 Φεβρουαρίου 2024.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Το Σώμα συνεφώνησε ομοφώνως.

Τον λόγο έχει τώρα ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ κύριε Πρόεδρε.

Κύριε Υπουργέ, κατανοούμε την αγωνία την ανθρώπινη, να αντιμετωπίσετε ένα μείζον πρόβλημα για την ελληνική κοινωνία. Στη συνείδηση, όμως, του ελληνικού λαού έχετε καταγραφεί ως ο Υπουργός της ακρίβειας, γιατί ηγείστε του Υπουργείου της ακρίβειας και όχι του Υπουργείου της Ανάπτυξης. Εκτός, αν τελικά το Υπουργείο Ανάπτυξης αφορά μόνο τις μεγάλες πολυεθνικές εταιρείες που παρακαλετά έρχεστε να τις ρυθμίσετε. Ξέρετε πολύ καλά, όχι γιατί το λέμε εμείς ή γιατί θέλουμε να προσβάλλουμε, αλλά γιατί εσείς ο ίδιος έχετε φέρει ήδη δύο τροπολογίες βράδυ, την τελευταία στιγμή, ασθμαίνοντας –πρόχειρα, κατά το δικό μας τρόπο αξιολόγησης- για να αντιμετωπίσετε το θηρίο που λέγεται ακρίβεια. Μόνο που αυτό το θηρίο δεν τρώει τις πολυεθνικές αλλά το εισόδημα του ελληνικού λαού. Και είναι και τόσο αναποτελεσματικές αυτές οι ρυθμίσεις και οι παρεμβάσεις, γιατί ακριβώς της Κυβέρνησης δεν της ξέφυγε το θηρίο. Το τάισε, το μεγάλωσε και τώρα αυτό το ίδιο θηρίο θα τη φάει, όπως γίνεται με τον πληθωρισμό της απληστίας. Και δεν πειράζει τον ελληνικό λαό αν εσείς θα καταγράψετε κάποια δημοσκοπική ή εκλογική επιτυχία ή αποτυχία για εμάς, αλλά μας ενδιαφέρει πάρα πολύ ότι κατατρώτε το εισόδημα του ελληνικού λαού. Η Κυβέρνηση επενδύει στην ακρίβεια, διότι κατά αυτόν τον τρόπο εισπράττει φόρους. Αδυνατεί να μπει ουσιαστικά στη ρύθμιση αυτού του φαινομένου, μειώνοντας κατακόρυφα στη διατροφική αλυσίδα τον ΦΠΑ. Αυτή είναι μια ουσιαστική παρέμβαση. Όλα τα άλλα που κάνετε ως χάρη στις μεγάλες πολυεθνικές και καταγράφετε εκπομπές, όπου βγαίνετε με casual ενδυμασία δείχνοντας τις τιμές των προϊόντων που είναι στα ράφια των σούπερ-μάρκετ, για να δείξετε στον λαό ότι νοιάζεστε γι’ αυτόν, δεν σημαίνουν τίποτα για την τσέπη του πολίτη. Το ξέρετε πολύ καλά, επενδύετε στην ακρίβεια γιατί οι φόροι οι αυξημένοι οι φόροι οι ειδικοί και οι φόροι από τον ΦΠΑ είναι τόσο υψηλοί που κανείς από τους πολίτες μας δεν θα μπορέσει να ωφεληθεί.

Έρχεστε και λέτε ότι παίρνετε στοιχεία συγκριτικά με τις τιμές πώλησης. Πού, Στο βρεφικό γάλα; Εσείς που αγωνιάτε για το δημογραφικό, είστε οι ίδιοι που κάνετε τα πάντα για να μην τολμήσει κανείς νέος οικογενειάρχης της φυσικής παραδοσιακής ελληνικής οικογένειας να μεγαλώσει την οικογένειά του. Πού στις παιδικές πάνες εκεί εξαντλείται όλη η πολιτική σας ή στις οποιεσδήποτε δαπάνες για τα καθαριστικά; Προφανώς, αυτή η πολιτική από πλευράς απήχησης είναι μια εξοντωτική πολιτική για την οποία δεν κάνετε τίποτα. Γιατί αυτές οι ρυθμίσεις με τις οποίες εσείς πιστεύετε ότι θα τιθασεύσετε τον πληθωρισμό της απληστίας να έχουν εφαρμογή από τον Μάρτιο; Επιτρέπετε, δηλαδή, στις πολυεθνικές αυτόν το ενάμιση μήνα, που εσείς λέτε ότι κερδοσκοπούν ασυστόλως και απλήστως, να έχουν το περιθώριο μέχρι τον Μάρτη να συνεχίσουν αυτή την απληστία; Που ακριβώς είναι η ηθική αποτύπωση του ενδιαφέροντός σας απέναντι στο βαλάντιο του ελληνικού λαού; Να ξέρετε, επομένως, ότι εξορθολογισμός και διαφάνεια των τιμών δεν γίνεται με ανακοινώσεις αλλά με ουσιαστικές παρεμβάσεις. Η απαγόρευση της προώθησης ως ποινή είναι άλλη μια διαδικασία αναποτελεσματική. Ξέρετε πόσοι έχουν παρέμβει πριν από εσάς; Εσείς έχετε παρέμβει τουλάχιστον δύο φορές. Και τι καταφέρατε; Αν δεν μπείτε στην ουσία που έχει να κάνει με τους φόρους -αν ενδιαφέρεστε για τον ελληνικό λαό- αν δεν μπείτε στην ουσία που έχει να κάνει με την κοστολόγηση -όχι σε σχέση με τα υπόλοιπα κράτη αλλά με τις πραγματικές δαπάνες μιας εταιρείας που έχει να κάνει με το μισθολογικό κόστος- κι αν δεν μπείτε στην ουσία να καταλάβετε ότι αυτό που έρχεται κάτω από τις αλλαγές -όσον αφορά την τροφοδοσία, σχετικά με την εμπόλεμη περιοχή που αποκλείει και δυσχεραίνει, όσον αφορά τη μετακίνηση των αγαθών- να ξέρετε ότι δεν θα υπηρετείτε στο Υπουργείο Ανάπτυξης την ανάπτυξη του ελληνικού λαού αλλά την ανάπτυξη των πολυεθνικών.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Θα προτιμούσα, κύριε Πρόεδρε, να ρωτάω και να απαντά ο Υπουργός.

Κύριε Υπουργέ, να ρωτάμε να απαντάτε να κάνουμε έναν διάλογο τέτοιο, αλλά δεν γίνεται.

Γιατί φέρνετε την τροπολογία αυτή σήμερα; Για να καταπολεμήσετε την ακρίβεια, να ρίξετε τις τιμές. Πώς λύνουμε ένα πρόβλημα, κύριε Σκρέκα; Για να λύσουμε ένα πρόβλημα, τι πρέπει να κάνουμε; Να αντιληφθούμε ποια είναι η πηγή του προβλήματος. Έτσι δεν είναι;

Ο Υπουργός Ανάπτυξης πιστεύει δηλαδή - θα κρατήσουμε το σημερινό βίντεο να παίζει- ότι με τη σημερινή τροπολογία θα λύσει το πρόβλημα ή θα το μειώσει και θα το περιορίσει; Θα μας απαντήσετε μετά για να μείνει το βίντεο αυτό. Σήμερα έχει 18 Γενάρη, να δούμε τι ακριβώς θα μας πείτε. Γιατί το λέω αυτό;

Διότι, κύριε Υπουργέ, για ποιον λόγο νομοθέτησε η Κυβέρνηση το market pass; Για να καταπολεμήσει την ακρίβεια. Για ποιον λόγο νομοθέτησε η Κυβέρνηση το fuel pass; Για ποιον λόγο έβαλε τις επιδοτήσεις στο ρεύμα; Για ποιον λόγο έβαλε πλαφόν στα κέρδη; Για ποιον λόγο έκανε «καλάθι νοικοκυριού», «καλάθι Άη Βασίλη», νονού, μπαμπά, νταντάς, κ.λπ.; Για να μειώσει τις τιμές.

Τι καταφέρατε, κύριε Υπουργέ, ως Κυβέρνηση με όλα τα pass και όλα τα καλάθια του πλανήτη όλο αυτό το χρονικό διάστημα; Μειώσατε τις τιμές; Λύσατε το πρόβλημα; Όχι. Τι καταφέρατε; Και δεν το λέμε εμείς. Τα κέρδη, κύριε Υπουργέ, των επιχειρήσεων-καρτέλ εκτοξεύθηκαν στα ύψη, 137,9% υψηλότερα τα κέρδη των επιχειρήσεων-καρτέλ το 2022 σε σχέση με το 2021. 137,9%! Και είχαμε αυτή τη «νεροποντή» μέτρων από εσάς, Pass, επιδοτήσεις, παλάτια, Πάσχα, νονός και πάει λέγοντας. Και πάλι πάτε να κάνετε τα ίδια τώρα.

Αν δεν βρείτε την αιτία του κακού δεν θα λύσετε όντως τη δύσκολη εξίσωση. Εμείς δεν λέμε ότι με ένα μαγικό ραβδί λύνεται, αλλά όπως το πάτε το πάτε λάθος. Ποιο είναι το πρόβλημα, κύριε Υπουργέ; Τρία είναι τα προβλήματα της ακρίβειας και κλείνω, κύριε Πρόεδρε.

Πρώτον, η αισχροκέρδεια των βιομηχανιών τροφίμων. Τελεία και παύλα. Δεύτερο πρόβλημα, η υπερφορολόγηση στα προϊόντα. Τρίτο πρόβλημα, η υψηλή τιμή ενέργειας με ειδικούς φόρους και ΦΠΑ πάνω στο καύσιμο. Αυτά είναι τα βασικά προβλήματα. Εκεί πρέπει να στοχεύσετε για να πάρει ανάσα ο έρμος ο Έλληνας γιατί θα πεθάνει. Δεν γίνεται διαφορετικά.

Τα μέτρα αυτά που πήρατε, τα πασαλείμματα, τις τσαπατσουλιές που κάνετε, τις παρεμβάσεις αυτές ως Υπουργείο και πριν και τώρα δεν φέρνουν αποτέλεσμα και το μαρτυρούν οι αριθμοί. Τζάμπα μιλάμε. Εδώ θα είμαστε πάλι.

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει άλλος.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Πρόεδρε, κι εγώ θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, ο κ. Γιαννούλης τοποθετήθηκε και ρώτησε.

**ΘΕΟΦΙΛΟΣ ΞΑΝΘΟΠΟΥΛΟΣ:** Καλώς.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Είναι εντυπωσιακό, κύριε Πρόεδρε, κυρίες και κύριοι Βουλευτές, ότι από όλους τους εκπροσώπους των κομμάτων που ακούστηκαν, εκείνος ο εκπρόσωπος ο οποίος προσδιόρισε πραγματικά τις αιτίες, για τις οποίες έχουμε ακρίβεια στα ράφια, είναι ο εκπρόσωπος ενός κόμματος που είναι κατά της ελεύθερης αγοράς, κατά του καπιταλισμού. Είναι ο εκπρόσωπος του Κομμουνιστικού Κόμματος Ελλάδος ο μόνος ο οποίος, πραγματικά, περιέγραψε με αντικειμενικότητα ποια είναι τα αίτια τα οποία έχουν προκαλέσει τον πληθωρισμό στην Ελλάδα, στην Ευρώπη και στον κόσμο ολόκληρο.

Όλοι οι υπόλοιποι εκπρόσωποι των κομμάτων που δήθεν στηρίζουν μια ελεύθερη οικονομία μείνανε μόνο σε ένα αίτιο, την αισχροκέρδεια: το ΠΑΣΟΚ, ένα κόμμα που θέλει φιλελεύθερη οικονομία, θέλει μια ελεύθερη οικονομία όπου θα μπορούν οι επιχειρήσεις να επενδύουν, τα άτομα, οι άνθρωποι να επενδύουν να επιχειρούν και να προοδεύουν μέσα από την ανάπτυξη της οικονομίας, ο ΣΥΡΙΖΑ που τελευταία έχει και αυτό προσέλθει και ενστερνιστεί τις αρχές της ελεύθερης οικονομίας, τα υπόλοιπα κόμματα της Βουλής. Μόνο ο εκπρόσωπος του ΚΚΕ, του Κομμουνιστικού Κόμματος Ελλάδας, ήρθε και περιέγραψε τα αίτια της ακρίβειας.

Είναι τα αίτια της ακρίβειας μόνο ο πληθωρισμός της απληστίας, κύριε συνάδελφε από το ΠΑΣΟΚ; Ο εκπρόσωπος από το Κομμουνιστικό Κόμμα Ελλάδος το έφερε τελευταίο αυτό το αίτιο πρώτα περιέγραψε άλλες αιτίες. Ποιες είναι αυτές; Είναι γνωστές.

Μεταφορικό κόστος. Έφερε ως παράδειγμα αυτό το οποίο γίνεται στη διώρυγα του Σουέζ. Το είχαμε και τα προηγούμενα χρόνια, είτε με τον COVID και τις διαταραχές στις εφοδιαστικές αλυσίδες που οδήγησαν το κόστος μεταφοράς ενός κοντέινερ από την Κίνα από 1.400 και 1.200 ευρώ να φτάσει τα 22.000 και τα 24.000 ευρώ. Και ενώ έπεσε στα 2.000 – 3.000 ευρώ το προηγούμενο διάστημα, λόγω των προβλημάτων στη διώρυγα του Σουέζ στα στενά του Σουέζ, έχει πάλι εκτοξευθεί και έχει προσεγγίσει τα 8.000 ευρώ και είναι ένα πράγμα το οποίο μας προβληματίζει.

Αναφέρθηκε στην αύξηση των πρώτων υλών του πραγματικού κόστους παραγωγής των πρώτων υλών ή των αγροδιατροφικών προϊόντων. Κανείς άλλος δεν είδε, για παράδειγμα, ότι το λάδι, πραγματικά, έχει ανατιμηθεί κατά 58% στην Ελλάδα και κατά 64,8% στην Πορτογαλία. Όλοι μιλάτε λες και ο πληθωρισμός είναι ελληνικό φαινόμενο.

Ανατιμήθηκε το ελαιόλαδο 58% στην Ελλάδα σε σχέση με το περσινό μήνα. Δραματική ανατίμηση. 65% στην Πορτογαλία ακόμα πιο δραματική. 54%, κοντά στην Ελλάδα, στην Ισπανία; Γιατί; Και εκεί αισχροκέρδεια; Και εκεί αθέμιτη κερδοφορία; Και εκεί κέρδη των επιχειρήσεων τροφίμων, κύριε συνάδελφε από τη Νίκη; Και εκεί;

Ή ένα πραγματικό γεγονός ότι έχουμε ελλείψεις στο ελαιόλαδο, έχει μειωθεί δραματικά η παραγωγή ελαιολάδου στον πλανήτη σε εκείνες τις χώρες που παράγεται, στις χώρες του νότου της Ευρώπης, στην Ελλάδα, την Ισπανία, την Πορτογαλία, τις χώρες της Βορείου Αφρικής, όπως είναι η Τυνησία, το Μαρόκο. Έχει μειωθεί η παραγωγή. Μειωμένη προσφορά αυξημένη ζήτηση. Βασικοί νόμοι της οικονομίας, κύριε εκπρόσωπε από τον ΣΥΡΙΖΑ. Πρέπει να μάθετε, αν θέλετε να δώσετε λύσεις.

Μίλησε επίσης για το μισθολογικό κόστος το οποίο καλώς αυξάνεται και θέλουμε να αυξηθεί ακόμα περισσότερο. Και αυτό είναι κάτι που αυξάνει τελικά την τιμή των προϊόντων. Το κόστος του χρήματος. Έχουν αυξηθεί τα επιτόκια. Και αυτό είναι κάτι.

Και βεβαίως, ναι, σε κάποιες περιπτώσεις και η αθέμιτη κερδοφορία που εμείς προσπαθούμε να την καταπολεμήσουμε. Ποια χώρα στην Ευρώπη επιβάλλει πρόστιμα για αθέμιτη κερδοφορία σήμερα; Πείτε μου μία χώρα στην Ευρώπη.

Κύριε εκπρόσωπε από τη Νίκη, πείτε μου μία χώρα που δεν έβαλε ένα εκατομμύριο που βάλαμε εμείς, που δεν έβαλε δύο εκατομμύρια για παραπλανητικές εκπτώσεις που βάλαμε εμείς, αλλά που έβαλε εκατό χιλιάρικα, που έβαλε 10.000 ευρώ πρόστιμο για αθέμιτη κερδοφορία. Πουθενά.

64% πληθωρισμός του λαδιού στην Πορτογαλία, 58% στην Ελλάδα. Εκεί δεν υπάρχει πληθωρισμός απληστίας; Πείτε μου μία ευρωπαϊκή χώρα που επέβαλε πρόστιμο και σε πολυεθνική επιχείρηση μεγάλη εταιρεία για αθέμιτη κερδοφορία. Μόνο η Ελλάδα. Πείτε μου μια χώρα που έχει νόμο για να μπορεί να επιβάλλει τέτοια πρόστιμα και να συγκρίνει. Μόνο η Ελλάδα. Πείτε μου μια χώρα που έχει φέρει αυτά τα μέτρα.

Ναι, η ακρίβεια είναι τέρας, είναι θηρίο, όπως το περιγράψατε εσείς οι ίδιοι, και δεν είναι εύκολο να το καταπολεμήσει κάποιος. Δεν θα σταματήσουμε όμως να λαμβάνουμε μέτρα μέχρι να δούμε τις τιμές στα ράφια των σουπερμάρκετ να σταθεροποιούνται και να αποκλιμακώνονται προς όφελος των νοικοκυριών.

Και έρχομαι να απαντήσω μία μία τις ερωτήσεις. Δεν χρειάζεται να ξαναμιλήσετε, τα είπατε όλα με την πρώτη.

Πιστεύουμε ότι με αυτά τα μέτρα θα παλέψουμε ή θα μειώσουμε τον πληθωρισμό; Κατ’ αρχάς είναι τέσσερα δραστικά μέτρα, ρυθμιστικά, τα οποία δεν επεμβαίνουν μόνο πυροσβεστικά σε κάποιες περιπτώσεις -σε ό,τι αφορά το περιθώριο κέρδους επιχειρήσεων για να μειώσουμε τις τιμές στα ράφια, όπως είναι σε εταιρείες που εισάγουν και διακινούν βρεφικό γάλα- αλλά είναι και μέτρα που έχουν να κάνουν με τη δομή της αγοράς, που έχουν να κάνουν με κατεστημένες εμπορικές πρακτικές, οι οποίες φούσκωναν τις τιμές στα ράφια για να μπορούν μετά δήθεν να προχωρούν σε δήθεν εκπτώσεις και προωθητικές ενέργειες στους καταναλωτές.

Αυτό, λοιπόν, έρχεται εδώ να επιλυθεί με εκείνη την διάταξη που μεταφέρει το 30% των εκπτώσεων που δίνεται προς τα σουπερμάρκετ, και που δεν ξέρουμε πού πάνε, αυτό το όφελος να μεταφερθεί, μειώνοντας την τιμή στο ράφι του προϊόντος υπέρ του καταναλωτή. Αυτό είναι κάτι που πρώτη φορά γίνεται στην Ελλάδα. Αυτή η πρακτική που φούσκωνε τις τιμές στα ράφια για να κάνουνε δήθεν μετά παραπλανητικές και πλασματικές εκπτώσεις δεν είναι κάτι το οποίο έγινε φέτος ή την προηγούμενη χρονιά. Διογκώθηκε ίσως εξαιτίας του πληθωρισμού, αλλά είναι κάτι το οποίο χτίστηκε τις τελευταίες δύο δεκαετίες. Δεν έκανε κανείς τίποτα.

Ερχόμαστε εμείς και τι λέμε; Θα μειώσετε τις τιμές στο ράφι. Θα μειώσετε τις τιμές τιμοκαταλόγου. Κατά τι ποσοστό; Κατά το 30% των συνολικών εκπτώσεων που δίνετε στα σούπερ μάρκετ και αυτό το 30% των εκπτώσεων θα το δώσετε υπέρ του καταναλωτή μειώνοντας την τιμή.

Τι άλλο κάνουμε εδώ; Τι λέμε; Όποιος προχωρήσει σε ανατίμηση, όποια εταιρεία ανατιμήσει το προϊόν, δεν θα μπορεί για τρεις μήνες να προχωρήσει σε προωθητικές ενέργειες. Τι σημαίνει αυτό; Έχουμε δύο απορρυπαντικά. Ο ένας προχωρεί σε ανατίμηση του προϊόντος. Ο άλλος δεν ακριβαίνει το προϊόν του. Ο πρώτος δεν θα μπορεί να το προωθεί και να κάνει «ένα συν ένα», να δίνει εκπτωτικό κουπόνι στους καταναλωτές. Ο δεύτερος που δεν θα ανατιμήσει το προϊόν θα μπορεί να προωθεί και να δίνει «ένα συν ένα» το προϊόν και να κάνει έκπτωση στον καταναλωτή. Ποιος θα κερδίσει το μερίδιο αγοράς και ποιος θα προσελκύσει τον καταναλωτή; Υπέρ ποιου θα δουλέψει ο ανταγωνισμός; Υπέρ αυτού που δεν θα αυξήσει την τιμή του στο ράφι. Καταλάβατε γιατί αυτό πιστεύουμε ότι θα φέρει αποτέλεσμα; Θα σας πω ότι ήδη έχει αρχίσει να φέρνει αποτελέσματα γιατί τις πρώτες δέκα-δεκαπέντε ημέρες από τη στιγμή που ανακοινώσαμε αυτό το μέτρο, καμμία ανατίμηση δεν έχει σταλεί στα σούπερ μάρκετ.

Βεβαίως, η πραγματικότητα είναι ότι κάποια προϊόντα -εκ των πραγμάτων αν αυξηθεί δραματικά το κόστος παραγωγής, κτήσης, κατασκευής- θα ανατιμηθούν γιατί θα υπάρχουν αντικειμενικές συνθήκες. Εμείς τι δεν θέλουμε; Εμείς δεν θέλουμε τους πονηρούς που θα βρουν μία ευκαιρία και σου λέει «ας αυξήσω και 1%-2% το προϊόν, βρήκα την ευκαιρία τώρα που έχει πληθωρισμό μέσα στην βαβούρα όλη για να κερδίσω κάτι παραπάνω».

Βεβαίως οι έλεγχοι για την αθέμιτη κερδοφορία θα συνεχιστούν, δεν σταματάνε. Δεν είναι δειγματοληπτικοί έλεγχοι, κυρίες και κύριοι συνάδελφοι. Είναι καθολικοί έλεγχοι. Και δεν γίνονται μόνο μια φορά. Γίνονται και δεύτερη φορά στην ίδια εταιρεία που μπορεί να έχει συλληφθεί την πρώτη φορά να παραβιάζει νόμο. Το αποδείξαμε με το δεύτερο πρόστιμο που επιβλήθηκε σε πολύ μεγάλη και πολυεθνική αλυσίδα πώλησης ηλεκτρικών κατασκευών, όπου επιβλήθηκε για δεύτερη φορά πρόστιμο και μάλιστα διπλάσιο από την πρώτη, προσαυξημένο, επειδή συλλήφθηκε για δεύτερη φορά να παραβιάζει τον νόμο. Αυτά κάνει η Κυβέρνησή μας προσπαθώντας, πραγματικά, με όλα τα όπλα τα οποία διαθέτουμε και σχεδιάζουμε να συγκρατήσουμε τις τιμές και την ακρίβεια.

Η ελληνική αγορά είναι μια αγορά που έχει παθογένειες, είναι μια μικρή αγορά, είναι μια αγορά κατακερματισμένη, με ανάγλυφο, με νησιωτικότητα, με χιλιάδες καταστήματα και μικρό τζίρο γιατί είμαστε μια μικρή χώρα. Με όλα αυτά τα προβλήματα που σας είπα, παρ’ όλα αυτά, συγκρατούμε τον πληθωρισμό. Πόσο; Θα ήταν παραπάνω ο πληθωρισμός, προφανώς. Δεν έχουμε πετύχει αυτό που θέλουμε και γι’ αυτό συνεχίζουμε να λαμβάνουμε μέτρα και θα συνεχίσουμε να λαμβάνουμε μέτρα μέχρι να δούμε τις τιμές των προϊόντων στα ράφια των σουπερμάρκετ να αποκλιμακώνονται.

Σας καλώ, λοιπόν, να ψηφίσετε τη συγκεκριμένη τροπολογία και σας ρωτώ: θα ψηφίσετε τη μείωση της τιμής του βρεφικού γάλακτος με το πλαφόν που βάζουμε στο περιθώριο κέρδους εταιρειών που το διακινούν; Θα ψηφίσετε τη διάταξη που υποχρεώνει όλη την εφοδιαστική αλυσίδα να πουλά τα προϊόντα από το χωράφι στο ράφι σε καθαρές τιμές; Θα ψηφίσετε τη διάταξη που λέει ότι θα πρέπει το 30% των εκπτώσεων που κάνουν οι εταιρείες προς τα σούπερ μάρκετ να περάσει προς όφελος των καταναλωτών; Θα τα ψηφίσετε αυτά τα μέτρα; Αυτό πρέπει να απαντήσετε εσείς.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα εννέα μαθήτριες και μαθητές και τρεις εκπαιδευτικοί συνοδοί τους από το 5ο Γυμνάσιο Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα η κ. Βέττα Καλλιόπη από τον ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Ο κ. Σκρέκας, ο οποίος έφυγε τώρα, μας έφερε την τροπολογία με ημίμετρα για άλλη μια φορά για την αντιμετώπιση της ακρίβειας. Είναι ημίμετρα και το λέει και η αγορά αυτό οι άνθρωποι της αγοράς αλλά προπαντός τα νοικοκυριά που βλέπουν ότι ροκανίζεται το εισόδημά τους με την αισχροκέρδεια την οποία τώρα τελευταία ανακάλυψε η Κυβέρνηση της Νέας Δημοκρατίας. Και, βέβαια, δεν μειώνει τους έμμεσους φόρους.

Προσπαθούσε όλο το διάστημα να μας πει -το αφήγημά της- ότι η ακρίβεια είναι εισαγόμενη. Είναι η ακρίβεια εισαγόμενη, άραγε; Έχουμε 8,9% πληθωρισμό στα τρόφιμα και είναι ο δεύτερος μεγαλύτερος πληθωρισμός μεταξύ των είκοσι επτά χωρών της Ευρωπαϊκής Ένωσης. Μόνο την τελευταία διετία στα τρόφιμα είχαμε 25% αύξηση. Δεν ξέρω αν αυτά τα ημίμετρα αντιμετωπίζουν, πραγματικά, το πρόβλημα της ακρίβειας.

Έρχομαι στο νομοσχέδιο.

Κυρίες και κύριοι συνάδελφοι, το σημερινό νομοσχέδιο επιβεβαιώνει τη σταθερή κυβερνητική προσήλωση στην αποδιάρθρωση των δημοκρατικών κεκτημένων, την παραχώρηση πρωτοφανών δικαιωμάτων στην αγορά, την επικοινωνιακή μονομέρεια και την επίθεση σε κάθε τι δημόσιο και συλλογικό.

Σε μια ιδανική συνθήκη για την επαγγελματική εκπαίδευση και κατάρτιση η νομοθετική και εκτελεστική εξουσία θα έπρεπε να συνεκτιμήσουν τις επαγγελματικές ανάγκες αυξάνοντας τη χρηματοδότηση, να ελαχιστοποιήσουν τις θεσμικές και διοικητικές εκκρεμότητες, να εκσυγχρονίσουν τις υποδομές και τα σχολικά προγράμματα και να επενδύσουν στη μαθητεία και την πρακτική άσκηση ενσωματώνοντας τα ευρωπαϊκά κεκτημένα αλλά και τις οικείες βέλτιστες πρακτικές.

Η κοινωνία και δη οι εκπαιδευτικοί είναι σε διαρκή επαγρύπνηση. Αυτό φάνηκε κατ’ αρχάς στη διαβούλευση με τα εξακόσια σχόλια, με προτάσεις, προτείνουν λύσεις συνεχώς. Αντιθέτως, το σημερινό νομοσχέδιο συνιστά απομάκρυνση από την επαγγελματική εκπαίδευση και κατάρτιση και υπαγωγή στην εμπορευματοποίηση και τις ανάγκες των αγορών.

Ειδικότερα πρώτα απ’ όλα αποδεικνύει στην πράξη ότι ο ν.4763/2020 δεν ήταν επαρκής και αποτελεσματικός, όπως τεκμαίρεται από όλα τα ποιοτικά και ποσοτικά στοιχεία που έχουμε στη διάθεσή μας. Δεύτερον, αποσκοπεί στη δημιουργία εργατικού δυναμικού με χαμηλά προσόντα καθώς οι ενδιαφερόμενοι νέοι μετά τη γυμνασιακή εκπαίδευση παρακάμπτουν τα ΕΠΑΛ και εισάγονται στις επαγγελματικές σχολές κατάρτισης. Έτσι δεν θα έρχονται σε επαφή με μια ανώτατη δευτεροβάθμια εκπαίδευση η οποία αναπόφευκτα θα βρεθεί αντιμέτωπη με καταργήσεις τομέων και ειδικοτήτων.

Την ίδια στιγμή προβλέπεται η δημιουργία πρότυπων ΕΠΑΛ με μόνο, βέβαιο, αποτέλεσμα τη συγχώνευση περίπου σαράντα ΕΠΑΛ, την κατάργηση ειδικοτήτων και τη δημιουργία γιγαντιαίων και τη δυσκίνητων δομών σε έναν κλάδο που, βέβαια, δεν έχει ξεχάσει τη διαθεσιμότητα δυόμισι χιλιάδων εκπαιδευτικών την περίοδο 2013 - 2015, μια αδικία που επανορθώθηκε με τη μετέπειτα κυβέρνηση του ΣΥΡΙΖΑ.

Επίσης, το νομοσχέδιο αναβαθμίζει τα ΙΕΚ σε ΣΑΕΚ, σχολές δηλαδή ανώτερης επαγγελματικής κατάρτισης χωρίς στην πράξη να κάνει καμμία μα καμμία ουσιαστική αλλαγή για την ανάπτυξή τους πλην της μετονομασίας τους. Παράλληλα, δημιουργούνται τα campus, στα οποία θα συνυπάρχουν και θα συντονίζονται οι δομές επαγγελματικής κατάρτισης και εκπαίδευσης με αδρά αμειβόμενο οργανωτικό συντονιστή.

Ωστόσο, το μεγαλύτερο πρόβλημα είναι ότι η νέα σύνδεση θα κατευθύνει τις δευτεροβάθμιες δομές επαγγελματικής εκπαίδευσης σύμφωνα με τις ανάγκες της τοπικής αγοράς, γεγονός που μπορεί να δημιουργήσει μεγάλες στρεβλώσεις αν δεν υπάρχει μία συνεχής διαχείριση των απαιτήσεων.

Δηλαδή, για να καταλάβουν όσοι μας ακούν, είναι πολύ πιθανό σε ένα σύντομο χρονικό διάστημα να έχουμε κατά παραγγελία των επιχειρήσεων συγκεκριμένες ειδικότητες στις δημόσιες εκπαιδευτικές δομές. Τέλος, ακόμα και στο ζήτημα της χρηματοδότησης η Κυβέρνηση δίνει αμοιβές και επιδόματα στους τοποθετημένους συντονιστές αντί να ενισχύσει και να στηρίξει τις υποδομές αυτές.

Εν ολίγοις με το σημερινό νομοσχέδιο, είτε μετονομάστηκαν οι υφιστάμενες δομές είτε εξαγγέλθηκαν μεταρρυθμίσεις που στην πράξη νοθεύουν την επαγγελματική εκπαίδευση και κατάρτιση προς όφελος μόνο των συμφερόντων. Και, βέβαια, στο νομοσχέδιο δεν υπάρχει καμμία ειδική μνεία στο ζήτημα της τουριστικής εκπαίδευσης μιας και τόσο το Υπουργείο Παιδείας όσο και το αντίστοιχο Υπουργείο Τουρισμού αδιαφορούν για την επαγγελματική εκπαίδευση και κατάρτιση των νέων ανθρώπων που θέλουν μέσω των σπουδών, αφ’ ενός να βελτιώσουν τις γνώσεις και τη ζωή τους και αφ’ ετέρου να προσφέρουν στη δυναμική των ελληνικών επιχειρήσεων στον διεθνή ανταγωνισμό.

Ο ΣΥΡΙΖΑ - Προοδευτική Συμμαχία αντιθέτως έχει επεξεργαστεί συγκεκριμένες προτάσεις για τον χώρο με ολιστικό σχεδιασμό όλων των βαθμίδων της επαγγελματικής κατάρτισης, μέριμνα για το επαγγελματικό λύκειο, αναβάθμιση των ΙΕΚ, θέσπιση διετών προγραμμάτων επαγγελματικής εκπαίδευσης στα ανώτατα εκπαιδευτικά ιδρύματα, θωράκιση του δημόσιου χαρακτήρα του συστήματος πιστοποίησης, ενίσχυση του θεσμού της μαθητείας σε όλες τις δομές που εφαρμόζεται, φροντίδα για την εκπαίδευση ενηλίκων και τη συνεχιζόμενη επαγγελματική κατάρτιση.

Πρόκειται για μια σειρά μέτρων που θα αναβαθμίσουν την επαγγελματική εκπαίδευση και κατάρτιση στηρίζοντας τις υγιείς δυνάμεις της αγοράς με όραμα για το παρόν και το μέλλον του κλάδου.

Κυρίες και κύριοι συνάδελφοι, -και τελειώνοντας κύριε Πρόεδρε- η επαγγελματική εκπαίδευση πρέπει να έχει σύνδεση, αναφορά και στόχευση στην αγορά τις εξελίξεις και τις ανάγκες της. Ωστόσο, η σχέση δεν πρέπει να είναι ετεροβαρής και μονοσήμαντη. Οι μαθητές και οι καταρτιζόμενοι αλλά και γενικά το εκπαιδευτικό σύστημα, δεν πρέπει να είναι παρακολούθημα της αγοράς, αλλά να λειτουργεί με αυτονομία ώστε να προωθεί ευρύτερες τεχνολογικές καινοτομίες και ανάγκες, να είναι ο στρατηγικός νους για την ευημερία των πολλών και όχι στις απαιτήσεις των λίγων, να μεριμνά για το ολικό συμφέρον όχι για την μερική εύνοια.

Μόνο έτσι μπορεί η επαγγελματική εκπαίδευση και κατάρτιση να λειτουργήσει ως ένα καθολικό κοινωνικό δικαίωμα, ως θεσμός άρσης των ανισοτήτων και πεδίο διαμόρφωσης των κοινωνικών και πολιτικών όρων για ένα ουσιαστικό μετασχηματισμό της κοινωνίας μας.

Μια πρακτική, δηλαδή, που μόνο μία δυναμική και εξωστρεφής κυβέρνηση μπορεί να προσφέρει, μια κυβέρνηση με όραμα για την οικονομία και την κοινωνία, που να ξεφεύγει από το νεοφιλελεύθερο αφήγημα της παραχώρησης όλων μα όλων στην αγορά. Δηλαδή, μια κυβέρνηση διαφορετική που εμείς παλεύουμε μαζί με το λαό και ελπίζουμε ότι θα έρθει.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στην Υφυπουργό Παιδείας και Θρησκευμάτων, την κ. Μακρή και μετά θα ακολουθήσει ο Κοινοβουλευτικός Εκπρόσωπος, κ. Χήτας.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα τελευταία χρόνια τόσο στην Ευρώπη όσο και διεθνώς η επαγγελματική εκπαίδευση και κατάρτιση η ΕΕΚ διανύει μια περίοδο έντονου μετασχηματισμού με νέες προκλήσεις. Αυτό άλλωστε επιβάλλει η παγκοσμιοποίηση της οικονομίας, το διαδίκτυο, η κοινωνία της γνώσης, οι ραγδαίες εξελίξεις στον τομέα της τεχνολογίας και της πληροφορικής, ο κοινωνικός μετασχηματισμός, η διεθνοποίηση της εκπαίδευσης και της αγοράς εργασίας. Όλα αυτά θέτουν την ΕΕΚ στο επίκεντρο του δημόσιου διαλόγου.

Ο ρόλος της επαγγελματικής εκπαίδευσης επαναπροσδιορίζεται, αποκτά πιο κεντρική θέση στον μελλοντικό σχεδιασμό και πρέπει να υπάρχει ένα κατάλληλο μείγμα εκπαιδευτικής πολιτικής. Οι προκλήσεις της επόμενης δεκαετίας είναι μεγάλες, τα συστήματα της ΕΕΚ θα χρειαστεί να αποδείξουν την ικανότητά τους να προετοιμάσουν τους πολίτες όχι μόνο για τις θέσεις εργασίας που υπάρχουν σήμερα αλλά και για τις απαιτήσεις σε επαγγέλματα, ικανότητες και δεξιότητες της μελλοντικής αγοράς εργασίας. Γι’ αυτόν τον λόγο προχωρούμε σε αυτή τη νομοθετική πρωτοβουλία που συζητούμε σήμερα με ριζικές μεταρρυθμίσεις και με ισχυροποίηση της ΕΕΚ.

Για τον Πρωθυπουργό Κυριάκο Μητσοτάκη -όπως και ο Υπουργός Κυριάκος Πιερρακάκης, ανέφερε, δημιούργησε το Υφυπουργείο Επαγγελματικής Εκπαίδευσης Κατάρτισης και Διά Βίου Μάθησης- για όλους εμάς που υπηρετούμε αυτόν το συγκεκριμένο χώρο και γενικότερα την παιδεία, η τρέχουσα τετραετία για την επαγγελματική εκπαίδευση και κατάρτιση θα είναι μια τετραετία πραγματικής επανάστασης ,ώστε η ΕΕΚ να είναι πραγματικός και απόλυτος καταλύτης κοινωνικής κινητικότητας.

Σε αυτό το περιβάλλον του αυξανόμενου παγκόσμιου ανταγωνισμού απαιτούνται αστραπιαίες προσαρμογές στις εθνικές αγορές, ανάπτυξη καινοτομιών γιατί είναι βασική προϋπόθεση επιβίωσης αυτό. Στην κατεύθυνση αυτή η ενεργοποίηση, βελτιστοποίηση και η ενίσχυση της ΕΕΚ αναδεικνύεται σε ρυθμιστικό παράγοντα. Αποτελεί όμως και στοίχημα της Κυβέρνησης γιατί ο ίδιος ο Πρωθυπουργός είπε ότι θα δώσουμε όχι απλά διαφορετικές επαγγελματικές προοπτικές αλλά θα εξασφαλίσουμε την αξιοπρέπεια της ενασχόλησης με ένα αντικείμενο το οποίο για λόγους κοινωνικών στερεοτύπων στην πατρίδα μας ενδεχομένως να μην είχε τύχει της αναγνώρισης που θα έπρεπε.

Κυρίες και κύριοι συνάδελφοι, είναι πάρα πολύ σημαντικό να πειστούν τα νέα παιδιά αλλά και οι οικογένειές τους ότι υπάρχουν πολλοί δρόμοι για την επιτυχία στη ζωή και αυτή δεν περνάει αναγκαστικά από ένα πτυχίο ΑΕΙ. Έτσι οι συμπολίτες μας που αποφασίζουν να αποκτήσουν σύγχρονες δεξιότητες από μια δημόσια σχολή ανώτερης επαγγελματικής κατάρτισης, όπως ονομάζονται εφεξής τα ΙΕΚ, θα έχουν ξανά τον έλεγχο της ζωής τους στα χέρια τους και αποδεικνύεται ότι η γνώση είναι μια συνεχής διαδικασία που δεν σταματά ποτέ και την οποία το κράτος έχει την υποχρέωση να μπορεί και πρέπει να την παρέχει ποιοτικά και ανεξάρτητα από ηλικία.

Αντικείμενο του προτεινόμενου σχεδίου νόμου είναι η ενίσχυση της συνάρθρωσης της επαγγελματικής εκπαίδευσης και κατάρτισης -το είπε και ο Υπουργός στην τοποθέτησή του- όχι απλώς της συνύπαρξης στον ίδιο χώρο και έτσι ιδρύονται κέντρα επαγγελματικής εκπαίδευσης και κατάρτισης. Είναι η ουσιαστική δημιουργία μιας σύγχρονης ταυτότητας των ΙΕΚ τα οποία μετονομάζονται γιατί αναβαθμίζονται σε ανώτερες σχολές επαγγελματικής κατάρτισης. Είναι η εύρυθμη λειτουργία και αποτελεσματική συνεργασία των εργαστηριακών κέντρων με τις εκπαιδευτικές δομές που εξυπηρετούν, η επέκταση των καινοτομιών των προτύπων ΕΠΑΛ σε όλα τα ΕΠΑΛ, η επικαιροποίηση του θεσμικού πλαισίου των εργαστηριακών κέντρων, η ενδυνάμωση των περιφερειακών συμβουλίων σύνδεσης με την παραγωγή και την αγορά εργασίας, η αύξηση του δίκτυο των ΣΑΕΚ μετά από ειδικές μελέτες.

Το σχέδιο που προτείνουμε σήμερα είναι μια μεθοδευμένη και συντονισμένη συνέχιση των απαραίτητων δομικών μεταρρυθμίσεων του εκπαιδευτικού συστήματος για να ενισχυθεί τόσο η ελκυστικότητα και αποτελεσματικότητα της ΕΕΚ και στα επίπεδο 3 και 4 και 5, αλλά και να επιταχυνθεί η βέλτιστη ανταπόκρισή της στις ανάγκες της αγοράς εργασίας και στις δυναμικά και τάχιστα μεταβαλλόμενες απαιτήσεις της εθνικής και τοπικής οικονομίας.

Θα συμβάλει δραστικά στην ποιοτική, στην εσωτερική βελτίωση των εισροών των διαδικασιών των αποτελεσμάτων της ΕΕΚ, γιατί αποβλέπει στη διασύνδεσή της με την πολιτική και την απασχόληση, στη θεσμική συμμετοχή όλων των ενδιαφερομένων μερών, στο σχεδιασμό και την υλοποίηση της ΕΕΚ με ιδιαίτερη έμφαση στους κοινωνικούς εταίρους. Η συμμετοχή των κοινωνικών εταίρων είναι καίρια. Θα επικεντρώνεται, κυρίως, στην επαγρύπνηση για την καλλιέργεια νέων και σύγχρονων δεξιοτήτων καθώς και στην ανίχνευση αναγκών και την επικοινωνία με τις επιχειρήσεις, ώστε να βρίσκονται θέσεις πρακτικής άσκησης και μαθητείας και κατ’ επέκταση εργασίας αργότερα.

Επίσης, αποβλέπει στο σχεδιασμό πολιτικών εξωστρέφειας της ΕΕΚ και ενίσχυσης της εικόνας της σε ευρωπαϊκό και εθνικό περιβάλλον, στον επαγγελματικό προσανατολισμό και στη διασύνδεση της επαγγελματικής εκπαίδευσης με τις επιχειρήσεις και την αγορά εργασίας, στις διαδικασίες σχεδιασμού εφαρμογής και αξιολόγησης των πολιτικών ένταξης των αποφοίτων της ΕΕΚ, δηλαδή, των μαθητών, των μαθητευόμενων, των καταρτιζόμενων στην αγορά εργασίας.

Παράλληλα θα λειτουργήσουν και τα γραφεία επαγγελματικής ανάπτυξης και σταδιοδρομίας σε κάθε κέντρο επαγγελματικής εκπαίδευσης και κατάρτισης και πολύ σημαντικό ρόλο θα διαδραματίσει η ηλεκτρονική πύλη των Σχολών Ανώτερης Επαγγελματικής Κατάρτισης.

Και, βεβαίως, συνεχίζουμε να χτίζουμε στο κεκτημένο των μεταρρυθμίσεων της πρώτης τετραετίας της διακυβέρνησης της Νέας Δημοκρατίας που μεταξύ άλλων περιελάμβαναν: Την ίδρυση είκοσι πέντε πρότυπων ΕΠΑΛ, την υποβολή παράλληλου μηχανογραφικού, την παροχή ενενήντα έξι ειδικοτήτων μεγάλης ζήτησης στα εκατόν είκοσι πέντε αναβαθμισμένα ΔΙΕΚ που σηματοδοτούν την ουσιαστική διασύνδεση της ΕΕΚ με την αγορά εργασίας. Την ίδρυση των επαγγελματικών σχολών κατάρτισης, την καθιέρωση αμειβόμενης πρακτικής άσκησης όλων των καταρτιζομένων των ΙΕΚ, την παροχή στεγαστικού επιδόματος, την εξασφάλιση τη διαπερατότητας του εκπαιδευτικού συστήματος, τη δημιουργία μητρώου εκπαιδευτών επαγγελματικής κατάρτισης και το σχεδιασμό και την εφαρμογή νέου πλαισίου στο μεταλυκειακό έτος τάξης μαθητείας.

Αναμφισβήτητα, κυρίες και κύριοι συνάδελφοι, η επαγγελματική εκπαίδευση και κατάρτιση είναι στην κορυφή της διεθνούς και ευρωπαϊκής πολιτικής της ημερήσιας διάταξης για τον 21ο αιώνα. Η σπουδαιότητα της καλλιέργειας δεξιοτήτων αναδεικνύεται με εμφατικό τρόπο, γιατί το 2023 ορίστηκε ως ευρωπαϊκό έτος δεξιοτήτων, όπως άλλωστε ανακοίνωσε και ο Αντιπρόεδρος, ο Επίτροπος κ. Μαργαρίτης Σχοινάς.

Να επισημάνουμε εδώ ότι για την Ελλάδα προβλέπονται σχετικοί πόροι από το Ταμείο Ανάκαμψης και τον κοινοτικό προϋπολογισμό που θα ξεπεράσουν τα 3,5 δισεκατομμύρια ευρώ για τα προγράμματα κατάρτισης και εκπαίδευσης.

Γι’ αυτό, λοιπόν, η Κυβέρνησή μας και το Υπουργείο μας προχωρούμε με πιο τολμηρά βήματα για την ισχυροποίηση της ΕΕΚ με αυτή τη νομοθετική πρωτοβουλία, που έχει στόχο να δημιουργήσει μια αποτελεσματικότερη ελκυστικότερη επαγγελματική εκπαίδευση και κατάρτιση, γιατί οι δεξιότητες έχουν τη δύναμη να αλλάξουν τον κόσμο προς το καλύτερο.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Τον λόγο έχει τώρα ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

Κύριε Μάντζο, απλώς θέλω να σας εξηγήσω γιατί προηγούταν μετά τον κ. Σπάνια.

Ζήτησε ο κ. Χήτας να προταθεί, διότι έχει πτήση με το αεροπλάνο, μια υποχρέωση και δεν θα προλάβαινε με αυτή την έννοια. Μετά είναι ο κ. Σπάνιας, ακολουθεί ο κ. Μάντζος, θα μιλήσει Βουλευτής και έπεται συνέχεια σε Κοινοβουλευτικούς. Ας δηλωθείτε στο Προεδρείο.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Ευχαριστώ και τον συνάδελφο.

Μας άλλαξε όλη την ατζέντα ο κ. Σκρέκας με αυτά που μας είπε. Το καλό είναι ότι υπάρχει διάλογος. Το κακό είναι ότι μιλάει και μετά φεύγει. Δεν μπορείς να ανταπαντήσεις σε αυτά που λέει, αλλά έχουμε τη δυνατότητα να μιλήσουμε τώρα και να πούμε κάποια πράγματα.

Για το θέμα της παιδείας, κύριε Πιερρακάκη, το πρόβλημα στην Ελλάδα θεωρούμε εμείς, ιδίως για ένα τόσο λεπτό ζήτημα όπως είναι η παιδεία, είναι ότι δεν υπάρχει συγκεκριμένο εθνικό σχέδιο. Δηλαδή τι; Καθένας που αναλαμβάνει Υπουργός προχωράει κάνει δυο-τρία νομοθετήματα όσο προλάβει, στους τρεις μήνες, στους έξι μήνες, στους οκτώ μήνες, που θα καθίσει στη θέση αυτή, στον έναν χρόνο, στους δύο -σας εύχομαι να μακροημερεύσετε όσο είστε Κυβέρνηση, γιατί δεν θα είστε για πολύ- και τα αλλάζει όλα.

Δεν υπάρχει ένας βασικός πυλώνας πάνω στον οποίο πρέπει, αν θέλετε, να χτίσουμε. Διότι αυτό είναι ένα εθνικό θέμα. Το θέμα της παιδείας δεν είναι ένα θέμα κυβερνητικό ή κομματικό ή της Νέας Δημοκρατίας. Αυτό είναι το μεγάλο πρόβλημα.

Και μιας και μιλάμε για την παιδεία, διάβασα μια είδηση η οποία μου έκανε εντύπωση, είναι η αλήθεια -μη σας πω ότι τη βλέπω και θετικά- και σε ό,τι αφορά την παιδεία-παιδική παραβατικότητα, το οποίο θεωρώ ότι σας απασχολεί πάρα μα πάρα πολύ. Δεν ξέρω αν είδατε ότι στη Γαλλία εχθές ο Μακρόν, τον οποίον συμπαθεί ιδιαιτέρα ο Πρωθυπουργός, ο κ. Μητσοτάκης.

Στην παρουσίαση της νέας κυβέρνησής του, λοιπόν, τι έκανε ο Μακρόν; Είπε ότι επαναφέρει, έστω και πιλοτικά, σε εκατό σχολεία, με στόχο την καθολική εφαρμογή αυτού του σχεδίου το 2026, την ομοιόμορφη αμφίεση. Παλιά το λέγαμε ποδιά. Ας το πούμε η ομοιόμορφη αμφίεση των μαθητών. Ένα κομμάτι είναι αυτό.

Και τι άλλο κάνει; Ένα δεύτερο κομμάτι είναι ότι προχωράει σε αυξήσεις στους μισθούς των εκπαιδευτικών και θα επανεξετάσει το θέμα της Παιδαγωγικής Ακαδημίας. Δηλαδή, τι έκαναν οι άνθρωποι; Παρατηρούν ότι έχουν ένα πρόβλημα, αυτό ιδίως στην παιδική ηλικία παραβατικότητας, αντίδρασης, αναρχίας -όπως θέλετε πείτε το- και δίνουν και μεγαλύτερη έμφαση, που είναι πολύ σημαντικό, στη διδασκαλία της Αγωγής του Πολίτη, μεγαλύτερη έμφαση στις τέχνες, μεγαλύτερη έμφαση στα μαθήματα θεάτρου. Δηλαδή, οι άνθρωποι προσπαθούν να λύσουν ένα πρόβλημα το οποίο υπάρχει και υπάρχει όχι μόνο στη Γαλλία -δυστυχώς, έχει έρθει και στην Ελλάδα- γιατί εκεί, πραγματικά, υπάρχει παραβατικότητα στα παιδιά και μάλιστα, μεγάλη και προσπαθούν να βρουν το πρόβλημα στη ρίζα του.

Διότι, όπως είπα και στον Υπουργό Ανάπτυξης προηγουμένως, τον κ. Σκρέκα, εάν δεν βρεις τη ρίζα του προβλήματος δεν πρόκειται ποτέ να λύσεις το πρόβλημα. Με πασαλείμματα, με ασπιρίνες, με, με, με δεν πρόκειται ποτέ επί της ουσίας να λυθεί το πρόβλημα.

Το ερώτημα, λοιπόν, είναι εμείς τι κάνουμε. Βλέπετε ότι οι Γάλλοι κινητοποιούνται και παίρνουν τρία-τέσσερα μέτρα. Τι λένε, λοιπόν; Θα δώσω αυξήσεις στους καθηγητές, θα δώσω μεγαλύτερη έμφαση στη διδασκαλία της Αγωγής του Πολίτη για τα παιδιά, μεγαλύτερη έμφαση στις τέχνες, το θέατρο, θα τους βάλω την ομοιόμορφη αμφίεση μαθητών. Θα το κάνω τώρα πιλοτικά και θα το εφαρμόσω το 2026. Αλλιώς, δεν πάμε μα δεν πάμε καθόλου καλά.

Θα επανέλθω στα της ακρίβειας. Εντάξει, εγώ αντιλαμβάνομαι ότι εδώ μέσα κάνουμε πολιτική και αντιλαμβάνομαι και τη θέση του Υπουργού ο οποίος θα απαντήσει πολιτικά, θα αυξήσει και λίγο τον τόνο της φωνής να κερδίσει, όπως ο ίδιος μπορεί να θεωρεί, τις εντυπώσεις και να πει «έκανα και σήμερα καλά τη δουλειά μου».

Ναι, όμως, η δουλειά του Υπουργού Ανάπτυξης αυτή τη στιγμή δεν είναι να κερδίζει τις εντυπώσεις πολιτικά στη Βουλή ή να παίξει τριάντα δευτερόλεπτα στο δελτίο το βράδυ ή να γράψουν οι δημοσιογράφοι «απάντηση Σκρέκα για την ακρίβεια». Η δουλειά του συγκεκριμένου Υπουργού είναι, όντως, να βοηθήσει το ελληνικό νοικοκυριό να πάρει μια ανάσα.

Εμείς του είπαμε κάποια πράγματα. Έχουμε χάσει το μέτρημα. Πρέπει να είναι η δέκατη πέμπτη, η δέκατη έκτη φορά που βλέπουμε την Κυβέρνηση σήμερα να κάνει δηλώσεις για την καταπολέμηση της ακρίβειας. Έχουμε χάσει, πραγματικά, το μέτρημα πόσες φορές έχουν κάνει δηλώσεις. Λαμβάνει, λέει, δήθεν μέτρα πάλι με τα οποία θα καταπολεμήσει την ακρίβεια. Γιατί φοράει τα ζακετάκια του, το casual ντυσιματάκι του ο κ. Σκρέκας και πηγαίνει και κάνει εφόδους στα σούπερ μάρκετ, από τη στιγμή που η Κυβέρνηση έλεγε, υποστήριζε και μας μάλωνε κιόλας ότι η ακρίβεια είναι ξενόφερτη;

Αν η ακρίβεια είναι ξενόφερτη, τι δουλειά έχει να κυνηγάει τις τιμές, να επιβάλλει πρόστιμα. Μάλλον οι επιχειρηματίες κάνουν καλά τη δουλειά τους, δεν αισχροκερδούν αλλά φταίει ο εξωγενής παράγοντας. Αυτά τα δύο είναι αντιφατικά.

Από τη μία, μας λες, λοιπόν, ότι είναι ξενόφερτα αλλά από την άλλη προσπαθείς να ρυθμίσεις την αγορά, τις τιμές, να επιβάλεις πρόστιμα και να κυνηγάς αυτούς που κερδοσκοπούν και αισχροκερδούν; Πώς γίνεται αυτό; Κάτι δεν πάει καλά.

Ακούστε κάτι. Εμείς τι λέμε; Ότι, όντως, κατά 50% είναι ξενόφερτο, είναι κάτι εισαγόμενο, είναι κάτι απ’ έξω, αλλά υπάρχει και ένα άλλο 50%, τουλάχιστον, το οποίο οφείλεται καθαρά στην αισχροκέρδεια.

Εμείς του είπαμε το εξής και δεν απάντησε σε αυτό. Ήθελε να χειροκροτήσει μόνο το Κομμουνιστικό Κόμμα Ελλάδος. Καλώς. Έκανε την πολιτική του επιλογή. Εμείς προχωράμε όμως και του είπαμε κάτι: Κύριε Σκρέκα, πριν από εσάς ήταν εκεί ο κ. Γεωργιάδης. Τα ίδια έκανε, τα ίδια έλεγε με τον ίδιο στόμφο και ζήλο που ήρθε σήμερα να μας πείσει ο κ. Σκρέκας να υπερψηφίσουμε τα ημίμετρα που προτείνει η Κυβέρνηση. Με τον ίδιο στόμφο και τον ίδιο ζήλο προσπαθούσαν και οι προκάτοχοί του να μας πείσουν, όταν έφερναν τις τροπολογίες, να υπερψηφίσουμε τις συγκεκριμένες τροπολογίες γιατί θα είχαν αποτέλεσμα στο να μειωθεί η ακρίβεια, στο να ανασάνει το νοικοκυριό.

Και τι λέγαμε εμείς; Ότι δεν τις πιστεύουμε αυτές και ότι είναι ημίμετρα. Δεν πρόκειται να πετύχετε τίποτα, λέγαμε εμείς. Δυστυχώς -πολύ δυστυχώς- δικαιωθήκαμε, γιατί πραγματικά, οι αριθμοί είναι αμείλικτοι.

Έχει, λοιπόν, η Κυβέρνηση ανακοινώσει μια σειρά από μέτρα. Και δεν θέλω να παρεξηγηθούμε, λέγοντάς τα έτσι, δηλαδή μπορεί στιγμιαία για τον κόσμο, αλλά εκεί τον έχετε φτάσει σε τέτοιο σημείο ανέχειας που τα 50 και τα 100 ευρώ μιας επιδότησης, ενός pass να τον ανακουφίσουν πάρα πολύ. Φανταστείτε σε τι άσχημη κατάσταση βρίσκεται αυτός ο άνθρωπος, αυτή η οικογένεια.

Όμως, τον έχετε γεμίσει με τα pass, μια ιστορία που να μην ξεχνάμε, που και τότε μας λέγατε να υπερψηφίσουμε και είναι λύση στο πρόβλημα και κακώς, η Αντιπολίτευση δεν ψηφίζει τα market pass, fuel pass- τα είπαμε και πριν- τα πλαφόν που βάλατε στο ρεύμα, τα καλάθια, τα άπειρα καλάθια, Χριστούγεννα, Πάσχα, καλοκαίρι, Δεκαπενταύγουστο, νονού, μπαμπά, μαμάς, τα πάντα. Όλα τα καλάθια τα φέρατε, ό,τι καλάθι υπήρχε το φέρατε.

Και τραβάμε μια γραμμή. Πάμε να κάνουμε τη σούμα τώρα. Ακρίβεια από τη μία, καλάθια και pass από την άλλη. Τραβάμε τη γραμμή. Τι βγάζει το αποτέλεσμα; Σε αυτό δεν αναφέρθηκε ο Υπουργός της ακρίβειας, ο κ. Σκρέκας, ότι οι επιχειρήσεις σημείωσαν αύξηση στα κέρδη τους το 2022 συγκριτικά με το 2021 137,9%. Τι δεν καταλαβαίνετε; Οι άνθρωποι αυτοί αύξησαν τα έσοδά τους, τα κέρδη τους, όχι τον τζίρο. Τα κέρδη αύξησαν -μην μπερδευόμαστε- κατά 137,9%.

Και αυτό είναι το αποτέλεσμα της δέσμης μέτρων που είχατε πάρει με όλα αυτά τα pass και τα «καλάθια» τα οποία είχατε ανακοινώσει. Οι άνθρωποι πανηγυρίζουν. Συγχαρητήρια, είστε οι ευεργέτες τους. Είστε οι ευεργέτες τους. Όταν οι επιχειρηματίες έχουν αύξηση στα κέρδη 137,9% δεν είστε οι ευεργέτες τους; Σας λατρεύουν, σας χειροκροτούν, είστε οι άνθρωποί τους, είστε οι άνθρωποι των καρτέλ, είστε οι άνθρωποι της αισχροκέρδειας. Αυτά κάνετε πολύ απλά. Οι αριθμοί είναι αμείλικτοι. Δεν είναι εδώ όλα πολιτική. Εδώ είναι αριθμοί: 2022, αυξήθηκαν τα κέρδη τους -ξαναλέω κέρδη, όχι τζίρος- 137,9%. Δεν πάει να λέτε εσείς ό,τι θέλετε εδώ, δεν πάει να φωνάζει ο Σκρέκας να μας πείσει να ψηφίσουμε την τροπολογία σήμερα πάλι μια τρύπα στο νερό θα κάνετε.

Είπαμε και πριν στον Υπουργό ποια είναι τα βασικά αίτια. Αφού, λοιπόν, παραδεχθήκαμε στην Αίθουσα αυτή, μετά από δυόμισι χρόνια που μας πήρε να σας πείσουμε ότι, συνάδελφοι δεν φταίει μόνο ο Πούτιν και ο πόλεμος, έχουμε και δικά μας θέματα εδώ μέσα, έχουμε τσακάλια τα οποία ρουφάνε το αίμα του κοσμάκη και εσείς δεν κάνετε ελέγχους, επιτροπή αγοράς, τίποτα –«όχι, ο Πούτιν», «ο πόλεμος και ο πόλεμος»- άρα αφού συμφωνήσαμε σε αυτό ότι υπάρχουν επιτήδειοι, ότι υπάρχουν εξωγενείς παράγοντες, ότι υπάρχουν και εσωτερικά θέματα, πάμε τώρα να δούμε ποιο είναι το πρόβλημα. Είπαμε προηγουμένως: τον «Υπουργό της ακρίβειας». Για εμάς είναι τρία. Ένας βασικός λόγος για αυτό που ζούμε είναι η αισχροκέρδεια των βιομηχανιών τροφίμων. Δηλαδή συγγνώμη! Για το βρεφικό γάλα που λέγαμε ότι είναι 200% πάνω στην Ελλάδα, έφταιγε ο πόλεμος; Δεν καταλαβαίνω δηλαδή! Δηλαδή στις άλλες ευρωπαϊκές χώρες δεν θα πήγαινε το ίδιο γάλα ή οτιδήποτε άλλο; Εδώ τι φταίει, ας πούμε στο βρεφικό γάλα, που σας πήρε πάλι τόσο καιρό μέχρι να ξυπνήσετε και να κινηθείτε λίγο; Πείτε μας λίγο τι φταίει.

Η υπερφορολόγηση στο προϊόν δεν είναι ένας βασικός λόγος της ακρίβειας; Η υψηλή τιμή ενέργειας με ειδικούς φόρους -το ξαναλέμε γιατί η ενέργεια είναι αυτή η κινητήριος δύναμη στη βιομηχανία και στα πάντα- και ΦΠΑ πάνω στο καύσιμο, δεν είναι αίτιο και αυτό; Όλα αυτά δεν συνιστούν ένα εκρηκτικό –ας το πω έτσι- μείγμα της ακρίβειας με όλη αυτή όμως την υπερφορολόγηση, από όπου κερδίζει η Κυβέρνηση λεφτά και δίνει λίγα μετά στα pass; Αυτό κάνετε. Και κονομάνε την ίδια ώρα -όπως ακριβώς το λέω- οι μεγάλες επιχειρήσεις. Δεν πρόκειται ποτέ ποτέ να χτυπήσετε τους υπηρέτες των συμφερόντων των πλουσίων τους οποίους και υπηρετείτε.

Σύμφωνα, λοιπόν, με την EUROSTAT –επικαλούμαι την EUROSTAT, αλλά ούτε αυτά παίζουν ρόλο για εσάς, εσείς έχετε άλλα στο μυαλό σας- τροχοπέδη για τη μείωση του πληθωρισμού στα τρόφιμα αποτελούν τα νωπά –ας το πω έτσι- τρόφιμα, οι τιμές των οποίων αυξήθηκαν τον Δεκέμβριο 12,3%. Στην Ευρωπαϊκή Ένωση 6,5% -η EUROSTAT το λέει- και εδώ 12,5%. Double score. Κερδίσατε και εδώ. Εμείς 12,5% και έξω 6,5%. Γιατί; Ο Πούτιν φταίει μάλλον!

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Οι τιμές των τροφίμων αυξήθηκαν συνολικά με ετήσιο ρυθμό 8,9% τον Δεκέμβριο. Ο ρυθμός ήταν ο δεύτερος υψηλότερος μεταξύ είκοσι επτά χωρών της Ευρωπαϊκής Ένωσης. Ασημένιο μετάλλιο η Ελλάδα πήρε, δεύτερη από τις είκοσι επτά χώρες στον ετήσιο ρυθμό αύξησης στην τιμή των τροφίμων. Συγχαρητήρια και εδώ! Και εδώ ποιος φταίει πάλι; Ο πόλεμος φταίει και εδώ που πήραμε τη δεύτερη θέση εμείς; Και αυτά είναι όλα ανακοινωμένα από την EUROSTAT. Πάρτε να τα διαβάσετε. Θα τα καταθέσω και στα Πρακτικά για να τα δείτε μπας και το αντιμετωπίσετε το πρόβλημα πραγματικά.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα, κύριε Πρόεδρε, παίρνω δύο με τρία λεπτά ακόμη από τη δευτερολογία μου και σας αφήνω.

Θα επανέλθει το θέμα. Ειπώθηκαν πολλά για αυτόν τον γάμο των ομόφυλων. Είναι απίστευτο. Τι αγάπη ξαφνικά τα κανάλια; Με έχουν πάρει από τέσσερις πρωινές εκπομπές για να βγω. Εννοείται δεν βγήκα, ούτε βγήκε κανείς από τους συναδέλφους της Ελληνικής Λύσης. Αλλά ξαφνικά βρήκαμε τώρα «καινούργιο κοσκινάκι μου και πού να σε κρεμάσω», τον γάμο των ομοφυλόφιλων όλη μέρα και όλη νύχτα και κουβεντιάζουμε αυτό στα κανάλια. Να το δώσουμε λίγο θέμα, να ξεθυμάνει και λίγο. Ξέρετε, όσο μασάς παραπάνω ώρα μια τροφή τόσο πιο εύκολα την καταπίνεις. Να έρθει σε κάνα μήνα ο κ. Μητσοτάκης να το ψηφίσει -ο μεγάλος μεταρρυθμιστής- και να δω τι θα κάνετε εσείς. Διότι εδώ το θέμα είναι και πολιτικό. Ξέρετε, δεν είναι μόνο θέμα συνείδησης το τι θα ψηφίσετε στο θέμα του γάμου των ομοφυλόφιλων. Ξέρω ότι πολλοί από εσάς θα τον ψηφίσετε γιατί δεν είναι μόνο θέμα συνείδησης είναι και θέμα καρέκλας. Γιατί ξέρετε πολλοί από εσάς ότι δεν θα γίνετε ποτέ υπουργοί αν δεν το ψηφίσετε. Ξέρετε πολλοί από εσάς ότι δεν θα είστε ποτέ ξανά στα ψηφοδέλτια της Νέας Δημοκρατίας στις επόμενες εκλογές εάν δεν το ψηφίσετε. Ναι.

Και έτσι, λοιπόν, μετά το «μασάζ» που ανέλαβε ο Γεωργιάδης -το ζήσαμε και αυτό, Παναγία μου, τι να πω πραγματικά- να πείσει ο Γεωργιάδης υπέρ του γάμου των ομοφυλόφιλων τη Νέα Δημοκρατία -Θεέ μου τι ζούμε σε αυτή τη χώρα; Απίστευτα πράγματα. Τι σου κάνει η καρέκλα, ρε φίλε! Απίστευτο- βρήκαμε το άλλο τώρα. Πάλι τζάμπα μάγκας. Ο κ. Σαμαράς το κάνει αυτό με τους παράνομους μετανάστες, με τους λαθρομετανάστες, τώρα με τον γάμο των ομοφυλόφιλων. Λέει «τι πάει να πει απόντες;». Θα πάρετε και ρεπό εκείνη την ημέρα. Όσοι δεν ψηφίσετε μπορείτε να πάτε για καφέ εκείνη την ημέρα, θα έχετε ρεπό, δηλαδή, αν δεν έρθετε να ψηφίσετε εδώ. Και κάνει κριτική τώρα ο Σαμαράς για τους απόντες, όταν ο ίδιος ήταν απόντας όταν ψηφίζονταν το σύμφωνο συμβίωσης. Δάσκαλε που δίδασκες. Αλλά έτσι είναι οι πολιτικοί και οι πρώην Πρωθυπουργοί, μετά κάθονται κάπου σαν ένας σοφός σαν τον Βούδα ας πούμε, και μιλάνε μία φορά τον χρόνο, λένε κάτι και ασχολούνται όλοι με αυτό. Έτσι είναι. Κατά τα άλλα θα ψηφίσετε κατά συνείδηση. Σας είπα, όποιος δεν ψηφίσει δεν ξαναμπαίνει στα ψηφοδέλτια.

Και έχουμε ένα άλλο πολιτικό θέμα που αφορά στην Αντιπολίτευση, στο ΠΑΣΟΚ και στον ΣΥΡΙΖΑ. Να ρωτήσω κάτι. Το πρόγραμμά σας το έλεγε αυτό για τους ομοφυλόφιλους και για τον γάμο; Αποφασίστε: ναι ή όχι; Ό,τι μου πείτε. Ναι, το έλεγε; Μάλιστα. Άρα, λοιπόν, αν το έλεγε εξαπατήσατε τους Έλληνες πολίτες, γιατί πηγαίνετε προεκλογικά στις περιφέρειές σας και δεν λέγατε ότι είμαστε εδώ εμείς οι εθνοπατέρες, πάμε να παντρέψουμε τον Τάκη και τον Μάκη. Δεν το λέγατε αυτό. Τους κοροϊδέψατε, λοιπόν. Τους κοροϊδέψατε τότε. Γνωρίζατε και λέγατε ψέματα και κλέψατε την ψήφο του ελληνικού λαού. Εάν δεν το έλεγε το πρόγραμμά σας –αποφασίστε- πάλι τους κοροϊδέψατε, γιατί αφού έγιναν οι εκλογές το φέρατε το θέμα εδώ μπροστά. Άρα, αποφασίστε: ή το λέγατε ή δεν το λέγατε. Και στις δύο περιπτώσεις, κοροϊδέψατε τους Έλληνες πολίτες. Και στις δύο περιπτώσεις.

Αυτό είναι και η απόδειξη που σας λέμε ότι όλο το πολιτικό προσωπικό της χώρας είναι στο κόλπο. Για αυτό λέμε ότι υπηρετείτε ακριβώς τις ίδιες επιταγές της παγκόσμιας ελίτ, της παγκοσμιοποίησης, της διάβρωσης του κοινωνικού ιστού, της διάλυσης της κοινωνίας, όλης αυτής της κατάστασης, να λειτουργεί μια αρρυθμία, όλο αυτό το πράγμα που κάνετε. Ναι, είναι μείζον πολιτικό θέμα αυτό και θα πρέπει να σταθείτε στο ύψος των περιστάσεων.

Κλείνω, κύριε Πρόεδρε, με το εξής. Νέα Δημοκρατία, ΠΑΣΟΚ, ΣΥΡΙΖΑ για άλλη μία φορά είναι σε πλήρη αναντιστοιχία με την ίδια την κοινωνία, για άλλη μια φορά τα τρία κόμματα αυτά. Πάλι κάνετε τις πατερίτσες της Νέας Δημοκρατίας. Είναι απίστευτο. Αντί να τους αφήσετε μόνους τους, αντί να καταθέσετε πρόταση δυσπιστίας και να πέσει η Κυβέρνηση, με το νομοσχέδιο αυτό εσείς σπεύδετε αφού απειλείτε τους Βουλευτές σας -γιατί και εσείς έχετε Βουλευτές που δεν θέλουν να το ψηφίσουν- αφού τους απειλείτε με κάποιον τρόπο -ξέρετε πώς, ή δεν θα μπεις στα ψηφοδέλτια ή, ή, ή, λογικό ακούγεται- αντί να καταθέσετε πρόταση δυσπιστίας κατά της Κυβέρνησης, εσείς είστε τα υποστυλώματα της Κυβέρνησης του Κυριάκου Μητσοτάκη. Παραβιάζετε, λοιπόν, την ίδια τη δημοκρατία. Απειλείτε-τρομοκρατείτε τους ίδιους σας τους Βουλευτές.

Κλείνω εδώ, κύριε Πρόεδρε.

Για εμάς είναι απλά τα πράγματα, και λέμε το εξής. Κάτω τα χέρια από τα παιδιά μας. Κάτω τα χέρια από την Ελληνίδα μάνα, από τον Έλληνα πατέρα. Κάτω τα χέρια από τη δημοκρατία μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Καλούμε στο Βήμα τον κ. Αριστοτέλη Σπάνια από τη Νέα Δημοκρατία. Θα ακολουθήσει ο κ. Καββαδάς. Μετά θα μιλήσει ο Κοινοβουλευτικός Εκπρόσωπος του ΠΑΣΟΚ, ο κ. Μάντζος. Στη συνέχεια θα ακολουθήσει ο Κοινοβουλευτικός Εκπρόσωπος της Πλεύσης Ελευθερίας ο κ. Μπιμπίλας, και μετά η κ. Δεληκάρη.

Κύριε Σπάνια, έχετε τον λόγο.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, σήμερα συζητάμε για το νομοσχέδιο του Υπουργείου Παιδείας, Θρησκευμάτων και Αθλητισμού-προσπαθούμε τουλάχιστον- επάνω στην ενίσχυση του Εθνικού Συστήματος Επαγγελματικής Εκπαίδευσης και Κατάρτισης. Η ενίσχυση του συστήματος θα γίνει μέσω της διεύρυνσης της συνεργασίας μεταξύ της επαγγελματικής εκπαίδευσης και επαγγελματικής κατάρτισης και της ουσιαστικής βελτίωσης της συνεργασίας μεταξύ των διαφορετικών επιπέδων του Εθνικού Πλαισίου Προσόντων, με την αναβάθμιση των γνώσεων, ικανοτήτων και δεξιοτήτων των αποφοίτων τους καθώς και με τη διασφάλιση της αποτελεσματικότητας ως προς την ομαλή ένταξη των νέων στην τοπική κοινωνία και οικονομία.

Τα ΙΕΚ γίνονται Σχολές Ανώτερων Επαγγελματικών Κατάρτισης και παρέχουν την αρχική επαγγελματική κατάρτιση σε αποφοίτους των ΓΕΛ και των ΕΠΑΛ σε κατόχους ισότιμων τίτλων, εξασφαλίζοντας έτσι σε αυτούς αντίστοιχα προσόντα για τη διευκόλυνση της επαγγελματικής τους ένταξης και της προσαρμογής τους στις ανάγκες της παραγωγικής διαδικασίας και αυτό βοηθάει στη διασύνδεση των αποφοίτων με την αγορά εργασίας σε τοπικό, περιφερειακό και κλαδικό επίπεδο.

Σε κάθε δημόσια σχολή ανώτερης επαγγελματικής κατάρτισης λειτουργεί γραφείο επαγγελματικής ανάπτυξης και σταδιοδρομίας αρμόδιο για την ενημέρωση και τη συμβουλευτική υποστήριξη στον επαγγελματικό προσανατολισμό και τη σύζευξη προσφοράς-ζήτησης σε τοπικές και κλαδικές αγορές εργασίας. Λειτουργεί ηλεκτρονική πύλη και ειδική ηλεκτρονική εφαρμογή στο gov.gr οι οποίες φιλοξενούν λειτουργίες, όπως διάθεση εκπαιδευτικού υλικού, εξ αποστάσεως κατάρτιση, αξιοποίηση εφαρμογών με τη χρήση φορητών συσκευών, οργάνωσης ψηφιακού δικτύου, αξιολόγησης και ανατροφοδότησης του έργου των ΚΕΚ και διακίνησης εθνικού μητρώου.

Καθιερώνονται τα ψηφιακά πιστοποιητικά και εκδίδονται μέσω της ενιαίας ψηφιακής πύλης οι σκοποί του πρότυπου επαγγελματικού λυκείου, η παροχή γενικής παιδείας υψηλού επιπέδου, η παροχή επαγγελματικών γνώσεων και δεξιοτήτων για την πρόσβαση στην αγορά εργασίας και η εναρμόνιση των επαγγελματικών τομέων και ειδικοτήτων με τις ανάγκες της τοπικής κοινωνίας, με σκοπό την επαγγελματική αποκατάσταση.

Ενισχύεται η προοπτική ανάπτυξης ερευνητικών και εκπαιδευτικών ευρωπαϊκών και διεθνών συνεργασιών, η επιμόρφωση των εκπαιδευτικών στα αντικείμενα της διδασκαλίας τους, η συνεργασία με επιχειρήσεις του δημοσίου ή ιδιωτικού τομέα για την υλοποίηση της πρακτικής άσκησης και η εφαρμογή νέων εκπαιδευτικών μεθόδων με καινοτόμες προσεγγίσεις διδασκαλίας και πρακτικής άσκησης.

Θεσμοθετείται τομεάρχης εκπαιδευτικός στο ΕΠΑ όπου θα παρακολουθεί συντονισμένα, κατά τρόπο ενιαίο, το σύνολο της διαδικασίας. Αυτή η τομή η οποία αποκαθιστά την εκπαιδευτική τάξη και τη δεοντολογία γίνεται χωρίς οι σημερινοί υπεύθυνοι των τομέων των εργαστηριακών κέντρων να χάνουν τα ωφελήματα που απέκτησαν ως στελέχη εκπαίδευσης μέχρι τη λήξη της θητείας τους.

Σε κάθε ΕΠΑΛ το οποίο δεν εντάσσεται σε ΚΕΚ συστήνεται επιτροπή συντονισμού, που αποτελεί όργανο διοίκησης το ΕΠΑΛ, με απώτερο σκοπό τον καλύτερο συντονισμό τους. Καθιερώνεται η εβδομάδα προσανατολισμού, κατά την οποία οι μαθητές γνωρίζουν βιωματικά κάθε τομέα και ειδικότητα, με σκοπό την καλύτερη επιλογή γι’ αυτούς.

Έτσι, λοιπόν, τα ΚΕΚ είναι ο βασικός συντελεστής για την ενοποίηση του συντονισμού της επαγγελματικής εκπαίδευσης και της επαγγελματικής κατάρτισης, καθώς και την ενίσχυση της εξωστρέφειας και τη διασύνδεσή τους με την αγορά εργασίας. Για την ίδρυσή τους κεντρικό άξονα αποτελούν η διεύρυνση των ιδιαίτερων χαρακτηριστικών τους της τοπικής κοινωνίας και των αναγκών της αγοράς εργασίας και η αξιοποίηση των αποτελεσμάτων τα οποία αποσκοπούν στην εύρυθμη λειτουργία τους.

Συστήνονται τα θεματικά ερευνητικά ινστιτούτα επαγγελματικής εκπαίδευσης και κατάρτισης, έχοντας ως αποστολή την ενεργή διεύρυνση των αναγκών της τοπικής οικονομίας, συγκεκριμένης περιοχής με σημαντικό ρόλο στην ανάπτυξη προγραμμάτων, σπουδών και οδηγών κατάρτισης, ώστε να ικανοποιούνται οι ανάγκες της αγοράς εργασίας.

Σε αυτό το σημείο τονίζεται ιδιαίτερα ο στόχος της αξιολογούμενης ρύθμισης, η αποφυγή επικαλύψεων μεταξύ των διαφορετικών επιπέδων του Εθνικού Πλαισίου Προσόντων οι οποίες έχουν σοβαρές επιπτώσεις στα αποτελέσματα των εκροών του συστήματος, δηλαδή στην ίδια την αγορά εργασίας σε τοπικό, περιφερειακό και κλαδικό επίπεδο.

Σημαντικό, επίσης, ζήτημα που διατρέχει την αξιολογούμενη ρύθμιση είναι η ενίσχυση της μέριμνας για τα άτομα με αναπηρία, ώστε να διασφαλίζεται η πρόσβασή τους σε ποιοτική επαγγελματική κατάρτιση, όπως και η βελτίωση των γνώσεων, των ικανοτήτων και των δεξιοτήτων των αποφοίτων και η αποτελεσματικότερη ένταξη των νέων στην τοπική κοινωνία και οικονομία με όφελος για την εθνική οικονομία.

Η προσφορά ειδικοτήτων από τα ΚΕΚ, εστιασμένων σε οικονομικές δραστηριότητες, αναδεικνύουν τις ιδιαίτερες ανάγκες συγκεκριμένων περιοχών της χώρας, βελτιώνοντας έτσι την επαγγελματική εκπαίδευση και κατάρτιση στην Ελλάδα, πετυχαίνοντας την καλύτερη ευθυγράμμισή της με τις ανάγκες της αγοράς εργασίας, καθώς και την προώθηση της οικονομικής ανάπτυξης. Διασφαλίζονται οι αρχές εκπαίδευσης και κατάρτισης, χωρίς αποκλεισμούς, ιδίως για τα άτομα με αναπηρία.

Επίσης, η εξασφάλιση ανθρώπινου δυναμικού με δεξιότητες και ικανότητες που ανταποκρίνονται στις απαιτήσεις της τρέχουσας αγοράς εργασίας βοηθά στην οικονομική ανάπτυξη, διασφαλίζοντας με τον τρόπο αυτό την ισότητα στο ανθρώπινο δυναμικό και τη μείωση του ποσοστού ανεργίας ιδίως μεταξύ των νέων. Δίνεται η δυνατότητα στους καταρτιζόμενους, με την προώθηση της χρήσης και της εφαρμογής των νέων τεχνολογιών στον χώρο της επαγγελματικής εκπαίδευσης και κατάρτισης, να έχουν πρόσβαση σε πλήθος πληροφοριών σχετικών με την αγορά εργασίας. Η μετάβαση στην ψηφιοποίηση των ΣΑΕΚ, μέσων δημιουργίας και λειτουργίας της ηλεκτρονικής πύλης, αποτελεί μια ακόμη σημαντική καινοτομία που αποβλέπει στην παροχή δυνατότητας στους καταρτιζόμενους να έχουν πρόσβαση σε λειτουργίες σχετικές με την ολοκλήρωση της φοίτησής τους αλλά και πλήθος πληροφοριών σχετικών με την αγορά εργασίας.

Κυρίες και κύριοι συνάδελφοι, η αγορά εργασίας σε κάθε τοπική κοινωνία έχει τις δικές της ιδιαιτερότητες, ανάγκες και χαρακτηριστικά, τα οποία πρέπει να μελετηθούν και να ενταχθούν στο σχεδιασμό της επαγγελματικής εκπαίδευσης και κατάρτισης, έτσι ώστε οι μαθητευόμενοι να οπλιστούν με γνώσεις που θα τους κάνουν ανταγωνιστικούς με σκοπό την άμεση απορρόφησή τους στην αγορά εργασίας. Αυτό είναι ακριβώς και το ζητούμενο από τις παρεμβάσεις που γίνονται στην επαγγελματική εκπαίδευση με το συγκεκριμένο νομοσχέδιο, όπου η Κυβέρνηση Μητσοτάκη θεωρεί αναγκαίο, έτσι ώστε τα ΚΕΚ να παίξουν αυτόν τον σημαντικό ρόλο στην εξασφάλιση επαγγελματικής κατάρτισης και αποκατάστασης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα ο κ. Αθανάσιος Καββαδάς, από τη Νέα Δημοκρατία και με την ευκαιρία να σας ευχηθούμε χρόνια πολλά, κύριε Καββαδά, για την ονομαστική σας εορτή.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ πολύ, κύριε Πρόεδρε και ευχαριστώ για τις ευχές σας εσάς και όλους τους συναδέλφους.

Κυρία Υπουργέ, κυρίες και κύριοι συνάδελφοι, σε αυτή την πρώτη μου ομιλία για τη νέα χρονιά θα ήθελα να ευχηθώ το 2024 να φέρει υγεία και ευτυχία σε όλους, με νέους στόχους, δημιουργικότητα και επιτυχίες.

Κυρίες και κύριοι συνάδελφοι, η ανάγκη για μια μεγάλη και ουσιαστική μεταρρύθμιση στον τομέα της επαγγελματικής εκπαίδευσης και κατάρτισης προκύπτει από την ίδια τη ζωή, τις ανάγκες της και τις ανάγκες της αγοράς. Είναι λανθασμένη αντίληψη ότι η απόκτηση γνώσης, η εξειδίκευση και κατ’ επέκταση η επαγγελματική καταξίωση συνδέονται μόνο με την τριτοβάθμια εκπαίδευση.

Η εξειδίκευση και η κατάρτιση των εργαζομένων έχει διπλό όφελος τόσο για τον εργαζόμενο που μπορεί να πετύχει καλύτερη αμοιβή όσο και για τον πελάτη ή τον εργοδότη που λαμβάνει καλύτερες υπηρεσίες και προϊόντα. Επομένως, η επαγγελματική εκπαίδευση είναι ένα σύγχρονο εργαλείο αναπτυξιακής πολιτικής και κοινωνικής συνοχής, που καταπολεμά την ανεργία και δίνει ώθηση στην οικονομία.

Ωστόσο, παρά τα οφέλη της, μόλις ένας στους τρεις μαθητές στρέφεται στην επαγγελματική εκπαίδευση όταν ο ευρωπαϊκός μέσος όρος πλησιάζει το 50%. Αυτός πρέπει να είναι ο ένας στόχος για τη χώρα μας.

Ο δεύτερος παράλληλος στόχος είναι να πλησιάσουμε το ευρωπαϊκό ποσοστό του 80% στους αποφοίτους προγραμμάτων επαγγελματικής εκπαίδευσης και κατάρτισης που βρίσκουν δουλειά, διότι για να επιλέγουν οι νέοι άνθρωποι την επαγγελματική εκπαίδευση πρέπει να υπάρχουν εγγυήσεις απασχόλησης και επαγγελματικής αποκατάστασης. Προς τον σκοπό αυτό, λοιπόν, συζητούμε σήμερα τη δεύτερη θεσμική τομή της Κυβέρνησης στον χώρο της επαγγελματικής εκπαίδευσης. Θυμίζω ότι η πρώτη ήταν το 2020, με τον ν.4763.

Στον πυρήνα και της προηγούμενης και της τωρινής νομοθεσίας βρίσκεται η ανάγκη σύνδεσης της επαγγελματικής εκπαίδευσης και κατάρτισης με τις πραγματικές ανάγκες της αγοράς εργασίας. Έτσι με τον νέο νόμο τα ΙΕΚ δεν αλλάζουν απλά ονομασία σε σχολές ανώτερης επαγγελματικής κατάρτισης, αλλά αλλάζει πλήρως και αναβαθμίζεται το επίπεδο των σπουδών. Αλλάζουν με 114 εκατομμύρια ευρώ από το Ταμείο Ανάκαμψης, την αλλαγή του εξοπλισμού και την αναβάθμιση των εργαστηρίων στις δομές της επαγγελματικής εκπαίδευσης με εκατόν τριάντα νέους οδηγούς κατάρτισης που περιλαμβάνουν νέα επαγγέλματα, με την ενεργό συμμετοχή των ΙΕΚ στη διασύνδεση των καταρτιζόμενων και των αποφοίτων τους με την αγορά εργασίας σε τοπικό, περιφερειακό και κλαδικό επίπεδο.

Πλέον, κάθε νέα δομή επαγγελματικής εκπαίδευσης θα αποτελείται από δύο τομείς: Τον τομέα επαγγελματικής κατάρτισης για την αναβάθμιση των δεξιοτήτων και την επικαιροποίηση των γνώσεων και τον τομέα επαγγελματικής Ανάπτυξης και συμβουλευτικής για την καθοδήγηση των σπουδαστών σε θέματα επαγγελματικού προσανατολισμού και σταδιοδρομίας, αλλά και τη διασύνδεση, παρακολούθηση και υποστήριξη μετά την αποφοίτησή τους.

Η σημαντικότερη όμως τομή είναι ότι τα κέντρα επαγγελματικής εκπαίδευσης και κατάρτισης που είχαν προβλεφθεί στον νόμο του 2020, αναλαμβάνουν να συνδέσουν την επαγγελματική εκπαίδευση με την αγορά εργασίας. Εξήντα τέτοια κέντρα θα γίνουν σε όλη τη χώρα. Σε αυτά τα campus θα εντάσσονται εκπαιδευτικές δομές επαγγελματικής εκπαίδευσης, για παράδειγμα ΕΠΑΛ, ΙΕΚ, εργαστηριακά κέντρα.

Επιπλέον σε κάθε κέντρο θα λειτουργεί γραφείο επαγγελματικής ανάπτυξης και σταδιοδρομίας το οποίο θα έχει ως αρμοδιότητα τη σύνδεση με την αγορά εργασίας με αναβαθμισμένο ρόλο και αυξημένη στελέχωση. Τα γραφεία αυτά θα συνεργάζονται με επαγγελματικούς φορείς και επιμελητήρια. Θα επεξεργάζονται στατικά δεδομένα προκειμένου να διακριβώνουν τις ανάγκες που υπάρχουν ανά ειδικότητα. Θα παρέχουν ενημέρωση και συμβουλές για τον επαγγελματικό προσανατολισμό για τις προοπτικές κάθε ειδικότητας. Θα μεριμνούν για την απασχόληση των σπουδαστών και θα παρέχουν συμβουλευτική υποστήριξη για τη μετάβασή τους σε επόμενες βαθμίδες εκπαίδευσης. Θα συνεργάζονται με τα αναβαθμισμένα συμβούλια σύνδεσης, με την παραγωγή και την αγορά εργασίας σε περιφερειακό επίπεδο.

Κυρίες και κύριοι συνάδελφοι, η Λευκάδα θα διεκδικήσει με αξιώσεις τα επόμενα χρόνια ένα από αυτά τα κέντρα επαγγελματικής εκπαίδευσης και κατάρτισης. Ήδη στο νησί μας λειτουργεί ένα ΕΠΑΛ και ένα δημόσιο ΙΕΚ. Τα τελευταία χρόνια αυξήσαμε και εμπλουτίσαμε τις ειδικότητες που προσφέρει το ΙΕΚ, ώστε να ανταποκρίνεται καλύτερα τόσο στις επιθυμίες των σπουδαστών όσο και στις ανάγκες της αγοράς. Φέτος έχουμε επτά ειδικότητες και εκατόν είκοσι σπουδαστές.

Παράλληλα, από το 2020 θέσαμε ως στόχο την κτηριακή επέκταση των δύο δομών με στόχο να προσφέρουμε περισσότερες ειδικότητες αλλά και καλύτερες συνθήκες φοίτησης στους σπουδαστές της ευρύτερης περιοχής. Ξεκίνησαν οι διαδικασίες παραχώρησης του οικοπέδου δέκα στρεμμάτων όπου λειτουργούν το ΕΠΑΛ και το ΙΕΚ. Η Γενική Γραμματεία Δημόσιας Περιουσίας έχει εγκρίνει την παραχώρηση στο Δήμο Λευκάδας, και όταν ολοκληρωθούν οι διαδικασίες θα ξεκινήσουμε τις μελέτες για την κατασκευή μιας νέας κτηριακής υποδομής. Παράλληλα, θα δημιουργήσουμε ένα εργαστηριακό κέντρο για τη διαχείριση και το συντονισμό των υφιστάμενων εργαστηρίων.

Επομένως, θα έχουμε τις προϋποθέσεις για δημιουργία ενός κέντρου επαγγελματικής εκπαίδευσης και κατάρτισης στη Λευκάδα, με τα νέα χαρακτηριστικά και το νέο αναβαθμισμένο ρόλο που προβλέπει το νομοσχέδιο. Και όχι μόνο αυτό αλλά έχουμε τις προϋποθέσεις να δημιουργήσουμε ένα θεματικό κέντρο επαγγελματικής εκπαίδευσης με πυρήνα τον θαλάσσιο τουρισμό. Η Λευκάδα έχει τεράστια ανάπτυξη στον τομέα αυτό. Διαθέτει, κύριε Κόνσολα, ήδη σήμερα δύο χιλιάδες θέσεις ελλιμενισμού στις οποίες τα επόμενα χρόνια θα προστεθούν και εννιακόσιες πενήντα θέσεις στις δύο νέες μαρίνες του Βλυχού Λευκάδας και του Αθερινού Μεγανησίου. Επιπλέον, έχουμε τις περισσότερες πλωτές εξέδρες στη χώρα, εκατόν είκοσι συνολικά.

Στη Λευκάδα, κύριοι Υπουργοί, υπογράφονται τα περισσότερα ναυλοσύμφωνα στην Ελλάδα, με δεκαεπτά χιλιάδες πεντακόσιες ενοικιάσεις το χρόνο διπλάσιες από το δεύτερο. Επομένως…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Επομένως, skipper, μηχανικοί και άλλες ειδικότητες συναφείς με τη συντήρηση σκαφών και τον εφοδιασμό τους αλλά και τη λειτουργία μαρίνων μπορούν να καταστήσουν τη Λευκάδα Κέντρο Επαγγελματικής Εκπαίδευσης στον θαλάσσιο τουρισμό.

Και, βεβαίως, υπάρχουν και άλλες ειδικότητες που έχει ανάγκη η τοπική οικονομία -για παράδειγμα όλες οι ειδικότητες τουρισμού, εστίασης, αγροδιατροφή- αλλά και τεχνικές όπως ψυκτικοί, θερμοϋδραυλικοί, μηχανολόγοι μηχανικοί και ειδικότητες στον τομέα υγείας.

Κύριοι Υπουργοί, ελπίζω σε αυτή την προσπάθεια να σας έχουμε κοντά μας. Έχετε φτιάξει ένα εξαιρετικό νομοσχέδιο και σας αξίζουν συγχαρητήρια σε όλη την ηγεσία του Υπουργείου Παιδείας και στον κ. Πιερρακάκη και στην κ. Μακρή, που είχαμε μια άριστη συνεργασία και στην κ. Λυτρίβη -και να την συγχαρώ για τα νέα της καθήκοντα- αλλά και στον Γενικό Γραμματέα, τον κ. Βούτσινο και σε όλα τα επιτελεία σας, διότι δείχνει ότι η Κυβέρνηση έχει και στόχο και σχέδιο και ολοκληρωμένη πολιτική για την επαγγελματική εκπαίδευση.

Η Λευκάδα θέλουμε να επωφεληθεί από αυτό το νομοσχέδιο, όπως ανέφερα. Έχουμε πολύ καλές βάσεις για να γίνει το νησί μας κέντρο επαγγελματικής εκπαίδευσης για όλη την περιοχή.

Κυρίες και κύριοι συνάδελφοι, η στήριξη στο νομοσχέδιο του Υπουργείου Παιδείας για την επαγγελματική εκπαίδευση είναι όχι μόνο ρητή και δεδομένη αλλά απαραίτητη, διότι συνιστά μια σημαντική μεταρρύθμιση που δίνει ελπίδα και προοπτική κυρίως στα νέα παιδιά στην ελπίδα αυτού του τόπου. Τους δίνει εφόδια για μια επιτυχημένη σταδιοδρομία, τους δίνει κίνητρα να μείνουν και να δημιουργήσουν στον τόπο τους, τους δίνει τις βάσεις για οικονομική ασφάλεια, προσωπική καταξίωση και εν τέλει προοπτική για μια πιο ευτυχισμένη ζωή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στον επόμενο ομιλητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθήτριες και μαθητές και τέσσερις συνοδοί εκπαιδευτικοί από το 1ο Γενικό Λύκειο Φαρσάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος του ΠΑΣΟΚ, κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επιτρέψτε μου να αρχίσω από τη μεγάλη εικόνα. Η συζήτηση η σημερινή όπως και κάθε άλλη η οποία θα ακολουθήσει στο επόμενο διάστημα, εντάσσεται πλέον σε ένα γενικό πλαίσιο. Η Ελλάδα και η Ευρώπη βρίσκονται λίγες μόλις εβδομάδες, λίγους μόλις μήνες μακριά από τις εκλογές του Ιουνίου για την ανάδειξη των μελών του επόμενου Ευρωπαϊκού Κοινοβουλίου, εκλογές με άδηλο αποτέλεσμα απέναντι στον λαϊκισμό και στον ευρωσκεπτικισμό. Η ενίσχυση της ακροδεξιάς και της ρητορικής του μίσους είναι πλέον ορατή στον ορίζοντα.

Πώς περιμένουμε να έχουμε συμμετοχή στις εθνικές εκλογές και εμβάθυνση της δημοκρατίας μας χωρίς ισχυρούς θεσμούς, χωρίς ένα σύγχρονο και αποτελεσματικό κράτος δικαίου; Χθες έγινε συζήτηση στο Ευρωπαϊκό Κοινοβούλιο για την κατάσταση ακριβώς του κράτους δικαίου στην Ελλάδα. Μας απασχολεί αυτό; Μας απασχολεί το ψήφισμα που θα υπάρξει για τις υποκλοπές, για την ελευθερία του τύπου, για την προστασία των δημοσιογράφων από εκδικητικές αγωγές slapp; Πώς θα συνεχίσουμε, αν δεν μας απασχολεί; Με τις φωνές των Ευρωβουλευτών της Νέας Δημοκρατίας να λένε πως είναι ντροπή να τα συζητάμε αυτά; Δυσφημεί τη χώρα η συζήτηση των πεπραγμένων της Κυβέρνησης και όχι τα ίδια τα πεπραγμένα; Λογικό άλμα με προφανή πολιτική σκοπιμότητα.

Πώς θα υπερασπιστούμε την Ευρώπη και την Ελλάδα μέσα σε αυτή, αν δεν εγγυηθούμε πρώτα και κύρια το κοινωνικό της κεκτημένο, το ισχυρό και αποτελεσματικό κοινωνικό κράτος; Πώς θα υπερασπιστούμε τη δημοκρατία μας, αν το κάνουμε χωρίς δίκαιες και αποτελεσματικές δημόσιες πολιτικές υπέρ των πλέον αδύναμων πολιτών, αν δεν πολεμήσουμε, δεν αγωνιστούμε για το δημόσιο σύστημα υγείας, ενώ διαβάζουμε και στο Νοσοκομείο Παπανικολάου για την αναισθησιολόγο που κατέρρευσε -υπερβαίνοντας κατά πολύ τα απώτατα ωράρια που έχουν επιβληθεί σε γιατρούς και νοσηλευτές -με το φιλότιμό τους να κρατούν όρθιο ένα σύστημα υγείας που δοκιμάζεται ξανά;

Πώς θα υπερασπιστούμε την Ελλάδα και την Ευρώπη των λαών, αν δεν προστατέψουμε τους καταναλωτές από την ασυδοσία της αγοράς που μόλις τώρα ομολογείται -δύο χρόνια βυθισμένη η χώρα στην ακρίβεια και την αισχροκέρδεια- ότι ναι, υπάρχει αισχροκέρδεια, έστω ως τελευταίος λόγος, όπως μας είπε ο κ. Σκρέκας της ακρίβειας. Τελευταίος λόγος! Πρώτα είναι η δομή του καπιταλισμού, όπως ερμηνεύει το Κομμουνιστικό Κόμμα, και μετά η αισχροκέρδεια.

Πόσες ακόμη ρυθμίσεις αναποτελεσματικές θα έρθουν σε αυτό εδώ το Κοινοβούλιο για να αποφασίσουμε να κάνουμε αυτό το οποίο προτείνουμε, γιατί εμείς, ναι, πιστεύουμε στην ελεύθερη αγορά αλλά όχι στην ασύδοτη αγορά. Είναι ένα η ελευθερία και άλλο η ασυδοσία. Εμείς πιστεύουμε στη ρύθμιση, στον έλεγχο, στην παρέμβαση, στα πρόστιμα στην αισχροκέρδεια, στην αντιμετώπιση της ακρίβειας με περισσότερο και καλύτερο έλεγχο και όχι με δυσπιστία στην Επιτροπή Ανταγωνισμού και πρόστιμα «χάδι» μετά από μήνες καθυστερήσεων και αισχροκέρδειας.

Πώς θα προχωρήσουμε προς τα εμπρός; Η καταπολέμηση των κηρυγμάτων του μίσους περνά μέσα από την πολιτική, από την προστασία της αξιοπρέπειας του ανθρώπου, από την ευόδωση της συλλογικής ευημερίας, από την ανάπτυξη τη δίκαια κατανεμόμενη και τη βιώσιμη, από την αντιμετώπιση με πολιτικούς όρους του φόβου, της ανασφάλειας στην καθημερινότητα, της έλλειψης προοπτικής στις ζωές των νέων.

Το επισημαίνουμε αυτό σε μια συγκυρία στην οποία, με ευθύνη της Κυβέρνησης, έχει ξεκινήσει μια ανορθολογική δημόσια συζήτηση για τα δικαιώματα, τις ελευθερίες και την ισότητα. Όλα προτάσσονται με το φάσμα του συμφέροντος του παιδιού. Κάποιοι κραδαίνουν τον κίνδυνο για τα παιδιά και τον ταυτίζουν με μια συμπεριληπτική κοινωνία ελευθερίας και ισότιμης συμμετοχής.

Είναι οι ίδιοι που αγνοούν πως οι πραγματικοί κίνδυνοι για τα παιδιά δεν είναι ακριβώς αυτή η συμπεριληπτική κοινωνία, αυτή η κοινωνία της ισότητας, αλλά είναι η δυσκολία πρόσβασης στα κέντρα δημιουργικής απασχόλησης. Κίνδυνοι για τα παιδιά είναι οι ανισότητες στην εκπαίδευση. Κίνδυνοι για τα παιδιά είναι τα σχολεία τα εγκαταλελειμμένα, τα πανεπιστήμια τα υποχρηματοδοτούμενα. Κίνδυνος για τα παιδιά είναι η βία που απειλεί να τα πλήξει στο σχολείο, στη γειτονιά τους ή να τα στρατολογήσει στις παρυφές του αθλητισμού. Και αυτή ακριβώς τη βία, αυτούς ακριβώς τους κινδύνους, κανένα ποινικό οπλοστάσιο από μόνο του όσο και να αυστηροποιηθεί δεν μπορεί να τα αντιμετωπίσει, κανένα πολιτικό σύνθημα πολλώ δε μάλλον δεν μπορεί να τα αντιμετωπίσει, παρά μόνο περισσότερη και βαθύτερη δημοκρατία, περισσότερες και καλύτερες δημόσιες πολιτικές για εργασία, υγεία και παιδεία.

Ιδίως η εκπαίδευση μπορεί και οφείλει να συμβάλλει καθοριστικά στην άμβλυνση των κοινωνικών ανισοτήτων στα σημεία εκκίνησης των νέων πριν μπουν στην κοινωνική ζωή. Τα δημόσια σχολεία και τα πανεπιστήμια λειτουργούν και πρέπει να λειτουργούν ως μηχανισμοί κοινωνικής κινητικότητας, όχι όμως ως μονάδες βιομηχανικής εμφύτευσης γνώσεων αλλά ως σύγχρονοι πυρήνες βελτίωσης του ανθρώπου, μεταξύ άλλων και σε τεχνολογικό επίπεδο, με την ψηφιακή μετάβαση να είναι μια δεδομένη πραγματικότητα.

Η διάχυση της γνώσης υπήρξε πάντοτε σημαντικό εργαλείο εξασφάλισης πραγματικής κοινωνικής δικαιοσύνης στην πράξη, πέρα και πάνω από διακρίσεις οικονομικές, κοινωνικές, γεωγραφικές. Όμως αυτές οι ανισότητες επιμένουν, οι στρεβλώσεις παραμένουν. Παιδιά από μη προνομιούχες οικογένειες, από μειονεκτικά, από ελλειμματικά υπόβαθρα αντιμετωπίζουν ανισότητες τόσο στην πρόσβαση σε καλά σχολεία και σχολές όσο και στην αγορά εργασίας. Το λένε οι διεθνείς οργανισμοί. Αναξιοποίητες δεξιότητες, δυσχερής πρόσβαση στην αγορά εργασίας, χαμηλές απολαβές, με δύο λέξεις χαμηλές προσδοκίες.

Στην Ελλάδα η επαγγελματική εκπαίδευση και κατάρτιση είναι ένα χαρακτηριστικό παράδειγμα τέτοιων ανισοτήτων και τέτοιων χαμηλών προσδοκιών και αποτυχίας αντίστοιχα των δημόσιων πολιτικών και σχεδιασμών.

Κανείς δεν δικαιούται να υποδύεται ότι τα γνωρίζει όλα ή ότι τα έχει κάνει όλα σωστά, αν και σωστά ειπώθηκε ότι θα πρέπει να επιμερίσουμε τις διάχυτες διαχρονικές ευθύνες την τελευταία τουλάχιστον εικοσαετία στο πόσο κυβέρνησε το κάθε κόμμα και στο τι έπραξε τελικά για την επαγγελματική και για τη γενική εκπαίδευση.

Αυτό που ισχύει όμως και αυτό που τελικά μας διακρίνει είναι οι ιδέες, είναι οι ιδεολογίες. Ακούμε συχνά και σε αυτό εδώ το Κοινοβούλιο, σε αυτή εδώ την Αίθουσα: Τα λέτε ωραία επειδή είστε στην Αντιπολίτευση εκ του ασφαλούς. Τι θα κάνατε εσείς διαφορετικά; Αυτή, ξέρετε, είναι μια εξισωτική κατ’ αρχάς ερώτηση που αρνείται μια πραγματικότητα, πως υπάρχουν περισσότεροι δρόμοι και εναπόκειται σε σένα ποιον δρόμο θα διαβείς και ποιον θα έχεις δίπλα σου, μαζί σου.

Εμείς είμαστε αποφασισμένοι να περπατήσουμε τον δρόμο, που μας ορίζουν οι αρχές και οι αξίες μας, η φιλοσοφία μας, μαζί με τους πολίτες.

Πρώτα και κύρια είναι η αξία της διαβούλευσης, της συμμετοχής. Διάλογος χωρίς παρωπίδες και δογματισμό όπως το ΠΑΣΟΚ έχει κάνει επανειλημμένα στο παρελθόν όταν κυβέρνησε. Σας τα είπε και ο ειδικός αγορητής μας ο Στέφανος Παραστατίδης. Αυτός ο διάλογος οφείλει να είναι οριζόντιος και βαθύς, ειλικρινής. Φυσικά συμφωνούμε να συγκρουστούμε με συντεχνίες και κακώς νοούμενα συμφέροντα και αντιδραστικά συμφέροντα -να, υπάρχουν στην παιδεία- αλλά πρώτα να συμφωνήσουμε τι θέλουμε, τι μαθητές θέλουμε, τι εργαζόμενους θέλουμε, τι νέους συμπολίτες θέλουμε, και έπειτα αφού δούμε τι έχουμε ανάγκη και συμφωνήσουμε σε αυτό να προχωρήσουμε μαζί προς τα εμπρός. Αυτό θα ήταν πρόοδος. Αυτό είναι πρόοδος πραγματική στο πεδίο και όχι τίτλος σε non paper του Υπουργείου Παιδείας.

Για πολλοστή φορά η Κυβέρνηση δεν τήρησε τα προσχήματα και ήρθε να νομοθετήσει χωρίς διάλογο. Αποστρέφεται τον διάλογο. Πώς να το κάνουμε! Κάνει πως δεν καταλαβαίνει καθόλου τη σημασία του διαλόγου, τι σημαίνει και πόσο χρήσιμο και ωφέλιμο είναι να συζητάς με τους εμπλεκόμενους φορείς, την εκπαιδευτική κοινότητα, την επιστήμη, τους σπουδαστές.

Σας το λέμε, λοιπόν, καθαρά και προς μελλοντική χρήση: Κάθε παρέμβαση στην εκπαίδευση από την προσχολική αγωγή ως το πανεπιστήμιο, τη μεταδιδακτορική έρευνα, την έρευνα και την καινοτομία, παντού, δεν μπορεί παρά να περάσει μέσα από τον διάλογο της πολιτείας με την επιστήμη, την εκπαιδευτική κοινότητα, πάντοτε υπό το φως διεθνών εξελίξεων και τάσεων. Και αυτό θα συνεχίσουμε να το αξιώνουμε.

Ειδικότερα στην επαγγελματική εκπαίδευση και κατάρτιση δεν έπρεπε να έχει γίνει διάλογος με τους κοινωνικούς εταίρους; Οι ίδιοι οι κοινωνικοί εταίροι πρέπει να έχουν λόγο στον σχεδιασμό της επαγγελματικής εκπαίδευσης.

Έχουμε έναν διεθνή οργανισμό, έχουμε την τιμή να τον φιλοξενούμε στην Ελλάδα, στη Θεσσαλονίκη τον Cedefop. Τον Σεπτέμβριο εδώ ήμασταν σε συζήτηση μίας διεθνούς σύμβασης και σας ζητούσαμε να μελετήσετε αυτά που προτείνει, τις έρευνές του, τις συστάσεις του για τα ανοιχτά δεδομένα, για την επαγγελματική εκπαίδευση. Το κάνατε;

Το Διεθνές Νομισματικό Ταμείο πριν κάποιες ημέρες -να τα λέμε όλα- με έκθεσή του μιλάει ευθέως για τις δυνατότητες, αλλά και τους κινδύνους της τεχνητής νοημοσύνης για την αγορά εργασίας. Εμείς πώς προετοιμαζόμαστε; Με αυτή την επαγγελματική εκπαίδευση; Για να δανειστώ και αυτό που είπε ο ειδικός αγορητής του Κομμουνιστικού Κόμματος, με Lada θα μπούμε στην εποχή της τεχνητής νοημοσύνης; Και δεν υποτιμώ την ανθεκτικότητα του σοβιετικού αυτοκινήτου, αλλά δεν θα μας βγάλει ως το τέλος του δρόμου.

Ακούσαμε προσεκτικά τον κύριο Υπουργό -έχει αξία αυτό- να στέκεται στη δεύτερη αξία, τον εκδημοκρατισμό των δομών.

Είναι αδύνατον με τη δημοκρατική μας συνείδηση να αποδεχθούμε την ύπαρξη σε ένα νομοθέτημα μιας τόσο μεγάλης πληθώρας εξουσιοδοτικών διατάξεων οι οποίες υπερσυγκεντρώνουν τον έλεγχο στο υπουργικό γραφείο.

Δεν μπορούμε να ανεχόμαστε την απουσία θεσμικών αντίβαρων. Γιατί; Διότι έχουμε μια Εθνική Αρχή Ανώτατης Εκπαίδευσης που είναι κάθε άλλο παρά ανεξάρτητη -διορίζεται από τον Υπουργό-, έχουμε ένα Ινστιτούτο Εκπαιδευτικής Πολιτικής που επίσης δίνει λόγο στο Υπουργείο και έχει έναν -έναν!- υπάλληλο επιφορτισμένο με την επαγγελματική εκπαίδευση.

Πώς μπορεί να προχωρήσει μια σοβαρή εκπαιδευτική πολιτική χωρίς θεσμικά αντίβαρα σε ένα Υπουργείο Παιδείας που αποφασίζει μόνο του σε κλειστές αίθουσες και γραφεία;

Τρίτη και καταλυτική αξία, η αξιοκρατία. Στην αρχική εκδοχή του σχεδίου νόμου ως τώρα -δεν έχουμε δει κάποια νομοτεχνική βελτίωση ακόμα- τοποθετείτε στα ΚΕΕΚ οργανωτικούς συντονιστές μάνατζερ εξήντα άτομα με αμιγώς πελατειακό τρόπο, με απόλυτη εξουσία του Υπουργού και στην τοποθέτηση και στην παύση και στην επιλογή προφανέστατα. Άλλο ένα δείγμα αδιαφανούς και αναξιοκρατικού χαρακτήρα της Κυβέρνησης που αποσκοπεί στο να ελέγχει τα πάντα με μειοψηφία του ΑΣΕΠ προφανέστατα, όπως έχει συμβεί και σε άλλα σχέδια νόμου, απλώς ως επίφαση αντικειμενικότητας, ως ευλογία μιας κατά τα άλλα αδιαφανούς και αναξιοκρατικής επιλογής.

Και σας άκουσα προσεκτικά και σε αυτό, κύριε Υπουργέ, και επειδή σας αρέσει ο κινηματογράφος, θα σας απαντήσω και εγώ με μία ακόμη ατάκα από τον Μάρτιν Σκορτσέζε αυτή τη φορά: Are you talking to us; Μιλάτε σε εμάς για αξιοκρατία και διαφάνεια;

Η δική μας θέση είναι σαφής και αδιαπραγμάτευτη. Τα κριτήρια επιλογής των διοικούντων σε όλο το δημόσιο πρέπει να ρυθμίζονται από τον νόμο και η επιλογή να γίνεται από το ΑΣΕΠ. Γι’ αυτό το ΠΑΣΟΚ - Κίνημα Αλλαγής κατέθεσε την τροπολογία την οποία πληροφορηθήκαμε ότι πρέπει να περιμένουμε υπό τύπον νομοτεχνικής βελτίωσης. Καλωσορίζουμε την εν μέρει αποδοχή της και την αναγνωρίζουμε ως μια θετική κίνηση. Μας καλέσατε να ψηφίσουμε τη ρύθμιση και το σχέδιο νόμου ενδεχομένως, αλλά δυστυχώς για εσάς, παρά τις θεωρίες, δεν υπάρχει κβαντική νομοθέτηση.

Μιλήσατε για έναν μηχανικό και πώς βλέπει την πολιτική και τη νομοθέτηση. Να σας πω και εγώ πώς βλέπει ένας νομικός τους νόμους και τη νομοθέτηση: Υπάρχει η αρχή του σχεδίου νόμου, η οποία είναι η φιλοσοφία, η αρχιτεκτονική, η αντίληψη την οποία έχει κάθε κόμμα, κάθε κυβέρνηση για τα πράγματα και αυτή -λυπάμαι που το λέω, χαίρομαι που το νιώθω- μας βρίσκει εντελώς αντίθετους από θέση αρχής.

Κυρίες και κύριοι συνάδελφοι, όλα όσα πρόλαβα να πω συγκλίνουν σε μία έννοια κεντρική: μεταρρύθμιση, εφαρμοσμένη μεταρρύθμιση, όχι θεωρητική, μεταρρύθμιση που θα είναι κινητήριος δύναμη όχι απλώς θεωρητικών αναζητήσεων και συζητήσεων, αλλά πραγματικών παρεμβάσεων, για αλλαγή φιλοσοφίας, όχι απλώς ονομασίας. Αλλά εσείς εδώ, όπως σωστά ειπώθηκε, μας έχετε καλέσει σε τελετή ονοματοδοσίας. Να σας ζήσει η μεταρρύθμιση, να τη δείτε όπως επιθυμείτε!

Το βασικό εδώ βέβαια δεν είναι πώς επιθυμεί η Κυβέρνηση να δει τη μεταρρύθμισή της, αλλά τι θέλει και τι επιθυμεί η κοινωνία να δει, τι έχει ανάγκη, και αυτό μας απασχολεί εμάς. Και όχι, δεν είναι μεταρρύθμιση να υπερασπίζεσαι μια ρύθμιση που απέτυχε. Μιλήσατε για αξιολόγηση -άκουσα προσεκτικά τον κύριο Υπουργό- αλλά πότε αξιολογήθηκε ο νόμος Κεραμέως 4763/2020 στην επαγγελματική εκπαίδευση; Πότε συνεδρίασε η Επιτροπή Μορφωτικών Υποθέσεων να συζητήσει αυτόν τον νόμο, αν πήγε καλά, πού πήγε καλά, πού δεν πήγε καλά, πώς πρέπει να διορθωθεί; Ποιο είναι το όργανο που τελικά αξιολόγησε αυτόν τον νόμο και ποια είναι τα αποτελέσματα αυτής της αξιολόγησης; Γιατί μιλάμε για αξιολόγηση. Να λέμε την αξιολόγηση όπως πραγματικά πρέπει να είναι, αξιολόγηση ρύθμισης, ώστε στη συνέχεια να βλέπουμε και τι πρέπει να τροποποιούμε.

Θα σας το πούμε εμείς, λοιπόν. Τίποτα θετικό δεν προκάλεσε, δεν πέτυχε στην επαγγελματική εκπαίδευση και κατάρτιση ο νόμος της κ. Κεραμέως, καμμία θετική αλλαγή στην εκπαιδευτική πραγματικότητα. Η χώρα μας -ειπώθηκε ήδη- παραμένει ουραγός στην Ευρωπαϊκή Ένωση ως προς την επαγγελματική εκπαίδευση.

Για μάς, λοιπόν, όχι, δεν είναι μεταρρύθμιση η άρνηση της αξιολόγησης, δεν είναι μεταρρύθμιση απλώς η μετονομασία δομών, η βάπτιση πρακτικών σε καλές. Κι αυτό ακόμα ποιος το έκρινε; Δεν είναι μεταρρύθμιση να προτάσσεις την κατάρτιση έναντι των γνωσιακών δεξιοτήτων και να έρχεσαι μετά και να λες ότι τα παιδιά καταδικάζονται σε αναλώσιμου χρόνου ειδικότητες. Αφού υποθηκεύεις το εκπαιδευτικό τους υπόβαθρο, θέτοντας σε δεύτερη μοίρα τη γενική παιδεία και τη γνωσιακή τους δεξιότητα.

Δεν είναι μεταρρύθμιση η κάλυψη των αναγκών των επιχειρήσεων και της αγοράς μονομερώς, δίχως να βελτιώνεται η εκπαίδευση που παρέχεται στον ίδιο τον σπουδαστή. Δεν είναι η εκπαίδευση επιχείρηση, όπως σωστά ειπώθηκε στην ακρόαση φορέων.

Δεν είναι μεταρρύθμιση, όπως επίσης τονίστηκε στην ακρόαση των φορέων, αλλά όπως μας διδάσκει κι η εμπειρία στην Ευρώπη και στην Ελλάδα, οι mega δομές, οι μεγάλες δομές, που δεν αντιμετωπίζουν παρά επιτείνουν το πρόβλημα της εποπτείας και της επίβλεψης, ενώ είναι γνωστό ότι στα υπερμεγέθη σχολικά συγκροτήματα αυξάνεται και η πιθανότητα της βίας.

Δεν είναι μεταρρύθμιση να ξεχνάς τα εσπερινά λύκεια και τους χιλιάδες των σπουδαστών τους προερχόμενους από ευάλωτες κυρίως οικογένειες ή να θυμάσαι τα άτομα με αναπηρία το 2024, έχοντας ξεχάσει το 2020 την πρόσβασή τους, όταν ήδη από το 1985 ο πρώτος νόμος του ΠΑΣΟΚ είχε τότε ειδική πρόβλεψη –τότε, το ’85!- για την ίδρυση επαγγελματικών σχολών για άτομα με αναπηρία.

Η επαγγελματική εκπαίδευση, κυρίες και κύριοι συνάδελφοι, δεν έχει ανάγκες ούτε από τεράστιες δομές ούτε από μάνατζερ επιλεγμένους με αμφίβολα κριτήρια. Έχει ανάγκη από γενναία χρηματοδότηση προκειμένου να αναβαθμιστεί το επίπεδο σπουδών σωστά, έχει ανάγκη από καινούργια βιβλία κι όχι συγγράμματα εικοσαετίας, έχει ανάγκη από καινούργιο εξοπλισμό, να δοθεί έμφαση στην εκπαίδευση και όχι αποκλειστικός προσανατολισμός στην κατάρτιση. Έχει ανάγκη να αλλάξει και από λύση ανάγκης, από αποθετήριο σπουδαστών χωρίς όνειρα, να γίνει ισότιμο μέρος του εκπαιδευτικού μας συστήματος.

Το ΠΑΣΟΚ - Κίνημα Αλλαγής σάς έδωσε και σήμερα ένα ακόμη δείγμα της δικής του αντιπολίτευσης, με τεκμηρίωση και πρόταση. Προτείναμε την ίδρυση ενιαίου φορέα για την επαγγελματική εκπαίδευση, ανεξάρτητου από το Υπουργείο. Αφού δεν θέλετε και δεν μπορείτε να κάνετε διάλογο και να χαράξετε πολιτική μαζί με την κοινωνία, ας το κάνει ένας ειδικός φορέας, ανεξάρτητος, που θα λογοδοτεί στην Εθνική Αντιπροσωπεία.

Θα είμαστε, λοιπόν, παρόντες και στα επόμενα. Θα συνεχίσουμε να προτείνουμε. Πιστεύουμε στη συναίνεση, πιστεύουμε στη συναντίληψη, πιστεύουμε στον διάλογο και πιστεύουμε στη δημόσια παιδεία και θα συνεχίσουμε να αγωνιζόμαστε γι’ αυτή σε κάθε βαθμίδα, ως αξία, ως κοινωνικό κεκτημένο. Γιατί για εμάς η εκπαίδευση δεν πρέπει απλώς να ακολουθεί και να προσαρμόζεται μηχανιστικά στις επιταγές της εποχής, αλλά να στοχεύει στη μείωση των ανισοτήτων κάθε μορφής, για περισσότερες ευκαιρίες, για καλύτερη ζωή για ακόμη περισσότερα παιδιά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε τον λόγο τώρα στον Κοινοβουλευτικό Εκπρόσωπο της Κοινοβουλευτικής Ομάδας της Πλεύση Ελευθερίας κ. Σπυρίδωνα Μπιμπίλα.

Μετά θα μιλήσουν η κ. Βολουδάκη, ο κ. Ακτύπης, η κ. Δεληκάρη και ο κ. Κόντης.

Κύριε Μπιμπίλα, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ.

Να ξεκαθαρίσουμε ότι η Πλεύση Ελευθερίας δεν είναι πάντοτε εδώ μόνο για να υποδηλώνει την αντιπολιτευτική της παρουσία και δεν είναι εκ προοιμίου πάντοτε αντίθετη σε καθετί που έρχεται προς διαβούλευση. Όμως, με γνώμονα την ανταλλαγή απόψεων επιβάλλεται η εποικοδομητική κριτική για πιθανές βελτιώσεις για τα ζητήματα που προκύπτουν.

Παράλληλα η Πλεύση Ελευθερίας δίνει μάχες για να ακούγονται πρώτα απ’ όλους οι φορείς και μάλιστα με σχολαστικότητα, επί μακρόν, και όχι με την ταχύτητα που βλέπουμε. Και μάλιστα είναι κοντά στους μαθητές, στους σπουδαστές, στους φοιτητές που σήμερα διαδήλωναν, που πασχίζουν μέσα από μια δυστοπική κατάσταση από τη μια να επιμορφωθούν επαγγελματικά και από την άλλη να καταρτιστούν έτσι ούτως ώστε να μπουν δυναμικά στην αγορά εργασίας. Οι φορείς πρέπει να ακούγονται όχι επιλεκτικά. Δηλαδή είναι καλύτερα να ακούγονται οι σπουδαστές, οι φοιτητές περισσότερο από τον ΣΕΒ.

Η Πλεύση Ελευθερίας υπερασπιζόμενη το άρθρο 16 του Συντάγματος δίνει πρωταγωνιστικό ρόλο αρχικά στην αναβάθμιση της δημόσιας παιδείας και αφού αυτό επιτευχθεί, μπορούμε να μιλάμε πιο άνετα και σε κλίμα συναίνεσης για την αναγκαιότητα της ιδιωτικής εκπαίδευσης και της αναβάθμισής της ούτως ώστε να μην καρπώνονται τα οφέλη οι ολίγοι, αλλά το σύνολο των νέων ανθρώπων, και να υπηρετήσει από κοινού με τη δημόσια εκπαίδευση τις θεμελιώδεις αξίες της παιδείας.

Εδώ, λοιπόν, έχουμε το εξής: οι απόφοιτοι ΙΕΚ είναι δευτεροβάθμιας εκπαίδευσης, δηλαδή απόφοιτοι λυκείου -και αυτό να μην το ξεχνάμε- με επιπλέον δύο έτη κατάρτισης, οι οποίοι είναι απολύτως ισότιμοι και έχουν τα ίδια επαγγελματικά δικαιώματα με τους αποφοίτους των ΕΠΑΛ. Για τους μαθητές της Γ΄ Τάξης των ΕΠΑΛ και πρότυπων ΕΠΑΛ σε αντικατάσταση του σχολικού εργαστηριακού προγράμματος προβλέπεται η πρακτική άσκηση σε επιχειρήσεις της περιοχής ως εργασία είκοσι δύο ημερών, χωρίς αμοιβή και χωρίς ασφάλιση. Σε αυτό είμαστε εντελώς αντίθετοι. Επανέρχεται εν ολίγοις η ανήλικη εργασία, πράγμα που για μας είναι απαράδεκτο. Δεν προβλέπεται σύστημα εκπαίδευσης εκπαιδευτικών που θα διδάσκουν ώστε να ενισχυθεί η τεχνική επαγγελματική εκπαίδευση.

Στην τεχνική επαγγελματική εκπαίδευση ως εκπαιδευτικό προσωπικό χρησιμοποιούνται χωρίς εκπαίδευση –όπως απαιτείται- απόφοιτοι διαφόρων ειδικοτήτων από τους πολυάριθμους που παράγονται και δεν μπορούν να απασχοληθούν στη χαμηλού επιπέδου αγορά εργασίας που λειτουργεί βασικά με ανεκπαίδευτους. Αυτή τη στιγμή είναι ξεκάθαρο πως εκπαίδευση και επίπεδο προσόντων 4 παρέχουν μόνο τα ΕΠΑΛ. Κατάρτιση και επίπεδο προσόντων 3 παρέχουν οι ΕΠΑΣ διαφόρων Υπουργείων και ελάχιστες ΕΣΚ του ΥΠΕΘΑ κατόπιν πιστοποίησης.

Ανταποκρίνεται, όμως, το επίπεδο 5 ρεαλιστικά στην πραγματικότητα; Υπάρχουν τα κατάλληλα προγράμματα σπουδών, έστω οδηγοί κατάρτισης, που να είναι όντως επιπέδου 5; Γίνονται οι κατάλληλες εργαστηριακές ασκήσεις που να ανταποκρίνονται στο επίπεδο προσόντων 5; Μήπως η πλειοψηφία των σπουδαστών ΔΙΕΚ και «Μεταλυκειακού Έτους - Τάξης Μαθητείας», που εκπαιδεύονται στα εργαστηριακά κέντρα στα οποία εκπαιδεύονται και οι μαθητές ΕΠΑΛ επιπέδου 4, είναι στον ίδιο εξοπλισμό, με τα ίδια όργανα και τα ίδια μηχανήματα και στις ίδιες ουσιαστικά ασκήσεις; Είναι οδηγοί σπουδών σύγχρονοι, που να ανταποκρίνονται στις απαιτήσεις της αγοράς ή δημιουργείται μια παιδεία διαφορετικών ταχυτήτων, στο πλαίσιο των απαιτήσεων των επιχειρηματιών;

Ορισμένες επισημάνσεις θα ήθελα να κάνω σε κάποια άρθρα.

Στο άρθρο 3 λαμβάνει χώρα η μετονομασία των υφισταμένων ΙΕΚ σε σχολές ανώτερης επαγγελματικής κατάρτισης. Όμως η ουσία και η ποιότητα των παρεχόμενων υπηρεσιών εκπαίδευσης και κατάρτισης θα έπρεπε να απασχολεί και όχι οι τίτλοι. Μοιάζει σαν να λέμε «ο Μανωλιός άλλαξε τα ρούχα του και τα έβαλε αλλιώς».

Με το άρθρο 4 προστίθεται στο άρθρο 22 του 4763/2020 ως προς τους σκοπούς των σχολών ανώτερης επαγγελματικής κατάρτισης ότι σκοπός των σχολών αυτών είναι η ενεργή και αποτελεσματική διασύνδεση των καταρτιζομένων και των αποφοίτων των ΣΑΕΚ με την αγορά εργασίας σε τοπικό, περιφερειακό και κλαδικό επίπεδο. Όμως το ζητούμενο δεν θα έπρεπε να είναι απλώς η καταγραφή στον νόμο του επιδιωκόμενου σκοπού.

Το μόνο άρθρο του νομοσχεδίου που εξυπηρετεί τον ανωτέρω σκοπό είναι το άρθρο 11, το οποίο προβλέπει τη δημιουργία ηλεκτρονικής εφαρμογής στην οποία θα έχουν πρόσβαση οι απόφοιτοι των σχολών, με τις επαγγελματικές ευκαιρίες.

Επίσης με το άρθρο 9 προέβλεπε, ως πρόβλεψη ή ως ευχή, να συνδέονται οι ΣΑΕΚ με επιχειρήσεις υποδοχής καταρτιζομένων ή αποφοίτων και να δημιουργούν σύζευξη προσφοράς και ζήτησης εργασίας. Δηλαδή αυτές είναι οι μόνες προβλέψεις για τη διασύνδεση των καταρτιζομένων και αποφοίτων με την αγορά εργασίας.

Περαιτέρω προστίθεται η φράση «ο απολυτήριος τίτλος που παρέχουν οι ΣΑΕΚ είναι προσόν διορισμού στην εκπαιδευτική κατηγορία». Ωστόσο, στο ίδιο άρθρο 22, προβλέπει πως σκοπός των ΣΑΕΚ είναι η παροχή αρχικής επαγγελματικής κατάρτισης σε αποφοίτους της μη υποχρεωτικής δευτεροβάθμιας εκπαίδευσης, δηλαδή των γενικών λυκείων και των ΕΠΑΛ, καθώς και σε κατόχους ισότιμων τίτλων. Άρα στα υφιστάμενα ΙΕΚ -και πλέον ΣΙΣΑΕΚ- εισέρχονται αποκλειστικά απόφοιτοι δευτεροβάθμιας εκπαίδευσης, δηλαδή άτομα που σύμφωνα με το άρθρο 5 του προεδρικού διατάγματος 2022, διορίζονται σε κάθε περίπτωση ως ΔΕ. Χρειάζεται διευκρίνιση για ποιο λόγο οι απόφοιτοι των ΣΑΕΠ θα φέρονται να μπορούν να διοριστούν ως ΔΕ, αφού εξαρχής στα υφιστάμενα ΙΕΚ μπαίνουν σε κάθε περίπτωση απόφοιτοι λυκείων ή ΕΠΑΛ, οπότε είχαν αυτό το προσόν, δηλαδή για διορισμό τους ως ΔΕ. Συνεπώς στους αποφοίτους των ΣΑΕΠ δεν αποδίδονται πρόσθετα προσόντα. Οι απόφοιτοι παραμένουν με επαγγελματικά δικαιώματα λυκείου. Αυτό έχει ως συνέπεια ότι δεν αποδίδονται κίνητρα στους μαθητευόμενους, ώστε να ακολουθήσουν αυτή τη μαθησιακή πορεία και να προτιμήσουν τεχνικά επαγγέλματα με συγκομιδή δεξιοτήτων.

Στο άρθρο 5, ρυθμίζεται η μετονομασία των ΙΕΚ ειδικής αγωγής και εκπαίδευσης σε σχολές ανώτερης επαγγελματικής κατάρτισης ατόμων με αναπηρία. Εν προκειμένω, η φράση «άτομα με αναπηρία», ενδεχομένως να έπρεπε να αλλάξει σε «άτομα με ειδικές ανάγκες» και κατά την οποία ως άτομα με ειδικές ανάγκες ορίζονται τα άτομα που πάσχουν από ειδικές ανεπάρκειες ή δυσλειτουργίες οφειλόμενες σε φυσικούς, γενετικούς, κοινωνικούς παράγοντες, σε τέτοιο βαθμό που είναι δύσκολο γι’ αυτά να συμμετάσχουν στη γενική επαγγελματική κατάρτιση ή να εξεύρουν εργασία ή να έχουν πλήρη συμμετοχή στην κοινωνία. Εδώ, μας δίνεται η ευκαιρία να ζητήσουμε να γίνουν και άλλα ΣΑΕΚ τέτοιας μορφής, τουλάχιστον σε δέκα μεγάλες πόλεις της Ελλάδας και όχι μόνο στην Αθήνα και τη Θεσσαλονίκη.

Βλέπουμε στο άρθρο 7 ότι όλες οι ΣΑΕΚ μπορούν να χρηματοδοτούνται από εθνικούς ή ενωσιακούς πόρους. Αφού, λοιπόν, οι ιδιωτικές ΣΑΕΚ θα επιχορηγούνται από το δημόσιο, πρέπει να εξειδικευθούν και τα κριτήρια των επιδοτήσεων και ποιος φορέας θα είναι αυτός που θα ελέγχει τις σχετικές διαδικασίες.

Με το άρθρο 10 προστίθενται τα προγράμματα αναβάθμισης δεξιοτήτων και επικαιροποίησης γνώσεων και τα προγράμματα εκπαίδευσης εκπαιδευτών πρακτικής άσκησης, τα οποία παρέρχονται από τον τομέα επαγγελματικής κατάρτισης της ΣΑΕΚ. Δηλαδή, δύνανται να χρηματοδοτούνται από εθνικούς ή ενωσιακούς πόρους. Ωστόσο, χρειάζεται διερεύνηση αν οι ιδιωτικές σχολές ανώτερης επαγγελματικής κατάρτισης είναι εύλογο να επιχορηγούνται από το δημόσιο. Επίσης, πρέπει να προβλεφθούν κριτήρια και ποιος είναι αυτός ο μηχανισμός που θα ελέγχει τις συναφείς διαδικασίες. Επιφύλαξη να ερευνήσουμε αν τα υφιστάμενα ΙΕΚ επιχορηγούνταν από το δημόσιο, έστω και χωρίς σχετική πρόβλεψη στο ν.4763/2020.

Επισημαίνουμε ακόμα ότι δεν υπάρχει μεταβατική διάταξη για τους παλαιούς και πρώτους αποφοίτους των ΙΕΚ, οι οποίοι με είκοσι και πλέον χρόνια προϋπηρεσία δεν θα πάρουν δικαίωμα στην εργασία. Η λειτουργία τους ξεκινάει χωρίς υποδομές, χωρίς εξοπλισμό, χωρίς τον απαραίτητο διάλογο με την ίδια την κοινότητα της επαγγελματικής εκπαίδευσης. Η Κυβέρνηση προχωρά ακάθεκτη, όμως, τις αλλαγές.

Η αρχή θα γίνει με συγχωνεύσεις και συνεπώς κλείσιμο πολλών ΕΠΑΛ που θα διευκολύνουν την κατάργηση ειδικοτήτων και μαζί θέσεων εκπαιδευτών. Αδυνατούμε να κατανοήσουμε τι ακριβώς επιδιώκετε με τη δημιουργία εξήντα διαφορετικών ΚΕΕΚ, όπου θα συστεγάζονται επαγγελματικές σχολές κατάρτισης. Τι επιδιώκετε με τη συγχώνευση των ΕΠΑΛ σε σχολεία μεγαθήρια, όπου απρόσωπα θα διδάσκουν καθηγητές; Εκεί δεν αποκλείεται να έχουμε λόγω του μεγέθους και φαινόμενα βίας.

Τώρα, όσον αφορά στην καλλιτεχνική παιδεία, τα πτυχία των ηθοποιών υποβαθμίζονται και εξισώνονται με τα απολυτήρια λυκείου ξανά και με αυτό το σχέδιο νόμου. Δεν είναι δίκαιο οι τίτλοι σπουδών των καλλιτεχνών να εξισώνονται και πάλι με το πτυχίο κέντρων κατάρτισης μεταλυκειακών σπουδών, το οποίο δεν είναι τριετούς διάρκειας και δεν προσφέρει εκπαίδευση, αλλά μόνο κατάρτιση σε συγκεκριμένο αντικείμενο. Οι κάτοχοι πτυχίων δραματικής σχολής αναγνωρισμένης και εποπτευόμενης από το Υπουργείο Πολιτισμού, τουλάχιστον τριετούς μεταλυκειακής φοίτησης της ημεδαπής, πτυχίου του Κρατικού Θεάτρου Βορείου Ελλάδος ή του Εθνικού Θεάτρου, κατά το ως άνω διάταγμα κατατάσσονται με την ειδικότητα ΔΕ ηθοποιών και ΔΕ θεάτρου στον κλάδο ΔΕ καλλιτεχνικών επαγγελμάτων. Αντίστοιχη αντιμετώπιση έχουν και έτεροι πτυχιούχοι άλλων μορφών καλλιτεχνικής εκπαίδευσης από τον χώρο του θεάτρου, του χορού, της μουσικής, του κινηματογράφου, όπου άπαντες πλέον κατατάσσονται στην κατηγορία ΔΕ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ)**

Συγκεκριμένα, το προεδρικό διάταγμα του 2022 ρυθμίζει τα προσόντα διορισμού στους κλάδους με ειδικότητα ΠΕ θεατρικών σπουδών και ΔΕ καλλιτεχνικών επαγγελμάτων ηθοποιών θεάτρου, εφαρμόζοντας τα επίπεδα του εθνικού πλαισίου προσόντων του ΕΠΟΠΕΠ για τη λυκειακή και τη μεταλυκειακή εκπαίδευση, το οποίο έχει εγκριθεί από την Ευρωπαϊκή Επιτροπή.

Δεδομένου ότι η κατηγορία ΤΕ εξαερώθηκε λόγω της κατάργησης των ΤΕΙ, οι ηθοποιοί θα κατηγοριοποιούνταν είτε στη δευτεροβάθμια εκπαίδευση είτε στην πανεπιστημιακή εκπαίδευση. Δυστυχώς, κατατάχθηκαν στη δευτεροβάθμια, καθώς το προεδρικό διάταγμα 75 του 2022 οι ανώτερες κατά το ΥΠΠΟ δημόσιες και ιδιωτικές δραματικές σχολές τέχνης αντιδιαστέλονταν την πανεπιστημιακή σχολή θεατρικών σπουδών και δε λογίζονται ως ΑΕΙ. Στην πράξη, όμως, κάποιες από αυτές τις σχολές είναι ανώτερες και από πανεπιστήμιο. Λέω κάποιες και δεν λέω όλες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ και τον χρόνο της δευτερολογίας μου.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ.

**ΣΠΥΡΙΔΩΝ ΜΠΙΜΠΙΛΑΣ:** Παραβλέπει, όμως, το προεδρικό διάταγμα ότι μεταξύ ΑΕΙ και λυκείου υπήρχε και η κατηγορία των ΤΕΙ, στην οποία δεν υπήρχε σχολή θεατρικών σπουδών ή παραστατικών τεχνών. Επομένως, αφού ανωτατικοποιήθηκαν όλα τα ΤΕΙ, θα μπορούσαν να ανωτατικοποιηθούν και αυτές ή θα μπορούσε να προβλεφθεί -όπως είπε και ο κ. Καραναστάσης- κατηγορία ΚΕ για τους καλλιτέχνες.

Παραβλέπει, επίσης, ότι με το ν.4471/2017 το κράτος αναγνώρισε διακριτό καθεστώς στους αποφοίτους δραματικών σχολών που έλαβαν δίπλωμα ως τις 10 Ιουνίου του 2003, παγιώνοντας έτσι μία περίεργη ανισότητα μεταξύ των καλλιτεχνών που παρακολουθούν ακριβώς το ίδιο πρόγραμμα σπουδών και έτσι επιτείνει το διαχωρισμό σε προ και μετά κάποιου χρόνου. Αυτό είναι ακατανόητο.

Το ΣΕΗ και τα αδελφά σωματεία εξακολουθούν να ζητούν μετ’ επιτάσεως τη δημιουργία πανεπιστημιακής σχολής παραστατικών τεχνών στα πρότυπα της Ανώτατης Σχολής Καλών Τεχνών, όπου επίσης οι καλλιτέχνες δεν εισάγονται με πανελλήνιες εξετάσεις. Δεν αποκλείονται, όμως, από την πανεπιστημιακή τους εκπαίδευση, τα πτυχία τους αναγνωρίζονται και το πρόγραμμα σπουδών τους είναι εναρμονισμένο και σε απόλυτη σύνδεση με το πρόγραμμα του θεωρητικού τμήματος ιστορίας και θεωρίας της τέχνης της ίδιας σχολής.

Κρατάμε την αναφορά σας, κύριε Υπουργέ -δεν σας βλέπω τώρα- που κάνατε στον κ. Καραναστάση και τη δέσμευσή σας ότι θα κάνετε πραγματικότητα το όνειρο τόσων καλλιτεχνών τόσων πολλών ετών.

Ακόμα, αναρωτιόμαστε και σας ρωτάμε, μήπως ήρθε η ώρα οι καλλιτεχνικές σχολές να επιστρέψουν στο Υπουργείο Παιδείας, από όπου η αείμνηστη Μελίνα Μερκούρη τα πήρε για συγκεκριμένους λόγους και τα είχε πάει όλα στο Υπουργείο Πολιτισμού; Προφανώς, οι λόγοι αυτοί έχουν εκλείψει. Ευχόμαστε να το λάβετε σοβαρά υπ’ όψιν σας.

Παράλληλα καταθέτουμε στα Πρακτικά υπόμνημα με τροπολογίατριάντα έξι σωματείων, για τη λύση του προβλήματος αυτού.

(Στο σημείο αυτό ο Βουλευτής της Πλεύσης Ελευθερίας κ. Σπυρίδων Μπιμπίλας καταθέτει για τα Πρακτικά τη προαναφερθείσα τροπολογία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχετικά με τις τροπολογίες που κατέθεσε η Κυβέρνηση προ ολίγου και οι δύο είναι άσχετες με το νομοσχέδιο που συζητάμε. Δεύτερον, για πολλοστή φορά τις φέρατε και τις δύο κυριολεκτικά μέσα στη νύχτα, τη μία χτες 20.45΄ και την άλλη στις 21.40΄.

Για την τροπολογία του Υπουργείου Ανάπτυξης, θεωρούμε ότι αρχίζει να υιοθετείται τελικά αυτό που η Πλεύση Ελευθερίας και η Πρόεδρός μας ζητά από την πρώτη στιγμή, δηλαδή έλεγχο τιμών για να περιοριστεί η αισχροκέρδεια και ο πληθωρισμός απληστίας. Όμως, αυτό γίνεται κάπως περιορισμένα και δειλά και θεωρούμε ότι τα ημίμετρα δεν αρκούν, όπως συνέβη και με τα προηγούμενα ημίμετρα που πήρε ο κ. Σκρέκας στο κρίσιμο αυτό πρόβλημα που ταλανίζει τα νοικοκυριά και τις μεσαίες και τις ασθενέστερες κοινωνικές τάξεις.

Ως προς τη δεύτερη τροπολογία, η Πρόεδρός μας με προγενέστερη παρέμβασή της σήμερα, εξήγησε διεξοδικώς γιατί οι αλλαγές στην ηγεσία της Πυροσβεστικής που εισηγείστε μας βρίσκουν εντελώς αντίθετους.

Σας ευχαριστώ πολύ και για τον επιπλέον χρόνο που μου δώσατε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπιμπίλα.

Πριν δώσω τον λόγο στην κ. Βολουδάκη, είχε ζητήσει μια μικρή παρέμβαση η Υφυπουργός κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Είναι πολύ μικρή, κύριε Πρόεδρε.

Θέλω να απαντήσω στον συνάδελφο ότι ουδέποτε ιδιωτικό ΙΕΚ χρηματοδοτήθηκε και βεβαίως, αυτό δεν θα αλλάξει με την καινούργια νομοθετική μας πρωτοβουλία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υφυπουργό.

Καλείται στο Βήμα η κ. Βολουδάκη, Βουλευτής της Νέας Δημοκρατίας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η αναβάθμιση της παρεχόμενης επαγγελματικής κατάρτισης αποτελεί σημαντική πτυχή στην προσπάθεια ενίσχυσης της σύνδεσης μεταξύ εκπαίδευσης και αγοράς εργασίας. Οι συζητούμενες μεταρρυθμίσεις μπορούν να επιφέρουν πολλαπλά οφέλη τόσο στους εκπαιδευόμενους όσο και στις τοπικές κοινωνίες και τις επιχειρηματικές ζώνες.

Η επαγγελματική κατάρτιση πρέπει να είναι συνυφασμένη με τις ανάγκες της αγοράς εργασίας, δηλαδή οι εκπαιδευόμενοι πρέπει να αποκτούν τις δεξιότητες και τις γνώσεις που απαιτούνται από το σύγχρονο εργασιακό περιβάλλον. Οι απόφοιτοι επαγγελματικής κατάρτισης, με τις ενισχυμένες δεξιότητες και γνώσεις που δύνανται να αποκτήσουν, έχουν μεγαλύτερες πιθανότητες να ενσωματωθούν ομαλά στην αγορά εργασίας και να επιτύχουν την επιθυμητή επαγγελματική εξέλιξη.

Με το προς ψήφιση σχέδιο νόμου επιχειρείται μια περαιτέρω ενίσχυση και αναμόρφωση του εθνικού συστήματος επαγγελματικής εκπαίδευσης και κατάρτισης, το οποίο ξεκίνησε με τον ν.4763 του 2020. Έχοντας κλείσει ήδη τρία έτη εφαρμογής του ο εν λόγω νόμος, εντοπίστηκαν κάποιες εφαρμοστικές αδυναμίες και αυτές επιχειρεί το Υπουργείο να εξαλείψει τώρα, ενώ στόχος είναι να ενισχυθεί περισσότερο ο τομέας της επαγγελματικής εκπαίδευσης, ώστε να καταστεί πιο ελκυστικός για τους σπουδαστές και να συνδεθεί, όπως προανέφερα, πιο αποτελεσματικά με την αγορά εργασίας και τις μεταβαλλόμενες ανάγκες της.

Όπως αναφέρθηκε και στις συνεδριάσεις της επιτροπής, είναι δεδομένο ότι η επιλογή της επαγγελματικής εκπαίδευσης εκ μέρους των μαθητών είναι αρκετά χαμηλή σε σύγκριση με τον ευρωπαϊκό μέσο όρο. Είναι επίσης γεγονός ότι το ποσοστό ανεργίας νέων είκοσι πέντε ως είκοσι εννέα ετών που είναι εφοδιασμένοι με τίτλο επαγγελματικής εκπαίδευσης είναι υψηλό, ενώ η απουσία περιόδου μαθητείας δυσχεραίνει περαιτέρω την απορρόφηση αυτού του εργατικού δυναμικού από την αγορά. Αυτές ακριβώς τις στρεβλώσεις έρχεται να αντιμετωπίσει το σχέδιο νόμου, έχοντας και την προηγούμενη εμπειρία της εφαρμογής του ν.4763.

Όπως ανέφερα παραπάνω, η διασύνδεση του εκπαιδευτικού συστήματος με τις παραγωγικές ανάγκες της αγοράς είναι τουλάχιστον περιορισμένη με αποτέλεσμα οι απόφοιτοι δομών επαγγελματικής εκπαίδευσης να δυσκολεύονται να απορροφηθούν, ενώ οι επιχειρήσεις ομοίως δυσκολεύονται να εντοπίσουν το κατάλληλο εξειδικευμένο εργατικό δυναμικό.

Αυτό που επιχειρείται πλέον είναι η επαγγελματική εκπαίδευση και η επαγγελματική κατάρτιση στη χώρα μας να γίνουν μια ορατή ποιοτική επιλογή για τους νέους και τις νέες μας, ώστε να τους δοθεί η δυνατότητα να παράξουν στη χώρα τους και να αισθανθούν ασφαλείς, εφόσον τους δίνεται η δυνατότητα περισσότερων από μία επιλογών.

Στο πλαίσιο αυτό, η Κυβέρνηση της Νέας Δημοκρατίας προχωρά σε μια βαθιά μεταρρύθμιση της επαγγελματικής εκπαίδευσης στην Ελλάδα, η οποία ξεκίνησε από το 2019, υιοθετώντας νέες, καινοτόμες πρακτικές, ώστε να ενισχυθεί η παρουσία των επαγγελματικών δομών, αποδεικνύοντας το συνεχές της ενδιαφέρον για την επαγγελματική εκπαίδευση και για την αναβάθμιση αυτής.

Ολοκληρώνεται, λοιπόν, η διαρκής και συστηματική προσπάθεια διασύνδεσης, αλλά και οργάνωσης της επαγγελματικής εκπαίδευσης και κατάρτισης από το επίπεδο της αποφοίτησης, από το γυμνάσιο μέχρι και το πανεπιστήμιο.

Το υπό συζήτηση νομοσχέδιο αποτελεί ένα σημαντικό βήμα για την αναβάθμιση της επαγγελματικής εκπαίδευσης στην Ελλάδα. Η επένδυση στην αναβάθμιση της παρεχόμενης επαγγελματικής κατάρτισης αποτελεί κλειδί για τη δημιουργία ενός ισχυρού και ανταγωνιστικού εργατικού δυναμικού, ενώ παράλληλα ενισχύεται η εξωστρέφεια και δημιουργούνται τοπικές οικονομίες κλίμακας, προκειμένου να συνδεθούν με την τοπική αγορά εργασίας.

Ένα βελτιωμένο σύστημα επαγγελματικής εκπαίδευσης και κατάρτισης αποτελεί κρίσιμο παράγοντα για τη μείωση της ανεργίας και συγχρόνως δημιουργεί υψηλότερης ποιότητας και καλύτερα αμειβόμενες θέσεις εργασίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σεβαστή Βολουδάκη.

Επόμενος ομιλητής είναι ο κ. Διονύσιος Ακτύπης, Βουλευτής Ζακύνθου της Νέας Δημοκρατίας.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Μετά από επτά ώρες καταφέραμε να ανέβουμε στο Βήμα, οπότε μάλλον θα πρέπει να γίνει μια πρόταση να προστατευτούν και οι Βουλευτές. Αν είναι δυνατόν, να μιλάνε οι Κοινοβουλευτικοί Εκπρόσωποι, αλλά να μιλάνε και τέσσερις - πέντε Βουλευτές, για να μπορεί να προχωρήσει ο κατάλογος, διαφορετικά νομίζω ότι θα γίνει το βάσανο των Βουλευτών η όλη διαδικασία. Με εννέα κόμματα υπάρχει πρόβλημα. Άρα πρέπει να μας προστατεύσετε λίγο.

**ΠΡΟΕΔΡΕΥΩΝ (Βασίλειος Βιλιάρδος):** Πάντα έτσι γίνεται. Μόνο σήμερα έγινε μια εξαίρεση.

**ΔΙΟΝΥΣΙΟΣ ΑΚΤΥΠΗΣ:** Κύριε Πρόεδρε, κυρία Υπουργέ, τα τελευταία χρόνια κατά την προηγούμενη κοινοβουλευτική θητεία το Υπουργείο Παιδείας πρωτοστάτησε σε μια σειρά μεταρρυθμίσεων και η κοινή συνισταμένη όλων ήταν πως δώσαμε περισσότερα και καλύτερα εφόδια στα παιδιά μας. Έγινε μια μεγάλη προσπάθεια να καμφθούν και να αντιμετωπιστούν αγκυλώσεις και νοοτροπίες, οι οποίες για χρόνια μας κρατούσαν πίσω και περιόριζαν τις δράσεις και τις δυνατότητές μας.

Το βασικό για εμάς είναι ότι ήμασταν συνεπείς σε αυτά που υποσχεθήκαμε, χωρίς αυτό να σημαίνει ότι όλα έγιναν τέλεια. Υπήρξαν και αστοχίες, αλλά πιστεύω ότι συνολικά εν έτει 2024 τα παιδιά μας έχουν αρχίσει και παίρνουν πολλά περισσότερα και ποιοτικότερα εφόδια σε σχέση με το 2019 που αναλάβαμε.

Δεν υπάρχει καλός και κακός δρόμος, δεν υπάρχει καταξιωμένη και απαξιωμένη επιλογή. Υπάρχουν και πρέπει να υπάρχουν διαφορετικές εναλλακτικές επιλογές για τους νέους, επιλογές που να ανταποκρίνονται στις κλίσεις, τις δεξιότητες, τα ενδιαφέροντα των νέων μας, επιλογές, όμως, που να έχουν και αντίκρισμα στην αγορά εργασίας. Και αυτές ακριβώς οφείλουμε να χαράξουμε, να ενισχύσουμε, να προβάλλουμε και να αφήσουμε τους νέους μας να επιλέξουν, αλλά βεβαίως να διασφαλίσουμε ότι σε κάθε μία από αυτές τις διαδρομές οι νέοι μας θα πάρουν τα καλύτερα δυνατά εφόδια και εργαλεία.

Με το παρόν σχέδιο νόμου κάνουμε ακριβώς αυτό. Θέλουμε τη στενότερη σύνδεση επαγγελματικής εκπαίδευσης και κατάρτισης με την αγορά εργασίας, σπουδές που θα οδηγούν σε ποιοτικές προοπτικές για τους νέους μας.

Η αναβάθμιση της παρεχόμενης επαγγελματικής κατάρτισης αποτελεί μονόδρομο στην προσπάθειά μας να ενισχύσουμε τη διασύνδεση εκπαίδευσης και αγοράς εργασίας από κοινού με την απάντηση στις ανάγκες των τοπικών κοινωνιών.

Σήμερα, λοιπόν, προχωρούμε στην περαιτέρω ενίσχυση του εθνικού συστήματος επαγγελματικής εκπαίδευσης και κατάρτισης, μέσω αφ’ ενός μεν της διεύρυνσης της συνεργασίας μεταξύ της επαγγελματικής εκπαίδευσης και της επαγγελματικής κατάρτισης και αφ’ ετέρου, μέσα από την ουσιαστική βελτίωση της συνέργειας μεταξύ των διαφορετικών επιπέδων του εθνικού πλαισίου προσόντων. Απώτερος στόχος του νομοσχεδίου δεν είναι άλλος από την αναβάθμιση των γνώσεων, των ικανοτήτων και των δεξιοτήτων των αποφοίτων των σχετικών σχολών, καθώς και η διασφάλιση της ομαλής ένταξης των νέων στην αγορά εργασίας.

Με το παρόν σχέδιο νόμου, λοιπόν, προχωρούμε στην αναβάθμιση των ΙΕΚ και στη μετονομασία τους σε σχολές ανώτερης επαγγελματικής κατάρτισης. Επιδίωξή μας είναι οι ΣΑΕΚ πλέον να αποκτήσουν έναν εξαιρετικά διευρυμένο ρόλο σε ό,τι αφορά στη διασύνδεση των καταρτιζόμενων και των αποφοίτων τους με την αγορά εργασίας σε τοπικό, περιφερειακό και κλαδικό επίπεδο.

Ο βασικός στόχος, όπως αναλύθηκε διεξοδικά και στις επιτροπές, είναι να δημιουργηθούν περίπου εξήντα δομές στη χώρα μας, δομές θεματικά στοχευμένες μέσα από τη συνύπαρξη των επαγγελματικών λυκείων, των σημερινών ΙΕΚ, που, όπως ανέφερα, μετονομάζονται σε σχολές ανώτερης επαγγελματικής κατάρτισης, και των εργαστηρίων, με στόχο να μπορέσουμε πραγματικά και μέσα από εκατόν τριάντα νέους οδηγούς κατάρτισης, αλλά και μέσα από την επένδυση σε νέους εξοπλισμούς, μέσω του Ταμείου Ανάκαμψης, να προβούμε σε μια πολύ ουσιαστική μεταρρύθμιση και αναβάθμιση της επαγγελματικής εκπαίδευσης και κατάρτισης στη χώρα μας.

Για αρκετά χρόνια οι δομές της επαγγελματικής εκπαίδευσης και κατάρτισης στη χώρα μας λειτουργούσαν μεταξύ τους χωρίς τη δέουσα διασύνδεση. Διασυνδέουμε λειτουργικά όλες τις δομές επαγγελματικής εκπαίδευσης και κατάρτισης, επαγγελματικές σχολές κατάρτισης, επαγγελματικά λύκεια, σχολές ανώτερης επαγγελματικής κατάρτισης. Αυτό σημαίνει ότι οι μαθητές και οι σπουδαστές έχουν πλέον τη δυνατότητα να χαράξουν τη δική τους πορεία επαγγελματικής κατάρτισης από τη στιγμή που θα ολοκληρώσουν το γυμνάσιο μέχρι και το κατώφλι του πανεπιστημίου.

Κυρίες και κύριοι συνάδελφοι, τα ζητήματα παιδείας δεν είναι δεξιά ούτε αριστερά. Πρέπει να αφήσουμε πίσω μικροπολιτικά παιχνίδια και σκοπιμότητες. Κάνουμε πράξη το αίτημα της κοινωνίας για φυγή προς τα εμπρός, για σύγκρουση με το παλιό, για λύσεις σε όλα τα επίπεδα και συνολική βελτίωση της παιδείας μας.

Πριν κλείσω, κυρία Υπουργέ, επειδή γνωρίζω την ευαισθησία σας και την πολύτιμη βοήθειά σας σε όλους τους τομείς όλα αυτά τα χρόνια, θέλω στο πλαίσιο αυτής της συζήτησης να σας μεταφέρω ξανά τα δεκάδες αιτήματα από την τοπική κοινωνία της Ζακύνθου για την ίδρυση του εσπερινού ΕΠΑΛ. Υπάρχουν δεκάδες ενδιαφερόμενοι που θέλουν να φοιτήσουν σε ΕΠΑΛ, αλλά δεν μπορούν στις υπάρχουσες δομές διότι εργάζονται τα πρωινά. Η δημιουργία του εσπερινού ΕΠΑΛ θα διευρύνει τις γνώσεις του ενδιαφερομένων και θα τους βοηθήσει να αποκτήσουν τα αναγκαία εφόδια και γνωστικά εργαλεία για την εργασία τους στο πλαίσιο της διά βίου μάθησης και εκπαίδευσης. Πρέπει να δώσουμε αυτές τις δυνατότητες και στη Ζάκυνθο και νομίζω ότι θετικά έχετε μιλήσει για αυτό. Θέλουμε η εκπαίδευση να δίνει ευκαιρίες στους ανθρώπους, ώστε να μπορούν να βελτιώνουν τις γνώσεις τους και να έχουν επαγγελματική αποκατάσταση την οποία επιθυμούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ακτύπη. Έχετε απόλυτο δίκιο σε αυτό που είπατε για τη Ζάκυνθο.

Καλείται στο Βήμα η κ. Δεληκάρη Αγγελική Βουλευτής της Νέας Δημοκρατίας.

**ΑΓΓΕΛΙΚΗ ΔΕΛΗΚΑΡΗ:** Ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, η ενίσχυση του εθνικού συστήματος επαγγελματικής εκπαίδευσης και κατάρτισης αποτελεί μία αναγκαιότητα. Γι’ αυτόν τον λόγο και η πρωτοβουλία του Υπουργείου Παιδείας Θρησκευμάτων και Αθλητισμού να φέρει προς συζήτηση και ψήφιση το συγκεκριμένο νομοσχέδιο συνιστά μία εξέλιξη θετική και αναμφίβολα σημαντική.

Διαχρονική απαίτηση της ελληνικής κοινωνίας είναι η αναβάθμιση της επαγγελματικής εκπαίδευσης και κατάρτισης με την παράλληλη διασύνδεσή τους με την αγορά εργασίας. Σε μια ελληνική οικονομία που συνεχώς αναπτύσσεται, σε μια αγορά εργασίας που εξελίσσεται με ιλιγγιώδεις ρυθμούς τόσο ως προς τις τεχνολογικές απαιτήσεις όσο και ως προς τις ανάγκες που ανακύπτουν με τη μετατόπιση της οικονομικής δραστηριότητας σε νέους τομείς οφείλουμε να είμαστε διαφορετικοί, αποτελεσματικοί και με σαφές μεταρρυθμιστικό σχέδιο.

Η θεσμοθέτηση των κέντρων επαγγελματικής εκπαίδευσης και κατάρτισης υπηρετεί ακριβώς αυτόν τον στόχο. Θα αφουγκράζονται τις απαιτήσεις που υπάρχουν στις τοπικές αγορές εργασίας. Θα αξιοποιούν τα ιδιαίτερα χαρακτηριστικά του κάθε τόπου, παραδείγματος χάριν, αν έχει ανεπτυγμένη τουριστική βιομηχανία, ώστε οι απόφοιτοι των εκπαιδευτικών μονάδων των περιοχών αυτών να έχουν αυξημένες προοπτικές ταχείας απορρόφησης και αποκατάστασης. Η επαγγελματική εκπαίδευση άλλωστε αποτελεί τη γέφυρα μεταξύ της μάθησης στην τάξη και της εφαρμογής στον πραγματικό κόσμο, παρέχοντας άμεση διέξοδο στα άτομα για να μετατρέψουν τις δεξιότητές τους σε ευκαιρίες απασχόλησης. Καθώς ο κόσμος γίνεται όλο και πιο εξειδικευμένος η επαγγελματική εκπαίδευση καθίσταται ο άξονας για την ανάπτυξη ενός εργατικού δυναμικού που μπορεί να ανταποκρίνεται στις ποικίλες ανάγκες μιας δυναμικής και εξελισσόμενης παγκόσμιας οικονομίας.

Επιπλέον το υπό συζήτηση νομοσχέδιο αναβαθμίζει πραγματικά τη λειτουργία των επαγγελματικών λυκείων. Το Υπουργείο Παιδείας έχει αξιολογήσει τις καλές πρακτικές που εφαρμόστηκαν πιλοτικά στα πειραματικά επαγγελματικά λύκεια και τις προωθεί στα επαγγελματικά λύκεια. Ο ρόλος των τομεαρχών αναβαθμίζεται, ενώ σε όσα επαγγελματικά λύκεια δεν προβλέπεται ένταξη σε κάποιο κέντρο επαγγελματικής εκπαίδευσης και κατάρτισης συστήνεται επιτροπή συντονισμού του επαγγελματικού λυκείου. Αυτή η αλλαγή με τη σύσταση της επιτροπής θα εγγυάται τον καλύτερο συντονισμό και τη συνεργασία ανάμεσα στα ΕΠΑΛ και στα εργαστηριακά κέντρα. Υπάρχουν βέβαια και άλλα σημεία τα οποία θεωρώ αρκετά σημαντικά, όπως η εβδομάδα προσανατολισμού.

Είναι σαφές πως η επαγγελματική εκπαίδευση είναι ένας πυλώνας που κρατά σε ισορροπία την κοινωνία, την αγορά, την οικονομία. Πόσες φορές δεν έχουμε αναρωτηθεί για την έλλειψη συγκεκριμένων επαγγελμάτων σε κρίσιμους τομείς; Δεν πρέπει να στρέψουμε και προς τα εκεί ανθρώπους που θέλουν να μάθουν τέχνες; Δεν πρέπει αυτό το μήνυμα να το επικοινωνήσουμε σωστά; Για παράδειγμα στα ΕΠΑΛ της Καβάλας θα αναφέρω ενδεικτικά μερικές από τις ειδικότητες: βοηθός νοσηλευτή, βοηθός βρεφονηπιοκόμων, βοηθός ιατρικών βιολογικών εργαστηρίων, τεχνικός δικτύων, τεχνικός οχημάτων και άλλα, για να μην τα αναφέρω όλα τώρα ένα προς ένα.

Η μετονομασία των ινστιτούτων επαγγελματικής κατάρτισης σε σχολές ανώτερης επαγγελματικής κατάρτισης με τη σχεδιαζόμενη αναδιάρθρωσή τους θα ενισχύσει την κατάρτιση που προσφέρεται με νέες ειδικότητες και υπηρεσίες, που θα συνδέονται στενά με την αγορά εργασίας σε τοπικό, περιφερειακό και κλαδικό επίπεδο. Οι δύο τομείς από τους οποίους θα αποτελούνται οι ΣΑΕΚ, δηλαδή αυτός της επαγγελματικής κατάρτισης και εκείνος της επαγγελματικής ανάπτυξης και συμβουλευτικής, θα εγγυώνται την απροβλημάτιστη διασύνδεση, υποστήριξη και καθοδήγηση των καταρτιζομένων, αλλά και των αποφοίτων, προωθώντας παράλληλα τη συνέργεια με τις επιχειρήσεις υποδοχής με την παρακολούθηση ταυτόχρονα της εξέλιξης της πρακτικής άσκησης.

Κυρίες και κύριοι συνάδελφοι, ανακεφαλαιώνοντας θα ήθελα να τονίσω ξανά ότι τα προγράμματα επαγγελματικής εκπαίδευσης, που είναι στενά συνδεδεμένα με τις επιχειρήσεις, μπορούν να ενημερώνονται για τις τελευταίες τάσεις, τεχνολογίες και απαιτήσεις της οικονομίας. Αυτό διασφαλίζει ότι οι σπουδαστές μαθαίνουν δεξιότητες που σχετίζονται άμεσα με τις ανάγκες του εργατικού δυναμικού. Μέσω της συνεργασίας με τις επιχειρήσεις η επαγγελματική εκπαίδευση μπορεί να προσφέρει στους μαθητές εμπειρίες, εξάσκηση, η οποία ενισχύει την κατανόηση των πρακτικών του κλάδου και βοηθά στη γεφύρωση του χάσματος μεταξύ θεωρητικών γνώσεων και πρακτικής εφαρμογής. Η συνεργασία μεταξύ της επαγγελματικής εκπαίδευσης και των επιχειρήσεων συμβάλλει στην αντιμετώπιση του χάσματος δεξιοτήτων, διασφαλίζοντας ότι το εκπαιδευτικό σύστημα παράγει αποφοίτους με τις συγκεκριμένες δεξιότητες και γνώσεις που χρειάζονται οι επιχειρήσεις.

Για όλους αυτούς τους λόγους θεωρώ πως η υπερψήφιση του υπό συζήτηση νομοσχεδίου προάγει μια ουσιαστική μεταρρύθμιση που θα δώσει νέες προοπτικές στην επαγγελματική εκπαίδευση και κατάρτιση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δεληκάρη.

Τον λόγο έχει ο κ. Ιωάννης Κόντης Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κύριοι συνάδερφοι, κατ’ αρχάς άκουσα και το παράπονο ενός συναδέλφου, που το συμμερίζομαι, για την αναμονή. Εγώ ως Κοινοβουλευτικός Εκπρόσωπος, όπως θα έχετε παρατηρήσει, πάντα έρχομαι το πρωί και προσπαθώ να μιλώ το βράδυ αργά, σεβόμενος τους συναδέλφους και να τους ακούσω κιόλας. Γιατί μπορεί να βλέπουμε σε επιτροπές ή να διαβάζουμε τα νομοσχέδια, αλλά είναι απόλυτα πολύτιμη η γνώμη του καθενός.

Σχετικά με το νομοσχέδιο αυτό, όπως είπε ο εισηγητής μας, βλέπει θετικά πράγματα και είμαστε υπέρ της ψήφισής του. Να πω όμως ότι στα χρόνια που περάσανε και που θυμάμαι εγώ από όταν πηγαίναμε σχολείο η εκπαίδευση άλλαξε, πέρασε από πολλά στάδια. Πηγαίναμε στο εξατάξιο γυμνάσιο τότε, το οποίο μετέπειτα έγινε γυμνάσιο και λύκειο, μετά δημιουργήθηκαν τα ΚΑΤΕ, μετά ΣΕΤΕ, ΣΕΛΕΤΕ, τα έκαναν ΙΕΚ, πώς τα έκαναν, αλλά η εκπαίδευση χρόνο με τον χρόνο χειροτέρευε.

Στην εποχή μου, θυμάμαι, υπήρχε μια σχολή τεχνικής εκπαίδευσης, η «Σιβιτανίδειος», που έβγαζε εξειδικευμένους τεχνίτες και ήταν σε επίπεδο πανεπιστημιακό, πολυτεχνικό, στο επίπεδο κατάρτισης. Σήμερα βλέπουμε παιδιά να πηγαίνουν σε τεχνικές σχολές και να βγαίνουν χειρότεροι απ’ ό,τι μπήκαν. Δεν είναι απόλυτο για όλους, αλλά πάρα πολλοί δεν ενδιαφέρονται για αυτό, δεν ενδιαφέρονται οι καθηγητές, έχει πέσει το επίπεδο εκπαίδευσης.

Λοιπόν, δεν έχει σημασία το να μετονομάσουμε κάποιες σχολές ή κάποια ιδρύματα και από ΙΕΚ να γίνουν ΣΑΕΚ, να υπάρχει συμβουλευτικός οργανισμός, ΓΕΑΣ. Το θέμα είναι να υπάρχει συνδυασμός θέλησης των εκπαιδευομένων και των διδασκόντων, να υπάρχει η κατάλληλη επιμόρφωση και να τους δίνονται τα εφόδια, όπως για παράδειγμα πήρα εγώ στο δικό μου αρχικό επάγγελμα του πλοιάρχου.

Η σχολή μου ήταν ανώτερη σχολή. Λέγονταν τότε οι σχολές μας ΑΔΣΕΝ, Ανώτερες Δημόσιες Σχολές Εμπορικού Ναυτικού. Εγώ τελείωσα τον Ασπρόπυργο. Σήμερα διαβάζω ότι υπάρχει προσπάθεια αυτής της πάρα πολύ καλής σχολής να την υποβιβάσουν σε επίπεδο ΙΕΚ και διαμαρτύρονται τώρα και οι καθηγητές των σχολών και οι μαθητές και οι πάντες και δεν υπάρχει κανένας λόγος να γίνει αυτό. Ψάχνοντας το θέμα είδα ότι οι μαθητές σήμερα υπολείπονται σε εκμάθηση των πραγμάτων, τα οποία μαθαίναμε εμείς τότε.

Δηλαδή, λέω σε σημερινό μαθητή της σχολής Εμπορικού Ναυτικού, τι είναι σφαιρική τριγωνομετρία, να μου αναλύσει πώς βγάζουμε τα ημίτονα, παρημίτονα, με τους πλανήτες που ταξιδεύουν τα καράβια και δεν ξέρουν. Και τα λέω αυτά αναλυτικά για να καταλάβετε ότι σε ένα τόσο ευαίσθητο επάγγελμα που νεαρός ανθυποπλοίαρχος θα αναλάβει την πλοήγηση στη βάρδια του, ενός πλοίου τριακοσίων μέτρων σε μέσο όρο με δεκαπέντε χιλιάδες κοντέινερ, εκ των οποίων το καθένα ζυγίζει σαράντα τόνους και σε ένα λάθος του μπορεί να πάει αύτανδρο όλο το καράβι, πρέπει να υπάρχει η κατάλληλη εκπαίδευση.

Πώς είναι δυνατόν να έρχεται η κοινωνία και το κράτος και να προσπαθεί να υποβαθμίσει την εκπαίδευση και την απαίτηση που έχει από τις σχολές -έβαλα σαν παράδειγμα αυτή, αλλά είναι και άλλες σχολές σαν αυτή- και να μην ζητάει την ανώτερη εκπαίδευση σε αυτό, να αυξήσει και τα χρόνια, να σταματήσει τον τρόπο που λειτουργεί σήμερα. Εμείς τελειώναμε τη σχολή κατευθείαν, ήμασταν και εσωτερικοί και πηγαίναμε και ταξιδεύαμε και αποκτούσαμε την εμπειρία έτσι. Τώρα τα παιδιά σπουδάζουν πέντε μήνες, πάνε στη θάλασσα πέντε μήνες, ξεχνούν αυτά που έμαθαν, ξαναγυρίζουν στη σχολή. Δεν βλέπουμε, λοιπόν, σοβαρά την εκμάθηση τόσα χρόνια, τη βλέπουμε ευκαιριακά και ανάλογα με τον Υπουργό που θα έρθει, ο οποίος ανάλογα με τους συμβούλους που έχει, θέλει να δείξει ότι κάνει καλύτερο έργο από το προηγούμενο.

Και τελικά δεν φτάνουμε πουθενά. Ψάχνουμε να βρούμε εργάτες, τεχνίτες μάλλον και βλέπουμε ότι δεν υπάρχουν. Μόνο υπάρχουν αλλοδαποί που έρχονται και δεν είναι μομφή κατά των αλλοδαπών, καλώς εργάζονται, γιατί είναι τεχνίτες. Ψάχνεις ηλεκτρολόγο Έλληνα δεν βρίσκεις, ψάχνεις τεχνίτη δεν βρίσκεις. Δεν στρέφονται στην τεχνική και επαγγελματική εκπαίδευση τα παιδιά, γιατί δεν τα ωθεί η κοινωνία με τον τρόπο που τα αντιμετωπίζει. Κι έτσι δημιουργείται η έλλειψη ειδικευμένων εργαζομένων και η ανάγκη εργατικών χεριών από τρίτες χώρες.

Θα έπρεπε να γίνεται ξεκαθάρισμα από το γυμνάσιο των μαθητών που έχουν κλείσει σε τομείς της επαγγελματικής εκπαίδευσης και αναβάθμιση αυτής, μείωση των εισακτέων στην τριτοβάθμια και ειδικά σε σχολές με χαμηλή απορρόφηση στην αγορά εργασίας.

Βλέπουμε να έχουν δημιουργηθεί ένα σωρό υποπαραρτήματα υποτιθέμενων πανεπιστημιακών σχολών, τις οποίες τελειώνουν παιδιά, είναι απόφοιτοι και μετά δεν ξέρουν τι να κάνουν και πηγαίνουν σε άλλες σχολές ή τις χρησιμοποιούν σαν σκαλοπάτι για να κάνουν ένα μεταπτυχιακό. Άμεση διασύνδεση των ειδικοτήτων με την αγορά εργασίας, ένα αυστηρό πλαίσιο σπουδών με παροχή υψηλού επιπέδου εκπαίδευσης κατάρτισης, είναι τα λίγα που έχω σημειώσει. Πρακτική άσκηση με επιδότηση, προτροπή των νέων σε τέτοιου είδους σχολές όπου υπάρχει μεγάλη ζήτηση στην αγορά, βελτίωση της υλικοτεχνικής υποδομής στα ΕΠΑΛ ΙΕΚ, τα οποία είναι απαρχαιωμένα, διευκόλυνση πρόσβασης ατόμων -όπως είπα- με αναπηρία σε όλες τις σχολές και ίδιες ευκαιρίες εργασίας. Αναβάθμιση των ΕΠΑΛ -σήμερα τα ΕΠΑΛ θεωρούνται σαν κάτι κακόφημο. Αν μιλήσεις σε μαθητή, σε κάποιον για ΕΠΑΛ, είναι σαν να του λες πήγαινε σε μια κακόφημη συνοικία να μείνεις. Δεν ξέρω πώς και δεν έχω προσέγγιση με τα ΕΠΑΛ, δεν είχα ποτέ επαφή, αλλά βλέπω ότι όλοι μιλάνε με τον χειρότερο τρόπο.

Για ποιο λόγο γίνεται αυτό; Δεν θα έπρεπε τα ΕΠΑΛ να αναδεικνύουν τους νέους σε αυτό που έχουν επιλέξει και να τους βοηθάνε να επιλέξουν ένα δρόμο στο μέλλον, διαφορετικό από το θεωρητικό των πανεπιστημίων. Εν πάση περιπτώσει, εμείς χαιρετίζουμε μια προσπάθεια η οποία θα γίνει με σκοπό τη βοήθεια που θα δοθεί στους νέους μας. Σίγουρα θα πρέπει να αποφύγουμε τις συγχωνεύσεις των ΕΠΑΛ, γιατί δεν μπορούμε να έχουμε ΕΠΑΛ με πεντακόσια και επτακόσια άτομα να σπουδάζουν, χωρίς να υπάρχει περίπτωση να απορροφήσουν αυτά που θα τους δώσουν. Τα τεχνολογικά βιβλία να στηρίζονται σε βιβλία σύγχρονα πλέον και όχι του 2007 που είναι σήμερα, αναβάθμιση των προγραμμάτων σπουδών και στα ΕΠΑΛ και στα ΙΕΚ, τα οποία μετονομάζονται και εν πάση περιπτώσει μια γενικότερη αλλαγή στη νοοτροπία μας, η οποία έχει μείνει δυστυχώς στο ότι τους καλούς μαθητές δεν έχουμε τι να τους κάνουμε, να τους ξεφορτωθούμε. Τα παιδιά τα οποία δεν θέλουν ή δεν έχουν κλίση στις σπουδές και αυτά λένε πάμε να κάνουμε κάτι, να βγάλουμε μια σχολή και ό,τι γίνει.

Να πω και κάτι άλλο. Υπάρχουν και τομείς της ζωής μας, όπως ο αθλητισμός, οι οποίοι σήμερα αναγκαστικά είναι τομείς στους οποίους έχουν στραφεί πάρα πολλοί νέοι και οι γονείς τους. Εγώ το βλέπω καθημερινά αυτό, ίσως δεν το αντιμετωπίζετε. Βλέπω γονείς πλέον να εργάζονται από το πρωί μέχρι το βράδυ εντός εισαγωγικών για να γίνει το παιδί τους ποδοσφαιριστής, επειδή θεωρεί ότι σήμερα είναι ένα επάγγελμα το οποίο αποφέρει δόξα και χρήματα, πρόσκαιρα βέβαια. Και τα τραβάνε τα σχολεία. Προχθές βρέθηκα σε ένα τουρνουά ποδοσφαιρικό που είχε πάνω από εβδομήντα ομάδες από την Ελλάδα, παιδάκια από οκτώ έως δεκαπέντε ετών.

Είδα γονείς να συμπλέκονται μεταξύ τους, γονείς υψηλού επιπέδου από τα αυτοκίνητα που είδα να έρχονται, την εμφάνισή τους. Είδα γονείς να προτρέπουν τα παιδιά τους να σπάσουν τα πόδια άλλων παιδιών που αγωνίζονταν εκείνη τη στιγμή και πραγματικά κάποιοι με αναγνώρισαν, ήρθαν δίπλα μου και με ρωτούσαν αν το παιδί τους είναι μεγάλο ταλέντο, να πάει σε ομάδα. Και τους είπα, με τον τρόπο που φέρεστε, όχι μόνο δεν πρόκειται να παίξει ποδόσφαιρο, αλλά δεν θα βγει καλός άνθρωπος.

Πρέπει, λοιπόν, και εκεί ακόμα το κράτος να φροντίσει να μάθει πλέον την ευγενή άμιλλα και μέσα από τους αθλητικούς χώρους τα παιδιά τα οποία είναι εγκαταλελειμμένα εκεί. Είδα και αυτή την αποστολή της ΕΠΟ για στημένα παιχνίδια στην Επιτροπή Μορφωτικών Υποθέσεων, υποτιθέμενα στημένα παιχνίδια. Εγώ βέβαια τα είδα και γελάω, γιατί αν αυτό ήταν το πρόβλημα της Ελλάδος στα στημένα παιχνίδια, τότε μια χαρά θα ήταν. Τα στημένα παιχνίδια τα πραγματικά δεν τα στέλνουν πουθενά, ποτέ κανείς ούτε η UEFA ούτε η ΕΠΟ.

Και δεν καταλαβαίνω γιατί τα στέλνουν στη Βουλή, αφού η Βουλή δεν είναι εισαγγελέας, δεν έχει εισαγγελικό έργο σε αυτό το θέμα, οι εισαγγελείς οι οποίοι τα παίρνουν δεν έχουν βγάλει επί οκτώ ή δέκα χρόνια κανένα αποτέλεσμα. Δεν πρέπει η πολιτεία, λοιπόν -και θα φτάσω σε αυτό για το οποίο ξεκίνησα την κουβέντα αυτή- να φροντίσει αυτά τα παιδιά να μη διαφθείρονται ώστε να γίνονται είκοσι χρονών ποδοσφαιριστές και να ψάχνονται να διαφθαρούν, να πάρουν χρήματα για να πουλήσουν το παιχνίδι; Γιατί αυτό γίνεται. Πώς θα αποκτήσουν τα παιδιά αυτά αυτή την εμπειρία ζωής να γίνουν τίμιοι πολίτες, όταν έχουν διαφθαρεί από δώδεκα χρονών, όταν κορίτσια στήνουν παιχνίδια και παίζουν στοίχημα που ξέρω και ακούω, μπασκετικά, παιχνίδια βόλεϊ. Πόσα θα χάσουμε, θα χάσουμε τόσα για να πάρουν 100, 200 ευρώ.

Δεν πρέπει να υπάρξει εκεί μέριμνα της πολιτείας να τα πιάσει από μικρά, τους καθηγητές που τους μαθαίνουν, τους προπονητές; Όλα αυτά είναι εκπαίδευση γι’ αυτά. Γιατί τα παιδιά αυτά βγαίνουν επαγγελματίες πλέον σε έναν τομέα ο οποίος αποφέρει χρήματα στο κράτος και έσοδα, ο οποίος είναι αθλητισμός. Το ποδόσφαιρο αποφέρει χρήματα, πληρώνουν ΙΚΑ, εφορίες οι ποδοσφαιριστές και μάλιστα πάρα πολλά. Έχει ποδοσφαιριστή στην Ελλάδα που παίρνει τριάμισι εκατομμύρια τον χρόνο μεικτά και πληρώνει έσοδα και στο κράτος ένα εκατομμύριο, ενάμιση σε φόρους.

Δεν πρέπει εμείς να φροντίσουμε τα παιδιά, τα οποία είναι χιλιάδες; Δεν φαντάζεστε πόσα έχουν στραφεί πλέον σε ακαδημίες ποδοσφαίρου, μπάσκετ και παρατάνε και τα σχολεία. Πρέπει να κάνει μια παράπλευρη σήμερα προσπάθεια το Υπουργείο και τα αρμόδια Υπουργεία Αθλητισμού Παιδείας και να φροντίζουν τα παιδιά αυτά να βγουν πρώτα καλοί άνθρωποι και μετά να βγουν αθλητές εάν μπορούν. Όχι όλα μαζί. Επειδή έχουμε πρόβλημα στην κοινωνία να πάνε να βγουν με διάφορους τρόπους αθλητές και αν δεν μπορούν να βγουν αθλητές καλοί να διαφθαρούν και να παίζουν στοιχήματα.

Δυστυχώς είναι χιλιάδες αυτοί. Δεν το γνωρίζετε γιατί δεν το ζείτε. Σας το λέω και γι’ αυτό επιμένω εδώ. Βλέπω τα στοιχήματα αυτά που μας έστειλε ο κ. Μπαλτάκος, που εγώ αν ήμουν μια κυβέρνηση σοβαρή κι έβλεπα να μου στέλνει κάθε τόσο στημένα παιχνίδια θα τον καλούσα εδώ και θα έλεγα, κύριε Μπαλτάκο θα κάνω μια πρόταση για εξεταστική επιτροπή. Τον «χ» κ. Μπαλτάκο, να είναι πρόεδρος της ΕΠΟ.

Τι μας φέρνετε εδώ παιχνίδια στημένα; Θεωρείτε ότι είναι στημένα; Πείτε μου τι κάνατε γι’ αυτά, λοιπόν; Θέλετε να τα ελέγξω εγώ; Γιατί μας τα στέλνετε είκοσι παιχνίδια εδώ; Και αναφέρει τα παιδιά εδώ που λέει ότι αυτός έχει διαφθαρεί. Μάλλον αυτός έχει διαφθαρεί δεκαπέντε φορές, ο άλλος δώδεκα, ο άλλος δεκατρείς. Είναι δυνατόν; Και να μην ασχολείται κανείς με αυτό; Αυτή η διαφορά θα βγει μετά στην κοινωνία, για τα παιδιά είκοσι, τριάντα χρονών. Σταματάνε το ποδόσφαιρο αυτά τα παιδιά και θα γίνουν κακοποιοί, όσα έχουν εμπλακεί σε στοιχήματα κ.λπ..

Αυτά είναι πράγματα που έπρεπε να μας ακουμπάνε. Δεν είναι μόνο τεχνική εκπαίδευση, είναι κι άλλα. Και ο αθλητισμός είναι τομέας, επαγγελματικός πλέον στη ζωή μας. Και πρέπει να τα κοιτάξουμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και τρεις συνοδοί εκπαιδευτικοί από το 1ο Γενικό Λύκειο Φαρσάλων από το δεύτερο τμήμα.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο βήμα η κ. Θωμαΐς Οικονόμου, Βουλευτής της Νέας Δημοκρατίας.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, η επαγγελματική εκπαίδευση αποτελεί το μεγαλύτερο στοίχημα για τη νέα γενιά και για το μέλλον της χώρας μας. Και αυτό, γιατί πάνω της βασίζεται όχι μόνο η οικονομική, αλλά και η κοινωνική πρόοδος της πατρίδας μας.

Η Ελλάδα, για να προχωρήσει, χρειάζεται ανθρώπους με τεχνικές γνώσεις και νέες δεξιότητες. Καινοτόμα επαγγέλματα εμφανίζονται διαρκώς, καθώς επιχειρούμε την πράσινη και την ψηφιακή μετάβαση σε ένα τόσο ελπιδοφόρο όσο και απαιτητικό αύριο. Το χάσμα μεταξύ εξειδικευμένου ανθρώπινου δυναμικού και των απαιτήσεων της ελληνικής αγοράς εργασίας είναι εμφανές και σύμφωνα με τις επιχειρήσεις μπορεί να γεφυρωθεί με την αναβάθμιση του εθνικού συστήματος επαγγελματικής εκπαίδευσης και κατάρτισης.

Αυτός, λοιπόν, είναι και ο στόχος του παρόντος νομοσχεδίου, όπως και της νέας ηγεσίας του Υπουργείου Παιδείας. Οι μακροπρόθεσμες σημαντικές επιπτώσεις θα γίνουν αισθητές, πρώτον, στη μείωση της ανεργίας, ιδιαίτερα για τους νέους, τις γυναίκες και τους μακροχρόνια ανέργους και παράλληλα, δεύτερον, στην κάλυψη των αναγκών της αγοράς εργασίας σε νέες ειδικότητες και επαγγέλματα του μέλλοντος, επαγγέλματα με προοπτικές καριέρας, καλές απολαβές και υψηλή προστιθέμενη αξία για την εθνική μας οικονομία.

Εργαλεία για την εφαρμογή της καινοτόμου αυτής πολιτικής που εισάγει το παρόν νομοσχέδιο είναι, πρώτον, η ίδρυση των ενοποιημένων κέντρων επαγγελματικής εκπαίδευσης και κατάρτισης, τα ΚΕΕΚ, προκειμένου με τη συγκέντρωση των αντίστοιχων δομών σε έναν κοινό χώρο, τα campus, να πετύχουμε νέες συνέργειες και οικονομίες κλίμακας, με την παράλληλη αναβάθμιση των ινστιτούτων επαγγελματικής κατάρτισης, τα ΙΕΚ, σε σχολές ανώτερης επαγγελματικής κατάρτισης, τα ΣΑΕΚ, με ποιοτική αναβάθμιση των σπουδών τους και -κάτι πολύ σημαντικό- με τη συμπερίληψη των ατόμων με αναπηρίες στο δυναμικό τους.

Εδώ, κυρία Υπουργέ, θέλω να σας ζητήσω να εξετάσετε με το ενδιαφέρον που πάντοτε σας διακρίνει για τις απομονωμένες περιοχές της πατρίδας μας, τη δυνατότητα ίδρυσης ενός τέτοιου κέντρου ΚΕΕΚ στο Καρπενήσι, ενός καινοτόμου κέντρου επαγγελματικής εκπαίδευσης και κατάρτισης, που θα λειτουργεί επ’ ωφελεία ολόκληρου του νομού τον οποίο έχω την τιμή να εκπροσωπώ, χωρίς βέβαια να παραγνωρίζεται και η ανάγκη αναβάθμισης της υφιστάμενης υλικοτεχνικής υποδομής του οικείου ΕΠΑΛ σε επίπεδο αιθουσών διδασκαλίας, εργαστηρίων κ.λπ..

Κύριοι συνάδελφοι, ένα ακόμη μέτρο που σίγουρα θα έχει θετική επίπτωση είναι η σχεδιαζόμενη μεταφορά στα επαγγελματικά λύκεια των καλών πρακτικών που έχουν ήδη εφαρμοστεί πιλοτικά στα πρότυπα επαγγελματικά λύκεια, ΠΕΠΑΛ, πρότυπα λύκεια τα οποία υπενθυμίζω ότι δημιούργησε η Κυβέρνηση του Κυριάκου Μητσοτάκη. Θα έχουμε, επομένως, την εισαγωγή καινοτόμων εκπαιδευτικών μεθόδων και αντικειμένων που δοκιμάστηκαν με επιτυχία και θα επεκταθούν πλέον σε όλα τα επαγγελματικά λύκεια της χώρας.

Κύριε Υπουργέ, ήθελα με την ευκαιρία της σημερινής μας συζήτησης για την επαγγελματική κατάρτιση, να φέρω ως παράδειγμα από τον νομό που εκπροσωπώ τη λειτουργία του ΔΙΕΚ Καρπενησίου, ενός δημόσιου ΙΕΚ που προσφέρει δωρεάν μεταδευτεροβάθμια επαγγελματική εκπαίδευση σε νέους ανθρώπους και μπορεί να αναβαθμιστεί σε σχολή ανώτερης επαγγελματικής κατάρτισης.

Γι’ αυτό, κύριε Υπουργέ, είναι πολύ σημαντικό να δούμε πώς θα μπορέσουμε να διευρύνουμε το φάσμα των υφιστάμενων ειδικοτήτων στην Ευρυτανία, προκειμένου να αυξήσουμε την απασχόληση των αποφοίτων και ταυτόχρονα, να καλύψουμε τις ανάγκες της τοπικής οικονομίας.

Ας μην ξεχνάμε ότι παραμένει μπροστά μας η μεγάλη πρόκληση της προσέλκυσης περισσότερων νέων ανθρώπων στην τεχνική και επαγγελματική εκπαίδευση, με την προοπτική μιας ποιοτικής σταδιοδρομίας σε καινοτόμους τομείς της οικονομίας. Προς αυτή την κατεύθυνση έχει προταθεί η προσθήκη καινοτόμων ειδικοτήτων που μπορούν να στηρίξουν την ανάπτυξη ορεινών περιοχών, όπως είναι ο φυσιολατρικός, ο συνεδριακός, ο θρησκευτικός και ο αθλητικός τουρισμός, μαζί με νέα τεχνολογικά επαγγέλματα, όπως οι τεχνικοί ανανεώσιμων πηγών ενέργειας, αλλά και παραδοσιακές ειδικότητες, όπως αυτές της μελισσοκομίας, της γαλακτοκομίας, της επεξεργασίας κρέατος και πολλές άλλες.

Κυρίες και κύριοι συνάδελφοι, δεν υπάρχει αμφιβολία ότι την προηγούμενη τετραετία έγιναν σημαντικές παρεμβάσεις στο σύστημα επαγγελματικής κατάρτισης, όπως η προσθήκη νέων ειδικοτήτων στα προγράμματα σπουδών των δημόσιων ΙΕΚ. Θυμίζω καινούργια επαγγέλματα που εισήχθησαν, όπως ο ειδικός θρησκευτικού τουρισμού ή ο τεχνικός εγκαταστάσεων ανανεώσιμων πηγών ενέργειας, τα οποία απορροφώνται γρήγορα από την ελληνική αγορά εργασίας.

Αυτή η προσπάθεια θα πρέπει να συνεχιστεί με τον εκσυγχρονισμό των προσφερόμενων ειδικοτήτων, για να συμβαδίσουμε με τις ανάγκες τις κοινωνικές και οικονομικές του σήμερα, αλλά και για να αξιοποιήσουμε αποτελεσματικότερα τους τεράστιους ευρωπαϊκούς πόρους που διατίθενται σήμερα στην επαγγελματική εκπαίδευση και κατάρτιση.

Στο πλαίσιο αυτό, θα ήθελα, κύριοι Υπουργοί, να συζητήσουμε εδώ, στη Βουλή, ει δυνατόν με διακομματική συναίνεση και εποικοδομητική διάθεση, τις προοπτικές που ανοίγονται μπροστά μας για όλα εκείνα τα νέα επαγγέλματα που μπορούν να αναζωογονήσουν την εθνική οικονομία και ιδιαίτερα, την ελληνική περιφέρεια και ειδικά, απομακρυσμένες περιοχές, όπως είναι η Ευρυτανία, η οποία εδώ και χρόνια πλήττεται σκληρά από τις επιπτώσεις του δημογραφικού.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Οικονόμου.

Επόμενος ομιλητής είναι ο κ. Μακάριος Λαζαρίδης, Βουλευτής της Νέας Δημοκρατίας. Θα ακολουθήσουν ο κ. Ξανθόπουλος, ο κ. Καππάτος, ο κ. Μουλκιώτης και ο κ. Τσιάρας.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, η ομιλία μου θα κινηθεί μεταξύ τέχνης και επιστήμης. Θα καταλάβετε τι εννοώ.

Ο διάσημος Καναδός ηθοποιός Τζιμ Κάρεϊ επέλεξε να ακολουθήσει επαγγελματικά τον δρόμο που ονειρευόταν από μικρός, αυτόν του κωμικού ο οποίος θα διασκέδαζε το κοινό. Έμπνευσή του για την επιλογή αυτή δεν ήταν άλλη από την επαγγελματική αποτυχία του πατέρα του, επίσης ταλαντούχος κωμικός και εκείνος. Ωστόσο, για λόγους ασφαλείας και υποτιθέμενης μεγαλύτερης σιγουριάς, είχε προτιμήσει να ασχοληθεί με τη λογιστική, ώστε να φέρνει έναν σταθερό μισθό στο σπιτικό του.

Τα πράγματα δεν ήρθαν όπως τα υπολόγιζε και όταν ο γιος του, Τζιμ, ήταν δώδεκα ετών, ο πατέρας του απολύθηκε, χάνοντας τα σίγουρα και ασφαλή χρήματα, όπως τουλάχιστον τα θεωρούσε μέχρι τότε. Ήταν το καλύτερο μάθημα για το παιδί, μέσα από τη ζωή, προκειμένου να συνειδητοποιήσει ότι καμμία δουλειά δεν είναι σίγουρη και όταν κάποιος δεν εμπνέεται από την εργασία του, είναι συχνά καταδικασμένος να αποτύχει.

Ήταν η στιγμή που αποφάσισε να αφήσει πίσω του τις φοβίες του και να αφοσιωθεί σε αυτό που πραγματικά αγαπούσε. Αποτέλεσμα να γίνει ο πασίγνωστος, πολύ επιτυχημένος παγκοσμίως ηθοποιός.

Η σύντομη αυτή πραγματική ιστορία επιβεβαιώνει την άποψη ότι είναι πολύ σημαντικό να ασχοληθεί κανείς με αυτό που ειλικρινά του αρέσει, δίχως όρους και αστερίσκους, εφόσον φυσικά θέλει να πετύχει.

Και αυτή η άποψη έρχεται να συνδυαστεί με το νομοσχέδιο που συζητάμε σήμερα εδώ και αφορά στην αναβάθμιση της επαγγελματικής και τεχνικής εκπαίδευσης στη χώρα μας. Είναι μια από τις επιλογές που έχουν τα παιδιά τα οποία δεν θέλουν να σπουδάσουν σε κάποιο πανεπιστημιακό ίδρυμα και που παράλληλα αναζητούν την επαγγελματική τους αποκατάσταση και εξασφάλιση.

Ο ρόλος ο δικός μας είναι να προσδώσουμε σε αυτή τη συνειδητή επιλογή τις καλύτερες δυνατές συνθήκες και προοπτικές, προκειμένου να μπορέσουν τα παιδιά αυτά να εκπληρώσουν τις επιθυμίες τους και τους στόχους τους για επιτυχημένες σταδιοδρομίες.

Η επαγγελματική και τεχνική εκπαίδευση και κατάρτιση δεν πρέπει να είναι ο φτωχός συγγενής της τριτοβάθμιας εκπαίδευσης, αλλά ένας επαγγελματικός δρόμος ο οποίος θα ικανοποιεί τα προσωπικά οράματα του καθενός.

Με την παρούσα νομοθετική πρωτοβουλία -μία ακόμη μεταρρύθμιση της Κυβέρνησης που αποτελεί συνέχεια του ν.4763/2020- θέλουμε η επαγγελματική εκπαίδευση και κατάρτιση να βρίσκεται ακόμη πιο κοντά στις ανάγκες των τοπικών κοινωνιών και οικονομιών, υιοθετώντας τις καλύτερες δυνατές ευρωπαϊκές πρακτικές και εξασφαλίζοντας ένα ελκυστικό μορφωτικό υπόβαθρο για τους ενδιαφερόμενους.

Κυρίες και κύριοι συνάδελφοι. Θα εστιάσω σε δύο στατιστικά στοιχεία, τα οποία χρησιμοποίησε στην εξαιρετικά εμπεριστατωμένη τοποθέτησή του ο εισηγητής του κόμματός μας, ο κ. Μάνος Κόνσολας. Το πρώτο προσδιορίζει το ποσοστό των μαθητών που συμμετέχουν στην επαγγελματική εκπαίδευση και κατάρτιση στην Ελλάδα, στο 33,8%, την ίδια ώρα που ο ευρωπαϊκός μέσος όρος είναι 48,7%, σχεδόν 50%. Σύμφωνα με το δεύτερο στοιχείο, το 33,3% των νέων, ηλικίας είκοσι πέντε έως είκοσι εννέα ετών -ένας στους τρεις δηλαδή- που είναι απόφοιτοι σχολών επαγγελματικής εκπαίδευσης, δεν βρίσκουν δουλειά, ενώ αδυνατούν να συμμετάσχουν σε προγράμματα για να αναπτύξουν νέες δεξιότητες.

Τι αποτυπώνουν αυτά τα δύο στοιχεία που μόλις σας προανέφερα; Μα, τι άλλο, από την ανάγκη αναβάθμισης των γνώσεων, των ικανοτήτων και των δεξιοτήτων των αποφοίτων των σχολών του εθνικού συστήματος επαγγελματικής εκπαίδευσης και κατάρτισης, καθώς και της διασφάλισης της ομαλής ένταξής τους στην αγορά εργασίας. Αμφότερες οι προϋποθέσεις αυτές έρχονται να καλυφθούν με το σχέδιο νόμου του Υπουργείου Παιδείας, το οποίο συζητάμε.

Μεταξύ άλλων, θεσμοθετούνται τα κέντρα επαγγελματικής εκπαίδευσης και κατάρτισης, κεντρικός ρόλος των οποίων είναι να παρέχουν ειδικότητες που ευθυγραμμίζονται με τις απαιτήσεις της περιοχής στις οποίες στεγάζονται, και προφανώς της τοπικής οικονομίας. Προβλέπεται ότι, με βάση τις υφιστάμενες δομές, μπορούν να ιδρυθούν περίπου εξήντα τέτοια θεματικά και περιφερειακά στοχευμένα κέντρα, ενώ 114 εκατομμύρια ευρώ θα διατεθούν για να εκσυγχρονίσουν τον εξοπλισμό των εργαστηρίων.

Ξέρετε από πού θα αντληθούν τα χρήματα αυτά, κυρίες και κύριοι της Αντιπολίτευσης; Από το Ταμείο Ανάκαμψης και Ανθεκτικότητας, που τόσο πολύ έχετε αμφισβητήσει, λέγοντας ότι τα χρήματα του ταμείου πηγαίνουν σε λίγους και ισχυρούς. Άξια αναφοράς είναι και η καθιέρωση της λειτουργίας της ψηφιακής πύλης ενημέρωσης των γραφείων επαγγελματικής ανάπτυξης και σταδιοδρομίας, όπου ο κάθε ενδιαφερόμενος θα μπορεί να βρει τις προσφερόμενες ειδικότητες από τις εκπαιδευτικές δομές.

Κυρίες και κύριοι συνάδελφοι. Με τα όσα προανέφερα δεν θέλω να πιστεύω ότι θα υπάρξει κοινοβουλευτικό κόμμα -δυστυχώς υπάρχει, και Βουλευτές- που θα σταθούν απέναντι στις προσπάθειες ενίσχυσης της επαγγελματικής και τεχνικής εκπαίδευσης. Θεωρώ ότι ήρθε η στιγμή να προσδώσουμε σε αυτή μια νέα δυναμική, όπως πράξαμε γενικότερα στην εκπαίδευση τα τελευταία τεσσεράμισι χρόνια, όταν και προχωρήσαμε σε είκοσι οκτώ χιλιάδες μόνιμους διορισμούς. Είμαστε αποφασισμένοι να πετύχουμε, και σε αυτό σας θέλουμε όλους συμμάχους. Θα είναι μια κίνηση θεωρώ πολύ σημαντική για τη χώρα, την εκπαιδευτική κοινότητα και τις νέες γενιές.

Θα κλείσω την ομιλία μου με μια πολύ σύντομη αναφορά στην τροπολογία του Υπουργείου Ανάπτυξης, με τα νέα μέτρα για την αντιμετώπιση της ακρίβειας, του μεγαλύτερου ίσως προβλήματος που ταλαιπωρεί τα νοικοκυριά. Μιας δυναμικής κατάστασης, την οποία η Κυβέρνηση διαχειρίζεται με συνεχείς πρωτοβουλίες, οι οποίες κινούνται σε τρεις άξονες: Διαρκείς έλεγχοι, μόνιμες αυξήσεις σε μισθούς και συντάξεις, και βεβαίως στοχευμένοι έλεγχοι στην αγορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ τριάντα δεύτερα.

Με την παρούσα τροπολογία, την οποία παρουσίασε ο αρμόδιος Υπουργός, ρυθμίζεται η διαφάνεια των τιμών, γίνεται εξορθολογισμός της αγοράς βρεφικού γάλακτος και αναβαθμίζεται η ηλεκτρονική πλατφόρμα του Υπουργείου Ανάπτυξης e-Καταναλωτής. Παράλληλα, προβλέπονται βαριά πρόστιμα για τους παραβάτες που θα φτάνουν μέχρι τα 2 εκατομμύρια ευρώ, ενώ θα ανακοινώνονται και τα ονόματα των εταιρειών που παρανόμησαν. Είμαστε ως Κυβέρνηση αποφασισμένοι -το αποδείξαμε τα προηγούμενα τέσσερα χρόνια- να δαμάσουμε το πρόβλημα, παρά τις αντικειμενικές δυσκολίες που υπάρχουν. Και είμαι πεπεισμένος ότι θα τα καταφέρουμε.

Στο πλαίσιο αυτό, σας καλώ να ψηφίσουμε όλοι μαζί το παρόν σχέδιο νόμου και φυσικά την τροπολογία για την περαιτέρω στήριξη της ελληνικής κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαζαρίδη.

Επόμενος ομιλητής είναι ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ κύριε Πρόεδρε.

Κυρία Υφυπουργέ, απασχολεί την Εθνική Αντιπροσωπεία το σχέδιο νόμου για την επαγγελματική κατάρτιση και εκπαίδευση. Αλλά αυτό που απασχολεί την ελληνική δημοκρατία είναι ότι το Ευρωκοινοβούλιο, με μια πλειοψηφία διακοσίων περίπου ανθρώπων, αποφάσισε να ασχοληθεί γιατί το κράτος δικαίου στη χώρα μας πάσχει πολλαπλώς. Και όταν μιλάω για τις υποκλοπές, δεν μιλάω ούτε για δημοσιεύματα, ούτε για σχόλια. Υπάρχει η πιστοποίηση, υπάρχει το πόρισμα της κατά το Σύνταγμα αρμόδιας αρχής, της Αρχής για τη Διασφάλιση του Απορρήτου των Επικοινωνιών, το όποιο πόρισμα μιλάει για συγκεκριμένες παρακολουθήσεις.

Παρακολουθούνται άνθρωποι της δημόσιας ζωής, πολίτες της χώρας μας, στελέχη των Ενόπλων Δυνάμεων, επιχειρηματίες, μέλη του Υπουργικού Συμβουλίου. Και βεβαίως αυτό αποτελεί ένα όνειδος, ένα μελανό στίγμα για την κατάσταση του κράτους δικαίου στη χώρα μας, αλλά και για την ποιότητα της δημοκρατίας. Και απασχολούμε για μία ακόμη φορά το Ευρωπαϊκό Κοινοβούλιο για αυτή την κατάσταση. Συνοδά στοιχεία αυτής της δυσμενούς κρίσης για τη χώρα μας είναι βεβαίως η δολοφονία του Καραϊβάζ, η κατάσταση του Τύπου, πράγματα τα οποία δεν πρέπει ποτέ να φεύγουν από τον προβληματισμό μας και κυρίως από την αγωνία μας για να συνεισφέρουμε και να προσπαθήσουμε να πετύχουμε τη βέλτιστη αντιμετώπισή τους.

Καταλαβαίνω ότι για την κυβερνητική παράταξη είναι πλήγμα, γιατί δεν μπορεί ουσιαστικά να αποζήσει τις ευθύνες που έχει για αυτήν την κατάσταση του κράτους δικαίου στη χώρα μας. Το επιχείρημα του 41%, το οποίο έχει πολλαπλώς εισφερθεί στη δημόσια συζήτηση, δεν αποτελεί απάντηση. Και θέλω να πιστεύω ότι τουλάχιστον οι δυνάμεις της προοδευτικής Αντιπολίτευσης θα ενώσουμε τις προσπάθειές μας για να υπάρξει ένα τέρμα σε αυτή την καταπάτηση των αρχών του κράτους δικαίου. Κράτος δικαίου, το οποίο έρχεται η Κυβέρνηση να υπηρετήσει πλημμελώς με το προτεινόμενο σχέδιο νόμου, το οποίο δεν το έχουμε δει, για το γάμο των ομόφυλων ζευγαριών.

Εμείς βέβαια ως ΣΥΡΙΖΑ, έχοντας ως θέση αρχής ότι οι πολίτες, ανεξάρτητα από τις όποιες επιλογές τους ή την καταγωγή τους ή τη διαδρομή τους, έχουν τα αυτά δικαιώματα σε ένα κράτος δικαίου, θα στηρίξουμε αυτή την προσπάθεια. Για εμάς ο οποιοσδήποτε πολίτης έχει τα ίδια δικαιώματα με όλους τους υπόλοιπους. Αυτό αποτελεί καταστατική αρχή του κράτους δικαίου, και από αυτή δεν πρόκειται να κάνουμε πίσω.

Αντιλαμβανόμαστε πάρα πολύ καλά τη δυσκολία που έχει ο Κυριάκος Μητσοτάκης με ένα σημαντικό κομμάτι των Βουλευτών του να αμφισβητεί αυτή τη νομοθετική πρωτοβουλία. Βλέπετε, βγαίνουν στο προσκήνιο οι δυο ψυχές της Νέας Δημοκρατίας: η «εκσυγχρονιστική» -σε εισαγωγικά- η κεντροδεξιά και η συντηρητική ακροδεξιά. Αλλά μπροστά στο διακύβευμα που είναι: πολίτες της χώρας να αποκτήσουν δικαιώματα να λυθεί ένα ζήτημα που ταλανίζει ένα μικρό κομμάτι της κοινωνίας, εμείς θα στηρίξουμε.

Και έχει σημασία το γεγονός ότι ο ίδιος ο Πρωθυπουργός -και αυτό νομίζω είναι καινοφανές στη σύγχρονη πολιτική ιστορία της χώρας- να έρχεται και να προτρέπει τους Βουλευτές του σε αποχή, προκειμένου να μην υπάρξει καταψήφιση του σχεδίου νόμου και έτσι το νομοσχέδιο να περάσει και με τις ψήφους της αντιπολίτευσης. Βεβαίως, η ιστορία θα τον κρίνει.

Αλλά στα ζητήματα του κράτους δικαίου και των ατομικών και κοινωνικών δικαιωμάτων ως ΣΥΡΙΖΑ περνούμε μία ευθεία θέση: δεν κοιτάμε το μικροκομματικό μας συμφέρον, δεν κοιτάμε να βάλουμε τρικλοποδιά στην Κυβέρνηση, δεν κοιτάμε να χρεώσουμε στον Κυριάκο Μητσοτάκη μια κοινοβουλευτική αποτυχία, ερχόμαστε να περιφρουρήσουμε, να θεμελιώσουμε, να διευρύνουμε τα δικαιώματα των πολιτών και να ενισχύσουμε το κράτος δικαίου στην πατρίδα μας.

Θυμούμαι την πολύ ωραία τοποθέτησή σας, κύριε Υπουργέ, στην πρώτη συνεδρίαση της επιτροπής μας, όπου ρίξατε το σύνθημα ότι «τέλος η αυταρέσκεια, είμαστε στην αρχή της περιέργειας για το εκπαιδευτικό σύστημα της χώρας». Πραγματικά, βλέποντας τους δείκτες της επαγγελματικής εκπαίδευσης, διαπιστώνουμε ότι συνολικά οι δείκτες που βαρύνουν αυτό το κομμάτι της εκπαιδευτικής διαδικασίας είναι αρνητικοί. Η σχολική διαρροή -αναφέρθηκε και προηγουμένως- είναι πολλαπλάσια στα επαγγελματικά λύκεια απ’ ό,τι είναι στα γενικά λύκεια. Το ποσοστό της χρηματοδότησης για την παιδεία στη χώρα μας είναι στο 2,8%, ενώ στην Ευρωπαϊκή Ένωση είναι στο 5,5%. Η δυσκολία του να βρούνε δουλειά οι απόφοιτοι των επαγγελματικών λυκείων είναι πολύ μεγαλύτερη από αυτή που έχουν οι απόφοιτοι των γενικών λυκείων.

Πραγματικά, με βάση αυτά τα στοιχεία για τα οποία κανείς, φαντάζομαι, δεν έχει αντίρρηση -γιατί είναι μετρήσιμα αντικειμενικά και καταγεγραμμένα- θα έπρεπε να υπάρξει μία συζήτηση για το πώς μπορεί να θεμελιώσουμε και να θέσουμε σε λειτουργία τα σχολεία της επαγγελματικής εκπαίδευσης, έτσι ώστε και οι πολίτες και τα παιδιά να βρίσκουν δουλειά και βεβαίως η κοινωνία να εισπράξει το αποτέλεσμα αυτής της επιλογής μας. Ο διάλογος αναζητείται. Δεν προχωρήσατε στον απαραίτητο διάλογο. Φέρατε ένα νομοσχέδιο το οποίο έχει διατάξεις διαχειριστικού χαρακτήρα, πολλές από τις οποίες είναι προβληματικές, αλλά δεν αντιμετωπίζει την ουσία του προβλήματος. Για εμάς, βεβαίως, η ουσία του προβλήματος δεν είναι διαχειριστικού χαρακτήρα, είναι στρατηγικού χαρακτήρα και γι’ αυτόν τον λόγο εκφράζουμε την αντίρρησή μας.

Θα σταχυολογήσω μερικές επιμέρους διατάξεις. Κάνετε σχολεία «μαμούθ». Αυτή η διόγκωση των εκπαιδευτικών δομών κατά την άποψή σας, δημιουργεί μια οικονομία κλίμακος, αλλά διογκώνει και δημιουργεί επιπλέον προβλήματα. Τα ήδη υψηλά ποσοστά βίας -τα οποία είναι υψηλότερα στα επαγγελματικά απ’ ότι στα γενικά λύκεια- θα διογκωθούν. Δέστε τι λέει η Επιστημονική Υπηρεσία της Βουλής.

Παράλληλα, από την τυχόν συστέγαση των επιμέρους δομών είναι πιθανός και ο συγχρωτισμός ανήλικων και ενήλικων προσώπων, εφηβικής και μετεφηβικής ηλικίας, που φοιτούν σε διαφορετικές -κατά το άρθρο 16 του Συντάγματος- βαθμίδες εκπαίδευσης. Δεδομένου του ευάλωτου χαρακτήρα των πρώτων -κατά τον βαθμό ωρίμανσης- και δεδομένης της υποχρέωσης προστασίας της νεότητας, ο ορθολογικός -κατά το Σύνταγμα- σχεδιασμός των οικείων δομών προϋποθέτει να ληφθούν υπ’ όψιν και τα πορίσματα της επιστήμης, του κινδύνου πιθανών ψυχοκοινωνικών παρενεργειών και των τρόπων αποτροπής και ελέγχου τους. Δεν ακούσαμε τίποτε γι’ αυτό, που είναι ένα πολύ μεγάλο κοινωνικό πρόβλημα. Μιλάω για τη βία μεταξύ των ανηλίκων, αλλά και γενικότερα τη βία της κοινωνίας. Δημιουργούμε κυψέλες αναπαραγωγής της βίας.

Έρχομαι σε πιο πρακτικά ζητήματα. Τι κάνετε, λοιπόν, με το νομοσχέδιο αυτό; Έρχεστε και θεσμοθετείτε την απλήρωτη μαθητεία. Δηλαδή, θα δουλέψει κάποιος είκοσι δύο μήνες και δεν θα πληρωθεί με τη λογική ότι μαθαίνει; Γίνεται, δηλαδή, τεχνίτης;

Συμπεραίνουμε ότι δεν αναγνωρίζετε ότι η εργασία πρέπει να πληρώνεται και αυτό, βεβαίως, είναι σε συνέχεια των όσων έχετε φέρει μέχρι τώρα. Το γεγονός, ας πούμε, του νόμου Χατζηδάκη, ο οποίος επαύξησε τις ώρες εργασίας σε δέκα λέγοντας: Θα πληρωθείς στις οκτώ και για τις υπόλοιπες δύο μπορείς να μαζέψεις τα ρεπό σου και να πας να μαζέψεις τις ελιές στο κτήμα, είναι ενδεικτικό. Αλλά εδώ μιλάμε πια για είκοσι δύο ημέρες, δηλαδή, για έναν ημερολογιακό μήνα, περίπου, όπου θα δουλεύει κάποιος και δεν θα πληρώνεται.

Καταλαβαίνετε, λοιπόν, ότι στην Ελλάδα, σε αυτές τις συνθήκες κρίσης, ανεργίας και με πλημμελείς τους ελέγχους, διότι φροντίσατε προηγουμένως να έχετε αφήσει στο έλεος την Ελεγκτική Υπηρεσία –το Σώμα Ελέγχου, δηλαδή- καταλαβαίνετε ότι οποιοσδήποτε αχρείος εργοδότης θα μπορεί ανά μήνα να αλλάζει αυτούς τους ανθρώπους, να μην πληρώνει, να μεγαλώνουν οι άνεργοι και οι άνθρωποι αυτοί να είναι ουσιαστικά όμηροι μιας διαδικασίας η οποία όφειλε να τους καταστήσει ικανούς, έμπειρους και εγνωσμένης ποιότητας τεχνίτες. Αυτού του τύπου, λοιπόν, οι προσεγγίσεις μας κάνουν να αμφισβητούμε τον στρατηγικό στόχο μας, μας κάνουν να αμφισβητούμε την κατεύθυνση.

Επειδή, λοιπόν, δεν θέλω μόνο να κάνω κριτική, επαναφέρω στο Σώμα μία σειρά προτάσεων που έχουμε κάνει ο ΣΥΡΙΖΑ για το επαγγελματικό λύκειο, ότι στο πλαίσιο της ολοκλήρωσης των μέτρων για τη θεσμοθέτηση της δεκαετράχρονης δημόσιας και δωρεάν υποχρεωτικής εκπαίδευσης, ένταξη όλων των τάξεων του λυκείου και όλων των τύπων στην υποχρεωτική εκπαίδευση και εδραίωση του επαγγελματικού λυκείου ως σχολείου ισότιμης επιλογής. Ενίσχυση της εργαστηριακής τους υποδομής. Ενίσχυση και εμπλουτισμός των προγραμμάτων και με νέες δράσεις.

Για τα ΙΕΚ, τα οποία θα κάνετε τώρα εσείς συντονιστικά, απαιτείται η επίλυση δομικών προβλημάτων χρηματοδότησης, προγραμμάτων, υποδομών και υποδομών του δημοσίου, επανασχεδιασμός της άσκησης, αμοιβή των σπουδαστών με συμμετοχή και των εργοδοτών. Να μεταφερθούν στους δήμους τα κονδύλια για τις λειτουργικές δαπάνες. Τα διετή στα ΑΕΙ -λειτουργία διετών προγραμμάτων τα οποία τα «κουρέψατε»- για την επαγγελματικής εκπαίδευσης στα ΑΕΙ για αποφοίτους των ΕΠΑΛ, σε συνάρτηση με τις αναπτυξιακές ανάγκες της χώρας και επέκτασή τους σε όλα τα πανεπιστήμια, αλλά και την ενίσχυσή τους. Πιστοποίηση: Αποκλειστικά ο δημόσιος χαρακτήρας του συστήματος πιστοποίησης. Είναι μερικές αλλαγές που δείχνουν μια συνολικά διαφορετική κατεύθυνση. Δεν την ακολουθείτε.

Για εμάς, κυρίες και κύριοι συνάδελφοι, ο ρόλος της παιδείας σε ένα σύγχρονο κράτος είναι αναντικατάστατος και μια επιφύλαξη που προσθέτω σε όλα αυτά τα οποία έχω αναφέρει είναι ουσιαστικά ότι το νομοσχέδιο αυτό διογκώνει την κατάρτιση σε βάρος της εκπαίδευσης. Κατά την άποψή μας, λοιπόν, οι μαθητές αυτοί θα πρέπει να λαμβάνουν εξίσου στοιχεία παιδείας και κατάρτισης. Δεν βλέπουμε να υπάρχουν στοιχεία παιδείας. Αντίθετα, βλέπουμε μία μονομερή τεχνοκρατική κατεύθυνση για την κατάρτιση την πλημμελή -κάτω από τους δυσμενείς όρους που ανέφερα- και γι’ αυτόν τον λόγο, χωρίς δεύτερη σκέψη, καταψηφίζουμε το παρόν νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ξανθόπουλο.

Επόμενος ομιλητής είναι ο κ. Παναγής Καππάτος, Βουλευτής της Νέας Δημοκρατίας.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, κατ’ αρχάς θα ήθελα να ευχηθώ χρόνια πολλά, καλή χρονιά, με υγεία σε όλους.

Είναι αδιαμφισβήτητο γεγονός ότι η αναβάθμιση της επαγγελματικής εκπαίδευσης και κατάρτισης αποτελεί κεντρική επιλογή της Κυβέρνησης εδώ και τέσσερα χρόνια. Είναι καιρός να επενδύσουμε στην τεχνική και επαγγελματική εκπαίδευση. Η αρχή έγινε με τον ν.4763/2020, αλλά όπως όλοι αντιλαμβανόμαστε χρειάζεται αφ’ ενός επικαιροποίηση, αφ’ ετέρου βελτιστοποίηση του θεσμικού πλαισίου. Το νομοσχέδιο, λοιπόν, σκοπεύει να χτίσει πάνω στην προηγούμενη τετραετία και όχι να την αναιρέσει.

Συζητούμε σήμερα το νομοσχέδιο του Υπουργείου Παιδείας, Θρησκευμάτων και Αθλητισμού, με το οποίο ολοκληρώνεται η μεταρρύθμιση της επαγγελματικής κατάρτισης στη χώρα μας. Αναβαθμίζουμε, ουσιαστικά, τα επαγγελματικά λύκεια, τα δημόσια ΙΕΚ, τα οποία μετονομάζονται και ενισχύονται με θεματικούς άξονες, με καινούργιους οδηγούς κατάρτισης, κυρίως όμως με άμεση σύνδεση με την αγορά εργασίας.

Η επαγγελματική και τεχνική εκπαίδευση και κατάρτιση δεν θα αποτελεί πια τον φτωχό συγγενή της τριτοβάθμιας εκπαίδευσης, όπως έχει ήδη αναφερθεί ο Πρωθυπουργός, αλλά θα οδηγεί σε έναν επαγγελματικό δρόμο ο οποίος ανοίγει εξαιρετικές προοπτικές για πολύ επικερδείς επαγγελματικές δυνατότητες.

Στόχος είναι τα ΙΕΚ, τα ΕΠΑΛ και τα επαγγελματικά εργαστήρια να αποτελέσουν μια σύγχρονη και αξιόπιστη εναλλακτική προς την πανεπιστημιακή εκπαίδευση, δημιουργώντας άρτιους και περιζήτητους επαγγελματίες σε ειδικότητες αιχμής.

Ας δούμε, όμως, τι νέο κομίζει το παρόν σχέδιο νόμου. Πρώτον, βελτιώνει και αναβαθμίζει την επαγγελματική εκπαίδευση, προκειμένου να καταστεί ελκυστική. Δεύτερον, διασυνδέει την επαγγελματική εκπαίδευση με τις ανάγκες της τοπικής οικονομίας και της αγοράς εργασίας.

Το σημείο αναφοράς όμως, κυρίες και κύριοι συνάδελφοι, είναι αναμφίβολα η καθιέρωση των κέντρων επαγγελματικής εκπαίδευσης και κατάρτισης τα οποία θα λειτουργούν ως campus για ΙΕΚ, ΕΠΑΛ και επαγγελματικά εργαστήρια. Για παράδειγμα, ένα τέτοιο κέντρο θα περιλαμβάνει τουλάχιστον μία δομή εκπαίδευσης, μία δομή κατάρτισης και ένα εργαστηριακό κέντρο, που θα διατηρούν μεν την αυτοτέλειά τους, αλλά θα βρίσκονται σε διαρκή συνεργασία.

Οι αλλαγές στα ΙΕΚ θα είναι εκτεταμένες. Θα εκτείνονται από τη λειτουργία τους μέχρι το όνομά τους. Μετονομάζονται σε σχολές ανώτερης επαγγελματικής κατάρτισης, ΣΑΕΚ και αντίστοιχα βέβαια τα ΙΕΚ ειδικής αγωγής σε σχολές ανώτερης επαγγελματικής κατάρτισης, ΣΑΕΚ για ΑΜΕΑ και δεν είναι απλά ότι αλλάζουμε το μανδύα, όπως έχει ειπωθεί από την Αντιπολίτευση. Υπάρχει περιεχόμενο στη μετεξέλιξη της μετονομασίας. Εδώ εντάσσονται περίπου εκατόν τριάντα νέοι οδηγοί κατάρτισης, δηλαδή νέες ειδικότητες.

Επιπλέον δίνεται έμφαση στον τομέα της συμβουλευτικής, με στόχο να παρέχονται στους καταρτιζόμενους ουσιαστικές κατευθύνσεις για τη σταδιοδρομία τους, διασύνδεση με την αγορά εργασίας και υποστήριξη μετά την αποφοίτησή τους.

Στο νομοσχέδιο θεσμοθετείται επίσης η αναβάθμιση των γραφείων επαγγελματικής ανάπτυξης και σταδιοδρομίας, ώστε να ανατροφοδοτούν διαρκώς τα κέντρα επαγγελματικής εκπαίδευσης και κατάρτισης με νέες ιδέες, νέα δεδομένα και νέες ανάγκες της οικονομίας.

Εξάλλου, με στόχο την ενεργή και αποτελεσματική διασύνδεση των καταρτιζόμενων και των αποφοίτων τους με την αγορά εργασίας σε τοπικό, περιφερειακό και κλαδικό επίπεδο, τα συγκεκριμένα γραφεία των σχολών ανώτατης επαγγελματικής κατάρτισης για ΑΜΕΑ θα προσφέρουν εξατομικευμένες υπηρεσίες παρακολούθησης και υποστήριξης στους καταρτιζόμενους με αναπηρία. Αναλαμβάνουν τη διερεύνηση της διασύνδεσης με επιχειρήσεις υποδοχής ατόμων με αναπηρία, προκειμένου να διασφαλιστεί η συμπερίληψή τους στην αγορά εργασίας, καθώς και η διασφάλιση της δυνατότητας ανάπτυξης επιχειρηματικών δράσεων από καταρτιζόμενους και αποφοίτους με αναπηρία.

Παράλληλα, υπάρχει μέριμνα και προβλέπεται ο ρόλος του ψηφιακού μετασχηματισμού στο νέο πλαίσιο της επαγγελματικής εκπαίδευσης και κατάρτισης, μια ακόμη σημαντική καινοτομία με την οποία δημιουργείται μια ενιαία ψηφιακή πύλη, στην οποία ο ενδιαφερόμενος θα μπορεί να βρει ό,τι χρειάζεται πριν, κατά τη διάρκεια και μετά τις σπουδές του. Θα μπορούσαμε να πούμε ότι πρόκειται για το gov.gr της επαγγελματικής εκπαίδευσης και κατάρτισης, στον οποίο θα περιλαμβάνονται οδηγοί σπουδών, στατιστικά στοιχεία επαγγελματικής αποκατάστασης, εκπαιδευτικό υλικό και προσομοιώσεις.

Κυρίως όμως θα λειτουργήσει ως σημείο τομής μεταξύ προσφοράς και ζήτησης, ώστε αφ’ ενός οι μαθητές, οι καταρτιζόμενοι και οι απόφοιτοι και αφ’ ετέρου οι επιχειρήσεις να αναζητούν και να παρέχουν θέσεις για πρακτική άσκηση, μαθητεία και μόνιμη εργασία.

Κυρίες και κύριοι συνάδελφοι, η παιδεία αποτελεί πεδίο σύγκλισης. Είναι καιρός να προσδώσουμε μια νέα δυναμική στην επαγγελματική εκπαίδευση. Σας καλώ να υποστηρίξουμε και να στηρίξουμε το παρόν σχέδιο νόμου, που προτείνει η ηγεσία του Υπουργείου Παιδείας. Αφ’ ενός εντάσσεται σε ένα ευρύτερο πλαίσιο για την επαγγελματική εκπαίδευση και κατάρτιση, αφ’ ετέρου περιλαμβάνει επίσης σημαντικό εκσυγχρονισμό υλικοτεχνικής υποδομής. Μόνο από το Ταμείο Ανάκαμψης πρόκειται να κατευθυνθούν προς αυτό το σκοπό πάνω από 100 εκατομμύρια ευρώ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καππάτο.

Τον λόγο έχει ο κ. Γεώργιος Μουλκιώτης, Βουλευτής του ΠΑΣΟΚ.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα ένα ακόμα νομοσχέδιο της Κυβέρνησης το οποίο υπόσχεται πολλά, αλλά προβλέπει ελάχιστα. Και όπως εξάλλου έχουμε συνηθίσει με όλα τα νομοσχέδια της Κυβέρνησης, που αυτοαποκαλείται η Κυβέρνηση των αρίστων -αυτοαποκαλείται- πρόκειται για ένα νομοσχέδιο που επικοινωνιακά πλασάρεται ως -εντός το «επιστέγασμα» μιας συστηματικής μεταρρυθμιστικής προσπάθειας των τελευταίων πέντε ετών.

Έτσι το χαρακτήρισε και η ηγεσία του Υπουργείου για να δικαιολογήσει την έλλειψη αποτελεσμάτων της «ολοκληρωμένης» προσπάθειας αναβάθμισης της επαγγελματικής εκπαίδευσης, που παραμένει όμως στο στάδιο της προσπάθειας τρία ολόκληρα χρόνια από τη θεσμοθέτησή της. Προφανώς αναφέρομαι, κυρίες και κύριοι συνάδελφοι, στον ν.4763/2020 που δεν φέρει κανένα αποτέλεσμα για την επαγγελματική εκπαίδευση στη χώρα.

Αν δεν ισχύει κάτι τέτοιο το οποίο ισχυρίζομαι, τότε ας μας πει η ηγεσία του Υπουργείου σε τι βελτιώθηκε η εκπαίδευση και η αρχική κατάρτιση μετά την τελευταία νομοθετική πρωτοβουλία του Υπουργείου Παιδείας. Σε τι; Ας μας πει. Διότι εάν οι μέχρι τώρα προσπάθειες της Κυβέρνησης στον τομέα της επαγγελματικής εκπαίδευσης ήταν αποτελεσματικές, τότε ερωτώ, η Ελλάδα θα κατέγραφε αρνητική πρωτιά στην ετήσια έκθεση του ΟΟΣΑ φέτος, το 2023, για την εκπαίδευση σε αυτή την κατηγορία;

Τα δεδομένα είναι αμείλικτα. Ένας στους τρεις Έλληνες ηλικίας είκοσι πέντε έως είκοσι εννέα ετών, που είναι απόφοιτος επαγγελματικής εκπαίδευσης, βρίσκεται μέσα στην πρώτη τριετία από την αποφοίτησή του χωρίς εργασία και εκτός προγραμμάτων εκπαίδευσης και κατάρτισης. Πού συμβαίνει αυτό; Αυτό συμβαίνει σε μια χώρα που φέρεται να καταγράφει άνοδο απασχόλησης, σε μια χώρα που παρουσιάζει χιλιάδες κενές θέσεις εργασίας σε τομείς όπου μπορούν να απασχολήσουν αποφοίτους της επαγγελματικής εκπαίδευσης.

Η συνεχής και κατά προτεραιότητα επένδυση στην παιδεία και στη γνώση αποτελεί κοινή παραδοχή -έτσι θέλω να πιστεύω- προκειμένου να ανταποκριθούμε ως χώρα στις διεθνείς εξελίξεις και να αξιοποιήσουμε τη ραγδαία εξέλιξη της επιστήμης και της τεχνολογίας, ώστε και τα δύο να συμβάλλουν στη δυναμική που χρειάζεται η χώρα μας στην όλη παραγωγική αλυσίδα.

Μέσα σε αυτό το πλαίσιο λοιπόν η επαγγελματική εκπαίδευση έχει ένα ιδιαίτερο διττό χαρακτηριστικό ρόλο, να δώσει εφόδια ζωής στους νέους και τις νέες, ώστε να έχουν ανταπόκριση στην αγορά εργασίας, μια ανταπόκριση όμως που να εξασφαλίζει το εργασιακό τους μέλλον και ταυτόχρονα να συμβάλει στην επίτευξη των αναπτυξιακών στόχων της χώρας. Όταν όμως δεν υπάρχουν και δεν υπάρχει στρατηγικό σχέδιο για τη χώρα, τότε δεν μπορούν να συνταχθούν και πολύ περισσότερο να υλοποιηθούν επιμέρους σχέδια, όπως αυτό για την επαγγελματική εκπαίδευση.

Προσπάθησε ο εισηγητής της Πλειοψηφίας, με μια εμπεριστατωμένη εισήγηση πράγματι, να μας πείσει, όμως αυτά τα χαρακτηριστικά δυστυχώς απουσιάζουν. Πώς μπορούμε λοιπόν να ελπίζουμε σε ένα σοβαρό αποτελεσματικό σχεδιασμό, όταν η Κυβέρνηση, βυθισμένη σε ένα νοσηρό κλίμα, κατευθύνει όλες τις δυνάμεις της προς την επικοινωνιακή αναπαραγωγή; Γι’ αυτό και καθημερινά γινόμαστε μάρτυρες αντιφατικών επιλογών της. Γι’ αυτό η Κυβέρνηση που αποτυγχάνει στα βασικά, στρέφεται συνεχώς στην ατζέντα επικοινωνιακά και γι’ αυτό με αυτό το νομοθέτημα προκαλούνται -ενδεικτικά αναφέρω, άλλα κύρια- εννέα παρενέργειες και παθογένειες.

Πρώτον, επιτείνει τις παθογένειες της επαγγελματικής εκπαίδευσης, παθογένειες που επισημαίνονται σε όλες τις μελέτες και αναφορές των διεθνών και ευρωπαϊκών οργανισμών και εδραιώνει την επαγγελματική εκπαίδευση στη θέση του «φτωχού συγγενή» στον εκπαιδευτικό χάρτη της χώρας.

Δεύτερον, δίνει διαφορετική βαρύτητα στην επαγγελματική εκπαίδευση και κατάρτιση δίνοντας σαφές προβάδισμα στην κατάρτιση.

Τρίτον, υποβαθμίζει τα ΕΠΑΛ από τη νέα δομή της ειδικής επαγγελματικής εκπαίδευσης.

Τέταρτον, φέρνει μαρασμό του θεσμού του μεταλυκειακού έτους στην τάξη μαθητείας ΕΠΑΛ, που μεταφέρεται στη Γενική Γραμματεία Επαγγελματικής Εκπαίδευσης και Κατάρτισης.

Πέμπτον, αναβαθμίζει μόνο κατ’ όνομα τα ΙΕΚ δημιουργώντας έτσι ένα πρόβλημα οργανωτικό, από το οποίο απουσιάζει η πρόβλεψη χρηματοδότησης για τα δημόσια ΙΕΚ, ενισχύοντας έτσι τα ιδιωτικά.

Έκτον, υποβαθμίζει τα ΕΠΑΛ και τα ΕΠΑΣ, θεσμούς με βαθιές ιστορικές ρίζες στην ελληνική κοινωνία, υποβαθμίζοντας το πτυχίο από το επίπεδο 4 στο επίπεδο 3.

Έβδομον, εξοντώνει την πλειοψηφία των μικρών και μικρομεσαίων ΚΕΚ προς όφελος των μεγάλων συγκροτημάτων.

Όγδοο, δημιουργεί ένα συγκεντρωτικό σύστημα με μεγάλα περιθώρια κομματικών παρεμβάσεων στη σύνθεση των επιτροπών επιλογής στελεχών εκπαίδευσης.

Ένατο, δημιουργεί ένα υπερσυγκεντρωτικό μοντέλο στο πρόσωπο του Υπουργού Παιδείας, καθώς πληθώρα ζητημάτων μεταφέρονται στην αρμοδιότητά του μέσω των εξουσιοδοτικών διατάξεων. Οι «περίφημες» εξουσιοδοτικές διατάξεις είναι ένα άλλο σύνηθες φαινόμενο της «καλής» νομοθέτησης της κυβέρνησης από το 2019 τουλάχιστον.

Κυρίες και κύριοι συνάδελφοι, η ελληνική οικονομία και η αγορά εργασίας δεν βρίσκονται εξήντα και εβδομήντα χρόνια πίσω, δηλαδή σε μια εποχή που οι κατώτερες τότε τεχνικές σχολές καλούνταν να παίξουν ένα διαφορετικό ρόλο, που κάλυπτε πράγματι όμως υπαρκτά κενά λόγω σημαντικών παθογενειών του ελληνικού εκπαιδευτικού συστήματος.

Εν έτει 2024 ο εκπαιδευτικός πήχης και στην επαγγελματική εκπαίδευση και στην αρχική κατάρτιση είναι υψηλότερος και αφορά στη διαμόρφωση ενός πλαισίου με όρους ποιότητας, υψηλών προσδοκιών και πραγματικές δυνατότητες για καινούργιους δρόμους για τα παιδιά μας.

Το διακύβευμα της πολιτείας οφείλει να είναι η εδραίωση μιας ξεχωριστής στρατηγικής για την ενθάρρυνση των νέων προς ένα αξιόπιστο εκπαιδευτικό και επαγγελματικό προσανατολισμό και η πραγματική -όχι πλασματική- ενίσχυση της επαγγελματικής εκπαίδευσης και κατάρτισης.

Πώς μπορεί να γίνει αυτό; Πρώτον, με την πραγματική αναβάθμιση του πτυχίου των σπουδαστών και όχι με την καθιέρωση βεβαιώσεων σπουδών, που μετά από τέσσερα εξάμηνα φοίτησης στα ΙΕΚ βγάζουν εργαζόμενους δευτεροβάθμιας εκπαίδευσης και, δεύτερον, με κατάλληλη και επαρκή χρηματοδότηση για δωρεάν ποιοτικές σπουδές και όχι με ανέξοδες υποσχέσεις, γιατί, για παράδειγμα, τα βιβλία και τα εγχειρίδια που χρησιμοποιούνται σήμερα και ο εργαστηριακός εξοπλισμός είναι τα μεν πρώτα της προηγούμενης εικοσαετίας και όσον αφορά τον εξοπλισμό -δεν ξέρω αν έχετε πάει στα ΙΕΚ να δείτε πώς είναι- σοκάρει η εικόνα αυτού του εξοπλισμού σήμερα. Εκτός εάν εν έτει 2024 στόχος της Κυβέρνησης Μητσοτάκη είναι η εδραίωση εργαζομένων με μειωμένες δυνατότητες ευελιξίας και προσαρμογής, ενώ αυτά τα χαρακτηριστικά, η ευελιξία και προσαρμογή, είναι σημαντικές δεξιότητες ενός εργαζόμενου και είναι εκείνα που έχουν τη μεγαλύτερη αξία και σημασία, αλλά και ζήτηση από τους εργοδότες.

Κύριε Πρόεδρε, μετά από αυτά, μήπως τελικά στόχος αυτής της αυτοαποκαλούμενης «μεταρρυθμιστικής» Κυβέρνησης είναι η διαμόρφωση χαμηλά καταρτισμένων εργαζόμενων και με την καθήλωσή τους σε επαγγέλματα χαμηλού κύρους και χαμηλών αποδοχών. Λέω «μήπως». Το απεύχομαι. Με αυτό όμως το νομοσχέδιο δυστυχώς δεν είναι τα νέα πολύ καλά.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Επόμενος ομιλητής είναι ο κ. Κωνσταντίνος Τσιάρας, Κοινοβουλευτικός Εκπρόσωπος της Νέας Δημοκρατίας. Θα ακολουθήσουν ο κ. Καφούρος, η κ. Λινού, ο κ. Μαρκογιαννάκης και ο κ. Χαρακόπουλος.

Κύριε Τσιάρα, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν νομίζω ότι κανείς σε αυτή την Αίθουσα αμφισβητεί το γεγονός ότι η παιδεία είναι πάντα μια από τις προτεραιότητες όλων των κυβερνήσεων, ανάλογα βέβαια με τον τρόπο ή με την οπτική που μπορεί η κάθε μία από τις κυβερνήσεις να την προσεγγίζει και προφανώς οι παρεμβάσεις, οι αλλαγές, οι μεταρρυθμίσεις, ο εκσυγχρονισμός του εκπαιδευτικού συστήματος είναι ουσιαστικά ο τρόπος που επιλέγουν οι κυβερνήσεις, ώστε η όποια προσπάθεια βελτίωσης να έχει σαφή επίδραση στις κοινωνίες στις οποίες απευθύνονται.

Είναι γεγονός ότι τα τελευταία χρόνια με βάση το ότι οι ευρωπαϊκές κοινωνίες εξελίσσονται, η ίδια η κοινωνική και οικονομική πραγματικότητα εξελίσσεται, δημιουργούνται εντελώς διαφορετικές ανάγκες προσαρμογής από όλες τις εθνικές κοινωνίες, προκειμένου να ακολουθήσουν έναν δρόμο που προφανώς πρέπει να συμβαδίζει και με τις συνολικές κοινωνικές και οικονομικές εξελίξεις. Και γι’ αυτόν τον λόγο οι προσπάθειες οι οποίες γίνονται, αποβλέπουν ακριβώς στο πώς θα μπορέσουμε να συμβαδίσουμε με αυτές τις εξελίξεις και πώς θα μπορέσουμε να δημιουργήσουμε τέτοιες ακριβώς συνθήκες, ώστε να αναβαθμίζεται το επίπεδο της παιδείας σε κάθε κοινωνία -εν προκειμένω στη δική μας κοινωνία-, αλλά βεβαίως και το εκπαιδευτικό σύστημα με τον δικό του τρόπο και με τον δικό του ρόλο -και μιλάω φυσικά για όλες τις βαθμίδες της εκπαίδευσης- να μπορεί να υπηρετεί αυτόν τον στόχο και αυτόν τον σκοπό.

Η επαγγελματική εκπαίδευση δημιουργεί τον λόγο για μια μεγάλη συζήτηση και εκτιμώ ότι τα περισσότερα εκ των επιχειρημάτων ετέθησαν νωρίτερα, τόσο από τον Υπουργό που βρέθηκε σε αυτό το Βήμα, όσο και από τον εισηγητή της Πλειοψηφίας, δημιουργώντας με αυτόν τον τρόπο ένα σαφές πλαίσιο το οποίο σε ένα πολύ μεγάλο βαθμό καλούμαστε να προσεγγίσουμε και να απαντήσουμε σε συγκεκριμένα ζητήματα:

Είναι στην Ελλάδα πολύ μικρότερο το ποσοστό των παιδιών που προσεγγίζουν την επαγγελματική εκπαίδευση σε σχέση με τον μέσο ευρωπαϊκό όρο; Προφανώς και είναι.

Είναι ζητούμενο να προσεγγίσουμε τον ευρωπαϊκό μέσο όρο μιας και αυτού του είδους οι πρακτικές έχουν αποδειχθεί πολύ καλύτερες σε σχέση με τη σύνδεση της αγοράς εργασίας και της εκπαίδευσης και βεβαίως το αποτέλεσμα το οποίο φέρνουν; Μάλλον είναι. Αυτό λέει η κοινή λογική, αυτό λέει και η ίδια η πραγματικότητα. Άλλωστε νομίζω ότι είναι σαφές ότι η Νέα Δημοκρατία θεωρεί και πιστεύω ότι όλοι κανονικά θα έπρεπε να θεωρούμε την εκπαίδευση ως κεντρικό όχημα για την ανάπτυξη της χώρας. Είναι θα έλεγε κανείς η μηχανή που μπορεί να κινήσει ακόμα πιο γρήγορα και την κοινωνία, αλλά και την οικονομία και ταυτόχρονα -το έχουμε πει, έχει ξανακουστεί- είναι ο κοινωνικός ανελκυστήρας που επιτρέπει στα παιδιά να αποκτούν ίσες ευκαιρίες και εφόδια στη ζωή τους, ειδικά μάλιστα στα παιδιά των πλέον αδύναμων οικονομικών τάξεων. Αυτή είναι η πραγματικότητα.

Αλήθεια, έχουν γίνει βήματα το προηγούμενο χρονικό διάστημα; Και αυτό πρέπει να απαντηθεί. Αυτό που επιχειρεί και προτείνει σήμερα το Υπουργείο Παιδείας στο συγκεκριμένο νομοσχέδιο δεν έρχεται χωρίς να συνδέεται με μια συγκεκριμένη στρατηγική στην παιδεία, η οποία έχει προηγηθεί το προηγούμενο χρονικό διάστημα, τα προηγούμενα χρόνια.

Άκουσα κάποιους συναδέλφους να λένε από αυτό το Βήμα -και έχω παρακολουθήσει τους πάντες από το πρωί- ότι η Κυβέρνηση φέρνει αυτό το νομοσχέδιο χωρίς να έχει κανένα απολύτως κανένα σχέδιο, κανέναν σχεδιασμό. Μάλιστα. Όντως, κυρίες και κύριοι συνάδελφοι, την προηγούμενη τετραετία εκτιμάτε ότι δεν έγιναν σημαντικά βήματα; Χωρίς σχεδιασμό καθιερώθηκε η δίχρονη προσχολική εκπαίδευση; Χωρίς σχεδιασμό εισαγάγαμε τα αγγλικά στο νηπιαγωγείο; Χωρίς σχεδιασμό διπλασιάσαμε τα πρότυπα και πειραματικά σχολεία πανελλαδικά; Άραγε χωρίς σχεδιασμό υλοποιήθηκαν είκοσι πέντε χιλιάδες διορισμοί μόνιμων εκπαιδευτικών μετά από δώδεκα χρόνια μηδενικών κυριολεκτικά προσλήψεων; Χωρίς σχεδιασμό ανοίξαμε νέους ορίζοντες εξωστρέφειας στα ελληνικά ανώτατα εκπαιδευτικά ιδρύματα; Χωρίς σχεδιασμό ενισχύσαμε τις ειδικότητες στα δημόσια ΙΕΚ;

Νομίζω ότι αυτές οι πολιτικές, οι οποίες προφανώς εντάσσονται σε έναν συγκεκριμένο σχεδιασμό, που υλοποιεί η Κυβέρνηση της Νέας Δημοκρατίας από την προηγούμενη κυβερνητική περίοδο και έρχεται ουσιαστικά να τον εξελίξει και να τον ολοκληρώσει σε αυτή την κυβερνητική περίοδο, μας έχουν δώσει τη δυνατότητα να δούμε και απτά αποτελέσματα. Παραδείγματος χάριν, εγώ θα μπορούσα να σας πω ότι αυτές οι πολιτικές απέδωσαν στον δείκτη της ανεργίας, ο οποίος ομολογουμένως μειώθηκε σε μονοψήφιο ποσοστό αντίστοιχο της ανεργίας που είχαμε πριν την οικονομική κρίση. Θα σας πω, όμως, ότι η ανεργία δεν έχει μειωθεί μόνο ποσοτικά, αλλά και ποιοτικά. Η νεανική ανεργία και η ανεργία των γυναικών, που είναι οι πιο ευάλωτες εργασιακές ομάδες, έχει μειωθεί ανά κατηγορία κατά περίπου δέκα ποσοστιαίες μονάδες. Θα σας πω χαρακτηριστικά ότι η νεανική ανεργία μπορεί να έφτασε από το 36% στο 27% και η γυναικεία ανεργία από το 21% στο 11%.

Είναι αυτό μια εξέλιξη που μας αφήνει ευχαριστημένους; Όχι. Εγώ πρώτος θα σας πω ότι δεν είμαστε ευχαριστημένοι, γιατί παραμένει ακόμα υψηλό αυτό το ποσοστό και πρέπει να κάνουμε ακόμα περισσότερα πράγματα με επιπλέον ενεργητικές πολιτικές απασχόλησης, αλλά και πολιτικές εκπαίδευσης, όπως χαρακτηριστικά προτείνει το νομοσχέδιο που συζητάμε σήμερα.

Θα μπορούσα, λοιπόν, να σας πω ότι με το συγκεκριμένο νομοσχέδιο αναβαθμίζονται τα ΙΕΚ, τα οποία γίνονται σχολές ανώτερης επαγγελματικής εκπαίδευσης ή ιδρύονται τα εξήντα ΚΕΕΚ, τα campus στοχευμένων θεματικά αντικειμένων. Είναι εντυπωσιακό ότι οι συνάδελφοι ειδικά των νησιωτικών περιοχών είναι αυτοί οι οποίοι ήρθαν και μίλησαν θετικά για το νομοσχέδιο και μάλιστα με συγκεκριμένα παραδείγματα διότι έχοντας την εμπειρία του ποιοι επαγγελματικοί κλάδοι έχουν πραγματικό μέλλον ή πραγματική δυνατότητα εξέλιξης ειδικά στις τουριστικές περιοχές ήρθαν και μίλησαν συγκεκριμένα για το νομοσχέδιο.

Θα μπορούσα, λοιπόν, και εγώ να σας πω: με την ίδια ακριβώς λογική δεν σημαίνει ότι θα έχουμε μια παραγωγική ενδυνάμωση σε αγροτικές περιοχές, όπως παραδείγματος χάριν είναι η Καρδίτσα ή σε έναν δημοφιλή τουριστικό προορισμό που είναι η λίμνη Πλαστήρα ή ακόμη σε ένα μεγάλο περιφερειακό νοσοκομείο, κύριε Χαρακόπουλε, όπως είναι το τριτοβάθμιο περιφερειακό Νοσοκομείο της Λάρισας;

Αυτά τα λέω διότι πρέπει κανείς να δει ότι εδώ γίνεται ένα πολύ σημαντικό βήμα για να υπάρξει επιτέλους μια σύνδεση, με σοβαρούς όρους, του εκπαιδευτικού προγράμματος που μπορεί να προσφέρεται μέσα από την τεχνική εκπαίδευση με την πραγματική αγορά εργασίας. Γι’ αυτόν τον λόγο το συγκεκριμένο νομοσχέδιο είναι ένα πραγματικά σπουδαίο βήμα σε μια κατεύθυνση που τουλάχιστον η χώρα μας τα τελευταία χρόνια δεν είχε κάνει σημαντικά βήματα και δεν είχε καταφέρει να προσεγγίσει τον ευρωπαϊκό μέσο όρο. Αυτό πρέπει να δει, αυτό πρέπει να κατανοήσει και αυτό πρέπει να εκτιμήσει κανείς. Και γι’ αυτόν τον λόγο, τουλάχιστον, εγώ προσωπικά δεν σας κρύβω ότι θα είχα την πεποίθηση ότι τα περισσότερα -ενδεχομένως όλα- τα πολιτικά κόμματα θα έπρεπε να προσεγγίζουν όλα αυτά τα ζητήματα μέσα από μια εντελώς διαφορετική οπτική, διότι είναι ένα βήμα θετικό και είναι ένα βήμα το οποίο έπρεπε να υποστηρίζεται συνολικά και είναι ένα βήμα το οποίο θα μπορούσε κανείς να το βλέπει ακόμα και μέσα από την, αν θέλετε, εισφορά διαφορετικών, ακόμη πιο εξελιγμένων προτάσεων, προκειμένου να κάνουμε το καλύτερο δυνατό νομοσχέδιο, όχι μέσα από μια άρνηση ή μια κριτική η οποία σε έναν πολύ μεγάλο βαθμό δεν ανταποκρίνεται σε καμία, αν θέλετε, κοινωνική πραγματικότητα, πολλώ δε μάλλον στην κοινωνική πραγματικότητα που ζει σήμερα η πατρίδα μας, που ζουν σήμερα οι Έλληνες πολίτες.

Θέλω να κάνω ένα μικρό σχόλιο για την τροπολογία του Υπουργείου Ανάπτυξης μιας και, απ’ ό,τι τουλάχιστον διαπιστώσαμε, οι περισσότεροι εκπρόσωποι των κομμάτων είχαν ερωτήσεις προς τον παριστάμενο Υπουργό όταν παρουσίασε την τροπολογία και μάλιστα υπήρξαν και κάποια σχόλια τα οποία εγώ τα εκτιμώ ως θετικά τα περισσότερα.

Η πραγματικότητα όμως, κυρίες και κύριοι συνάδελφοι, είναι μία: ότι όταν μιλάμε για την ακρίβεια στην Ελλάδα, που αναμφίβολα είναι το μεγαλύτερο πρόβλημα που αντιμετωπίζουν σήμερα οι ελληνικές οικογένειες και οι Έλληνες πολίτες, πρέπει να συμφωνήσουμε ότι είναι ένα κοινό ευρωπαϊκό πρόβλημα που αντιμετωπίζουν όλες οι ευρωπαϊκές χώρες. Αν κάποιος από εσάς πιστεύει ότι υπάρχει ένα μαγικό ραβδί, το οποίο δυστυχώς κανείς δεν κούνησε και κανείς δεν κατάφερε μέσα από τις δικές του πολιτικές επιλογές να φέρει τέτοιες λύσεις ή τέτοια αποτελέσματα ώστε να αντιμετωπιστεί, νομίζω ότι όλοι έχουμε ευήκοα ώτα να ακούσουμε τις προτάσεις σας. Αλλά να είναι προτάσεις οι οποίες να είναι ρεαλιστικές και πραγματικές, να είναι προτάσεις εφαρμόσιμες, να είναι προτάσεις οι οποίες ενδεχομένως έχουν ακολουθηθεί σε μια άλλη ευρωπαϊκή χώρα και είδαμε ότι υπήρχε αποτέλεσμα.

Δεν μπορεί κανείς να μην βλέπει ότι η Κυβέρνηση, ειδικά τους τελευταίους μήνες, κάνει μια τιτάνια προσπάθεια από τη δική της πλευρά να ενισχύσει τους μισθούς για να μετριάσει τις συνέπειες, να κάνει στοχευμένες πολιτικές που να αποδίδουν, όπως η μόνιμη μείωση τιμής, το «καλάθι του νοικοκυριού», όλα αυτά τα οποία πρότεινε ουσιαστικά το Υπουργείο Ανάπτυξης, αλλά βεβαίως και μέσα από διαδικασίες και ελέγχους επιχειρείται η εφαρμογή τους με έναν τρόπο που ποτέ στο παρελθόν δεν είχε συμβεί, αλλά και με τέτοιον τρόπο ώστε να έχουν γίνει έλεγχοι στην αγορά πάνω από 23.000 το 2023 και με πρόστιμα τα οποία ξεπερνάνε τα 13,5 εκατομμύρια ευρώ. Θυμάστε άλλη εποχή, αλήθεια, που για οποιονδήποτε λόγο να είχαν γίνει τόσοι έλεγχοι και να είχαν επιβληθεί πρόστιμα αυτού του ύψους; Είμαι βέβαιος ότι όποιος από εμάς και αν ανατρέξει στη δική του μνήμη ή στα Πρακτικά, που μπορεί να είχαν κατά κάποιον τρόπο καταγραφεί για την ελληνική πολιτεία, δεν θα βρει σε καμμία περίπτωση μια, θα έλεγα, αντίστοιχη πρακτική από την πλευρά οποιασδήποτε προηγούμενης κυβέρνησης.

Τέλος, θέλω να κάνω ένα σχόλιο για αυτό που ανέφερε ο κ. Ξανθόπουλος και αφορούσε στο κράτος δικαίου, για την υποτιθέμενη προσπάθεια που γίνεται εντός διαφόρων επιτροπών του Ευρωπαϊκού Κοινοβουλίου για να κατηγορηθεί η Ελλάδα για το ότι δεν υποστηρίζει το κράτος δικαίου. Είναι πραγματικά απορίας άξιον πως επαναφέρει ο ΣΥΡΙΖΑ ένα θέμα όταν ο ίδιος ως κυβέρνηση είναι η μοναδική παράταξη η οποία κατάφερε να κάνει την Ελλάδα απολογούμενη. Και μιλάω φυσικά για όταν ψηφίζοντας τον Ποινικό Κώδικα το 2019 έκανε την ενεργητική δωροδοκία πλημμέλημα και από εκεί και πέρα ερχόντουσαν σωρηδόν οι εγκλήσεις όλων των ευρωπαϊκών οργανισμών, μηδέ εξαιρουμένης και της έκθεσης για το κράτος δικαίου από την Ευρωπαϊκή Επιτροπή, που εγκαλούσαν τη χώρα μας γιατί πήρε μια τέτοια απόφαση και ψήφισε μια τέτοια ρύθμιση.

Αλλά και από την άλλη πλευρά πραγματικά απορώ: δεν είδε ο κ. Ξανθόπουλος και οι αγαπητοί, αξιότιμοι συνάδελφοι του ΣΥΡΙΖΑ ότι για πρώτη φορά πέρυσι είχαμε θετική έκθεση για το κράτος δικαίου για την Ελλάδα; Από τότε που υπάρχουν οι εκθέσεις της Ευρωπαϊκής Επιτροπής για το κράτος δικαίου είναι η πρώτη φορά που με τις ουσιαστικές παρεμβάσεις, που κάναμε το προηγούμενο χρονικό διάστημα έχουμε μια θετική έκθεση για το κράτος δικαίου για την Ελλάδα. Και από την άλλη πλευρά αυτός που πραγματικά κρίνει ένα κράτος, μια πολιτεία, για το αν όντως λειτουργεί έτσι η δικαιοσύνη ή για όλα εκείνα τα ζητήματα που άπτονται της δικαιοσύνης, ώστε να διασφαλίζεται το κράτος δικαίου, κυρίες και κύριοι συνάδελφοι, δεν είναι οι Ευρωβουλευτές της «δικής μας παράταξης» οι οποίοι έχουν πολιτικό λόγο να δυσφημούν τη χώρα όπου και αν βρίσκονται, αλλά είναι η Ευρωπαϊκή Επιτροπή, η οποία κάθε χρόνο καταρτίζει την έκθεση για το κράτος δικαίου. Θα περιμένουμε, λοιπόν, να δούμε και την έκθεση για το κράτος δικαίου φέτος και από εκεί και πέρα νομίζω ότι θα έχουμε την ευκαιρία όλα αυτά να τα συζητήσουμε με πραγματικά στοιχεία και όχι με τα στοιχεία που κάποιοι θέλουν να προβάλλουν δυσφημώντας τη χώρα μας και δημιουργώντας τέτοιες συνθήκες ώστε, αντί να κοιτάζουμε το εθνικό συμφέρον, να κοιτάζουμε το μικροπολιτικό συμφέρον.

Νομίζω ότι και με αυτό το νομοσχέδιο υπάρχει μια σαφής γενικότερα κατεύθυνση, που αφορά στον τρόπο με τον οποίον κινείται η Κυβέρνηση. Οι μεταρρυθμίσεις, κυρίες και κύριοι συνάδελφοι, που επιχειρεί η Κυβέρνηση το τελευταίο χρονικό διάστημα είναι βέβαιο ότι θα συνεχιστούν. Η παιδεία αλλάζει, η χώρα αλλάζει και μαζί βελτιώνεται και η καθημερινότητα των πολιτών και βελτιώνονται βεβαίως, και μετά την ψήφιση αυτού του νομοσχεδίου, και οι προοπτικές απασχόλησης των νέων μας, οι πραγματικές παραγωγικές δυνατότητες της Ελλάδας.

Αυτός είναι ο δρόμος που η Κυβέρνηση της Νέας Δημοκρατίας και του Κυριάκου Μητσοτάκη έχει επιλέξει, αυτός είναι ο δρόμος στον οποίο θα συνεχίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Επόμενος ομιλητής είναι ο κ. Μάρκος Καφούρος, Βουλευτής της Νέας Δημοκρατίας.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κυρίες Υφυπουργοί, κύριε εισηγητά της Πλειοψηφίας Μάνο Κόνσολα, κυρίες και κύριοι συνάδελφοι, συζητάμε σήμερα ένα πολύ σημαντικό νομοσχέδιο που στοχεύει στην ενίσχυση του Εθνικού Συστήματος Επαγγελματικής Εκπαίδευσης και Κατάρτισης, που θεσπίστηκε με τον προηγούμενο ν.4763/2020. Ήταν ένας νόμος που εξαρχής στόχευε στην αντιμετώπιση των χρόνιων παθογενειών στην επαγγελματική εκπαίδευση και κατάρτιση, ενός τομέα μάλλον πολύπαθου, αφού για δεκαετίες οι όποιες μεταρρυθμίσεις ήταν αποσπασματικές και αναποτελεσματικές, με αποκορύφωμα την κατάργηση της τριτοβάθμιας τεχνολογικής εκπαίδευσης και την οριζόντια μετατροπή όλων των τμημάτων σε πανεπιστημιακά από την κυβέρνηση του ΣΥΡΙΖΑ.

Αποτέλεσμα αυτών των άστοχων ενεργειών ήταν αφ’ ενός η επαγγελματική εκπαίδευση και κατάρτιση στη χώρα μας να είναι ελλειμματική, καθώς το ποσοστό των νέων, που επιλέγουν αυτή την κατεύθυνση κυμαίνεται περίπου στο ήμισυ του ευρωπαϊκού μέσου όρου και από την άλλη, στην αναδυόμενη σημερινή οικονομία και αγορά εργασίας να υπάρχει δυσκολία από τις επιχειρήσεις για την εξεύρεση εξειδικευμένου ανθρώπινου δυναμικού, ιδιαίτερα σε τεχνίτες και σε τεχνικούς.

Αυτά τα σημαντικά και θεμελιώδη προβλήματα κλήθηκε να αντιμετωπίσει ο προηγούμενος νόμος τον οποίο, με βάση και τη γνώση και την εμπειρία που αποκτήθηκε αυτά τα τρία χρόνια, έρχεται το σημερινό σχέδιο νόμου να συμπληρώσει και, όπου απαιτείται, να τροποποιήσει.

Ειδικότερα, με το παρόν σχέδιο νόμου στοχεύουμε βραχυπρόθεσμα στη συνέργεια όλων των εκπαιδευτικών δομών της επαγγελματικής εκπαίδευσης και κατάρτισης, στην κάλυψη των τοπικών αναγκών της αγοράς εργασίας, στη βελτίωση των γνώσεων, των ικανοτήτων και των δεξιοτήτων των αποφοίτων, στη δημιουργία ειδικοτήτων εστιασμένων σε οικονομικές δραστηριότητες που αναδεικνύουν τις ιδιαίτερες ανάγκες της κάθε περιοχής ξεχωριστά, και στην προστασία των ατόμων με αναπηρία.

Η μακροπρόθεσμη ανάπτυξη έγκειται στην ανάπτυξη της οικονομίας με την εξασφάλιση ικανού παραγωγικού ανθρώπινου δυναμικού, στη μείωση του ποσοστού της ανεργίας -ιδιαίτερα μεταξύ των νέων- στην προώθηση των νέων τεχνολογιών στο χώρο της επαγγελματικής κατάρτισης και εκπαίδευσης και τέλος, στην ολοκληρωμένη λειτουργία ενός πραγματικά Εθνικού Συστήματος Επαγγελματικής Εκπαίδευσης και Κατάρτισης στα επίπεδα 3, 4 και 5 του εθνικού πλαισίου προσόντων.

Κυρίες και κύριοι συνάδελφοι, επιτρέψτε μου συνοπτικά να αναφερθώ και εγώ στις βασικές τομές που επιφέρει το παρόν σχέδιο νόμου. Κατ’ αρχάς, ο κεντρικός άξονας του νομοσχεδίου είναι η αναβάθμιση των ινστιτούτων επαγγελματικής κατάρτισης -των ΙΕΚ- σε σχολές ανώτερης επαγγελματικής κατάρτισης, που πλέον θα ονομάζονται ΣΑΕΚ. Αντίστοιχα, τα ΙΕΚ της ειδικής αγωγής και εκπαίδευσης αναβαθμίζονται σε ΣΑΕΚ για τα άτομα με αναπηρία.

Με τη νομοθετική αυτή ρύθμιση, επιχειρήθηκε για άλλη μια φορά αλλαγή ονομασίας. Η σημασία είναι συμβολική. Το σημαντικό, όμως, είναι ότι οι δομές κατάρτισης που βρίσκονται στο επίπεδο 5 του εθνικού πλαισίου προσόντων, θα αναπτύξουν νέα δυναμική και θα παρέχουν προγράμματα σπουδών ικανά να διασυνδέουν τους αποφοίτους με την αγορά εργασίας σε τοπικό και σε περιφερειακό επίπεδο για τον κάθε κλάδο ξεχωριστά.

Στη λειτουργία των σχολών ανώτερης επαγγελματικής κατάρτισης -των ΣΑΕΚ- θα υπάρχει σαφής διάκριση του τομέα επαγγελματικής κατάρτισης αφ’ ενός, ο οποίος ενισχύεται με προγράμματα αρχικής επαγγελματικής κατάρτισης, με προγράμματα αναβάθμισης δεξιοτήτων και γνώσεων, αλλά και με προγράμματα εκπαίδευσης των εκπαιδευτών πρακτικής άσκησης των επιχειρήσεων υποδοχής των μαθητών και αφ’ ετέρου, του τομέα επαγγελματικής ανάπτυξης και συμβουλευτικής που περιλαμβάνουν τα γραφεία επαγγελματικής ανάπτυξης και σταδιοδρομίας, τα οποία θα έχουν προφανή ρόλο στην υποστήριξη και στην καθοδήγηση των σπουδαστών και των αποφοίτων.

Να επισημάνουμε την μετάβαση στην ψηφιοποίηση των ΣΑΕΚ μέσω της δημιουργίας και λειτουργίας της ηλεκτρονικής πύλης, η οποία αποτελεί μία ακόμα σημαντική καινοτομία και δίνει τη δυνατότητα στους καταρτιζόμενους να έχουν πρόσβαση σε πλήθος πληροφοριών σχετικά με την αγορά εργασίας.

Κατά δεύτερον, θεσμοθετούνται τα κέντρα επαγγελματικής εκπαίδευσης και κατάρτισης -ΚΕΕΚ- όπου τόσο οι δομές εκπαίδευσης και κατάρτισης όσο και τα εργαστηριακά κέντρα, θα συστεγάζονται και θα αλληλεπιδρούν διασφαλίζοντας αφ’ ενός τη μεταξύ τους σύνδεση, συνεργασία και συντονισμό, αλλά αφ’ ετέρου την εξέλιξη και την σταδιοδρομία των σπουδαστών, οι οποίοι -δυστυχώς- ήταν μετέωροι, εξαιτίας της αποσπασματικής λειτουργίας της κάθε δομής ξεχωριστά μέχρι σήμερα.

Υπολογίζουμε ότι σύντομα θα λειτουργήσουν περίπου εξήντα ΚΕΕΚ σε ολόκληρη τη χώρα. Η λειτουργία και τα προγράμματα των σπουδών θα στηριχθούν στη διερεύνηση και την πλήρη αξιοποίηση των ιδιαίτερων χαρακτηριστικών των επιμέρους περιοχών της χώρας, της τοπικής κοινωνίας και των αναγκών της αγοράς εργασίας. Σε κάθε ΚΕΕΚ θα λειτουργεί γραφείο επαγγελματικής ανάπτυξης και σταδιοδρομίας, με ρόλο την εξεύρεση θέσεων πρακτικής άσκησης ή μαθητείας και στην εξατομικευμένη καθοδήγηση του σπουδαστή αναφορικά με το επάγγελμα που σκοπεύει να ακολουθήσει.

Τρίτον, με στόχο τη συνολική αναβάθμιση του ΕΠΑΛ, μεταφέρονται σε αυτά οι καλές πρακτικές, που έχουν εφαρμοστεί πιλοτικά στα πρότυπα ΕΠΑΛ και εκσυγχρονίζεται ο τρόπος και η οργάνωση λειτουργίας αυτών. Ειδικότερα, εισάγονται νέες εκπαιδευτικοί μέθοδοι με καινοτόμες προσεγγίσεις διδασκαλίας και πρακτικής, νέα πρότυπα διοίκησης και λειτουργίας των δομών αυτών, νέες ειδικότητες συνδεδεμένες με την παραγωγή και την αγορά εργασίας και καθιερώνεται η εβδομάδα προσανατολισμού και η εισαγωγή στην επιχειρηματικότητα.

Τέλος, στα ΕΠΑΛ ενισχύονται η προοπτική ανάπτυξης ερευνητικών και εκπαιδευτικών ευρωπαϊκών και διεθνών συνεργασιών, καθώς και η συνεργασία με επιχειρήσεις του δημοσίου και του ιδιωτικού τομέα για την υλοποίηση της πρακτικής άσκησης των σπουδαστών.

Κατά τέταρτον, ενισχύεται η στελέχωση της επαγγελματικής εκπαίδευσης και κατάρτισης με διατάξεις που αποτελούν τροποποίηση του ν.4763/2020, ως προς την επιλογή υποδιευθυντών των ΣΑΕΚ. Ξεκαθαρίζουμε εδώ ότι δεν κινδυνεύει καμμία οργανική θέση εκπαιδευτικών παρά την φημολογία και την κινδυνολογία, αφού υπάρχει σαφής συσχέτιση οργανικών θέσεων και του αριθμού των μαθητών.

Κυρίες και κύριοι συνάδελφοι, είναι αδιαμφισβήτητο ότι η αναβάθμιση της παιδείας και ιδιαίτερα της επαγγελματικής εκπαίδευσης και κατάρτισης, αποτελεί κεντρική επιλογή της Κυβέρνησής μας. Η επίτευξη του σκοπού αυτού, που θα συμβάλει στην αναγέννηση της εθνικής παραγωγικής βάσης και της εθνικής οικονομίας, τελεί και προσωπικό στοίχημα του Πρωθυπουργού μας Κυριάκου Μητσοτάκη, κατευθύνοντας περισσότερα από 100 εκατομμύρια ευρώ από το Ταμείο Ανάκαμψης.

Ως εκ τούτου, προσωπικά θα ψηφίσω στο σύνολό του το παρόν σχέδιο νόμου και καλώ όλους εσάς τους συναδέλφους στο Σώμα για την υπερψήφισή του.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καφούρο.

Καλείται στο Βήμα η κ. Αθηνά Λινού, Βουλευτής του ΣΥΡΙΖΑ.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κυρίες Υπουργοί, αγαπητοί συνάδελφοι, έχουμε κληθεί σήμερα να μιλήσουμε για μια πολύ σημαντική μεταρρύθμιση, τη μεταρρύθμιση της επαγγελματικής εκπαίδευσης και κατάρτισης. Αναφέρθηκε λεπτομερώς σε όλα τα θέματα η κ. Θρασκιά και άλλοι ομιλητές από τον ΣΥΡΙΖΑ και παρουσίασαν τα θέματα που μας ανησυχούν ιδιαίτερα, όπως και άλλοι συνάδελφοι άλλων κομμάτων. Όμως, εγώ, επειδή είναι και περασμένη η ώρα, επέλεξα να μιλήσω μόνο για τρία θέματα που με ανησυχούν ιδιαίτερα σε αυτό το νομοσχέδιο.

Το πρώτο θέμα είναι ότι βλέπω σημαντική έλλειψη σε ουσιαστική εκτίμηση των αναγκών, ιδιαίτερα ανά είδος επαγγέλματος και στην εκπόνηση ενός μακροχρόνιου σχεδίου και θα εξηγήσω αργότερα γιατί.

Το δεύτερο, βλέπω πολύ ανεπαρκή και περιορισμένο τον προσδιορισμό δυνατοτήτων και μεθόδων μετάβασης από την επαγγελματική στην πανεπιστημιακή εκπαίδευση και θα το αναλύσω, επίσης, αργότερα.

Τρίτον, ανησυχώ πολύ, γιατί στη διάρκεια της πρακτικής άσκησης και μαθητείας, δεν διασφαλίζεται ούτε κατ’ ελάχιστον η υγεία και η ασφάλεια των παιδιών μας που είναι σε ηλικία κάτω των δεκαοκτώ και θα δούμε τι νομοθεσία παρακάμπτεται με το να θεωρείται αυτή η εκπαίδευση απλώς μαθητεία και πρακτική.

Στο επίπεδο της εκτίμησης των αναγκών, βρισκόμαστε αυτή τη στιγμή στην εποχή της τεχνητής νοημοσύνης, της κλιματικής αλλαγής και της πράσινης ανάπτυξης. Πρέπει να σχεδιάζουμε με βάση το γεγονός ότι αυτά τα παιδιά που εκπαιδεύονται σήμερα, θα παρέχουν τις υπηρεσίες τους για τουλάχιστον σαράντα ή πενήντα χρόνια από σήμερα. Υπάρχουν διεθνείς μελέτες, οι οποίες δείχνουν ότι οι σημερινοί νέοι που αρχίζουν να εργάζονται σήμερα, στη διάρκεια της θητείας τους θα αλλάξουν τέσσερα ή πέντε επαγγέλματα τουλάχιστον ή ανάλογο αριθμό επαγγελματικών τίτλων.

Το Διεθνές Νομισματικό Ταμείο δημοσίευσε μια έκθεση στις 14-1-2024, σύμφωνα με το οποίο το 50% της παγκόσμιας απασχόλησης θα επηρεαστεί και απειλείται από την τεχνητή νοημοσύνη, ενώ στις ανεπτυγμένες χώρες -στις οποίες ελπίζω ότι είμαστε ακόμα- το 30%. Τι ανάγκες υπάρχουν για αυτές τις καινούργιες μορφές εργασίας; Ποιο νομοσχέδιο τις καθορίζει; Θα μας πούνε τι να κάνουμε και σε τι να εκπαιδεύσουμε τα παιδιά μας οι τοπικοί εργοδότες σε κάθε περιοχή; Δυστυχώς και λυπάμαι που θα το πω, είναι αυτή η κλασική μέθοδος μετάθεσης των ευθυνών της Νέας Δημοκρατίας, των ευθυνών που εκείνη έχει, σε κάποιον άλλον.

Στα θέματα προληπτικής ιατρικής -το βιώσαμε με τον κορωνοϊό- μεταθέτει τις ευθύνες στην ατομική ευθύνη. Στα θέματα της ανώτατης παιδείας, μετατίθεται η ευθύνη να τα υλοποιήσουν τα μη κρατικά πανεπιστήμια. Και στα θέματα δυστυχώς της επαγγελματικής εκπαίδευσης, μεταθέτουν την ευθύνη στους εργοδότες. Δεν υπάρχει όραμα και δεν υπάρχει πραγματικός σχεδιασμός γι’ αυτό που θα συμβεί στα επόμενα χρόνια, που αυτά τα επόμενα χρόνια μας φέρνουν στο 2065 και αργότερα.

Το δεύτερο -είχα αναφερθεί και στην πρώτη συνεδρίαση- είναι ότι ένας τρόπος να αντιμετωπίσουμε το στίγμα και να υλοποιήσουμε τα οράματα και τα όνειρα των παιδιών μας είναι να δώσουμε τη δυνατότητα να μεταφέρονται εύκολα, με εξετάσεις βέβαια και αξιοκρατικά, από την τεχνική επαγγελματική εκπαίδευση σε πανεπιστημιακή εκπαίδευση.

Και διερωτώμαι τι θα συμβεί αν ένα παιδί με δυσλεξία ή με κάποια μαθησιακή δυσκολία κατατάσσεται ή μπαίνει στην τεχνολογική εκπαίδευση, αλλά είναι το παιδί που θα είναι ο μελλοντικός εφευρέτης. Και έχουμε τέτοια στην ιστορία παραδείγματα.

Το δεύτερο στο οποίο θα ήθελα να αναφερθώ -και θα καταθέσω και έγγραφα στα Πρακτικά, γιατί για όλα καταθέτω πάντα και έγγραφα- είναι το γεγονός ότι όλα τα ευρωπαϊκά συστήματα παιδείας δίνουν τη δυνατότητα μετάθεσης. Τα καλύτερα ίσως και το πιο ακριβή είναι τα συστήματα της Γαλλίας, της Γερμανίας, της Ελβετίας και της Φινλανδίας και βεβαίως, της Αμερικής με τα κλασικά community colleges. Τα παιδιά φοιτώντας σε ένα μικρό διετές community college μεταβαίνουν άνετα μετά στο επόμενο στάδιο.

Στα ΕΠΑΛ έχουμε εννέα τομείς με τριάντα έξι ειδικότητες, στα ΙΕΚ εβδομήντα μία ειδικότητες. Θα αναφέρω μερικά τα οποία είναι προφανές ότι θα εκλείψουν. Έχουμε τεχνολόγο πετρελαίου και φυσικού αερίου. Πόσο θα χρειάζεται αυτή η δουλειά σε είκοσι χρόνια; Ένας τεχνικός οχημάτων. Ποια οχήματα θα έχουμε τότε; Ένας βοηθός οδοντοτεχνίτη. Τι είδους τεχνητά δόντια θα χρειαστούμε αργότερα; Και ένας τεχνικός δικτύων και τηλεπικοινωνιών. Με ποια εκπαίδευση που παρήγαγε βιβλία πριν από είκοσι πέντε χρόνια θα εκπαιδευτεί για να υλοποιεί το έργο του μετά από σαράντα χρόνια;

Νομίζω ότι εκείνο που δεν έλαβε υπ’ όψιν της η τροπολογία ή όπως αλλιώς το λέμε σε θέματα εκπαίδευσης είναι ότι δεν περιλαμβάνει την ανάπτυξη ικανοτήτων και δυνατοτήτων για επανεκπαίδευση και τη γνώση χρήσης εκπαιδευτικών εργαλείων και ευελιξία. Τα παιδιά μας πρέπει να μάθουν ευελιξία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το τελευταίο που θα μου επιτρέψετε, κύριε Πρόεδρε, γιατί δεν έχει αναφερθεί από κανέναν, είναι το θέμα υγιεινής και ασφάλειας στην εργασία. Η υγιεινή και ασφάλεια στην εργασία έχει μελετηθεί και υπάρχει νομοθεσία και στη χώρα μας, ευρωπαϊκή νομοθεσία, ήδη από το 1995.

Υπάρχουν παράγοντες στον χώρο εργασίας που είναι βιολογικοί, χημικοί, παραδείγματος χάριν ο μόλυβδος, φυσικοί παράγοντας, παραδείγματος χάριν η ακτινοβολία, στους οποίους απαγορεύεται να εκτεθεί ένα παιδί. Και ένα εργαζόμενο παιδί το καλύπτει η νομοθεσία ακόμη και αν δεν δουλεύει ούτε το ΣΥΑΕ ούτε οι οργανισμοί, ούτε ελέγχει κανείς αν ο εργοδότης έχει ελέγξει τους χώρους του για τους κινδύνους στους οποίους εκθέτει τα παιδιά. Υπάρχουν επαγγέλματα που απαγορεύονται για παιδιά. Εμείς όμως στέλνουμε τα παιδιά που θα εκπαιδεύονται χωρίς να βάζουμε κανέναν όρο για την υγεία και την ασφάλειά τους.

Το δεύτερο, τι εργαλεία θα χρησιμοποιήσουν όλα αυτά τα παιδιά; Τα εργαλεία -υπάρχει ολόκληρη η επιστήμη, η εργονομία- πρέπει να είναι προσαρμοσμένα στο μέγεθος και στο είδος του εργαζόμενου. Εδώ δεν υπάρχουν τέτοια εργαλεία. Τι προστατευτικά μέτρα θα χρησιμοποιήσουν τα παιδιά; Παραδείγματος χάριν κάποιος που θα εκπαιδευτεί σε οξυγονοκόλληση θα έχει τα κατάλληλα γυαλιά; Θα έχει αυτός που θα εκτεθεί σε χημικά την κατάλληλη μάσκα;

Γι’ αυτό θα ήθελα να σας παρακαλέσω να λάβετε υπ’ όψιν σας ότι ο νόμος χρειάζεται επανεξέταση, πρέπει να κριθεί, χρειάζεται κυρίως όραμα, γιατί μιλάμε για το μέλλον, φαντασία και πολλές μελέτες για την πρόβλεψη αυτού που θα συμβεί στο μέλλον.

Ευχαριστώ πολύ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Λινού.

Επόμενος ομιλητής ο κ. Αλέξανδρος Μαρκογιαννάκης, Βουλευτής της Νέας Δημοκρατίας.

**ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ:** Ευχαριστώ, κύριε Πρόεδρε.

Κυρίες Υφυπουργοί, κυρίες και κύριοι συνάδελφοι, είναι κοινή και επαναλαμβανόμενη παραδοχή το γεγονός ότι η επαγγελματική και τεχνική εκπαίδευση και κατάρτιση αποτελούν τον πιο αδύναμο πυλώνα του εκπαιδευτικού μας συστήματος. Και αυτό είναι μια διαχρονική πραγματικότητα καθώς έχει αποτυπωθεί με σαφήνεια σε πολλές έρευνες και στατιστικές, όπου αποδεικνύεται πολλές δεκαετίες του λόγου το αληθές.

Η σύγκριση των δεδομένων με χώρες του ΟΟΣΑ και ειδικά με ευρωπαϊκές χώρες είναι αποκαλυπτική. Ενδεικτικά και μόνο αναφέρω ορισμένα στοιχεία. Το ποσοστό των αποφοίτων επαγγελματικών λυκείων στην Ελλάδα επί του συνόλου των αποφοίτων λυκείων είναι περίπου στο 25% με 30%, όταν στις υπόλοιπες χώρες του ΟΟΣΑ κυμαίνεται στο 40% και στις υπόλοιπες ευρωπαϊκές χώρες περίπου στο 50%.

Το ίδιο αρνητική είναι η εικόνα και σε ό,τι έχει να κάνει με την επιτυχή διασύνδεση της επαγγελματικής εκπαίδευσης με την αγορά εργασίας. Τη στιγμή που στην Ευρωπαϊκή Ένωση το μέσο ποσοστό απασχόλησης αποφοίτων επαγγελματικής εκπαίδευσης αγγίζει το 80%, στην Ελλάδα μετά βίας περνάει το 60%. Σίγουρα τα στοιχεία είναι ανησυχητικά τόσο για την είσοδο όσο και για την έξοδο των νέων από το σύστημα της επαγγελματικής εκπαίδευσης και κατάρτισης.

Με τέτοια και άλλα αντίστοιχα στοιχεία, με τα οποία δεν θέλω να σας κουράσω, προκύπτει ως φυσιολογικό και ένα ακόμα εύρημα που εμφανίζεται και αυτό σταθερά στις έρευνες που έχουν γίνει κατά καιρούς. Το αρνητικό στερεότυπο που έχουμε ως κοινωνία για την επαγγελματική εκπαίδευση και κατάρτιση, ένα στερεότυπο που ανατροφοδοτεί τους αρνητικούς δείκτες και δημιουργεί τελικά έναν φαύλο κύκλο που οδηγεί σε αυτό που πολύ χαρακτηριστικά περιέγραψε ο Πρωθυπουργός, η επαγγελματική εκπαίδευση να θεωρείται ως ο φτωχός συγγενής της τριτοβάθμιας εκπαίδευσης. Και αυτό ακριβώς έχουμε σκοπό να ανατρέψουμε.

Κεντρική μας πολιτική δέσμευση από το 2019 είναι η ενίσχυση της τεχνικής και επαγγελματικής εκπαίδευσης στη χώρα μας. Η Κυβέρνηση της Νέας Δημοκρατίας ήδη από την προηγούμενη θητεία της ασχολήθηκε ενεργά με την αναβάθμιση των επαγγελματικών και τεχνικών σπουδών με τον ν.4763/2020 και τη θέσπιση ενός εθνικού συστήματος επαγγελματικής εκπαίδευσης και κατάρτισης.

Σήμερα πατάμε πάνω σε αυτό και πάμε ένα βήμα παραπέρα, καθώς όλα αυτά τα οποία συζητάμε και έχουν κατατεθεί στην Ολομέλεια της Βουλής οργανώνονται κυρίως γύρω από τρεις άξονες: την ενίσχυση της συνεργασίας και τις συνέργειες μεταξύ της επαγγελματικής εκπαίδευσης και της επαγγελματικής κατάρτισης, τη συνεργασία μεταξύ των διαφορετικών επιπέδων του εθνικού πλαισίου προσόντων για τη βελτίωση των γνώσεων, των δεξιοτήτων και των ικανοτήτων των αποφοίτων τους, την ένταξη των σπουδαστών και των αποφοίτων στην αγορά εργασίας.

Και οι τρεις άξονες είναι προφανώς πολύ σημαντικοί. Επιτρέψτε μου να αναφερθώ ιδιαίτερα στον τρίτο, στη συνεργασία και τη διασύνδεση δηλαδή της επαγγελματικής κατάρτισης με την αγορά εργασίας. Κατά τη γνώμη μου, είναι το πιο κομβικό σημείο για την επιτυχία της μεταρρύθμισής μας στον τομέα αυτό. Με απλά λόγια όσοι περισσότεροι απόφοιτοι και σπουδαστές βρίσκουν καλές δουλειές με καλές αμοιβές τόσο περισσότεροι θα στρέφονται στην επαγγελματική εκπαίδευση. Και μόνο έτσι, μόνο μέσα από τα απτά αποτελέσματα, θα σπάσει και το αρνητικό στερεότυπο για την επαγγελματική εκπαίδευση.

Αυτή τη στιγμή είναι σαφές ότι στην εγχώρια αγορά εργασίας υπάρχει ακόμα αναντιστοιχία μεταξύ των αναγκών της αγοράς και της λειτουργίας του συστήματος της επαγγελματικής εκπαίδευσης.

Αυτό το ζήτημα χρήζει αντιμετώπισης στο σκέλος της αναβάθμισης των δεξιοτήτων εκείνων, που ανταποκρίνονται στις ανάγκες της εποχής. Γι’ αυτό είναι σημαντικό το κεφάλαιο στο παρόν σχέδιο νόμου με το οποίο προβλέπεται η ανάπτυξη ειδικού τομέα επαγγελματικής ανάπτυξης και συμβουλευτικής μέσω ειδικών γραφείων επαγγελματικής ανάπτυξης και σταδιοδρομίας. Μέσα από αυτά θα διενεργούνται έρευνες και αξιολογήσεις των αναγκών της αγοράς και ειδικότερα της τοπικής οικονομίας. Η διερεύνηση των ιδιαίτερων χαρακτηριστικών της τοπικής κοινωνίας και των αναγκών της αγοράς εργασίας βοηθά στην παροχή ειδικοτήτων, που ευθυγραμμίζονται με τα χαρακτηριστικά και τις ανάγκες της τοπικής οικονομίας και συμβάλλουν αποτελεσματικά στη διασύνδεση των καταρτιζομένων και των αποφοίτων τους με την αγορά εργασίας σε τοπικό, περιφερειακό και κλαδικό επίπεδο. Μόνο λοιπόν αν ξέρεις τις ανάγκες τότε μπορείς να τις εξυπηρετήσεις, δημιουργώντας ειδικότητες υψηλής ζήτησης και υψηλών απολαβών οι οποίες με τη σειρά τους θα αποτελέσουν πόλο έλξης για τους σπουδαστές. Επιπλέον τα γραφεία αυτά θα έχουν καθοριστικό ρόλο συνολικά στην υποστήριξη και την καθοδήγηση σπουδαστών και αποφοίτων, παρέχοντας συμβουλευτική σε θέματα επαγγελματικού προσανατολισμού.

Σημαντικό είναι ακόμα ότι μέσα από αυτά ενισχύεται η εποπτεία της πρακτικής άσκησης, καθώς θα βοηθούν στην παρακολούθηση της και όλοι αντιλαμβανόμαστε τη σημασία που έχει μια σωστή και καλή πρακτική για τη μετέπειτα εξέλιξη σε κάθε επάγγελμα.

Τέλος, αξίζει να αναφερθεί και η ηλεκτρονική πύλη των σχολών της ανώτερης επαγγελματικής κατάρτισης, που διασφαλίζει ότι οι σπουδαστές θα έχουν πρόσβαση σε πληροφορίες που σχετίζονται με την αγορά εργασίας, ώστε να διαμορφώνουν οι ίδιοι το προσωπικό τους επαγγελματικό πλάνο.

Κυρίες και κύριοι συνάδελφοι, ο Πρωθυπουργός το έθεσε ξεκάθαρα, έχουμε χρέος ως πολιτεία να αποδείξουμε ότι η επαγγελματική εκπαίδευση δεν είναι ο φτωχός συγγενής, δεν είναι φτωχός συγγενής κανενός. Αντιθέτως, είναι μία διαδρομή που οδηγεί σε γρήγορη επαγγελματική αποκατάσταση και ικανοποιητικές αμοιβές. Αυτό όμως μπορούμε να το κάνουμε ορατό μόνο μέσα από τη διαρκή επιτυχή μεταρρυθμιστική επαγγελματική εκπαίδευση και κατάρτιση, ώστε να παρακολουθεί τις εξελίξεις της αγοράς εργασίας. Ζούμε στην εποχή όπου οι επαγγελματικές δεξιότητες αλλάζουν άρδην μέσα από τις τεχνολογικές επαναστάσεις και αυτό αντανακλάται άμεσα στην παραγωγική δομή. Καμμία οικονομία και καμμία κοινωνία με ατροφική επαγγελματική εκπαίδευση δεν έχει τύχη μπροστά σε αυτά τα νέα δεδομένα.

Η κυβέρνηση το έχει αντιληφθεί πλήρως και το έχει θέσει ως προτεραιότητα. Σήμερα, υπερψηφίζοντας το παρόν σχέδιο νόμου, κάνουμε ένα ακόμα μεγάλο βήμα εκσυγχρονισμού της επαγγελματικής εκπαίδευσης και κατάρτισης στη χώρα μας, όπως ακριβώς οφείλουμε.

Ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μαρκογιαννάκη. Επόμενος ομιλητής ο κ. Μάξιμος Χαρακόπουλος Βουλευτής της Νέας Δημοκρατίας. Θα ακολουθήσουν ο κ. Λιβανός, ο κ. Νικητιάδης, η κ. Γρηγοράκου, και ο κ. Σταμάτης.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η δεύτερη τετραετία της Κυβέρνησης Μητσοτάκη ξεκίνησε για την εκπαίδευση με αύξηση των δαπανών για την παιδεία κατά 255 εκατομμύρια ευρώ και με τη δρομολόγηση οσονούπω της πολυαναμενόμενης κατάργησης του κρατικού μονοπωλίου στην τριτοβάθμια εκπαίδευση με τη δημιουργία και μη κρατικών μη κερδοσκοπικών πανεπιστημίων.

Η αλήθεια είναι ότι εδώ και δεκαετίες οι μεταρρυθμίσεις στην παιδεία εστιάζουν κυρίως στην τριτοβάθμια εκπαίδευση, ενώ ο μεγάλος ασθενής και ταυτόχρονα, όπως ειπώθηκε και από τον προλαλήσαντα συνάδελφο, ο φτωχός συγγενής του εκπαιδευτικού μας συστήματος είναι η επαγγελματική εκπαίδευση. Κάθε παρέμβαση λοιπόν στην επαγγελματική εκπαίδευση που στοχεύει στην απόκτηση εκ μέρους των νέων μας των απαραίτητων δεξιοτήτων που απαιτούνται για την επαγγελματική τους αποκατάσταση δεν μπορεί παρά να είναι καλοδεχούμενη.

Δυστυχώς για δεκαετίες στην ελληνική κοινωνία επικράτησαν αντιλήψεις άκρως υποτιμητικές για τα τεχνικά ή επαγγελματικά λύκεια και κατ’ επέκταση για τα τεχνικά επαγγέλματα. Ακόμα και όταν υδραυλικοί, ηλεκτρολόγοι, μηχανικοί ήταν περιζήτητοι και ακριβοπληρωμένοι εμείς επιμέναμε να στέλνουμε τα παιδιά, ασχέτως του αν «παίρνουν τα γράμματα» που λέει ο λαός, σε σχολές που εισάγονταν σχεδόν με λευκή κόλλα, προσδοκώντας ότι θα τους δώσουν ένα χαρτί που θα τους ανοίξει την πόρτα του διορισμού για το δημόσιο.

Σήμερα, βεβαίως, λόγω της κρίσης τα πράγματα έχουν αλλάξει σε μεγάλο βαθμό. Οι περιορισμοί στους διορισμούς στο δημόσιο, που δεν αρκεί ένα πτυχίο, αλλά χρειάζεται γραπτός πιά διαγωνισμός, και οι αυξημένες ανάγκες της αγοράς σε εξειδικευμένο τεχνικό προσωπικό αναδεικνύουν την αξία της επαγγελματικής εκπαίδευσης. Το ζητούμενο είναι αυτή να καταστεί και ελκυστική επιλογή σε μια Ελλάδα, που επιδιώκει να πραγματοποιήσει ένα ποιοτικό άλμα ανάπτυξης της οικονομίας της, αφήνοντας πίσω τις παθογένειες του παρελθόντος.

Δυστυχώς, κυρίες και κύριοι συνάδελφοι, η χώρα συνεχίζει να παραμένει πολύ χαμηλά στα ποσοστά επαγγελματικής εκπαίδευσης. Ενώ ο μέσος ευρωπαϊκός όρος αγγίζει το 50% των μαθητών, εμείς περιοριζόμαστε στο 33%. Επιπλέον, και αυτό επίσης είναι σημαντικό, ένας στους τρεις αποφοίτους σχολών επαγγελματικής εκπαίδευσης ηλικίας είκοσι πέντε έως είκοσι εννέα ετών σήμερα είναι άνεργος. Είναι στοιχείο εμφατικό για την έλλειψη σύνδεσης της εκπαίδευσης με την αγορά εργασίας.

Οι αριθμοί, κύριε Υπουργέ, που δεν ψεύδονται ποτέ, καταδεικνύουν ότι τα πράγματα δεν είναι έτσι όπως θα έπρεπε και θα θέλαμε να είναι. Συνεπώς, απαιτείται μια ριζική μεταρρύθμιση που θα αναβαθμίσει την επαγγελματική εκπαίδευση μέσω της πολυεπίπεδης σύνδεσής της με την αγορά εργασίας με κάλυψη των πραγματικών αναγκών, δυνατότητα πρακτικής εξάσκησης και συμμετοχή των κοινωνικών εταίρων στην εν γένει διαδικασία.

Μπορεί κάποιοι συνάδελφοι από την Αριστερά να παθαίνουν αλλεργία ακόμη και στο άκουσμα της λέξης «αγορά» η ζωή όμως έδειξε ότι το να μαθαίνεις μια τέχνη που έχει ξεπεραστεί ή δεν έχει τις προοπτικές εξεύρεσης εργασίας είναι χαμένος κόπος. Η διασύνδεση της τεχνικής εκπαίδευσης με την αγορά εργασίας είναι εκ των ων ουκ άνευ, αν θέλουμε να βοηθήσουμε τους νέους μας να αποκτήσουν τα κατάλληλα προσόντα για να βρουν εργασία, να σταθούν μόνοι τους στα πόδια τους και να δημιουργήσουν οικογένεια. Αυτό στοχεύει το νομοσχέδιο που συζητούμε σήμερα, το οποίο αναλυτικά παρουσίασε με επάρκεια και στέρεα επιχειρηματολογία ο εισηγητής μας, ο κ. Κόνσολας. Και μάλιστα το κάνει με τον πλέον εύστοχο τρόπο, που είναι αυτός της άμεσης σύνδεσης της επαγγελματικής εκπαίδευσης με τις τοπικές οικονομίες και τις ανάγκες τους.

Αν ο σχεδιασμός αυτός λειτουργήσει, θα επιτρέψει όχι μόνο την οικονομική ανάπτυξη, αλλά και την παραμονή των νέων στον τόπο τους, βάζοντας έναν φραγμό στη μετανάστευση, που εξακολουθεί να είναι δυστυχώς μια χαίνουσα πληγή.

Θα άξιζε τον κόπο, κύριε Υπουργέ, μια και κάνατε ιστορικές αναδρομές, να επισκεφθείτε στη Λάρισα την Αβερώφειο Γεωργική Σχολή με τα μοναδικής αρχιτεκτονικής σημασίας διατηρητέα κτήρια, όπου σε κάποια από αυτά φιλοξενούνται δύο δημόσια ΙΕΚ του ΕΛΓΟ «ΔΗΜΗΤΡΑ», του τεχνικού συντήρησης και επισκευής γεωργικών μηχανημάτων και του διαχειριστή συστημάτων εκτροφής αγροτικών ζώων. Η Αβερώφειος Σχολή θα μπορούσε να γίνει σημείο αναφοράς για την επαγγελματική εκπαίδευση σε ό,τι έχει να κάνει με την πρωτογενή παραγωγή, την αγροδιατροφή και τις ανάγκες της τοπικής οικονομίας. Ο πρόεδρος του Επιμελητηρίου Λάρισας, ο κ. Γιαννακόπουλος, πρόσφατα κατά τις «ημέρες καριέρας» του ΟΑΕΔ επεσήμανε, για παράδειγμα, την ανάγκη εκπαίδευσης τεχνικών για φωτοβολταϊκά συστήματα μετά την εξάπλωση των ανανεώσιμων πηγών ενέργειας, των φωτοβολταϊκών πάρκων, στη Θεσσαλία.

Κυρίες και κύριοι συνάδελφοι, σε έναν κόσμο που αλλάζει ραγδαία είναι αδήριτη ανάγκη η διά βίου μάθηση και επανακατάρτιση. Οφείλουμε να παρέχουμε τη δυνατότητα στους αποφοίτους επαγγελματικών σχολών να αποκτούν νέες δεξιότητες για να διεκδικήσουν καλύτερα αμειβόμενες θέσεις εργασίας. Παράλληλα ιδιαίτερα χρήσιμη είναι η λειτουργία της ηλεκτρονικής ψηφιακής πύλης. Η οποία θα δίνει στους σπουδαστές την πρόσβαση εκτός των άλλων σε μια βάση δεδομένων και πληροφοριών που σχετίζονται με την αγορά εργασίας.

Δεν υπάρχει αμφιβολία ότι ο πήχης που βάζει το Υπουργείο Παιδείας για την επαγγελματική εκπαίδευση είναι πολύ ψηλά παρ’ όλο που η αφετηρία δεν είναι η πλέον ιδανική.

Απαιτείται πολλή δουλειά από όλους τους εμπλεκόμενους, ώστε να ενισχυθεί ουσιαστικά το εθνικό σύστημα επαγγελματικής εκπαίδευσης και κατάρτισης.

Τη διάθεση όμως της Κυβέρνησης για την επίτευξη αυτού του στόχου μαρτυρά η σύσταση ειδικού χαρτοφυλακίου στο Υπουργείο Παιδείας. Και θα ήθελα και από το Βήμα της Βουλής να συγχαρώ και να ευχηθώ καλή επιτυχία στη νέα Υφυπουργό, κ. Ιωάννα Λυτρίβη. Και βεβαίως, η επιλογή του Κυριάκου Πιερρακάκη για τη θέση του Υπουργού Παιδείας, μετά την κατά κοινή ομολογία ιδιαίτερα επιτυχή θητεία του στο Υπουργείο Ψηφιακής Διακυβέρνησης.

Κυρίες και κύριοι συνάδελφοι, το στοίχημα του εκσυγχρονισμού της εκπαίδευσης είναι μεγάλο και πρέπει ως χώρα να το κερδίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαρακόπουλο. Όλοι άκουσαν συγχαρητήρια από τον κ. Χαρακόπουλο.

Επόμενος ομιλητής είναι ο κ. Μιχαήλ Λιβανός, Βουλευτής της Νέας Δημοκρατίας. Μέχρι να έρθει ο κ. Λιβανός, θα κάνω μια ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Τρικάλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Λιβανέ, έχετε τον λόγο.

**ΜΙΧΑΗΛ ΛΙΒΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρία Υπουργέ, κυρίες και κύριοι συνάδελφοι, η επαγγελματική εκπαίδευση και κατάρτιση στην Ελλάδα έχει ταλαιπωρηθεί από την έναρξη της θέσπισης της από πολλά προβλήματα και παθογένειες. Ζητούμενα παραμένουν πολλά, συνεχίζουν να υπάρχουν και πάντα θα υπάρχουν, γι’ αυτό κάθε μεταρρύθμιση πρέπει να είναι στοχευμένη και βασισμένη σε όσα ζητήματα δημιουργούν και αφήνουν αναπάντητα οι προηγούμενες δομές.

Θα ήθελα εκμεταλλευόμενος την ιδιότητά μου, την παλιά μου ιδιότητα, ως εκπαιδευτής και εγώ σε δημόσια ΙΕΚ απέναντι στους συναδέλφους εκπαιδευτές των δημοσίων ΙΕΚ να κάνω μια ιδιαίτερη αναφορά, γιατί αποτελούν ανθρώπους που μέσα σε δύσκολες συνθήκες στο παρελθόν ανταπεξήλθαν πολλές φορές υπερβαίνοντας δυνάμεις, προσφέροντας πολύτιμο έργο σε καταρτιζομενους ιδιαίτερα στα μνημονιακά χρόνια που πολλά από τα αυτονόητα δεν ήταν διαθέσιμα στο εκπαιδευτικό τους έργο.

Οι εποχές αυτές παρήλθαν και η σημερινή κατάσταση δεν έχει σχέση με το παρελθόν, με ένα παρελθόν που και οι ίδιοι καταρτιζόμενοι πολλές φορές επέλεγαν ως λύση ανάγκης και χωρίς κριτήρια μελλοντικής αποκατάστασης μια ειδικότητα για να καταρτιστούν, χωρίς καλά καλά να γνωρίζουν τι θα επιφέρει στην καριέρα τους η επιλογή αυτή.

Παρά, λοιπόν, τα προβλήματα σήμερα στην αγορά εργασίας εργάζονται με ικανοποιητικές αμοιβές χιλιάδες παιδιά που βγήκαν μέσα από την εκπαιδευτική αυτή διαδικασία και αποτελούν την καλύτερη εντός εισαγωγικών διαφήμιση μεταξύ των νέων για την επαγγελματική τους κατάρτιση στη σημερινή εποχή μεγάλων απαιτήσεων και για τους νέους, αλλά και όχι μόνο για τους νέους που επιθυμούν, αναζητούν καλύτερο εργασιακό περιβάλλον και εισόδημα.

Η σημερινή μεταρρύθμιση αποτελεί στην πράξη μια ουσιαστική στήριξη στην τεχνική και επαγγελματική εκπαίδευση, ένα μεγάλο στοίχημα για την εκπαιδευτική πολιτική της Κυβέρνησής μας. Η Κυβέρνηση της Νέας Δημοκρατίας έχει αναγνωρίσει έγκαιρα αυτή την ύπαρξη μιας σημαντικής απόστασης μεταξύ της ανώτατης και της τεχνικής εκπαίδευσης. Μάλιστα για το ζήτημα αυτό ο Πρωθυπουργός Κυριάκος Μητσοτάκης έχει δηλώσει πως δεν πρέπει η επαγγελματική εκπαίδευση να αντιμετωπίζεται ως αποπαίδι ή μια επιλογή ανάγκης για τους μαθητές.

Εάν δεν παρακολουθήσουμε τα στοιχεία ανεργίας στους νέους, διαπιστώνουμε ότι η ανεργία, που καταγράφεται στους πτυχιούχους των πανεπιστημίων είναι κατά πολύ υψηλότερη από εκείνη των αποφοίτων των τεχνικών σχολών, ενώ σε μια πρόσφατη μελέτη της ΓΣΕΕ, έρευνα της ΓΣΕΕ πολλοί απόφοιτοι πανεπιστημίων ή και πτυχιούχοι πανεπιστημίων καταφεύγουν στην επαγγελματική κατάρτιση τόσο για να βελτιώσουν τις δεξιότητες και τα πλεονεκτήματά τους όσο και για να καταφέρουν να βρουν καλύτερο εργασιακό περιβάλλον.

Συνεπώς, η αναβάθμιση της παρεχόμενης επαγγελματικής κατάρτισης αποτελεί μονόδρομο στην προσπάθειά μας να ενισχύσουμε τη διασύνδεση εκπαίδευσης και αγοράς εργασίας από κοινού με την απάντηση στις ανάγκες των τοπικών κοινωνιών και των επιχειρηματικών ζωνών.

Σε ένα κόσμο που εξελίσσεται κι ένα εργασιακό περιβάλλον, που οι ανάγκες και η διαθεσιμότητα εργατικού δυναμικού επαναπροσδιορίζεται πολύ ταχύτερα από το παρελθόν, αυτή η διασύνδεση, όπως καταλαβαίνουμε όλοι μας, έχει ιδιαίτερη αξία. Δεν θα αναφερθώ εκ νέου στις σημαντικότερες μεταρρυθμίσεις, γιατί έγινε πολλές φορές από τους προλαλήσαντες. Όμως θα αναφερθώ σε ζητούμενα και παρεμβάσεις που κάνει το νομοσχέδιο αυτό στο γενικό του περίγραμμα.

Πρώτο ζητούμενο είναι πρακτική άσκηση και η επαγγελματική αποκατάσταση. Με τη δημιουργία των γραφείων επαγγελματικής ανάπτυξης και σταδιοδρομίας που θα λειτουργεί δίπλα σε κάθε μονάδα, το ζητούμενο της κατευθύνσεις και βοήθειας των καταρτιζόμενων επιτυγχάνεται και σίγουρα βελτιώνεται.

Δεύτερο ζητούμενο είναι η συμπερίληψη και η καλύτερη κατάρτιση των ΑΜΕΑ αντιμετωπίζεται με τη δημιουργία, την ίδρυση τον ΣΑΕΚ, δηλαδή των πρώην ΙΕΚ για ΑΜΕΑ.

Τρίτο ζητούμενο είναι η εκπαίδευση και η βελτίωση των δεξιοτήτων των ίδιων των εκπαιδευτών πρακτικής άσκησης των ΣΑΕΚ. Αντιμετωπίζεται και αυτό και θεσπίζονται και χρηματοδοτούνται προγράμματα και για τους εκπαιδευτές πρακτικής άσκησης.

Τέταρτο ζητούμενο είναι η γραφειοκρατία και οι δυσλειτουργίες που προκαλούν απώλεια χρόνου ωρών και σε εκπαιδευτές και σε καταρτιζόμενους. Δίνουμε απάντηση με τη δημιουργία ηλεκτρονικής ψηφιακής πύλης των σχολών ανώτερης επαγγελματικής κατάρτισης, που βελτιώνει τις υπηρεσίες και τις γνώσεις και τις λύσεις σε κάθε επίπεδο και για τους εκπαιδευτές και για τους καταρτισμένους.

Πέμπτο ζητούμενο είναι το έλλειμμα εξοπλισμού, το οποίο αντιμετωπίζεται και βελτιώνεται με την ενίσχυση των εργαστηριακών κέντρων με εξοπλισμό άνω των 100 εκατομμυρίων ευρώ που ήδη παραδίδεται.

Έκτο ζητούμενο είναι τα παρωχημένα προγράμματα σπουδών στα οποία απαντάμε με τη δημιουργία εκατόν πενήντα νέων οδηγών σπουδών, κοντά στα νέα δεδομένα και στις ανάγκες του σημερινού εργασιακού περιβάλλοντος ανά ειδικότητα.

Αυτά όλα αποτελούν τη βάση μιας μεταρρύθμισης απέναντι σε πραγματικά και σημαντικά ζητούμενα που η πατρίδα μας ανέκαθεν στην επαγγελματική της εκπαίδευση και τώρα ακόμη περισσότερο χρειάζεται να επιλύσει για να αναπτύξουμε σωστά και στοχευμένα το εργατικό δυναμικό μας με δυνατότητες προοπτικής και να μην το χαρίζουμε σε άλλες χώρες.

Η αντίληψη των αναγκών της αγοράς πρέπει να ανιχνεύεται και να ανιχνεύεται γρήγορα για να έρχεται η επαγγελματική κατάρτιση να απαντά προετοιμάζοντας ανθρώπους που θα βρουν εργασία με προοπτική, σταθερότητα και καλύτερες αμοιβές.

Το παράδειγμα της πρότυπης μονάδας στο Πέραμα με επαγγέλματα και ειδικότητες, που κινδύνευαν να χαθούν και δεν βρίσκαμε νέους τεχνίτες σε περιζήτητες ειδικότητες δίπλα στη ναυπηγοεπισκευή, μας δείχνει το δρόμο που πρέπει να πάρουμε γενικότερα στις τοπικές κοινωνίες και τις ιδιαιτερότητές τους.

Κυρίες και κύριοι συνάδελφοι, προφανώς ο δρόμος αυτός είναι μακρύς και οι προκλήσεις δυναμικές, γι’ αυτό πρέπει να συζητάμε και να συνεισφέρουμε όλοι σε ένα γόνιμο διάλογο στην επίλυση επιμέρους ζητημάτων, που σίγουρα πάντοτε θα ανακύπτουν, γιατί η εκπαίδευση είναι μια ζωντανή και δυναμική διαδικασία στην οποία πλέον είναι αδήριτη ανάγκη για όλους μας να έχουμε αυξημένα αντανακλαστικά για δράση.

Για τους λόγους, λοιπόν, αυτούς που ανέλυσα, σας καλώ να υπερψηφίσετε το νομοσχέδιο που τοποθετεί ισχυρές βάσεις στην αέναη προσπάθεια για καλύτερη εκπαίδευση και επαγγελματική κατάρτιση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Λιβανό.

Επόμενος ομιλητής είναι ο κ. Ξενοφών Μπαραλιάκος που ήταν στην εξεταστική και μόλις γύρισε. Μετά, με τη σειρά όπως ανήγγειλα, είναι ο κ. Νικητιάδης.

Ορίστε, κύριε Μπαραλιάκο, έχετε τον λόγο.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ**: Ευχαριστώ πάρα πολύ, κύριε Πρόεδρε και κύριοι συνάδελφοι για την ανοχή σας.

Κύριοι Υπουργοί, κυρία Υφυπουργέ, κυρίες και κύριοι συνάδελφοι η Νέα Δημοκρατία ήδη από την προηγούμενη κοινοβουλευτική κυβερνητική της θητεία ιεράρχησε την αναβάθμιση της επαγγελματικής εκπαίδευσης ως μία από τις κορυφαίες προτεραιότητες στον τομέα της εκπαίδευσης.

Με το παρόν νομοσχέδιο, όπως υπογράμμισε και ο ίδιος ο Υπουργός και οι Υφυπουργοί ψηφίζουμε σήμερα την πρώτη από μια σειρά μεταρρυθμίσεις, τις οποίες θα εισάγουμε στο προσεχές διάστημα.

Ενδύεται, λοιπόν, το υπό ψήφιση νομοσχέδιο με έναν ιδιαίτερο συμβολισμό και αποδεικνύει με τον πλέον κατηγορηματικό τρόπο την αδήριτη ανάγκη να ενισχύσουμε έτι περαιτέρω την επαγγελματική εκπαίδευση και κατάρτιση. Άλλωστε οι σημερινές ρυθμίσεις αποτελούν συνέχεια της μεταρρυθμιστικής πρωτοβουλίας που αναλάβαμε ήδη από το 2020 με την προηγούμενη ηγεσία του Υπουργείου Παιδείας, κυρίως με την ίδρυση των νέων πρότυπων επαγγελματικών λυκείων, που λειτουργούσαν σε όλη τη χώρα το προηγούμενο σχολικό έτος.

Ειδικότερα δε ως προς το συγκεκριμένο εγχείρημα, κυρίες και κύριοι συνάδελφοι, διατηρώ εξ ιδίας αντιλήψεως ευρεία άποψη για τα ευεργετικά αποτελέσματα κυρία Υπουργέ, που καταγράφηκαν στην Πιερία και στην Κατερίνη με τη λειτουργία του πρότυπου επαγγελματικού λυκείου.

Ήταν από τις πρωτοβουλίες που πίστεψα από την πρώτη στιγμή και τη στήριξα μετ’ επιτάσεως και εν τέλει, στην πράξη, δικαιωθήκαμε. Ο θεσμός των πρότυπων ΕΠΑΛ γνώρισε ευρύτατη αποδοχή ήδη από τον πρώτο κύκλο εγγραφών, η οποία εκδηλώθηκε με αύξηση των αιτήσεων εγγραφής και με αυξημένο ενδιαφέρον αποφοίτων γυμνασίου, με υψηλές ή πολύ υψηλές μαθησιακές επιδόσεις.

Το επαγγελματικό λύκειο αποτελεί μια ποιοτική και αξιόπιστη επιλογή για όλους και αξιοποιεί κλίσεις και δεξιότητες, ανταποκρίνεται στις επιθυμίες των μαθητών και τις σύγχρονες επαγγελματικές προκλήσεις, παρέχει γνώσεις και δεξιότητες σε σύγχρονους κλάδους υψηλής ζήτησης. Αξιοποιούνται νέες μεθοδολογίες, λαμβάνονται υπ’ όψιν οι πραγματικές ανάγκες της κοινωνίας και της αγοράς σε επαγγελματικά προσόντα. Κατά τον ορισμό ειδικοτήτων και την κατάρτιση των προγραμμάτων σπουδών προβλέπονται αυξημένοι βαθμοί ελευθερίας στην εκπαιδευτική διαδικασία και οι επιμορφώσεις των ήδη υπηρετούντων εκπαιδευτικών όλων των κλάδων στα κέντρα επιμόρφωσης εντός των πρότυπων ΕΠΑΛ.

Με την εν εξελίξει τέταρτη βιομηχανική επανάσταση να τρέχει με ιλιγγιώδεις ρυθμούς σε ένα διαρκώς μεταβαλλόμενο παγκοσμιοποιημένο περιβάλλον, προκειμένου να συμμετάσχουμε προνομιακά στο ψηφιακό πεδίο, χρειάζεται να παράγουμε, να προοδεύουμε και να κάνουμε τολμηρά βήματα στην παιδεία.

Κυρίες και κύριοι συνάδελφοι, οι ρυθμίσεις του παρόντος νομοσχεδίου υλοποιούν και εξελίσσουν μεταξύ άλλων και αυτή την πτυχή. Μεταφέρονται, δηλαδή, στα κλασικά ΕΠΑΛ οι καλές πρακτικές που έχουν εφαρμοστεί πιλοτικά στα πρότυπα, όπως ενδεικτικά, η ουσιαστική συμμετοχή των κοινωνικών εταίρων στον κοινό στρατηγικό σχεδιασμό επαγγελματικής εκπαίδευσης και κατάρτισης και η ενίσχυση της αυτονομίας των σχολικών μονάδων. Ενισχύεται η προοπτική ανάπτυξης ερευνητικών και εκπαιδευτικών ευρωπαϊκών και διεθνών συνεργασιών, η επιμόρφωση των εκπαιδευτικών στα αντικείμενα της διδασκαλίας τους, η συνεργασία με επιχειρήσεις του δημόσιου, αλλά και του ιδιωτικού τομέα για την υλοποίηση της πρακτικής άσκησης και η εφαρμογή νέων εκπαιδευτικών μεθόδων, με καινοτόμες προσεγγίσεις διδασκαλίας και πρακτικής άσκησης.

Καθιερώνεται η εβδομάδα προσανατολισμού, κατά τη διάρκεια της οποίας οι μαθητές περιηγούνται σε όλους τους εργαστηριακούς χώρους και παρακολουθούν την υλοποίηση των εργαστηριακών μαθημάτων όλων των τομέων και ειδικοτήτων, με σκοπό τη συνειδητή επιλογή τομέα και ειδικότητας από την πλευρά τους, ενώ στην εβδομάδα προσανατολισμού καλούνται μαθητές όμορων γυμνασίων της Γ΄ τάξης και των γενικών λυκείων της Α΄ τάξης, προκειμένου τα ΕΠΑΛ να αποτελέσουν πόλο έλξης για νέους μαθητές.

Κυρίες και κύριοι συνάδελφοι, η σημασία της επαγγελματικής εκπαίδευσης και κατάρτισης είναι εξέχουσα και γι’ αυτό η μεταρρυθμιστική επιμονή στο συγκεκριμένο πεδίο οφείλει να είναι εργώδης και ουσιαστική. Η χώρα μας έχει ανάγκη από υψηλού επιπέδου κατάρτιση σε μια σειρά από επαγγέλματα τα οποία θα προσδώσουν προστιθέμενη αξία τόσο στις άμεσες ξένες επενδύσεις όσο και στο εγχώριο επιχειρείν, που διψά για στελέχη με υψηλές δεξιότητες, προσανατολισμένο στις ανάγκες του μέλλοντος.

Η ένταξη των σπουδαστών και των αποφοίτων σε μια αγορά εργασίας η οποία αναδιαμορφώνεται ραγδαία, σε συνδυασμό με την έλευση της τεχνητής νοημοσύνης, καθιστά την πραγματικότητα ιδιαίτερα απαιτητική και οφείλουμε, ως πολιτεία, μέσω της παρεχόμενης εκπαίδευσης να δώσουμε τα εργαλεία στα παιδιά μας για να ανταπεξέλθουν στις σύγχρονες προκλήσεις.

Κυρίες και κύριοι συνάδελφοι, η αναβάθμιση της επαγγελματικής εκπαίδευσης και επαγγελματικής κατάρτισης και η ενίσχυση της εξωστρέφειας, σε συνδυασμό με τους άλλους πυλώνες του παρόντος νομοσχεδίου, όπως η θεσμοθέτηση των κέντρων επαγγελματικής εκπαίδευσης και κατάρτισης, αλλά και η μετονομασία των ινστιτούτων επαγγελματικής κατάρτισης, των ΙΕΚ δηλαδή, σε σχολές ανώτερης επαγγελματικής κατάρτισης και η νέα διάρθρωσή τους προσφέρουν μια ολιστική και συνεκτική μεταρρυθμιστική τομή στο συγκεκριμένο πεδίο.

Η ενοποίηση, ο συντονισμός της επαγγελματικής εκπαίδευσης και επαγγελματικής κατάρτισης, η ενίσχυση της εξωστρέφειας και η δημιουργία τοπικών οικονομιών κλίμακας, προκειμένου να συνδεθούν με την τοπική αγορά εργασίας όχι μόνο δεν απαξιώνει, όπως με ακραίο λαϊκισμό και έλλειψη προτάσεων διαλαλεί η Αντιπολίτευση, αλλά αναβαθμίζει με όραμα, σχεδιασμό και επιμονή έναν εκπαιδευτικό βραχίονα, που τα επόμενα χρόνια θα πρωταγωνιστήσει και για εμάς, αποτελεί κορυφαία εκπαιδευτική πολιτική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαραλιάκο. Επόμενος ομιλητής είναι ο κ. Γεώργιος Νικητιάδης, Βουλευτής του ΠΑΣΟΚ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, εγώ θα τοποθετηθώ επί της τροπολογίας, καθότι έχω και την ευθύνη του τομέα εργασίας στο Κοινοβούλιο, αλλά θα μου επιτραπεί ένας σχολιασμός επί του νομοσχεδίου.

Κύριε Υπουργέ, το τουριστικό προϊόν αποτελεί το 20% του ΑΕΠ της χώρας. Απασχολεί πάνω από 20% των εργαζομένων. Δεν υπάρχει λέξη στο νομοσχέδιό σας. Και σας είδα προηγουμένως που καθόσασταν με τον κ. Κόνσολα και είπα «ευτυχής συγκυρία». Διότι ο μεν Πρωθυπουργός πέντε φορές έχει κατέβει στη Ρόδο και έχει εξαγγείλει αναβάθμιση της ΑΣΤΕΡ, πολύ γνωστής τουριστικής σχολής. Ο κ. Κόνσολας, όταν ήταν στο Υπουργείο -το έχω ξαναπεί από αυτό το Βήμα- είχε καλέσει τους εκπροσώπους των κομμάτων -τότε ήμουν γραμματέας του τομέα τουρισμού του ΠΑΣΟΚ- και μας έδειξε ένα σχέδιο νόμου εξαιρετικό, το οποίο πραγματικά είχε σημαντικά βήματα για την αναβάθμιση της τουριστικής εκπαίδευσης. Του είπα, επειδή είναι και συμπατριώτης μου, το εξής: Μάνο, δεν βλέπω να περπατάει».

Το νομοσχέδιο έμεινε στο ράφι. Μετά από χρόνια είναι στο ράφι, όπως βέβαια και οι δύο σοβαρές τουριστικές σχολές της χώρας παραμένουν στο ράφι και περιμένουν την αναβάθμιση του κ. Μητσοτάκη.

Μια παραίνεση, λοιπόν: Ασχοληθείτε με το θέμα της τουριστικής παιδείας, της τουριστικής εκπαίδευσης. Είναι πολύ σημαντικό για τη χώρα.

Επί της τροπολογίας, σήμερα, έγινε μια πρωτοφανής ιδεολογική υπέρβαση. Ο κ. Σκρέκας ήρθε εδώ και έκανε μια απίστευτη ιδεολογική προσέγγιση προς το ΚΚΕ. Τι είπε; Είπε ότι μόνο το ΚΚΕ έχει αντιληφθεί τα αίτια της ακρίβειας, κανένα άλλο κόμμα, ούτε ΠΑΣΟΚ ούτε ΣΥΡΙΖΑ, κανένας!

Προφανώς, δεν έχει καταλάβει τι λέει το ΚΚΕ. Όμως, για να μας πείσει ο κ. Σκρέκας, φοβάμαι ότι σε λίγο θα κάνει και αίτηση εγγραφής στο ΚΚΕ, για να μας πείσει για τα μέτρα του ή θα αγοράσει κουπόνια.

Πρέπει κάποια στιγμή να συνειδητοποιήσουμε -και δεν αναφέρομαι στο νομοσχέδιο, αναφέρομαι στην τροπολογία πάντα- ότι η καλή νομοθέτηση είναι θέμα δημοκρατίας, είναι θέμα ασφάλειας δικαίου. Υπάρχει η γενική γραμματεία που εποπτεύει και καθοδηγεί την καλή νομοθέτηση.

Εγώ θα ζητήσω και την παρέμβαση του Προέδρου της Βουλής. Δεν μπορεί να συνεχιστεί αυτή η κατάσταση με τέτοιου είδους νομοθετήσεις. Αν θέλουμε να αντιληφθούμε τι σημαίνει καλή νομοθέτηση, αυτή η τροπολογία του κ. Σκρέκα είναι εξαιρετικό παράδειγμα. Είναι υπόδειγμα της κάκιστης νομοθέτησης. Διότι, πρώτον, έρχεται ξανά χθες το βράδυ, στις 21.30΄ κατατίθεται. Πότε να πληροφορηθούμε, πότε να διαβάσουμε όλα αυτά τα θέματα; Να μη γίνει, δηλαδή, συζήτηση, να μην υπάρξει διαβούλευση.

Τι επιδιώκει, τελικά, ο κ. Σκρέκας; Να μας πιάσει αδιάβαστους;

Κυρίες και κύριοι συνάδελφοι, το τελευταίο διάστημα παρακολουθούμε μια φοβερή καμπάνια, που γίνεται από τη Νέα Δημοκρατία και ο κ. Σκρέκας από κανάλι σε κανάλι διαλαλούν τα μέτρα αυτά, τα φοβερά που θα πάρουν για την ακρίβεια. Είναι αυτά τα μέτρα που σήμερα εμπεριέχει αυτή η τροπολογία.

Έτσι αντιμετωπίζουν τελικά την ακρίβεια, με αυτές τις πρόχειρες τροπολογίες, με μια τροπολογία που δεν θα συζητηθεί σε βάθος, τροπολογία του εικοσιτετραώρου. Τόση δημοκρατικότητα, τόσο βάρος ρίχνετε σε ένα νομοθέτημα που αφορά το σημαντικότερο πρόβλημα της ελληνικής κοινωνίας, κατά γενική ομολογία και υμών –το υμών με ύψιλον- την ακρίβεια. Μπορούσατε να κάνετε αλλιώς; Ασφαλώς μπορούσατε. Αυτή την τροπολογία μπορούσε να τη φέρει ο κ. Σκρέκας την επόμενη εβδομάδα, να μας δώσει καιρό, να μας δώσει χρόνο να γίνει μια στοιχειώδης διαβούλευση. Δεν το έκανε. Γιατί; Προφανώς δεν ήθελε συζήτηση. Προφανώς δεν ήθελε διαβούλευση.

Κύριε Σκρέκα, εμάς δεν θα μας πιάσετε αδιάβαστους. Εμείς στο ΠΑΣΟΚ και θέσεις έχουμε και τα προβλήματα τα γνωρίζουμε και απόψεις έχουμε καταθέσει και προτάσεις έχουμε καταθέσει. Ποια είναι η διαφορά μας; Εμείς δεν φοβόμαστε να συγκρουστούμε με τα συμφέροντα. Αυτή είναι η διαφορά μας. Εσείς φοβάστε να συγκρουστείτε με τα συμφέροντα, για αυτό και είναι κάκιστη αυτή η νομοθέτηση, η τροπολογία με τα άρθρα της, που δυσκολεύεσαι στο τέλος-τέλος να καταλάβεις και τι λένε. Αν κάποιος προσπαθήσει να τα διαβάσει -είμαι σίγουρος και εσείς συνάδελφοι- δεν θα αντιληφθεί τι ακριβώς λένε και πού κατατείνουν. Μετά έρχεται ενιαία. Δεν μπορούμε, δηλαδή, εμείς να ψηφίσουμε ένα άρθρο και να μην ψηφίσουμε ένα άλλο. Μπορεί να συμφωνούμε σε ένα άρθρο. Όχι, ο κ. Σκρέκας θέλει να ψηφιστεί ενιαία. Ε, λοιπόν δεν μπορούμε να την ψηφίσουμε ενιαία, ακόμα και αν συμφωνούμε σε κάποια άρθρα. Για τη συγκεκριμένη τροπολογία θα πούμε «παρών». Πρέπει όμως κάποτε να καταλάβουμε ότι δεν μπορούμε να νομοθετούμε με αυτόν τον τρόπο.

Ας έρθω όμως ειδικότερα στην τροπολογία. Δυο χρόνια τώρα έχουμε χάσει το μέτρημα των ρυθμίσεων που φέρνετε για την ακρίβεια: Pass,   
«καλάθια», διαφημίσεις για πρόστιμα, ταμπελάκια, απαγορεύσεις, ευθύνες στην Επιτροπή Ανταγωνισμού, υπόνοιες κατά των ενώσεων καταναλωτών και συνεχίζετε. Αποτέλεσμα; Η ακρίβεια φουντώνει λες και είναι η Λερναία Ύδρα, πάτε να της κόψετε το ένα κεφάλι και βγάζει άλλα δέκα. Τελικά τι γίνεται; Παριστάνετε τον τροχονόμο -αυτό κάνετε;- για μεταφορά του εισοδήματος από τα φτωχά και μεσαία στρώματα, προς τα πλουσιότερα στρώματα, σε μια ολιγοπωλιακά οργανωμένη αγορά σε όλους τους τομείς της, από τις τράπεζες, την ενέργεια, τις επικοινωνίες, τα τρόφιμα, τα καταναλωτικά αγαθά καθημερινής χρήσης, το λιανεμπόριο, αυτή είναι η αγορά;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ας πω όμως ειδικότερα κάποια πράγματα επί των άρθρων. Επιχειρεί με το άρθρο 1 να απαγορεύσει σε αυτούς που θα μειώσουν τις τιμές, προωθητικές ενέργειες επί ένα τρίμηνο. Προσέξτε όμως. Γιατί όχι σε όλα τα κανάλια πώλησης; Γιατί μόνο στα σουπερμάρκετ που κάνουν τζίρο πάνω από 90 εκατομμύρια; Γιατί όχι στις μικρότερες επιχειρήσεις; Γιατί όχι στις διαδικτυακές πωλήσεις; Γιατί όχι μόνο τρεις μήνες; Γιατί όχι παραπάνω από τρεις μήνες. Αναπάντητα ερωτήματα.

Μετά, μας λέει «καθαρές τιμές». Έμαθε τώρα και συνθήματα λαϊκά ο κ. Σκρέκας. Λέει και «Από το χωράφι στο ράφι». Πού είναι οι καθαρές τιμές; Ελέγχετε τις ενδοομιλικές συναλλαγές με αυτό το νομοσχέδιο, με αυτή την τροπολογία; Γιατί δεν έχει καθαρές τιμές σε όλα τα προϊόντα και έχει μόνο στα νωπά, ψάρια, φρούτα και λαχανικά, και όχι σε όλα τα προϊόντα; Γιατί; Εκεί δεν μετράει το «Από το χωράφι στο ράφι»;

Στο άρθρο 2 επιχειρεί να βάλει πλαφόν στο βρεφικό γάλα. Εγώ ερωτώ: Γιατί 7%; Γιατί όχι 10%; Γιατί όχι 20%; Έκανε κάποια έρευνα, έναν έλεγχο; Βρήκε μήπως το καθαρό κέρδος και έτσι κατέληξε στο 7%; Τίποτα δεν έκανε. Από πού προήλθε το 7%; Ούτε σε αιτιολογία υπάρχει, ούτε κάποιος το γνωρίζει. Δεν είναι όμως μόνο αυτό. Εγώ σας λέω ότι έβαζε και 10%. Αν η μητρική εταιρεία -γιατί αυτό είναι εισαγόμενο προϊόν- ανεβάσει την τιμή; Δεν ελέγχεται η θυγατρική για το πόσο θα το πουλήσει, γιατί δεν έχει καμμία σημασία, γιατί για το 7% που θα βάλει δεν έχει καμμία ανάγκη η μητρική εταιρεία που θα έχει ανεβάσει την τιμή να απασχοληθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, για το «e-Καταναλωτής» ζητάει με το νομοσχέδιο και επιβάλλει να υπάρξει αύξηση στις απευθείας αναθέσεις. Και το ποσό που ζητάει είναι 135.000. Και τον ρώτησε ο κ. Μάντζος, ο Κοινοβουλευτικός μας Εκπρόσωπος: Αληθεύει ότι το ποσό που θέλετε να κάνετε απευθείας αναθέσεις με το «e-Καταναλωτής» είναι 135.000; Ουδόλως ασχολήθηκε. Είχε τα ιδεολογικά του με το ΚΚΕ. Δεν μπορούσε να ασχοληθεί με τις 135.000. Μα, είναι δική του περιουσία; Για 135.000 έτσι θα εξουσιοδοτηθείς από τον νόμο να τις διαθέτεις με απευθείας αναθέσεις; Είναι δικά σου τα χρήματα; Υπάρχει διαφάνεια σε αυτή την κατάσταση;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ να ολοκληρώσετε.

**ΓΕΩΡΓΙΟΣ ΝΙΚΗΤΙΑΔΗΣ:** Τελειώνω, κύριε Πρόεδρε.

Ως πότε αυτό το πάρτι; Αυτό το πάρτι των απευθείας αναθέσεων πρέπει να τελειώσει. Τρία χρόνια η Νέα Δημοκρατία και 15 δισεκατομμύρια απευθείας αναθέσεις. Πρέπει να μπει ένα τέρμα. Και εγώ ερωτώ, κλείνοντας, το εξής. Ο κ. Σκρέκας ρώτησε την αρμόδια αρχή που υπάρχει, για το αν είναι επιτρεπτό να κάνει απευθείας αναθέσεις με 135.000;

Τέλος, εμείς θα ζητήσουμε –το ζητάμε και εδώ βέβαια- να μας φέρει ο κ. Σκρέκας όλες τις συμβάσεις των απευθείας αναθέσεων που έκανε τα τελευταία πέντε χρόνια με την «e-Καταναλωτής». Για να δούμε τι είδους πάρτι γίνεται εκεί πέρα.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα η κ. Παναγιώτα Γρηγοράκου από το ΠΑΣΟΚ - Κίνημα Αλλαγής.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, υπάρχει ένα μοτίβο, ένα pattern, με το οποίο φαίνεται ότι με σαφήνεια τον τελευταίο καιρό νομοθετεί η ελληνική Κυβέρνηση. Και αυτό χαρακτηρίζει και τις νομοθετικές πρωτοβουλίες της. Και τι μας λέει το συγκεκριμένο μοτίβο; Μας λέει ότι έρχεται ένα νομοσχέδιο το οποίο διαφημίζεται ή επικοινωνείται ως μια τεράστια μεταρρύθμιση, ως μια καινοτομία ακόμα και ως μια επανάσταση.

Μέσα όμως από το διθυραμβικό περιβάλλον, συνηθίζει η Κυβέρνηση να μην ακούει, ή καλύτερα πολλές φορές να αγνοεί, να περιγελά οποιεσδήποτε προτάσεις, παρατηρήσεις, ενστάσεις ή επιφυλάξεις έχει η Αντιπολίτευση. Και ποιο είναι το αποτέλεσμα; Μετά από λίγο καιρό έρχεται και επανέρχεται με μια δήθεν καινούργια μεταρρύθμιση για το ίδιο ακριβώς θέμα.

Αυτό άλλωστε το έχουμε δει και σε πολλές νομοθετικές πρωτοβουλίες, όπως στο κομμάτι με την επιστολική ψήφο, το οποίο συζητείται τώρα στις αρμόδιες επιτροπές, στο κομμάτι της πολιτικής προστασίας, αλλά και φυσικά και στο υπό συζήτηση νομοσχέδιο, το οποίο έρχεται να διορθώσει, να βελτιώσει, να συμπληρώσει τον ν.4763/2020 της κ. Κεραμέως για την επαγγελματική εκπαίδευση και κατάρτιση.

Και βέβαια θα μου πείτε: Είναι τόσο κακό να γίνονται διορθωτικές παρεμβάσεις σε ό,τι δεν λειτούργησε ή σε ό,τι δεν πήγε καλά; Προφανώς και όχι. Το θέμα όμως είναι ότι είναι εξοργιστικό, όταν παρατηρούμε μια τέτοια αλαζονεία από πλευράς νομοθετικής πρωτοβουλίας, να ζητάτε από την Αντιπολίτευση να στηρίξει τα λάθη και τις παραλείψεις του παρελθόντος σας. Και τι δεν είχαμε ακούσει τότε από την κ. Κεραμέως όταν είχε έρθει το 2020 το τότε νομοσχέδιο; Ορισμένοι τίτλοι, για παράδειγμα, στις διάφορες εφημερίδες εκείνη την περίοδο, ήταν: «Το νέο στρατηγικό σχέδιο», «η απλοποίηση των διαδικασιών», «το οριστικό τέλος στην πολυπλοκότητα και την αλληλοεπικάλυψη δομών και υπηρεσιών», «Ο εκσυγχρονισμός δομών και ανανέωσης προγραμμάτων σπουδών» και πάρα πολλά άλλα. Τι έγινε όμως από όλα αυτά; Ή μάλλον στην ουσία τι δεν έγινε από όλα αυτά και σήμερα είμαστε εδώ για να επανανομοθετήσουμε;

Για ποιον λόγο δεν τολμά η Κυβέρνηση να κάνει μια ειλικρινή αξιολόγηση του νομοθετικού της έργου; Γιατί επιτέλους δεν αποδέχεστε πως για να έχουμε μια ουσιαστική μεταρρύθμιση θα πρέπει να έχει προηγηθεί ένας ουσιαστικός διάλογος με τους κοινωνικούς εταίρους, ένας ουσιαστικός διάλογος, μια διαβούλευση την οποία βλέπουμε σε μια σειρά από νομοσχέδια να μην συμβαίνει. Και φαίνεται μάλλον ότι η Κυβέρνηση έχει αντικαταστήσει με τις δημοσκοπήσεις και τις μετρήσεις γνώμης αυτή ακριβώς τη διαβούλευση που πρέπει να κάνει με την κοινωνία.

Θα ξεκινήσουμε, λοιπόν, τη συζήτηση και τον σχολιασμό επί του συζητούμενου νομοσχεδίου με ένα ενδιαφέρον στοιχείο από την έρευνα της «ΔΙΑΝΕΟΣΙΣ» το 2022 με τίτλο «Τι πιστεύουν οι Έλληνες». Στην ερώτηση για το αν οι συμμετέχοντες στην έρευνα θα προτιμούσαν ένα πτυχίο πανεπιστημίου που οδηγεί σε εργασιακή ανασφάλεια και χαμηλές αποδοχές ή σε ένα πτυχίο τεχνικής σχολής με εξασφαλισμένη εργασία και υψηλότερες αποδοχές, το 75,2% των Ελλήνων επέλεξαν το τεχνικό πτυχίο με εξασφαλισμένη εργασία και υψηλές αποδοχές.

Παρ’ όλα αυτά, όμως, στην πράξη, μόνο ένας στους τρεις μαθητές επιλέγει να φοιτήσει στα ΕΠΑΛ. Και γιατί συμβαίνει αυτό και για ποιον λόγο υπάρχει και αυτή η αναντιστοιχία με την Ευρώπη; Είναι απλώς ένα θέμα κουλτούρας ή μήπως οι παθογένειες της επαγγελματικής εκπαίδευσης και κατάρτισης στην Ελλάδα ευθύνονται γι’ αυτή την αποστροφή προς τα τεχνικά πτυχία;

Προφανώς στο συλλογικό υποσυνείδητο έχει υπάρξει εκείνη η θεωρία ότι παίρνοντας ένα πτυχίο, ανεβαίνεις με το «κοινωνικό ασανσέρ», υπάρχει, δηλαδή, κοινωνική ανέλιξη και παράλληλα δείχνουν ότι πολλές φορές, εάν ρωτήσεις κάποιον, σου λέει ότι τελικά το ένα τεχνικό πτυχίο μάλλον είναι γι’ αυτούς οι οποίοι δεν παίρνουν τα γράμματα, γι’ αυτούς οι οποίοι δεν το έχουν και πάρα πολύ με το βιβλίο.

Με άλλα λόγια, λοιπόν, φαίνεται ότι στην επαγγελματική εκπαίδευση πηγαίνουν οι μαθητές σαν μια αναγκαστική επιλογή και όχι τελικά σαν μια συνειδητή επιλογή. Και αυτή άλλωστε η αίσθηση επιβεβαιώνεται από το γεγονός του πόσοι μαθητές εγκαταλείπουν τις σπουδές στα ΕΠΑΛ και πόσοι στο γενικό λύκειο. Έχουμε ένα ποσοστό της τάξεως του 11% το οποίο αποχωρεί και εγκαταλείπει τις σπουδές του στα ΕΠΑΛ σε αντιδιαστολή με το 1,6% που είναι για το γενικό λύκειο.

Την ίδια στιγμή είμαστε οι πρώτοι στην Ευρωπαϊκή Ένωση στο ποσοστό των νέων ηλικίας είκοσι πέντε και είκοσι εννέα ετών αποφοίτων επαγγελματικής εκπαίδευσης, οι οποίοι και είναι χωρίς δουλειά, αλλά και δεν μετέχουν σε κάποιο εκπαιδευτικό πρόγραμμα, προκειμένου να μπορέσουν να ενισχύσουν τις επαγγελματικές τους δεξιότητες.

Επομένως, φαίνεται ότι και η αίσθηση των μαθητών για την επαγγελματική εκπαίδευση μάλλον δεν είναι λάθος και φαίνεται ότι δεν συμβαίνει τίποτα και δεν κάνουμε κάτι παραπέρα από την πλευρά της Κυβέρνησης για να το αλλάξουμε αυτό, διότι εδώ και είκοσι χρόνια δεν έχουν ανανεωθεί τα προγράμματα σπουδών, δεν έχει ανανεωθεί ο εξοπλισμός και τα διδακτικά βιβλία των ΕΠΑΛ, όταν μάλιστα όλοι γνωρίζουμε ότι οι απαιτήσεις της αγοράς εργασίας αλλάζουν με ιλιγγιώδεις ταχύτητες.

Σε ό,τι αφορά τα κέντρα επαγγελματικής εκπαίδευσης και κατάρτισης, διαβάζουμε ότι θα δημιουργηθούν περίπου εξήντα campus, τα οποία προφανώς και δεν θα βρίσκονται διάσπαρτα σε όλη την περιφέρεια, καθ’ ότι χρειάζονται και κάποιες συγκεκριμένες πολεοδομικές προϋποθέσεις.

Άρα, λοιπόν, εκ των πραγμάτων παρατηρούμε ότι θα υπάρχει μία εκπαιδευτική ανισότητα, ένα εκπαιδευτικό σύστημα πολλαπλών ταχυτήτων, το οποίο -όπως αντιλαμβάνεστε- δεν θα μπορούσε να βρει υπέρμαχο το ΠΑΣΟΚ. Αυτές οι υπερδομές, τα campus, θα στεγάσουν εξακόσιους, οκτακόσιους ή ακόμη και χίλιους μαθητές δημιουργώντας σοβαρά παιδαγωγικά προβλήματα. Και μην ξεχνάμε, επίσης, ότι είναι πολύ σημαντικές και οι ανάγκες επίβλεψης και εποπτείας που δημιουργούνται όταν έχεις τέτοια μεγέθη. Διότι αυτό το οποίο παρατηρούμε και στους τηλεοπτικούς μας δέκτες τον τελευταίο καιρό, είναι μία έξαρση της παραβατικότητας των ανηλίκων και γενικότερα μία έξαρση σε πάρα πολύ μεγάλες δομές μαθητικές, στις οποίες δεν μπορεί να υπάρξει ο καλύτερος δυνατός έλεγχος.

Σε ό,τι αφορά το κομμάτι των οργανωτικών συντονιστών, η αλήθεια είναι ότι η τροπολογία μας βρήκε ευήκοα ώτα στη Νέα Δημοκρατία και κατά πάσα πιθανότητα θα γίνει αποδεκτή. Γι’ αυτόν τον λόγο είμαστε ιδιαίτερα χαρούμενοι, διότι φάνηκε η άποψη του ΠΑΣΟΚ. Πραγματικά έχουμε συγκεκριμένες, καίριες και πάγιες θέσεις για το κομμάτι της παιδείας και χαιρόμαστε που υπάρχει μία διάθεση να υπάρξει αξιοκρατία στον δημόσιο τομέα και λέμε μπράβο και στο Υπουργείο Παιδείας που μάλλον θα ξεκινήσει με αυτό.

Σε ό,τι αφορά το κομμάτι των ΕΠΑΛ και των προτύπων ΕΠΑΛ δεν υπάρχει καμμία αξιολόγηση. Πώς προκύπτουν οι καλές πρακτικές τις οποίες αναφέρουμε, χωρίς καμμία αξιολόγηση, χωρίς μετρήσιμα αποτελέσματα; Κενές φράσεις χωρίς νόημα. Και τι θα γίνει άλλωστε και με τα τριακόσια πενήντα επτά ΕΠΑΛ που δεν θα ενσωματωθούν στα κέντρα επαγγελματικής εκπαίδευσης και κατάρτισης; Θα είναι οι λεγόμενοι φτωχοί συγγενείς;

Όσο για τα ΙΕΚ βλέπουμε ότι υπάρχει μετονομασία σε ΣΑΕΚ, για συμβολικούς λόγους. Τι νόημα άλλωστε έχει η αλλαγή αυτή; Μάλλον για να δημιουργηθεί ένα επιπλέον δημοσιονομικό και γραφειοκρατικό κόστος.

Δυστυχώς, λοιπόν, κυρίες και κύριοι συνάδελφοι, το συζητούμενο νομοσχέδιο ακολουθεί τη λανθασμένη λογική του ν.4763/2020. Φέρνει αύξηση της γραφειοκρατίας, παίζει με τις λέξεις και τα ονόματα για τις εντυπώσεις και όχι για την ουσία, δεν αναφέρει τίποτα όχι μόνο για το πώς θα χρηματοδοτηθεί το νέο εγχείρημα, αλλά και για τη γενικότερη χρηματοδότηση της δημόσιας επαγγελματικής εκπαίδευσης. Δεν υπάρχει καμμία πρόβλεψη για την ενίσχυση της εσπερινής επαγγελματικής εκπαίδευσης και γενικότερα και κυριότερα δεν αντιμετωπίζει με ουσιαστικό τρόπο τα προβλήματα της επαγγελματικής εκπαίδευσης και κατάρτισης στην Ελλάδα.

Άρα, λοιπόν, παρατηρούμε ότι η λύση του προβλήματος αναβάλλεται γι’ ακόμα μία φορά εις βάρος των νέων και εις βάρος της κοινωνίας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Τρικάλων (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο Υπουργός Παιδείας, Θρησκευμάτων και Αθλητισμού κ. Πιερρακάκης για να καταθέσει νομοτεχνικές βελτιώσεις του νομοσχεδίου.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Ήθελα να πω ότι γίνονται αποδεκτές οι υπ**.** αριθμ. 72 και 73 υπουργικές τροπολογίες και καταθέτουμε τις νομοτεχνικές βελτιώσεις του νομοσχεδίου.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελίδες 424-428)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ. Θα πραγματοποιηθεί η διανομή τους.

Τον λόγο τώρα έχει ο κ. Γεώργιος Σταμάτης από τη Νέα Δημοκρατία.

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, κυρίες Υφυπουργοί, επιτρέψτε μου πρώτα απ’ όλα να πω ότι σαν σήμερα εκλέχθηκε η πρώτη γυναίκα Βουλευτής, το 1953, η Σκούρα. Κατά το ΚΚΕ, βέβαια…

**ΙΩΑΝΝΗΣ ΔΕΛΗΣ:** Έχει προηγηθεί η κυβέρνηση του βουνού.

**ΓΕΩΡΓΙΟΣ ΣΤΑΜΑΤΗΣ:** Σας προλαβαίνω. Σας διαβάζουμε πάντα, να ξέρετε. Κατά το ΚΚΕ, λοιπόν, υπάρχει η κυβέρνηση του βουνού…

**ΙΩΑΝΝΗΣ ΔΕΛΗΣ:** Κατά την ιστορία, όχι το ΚΚΕ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον κύριο συνάδελφο να μιλήσει.

**ΓΕΩΡΓΙΟΣ ΣΤΑΜΑΤΗΣ:** Κατά την ιστορία, λοιπόν, του ΚΚΕ, υπάρχουν πέντε γυναίκες, αλλά κατά την Κοινοβουλευτική μας Δημοκρατία η πρώτη γυναίκα που εκλέχτηκε ήταν η Βολιώτισσα Φωτεινή Σκούρα. Βέβαια, το πώς της συμπεριφέρθηκε η Ελληνική Δημοκρατία, αφήνοντάς την να πεθάνει χωρίς τιμητική σύνταξη στο Χαρίσειο Γηροκομείο Θεσσαλονίκης, είναι μία άλλη ιστορία. Θα έπρεπε η Βουλή να την τιμά με μία προτομή και προτρέπω όλες τις γυναίκες, από όλα τα κόμματα -και το ΚΚΕ προφανώς- να μπορέσουμε να τιμήσουμε αυτή τη γυναίκα, της οποίας νομίζω η πρώτη ομιλία ήταν στη Βουλή στις 31 Ιανουαρίου του 1953 και βέβαια να αναδείξουμε τον ρόλο των γυναικών μέσα στην πολιτική και πάντα αυτό τιμώντας.

Επιτρέψτε μου να αναφερθώ τώρα στο νομοσχέδιο. Κύριε Υπουργέ, και εγώ θα ήθελα κάποια πράγματα όσον αφορά την τουριστική εκπαίδευση και ευελπιστώ συντόμως μαζί με το Υπουργείο Τουρισμού να φέρετε ένα αντίστοιχο νομοσχέδιο, ώστε να υπάρχει και μια προοπτική και μία αποκατάσταση στην τουριστική επαγγελματική εκπαίδευση.

Θέλω να πω το εξής. Μέχρι πρότινος -και βέβαια η ιστορία και η κοινωνία είναι αμείλικτες- τα παιδιά τα οποία πήγαιναν στα ΙΕΚ, στα κέντρα επαγγελματικής αποκατάστασης, τα θεωρούσαμε δεύτερης κατηγορίας και χαίρομαι που αυτό το νομοσχέδιο, κύριε Υπουργέ, επιφέρει και έναν αποστιγματισμό, εάν θέλετε. Γιατί; Γιατί μεταρρύθμιση δεν είναι να φέρεις ένα νομοσχέδιο. Μεταρρύθμιση είναι να αναγνωρίσεις τις πραγματικές ανάγκες της κοινωνίας και χαίρομαι που αυτό το νομοσχέδιο φέρνει στο προσκήνιο επαγγέλματα, εκπαιδεύσεις και δίνει προοπτικές σε νέους ανθρώπους.

Ξέρετε, κυρίες και κύριοι συνάδελφοι, μιλάμε για το δημογραφικό και πάντα μιλάμε με θεωρίες. Οι νέοι άνθρωποι που θα αποφοιτήσουν από τα επαγγελματικά λύκεια, από τα ινστιτούτα επαγγελματικής κατάρτισης κατεβάζουν αμέσως τον μέσο όρο ηλικίας ως προς την αποκατάσταση. Άρα, είναι πολύ πιο εύκολο γι’ αυτή την κατηγορία πολιτών μας που θα επιλέξουν αυτού του είδους την εκπαίδευση να αποκτήσουν μια οικογένεια. Το στοίχημα, κύριε Υπουργέ, επειδή είστε Υπουργός της παιδείας των Ελλήνων, είναι αυτό το νομοσχέδιο να μπορεί να διασυνδέεται με όλες τις κοινωνικές πολιτικές της Κυβέρνησης για τους νέους, για την οικογένεια και γενικότερα για την επόμενη προοπτική.

Το πιο ενδιαφέρον για εμένα είναι η διασύνδεση με την τοπική κοινωνία. Ξέρετε πόσοι αμμοβολιστές -κυρίως από τη μειονότητα της Θράκης- δουλεύουν αυτή τη στιγμή στη Γερμανία και στην Ολλανδία; Γιατί δουλεύουν; Πρώτον, γιατί δεν υπήρχε εκπαίδευση. Δεύτερον, γιατί δεν υπήρχε προοπτική στον τόπο τους και τρίτον, γιατί οι μισθοί -λόγω άλλων προβλημάτων- δεν ήταν ικανοποιητικοί. Τέτοιου είδους πράγματα -όπως θα συμβεί στο Πέραμα- θα δώσουν προοπτική και σε ανθρώπους να γυρίσουν και σε ανθρώπους να δουλέψουν.

Κύριε Υπουργέ, πρέπει να δείτε το κομμάτι του σχολείου δεύτερης ευκαιρίας. Είναι το μέλλον για πάρα πολλούς συμπολίτες μας. Πάρα πολλοί συμπολίτες μας Ρομά, μέσω του σχολείου δεύτερης εκπαίδευσης, μπορούν να κατευθυνθούν σε αυτές τις κατηγορίες των επαγγελμάτων και πολύ σύντομα, πολύ πιο γρήγορα από άλλους συμπολίτες μας να αποκτήσουν επαγγελματική εξειδίκευση και ταυτόχρονα αυτό που είναι το πιο υγιές μετά την υγεία, που είναι η δουλειά.

Και επιτρέψτε μου να κλείσω με το εξής. Η χώρα μας σε άλλα τα έχει καταφέρει πάρα πολύ καλά τα τελευταία χρόνια. Εκεί έχουμε ένα έλλειμμα, αλλά κυρίως είναι θέμα το πώς εμείς το αποδεχόμαστε και το δεχόμαστε. Και αναφέρομαι στα άτομα με αναπηρία. Δεν μπορεί η Ελλάδα να είναι μαζί με την Ιρλανδία οι τελευταίες χώρες στην επαγγελματική αποκατάσταση.

Και νομίζω ότι αυτό το νομοσχέδιο, κύριε Υπουργέ, δίνει την προοπτική όχι μόνο της συμπερίληψης μέσα στην κοινωνία, αλλά μέσω της επαγγελματικής εναρμόνισης των ατόμων με αναπηρία, θα κερδίσουμε δύο πράγματα: Τα άτομα με αναπηρία να δουλεύουν, να μην είναι εξαρτώμενα από τα επιδόματα και ταυτόχρονα να είναι δέκτες αποδοχής δουλειάς σε μια κοινωνία, αυτής που θέλουμε, της συμπερίληψης και ταυτόχρονα -με τη νέα μεταρρύθμιση που ελπίζω να έρθει μέσα στο 2024- της υποστηριζόμενης εργασίας για τα άτομα με αυτισμό και νοητική υστέρηση, ώστε ταυτόχρονα και αυτά να μπορούν να μπουν σε αυτή τη διαδικασία, να φύγουμε από το κλειστό πλέον μοντέλο εκπαίδευσης και να πάμε στο ανοιχτό.

Και επιτρέψτε μου κάτι αυτοαναφορικό. Οι περισσότεροι ενδεχομένως από εμάς, ίσως λίγοι από εμάς, είμαστε άνθρωποι που οι γονείς τους έχουν κάνει αυτά τα επαγγέλματα, του υδραυλικού, του ελαιοχρωματιστή κ.ο.κ.. Αυτή ήταν η κοινωνία πριν κάποια χρόνια, που εμάς μας έφερε εδώ, κάποιους άλλους κάπου αλλού. Άρα αυτό το νομοσχέδιο έρχεται κυρίως, αν θέλετε την προσωπική μου άποψη, κύριε Υπουργέ, να στηρίξει το θεμέλιο λίθο της κοινωνίας μας που είναι η οικογένεια, μια οικογένεια που προφανώς αλλάζει, μια οικογένεια που προφανώς στα χρόνια μας δομείται διαφορετικά, αλλά μία οικογένεια που θα υπάρχει είτε θα υπάρχουν δύο μητέρες είτε δύο πατέρες είτε ένας πατέρας είτε μια γυναίκα. Και σε αυτή την κοινωνία θέλουμε να βοηθήσουμε τα παιδιά μας με καλές δουλειές, καλή εκπαίδευση και όχι στη μετανάστευση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το 2019 η κυβέρνηση της Νέας Δημοκρατίας παρέλαβε την ανεργία στο 19% και σήμερα είναι κάτω από το 10%. Η ενίσχυση της απασχόλησης είναι εθνικός στόχος. Ο Πρωθυπουργός Κυριάκος Μητσοτάκης το έχει υπογραμμίσει.

Για να το πετύχουμε χρειάζεται να δούμε την πραγματικότητα. Πασχίζουμε να δημιουργήσουμε νέες θέσεις εργασίας, ενώ υπάρχουν δεκάδες χιλιάδες κενές. Το Ευρωπαϊκό Συνδικαλιστικό Ινστιτούτο αναφέρει την ύπαρξη διακοσίων χιλιάδων κενών θέσεων εργασίας στην Ελλάδα. Στην Ευρώπη τις υπολογίζει στα τέσσερα εκατομμύρια με μετρήσεις του 2023.

Φέτος η ΕΛΣΤΑΤ κατέγραψε τριάντα επτά χιλιάδες κενές θέσεις εργασίας σε κλάδους, όπως ο τουρισμός, η αγροδιατροφή, οι κατασκευές. Σε πρόσφατη έρευνα του ΣΕΒ, που δημοσιεύτηκε αυτή την εβδομάδα, εντοπίζονται τουλάχιστον ενενήντα χιλιάδες κενές θέσεις εργασίας στη βιομηχανία, σε τεχνικά επαγγέλματα.

Την ίδια στιγμή η ανεργία μαστίζει τους νέους είκοσι με τριάντα ετών. Μια εξήγηση είναι ότι το κενό που υπάρχει ανάμεσα στην επαγγελματική εκπαίδευση και στις ανάγκες της αγοράς εργασίας. Δεν υπάρχει σύνδεση μεταξύ τους. Η χώρα μας είναι πρώτη σε ποσοστό ανέργων αποφοίτων επαγγελματικής εκπαίδευσης. Έχουμε από τα χαμηλότερα ποσοστά συμμετοχής μαθητών στην επαγγελματική εκπαίδευση πανευρωπαϊκά.

Αναφέρθηκε από τον εισηγητή μας ότι μόλις το 33,8% επιλέγει τα ΕΠΑΛ, όταν ο ευρωπαϊκός μέσος όρος είναι 48,7%. Σας επισημαίνω ότι πολλοί επιλέγουν τα ΕΠΑΛ ως εναλλακτική οδό για τις πανελλήνιες. Άρα, το ποσοστό είναι ακόμα μικρότερο.

Το παρόν λοιπόν νομοσχέδιο προσπαθεί να δώσει λύσεις σε αυτά τα προβλήματα, με παρεμβάσεις που θέτουν τις βάσεις ενός σύγχρονου εθνικού συστήματος επαγγελματικής εκπαίδευσης και κατάρτισης. Το θετικό του νομοσχεδίου είναι ότι εισαγάγει ένα νέο οργανόγραμμα.

Πιο συγκεκριμένα, πρώτον δημιουργεί ομάδες clusters, τα κέντρα επαγγελματικής εκπαίδευσης και κατάρτισης. Ιδρύονται εξήντα ολοκληρωμένες δομές. Μια δομή περιλαμβάνει τα εξής: δομή επαγγελματικής εκπαίδευσης, πρότυπο ΕΠΑΛ ή επαγγελματικό λύκειο. Δεύτερον, ένα εργαστηριακό κέντρο. Τρίτον, τουλάχιστον μία επαγγελματική σχολή κατάρτισης. Τέταρτον, μια σχολή ανώτερης επαγγελματικής κατάρτισης, τα γνωστά μέχρι χθες ΙΕΚ.

Δεύτερον, αναβαθμίζει τα ΙΕΚ σε σχολές ανώτερης επαγγελματικής κατάρτισης. Τρίτον, κατασκευάζει μία ηλεκτρονική ψηφιακή πύλη για να προσφέρει ενημέρωση και πληροφόρηση είκοσι τέσσερις ώρες, επτά μέρες την εβδομάδα. Τέταρτον, ενισχύει τα ΕΠΑΛ, εκσυγχρονίζει τη διδασκαλία, τα προγράμματα σπουδών. Αναβαθμίζει τον τρόπο λειτουργίας τους και την ύλη. Δίνει άλλη διέξοδο στα εργαστήρια παρέχοντας 120 εκατομμύρια ευρώ από το Ταμείο Ανάκαμψης.

Θέλουμε ένα ΕΠΑΛ ανοιχτό στην αγορά και τις επιχειρήσεις, πρακτικό και θεωρητικό. Στόχος η επαγγελματική και τεχνική εκπαίδευση να βοηθά τα παιδιά μας, τους νέους, να οδηγεί στην απασχόληση και την εύρεση εργασίας, η οποία να είναι και καλά αμειβόμενη.

Κυρίες και κύριοι συνάδελφοι, ας μιλήσουμε με ειλικρίνεια. Στη συνείδηση των μαθητών και των γονέων η επαγγελματική εκπαίδευση δεν δίνει διέξοδο, δεν έχει προοπτική, είναι απαξιωμένη. Το παρόν νομοσχέδιο δίνει ιδιαίτερη σημασία στην επαγγελματική συμβουλευτική. Σε κάθε δομή δημιουργείται ένα γραφείο διασύνδεσης, με σκοπό να οργανώνει την πρακτική άσκηση και να βρίσκεται σε διαρκή επικοινωνία με τις επιχειρήσεις, ώστε όταν ολοκληρώνει ο μαθητής τις σπουδές και την πρακτική, να οδηγεί σε μία νέα θέση εργασίας.

Ο κόσμος αλλάζει. Η παραγωγική τεχνική νοημοσύνη και η πράσινη μετάβαση καθιστούν αναγκαία την αναβάθμιση των δεξιοτήτων και την επικαιροποίηση των γνώσεων. Σύμφωνα με το παγκόσμιο οικονομικό φόρουμ μέχρι το 2027 το ένα τέταρτο των θέσεων εργασίας παγκοσμίως θα αλλάξει αντικείμενο. Επιπλέον, θα δημιουργηθούν εβδομήντα εκατομμύρια νέες θέσεις εργασίας σε τελείως νέα αντικείμενα. Συνεπώς, οφείλουμε να επενδύσουμε στη διά βίου μάθηση, στην επανακατάρτιση και κυρίως στην εξειδίκευση.

Κύριε Υπουργέ, σε αυτό το νέο περιβάλλον η αδράνεια είναι εχθρός μας. Τα προγράμματα σπουδών, το περιεχόμενο των μαθημάτων, τα ωρολόγια προγράμματα οφείλουν συνεχώς να επικαιροποιούνται και να εκσυγχρονίζεται. Αξιοποιήστε τους μεταπτυχιακούς φοιτητές, τους διδάκτορες, τους ερευνητές. Δώστε ρόλο στο προσωπικό των πανεπιστημίων.

Έχουμε έναν οργανισμό της Ευρωπαϊκής Ένωσης εδώ στη χώρα μας, με έδρα τη Θεσσαλονίκη, που έχει σκοπό να παρέχει τεχνικές συμβουλές και να αναπτύσσει προτάσεις, πολιτικές, για την επαγγελματική κατάρτιση σε όλη την Ευρώπη. Μιλώ για το γνωστό CEDEFOP. Αξιοποιήστε το, χρησιμοποιήστε το ως σύμβουλό σας και θεσμικό συνομιλητή.

Κυρίες και κύριοι, έχω αναφερθεί πολλές φορές από το Βήμα της Βουλής ξανά και ξανά στην πολυπολική Ελλάδα, σε μια χώρα που αξιοποιεί τα συγκριτικά πλεονεκτήματα της κάθε περιφέρειας, δημιουργώντας παραγωγικούς τομείς και κλάδους εργασίας με προστιθέμενη αξία.

Οφείλουμε να επενδύσουμε στην εξωστρέφεια. Οι επισκέψεις των μαθητών σε χώρους εργασίας, η επαφή τους με τα μοντέλα άλλων κρατών μπορεί να αναβαθμίσει τα προσόντα τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, ένα λεπτό.

Η ανάπτυξη ευρωπαϊκών και διεθνών συνεργασιών που προβλέπει το νομοσχέδιο είναι ένα θετικό βήμα. Κάντε υποχρεωτική την επίσκεψη σε επιχειρήσεις στην Ελλάδα και σε άλλες ευρωπαϊκές χώρες. Βάλτε τη στο πρόγραμμα μαθημάτων. Δώστε τους απαραίτητους πόρους στις δομές της επαγγελματικής εκπαίδευσης. Χρηματοδοτήστε τις. Η επιτυχία ενός θεσμού που καθορίζεται από τα αποτελέσματά του. Το πρώτο στάδιο είναι να τα μετρήσουμε.

Δημιουργήστε μια PISA για την τεχνική εκπαίδευση. Οι αδυναμίες που θα εντοπιστούν, μπορούν να διορθωθούν και τα θετικά να ενισχυθούν περισσότερο. Δώστε τους κίνητρα, επιβραβεύστε τους και κάντε αξιολόγηση σε όλα και σε όλους.

Κυρίες και κύριοι συνάδελφοι, μια σύγχρονη, αποτελεσματική τεχνική και επαγγελματική εκπαίδευση είναι εθνική ανάγκη. Έχουμε πολλές φορές επιχειρήσει μεταρρυθμίσεις και σε αυτόν τον τομέα. Η επιτυχία θα κριθεί από την καλή, σωστή και ορθή εφαρμογή του νόμου. Η παιδεία είναι το πεδίο συναίνεσης και σύγκλισης. Οφείλουμε να κοιτάζουμε μπροστά και να απαντάμε στις προκλήσεις των καιρών. Ας το αποδείξουμε σήμερα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα από το ΠΑΣΟΚ - Κίνημα Αλλαγής κ. Αικατερίνη Σπυριδάκη και θα ακολουθήσει η Υφυπουργός κ. Ιωάννα Λυτρίβη.

Κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες Υφυπουργοί, κυρίες και κύριοι συνάδελφοι, η τεχνική επαγγελματική εκπαίδευση και η κατάρτιση αποτελούν μια ισχυρή αναπτυξιακή συνιστώσα γιατί συνδέονται με το εργασιακό και αναπτυξιακό περιβάλλον και προετοιμάζουν τους νέους μας για την ενεργό επαγγελματική και κοινωνική ζωή.

Στη σύγχρονη εποχή, την εποχή της παγκοσμιοποίησης η ανάπτυξη κρίνεται από την επένδυση σε ανθρώπινο κεφάλαιο, δηλαδή, την επένδυση σε γνώσεις, δεξιότητες, τεχνολογία και καινοτομία. Πρέπει να αναβαθμίσουμε τις δυνατότητες του ανθρώπινου δυναμικού, να στοχεύσουμε σε μια ανάπτυξη βιώσιμη, με κοινωνική συνοχή και σε μία ποιοτική απασχόληση. Χρειαζόμαστε ένα σύγχρονο εκπαιδευτικό σύστημα, αποτελεσματικό, κοινωνικά δίκαιο, ευέλικτο στις μεταβολές της παραγωγής, της γνώσης, αλλά και των συνθηκών της αγοράς εργασίας, ένα εκπαιδευτικό σύστημα όπου η τεχνική επαγγελματική εκπαίδευση και η κατάρτιση θα έχουν βαρύνοντα ρόλο, όπως συμβαίνει στην Ευρωπαϊκή Ένωση.

Στη χώρα μας, όμως, όπως ανέφεραν και άλλοι συνάδελφοι, είναι ο φτωχός συγγενής της εκπαίδευσης. Χαρακτηρίζεται από χρόνια υποβάθμιση, απουσία κατάλληλου θεσμικού πλαισίου διασύνδεσης με την αγορά εργασίας και τις τοπικές περιφερειακές αναπτυξιακές ανάγκες, ανεπάρκεια των παρεχόμενων επαγγελματικών γνώσεων, δεξιοτήτων και πολλά άλλα.

Κυρίες και κύριοι συνάδελφοι, μετά από πέντε χρόνια διακυβέρνησης της Νέας Δημοκρατίας η κατάσταση στην εκπαίδευση είναι απογοητευτική. Πέντε χρόνια μεταρρυθμιστικής φλυαρίας. Από σκληρή πολέμιος των μεταρρυθμίσεων του ΠΑΣΟΚ η Νέα Δημοκρατία έγινε κακός αντιγραφέας: ψευτομεταρρυθμίσεις, ενίοτε αντιμεταρρυθμίσεις πασπαλισμένες με συγκεντρωτισμό, συντηρητισμό και βαρύγδουπους τίτλους.

Δεν θα αναφερθώ αναλυτικά στο φτωχό σχολείο όλων των βαθμίδων, στις ελλείψεις στην εκπαίδευση για τα άτομα με αναπηρία, στο ασφυκτικό γραφειοκρατικό πλαίσιο διοίκησης, στην απουσία του προγράμματος πρόληψης και αντιμετώπισης της ενδοσχολικής βίας. Θα επικεντρωθώ στην τεχνική επαγγελματική εκπαίδευση και κατάρτιση.

Τα τελευταία χρόνια οι δαπάνες για την παιδεία κυμαίνονται κάτω από το 3%, ενώ ο μέσος ευρωπαϊκός όρος είναι περίπου στο 5% με 5,5%. Φέτος θα διατεθεί το 2,8% και από αυτό το ελάχιστο ποσοστό η επαγγελματική εκπαίδευση λαμβάνει μόνο το 7%. Η υποχρηματοδότηση επιβεβαιώνει την αδιαφορία για τη δημόσια εκπαίδευση.

Για την Κυβέρνηση η επαγγελματική εκπαίδευση και κατάρτιση δεν αποτελούν προτεραιότητα, αλλά αποτελούν πεδίο δόξης λαμπρό για τα ιδιωτικά συμφέροντα. Τον ν.4763/2020 της κ. Κεραμέως τον καταψηφίσαμε και ασκήσαμε εντονότατη κριτική, γιατί υπονόμευε τη δευτεροβάθμια τεχνική επαγγελματική εκπαίδευση και την αντικαθιστούσε με χαμηλού επιπέδου κατάρτιση. Η εξαίρεση των ΕΠΑΛ από τις ρυθμίσεις για το λύκειο σηματοδότησε την υποβάθμισή τους αντί να αντιμετωπιστούν ως ισότιμος με τη γενική παιδεία και εκπαίδευση πυλώνας.

Η Κυβέρνηση ονομάζει το συζητούμενο νομοσχέδιο μεταρρυθμιστική συνέχεια. Η αλήθεια είναι ότι βλέπω τη συνέχεια, αλλά δεν μπορώ να δω τη μεταρρύθμιση. Αντ’ αυτού βλέπω την ολοκλήρωση της πλήρους αποσάθρωσης των ΕΠΑΛ και όλου του συστήματος επαγγελματικής εκπαίδευσης και κατάρτισης γιατί εντείνουν την υποβάθμιση και τη σύγχυση μέσα στη Βαβέλ που η ίδια η Κυβέρνηση δημιούργησε.

Κυρίες και κύριοι συνάδελφοι, τρία χρόνια μετά η Κυβέρνηση επανέρχεται σήμερα. Ομολογία αποτυχίας, συμπλήρωση ή μοίρασμα της πίτας του Ταμείου Ανάκαμψης υπέρ των δομών της αρχικής κατάρτισης ή των ιδιωτικών ΙΕΚ;

Ολοκληρώνεται η υποβάθμιση της επαγγελματικής εκπαίδευσης με τη χρήση των υποδομών της, τη σταδιακή υποκατάστασή της από δομές αρχικής κατάρτισης. Καταργήσεις και συγχωνεύσεις ΕΠΑΛ χωρίς καμμία μελέτη αριθμητικών και ποιοτικών δεδομένων. Θα χαθούν ειδικότητες και οργανικές θέσεις. Σε μια εποχή έξαρσης φαινομένων σχολικής βίας και παραβατικότητας δημιουργούν υπερμεγέθεις σχολικές μονάδες, δυσκολεύονται οι εκπαιδευτικές σχέσεις μεταξύ καθηγητών και μαθητών, απουσιάζουν οι απαραίτητες υποστηρικτικές υπηρεσίες, οι σύγχρονες υποδομές και τα κτήρια, ο κατάλληλος εξοπλισμός και η πρόσβαση στα άτομα με αναπηρία.

Κατά τ’ άλλα χρησιμοποιείται η εντυπωσιακή λέξη «campus» για τα ΚΕΕΚ, ένας ξεπερασμένος και αποτυχημένος θεσμός του παρελθόντος.

Μειώνονται οι δαπάνες και δημιουργείται χώρος για την κατάρτιση και τους ιδιώτες.

Δημιουργούνται ΕΠΑΛ πολλαπλών ταχυτήτων.

Δημιουργούνται διακρίσεις και ανισότητες ανάμεσα σε σχολεία των αστικών κέντρων και της επαρχίας.

Δεν γίνεται καμμία κουβέντα για την εσπερινή επαγγελματική εκπαίδευση, δηλαδή τους ασθενέστερους μαθητές, δεν ακούγεται λέξη για την αύξηση του ποσοστού εισαγωγής των αποφοίτων ΕΠΑΛ στην τριτοβάθμια εκπαίδευση, ενώ συνεχίζεται ο αποκλεισμός τους από τα Σώματα Ασφαλείας και από τις σχολές Ενόπλων Δυνάμεων.

Παραμένουν οι συντελεστές βαρύτητας στα πανελλαδικώς εξεταζόμενα μαθήματα των ΕΠΑΛ χωρίς να πριμοδοτούνται οι πραγματικές κλίσεις και δεξιότητες των μαθητών, που σε συνδυασμό με την ελάχιστη βάση εισαγωγής φράζουν τον δρόμο της τριτοβάθμιας εκπαίδευσης.

Μεταφέρονται οι καλές πρακτικές των πρότυπων ΕΠΑΛ, που όμως δεν αξιολογήθηκαν ποτέ και σε κάποιες περιπτώσεις ούτε καν εφαρμόστηκαν, ενώ η προ διετίας χρηματοδότηση των πρότυπων ΕΠΑΛ και πειραματικών ΙΕΚ από το Ταμείο Ανάκαμψης δεν έφτασε ποτέ στις εκπαιδευτικές μονάδες.

Απογυμνώνονται από προσωπικό, αποδυναμώνονται και ακυρώνονται τα εργαστηριακά κέντρα, επιτυχημένες εκπαιδευτικές δομές που ιδρύθηκαν με τον ν.1566/1985 και εξυπηρετούν ταυτόχρονα πολλές μονάδες επαγγελματικής εκπαίδευσης και κατάρτισης.

Προωθείται η υπερσυγκέντρωση εξουσιών και ο πλήρης έλεγχος όλων των λειτουργιών.

Αφαιρούνται αρμοδιότητες από τον σύλλογο διδασκόντων. Η επιτροπή συντονισμού του επαγγελματικού λυκείου ουσιαστικά και πρακτικά θα έχει το ίδιο έργο με τον σύλλογο των διδασκόντων. Εξήντα καλοπληρωμένοι συντονιστές κατά το νομοσχέδιο θα ορίζονται από τον Υπουργό με αδιαφανή κριτήρια και θα παύονται από εκείνον, ο ορισμός δηλαδή του πελατειασμού.

Καταθέσαμε τη σχετική τροπολογία για διαφανείς και αντικειμενικές επιλογές και με μεγάλη χαρά ακούμε τον Υπουργό να λέει ότι είναι στην κατεύθυνση να υιοθετήσει την τροπολογία αυτή. Είναι σημαντικό να επιλέγονται οι συντονιστές, οι μάνατζερς αυτοί με αξιοκρατικά κριτήρια και όχι από τον κύριο Υπουργό. Και ακόμα και αν διαφωνούμε, μπορούμε να κάνουμε κάτι προς το καλύτερο για την παιδεία και κάτι προς το καλύτερο για τη χώρα μας.

Τα ΙΕΚ μετονομάζονται σε ΣΑΕΚ, δήθεν ανωτατοποιούνται. Πρόκειται για αλλαγή βιτρίνας γιατί δεν αλλάζει η λειτουργία τους και στο επίπεδο των μαθημάτων και στα επαγγελματικά δικαιώματα των αποφοίτων. Αντίθετα θα υποβαθμιστεί η πρακτική άσκηση λόγω των αλλαγών στα εργαστηριακά κέντρα. ΙΕΚ και πάλι υποχρηματοδοτούμενα χωρίς σύγχρονα συγγράμματα, βιβλία, οδηγό σπουδών και εξοπλισμό, χωρίς εξατομικευμένη πρακτική άσκηση, χωρίς συνεχή επιμόρφωση εκπαιδευτικών και με ελλιπές ή αποσπασμένο προσωπικό, με τα ίδια αναλυτικά προγράμματα εδώ και είκοσι χρόνια και με τα βιβλία των ΤΕΕ να αναφέρονται σε δραχμές σε μαθήματα οικονομίας, σε νόμους που έχουν καταργηθεί σε μαθήματα δικαίου, σε τεχνικές που είναι απαρχαιωμένες στις δημόσιες σχέσεις, ενώ μελετώντας το βιβλίο «Εργασίες οργάνωσης γραφείου» βρήκαμε μπροστά μας λέξεις όπως «τέλεφαξ». Το 2017 είχαν δοθεί 10 εκατομμύρια ευρώ για τη συγγραφή βιβλίων και νέων προγραμμάτων σπουδών και δεν υλοποιήθηκαν ποτέ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας για λίγο, κύριε Πρόεδρε. Ολοκληρώνω.

Κυρίες και κύριοι συνάδελφοι, αν αναλογιστούμε ότι η κοινωνία του σήμερα επηρεάζεται σε μεγάλο βαθμό από την παρεχόμενη παιδεία που είχαμε πέντε, δέκα και δεκαπέντε χρόνια πριν, έχουμε μεγάλη ευθύνη για το τι αλλάζουμε, αλλά και για το τι διατηρούμε στο εκπαιδευτικό σύστημα για την κοινωνία που θα έχουμε πέντε, δέκα και δεκαπέντε χρόνια μετά.

Οφείλουμε να δούμε τις ανάγκες των παιδιών μας, της αγοράς εργασίας και να αναρωτηθούμε τι πολίτες θέλουμε να διαμορφώσουμε για τη χώρα μας. Πολίτες με κριτική ικανότητα; Πολίτες με ανεπτυγμένη συναισθηματική νοημοσύνη; Με επαρκείς γνώσεις; Με ανεπτυγμένη ευελιξία; Με ανταγωνιστικά τυπικά προσόντα για την κοινωνία και την αγορά εργασίας; Θέλουμε να διαμορφώσουμε ελαφρώς ειδικευμένους εργάτες; Θέλουμε να διαμορφώσουμε ικανά μεσαία στελέχη; Θέλουμε να διαμορφώσουμε εξαίρετους επιστήμονες; Ανάλογα με την απάντηση στήνουμε το σύστημα παιδείας με διάλογο και συναίνεση.

Στην τεχνική επαγγελματική εκπαίδευση έχουμε παιδιά που έχουν κλίση σε κάτι τεχνικό και όχι άπαικτες επιδόσεις σε κάτι θεωρητικό. Έχουμε όμως ήδη ένα στοιχείο γι’ αυτά: τη ροπή τους προς μια τέχνη.

Οφείλουμε λοιπόν, να δημιουργήσουμε ένα σύστημα δευτεροβάθμιας εκπαίδευσης ελκυστικό προς αυτά τα παιδιά, που θα τους δίνει την εμπιστοσύνη, την ασφάλεια και την αυτοπεποίθηση ότι το ταλέντο τους θα γίνει επαγγελματική γνώση, αλλά ταυτόχρονα δεν θα τους στερεί καμμία προοπτική εξέλιξης και ανέλιξης. Αυτό δεν γίνεται με το συγκεκριμένο νομοσχέδιο.

Χρειαζόμαστε ένα ελκυστικό επιλέξιμο σύστημα τεχνικής επαγγελματικής εκπαίδευσης και κατάρτισης χωρίς εκπαιδευτικούς φραγμούς, με πολλαπλές επιλογές εκπαιδευτικών διαδρομών, με ανοιχτούς δρόμους και ορίζοντες επαγγελματικούς και μορφωτικούς, με σύγχρονα αναλυτικά προγράμματα σπουδών συμβατά με τα εθνικά πρότυπα επαγγελματικών περιγραμμάτων προσαρμοσμένα στο ευρωπαϊκό σύστημα μεταφοράς πιστωτικών μονάδων επαγγελματικής εκπαίδευσης και κατάρτισης, με σύγχρονο εξοπλισμό και καθορισμένα επαγγελματικά δικαιώματα, με διακριτούς ρόλους μεταξύ δευτεροβάθμιας τεχνικής και επαγγελματικής εκπαίδευσης και κατάρτισης.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, ολοκληρώστε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω.

Δυστυχώς καμμία ουσιαστική βελτίωση δεν επέρχεται. Χάνεται μια ακόμα ευκαιρία να δοθεί με συναίνεση και δημοκρατική αντίληψη ένα σύγχρονο και αποτελεσματικό σύστημα επαγγελματικής εκπαίδευσης και κατάρτισης, που θα προσφέρει προοπτική στους νέους μας. Είναι κρίμα, γιατί οι ανάγκες της εκπαίδευσης και της χώρας δεν περιμένουν.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Υφυπουργός Παιδείας και Θρησκευμάτων κ. Ιωάννα Λυτρίβη.

Παρακαλώ, κυρία Υπουργέ.

**ΙΩΑΝΝΑ ΛΥΤΡΙΒΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Υπουργέ, κυρία Υφυπουργέ, κύριε Γενικέ Γραμματέα, αγαπητοί συνάδελφοι, πριν ξεκινήσω θα ήθελα να ευχαριστήσω όλους τους φορείς που συμμετείχαν στη συζήτηση καθώς και τους συναδέλφους που κατέθεσαν προτάσεις για τροποποιήσεις, βελτιώσεις, αλλά και πολλά ερωτήματα, τα οποία δημιούργησαν έναν ζωηρό διάλογο, απαντήθηκαν πολλά εξ αυτών και είμαστε εδώ για να συνεργαστούμε και στη συνέχεια. Ο ζωντανός διάλογος, λοιπόν, που ξεκίνησε κατά τη διάρκεια των συνεδριάσεων της Επιτροπής Μορφωτικών Υποθέσεων σας διαβεβαιώ ότι θα συνεχιστεί και θα συνεχιστεί πρωτίστως στο κρίσιμο στάδιο της κατάρτισης των κανονισμών λειτουργίας, άρα στο κρίσιμο στάδιο της υλοποίησης, και σας καλώ και από αυτό το Βήμα να συνεργαστούμε σε αυτή την κατεύθυνση.

Κυρίες και κύριοι συνάδελφοι, αυτές τις ημέρες αντιπαρατέθηκαν στη Βουλή δύο διαφορετικές αντιλήψεις για την επαγγελματική εκπαίδευση και κατάρτιση στη χώρα μας. Σπεύδω να διευκρινίσω ότι δεν αναφέρομαι στις απόλυτα θεμιτές, αναμενόμενες και κατανοητές στο πλαίσιο του δημοκρατικού διαλόγου ιδεολογικές αντιπαραθέσεις ή τις διαφοροποιημένες επιλογές σε επίπεδο πολιτικών προγραμμάτων. Η αντιπαράθεση είχε περισσότερο να κάνει με το πώς κατανοεί κανείς την ιστορική εμπειρία και τα μαθήματα που οφείλουμε να παίρνουμε από πολιτικές που δεν πέτυχαν τόσο και μεταρρυθμιστικά εγχειρήματα δεκαετιών τα οποία ακυρώθηκαν στην πράξη ή άλλα, τα οποία έθεσαν στέρεες βάσεις, όπως ο ν.4763/2020 επί του οποίου χτίζουμε και ενισχύουμε αυτή τη στιγμή με αυτή τη νομοθετική πρωτοβουλία.

Στην περίπτωση της επαγγελματικής εκπαίδευσης και κατάρτισης είναι σαφές ότι εδώ και σχεδόν μισό αιώνα έχουμε μια δυσκολία, θα έλεγα, να ξεκολλήσουμε από ένα τέλμα συνεχούς κοινωνικής απαξίωσης της γνώσης και της μάθησης που συνδέεται με την παραγωγή και την εργασία. Κυρίες και κύριοι συνάδελφοι, όλες οι στατιστικές και οι διαθέσιμοι δείκτες μαρτυρούν τη συνεχή υποβάθμιση των επαγγελματικών σπουδών, ως συνειδητής επιλογής ζωής για τις νεότερες γενιές, την ίδια στιγμή που η ελληνική κοινωνία εμφανίζεται να επενδύει τις ελπίδες της για ανάπτυξη στη διαμόρφωση ενός νέου παραγωγικού προτύπου. Πρόκειται για ένα κομβικό παράδοξο: από τη μια επιδιώκουμε την ανάπτυξη μέσα από την παραγωγική ανασυγκρότηση κλάδων υψηλής προστιθέμενης αξίας επικαλούμενοι τις ανοιχτές κοινωνίες της γνώσης και της πληροφορίας, ενώ από την άλλη απαξιώνουμε και θέτουμε το στίγμα της αποτυχίας στους νέους ανθρώπους που σχεδιάζουν την επαγγελματική τους ζωή μέσα στην παραγωγή, διεκδικώντας τη θέση τους στον κόσμο της εργασίας.

Ο νέος νόμος για την ενίσχυση της επαγγελματικής εκπαίδευσης και κατάρτισης αποτελεί σημείο συνειδητής και αποφασιστικής θραύσης με τη διαχρονική ρητορική της απαξίωσης των επαγγελματικών σπουδών στη χώρα μας. Για πάνω από έναν αιώνα οι δομές της επαγγελματικής εκπαίδευσης και κατάρτισης στη χώρα μας λειτουργούσαν ασύνδετα μεταξύ τους, εγκλωβισμένες και μετέωρες σε διαφορετικά επίπεδα του εκπαιδευτικού μας συστήματος. Ας το πούμε καθαρά: για δεκαετίες δεν ανοίγαμε δρόμους και δεν χτίζαμε γέφυρες, αλλά ορθώναμε τείχη και φτιάχναμε αδιέξοδα. Με το παρόν ολοκληρώνεται μια συστηματική προσπάθεια διασύνδεσης και συστηματικής οργάνωσης της επαγγελματικής εκπαίδευσης και κατάρτισης από το επίπεδο της αποφοίτησης του γυμνασίου μέχρι το κατώφλι του πανεπιστημίου.

Αγαπητοί συνάδελφοι, δεν θα αλλάξουμε ακόμη μια φορά ταμπέλες. Μέχρι το τέλος της τετραετίας εξήντα εξοπλισμένα και ανασχεδιασμένα πολυδύναμα κέντρα επαγγελματικής εκπαίδευσης και κατάρτισης θα έχουν αναπτυχθεί σε όλη την επικράτεια, αποτελώντας τις ισχυρότερες σε πόρους και μεγαλύτερες σε πληθυσμό σπουδαστών δομές του εκπαιδευτικού μας συστήματος αμέσως μετά τα πανεπιστήμια. Τα νέα κέντρα έρχονται εξοπλισμένα με έναν μεγάλο αριθμό καινοτομιών, που θα τους επιτρέψει να αναπτύξουν πρωτοβουλίες και να αδράξουν ευκαιρίες ανάπτυξης μέσα από συγκεκριμένους στρατηγικούς σχεδιασμούς. Νέα συμπληρωματικά πρότυπα διοίκησης, σύγχρονος τεχνολογικός εξοπλισμός, λειτουργικές μορφές συνεργασίας με τις τοπικές κοινωνίες, καινοτόμοι τρόποι διασύνδεσης με τις αγορές εργασίας αποτελούν μόνο κάποια από τα νέα εργαλεία που θα τεθούν άμεσα στη διάθεσή τους.

Αγαπητοί μου συνάδελφοι, δεν μπορεί να υπάρξει αποτελεσματική επαγγελματική εκπαίδευση και κατάρτιση ξεκομμένη από τις τοπικές κοινωνίες, τις ιδιαίτερες παραγωγικές δυνατότητες κάθε περιφέρειας, τα ειδικά χαρακτηριστικά των αγορών εργασίας κάθε περιοχής. Για δεκαετίες η επαγγελματική εκπαίδευση και κατάρτιση εγκαθιστούσε και οργάνωνε τις δομές της αγνοώντας τις παραγωγικές πραγματικότητες αλλά κυρίως τις αναπτυξιακές δυνατότητες κάθε περιφέρειας. Και σε αυτή την περίπτωση το βάρος των κοινωνικών στερεοτύπων και η λογική των χαμηλών προσδοκιών αντιμετώπιζε τα επαγγελματικά λύκεια και τις σχολές επαγγελματικής κατάρτισης ως απλό υποβαθμισμένο τοπικό παράρτημα του εκπαιδευτικού συστήματος.

Με το παρόν μέσα από την ίδρυση των νέων κέντρων επαγγελματικής εκπαίδευσης και κατάρτισης αποδίδουμε επιτέλους στην επαγγελματική εκπαίδευση και κατάρτιση τον κοινωνικό ρόλο που της αναλογεί, αυτόν του αναπτυξιακού μοχλού και του φορέα διάχυσης καινοτομίας στην περιφέρεια και τις τοπικές κοινωνίες. Μέσα από νέες δομές διακυβέρνησης οργανώνουμε τη συνεργασία με τους παραγωγικούς φορείς και τους κοινωνικούς εταίρους, δημιουργώντας ανοικτές εστίες διάχυσης της γνώσης και της καινοτομίας. Οι εκπαιδευτικοί, οι μαθητές, οι σπουδαστές των κέντρων αυτών μετατρέπονται σε τοπικούς εκπροσώπους της αλλαγής και του εκσυγχρονισμού των δομών κατάρτισης, μέσα από τη διαρκή επαφή τους με τις τοπικές κοινότητες και τις επιχειρήσεις.

Αγαπητοί συνάδελφοι, συμφιλιώνουμε τη γνώση με την παραγωγή και ενδυναμώνουμε τις τοπικές αγορές εργασίας, στοχεύοντας όχι μόνο στο να ανταποκρινόμαστε στις τοπικές ανάγκες των επιχειρήσεων, όπως κατηγορηθήκαμε πολύ, αλλά στο να διαμορφώνουμε προωθώντας νέες παραγωγικές μεθόδους και αναδεικνύοντας νέες επαγγελματικές δεξιότητες.

Οι ενδυναμωμένοι σε προσωπικό και εύρος αρμοδιοτήτων τομείς επαγγελματικής ανάπτυξης και σταδιοδρομίας κάθε κέντρου θέτουν στόχους που υπερβαίνουν την απλή αντιστοίχιση με τις αγορές εργασίας. Δεν μας αρκεί πλέον να προσαρμοζόμαστε στις τοπικές ανάγκες, συνθήκες και δυνατότητες. Στοχεύουμε στη θετική αλλαγή και στην αναβάθμισή τους. Τα νέα πρότυπα πρακτικής άσκησης μαθητών και σπουδαστών, τα προγράμματα δημιουργίας εικονικών επιχειρήσεων, αλλά και τα νέα προγράμματα αναβάθμισης δεξιοτήτων, επικαιροποίησης γνώσεων και εκπαίδευσης εκπαιδευτών πρακτικής άσκησης των νέων ΣΑΕΚ εντάσσονται σε αυτή τη διάσταση.

Τα κέντρα επαγγελματικής εκπαίδευσης και κατάρτισης διαθέτουν τα θεσμικά μέσα και τους αναγκαίους πόρους προκειμένου να συμβάλουν στον κοινωνικό και παραγωγικό μετασχηματισμό της περιοχής τους. Κατ’ αυτόν τον τρόπο μπορούμε πραγματικά να μιλάμε όχι μόνο για εθνικό σύστημα επαγγελματικής εκπαίδευσης και κατάρτισης, αλλά για ένα πραγματικό δίκτυο παραγωγικής ανάπτυξης και αναβάθμισης δεξιοτήτων, που θα καλύπτει το σύνολο των περιφερειών της χώρας.

Τα κέντρα επαγγελματικής εκπαίδευσης και κατάρτισης δημιουργούν νέες ανάγκες και παρέχουν περισσότερες δυνατότητες επαγγελματικής ολοκλήρωσης και αναβάθμισης του ρόλου των εκπαιδευτικών της επαγγελματικής εκπαίδευσης και κατάρτισης. Η συνύπαρξη πολλαπλών δομών και διαφορετικών προγραμμάτων επαγγελματικής εκπαίδευσης και κατάρτισης στο πλαίσιο μιας λειτουργικά ενιαίας δομής ανοίγει τον δρόμο για τη διαμόρφωση συνεργειών και την αξιοποίηση πόρων σε ό,τι αφορά τη συνεχιζόμενη επαγγελματική κατάρτιση και επιμόρφωση ή τη διεθνή κινητικότητα, η οποία ήταν δύσκολα αξιοποιήσιμη στα στενά όρια της κάθε μικρής, μεμονωμένης εκπαιδευτικής μονάδας.

Επιπλέον, η ενίσχυση της διακυβέρνησης και διοίκησης των κέντρων επαγγελματικής εκπαίδευσης και κατάρτισης τούς επιτρέπει να επικεντρωθούν απερίσπαστοι στα διδακτικά τους καθήκοντα και να επιδιώξουν την ανάπτυξη καινοτόμων εκπαιδευτικών και διδακτικών προσεγγίσεων, χωρίς να περιορίζονται από την έλλειψη διαθέσιμων μέσων και πόρων.

Παράλληλα οι εκπαιδευτικοί αποκτούν λόγο στη συνεχή επικαιροποίηση και αναμόρφωση των οδηγών σπουδών των δομών επαγγελματικής εκπαίδευσης και κατάρτισης. Οι συνέργειες και τα έργα διδακτικού πειραματισμού ενθαρρύνονται, προσκαλώντας και ενθαρρύνοντας ιδιαίτερα τους εκπαιδευτικούς, μηχανικούς και τεχνικούς να εμβαθύνουν και να επεκτείνουν τη διδακτική διάσταση της επαγγελματικής τους ταυτότητας και εκπαιδευτικής τους συγκρότησης.

Κυρίες και κύριοι συνάδελφοι, πρόκειται για μια στρατηγική επιλογή, μια εκπαιδευτική πολιτική κερδισμένων ευκαιριών, που απαντά συνειδητά σε δύο σημαντικές κι αλληλένδετες προκλήσεις:

Η πρώτη είναι η ανάδειξη των δομών επαγγελματικής εκπαίδευσης και κατάρτισης σε ισχυρούς αναπτυξιακούς βραχίονες σε τοπικό, περιφερειακό και κλαδικό επίπεδο, με τους σπουδαστές και τους εκπαιδευτικούς να λειτουργούν ως προάγγελοι του παραγωγικού μετασχηματισμού και της εργασιακής αναδιοργάνωσης.

Η δεύτερη πρόκληση είναι η αποκατάσταση της σχέσης εμπιστοσύνης των επιχειρήσεων με τη νεότερη γενιά εργαζομένων. Οι ελληνικές επιχειρήσεις οφείλουν να μάθουν να εντάσσουν στη λειτουργία τους τα νέα στελέχη και τους νέους τεχνικούς που προέρχονται από τα μεσαία επίπεδα του εθνικού πλαισίου προσόντων, επενδύοντας σε φιλόδοξα παραγωγικά εγχειρήματα.

Και οι δύο αυτές προκλήσεις μπορούν να απαντηθούν, σπάζοντας ένα φαύλο κύκλο χαμένων ευκαιριών που έχει ήδη διαρκέσει αδικαιολόγητα πολύ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ, για τη συνέπεια στον χρόνο.

Τον λόγο τώρα έχει από τον ΣΥΡΙΖΑ η κ. Ραλλία Χρηστίδου και θα ακολουθήσει από τη Νέα Δημοκρατία ο κ. Ιάσονας Φωτήλας.

Παρακαλώ, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες Υφυπουργοί, καλούμαστε σήμερα να συζητήσουμε ένα ακόμη νομοσχέδιο της Κυβέρνησης της Νέας Δημοκρατίας -με θέμα αυτή τη φορά την επαγγελματική εκπαίδευση- με το οποίο επιχειρεί, κατά την προσφιλή της τακτική, να υπηρετήσει στενά τα ιδιωτικά συμφέροντα, δίχως να σχεδιάζει μακροπρόθεσμα, δίχως να σχεδιάζει στρατηγικά, δίχως να σχεδιάζει προς όφελος των σπουδαστών και της ουσιαστικής αναβάθμισης της εκπαιδευτικής διαδικασίας και της επαγγελματικής κατάρτισης. Αδιαφορεί για την ποιοτική αναβάθμιση, για την επίτευξη μακρόπνοων στόχων και κυρίως, για την ορθή σύνδεση της επαγγελματικής εκπαίδευσης με την κοινωνία και την αγορά εργασίας. Αυτά θα έπρεπε να είναι -αν θέλετε- το πρωταρχικό της μέλημα. Διότι, η Κυβέρνηση αυτή τη στιγμή, δεν καταθέτει ένα ολοκληρωμένο νομοθέτημα, αλλά η ουσία και το βάρος των αλλαγών της επαγγελματικής εκπαίδευσης -έτσι όπως φαίνεται- θα καθοριστούν από υπουργικές αποφάσεις, από εξουσιοδοτήσεις οι οποίες θα εκδοθούν σε άγνωστο, σε μελλοντικό χρόνο και κυρίως, δεν θα τεθούν ποτέ στην κρίση του Κοινοβουλίου. Δεν πρόκειται για λεπτομέρειες. Δεν πρόκειται για ειδικά τεχνικά θέματα. Είναι θέματα ουσιαστικά. Είναι θέματα καθοριστικά. Άλλωστε, δεν προηγήθηκε καμμία διαβούλευση με τους άμεσα εμπλεκόμενους εκπαιδευτικούς και σπουδαστές, που στο κάτω-κάτω το μέλλον τους κρίνεται και όχι τα επιχειρηματικά συμφέροντα και τα κέρδη.

Και αναρωτιέμαι: Εισηγείστε ένα νομοσχέδιο ως συνέχεια ή κατά αντιπαράθεση με τον ν.4763/2020, όπως το νομοθετήσατε εσείς οι ίδιοι πριν τέσσερα χρόνια; Διότι, αν λάβουμε υπ’ όψιν τα επίσημα στοιχεία που κατέθεσε ο αρμόδιος εισηγητής της Πλειοψηφίας στις επιτροπές, τα οποία επιβεβαιώνουν την πολύ χαμηλή θέση της χώρας μας έναντι του ευρωπαϊκού μέσου όρου στη συμμετοχή των μαθητών στην επαγγελματική κατάρτιση, στη δια βίου εκπαίδευση, στην επανακατάρτιση και στην ταυτόχρονη σύνδεση της εκπαίδευσης και μαθητείας, προκύπτει ένα συμπέρασμα. Ποιο είναι αυτό; Είναι ότι δηλώνετε την πλήρη αποτυχία και αναποτελεσματικότητα του προηγούμενου δικού σας νόμου να βελτιώσει ουσιαστικά τον χώρο της επαγγελματικής εκπαίδευσης και κατάρτισης. Αλλά, με αυτή σας την παραδοχή, αντί να κάνετε ένα βήμα μπροστά, συνεχίζετε να κάνετε βήματα προς τα πίσω. Μετά από τέσσερα χρόνια δικής σας διακυβέρνησης.

Η ζητούμενη διασύνδεση της επαγγελματικής εκπαίδευσης με την αγορά εργασίας, δεν μπορεί να πραγματοποιηθεί αντίστροφα, δηλαδή, με την απόλυτη προσαρμογή της εκπαιδευτικής διαδικασίας στις παρούσες απαιτήσεις της τοπικής αγοράς, των μικροσυμφερόντων της. Αποσυνδέετε την εκπαίδευση από το παιδαγωγικό και κοινωνικό της σκοπό, με συνέπεια να προσφέρει τα απαραίτητα εφόδια στη διαμόρφωση του πολίτη και εργαζόμενους σε ένα διαρκές μεταβαλλόμενο περιβάλλον, στην αγορά εργασίας, να το παραδίδει μετέωρο στις επιθυμίες της εκάστοτε συγκεκριμένης αγοράς.

Η απαραίτητη προσαρμογή των προγραμμάτων σπουδών και των επαγγελματικών ειδικοτήτων στις τεχνολογικές αλλαγές και στις νέες απαιτήσεις της αγοράς εργασίας, δεν μπορεί να προκύπτει από τα στενά οικονομικά συμφέροντα της κάθε τοπικής κοινωνίας και των τοπικών οικονομικών παραγόντων, αλλά πρέπει να προκύπτει μέσα από μια ευρεία διαβούλευση, μέσα από συναίνεση δημόσιων και ιδιωτικών φορέων, εκπαιδευτικών, από τα επιμελητήρια και από συλλόγους και όλα αυτά, πρωτίστως, με μακροπρόθεσμο σχεδιασμό, για παράδειγμα όπως συμβαίνει στα εκπαιδευτικά συστήματα άλλων χωρών της Ευρώπης.

Αντί, λοιπόν, να επενδύσετε στον θεσμό του ΕΜΙΝΑΕ, μία νέα αρχή για το ΕΠΑΛ, για την ουσιαστική αναβάθμιση της παρεχόμενης εκπαίδευσης στην επαγγελματική εκπαίδευση και να κατευθύνετε διαθέσιμους πόρους από ευρωπαϊκά κονδύλια προς αυτή την κατεύθυνση, επιλέγετε να διαθέσετε σε αμοιβές οργανωτικών συντονιστών, όπου δεν θα είναι και απαραίτητο να είναι και εκπαιδευτικοί. Δεν επενδύετε σε νέα προγράμματα σπουδών και εργαστηριακών οδηγών, ούτε διασφαλίζετε την αμοιβή και την ασφάλιση στην πρακτική άσκηση.

Εμφανώς, λοιπόν, η Κυβέρνηση δεν ενδιαφέρεται για τη δημιουργία σύγχρονων υποδομών, ούτε για τον εξοπλισμό των εργαστηρίων, αλλά επιμένει απλά σε μια σύμπτυξη των υπαρχόντων -τις περισσότερες φορές- ακατάλληλων υποδομών, βάσει των μαρτυριών. Οι νέες αυτές συγχωνεύσεις ΕΠΑΛ και ΠΕΠΑΛ δεν μπορούν παρά να οδηγήσουν μόνο στην απώλεια αναγκαίων ειδικοτήτων και οργανικών θέσεων. Μάλιστα, τους κινδύνους που δύναται να προκληθούν από τις σχεδιαζόμενες συστεγάσεις δομών και τον συγχρωτισμό ανήλικων και ενήλικων προσώπων, εφηβικής και μετεφηβικής ηλικίας, οι οποίοι φοιτούν σε διαφορετικές -κατά το άρθρο 16- βαθμίδες εκπαίδευσης, τους επισημαίνει και τους κρούει το καμπανάκι του κινδύνου και της Επιστημονικής Υπηρεσίας της Βουλής με τη σχετική της έκθεση.

Κυρίες και κύριοι συνάδελφοι, ο ΣΥΡΙΖΑ - Προοδευτική Συμμαχία και στο παρελθόν έχει καταθέσει συγκεκριμένες προτάσεις για τον ολιστικό σχεδιασμό όλων των βαθμίδων της επαγγελματικής εκπαίδευσης και κατάρτισης, δίνοντας έμφαση στην ενίσχυση τόσο του κοινωνικού όσο και του εργασιακού της ρόλου, στη συμπληρωματικότητα, αλλά και στη διαφορετικότητα των στόχων όλων των βαθμίδων και με τις αναπτυξιακές ανάγκες της χώρας για το επαγγελματικό λύκειο, για τα ΙΕΚ, για τη διετή φοίτηση στα ΑΕΙ, για το δημόσιο χαρακτήρα των πιστοποιήσεων και την ενίσχυση του ρόλου του ΕΟΠΠΕΠ και των σχολών μαθητείας του ΟΑΕΔ.

Στρατηγική δε θέση κατέχει και η εκπαίδευση των ενηλίκων, μέσω της ενίσχυσης των θεσμών δια βίου μάθησης και επίλυσης λειτουργικών και θεσμικών προβλημάτων τους, τα σχολεία δεύτερης ευκαιρίας, τα σχολεία των φυλακών, τα εσπερινά σχολεία, οι θεσμοί συνεχιζόμενης κατάρτισης, η συνεχιζόμενη επαγγελματική κατάρτιση στα κέντρα δια βίου μάθησης.

Κλείνοντας, συμπέρασμα: Εσείς, αντί να διασφαλίζετε το κοινωνικό δικαίωμα της εκπαίδευσης, εντείνετε τον κοινωνικό αποκλεισμό εμπορευματοποιώντας έτι περαιτέρω την εκπαιδευτική διαδικασία. Δεν μπορεί οι σπουδαστές και οι εκπαιδευτικοί να παραμένουν στο περιθώριο και τον κύριο λόγο να έχουν τα οικονομικά συμφέροντα των λίγων επιχειρήσεων. Σήμερα απαξιώνετε την επαγγελματική εκπαίδευση, σε λίγο καιρό σειρά θα έχουν τα ΑΕΙ της χώρας και η καταστρατήγηση του Συντάγματος. Η μοναδική σας υποθήκη θα είναι η πλήρης ιδιωτικοποίηση της εκπαίδευσης και ο περιορισμός πρόσβασης σε αυτήν. Κλείνετε, δηλαδή, την πόρτα σε νέους ανθρώπους που έχουν όνειρα, αλλά δεν έχουν χρήματα από την οικογένειά τους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τη Νέα Δημοκρατία ο κ. Ιάσονας Φωτήλας.

**ΙΑΣΟΝΑΣ ΦΩΤΗΛΑΣ:** Κύριε Πρόεδρε, κυρίες και κύριοι συνάδελφοι, η αλήθεια είναι ότι θα περίμενε κανείς στο νομοσχέδιο που έχει εισαχθεί σήμερα προς συζήτηση στην Ολομέλεια της Βουλής, να βρίσκαμε χώρο σύγκλισης, πεδίο συνεργασίας. Διότι, όπως και να το κάνουμε, η παιδεία θα έπρεπε να αποτελεί πεδίο σύγκλισης. Ας μην ξεχνάμε, άλλωστε, ότι οι μεγάλες αλλαγές και τα ζητήματα του αύριο σχετίζονται με την εκπαίδευση και την παιδεία που δίνεται στη γενιά του σήμερα.

Μέσα σε αυτό το πλαίσιο, είμαι ιδιαίτερα χαρούμενος που βρίσκομαι στο Βήμα της Βουλής, προκειμένου να υπερασπιστώ το μεταρρυθμιστικό έργο της Κυβέρνησής μας, το οποίο συνεχίζεται αμερόληπτα και ακατάπαυστα, χωρίς να λαμβάνουμε υπ’ όψιν το όποιο πολιτικό κόστος και τις όποιες μικροπολιτικές σκοπιμότητες προς όφελος του συνόλου της κοινωνίας.

Σήμερα, συζητάμε αλλαγές στην επαγγελματική εκπαίδευση και κατάρτιση. Συζητάμε αλλαγές που ξεκίνησαν με τον ν.4763/2020, του οποίου είχα την τιμή και τη χαρά να είμαι εισηγητής και ερχόμαστε σήμερα να τις υποστηρίξουμε.

Κάνουμε, με άλλα λόγια, το βήμα εκείνο που απαιτείται για να στηρίξουμε μια μεταρρύθμιση, ώστε να ενισχύσουμε την προσπάθεια που ξεκινήσαμε το 2020. Προχωρούμε σε επιπλέον αλλαγές στην επαγγελματική εκπαίδευση και κατάρτιση που θα την κάνουν μια ελκυστική προοπτική για τους νέους και τις νέες στην πατρίδα μας και θα τους δώσουν μια πολύ σημαντική διέξοδο στην επαγγελματική τους σταδιοδρομία.

Διότι το μοντέλο του «όλοι θα σπουδάζουμε στο πανεπιστήμιο» μπορεί να βοήθησε την κοινωνική άνοδο τις προηγούμενες δεκαετίες στην Ελλάδα, αλλά τώρα και ειδικά τα τελευταία είκοσι χρόνια δυστυχώς, οδηγεί σε αδιέξοδο και στην καλύτερη περίπτωση, στη μετανάστευση στο εξωτερικό, γιατί στη χειρότερη οδηγεί σε μια βίαιη επανακατάρτιση σε μια άσχετη ειδικότητα με αυτή που σπούδασαν οι νέοι μας, με συνήθως χειρότερους εργασιακούς όρους.

Αυτό δεν πρέπει να συνεχιστεί, γιατί είναι δυστύχημα για τη χώρα μας να αιμοδοτεί ξένες χώρες με επιστημονικό προσωπικό που εκπαίδευσε στην Ελλάδα, δαπανώντας δισεκατομμύρια ευρώ των Ελλήνων φορολογουμένων. Αναμφίβολα η συγκράτηση του brain drain σχετίζεται και με τις αλλαγές στον τομέα της επαγγελματικής ή μέσης τεχνικής εκπαίδευσης.

Με το παρόν νομοσχέδιο λοιπόν της ηγεσίας του Υπουργείου Παιδείας ενισχύουμε το εθνικό σύστημα επαγγελματικής εκπαίδευσης και κατάρτισης, μέσα από την ενίσχυση της συνεργασίας και της συνέργειας μεταξύ της επαγγελματικής εκπαίδευσης και της επαγγελματικής κατάρτισης και μέσα από τη συνεργασία μεταξύ των διαφορετικών επιπέδων του εθνικού πλαισίου προσόντων, ώστε να βελτιώνονται οι γνώσεις και οι δεξιότητες των αποφοίτων.

Την ίδια στιγμή μέσα από το παρόν νομοσχέδιο ενισχύουμε και την ένταξη των αποφοίτων στην αγορά εργασίας. Για τον σκοπό αυτό δημιουργούμε τα κέντρα επαγγελματικής εκπαίδευσης και κατάρτισης, απαντώντας έτσι σε ένα χρόνιο αίτημα, όχι των επιχειρηματικών κύκλων, όπως ισχυρίζεστε, κυρίες και κύριοι συνάδελφοι της Αντιπολίτευσης, αλλά της ίδιας της κοινωνίας.

Στον πυρήνα της δράσης τους τα ΚΕΕΚ πρέπει να διερευνήσουν και να αξιοποιήσουν τα ιδιαίτερα χαρακτηριστικά της τοπικής κοινωνίας και των αναγκών της αγοράς, προκειμένου να προωθούν τους σπουδαστές σε ειδικότητες που θα τους εξασφαλίζουν στο μέλλον εργασία και ποιότητα ζωής. Μειώνουμε έτσι περαιτέρω την ανεργία και ανταποκρινόμαστε στις ανάγκες της τοπικής κοινωνίας. Δεν μένουμε όμως μόνο εκεί.

Ενισχύουμε την επαγγελματική εκπαίδευση και κατάρτιση αφ’ ενός, μεταφέροντας τις καλές πρακτικές που έχουν εφαρμοστεί πιλοτικά στα πρότυπα ΕΠΑΛ στο σύνολο των ΕΠΑΛ και αφ’ ετέρου, ενισχύουμε την προοπτική ανάπτυξης ερευνητικών και εκπαιδευτικών ευρωπαϊκών και διεθνών συνεργασιών. Ταυτόχρονα, μεριμνούμε για την επιμόρφωση των εκπαιδευτικών στα αντικείμενα διδασκαλίας τους και προωθούμε τη συνεργασία με επιχειρήσεις του δημοσίου ή ιδιωτικού δικαίου για την υλοποίηση πρακτικής άσκησης.

Να σταθώ σε αυτό το σημείο και στην καθιέρωση της εβδομάδας προσανατολισμού στα ΕΠΑΛ, μια πρωτοβουλία που πραγματικά πιστεύω. Κι αυτό γιατί δίνουμε τη δυνατότητα στα ίδια τα παιδιά να γνωρίσουν τα τεχνικά επαγγέλματα, να μπουν στους χώρους των εργαστηρίων, να παρακολουθήσουν μαθήματα όλων των τομέων και των ειδικοτήτων και στο τέλος, να φύγουν σίγουρα σοφότεροι, έχοντας τη δυνατότητα πλέον να κάνουν συνειδητοποιημένες επιλογές για το μέλλον τους.

Ξέρετε, πρέπει να γίνει κατανοητό ότι τα επαγγελματικά λύκεια δεν είναι σχολεία δεύτερης κατηγορίας. Είναι αλήθεια, έτσι έχει δυστυχώς περάσει στην κοινωνία, ότι η μαθητεία σε ένα ΕΠΑΛ συνεπάγεται τον στιγματισμό του μαθητή, ενώ η πραγματικότητα άλλο δείχνει. Μέσα από τα ΕΠΑΛ αποκτούνται γνώσεις και υπάρχουν εξειδικεύσεις που η κοινωνία έχει ανάγκη, που η κοινωνία πρέπει και οφείλει να στηρίξει.

Τι πιο φυσιολογικό, επομένως, να θέλουμε να τα βγάλουμε από την αφάνεια, να τα ενισχύσουμε και να τα κάνουμε προσβάσιμα σε όλους. Αυτό λοιπόν επιτυγχάνουμε με το παρόν νομοσχέδιο.

Τέλος, μετονομάζουμε τα ινστιτούτα επαγγελματικής κατάρτισης, τα γνωστά σε όλους μας ΙΕΚ, σε σχολές επαγγελματικής κατάρτισης και προωθούμε την ενεργή συμβολή τους στη διασύνδεση των εργαζομένων και των αποφοίτων με την αγορά εργασίας.

Επιπλέον, τα ΣΑΕΚ αποκτούν τον τομέα επαγγελματικής κατάρτισης που έχει την ευθύνη για την επαγγελματική κατάρτιση των σπουδαστών, καθώς επίσης και την ευθύνη αναβάθμισης των δεξιοτήτων των αποφοίτων των ΣΑΕΚ. Από την άλλη, αποκτούν τον τομέα επαγγελματικής ανάπτυξης και συμβουλευτικής, που έχει την ευθύνη για την υποστήριξη των καταρτιζομένων σε θέματα επαγγελματικού προσανατολισμού.

Κυρίες και κύριοι συνάδελφοι, με το παρόν νομοσχέδιο κάνουμε ξεκάθαρο ότι η επαγγελματική εκπαίδευση δεν είναι αποπαίδι της παιδείας ούτε μια λύση ανάγκης, το αντίθετο. Έχει βαρύνουσα σημασία για το σύνολο της κοινωνίας. Άλλωστε δεν πρέπει να ξεχνάμε ότι η ανεργία στη χώρα μας καταγράφεται υψηλότερη στους πανεπιστημιακούς αποφοίτους, σε σχέση με τους αποφοίτους τεχνικών σχολών. Και αυτό μας δίνει ένα επιπλέον κίνητρο να προχωρήσουμε στην ενίσχυση του εθνικού συστήματος επαγγελματικής εκπαίδευσης και κατάρτισης.

Συνεχίζουμε το μεταρρυθμιστικό μας έργο, παραμένουμε πιστοί και συνεπείς στο προεκλογικό μας πρόγραμμα.

Θα ψηφίσω με πολλή χαρά και τιμή και αυτό το νομοσχέδιο της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε τον κύριο συνάδελφο και για τη συνέπεια στον χρόνο.

Έχει ζητήσει τον λόγο για δύο λεπτά ο κύριος Υπουργός.

Παρακαλώ, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Κύριε Πρόεδρε, καταθέτουμε μια τελευταία νομοτεχνική, αναφορικά με την έναρξη ισχύος των επιμέρους διατάξεων, τροπολογιών.

(Στο σημείο αυτό ο Υπουργός Παιδείας, Θρησκευμάτων και Αθλητισμού κ. Κυριάκος Πιερρακάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 467)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Γεωργαντάς):** Θα ακολουθήσουν τώρα οι ομιλίες των τριών Βουλευτών που έχουν απομείνει από τον κατάλογο των ομιλητών. Στη συνέχεια, θα πραγματοποιήσει την ομιλία της η Πρόεδρος της Κοινοβουλευτικής Ομάδας της Πλεύσης Ελευθερίας και την ευχαριστεί το Προεδρείο που διευκολύνει να ακουστούν πρώτα όλοι οι Βουλευτές και βεβαίως, στη συνέχεια έχουμε τις δευτερολογίες των εισηγητών με τη δυνατότητα του Υπουργού να τοποθετηθεί όποτε αυτός θέλει.

Ο κ. Ανδριανός έχει τον λόγο.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μια από τις μεγαλύτερες προκλήσεις, μετά την ακρίβεια -είδαμε τον Υπουργό Ανάπτυξης, τον κ. Σκρέκα, να καταθέτει τροπολογία με μέτρα για την αντιμετώπισή της-, που καλείται να αντιμετωπίσει με επιτυχία η Κυβέρνηση της Νέας Δημοκρατίας και του Κυριάκου Μητσοτάκη είναι τα ζητήματα της ανεργίας, της δημιουργίας νέων και καλά αμειβόμενων θέσεων εργασίας, της εξασφάλισης των ευκαιριών για δημιουργία και προκοπή που αξίζουν και δικαιούνται οι νέοι και οι νέες, της αξιοποίησης λοιπόν του μεγάλου και ποιοτικότατου ανθρώπινου δυναμικού της πατρίδας μας για τη συλλογική ευημερία.

Από το 2019 έχουν γίνει στην κατεύθυνση αυτή πολλά και σημαντικά βήματα. Η ανεργία, τόσο συνολικά όσο και στην κρίσιμη ηλικιακή ομάδα των νέων ανθρώπων, μειώνεται. Η εκπαίδευση και η κατάρτιση εναρμονίζονται με τις ανάγκες της αγοράς και της κοινωνίας. Το brain drain περιορίζεται, καθώς ολοένα και περισσότεροι νέοι άνθρωποι αισθάνονται ότι μπορούν να διεκδικήσουν το μέλλον που ονειρεύονται στην πατρίδα μας. Βέβαια, η προσπάθεια δεν μπορεί να σταματήσει ή να επιβραδυνθεί.

Οι αμοιβές των νέων εργαζομένων δεν είναι εκεί όπου θα θέλαμε και αυτό συνεχίζει να δυσκολεύει πολλούς νέους ανθρώπους να δημιουργήσουν τη δική τους οικογένεια. Το χάσμα ανάμεσα στις απαιτήσεις της αγοράς και στο εκπαιδευτικό μας σύστημα δεν έχει ακόμα κλείσει. Οι εργοδότες σε πολλούς κλάδους δηλώνουν ότι δυσκολεύονται να βρουν νέους εργαζόμενους με τις κατάλληλες ειδικεύσεις, γνώσεις και δεξιότητες.

Η ανεργία των νέων μπορεί και πρέπει να πέσει κι άλλο, όπως επίσης πρέπει επιτακτικά να ενισχυθεί η παραγωγικότητα της εργασίας. Μέσα λοιπόν, σε αυτήν την τετραετία πρέπει επιτέλους να ξεφύγουμε από τη θλιβερή στατιστική δεκαετιών που θέλει τις Ελληνίδες και τους Έλληνες να εργάζονται περισσότερο από όλους τους Ευρωπαίους με χαμηλότερη ωστόσο παραγωγικότητα.

Σε αυτό το περιβάλλον των δύσκολων προκλήσεων, η Κυβέρνηση αποδεικνύει με το υπό συζήτηση νομοσχέδιο την αποφασιστικότητά της να συνεχίσει να κάνει τις αναγκαίες τομές που ήδη αλλάζουν ριζικά τα πράγματα προς το καλύτερο για τη νέα γενιά της πατρίδας μας.

Διότι ένα από τα κλειδιά για την αντιμετώπιση της ανεργίας των νέων και της ενίσχυσης του πραγματικού εισοδήματος των εργαζομένων είναι η διαρκής αναβάθμιση της επαγγελματικής εκπαίδευσης και κατάρτισης. Δεν είναι τυχαίο άλλωστε ότι σήμερα η ανεργία των νέων με επαγγελματική κατάρτιση είναι μικρότερη από την αντίστοιχη σε πανεπιστημιακό πτυχίο.

Με το ν.4763/2020 που ήδη παράγει σημαντικά θετικά αποτελέσματα, θέσαμε σε εφαρμογή ένα εθνικό σχεδιασμό, που ως γνώμονα έχει τη μετατροπή της επαγγελματικής εκπαίδευσης και κατάρτισης από λύση ανάγκης σε συνειδητή επιλογή ζωής και σταδιοδρομίας.

Αυτός είναι ο στόχος μας και έγιναν σημαντικά βήματα και σημαντικό έργο από την τότε πολιτική ηγεσία του Υπουργείου Παιδείας με επικεφαλής τη Νίκη Κεραμέως μεταξύ των οποίων τα πρότυπα επαγγελματικά λύκεια. Μάλιστα θυμίζω ότι το πρώτο πρότυπο επαγγελματικό λύκειο έγινε στην Αργολίδα. Με αυτό το νομοσχέδιο, λοιπόν, που φέρνει σήμερα η σημερινή πολιτική ηγεσία του Υπουργείου Παιδείας με επικεφαλής τον Κυριάκο Πιερρακάκη, συμπληρώνεται και επικαιροποιείται αυτή η προσπάθεια καθώς μεταξύ άλλων ενσωματώνονται τα συμπεράσματα και οι καλές πρακτικές που προέκυψαν κατά το διάστημα αυτό.

Ιδιαίτερη σημασία έχει στην κατεύθυνση αυτή η συμβολική, αλλά και ουσιαστική αναβάθμιση των ΙΕΚ σε σχολές ανώτερης επαγγελματικής κατάρτισης με εκατόν τριάντα νέα προγράμματα σπουδών που καλούνται να διαδραματίσουν εντονότερο ρόλο στη διασύνδεση της εκπαιδευτικής διαδικασίας με την αγορά και τις ιδιαίτερες ανάγκες της εκάστοτε περιοχής. Στην κατεύθυνση αυτή θα συμβάλλουν ακόμη πιο αποφασιστικά τα κέντρα επαγγελματικής εκπαίδευσης και κατάρτισης στο πλαίσιο των οποίων θα συντονίζουν τη δράση τους οι ΣΑΕΚ, τα επαγγελματικά λύκεια και τα εργαστηριακά κέντρα για την ανάπτυξη συνεργειών με την αγορά εργασίας και την τοπική οικονομία, αλλά και τη λειτουργία γραφείων επαγγελματικής ανάπτυξης και σταδιοδρομίας.

Ιδιαίτερα θέλω ακόμη να σταθώ στην ενσωμάτωση σε όλα τα ΕΠΑΛ καλών πρακτικών που δοκιμάστηκαν με επιτυχία στα πειραματικά ΕΠΑΛ, όπως η επιτροπή συντονισμού του πρότυπου επαγγελματικού λυκείου, η πρακτική άσκηση των μαθητών, η εφαρμογή νέων προγραμμάτων σπουδών, η δημιουργία εικονικών και πραγματικών επιχειρήσεων αλλά και στην ενίσχυση των εργαστηριακών κέντρων με 100 εκατομμύρια ευρώ για τον εκσυγχρονισμό του εξοπλισμού τους.

Ξεχωριστά θέλω να αναφερθώ στην εποικοδομητική στάση των φορέων της κοινωνίας των πολιτών και ιδιαίτερα της Εθνικής Συνομοσπονδίας Ατόμων με Αναπηρία της οποίας τα σχόλια και οι παρατηρήσεις υιοθετήθηκαν και ενσωματώθηκαν στο κείμενο του νομοσχεδίου σχεδόν στην ολότητά τους. Η συνεργασία αυτή υπογραμμίζει το χρέος μας οι θετικές μεταρρυθμιστικές δράσεις και οι πρωτοβουλίες να υπηρετούν πάντα τον στόχο της άρσης των αποκλεισμών και την έμπρακτη κατοχύρωση των συνταγματικών δικαιωμάτων κάθε Έλληνα πολίτη. Το έργο που ήδη επιτελείται στις δομές της επαγγελματικής εκπαίδευσης και κατάρτισης για τους συμπολίτες μας με αναπηρία είναι εξαιρετικά σημαντικό και θέλω με την ευκαιρία αυτή να συγχαρώ από το Βήμα αυτό το σύνολο των εκπαιδευτικών για τη δέσμευση και την προσφορά τους.

Κυρίες και κύριοι συνάδελφοι, με σοβαρότητα και υπευθυνότητα η Κυβέρνηση καλύπτει αποτελεσματικά ένα σημαντικό κενό. Αναβαθμίζοντας μέρα με τη μέρα την επαγγελματική εκπαίδευση και κατάρτιση εξασφαλίζουμε ευκαιρίες ζωής και σταδιοδρομίας για τους νέους Έλληνες και τις νέες Ελληνίδες. Ενισχύουμε την κοινωνική κινητικότητα και τις αναπτυξιακές προοπτικές της χώρας για προκοπή και ευημερία. Βάζουμε τα θεμέλια για μια κοινωνία συνεκτικότερη και πιο δίκαιη για όλους.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, για την απόλυτη συνέπεια στον χρόνο.

Τελικά ολοκληρώνουμε τον κατάλογο των ομιλητών με έναν ακόμα ομιλητή, τον κ. Γιάννη Γιάτσιο από τη Νέα Δημοκρατία, τον οποίο και καλώ στο Βήμα.

**ΙΩΑΝΝΗΣ ΓΙΑΤΣΙΟΣ:** Ευχαριστώ, κύριε Πρόεδρε.

Αξιότιμοι Υπουργοί, αγαπητοί συνάδελφοι, όπως έχει ήδη δηλώσει η Κυβέρνηση και ο ίδιος ο Πρωθυπουργός, η αναμόρφωση και η αναβάθμιση της παιδείας αποτελεί το μεγαλύτερο, μαζί με την ασφάλεια και την υγεία, στοίχημα της Κυβέρνησης. Οι μεταρρυθμίσεις που προωθεί και υιοθετεί η Κυβέρνηση δεν αφορούν μονάχα τα ΑΕΙ, που συγκεντρώνουν τα φώτα της δημοσιότητας, αλλά το σύνολο του εκπαιδευτικού φάσματος στη χώρα μας.

Οι προσπάθειες αναβάθμισης της επαγγελματικής εκπαίδευσης και κατάρτισης δεν είναι κάτι ξένο για εμάς καθότι ήδη από την πρώτη κυβερνητική τετραετία βρίσκεται στο επίκεντρο των μεταρρυθμιστικών πρωτοβουλιών για την παιδεία με σημαντικότερο ορόσημο το νόμο του 2020, ο οποίος θεσμοθέτησε μια ολοκληρωμένη στρατηγική για την επαγγελματική εκπαίδευση και τη δια βίου μάθηση.

Ξεκινώντας από το θεμέλιο της επαγγελματικής εκπαίδευσης, τα επαγγελματικά λύκεια, ο σκοπός αυτού του νομοσχεδίου είναι να εισάγει και να εφαρμόσει σε αυτά τις βέλτιστες πρακτικές και τις καινοτομίες των προτύπων ΕΠΑΛ. Συνεπώς, προωθείται η διασύνδεση και η συνεργασία με τμήματα των ΑΕΙ, η ανάπτυξη ερευνητικών και εκπαιδευτικών συνεργασιών, η επιμόρφωση των εκπαιδευτών των επαγγελματικών ειδικοτήτων με τη συνδρομή των ΑΕΙ και των επιχειρήσεων της περιοχής αλλά παράλληλα και η αυτονομία τους και κυρίως η εναρμόνιση των διδασκόμενων ειδικοτήτων με τις ανάγκες της τοπικής κοινωνίας με σκοπό την αποτελεσματικότερη πρακτική άσκηση και ταχύτερη επαγγελματική αποκατάσταση.

Οι μαθητές των ΕΠΑΛ έρχονται πιο κοντά στην πραγματικότητα, αλλά και στην αγορά εργασίας μέσω της εβδομάδας προσανατολισμού κατά τη διάρκεια της οποίας παρακολουθούν στην πράξη όλα τα εργαστηριακά μαθήματα όλων των ειδικοτήτων, δίνοντάς τους τη δυνατότητα να κάνουν την καλύτερη επιλογή για το μέλλον τους. Επιπλέον τα ΕΠΑΛ και οι μαθητές τους παίρνουν μια πρώτη γεύση του κόσμου του επιχειρείν μέσω της υποχρεωτικής πρακτικής άσκησης που μπορεί να γίνει τόσο σε φορείς του δημοσίου όσο και του ιδιωτικού τομέα.

Αναφορικά με το επόμενο εκπαιδευτικό βήμα τα ΙΕΚ δεν μετονομάζονται απλά σε Σχολές Ανώτερης Επαγγελματικής Κατάρτισης, ΣΑΕΚ, αλλά προωθούν την αποτελεσματικότερη διασύνδεση των αποφοίτων τους με την αγορά εργασίας σε τοπικό, περιφερειακό και κλαδικό επίπεδο. Για την επίτευξη αυτού του σκοπού η νέα δομή των ΣΑΕΚ προβλέπει την λειτουργία τομέα επαγγελματικής κατάρτισης και τομέα επαγγελματικής ανάπτυξης και συμβουλευτικής. Εκτός από την εποπτεία της μαθητείας ή πρακτικής άσκησης και τη συμβουλευτική σε θέματα επαγγελματικού προσανατολισμού φροντίζουν και για την εισαγωγή των αποφοίτων στις βασικές αρχές της λειτουργίας μιας επιχείρησης και εν γένει στην επιχειρηματικότητα με συμβουλευτική στην ανάπτυξη επιχειρηματικών δράσεων.

Η ψηφιοποίηση επεκτείνεται και στη λειτουργία των ΣΑΕΚ με τη δημιουργία ειδικής ηλεκτρονικής πλατφόρμας μέσω της ενιαίας ψηφιακής πύλης gov.gr. Εκεί ο σπουδαστής θα μπορεί να βρει ανεβασμένο το διδακτικό υλικό, προγράμματα επικαιροποίησης των δεξιοτήτων του, να έρθει σε επαφή με υποψήφιους μέντορες και συνεργαζόμενους επιχειρηματίες και συμβουλές και στήριξη για την επαγγελματική του εξέλιξη και σταδιοδρομία.

Όμως η μεγαλύτερη καινοτομία που φέρνει το παρόν σχέδιο νόμου είναι η ίδρυση των Κέντρων Επαγγελματικής Εκπαίδευσης και Κατάρτισης, που αποτελεί συνώνυμο της πραγματικής και ουσιαστικής αναβάθμισης της τεχνικής εκπαίδευσης. Με έμφαση στην αποκέντρωση και στην ισόρροπη ανάπτυξη όλων των περιφερειών σκοπός τους είναι η σύνδεση της επαγγελματικής κατάρτισης με την αγορά εργασίας και ειδικότερα με τις ανάγκες και τα ιδιαίτερα χαρακτηριστικά της τοπικής κοινωνίας και οικονομίας. Πρόκειται για campus επαγγελματικής εκπαίδευσης, όπου δομές εκπαίδευσης, κατάρτισης και εργαστηριακά κέντρα θα συστεγάζονται και θα αλληλεπιδρούν. Στο πλαίσιο κάθε ΚΕΕΚ θα λειτουργεί ένα θεματικό ερευνητικό ινστιτούτο επαγγελματικής εκπαίδευσης και κατάρτισης. Η αποστολή του θα περιλαμβάνει την έρευνα για τη διάγνωση των αναγκών της τοπικής κοινωνίας, τον εντοπισμό των αδυναμιών και αξιοποίησης των προτερημάτων της και κατ’ επέκταση την ανάπτυξη προγραμμάτων σπουδών και οδηγών κατάρτισης θεματικού χαρακτήρα σε συνεργασία με κατά περίπτωση αρμόδιους φορείς. Παράλληλα κάθε ΚΕΕΚ θα διαθέτει και το δικό του γραφείο επαγγελματικής ανάπτυξης και σταδιοδρομίας για την παροχή συμβουλευτικής υποστήριξης στους σπουδαστές, αλλά και για την προώθηση συνεργειών με φορείς σε κλαδικό, τοπικό και περιφερειακό επίπεδο για τις προοπτικές ένταξης στην αγορά εργασίας.

Ο νέος χάρτης επαγγελματικής εκπαίδευσης και κατάρτισης του Υπουργείου Παιδείας, Θρησκευμάτων και Αθλητισμού περιλαμβάνει εξήντα ΚΕΕΚ σε όλη την επικράτεια. Θεωρώ σημαντικό ένα ΚΕΕΚ να λειτουργήσει στην Περιφερειακή Ενότητα Γρεβενών καθώς τα Γρεβενά είναι ένας νομός που πληθυσμιακά εμφανίζει φυγόκεντρες τάσεις, ο οποίος κατέγραψε και το μεγαλύτερο ποσοστό μείωσης του πληθυσμού πανελλαδικά. Η λειτουργία ενός κέντρου επαγγελματικής εκπαίδευσης και κατάρτισης θα αποτελέσει κίνητρο για πολλούς μαθητές να εκπαιδευτούν σε σύγχρονα προγράμματα σπουδών και κατάρτισης άμεσα συνδεδεμένα με την τοπική αγορά εργασίας, να παραμείνουν στον τόπο τους και να δραστηριοποιηθούν επαγγελματικά σε αυτόν.

Για την Κυβέρνηση της Νέας Δημοκρατίας, η επαγγελματική κατάρτιση σε κάθε επίπεδό της δεν αποτελεί για ένα ξεχασμένο τομέα αλλά ένα ακόμα ζωτικό κρίκο της εκπαίδευσης. Η φιλοσοφία της παρέμβασής μας είναι να καταστήσουμε την επαγγελματική εκπαίδευση μια αξιόπιστη και ελκυστική εναλλακτική, η οποία θα ανταποκρίνεται στις ανάγκες της αγοράς εργασίας και της τοπικής οικονομίας, δημιουργώντας καλούς και περιζήτητους επιχειρηματίες.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Έχει ολοκληρωθεί ο κατάλογος των ομιλητών.

Τον λόγο έχει η Πρόεδρος της Κοινοβουλευτικής Ομάδας της Πλεύσης Ελευθερίας, κ. Ζωή Κωνσταντοπούλου.

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υπουργέ και κυρία Υφυπουργέ, είναι πολύ σημαντικό στο πεδίο της παιδείας να βρούμε κοινό τόπο, γιατί είναι πολύ σημαντικό στο πεδίο της παιδείας και της εκπαίδευσης και της κατάρτισης, επιτέλους να γίνουν εκείνα που επί δεκαετίες εκκρεμούν.

Η Πλεύση Ελευθερίας έχει πολύ ψηλά στην ατζέντα της και τα θέματα παιδείας και τα θέματα πολιτισμού, γιατί πιστεύουμε ότι αυτά είναι που μας προσδιορίζουν. Και η παιδεία και ο πολιτισμός έχουν να κάνουν και με την ύπαρξή μας και με τη συνύπαρξη μας και με τα πρότυπα που συγκροτούμε και με το πολιτικό πρότυπο που χτίζουμε.

Σε αυτό το πρότυπο αναφέρθηκε και η εισήγηση του εισηγητή μας κ. Διαμαντή Καραναστάση που ήταν μια προσωπική κατάθεση ψυχής, ενός ανθρώπου ο οποίος ασχολείται με τα πολιτικά πράγματα με τη γνήσια πρόθεση να συμβάλει στο να αλλάξουμε τα πράγματα. Και αυτή είναι και η κινητήριος δύναμη, το κίνητρο της Πλεύσης Ελευθερίας. Δεν μας ενδιαφέρει να έχουμε καρέκλες βουλευτικές ή άλλες αν από αυτές δεν μπορούμε να υπερασπιστούμε τους συμπολίτες μας, τα δικαιώματά τους, να εκφράσουμε τις αγωνίες τους, να εκπληρώσουμε τις προσδοκίες τους, να αποτρέψουμε την εκπλήρωση των φόβων τους.

Κι έτσι, λοιπόν, όσο σημαντικό είναι για μας ως αποστολή να αποτρέψουμε κάθε τι αρνητικό, άλλο τόσο είναι σημαντικό για μας να υπογραμμίσουμε καθετί θετικό, γιατί μόνο έτσι, διακρίνοντας δηλαδή το θετικό από το αρνητικό, αναγνωρίζοντας την πρόοδο, ακόμα κι αν επιδέχεται ακόμη μεγαλύτερης προόδου, αυτό που είπε ο Διαμαντής Καραναστάσης στην εισήγησή του, δηλαδή το «προτιμώ να βλέπω αυτό το ποτήρι ούτε μισοάδειο ούτε μισογεμάτο ούτε γεμάτο δηλητήριο κατά τον Γούντι Άλεν, αλλά ένα ποτήρι που μου επιτρέπει να ξεδιψάσω και να συνεχίσω», είναι η προσέγγιση με την οποία βλέπουμε αυτό το νομοσχέδιο.

Το πολιτικό υπόδειγμα που θέλουμε να χτίσουμε, είναι το υπόδειγμα ακριβώς της Αντιπολίτευσης, η οποία κάνει την Κυβέρνηση καλύτερη, η οποία παρωθεί την Κυβέρνηση σε καλύτερες πρωτοβουλίες όταν αυτές είναι θετικές. Και υπό αυτό το πρίσμα, κύριε Υπουργέ, θεωρώ πολύ σημαντικό να διακρίνω και να υπογραμμίσω και το πολιτικό υπόδειγμα που συγκρότησε η παρουσία σας σε αυτή τη συζήτηση, μια παρουσία νηφάλια και συναινετική.

Θεωρώ πολύ σημαντικό και ότι εκφραστήκατε προσωπικά, σπάζοντας έτσι τα στερεότυπα τα πολιτικά και λέγοντας «συγκινήθηκα από την ομιλία τού κ. Καραναστάση» και συναινώντας σε προτάσεις της Αντιπολίτευσης, υιοθετώντας βουλευτικές τροπολογίες από άλλα κόμματα, μια κίνηση θεωρώ που θα έπρεπε πολύ συχνότερα να κάνει η Κυβέρνηση. Δεν την κάνει πολύ συχνά, έως νομίζω και ποτέ.

Είναι, λοιπόν, ένα σημαντικό παράδειγμα αυτό που δώσατε. Κι εμείς δίνοντας το τεκμήριο, αν θέλετε, της εμπιστοσύνης σε αυτό το παράδειγμα και σε αυτή την πρόθεση, με όλες τις παρατηρήσεις που κάνουμε για την ανάγκη εξειδίκευσης πολλών διατάξεων του νομοσχεδίου, για την ανάγκη προβλέψεων για πάρα πολλά ζητήματα, τα οποία περιέχονται στο νομοσχέδιο, δεν θα τσιγκουνευτούμε να πούμε ότι πρόκειται για μια πρωτοβουλία νομοθετική, θετική κι ότι ταυτόχρονα πρόκειται για μια πρωτοβουλία νομοθετική που δεν μπορεί παρά να αποτελεί την αρχή.

Έτσι, λοιπόν, κρατώ και τη δέσμευση της Υφυπουργού κ. Λυτρίβη ότι με αφορμή αυτή την αρχική νομοθέτηση, θα γίνει πολύ πιο εμπεριστατωμένος κοινωνικός διάλογος και συζήτηση, θα εξειδικευθούν θέματα που χρήζουν εξειδίκευσης και θα βελτιωθούν προβλέψεις.

Κύριε Υπουργέ και κυρίες και κύριοι συνάδελφοι, γιατί θεωρούμε αυτή την πρωτοβουλία θετική; Τη θεωρούμε θετική, γιατί αποτελεί μια ουσιαστική αναγνώριση ότι η πολιτεία, όπως το Σύνταγμα προβλέπει και στο άρθρο 16 και στο άρθρο που αφορά το δικαίωμα στην εργασία, έχει υποχρέωση να εξασφαλίζει στους πολίτες παιδεία δημόσια και δωρεάν και εργασία. Και αυτό είναι μια νομοθετική πρωτοβουλία που πράγματι καταπιάνεται με την υποχρέωση της πολιτείας να εξασφαλίσει εργασία.

Δεν είναι μια αόριστη ευχή αυτή η συνταγματική πρόβλεψη του δικαιώματος στην εργασία που υπάρχει γενικώς, αλλά αν δεν βρεις η πολιτεία νίπτει τας χείρας της, αλλά αντίθετα είναι μια ενεργός εμπλοκή της πολιτείας στο να επικουρήσει τους πολίτες μέσα από τις διαδικασίες της επαγγελματικής κατάρτισης, να εξεύρουν εργασία.

Και επειδή αναφερθήκατε στο τι σας συγκίνησε, κύριε Υπουργέ να σας πω ότι κι εμένα με συγκίνησε η αναφορά σας στο ότι θα θέλατε οι άνθρωποι να κάνουν εργασιακά αυτά που τους δίνουν χαρά.

Η ταύτιση της επιλογής με την έμπρακτη εργασία, το να κάνεις κάτι που σου δίνει χαρά, το να εκπληρώνεις μέσα από την εργασία σου ένα στοιχείο της προσωπικότητάς σου, η σύνδεση δηλαδή του εργαζόμενου με την εργασία του, αποτελεί άλλο ένα θεμελιώδες δικαίωμα για την Πλεύση Ελευθερίας, γιατί αντίθετα με τα αμυντικά δικαιώματα τα εργασιακά -στο οκτάωρο, στην προστασία από αυθαιρεσία- υπάρχουν και τα θετικά ενεργητικά δικαιώματα, το περιεχόμενο της εργασίας σου να εκπληρώνει και να γεμίζει την προσωπικότητά σου.

Και όταν μιλάμε, λοιπόν, για τα δικαιώματα των εργαζομένων, θα πρέπει να μην ξεχνάμε κι αυτό το δικαίωμα, όχι απλώς να έχουν ελεύθερο χρόνο για να απολαμβάνουν τη ζωή τους μετά τη δουλειά, αλλά και να είναι χαρούμενοι στην εργασία τους.

Εμείς θα επιμείνουμε να μιλάμε για αυτά και μιλώντας για αυτά, να σας κεντρίζουμε να πάρετε και άλλες πρωτοβουλίες.

Σε αυτό το σημείο, θα ήθελα να υπογραμμίσω τη θετική ανταπόκρισή σας σε αυτό που αποτελεί πρόταγμα για την Κοινοβουλευτική μας Ομάδα. Είναι η Κοινοβουλευτική Ομάδα με 50% καλλιτέχνες, με τρεις καλλιτέχνες, τον Διαμαντή Καραναστάση, τον Σπύρο Μπιμπίλα -που είναι και ο Πρόεδρος των Ηθοποιών- και τη Τζώρτζια Κεφαλά.

Αυτό, λοιπόν, που αποτελεί πρόταγμα για την Κοινοβουλευτική μας Ομάδα είναι η κατοχύρωση των δικαιωμάτων των καλλιτεχνών, να αναγνωρίζεται η εκπαίδευσή τους, η καλλιτεχνική εκπαίδευση ως αυτό που είναι, ως καλλιτεχνική εκπαίδευση.

Και γι’ αυτό, η Πλεύση Ελευθερίας προτείνει -και ήταν ο Διαμαντής εκείνος που πήρε την πρωτοβουλία ήδη από τον Ιούλιο- τη συγκρότηση κωδικού ΚΕ, Καλλιτεχνικής Εκπαίδευσης, γιατί δεν είναι τεχνική-τεχνολογική κατάρτιση η καλλιτεχνική εκπαίδευση, δεν είναι τεχνολόγος-τεχνικός ο καλλιτέχνης. Είναι δημιουργός, κάνει μια θαρραλέα επιλογή στη ζωή του, γιατί έχει μεγάλη ανασφάλεια η επιλογή αυτή και η χώρα που γέννησε τον πολιτισμό, η Ελλάδα, δεν μπορεί παρά να αναγνωρίσει την αξία της εκπαίδευσης στον πολιτισμό, της καλλιτεχνικής εκπαίδευσης, της εκπαίδευσης των καλλιτεχνών και δημιουργών, που είναι κάτι διακριτό από καθετί άλλο.

Θα περιμένουμε, λοιπόν, με μεγάλη αγωνία τις επόμενες κινήσεις σας στο πεδίο της καλλιτεχνικής εκπαίδευσης. Εμείς θέλουμε το ζήτημα αυτό να λυθεί και να λυθεί επ’ ωφελεία του καλλιτεχνικού κόσμου, των δημιουργών, αλλά και συνολικά του πολιτισμού. Διότι πολιτισμός είναι οπωσδήποτε η κληρονομιά μας. Πολιτισμός είναι οπωσδήποτε ο αρχαίος πολιτισμός που έχουμε κληρονομήσει, τα γλυπτά μας, τα Γλυπτά του Παρθενώνα, που τα διεκδικούμε και πρέπει να επανενωθούν με το μνημείο. Πολιτισμός είναι η παρακαταθήκη των πνευματικών ανθρώπων που έχουν φύγει από κοντά μας. Πολιτισμός, όμως, είναι και η ζωντανή δημιουργία των ζωντανών σημερινών δημιουργών, που πρέπει να ενθαρρυνθεί ουσιαστικά και απερίφραστα.

Θα περιμένουμε, συνεπώς, κύριε Υπουργέ και τις επόμενες πρωτοβουλίες σας στο σημείο αυτό.

Και επειδή χτίζοντας το παράδειγμα του να αναγνωρίζουμε το θετικό, θέλω να αναφερθώ και σε δύο Βουλευτές της Πλειοψηφίας, που, επίσης, θεωρώ ότι σπάνε κομματικά φράγματα. Ήταν θετική η αναφορά του κ. Κόνσολα, ως εισηγητή, στη διαχρονική ευθύνη που υπάρχει στα κυβερνητικά κόμματα. Είναι κάτι σημαντικό να αναγνωρίζεται από τα κυβερνητικά κόμματα, όταν έχουμε να κάνουμε με την παιδεία και είναι κάποια στιγμή σημαντικό να συμφωνήσουμε ότι η παιδεία, αναφερόμενη στη νέα γενιά, αναφερόμενη στο πιο ζωντανό κομμάτι της κοινωνίας, είναι ένα πεδίο στο οποίο πρέπει τα κόμματα, οι εκπρόσωποι των πολιτών, να συζητούν πολύ πιο συχνά σε βάθος, να ανταλλάσσουν απόψεις, να χαράσσουν πολιτικές και εθνικές πολιτικές.

Εμείς είμαστε διατεθειμένοι σε αυτό να συμβάλλουμε πολύ θετικά. Έχουμε, άλλωστε, στην Κοινοβουλευτική μας Ομάδα Κοινοβουλευτικό Εκπρόσωπο έναν άνθρωπο των γραμμάτων, τον κ. Αλέξανδρο Καζαμία. Να συμβάλλουμε, λοιπόν, πολύ θετικά, ώστε να μη διαιωνίζεται το διαχρονικό παράπονο των μαθητών, των φοιτητών, όλων μας που έχουμε περάσει από τις θέσεις αυτές, ότι η εκπαιδευτική πολιτική αλλάζει κάθε φορά που αλλάζει η ηγεσία του Υπουργείου.

Εγώ κάνω συνειδητά την επιλογή επί της δικής σας ηγεσίας, με αυτή την πολιτική χροιά που δώσατε με την παρουσία σας σε αυτή τη συζήτηση, να σας προσκαλέσω και σε έναν ευρύτερο διάλογο, διακομματικό, για τα ζητήματα της παιδείας.

Θεωρώ σημαντικό, κύριε Υπουργέ, να λάβετε υπ’ όψιν για τις περαιτέρω ενέργειες τις παρατηρήσεις του ΙΝΕ ΓΣΕΕ, του Ινστιτούτου της ΓΣΕΕ, που θεωρώ ότι είναι και εποικοδομητικές και στην κατεύθυνση της ενίσχυσης της πρωτοβουλίας σας, όπως επίσης τις παρατηρήσεις -πολλές από αυτές ήδη τις έχετε ενσωματώσει- των ατόμων με αναπηρία. Είναι πάρα πολύ σημαντικό η συμπερίληψη των ανθρώπων με αναπηρία να είναι πραγματική και ουσιαστική.

Εχθές, η Πλεύση Ελευθερίας κατάφερε, θεωρώ, μια σημαντική νίκη, που ελπίζουμε να επεκταθεί και αυτό ήταν η μετάδοση στη νοηματική της συνεδρίασης της Επιτροπής Δημόσιας Διοίκησης, Δημόσιας Τάξης και Δικαιοσύνης, μια αυτονόητη ενέργεια για το Κοινοβούλιο, που όμως για κάποιους λόγους, δεν γίνεται, ενώ είναι πάρα πολύ απλό, ενώ θα επιτύχει με αυτόν τον τρόπο την πρόσβαση στις συνεδριάσεις μας των συμπολιτών μας με προβλήματα ακοής και των κωφών συμπολιτών μας και ενώ υπάρχει και ένα καταγεγραμμένο προηγούμενο, αυτό που γινόταν επί δικής μου Προεδρίας, δηλαδή της μετάδοσης όλων των συνεδριάσεων της Βουλής στη νοηματική.

Θα ήθελα και η δική σας ομιλία να έχει μεταδοθεί στη νοηματική και οι ομιλίες όλων όσοι πήραν τον λόγο.

Κύριε Σταμάτη, σας είπα ότι θα σας αναφέρω, γιατί ξεκινήσατε την ομιλία σας, αναφερόμενος στην επέτειο της εκλογής της πρώτης γυναίκας Βουλευτή σε αυτή τη Βουλή, στη Βουλή των Ελλήνων και των Ελληνίδων, όπως μου αρέσει να την αναφέρω. Και είναι σημαντικό να θυμόμαστε ότι οι γυναίκες στη χώρα μας απέκτησαν δικαίωμα ψήφου στις δημοτικές μόνον εκλογές μόλις πριν από ενενήντα χρόνια -το 1934- και απέκτησαν δικαίωμα ψήφου και του εκλέγεσθαι στις βουλευτικές εκλογές μόλις το 1952.

Αυτά τα οποία φαντάζουν σήμερα δεδομένα και κεκτημένα -βέβαια, έχουμε πάρα πολύ δρόμο ακόμη να διανύσουμε για να κατακτήσουμε την πραγματική ισότητα, τον σεβασμό και τον αλληλοσεβασμό- και κατακτημένα, κάποτε ήταν ζητούμενα, διεκδικούμενα.

Το λέω, για να κάνω και εγώ μια προσωπική αναφορά στη γιαγιά μου, τη Ζωή, που υπήρξε μια από τις πρώτες Ελληνίδες φιλολόγους, κόρη αγρότη από τους Γαργαλιάνους, η οποία είπε στον πατέρα της στις αρχές του αιώνα ότι δεν θέλει προίκα…

**ΘΕΟΦΙΛΟΣ ΞΑΝΘΟΠΟΥΛΟΣ:** Του προηγούμενου αιώνα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, του προηγούμενου αιώνα!

Ότι δεν θέλει προίκα, θέλει να σπουδάσει. Και αυτό το κορίτσι που στα δεκατρία του χρόνια άφησε το πατρικό σπίτι και πήγε να φοιτήσει στο γυμνάσιο και να σπουδάσει, έγινε μία από τις πρώτες Ελληνίδες φιλολόγους, σε μια περίοδο που οι γυναίκες δεν είχαν δικαίωμα ψήφου.

Γιατί τα λέω τώρα όλα αυτά; Γιατί είναι πολύ σημαντικό να ξέρουμε ότι τα δικαιώματα κατακτιούνται και με αγώνα και με επιμονή και με πρωτοπορία. Τα δικαιώματα συνήθως δεν είναι στην πρώτη γραμμή της ατζέντας, ούτε της πολιτικής συζήτησης, ούτε των κομμάτων. Τις μέρες αυτές που συζητιούνται τα δικαιώματα και η ισότητα στα δικαιώματα, η ισότητα όλων και η πρόσβαση όλων των ανθρώπων στα ίδια δικαιώματα, τις μέρες αυτές θα πρέπει να θυμόμαστε ότι και τα δικά μας δικαιώματα κατακτήθηκαν κάποτε, ενώ πριν δεν υπήρχαν, και να θυμόμαστε αυτό που αποτελεί το σημείο αναφοράς, ότι δηλαδή είμαστε όλοι άνθρωποι.

Αυτό είναι που θα απαντούσα και απαντώ σε όλους όσοι από όλες τις πτέρυγες, όπως διαπιστώνω, έχουν πολύ μεγάλη δυσκολία να αναγνωρίσουν ότι είμαστε όλοι και όλες ίσοι, ίσες, ότι δεν υπάρχει κανείς από εμάς που δικαιούται να περιστείλει, να απαγορεύσει, να παρεμποδίσει τα δικαιώματα του άλλου.

Εμείς το νομοσχέδιο για τα δικαιώματα των ομόφυλων ζευγαριών στον γάμο και στην τεκνοθεσία το περιμένουμε. Σας καλούμε να το καταθέσετε, να το συζητήσουμε με άνεση. Και θα το ψηφίσουμε χωρίς αστερίσκους και χωρίς να χρειαζόμαστε κομματική πειθαρχία.

Κύριε Υπουργέ, μια τελευταία αναφορά και με αυτή θα κλείσω. Το νομοσχέδιο έχει και μια έντονη διάθεση ενίσχυσης της περιφέρειας, ενίσχυσης των τοπικών κοινωνιών. Και ακούσαμε πολλούς τοπικούς Βουλευτές να διεκδικούν ενίσχυση περαιτέρω των δυνατοτήτων επαγγελματικής κατάρτισης στις περιφέρειές τους. Η αποκέντρωση αποτελεί συνταγματικό θεσμό. Και η αποκέντρωση ακριβώς κατατείνει σε μια ζωντανή χώρα, σε μια ζωντανή κοινωνία, όπου και οι τοπικές κοινωνίες ανατροφοδοτούνται, υπάρχει εργασία, υπάρχει ζωή. Αυτό είναι άλλη μία παράμετρος του νομοσχεδίου που θεωρούμε θετική.

Η Πλεύση Ελευθερίας, όπως ξέρετε καλά, δεν θα σταματήσει να υπερασπίζεται τα θεμελιώδη δικαιώματα. Το Υπουργείο σας έχει ως αντικείμενο ένα θεμελιώδες, ιερό δικαίωμα, το δικαίωμα στην παιδεία. Και στην κατοχύρωση και ενδυνάμωση του δικαιώματος αυτού, θα σας προσκαλέσω και θα μας προσκαλέσω όλες και όλους, να ακούμε φυσικά ο ένας τον άλλο, αλλά να ακούσουμε και με πολλή προσοχή τη νέα γενιά, τους μαθητές, τους φοιτητές, εκείνους που διαχρονικά αποτέλεσαν και αποτελούν το πιο ζωντανό, το πιο ελπιδοφόρο κομμάτι της κοινωνίας.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Οφείλω να πω ότι αισθάνομαι τυχερός που βρέθηκα σε μια τέτοια κοινοβουλευτική διαδικασία συνολικά σήμερα.

Λοιπόν, τώρα ξεκινάμε τις δευτερολογίες. Θα δώσουμε πέντε λεπτά στους εισηγητές που θέλουν να δευτερολογήσουν, με μια σχετική ανοχή για όποιον θέλει να πει κάτι περισσότερο. Και βεβαίως, κύριε Υπουργέ, όταν και αν θελήσετε, έχετε τη δυνατότητα μετά να πάρετε τον λόγο.

Ξεκινάμε με τον εισηγητή της Νίκης, τον κ. Τσιρώνη.

**ΣΠΥΡΙΔΩΝ ΤΣΙΡΩΝΗΣ:** Κύριε Πρόεδρε, δεν θα δευτερολογήσω.

**ΠΡΟΕΔΡΕΥΩΝ (Γεώργιος Γεωργαντάς):** Ωραία.

Η κ. Μερόπη Τζούφη από τη Νέα Αριστερά έχει τον λόγο.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε.

Είμαστε στο τέλος μιας μεγάλης διαδικασίας. Η Νέα Αριστερά δεν έχει αλλάξει την άποψή της και καταψηφίζει ένα ακόμη νομοσχέδιο που, κατά τη γνώμη μας, συρρικνώνει τη δημόσια εκπαίδευση, εν προκειμένω την επαγγελματική, και που δυστυχώς θα κάνει κανόνα την κατάρτιση και όχι την εκπαίδευση, ακόμη και για ανήλικα παιδιά μετά το γυμνάσιο. Αυτή είναι και η παρατήρηση του ΙΝΕ-ΓΣΕΕ. Και, παρά τις εκκλήσεις που κάναμε -ελπίζω να πει κάτι ο Υπουργός στο κλείσιμό του- την παραδίδει, λοιπόν, στην αγορά και στις επιχειρήσεις, στο όνομα μιας στρεβλής ανάπτυξης και μιας οικονομίας που, όπως είπα και στην αρχική μου εισήγηση, οι λίγοι κερδίζουν πολλά και οι πολλοί κερδίζουν λίγα ή τίποτε.

Θα κάνω δύο ακόμη παρατηρήσεις. Μας είπε ο Υπουργός ότι θα είναι πολλά τα κονδύλια, τα χρήματα που θα τρέξουν στον χώρο της παιδείας. Να του θυμίσω ότι σαν ποσοστό του ΑΕΠ είμαστε στο 2,8% και ο μέσος ευρωπαϊκός δείκτης είναι στο 5% με 5,5% του ΑΕΠ. Και επειδή του αρέσει και η ιστορία, να θυμίσω ότι το 1965 το βασικό αίτημα των φοιτητών εκείνης της εποχής, ένα αίτημα το οποίο συνέγειρε και τους φοιτητές, αλλά και τον κόσμο -για να θυμίσουμε ποια ήταν η εικόνα- ήταν 15% των δαπανών για την παιδεία, εξήντα χρόνια πριν. Παραμένει ακόμη ανοικτό αίτημα.

Η δεύτερη παρατήρηση που θέλω να κάνω είναι η εξής. Κατά τη γνώμη μας, πράγματι υπάρχει συνέχεια στη νομοθέτηση. Και η γνώμη μας είναι ότι αυτή η νομοθέτηση, δυστυχώς, ενισχύει την ταξική μεροληψία. Και ανησυχούμε ιδιαίτερα ότι θα υπάρξει σημαντικός κίνδυνος επιβράδυνσης ή και αναστολής της κοινωνικής κινητικότητας, μιας κατάκτησης κυρίως μετά τη Μεταπολίτευση, και επιδείνωσης των ανισοτήτων, έτσι που, τα λεχθέντα υπό του Πρωθυπουργού κ. Μητσοτάκη, το Περιστέρι να βγάζει μόνο ψυκτικούς.

Και ακόμη μία παρατήρηση. Είπε ο Υπουργός να τα υιοθετήσουμε και να υιοθετηθούν από όλους, και πριν ακούσαμε μία ομιλία σε αυτή την κατεύθυνση. Μόνο που για να γίνει αυτό, απαιτείται διαβούλευση και συνεννόηση με τους εμπλεκόμενους. Και αυτοί στη συγκεκριμένη νομοθέτηση, αλλά και σε προηγούμενες νομοθετήσεις δεν είχαν κανέναν ενεργό ρόλο, σύμφωνα με τις δικές τους τοποθετήσεις. Αντίθετα το νομοσχέδιο αυτό, δίνει υπερεξουσίες στον Υπουργό με δεκάδες εξουσιοδοτήσεις.

Και έρχομαι τώρα στις παρατηρήσεις που θέλω να κάνω και στην τοποθέτησή μας για τις δύο τροπολογίες οι οποίες κατατέθηκαν. Αυτή η οποία κατατέθηκε και μιλάει για αλλαγή της οργανωτικής δομής του Πυροσβεστικού Σώματος, όπως ειπώθηκε και από άλλους συναδέλφους, είναι κακή νομοθέτηση. Είναι κάτι που έπρεπε να μπει με άλλη διαδικασία, να υπάρξει ουσιαστικός διάλογος και ενημέρωση. Και επομένως τοποθετούμαστε απέναντι.

Τώρα, όσον αφορά για την τροπολογία του Υπουργείου Ανάπτυξης που έχει να διαχειριστεί ένα από τα πολύ σοβαρά θέματα που απασχολεί την ελληνική κοινωνία και που είναι η ακρίβεια, νομίζουμε ότι είναι ομολογία παραδοχής της Κυβέρνησης ότι, παρά την κάμψη των διεθνών πληθωριστικών πιέσεων, ο πληθωρισμός σε βασικά είδη στη χώρα μας παραμένει υψηλός, εξαιτίας φαινομένων κερδοσκοπίας στην αγορά. Οι προβλέψεις, λοιπόν, προσπαθούν να περιορίσουν φαινόμενα τεχνητής αύξησης των τιμών στο επίπεδο του λιανεμπορίου, μιλώντας για παραπλανητικές πρακτικές μεμονωμένων εμπόρων και προσπαθούν με επιλεκτικό τρόπο, με προσφορές ή εκπτώσεις, να κοροϊδέψουν το κοινό.

Λέμε, λοιπόν, ότι η Κυβέρνηση για πρώτη φορά αναγνωρίζει. Αυτό βεβαίως το αποδίδει σε παραπλανητικές μεμονωμένες πρακτικές εμπόρων. Κάτι τέτοιο ισχύει, αλλά ισχύει εν μέρει και δεν λέει όλη την αλήθεια. Όπως επίσης και η επιλογή να αναφερθεί μόνο σε ένα μεμονωμένο προϊόν -που είναι ακραίο- το βρεφικό γάλα, δείχνει ότι δεν υπάρχει η διάθεση να αντιμετωπίσει συνολικότερα φαινόμενα κερδοσκοπίας που υπάρχουν και αλλού, στις βιομηχανίες πουλερικών, στις γαλακτοβιομηχανίες και σε είδη καθαρισμού. Πλην όμως θεωρούμε ότι παρά την ανεπαρκή της μορφή, είναι ένα πρώτο βήμα σε αυτή την κατεύθυνση. Χρειάζονται πολύ περισσότερα πράγματα να γίνουν για το τέρας της ακρίβειας. Η χώρα μας έχει τις υψηλότερες τιμές και τους χαμηλότερους μισθούς στην Ευρωζώνη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρειαστώ άλλο ένα λεπτό, κύριε Πρόεδρε, επειδή δεν είχα μιλήσει καθόλου για τις τροπολογίες.

Η Νέα Δημοκρατία επιδότησε την ακρίβεια και έθρεψε τον πληθωρισμό της απληστίας. Και βεβαίως δεν έχει κάνει τίποτε μέχρι στιγμής απέναντι στις αθέμιτες πρακτικές που οδηγούν σε συνεχείς ανατιμήσεις: Να συγκρουστεί με τα καρτέλ, με την αισχροκέρδεια στα βασικά τρόφιμα, να παρέμβει στους άδικους έμμεσους φόρους, να εντατικοποιήσει τους ελέγχους στην αγορά, να αυξήσει ουσιαστικά τους μισθούς στον δημόσιο και ιδιωτικό τομέα και βεβαίως να φορολογήσει τον προκλητικό υπερπλουτισμό των μεγάλων επιχειρήσεων.

Επίσης, μας ενοχλεί ιδιαίτερα η ιστορία της παράκαμψης των δημόσιων συμβάσεων με τις απευθείας αναθέσεις. Παρ’ όλα αυτά, επαναλαμβάνω ότι είναι ένα δειλό βήμα, αλλά λέμε ότι είναι στη σωστή κατεύθυνση, όπως και δύο ακόμη παράγραφοι που είναι σε αυτή την τροπολογία, οι οποίες μιλάνε για τη δυνατότητα να συνεχίσει η ένταξη απόρων και ανασφάλιστων ασθενών με χρόνια νεφρική ανεπάρκεια τελικού σταδίου σε συμβεβλημένες με τον Εθνικό Οργανισμό Παροχής Υπηρεσιών Υγείας μονάδες αιμοκάθαρσης του ιδιωτικού τομέα. Θα έπρεπε να γίνονται στον δημόσιο τομέα, θα έπρεπε να έχουν γίνει προσλήψεις. Παρ’ όλα αυτά, στη συγκεκριμένη χρονική στιγμή, αυτό βοηθάει αυτούς τους ανθρώπους οι οποίοι είναι εξαιρετικά ευάλωτοι να συνεχίσουν να αντιμετωπίζονται -επαναλαμβάνω- με στρεβλό τρόπο, αλλά είναι απαραίτητο.

Τέλος, η παράταση των συμβάσεων του ιδιωτικού δικαίου ορισμένου χρόνου του προσωπικού των δομών ψυχικής υγείας των εποπτευομένων φορέων του Υπουργείου Υγείας για έξι μήνες είναι αναγκαία, αλλά προφανώς δεν λύνει προβλήματα, διότι χρειάζονται μόνιμοι διορισμοί και η ψυχική υγεία είναι ένας από τους πολύ βασικούς τομείς. Έχουν υπάρξει πολλά χρήματα που έχουν έρθει, δυστυχώς όμως οι εργασιακές σχέσεις εξακολουθούν να αποτελούν ένα πολύ μεγάλο ζητούμενο, ιδιαίτερα σε έναν τομέα που η μονιμότητα των εργαζομένων είναι πάρα πολύ κρίσιμη για ουσιαστική παροχή στους ανθρώπους στους ευάλωτους και τους πάσχοντες από ψυχική υγεία. Επομένως, σε αυτή την τροπολογία θα τοποθετηθούμε θετικά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο κ. Χαράλαμπος Κατσιβαρδάς από την Κοινοβουλευτική Ομάδα των Σπαρτιατών.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμε κύριε Υπουργέ, κατ’ αρχάς εγώ θα είμαι σύντομος, καθότι «διά βραχέων τα καίρια». Επαναλαμβάνω, εις επίρρωση όλων των προηγούμενων, ότι θα υπερψηφίσουμε το σχέδιο νόμου, διότι θεωρούμε ότι βρίσκεται στην ορθή κατεύθυνση και επιτέλους είναι μια ευκαιρία να συμπτυχθεί ένα ενιαίο, αρραγές μέτωπο, χωρίς ιδεοληψίες και αγκυλώσεις για ζητήματα τα οποία είναι μείζονος σημασίας και κρίσιμα για το μέλλον των παιδιών, για τη νεολαία, ούτως ώστε να υπάρχει αυτή η άρρηκτη διασύνδεση, η οποία αποβλέπει στην εκπαίδευση, στην κατάρτιση και συν τοις άλλοις στην καταπολέμηση της ανεργίας, ούτως ώστε να μπορούμε -όχι υποκριτικά και με βάση τα κομματικά ομματογυάλια- να μιλούμε ουσιαστικά για μια εκπαίδευση, για μια συστηματική πρόοδο ουσιαστικά της εκπαιδεύσεως.

Ασφαλώς και εγώ θα ήθελα, εν τοιαύτη περιπτώσει, να αναγνωρίσω την υποδειγματική διαδικασία, που φρονώ ως συμμετέχων σε αυτή, ότι ήτο τιμή μου, καθότι -σε συμπλήρωση αυτών που είπε η κ. Κωνσταντοπούλου- ο κύριος Υπουργός πραγματικά εκπλήρωσε την πεμπτουσία της ταυτότητας της δημοκρατικής διαδικασίας αφουγκραζόμενος τις αντιπαραθέσεις, τις προτάσεις και μέσα από τη σύνθεση αποκρυστάλλωσε, ουσιαστικά, την αρτιότερη διαμόρφωση αυτού του σχεδίου νόμου.

Επίσης, ευελπιστώ δοθέντος ότι η παιδεία γενικότερα αυτή τη στιγμή κλυδωνίζεται και επίκεινται και άλλα ζητήματα όπου εκεί θα φανούν κάποιοι αν πραγματικά προωθούν και προάγουν το δημόσιο αγαθό της εκπαιδεύσεως, εν όψει του σχεδίου νόμου σχετικώς προς την ίδρυση των ιδιωτικών πανεπιστημιακών σχολών και την εγκατάσταση των μη κρατικών παραρτημάτων των αλλοδαπών πανεπιστημίων και αν και κατά πόσο, με βάση το άρθρο 28 της Ευρωπαϊκής Ένωσης, επιτρέπεται, προτάσσεται και προκρίνεται η ελευθερία εγκατάστασης και η ελευθερία εκπλήρωσης, ουσιαστικά, εκπαιδευτικών υπηρεσιών επ’ αμοιβής. Όλα αυτά τα ζητήματα θα τεθούν εν ευθέτω χρόνω. Ωστόσο όμως θεωρώ ότι είναι ένα εφαλτήριο για την εξέλιξη και την πρόοδο εν γένει του δημοσίου αγαθού της παιδείας, όπως ρητώς κατοχυρώνεται στο Σύνταγμα.

Εν κατακλείδι, θα κάνω μια παρέκβαση -αν και δεν είναι της παρούσης, μολονότι ετέθη και από τους υπόλοιπους- καθόσον αφορά το σχέδιο νόμου το οποίο επίκειται για τον γάμο των ομοφυλοφίλων. Εδώ υπάρχει μια ρητή ένσταση. Η ένσταση ερείδεται όταν εν δέοντι καιρώ θα αναπτυχθεί η επιχειρηματολογία μου, ωστόσο όμως, εν τοιαύτη περιπτώσει, θεωρούμε ότι πρέπει να προκριθούν τα δικαιώματα των παιδιών, καθότι το οικογενειακό δίκαιο είναι παιδοκεντρικό. Πρέπει, προεχόντως και κυρίως να εξυπηρετηθεί το βέλτιστο και το κράτιστο συμφέρον των παιδιών, τη στιγμή την οποία σαφώς αναγνωρίζουμε τα θεμελιώδη δικαιώματα όλων των πολιτών ανεξαιρέτως, ανεξαρτήτως σεξουαλικού προσανατολισμού.

Όμως εδώ τίθεται ζήτημα ότι ο γάμος των ομοφυλοφίλων αποτελεί προϋπόθεση και ανοίγει την «κερκόπορτα» για την τεκνοθεσία, αντιβαίνοντας προς το συμφέρον των παιδιών, τα οποία έχουν το δικαίωμα να αναπτυχθούν στους κόλπους μιας παραδοσιακής οικογένειας με πατέρα και μητέρα, με ό,τι αυτό συνεπάγεται. Δεν είναι απλώς άτομα ή φιγούρες. Η μητέρα είναι η μεγάλη αγκαλιά, εξού και τιμούμε και την Υπεραγία Θεοτόκο.

Συν τοις άλλοις, θεωρούμε ότι είναι εκ του περισσού, διότι ήδη το σύμφωνο συμβίωσης κατοχυρώνει ρητώς τα δικαιώματα αυτά και υπάρχει επίσης και ο αναπληρωματικός θεσμός της οικογένειας ως προς τα ομόφυλα ζευγάρια, δηλαδή η ανάληψη της φροντίδας μέσω της αναδοχής.

Άρα, υπάρχουν δύο αρκούντως ικανοποιητικοί θεσμοί και θεωρούμε ότι είναι εκ του περισσού. Το αναφέρω αυτό, για να μην υπάρχουν κάποιοι κακοήθεις και κακόβουλοι οι οποίοι λένε ότι καθιστάμεθα αυτόκλητοι συνήγοροι της Κυβερνήσεως, επειδή αντιμετωπίζουμε κάθε σχέδιο νόμου περιπτωσιολογικά, χωρίς στείρα αντιπαράθεση. Οτιδήποτε εξυπηρετεί εν γένει την ευρύτερη έννοια του έθνους και υπηρετεί το δημόσιο αγαθό, εν τοιαύτη περιπτώσει, της εκπαίδευσης, σαφώς συντασσόμαστε.

Άρα, μετά από αυτή την παρενθετική παρέκβαση, συνελόντι ειπείν και εν κατακλείδι συντασσόμαστε και θα υπερψηφίσουμε το παρόν υπό ψήφιση σχέδιο νόμου, για όλους τους ανωτέρω ειδικά και εμπεριστατωμένους λόγους τους οποίους προεξέθεσα άρτι προσφάτως.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει τώρα η ειδική αγορήτρια από την Ελληνική Λύση κ. Σοφία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όλες οι κυβερνήσεις, συμπεριλαμβανομένης της παρούσης, παραβιάζουν συνεχώς το άρθρο 74, παράγραφος 5 του Συντάγματος που προβλέπει ότι προσθήκη ή τροπολογία άσχετη με το κύριο αντικείμενο του νομοσχεδίου ή της πρότασης νόμου δεν εισάγεται για συζήτηση. Οι άσχετες τροπολογίες συνεχίζουν να πέφτουν βροχή.

Πώς μπορεί ένας Πρωθυπουργός να ζητήσει από τους νέους να εφαρμόζουν τους νόμους, όταν η Κυβέρνησή του παραβιάζει, το σημαντικότερο εξ αυτών, το ίδιο το Σύνταγμα, με μία απαράδεκτη τροπολογία στην οποία υποτίθεται ότι φέρνετε μέτρα για τον εξορθολογισμό των τιμών του βρεφικού γάλακτος και τη διαφάνεια των τιμών γενικά; Πρόκειται ξεκάθαρα για απαράδεκτα ημίμετρα, γεμάτα ασάφειες. Βάζετε απευθείας ανάθεση, κατά παρέκκλιση του ορίου των 30.000 ευρώ. Να σας ξεκαθαρίσουμε ότι με τα λεφτά του ελληνικού λαού δεν παίζουμε.

Ταυτόχρονα, στην ίδια τροπολογία, εισάγετε και την παράταση της δυνατότητας ένταξης απόρων και ανασφάλιστων ασθενών με χρόνια νεφρική ανεπάρκεια τελικού σταδίου, την οποία κανονικά θα υπερψηφίζαμε, αλλά λόγω των ανωτέρω ρυθμίσεων θα ψηφίσουμε «παρών» στην τροπολογία του Υπουργείου Ανάπτυξης. Ανακατεύετε τις καλές με τις κακές διατάξεις, κατά την προσφιλή τακτική σας, για να εγκλωβίζετε τα Κόμματα της Αντιπολίτευσης.

Το Στρατηγικό Σχέδιο Επαγγελματικής Εκπαίδευσης, Κατάρτισης, Δια Βίου Μάθησης και Νεολαίας 2022-2024, στη σελίδα 6 γράφει ότι οι βασικοί λόγοι για τους οποίους προσδίδεται χαμηλό κύρος στην επαγγελματική εκπαίδευση είναι: Η έλλειψη αντικειμενικής και αξιόπιστης ενημέρωσης της κοινής γνώμης για τις δυνατότητες που προσφέρει η επαγγελματική εκπαίδευση, καθώς και η περιορισμένη αποτελεσματικότητα του μαθήματος του σχολικού επαγγελματικού προσανατολισμού στο Γυμνάσιο.

Στο ίδιο σχέδιο αναφέρεται επίσης ότι για την ενίσχυση της ισότιμης πρόσβασης και την ευρύτερη καθοδήγηση των νέων και ενηλίκων στην επιλογή των κατάλληλων για τον καθένα μαθησιακών διαδρομών, θα ενισχυθεί και το πεδίο της συμβουλευτικής και του επαγγελματικού προσανατολισμού, τόσο στις δομές της σχολικής εκπαίδευσης όσο και σε όλα τα επίπεδα ΕΕΚ και διά βίου μάθησης.

Τι κάνατε; Στο Γυμνάσιο γίνεται μόνο στο πλαίσιο των εργαστηρίων-δεξιοτήτων και μόνο στην Γ΄ Γυμνασίου, με τίτλο «Αγωγή σταδιοδρομίας, γνωριμία με επαγγέλματα». Όσον αφορά την ανάθεση σε εκπαιδευτικούς της διδασκαλίας των εργαστηρίων-δεξιοτήτων θεωρητικά είναι στη σωστή κατεύθυνση. Στην πράξη όμως ανατίθενται σε όποιον εκπαιδευτικό είναι διαθέσιμος, κυρίως για τη συμπλήρωση του ωραρίου του.

Από τα προγράμματα του Γενικού Λυκείου απουσιάζει παντελώς.

Όσον αφορά στα ΕΠΑΛ σχολικός επαγγελματικός προσανατολισμός υπάρχει μόνο στην Α΄ Λυκείου, με τίτλο «Ασφάλεια και υγεία στον χώρο εργασίας». Στις άλλες τάξεις ούτε αναφορά παρά την αυστηρή σύσταση του CEDEFOP για την καθοδήγηση των μαθητών από επαγγελματίες, καθώς και την επαγγελματική ανάπτυξη των επαγγελματιών επαγγελματικού προσανατολισμού, των εκπαιδευτικών της ΕΕΚ, των εκπαιδευτών και των συμβούλων.

Αν θεωρείτε ότι με την βδομάδα προσανατολισμού καλύψατε το σημαντικό θέμα που αφορά στο επαγγελματικό προσανατολισμό, γελιέστε. Αν δεν καθιερωθεί και ενσωματωθεί στα Γυμνάσια και την Α΄ Λυκείου των ΓΕΛ και μάλιστα από ειδικούς της συμβουλευτικής σταδιοδρομίας, αποτέλεσμα δεν θα υπάρχει. Ακόμη κι αν δεχτούμε ότι τα όμορα σχολεία διαμορφώνουν το πρόγραμμά τους, ώστε να συμμετάσχουν στην εβδομάδα προσανατολισμού των γειτονικών τους πρότυπων ΕΠΑΛ, τι θα γίνει με τα σχολεία που δεν είναι κοντά σε ένα πρότυπο ΕΠΑΛ;

Όλοι οι συντονιστές των ΓΕΛ πιέζουν τους εκπαιδευτικούς του Λυκείου να βγάλουν την ύλη, ώστε να μπορούν να συμμετάσχουν με αξιώσεις στις εξετάσεις με την Τράπεζα Θεμάτων. Νομίζετε ότι είναι πρόθυμοι να αφιερώσουν μια εβδομάδα για να συμμετάσχουν στην εβδομάδα προσανατολισμού;

Εμείς στην Ελληνική Λύση πιστεύουμε ότι η επαγγελματική εκπαίδευση και κατάρτιση διαδραματίζει καθοριστικό ρόλο στην αύξηση της παραγωγικότητας και την καταπολέμηση της ανεργίας. Ο ρόλος αυτός χρειάζεται την πραγματική ενίσχυση που του αξίζει.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα ο ειδικός αγορητής από το Κομμουνιστικό Κόμμα Ελλάδας κ. Δελής.

**ΙΩΑΝΝΗΣ ΔΕΛΗΣ:** Κύριε Πρόεδρε, ευχαριστώ.

Ελπίζοντας να συμβάλω σε μια ιστορική συζήτηση που άνοιξε γύρω από τα εκλογικά δικαιώματα των γυναικών, θέλω να πω ότι -ευπρόσδεκτη η συζήτηση βέβαια- για πρώτη φορά στην Ελλάδα οι γυναίκες σε βουλευτικές εκλογές ψηφίζουν το 1944, στις εκλογές στην ελεύθερη Ελλάδα, όπου εκλέγεται η Πολιτική Επιτροπή Εθνικής Απελευθέρωσης.

Εκλέγονται πέντε γυναίκες. Αξίζει να ακουστούν στη σημερινή ελληνική Βουλή τα ονόματά τους. Είναι η Μάχη Μαυρουδή, η Φωτεινή Φιλιππίδου, η Χρύσα Χατζηβασιλείου, η Μαρία Σβώλου και η Καίτη Νισυρίου-Ζεύγου. Αυτές είναι οι πρώτες Ελληνίδες γυναίκες Βουλευτές, με κάθε σεβασμό βεβαίως στη μνήμη της Ελένης Σκούρα.

Ξέρετε αυτή δεν είναι η ιστορία σύμφωνα με το Κ.Κ.Ε.. Είναι η πραγματική νεότερη ελληνική ιστορία και αυτή την ιστορία και την υποστηρίζει και την τιμά και την υπηρετεί το προσφάτως ανακαινισμένο Μουσείο Εθνικής Αντίστασης στους Κορυσχάδες της Ευρυτανίας, τα εγκαίνια μάλιστα του οποίου έκανε ο ίδιος ο σημερινός Πρόεδρος της ελληνικής Βουλής κ. Τασούλας.

Τώρα ξεκινώ με τις τροπολογίες. Ξεκινώ με την τροπολογία που έφερε ο κ. Σκρέκας. Και να πω επιγραμματικά ότι στην ουσία πρόκειται για μέτρα κυριολεκτικά «ασπιρίνες» για έναν ο οποίος έχει μια πολύ βαριά ασθένεια. Θα βοηθήσουν, αλλά πάρα πολύ λίγο. Δεν θα αντιταχθούμε σε αυτές τις ρυθμίσεις του κ. Σκρέκα. Θα ψηφίσουμε «παρών».

Όμως θέλουμε να σταθούμε λιγάκι στο τέταρτο άρθρο, στο τέταρτο κομμάτι της τροπολογίας που αφορά την υγεία, όπου για μια ακόμη φορά -και με την επίκληση αυτών των λεγομένων έκτακτων αναγκών της πανδημίας- αντί να αναπτυχθεί στη χώρα μας ο αναγκαίος εκείνος αριθμός μονάδων αιμοκάθαρσης, που χρειάζονται εδώ και πάρα πολλά χρόνια, έτσι ώστε να καλύπτονται οι ανάγκες των ασθενών με χρόνια νεφρική ανεπάρκεια, η Κυβέρνηση τι κάνει; Στέλνει πελάτες έτοιμους στον ιδιωτικό τομέα της υγείας. Φυσικά πρόκειται για μια συνειδητή επιλογή, δεν έχουμε καμμία αμφιβολία.

Παρακάτω στο δεύτερο κομμάτι του τέταρτου άρθρου αυτής της τροπολογίας, αντί να μονιμοποιηθούν οι εργαζόμενοι που καλύπτουν έτσι και αλλιώς πάγιες και διαρκείς ανάγκες στις βαριά υποστελεχωμένες δημόσιες μονάδες ψυχικής υγείας, τι κάνει η Κυβέρνηση; Ό,τι έκαναν και οι προηγούμενες, δηλαδή παρατείνει την εργασιακή ομηρία αυτών.

Ξέρετε δεν θα αντιταχθούμε ούτε σε αυτό. Θα ψηφίσουμε και σε αυτό «παρών». Γιατί; Γιατί στη μεν πρώτη περίπτωση, έστω και έτσι, έστω και με αυτόν τον ανορθόδοξο για εμάς τρόπο, βοηθιούνται αυτοί οι άποροι και ανασφάλιστοι αιμοκαθαιρόμενοι, που δεν μπορούν να εξυπηρετηθούν, όπως είπαμε, στο δημόσιο σύστημα υγείας και γιατί στη δεύτερη περίπτωση δίνεται η δυνατότητα παράτασης έστω της εργασιακής σχέσης κάποιων ανθρώπων, παρά το ότι δεν αποτελεί μια ολοκληρωμένη λύση.

Τώρα σε ό,τι αφορά την επόμενη τροπολογία για την Πυροσβεστική, θέλουμε να διευκρινίσουμε εδώ ότι η διαχρονική θέση του Κόμματός μας, του Κ.Κ.Ε., είναι ο αποχαρακτηρισμός του Πυροσβεστικού Σώματος από κάθε είδους στρατιωτικό χαρακτηριστικό είτε αφορά στη δομή του είτε αφορά στην αποστολή του είτε στη λειτουργία του προσωπικού του.

Θεωρούμε ότι η Πυροσβεστική πρέπει να οργανωθεί ως μία πολιτική υπηρεσία του δημοσίου, με τις παρεχόμενες υπηρεσίες βεβαίως να έχουν έναν καθαρά κοινωνικό προσανατολισμό και άρα και μια αντίστοιχη ως προς αυτό δομή. Θεωρούμε ότι αυτό συμφέρει και το κοινωνικό σύνολο, συμφέρει και το προσωπικό της Πυροσβεστικής.

Η σημερινή κυβερνητική τροπολογία, την οποία παρουσίασε εδώ ο κ. Τουρνάς, κινείται στην ακριβώς αντίθετη κατεύθυνση. Και το λέμε αυτό γιατί δίπλα σε αυτό το καταστροφικό υπόβαθρο που δημιουργεί αυτή η διαχρονική υποχρηματοδότηση της Πυροσβεστικής Υπηρεσίας, που οδηγεί βέβαια και σε μια απίστευτη υποστελέχωση, η Κυβέρνηση σήμερα τι προσπαθεί να κάνει; Αποπειράται να ενισχύσει τη στρατιωτική δομή αυτής της Υπηρεσίας, ενώ ταυτόχρονα αποπροσανατολίζει και από την κύρια αποστολή αυτού του Σώματος, εμπλέκοντάς το βαθύτερα στους κατασταλτικούς μηχανισμούς.

Θα καταψηφίσουμε αυτή την τροπολογία, διευκρινίζοντας ότι, στο τέταρτο άρθρο αυτής της τροπολογίας -γιατί είναι ξέρετε πολλά άρθρα μαζί, ετερόκλητα- αυτό που αφορά στις μεταβατικές διατάξεις για τη Γενική Γραμματεία Αποκατάστασης Φυσικών Καταστροφών και Κρατικής Αρωγής, προκύπτουν πάρα πολύ σοβαρά προβλήματα, κύριε Πρόεδρε, με τις μετακινήσεις προσωπικού των μεταφερόμενων υπηρεσιών. Εάν ερχόταν αυτοτελώς αυτό το κομμάτι ως τροπολογία δεν θα το καταψηφίζαμε. Θα ψηφίζαμε «παρών». Θέλουμε αυτό να διευκρινιστεί.

Τώρα ως προς το νομοσχέδιο δύο λόγια. Νομίζω ότι ακούστηκαν πάρα πολλά. Τοποθετηθήκαμε. Φωτίστηκαν όλες οι πλευρές. Θεωρούμε ως Κ.Κ.Ε. ότι επιβεβαιώνεται η κριτική μας και από την όλη συζήτηση που έγινε εδώ, γιατί τελικά αντί για αναβάθμιση σπουδών με σύγχρονα, επαρκή και εξοπλισμένα εργαστήρια προβλέπεται μια απλή συνένωση, συνέργεια, όπως θέλετε πείτε το, ήδη όμως απαρχαιωμένων κτηριακών υποδομών, γιατί δεν είναι μόνο, κύριε Υπουργέ, ο εξοπλισμός. Είναι και οι ίδιες οι υποδομές, αυτές καθ’ αυτές.

Αντί για πιστοποίηση μέσα στο πτυχίο, θα συνεχιστεί ο ίδιος δρόμος της απαξίωσης του πτυχίου και της μετατροπής του σε ένα προσόν που, για να γίνει πτυχίο, θα πρέπει να επαναπιστοποιηθεί, με την πληρωμή βεβαίως του ανάλογου παραβόλου στον ΕΟΠΠΕΠ. Αντί για μόνιμο προσωπικό, θα έχουμε τους χιλιάδες αναπληρωτές. Και το κυριότερο, αντί για μια ολοκληρωμένη επαγγελματική εκπαίδευση θα έχουμε δεξιότητες με ημερομηνία λήξης. Για όλους αυτούς τους λόγους καταψηφίζουμε επί της αρχής -το ξαναλέμε- το νομοσχέδιο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής ο ειδικός αγορητής, ο κ. Στέφανος Παραστατίδης

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Πρόεδρε, κυρίες και κύριοι συνάδελφοι, ζητούμενο σε μια δημοκρατία είναι να δούμε τι έχουμε κάνει, τι προτείνουμε, πού θα πάμε. Η λέξη «αξιολόγηση» είναι σημαία της Νέας Δημοκρατίας. Τη βάζω κι εγώ στο τραπέζι πολύ κεντρικά. Και η ερώτηση παραμένει για το εν λόγω νομοσχέδιο: Αξιολογήθηκε η κ. Κεραμέως στην επαγγελματική εκπαίδευση και κατάρτιση, στη μεταρρύθμιση την οποία έκανε; Πέτυχε ή όχι;

Η αξιολόγηση, ξέρετε, ξεκινάει διά του παραδείγματος από πάνω προς τα κάτω, από το Υπουργείο, από το τι κάναμε, από το νυν Υπουργείο. Χρηματοδοτεί και με τι ποσοστό την επαγγελματική εκπαίδευση και κατάρτιση; Από το περιεχόμενο σπουδών, από τον εξοπλισμό, από τις εγκαταστάσεις είμαστε ικανοποιημένοι; Είμαστε σε καλό σημείο; Θέλουμε να βελτιωθούμε; Πάμε μετά στις εκπαιδευτικές δομές, πάμε στους εκπαιδευτικούς, πάμε στους μαθητές, να πάμε παντού. Σήμερα, όμως, οι μόνοι που αξιολογούνται είναι οι μαθητές και οι εκπαιδευτικοί και με λάθος τρόπο.

Εμείς είπαμε ότι διαφωνούμε επί της αρχής με το νομοσχέδιο. Έχουμε μια διαφορετική φιλοσοφία. Εσείς πιστεύετε -και καλώς πιστεύετε, αυτή είναι η άποψή σας- ότι μπορείτε να δημιουργήσετε βηματοδότες να δώσουν τον ρυθμό, παραδείγματα τα οποία θα μπορέσουν να προχωρήσουν. Εμείς πιστεύουμε στη συμπερίληψη και πιστεύουμε ότι αυτό το μοντέλο οδηγεί στη διεύρυνση των ανισοτήτων.

Στη Νορβηγία, για παράδειγμα, στα σχολεία αξιολογούν και αξιολογούν με έναν δίκαιο τρόπο ξανά και ξανά και καταλήγουν να επιδοτούν, να στηρίζουν οικονομικά τα σχολεία που μένουν πίσω. Είναι μια άλλη ματιά, μια διαφορετική ματιά από αυτή του σημερινού νομοσχεδίου. Εσείς πιστεύετε ότι οι ανισότητες είναι φυσικές και εδραιωμένες. Εμείς όχι.

Ένας Αμερικανός φιλόσοφος, ο Τζον Ρολς, ένας πολύ σημαντικός, ίσως ο σημαντικότερος του 20ού αιώνα, λέει ότι η ανισότητα των ευκαιριών γίνεται αποδεκτή όταν αποβαίνει προς όφελος αυτών που έχουν τις λιγότερες ευκαιρίες. Αυτό πιστεύουμε εμείς. Εσείς όχι.

Έρχομαι στην τροπολογία. Να πω και εγώ ότι ξεκίνησε μια συζήτηση στην επιτροπή. Όταν ήρθε στα χέρια μου το νομοσχέδιο, το διάβασα και είδα τον τρόπο με τον οποίο τοποθετούνται και διορίζονται οι μάνατζερ με βάση το νομοσχέδιο. Μου έκανε εξαιρετική έκπληξη και μάλιστα αναρωτήθηκα γιατί δεν το συζητήσαμε, γιατί δεν το είδαν οι υπόλοιποι, αφού μπήκε στον δημόσιο διάλογο ο τρόπος να τοποθετείται ο μάνατζερ από τον Υπουργό, να παύεται από τον Υπουργό -εξηγήσαμε πώς γίνεται αυτό- και το έβαλα στη συζήτηση. Επιτροπή στην επιτροπή -κύριε Κονσόλα, το θυμάστε γιατί ήσασταν από την πρώτη επιτροπή εκείνη- μίλησα με την κ. Λυτρίβη, το έβαλαν και οι υπόλοιποι της Αντιπολίτευσης ως ζήτημα. Η απάντηση η οποία ήρθε από την Υφυπουργό είναι ότι γίνονται αξιοκρατικά οι προσλήψεις. Αυτή ήταν η πρώτη απάντηση μετά τη δεύτερη επιτροπή. Οπότε είπαμε στο ΠΑΣΟΚ να τολμήσουμε και να ετοιμάσουμε μία τροπολογία κόντρα και στο νομοσχέδιο στο οποίο ψηφίζουμε «όχι» επί της αρχής. Μου είπαν: Μα γιατί να το κάνεις; Είναι σχεδόν παράλογο. Εξήγησα ότι είναι διαφορετικό πράγμα το νομοσχέδιο και ο πυρήνας του νομοσχεδίου και διαφορετικό πράγμα η δημόσια διοίκηση, η αξιοκρατία και πώς αυτή υπηρετείται, δηλαδή φεύγει έξω από νομοσχέδιο, από κάθε νομοσχέδιο.

Φτάσαμε σήμερα εδώ. Εγώ θέλω να πω ότι θα ήμουνα πολύ πιο γενναιόδωρος αν υιοθετείτο η τροπολογία, όπως τουλάχιστον την είχαμε εμείς αποτυπώσει. Θα καταλογίσω βεβαίως πολύ καλή πρόθεση. Σπανίζει ακόμη και αυτό. Και νομίζω ότι έγινε μία προσπάθεια από το Υπουργείο, από τον Υπουργό πράγματι να προχωρήσουμε με έναν πιο δίκαιο τρόπο και να γίνει η τοποθέτηση με έναν πιο δίκαιο τρόπο.

Όμως δεν μπορώ να μην πω, παρά την καλή πρόθεση και το καλό κλίμα που επικράτησε σε αυτή τη συζήτηση -και αυτά οφείλω να τα πω και να τα ομολογήσω- ότι η φιλοσοφία της δικής μας τροπολογίας έλεγε ότι οι μάνατζερ αυτοί παίρνουν το επίδομα των γενικών διευθυντών του δημοσίου και παίρνοντας αυτό το επίδομα είπαμε ότι και ο τρόπος με τον οποίο τοποθετούνται θα έπρεπε να έχει αξιοκρατικά κριτήρια και να πληροί κάποιες προϋποθέσεις. Στους γενικούς διευθυντές του δημοσίου έχουμε δύο μέλη του ΑΣΕΠ, ένα νομικό σύμβουλο του κράτους, τρεις δηλαδή, και δύο του Υπουργείου. Είναι δηλαδή τρεις αυτοί οι οποίοι υπηρετούν την αξιοκρατία, γιατί το ΑΣΕΠ βεβαίως όπως καταλαβαίνετε, σηματοδοτεί και το αδιάβλητο της διαδικασίας διά της πλειοψηφίας.

Σήμερα στην τροπολογία με τον τρόπο με τον οποίο υιοθετήθηκε, λείπει ένα μέλος του ΑΣΕΠ και στη θέση του μπαίνει ένα μέλος το οποίο υποδεικνύει ο πρόεδρος της Εθνικής Σχολής Δημόσιας Διοίκησης, ο οποίος τοποθετείται από τον Πρωθυπουργό. Τι σημαίνει αυτό; Ότι αλλάζει ουσιαστικά η πλειοψηφία.

Ποιο είναι το πρόβλημα σε αυτή τη διαδικασία, αν και επαναλαμβάνω ότι εγώ την καλή πρόθεση την κρατώ; Το μεγάλο πρόβλημα -και το είπα και στον νόμο Κεραμέως τον πρόσφατο για τη δημόσια διοίκηση- είναι ότι το ΑΣΕΠ χρησιμοποιείται ως φύλλο συκής. Προσέξτε: Προκύπτει μια θέση, λέμε ότι είναι μέσω ΑΣΕΠ η θέση, σε αυτή τη θέση καταλήγει ένα πρόσωπο το οποίο επιλέγεται με έναν τρόπο ο οποίος έχει και αδιαφανή χαρακτηριστικά. Αυτό δεν πλήττει το κύρος του ΑΣΕΠ;

Για να έχει αυτό το ειδικό βάρος το ΑΣΕΠ και να σηματοδοτεί το αδιάβλητο, χρειάστηκαν πάρα πολλά χρόνια, πάνω από μία δεκαετία, για να πειστεί ο κόσμος ότι το ΑΣΕΠ ουσιαστικά υπηρετούσε την αξιοκρατία. Πήγαιναν στα γραφεία των Βουλευτών ξανά και ξανά πολίτες και έλεγαν ότι υπάρχουν «παραθυράκια». Και σήμερα ξαναβάζουν το ΑΣΕΠ ως φύλλο συκής. Διαφωνώ κάθετα με αυτό. Μάλιστα είχα πει στην ομιλία μου στον νόμο της Κεραμέως για τη δημόσια διοίκηση ότι θα έπρεπε και το ίδιο το ΑΣΕΠ να αντιδράσει και να διαμαρτυρηθεί.

Η προσπάθεια, λοιπόν, μας βρίσκει σύμφωνους. Να το ξεκαθαρίσω. Δεν την αμφισβητώ. Και το λέω ειλικρινά και σας το δίνω αυτό. Το είχα πει και στην επιτροπή. Η τροπολογία όμως όχι. Το ξεκαθαρίζω και αυτό για να είμαστε καθαροί.

Θα μου πείτε: Ρε Παραστατίδη, τα θέλεις όλα; Δεν είναι για μένα. Το δίκαιο θέλω. Αυτό ζητώ.

Κλείνω, επειδή ξεκινήσαμε με τις «βαπτίσεις», με τον «Νονό» του Κόπολα, που είναι και η αγαπημένη μου ταινία και υπάρχει μία φράση στην οποία απευθύνεται ο Κορλεόνε στον Φρέντο και του λέει: «Φρέντο, είσαι ο μεγάλος μου αδερφός. Σ’ αγαπώ. Μην τολμήσεις όμως να πάρεις ξανά το μέρος κάποιου που δεν είναι μέλος αυτής της οικογένειας».

Εγώ σας λέω, λοιπόν, να τολμήσετε και να πάρετε το μέρος ανθρώπων που δεν είναι της δικής σας οικογένειας. Κάντε το γιατί αυτό χρειάζεται η Ελλάδα. Κάντε το γιατί αυτό είναι αλλαγή παραδείγματος.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ η εισηγήτρια κ. Ουρανία Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε.

Στον επίλογο αυτής της διαδικασίας με τις πολύωρες συνεδριάσεις, τις άκρως ενδιαφέρουσες προσωπικά βγαίνω πιο εμπλουτισμένη και είμαι ευγνώμων γι’ αυτό.

Ακούσαμε πολλά, πολλές απόψεις. Νομίζω ότι συμφωνούμε όλοι ότι η επαγγελματική εκπαίδευση και κατάρτιση νοσεί. Στη θεραπεία διαφωνούμε, κύριε Υπουργέ. Και αφού εκ των πραγμάτων στα χέρια σας παραδίδουμε κάτι που τόσο αγαπάμε εμείς στον ΣΥΡΙΖΑ - Προοδευτική Συμμαχία, την επαγγελματική εκπαίδευση και κατάρτιση δηλαδή, θέλουμε να δεσμευτείτε σε κάποια θεμελιώδη ζητήματα.

Συμβουλευτική σταδιοδρομία: Τα γραφεία επαγγελματικής ανάπτυξης και σταδιοδρομίας είναι μια πολύ καλή πρακτική αν λειτουργήσει με έναν σωστό τρόπο, τόσο σε επίπεδο συμβουλευτικής σταδιοδρομίας, όσο και ψυχολογικής στήριξης μαθητών και σπουδαστών.

Χρηματοδότηση: Δεν μπορούν να γίνουν όλα αυτά τα οποία θέλουμε και δικαιούνται οι σπουδαστές μας και οι νέοι άνθρωποι αυτής της χώρας χωρίς γενναία χρηματοδότηση. Χρειαζόμαστε εργαστήρια εντός σχολείων, χρειαζόμαστε οπωσδήποτε νέα συγγράμματα, σύγχρονες ειδικότητες με γνώμονα και όσα ραγδαία αλλάζουν, όπως η τεχνητή νοημοσύνη και η ανάγκη να προστατευτεί το περιβάλλον όσο ποτέ. Να εκπαιδεύσουμε και την αγορά εργασίας (όχι μόνο τους σπουδαστές ώστε να ταιριάζουν εκεί) προκειμένου να γίνει δίκαιη και ελκυστική για τους σπουδαστές και μαθητές και αργότερα εργαζομένους.

Η επαγγελματική εκπαίδευση είναι ένα σημαντικό στοίχημα. Πρέπει να καταστεί μια επιλογή συνειδητή και ελκυστική, να είναι περήφανα τόσο τα παιδιά που την επιλέγουν όσο και οι οικογένειές τους, να υπάρχουν ασφαλιστικά και εργασιακά δικαιώματα κατά τη μαθητεία των ενηλίκων όμως σπουδαστών. Να υπάρχει διασφάλιση ασφαλούς πλαισίου μέσα στα σχολεία, σε σύγχρονα εργαστήρια για τους ανήλικους μαθητές, με προστασία της σωματικής και ψυχικής τους υγείας. Και ο διάλογος: να ακουστεί δυνατά η φωνή των σπουδαστών και των εκπαιδευτικών τους και να υπάρχει αξιοκρατία.

Συμφωνούμε, κύριε Παραστατίδη, είναι κοινωνική αναγκαιότητα, ποιοι θα διοικούν την επαγγελματική εκπαίδευση και κατάρτιση είναι πάρα πολύ σημαντικό. Και επειδή είναι μια πληγή πολλών χρόνων για την κοινωνία μας, πρέπει κάποτε αυτό να αλλάξει. Δεν φανταζόμουν ως παιδί που μιλούσαν όλοι τότε για έλλειμμα αξιοκρατίας ότι το 2024 θα μιλάμε ακόμη γι’ αυτό. Συμπερίληψη αληθινή για τα άτομα με αναπηρία και στην επαγγελματική εκπαίδευση και κατάρτιση.

Όσα σήμερα ζούμε σε κοινωνικό επίπεδο είναι αποτέλεσμα δυσλειτουργιών, δυσλειτουργικών επιλογών, λαθών και παραλείψεων στο παρελθόν. Η βία μεταξύ των ανηλίκων μεταξύ άλλων εκφράζει και τον θυμό και την απογοήτευση των νέων που δεν δικαιώσαμε. Θα ήταν ολέθριο να το ξανακάνουμε και να εκθρέψουμε τον φαύλο κύκλο της βίας. Θέλουμε οι αναδυόμενοι ενήλικες από τις δομές της επαγγελματικής εκπαίδευσης και κατάρτισης να είναι εξειδικευμένοι, να είναι καταρτισμένοι, μα πάνω απ’ όλα να είναι μορφωμένοι, με ισχυρά αναγνωρισμένα πτυχία και έτσι να υπάρχει ελπίδα να γίνουν χαρούμενοι πολίτες και εργαζόμενοι.

Μπορείτε να δεσμευτείτε γι’ αυτά;

Ευχαριστούμε πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο.

Κλείνουμε τις δευτερολογίες των εισηγητών και ειδικών αγορητών με την τοποθέτηση του εισηγητή της Νέας Δημοκρατίας κ. Εμμανουήλ Κόνσολα.

Ορίστε, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, αγαπητές και αγαπητοί συνάδελφοι, ξεκινάω με αυτό που είπε πριν ο Πρόεδρος κ. Γεωργαντάς. Είμαι πολύ τυχερός, είπε, που βρέθηκα σε αυτή τη συζήτηση αυτού του νομοσχεδίου. Τύχη αγαθή, λοιπόν, για τον Προεδρεύοντα της σημερινής συζήτησης, αλλά πράγματι τύχη αγαθή για όλους μας. Γιατί μπορεί ο Αδαμάντιος Καραναστάσης να ήταν το αίτιο, η αφορμή που άπλωσε γέφυρες ο Υπουργός και στη συνέχεια η κ. Κωνσταντοπούλου, όμως πρέπει να συνομολογήσουμε όλοι ότι αυτή η συζήτηση θα αποτελέσει σημείο αναφοράς για την επόμενη κοινοβουλευτική περίοδο μέχρι το τέλος της θητείας μας, για τρεις λόγους.

Θέλω να σας πείσω να ανατρέψετε τη σκέψη σας, γιατί αυτή η συζήτηση σήμερα και χάριν της τοποθέτησης της κ. Κωνσταντοπούλου, που αντί της δημόσιας λογοδοσίας η εισήγησή της πέρα από το ότι άπλωσε γέφυρες έδειξε ότι οι στάσεις και αναπαραστάσεις των Βουλευτών από όλες τις παρατάξεις εδραιώνονται με μια άποψη -γιατί όταν μιλάμε για εκπαίδευση, για παιδεία, για διδασκαλία πρέπει να γνωρίζουμε αυτούς τους όρους- και η άποψη έχει τεκμήρια. Σήμερα, λοιπόν, πολλοί από εμάς κατέθεσαν τεκμήρια πολιτικής.

Και επιτρέψτε μου να πω ότι δεν έχει ξύλινη υφή αυτή η συζήτηση. Είδαμε πολλές φορές να γίνονται αναφορές στο παρελθόν, αλλά διαπιστώσαμε όλοι -και επιμένω στις δύο εισηγήσεις του Υπουργού και της Προέδρου κ. Κωνσταντοπούλου- ότι η πολιτική συζήτηση έχει και συναίσθημα και αυτό είναι που κρίνουν οι πολίτες, κυρίες και κύριοι συνάδελφοι, εάν εδώ μετουσιώνουμε τις προσδοκίες των πολιτών με εφαρμοσμένες πολιτικές, με προτάσεις και με επιχειρήματα -τα τεκμήρια που λέγαμε.

Και επιτρέψτε μου, κυρίες και κύριοι συνάδελφοι, να πω ότι εδώ σέβομαι τα επιχειρήματα ένθεν και ένθεν και υπάρχει ευπρέπεια και αυτό είναι πολύ σημαντικό. Όμως το φύλλο συκής για το ΑΣΕΠ που ειπώθηκε από τον αγαπητό συνάδελφο του ΠΑΣΟΚ - ΚΙΝΑΛ θέλω να πιστεύω ότι ήταν μια ατυχής στιγμή στην τεκμηρίωσή του ότι η τροπολογία του ΠΑΣΟΚ δεν έγινε στο σύνολό της αποδεκτή από την ηγεσία του Υπουργείου Παιδείας. Με συγχωρείτε πάρα πολύ, αλλά αν αντί για δύο μέλη από το ΑΣΕΠ μπαίνει ένα και αυτό, κατά την άποψή σας, αποτελεί φύλλο συκής νομίζω ότι είναι μια εσφαλμένη αντίληψη.

Και θέλω επίσης να πάω στο δεύτερο στοιχείο της εισαγωγής μου. Είπα προηγουμένως για το συναίσθημα και για τις γέφυρες που απλώθηκαν από τις δύο πλευρές. Γιατί δεν είναι πλευρές δεξιά και αριστερά. Εδώ έγινε μια δημιουργική συζήτηση, έγινε μια πραγματική συζήτηση και προχωρήσαμε μπροστά, στο να βλέπουμε ότι δυνάμεις από διαφορετικές πολιτικές και κοινωνικές αφετηρίες συμφωνούν σε διάφορα θέματα.

Επειδή όσοι ασχολούμαστε με τις ανθρωπιστικές επιστήμες ασχολούμαστε και με τη μη λεκτική επικοινωνία, επιτρέψτε μου να πω ότι όσο μιλούσε η Κωνσταντοπούλου και ο Πιερρακάκης έβλεπα δεξιά και αριστερά τις πτέρυγες. Πιστεύω ότι διαπιστώσαμε πολλοί από εμάς ότι με απορία το έβλεπαν συνάδελφοι και διερωτόνταν αν συνέβαινε σε πραγματική αίθουσα. Ναι, κύριε Υπουργέ, σε πραγματική αίθουσα βρεθήκαμε, ούτε σε ψηφιακή ούτε σε virtual.

Και το λέω αυτό για ποιον λόγο; Διαπιστώσαμε ότι τα θέματα του νομοσχεδίου αφορούν στο έθνος και την πατρίδα, είναι εθνική υπόθεση και πρέπει να ξεπεράσουμε τα στεγανά και τα αναχώματα και να συμφωνήσουμε σε κάποια ζητήματα, και όπως το ΠΑΣΟΚ - ΚΙΝΑΛ συμφώνησε στο άρθρο 40 και κατέθεσε τροπολογία, θα περίμενα αν διαφωνούσε να καταθέσει αντί των προτάσεων επί του άρθρου 40 και άλλες θέσεις για άλλα άρθρα, να συμφωνήσουμε. Με συγχωρείτε πάρα πολύ, η άκριτη κριτική ότι όλα είναι λάθος και σε κατεύθυνση που δεν μπορούν να μας βρουν σύμφωνους, νομίζω ότι ανήκει σε άλλες εποχές. Και ξέρετε γιατί το λέω σε αυτή την αποστροφή τού επιλόγου μου; Γιατί όλοι συζητάμε για το μέλλον. Γιατί είναι μέλλον το γεγονός ότι πρέπει να είμαστε σύστοιχοι με την Ευρώπη, να φτάσουμε στους δείκτες ανάπτυξης μέσα από την επαγγελματική εκπαίδευση και κατάρτιση, σε ευρωπαϊκές πολιτικές που είναι πιο μπροστά από εμάς.

Είναι μέλλον όταν συζητάμε για τον εκσυγχρονισμό του εξοπλισμού. Κατανοώ τον αγαπητό συνάδελφο, εισηγητή του Κομμουνιστικού Κόμματος Ελλάδας, που λέει ότι είναι παρωχημένη η υλικοτεχνική υποδομή με το ζάσταβα, πέρα από τον ρομαντικό χαρακτήρα του ζάσταβα, εδώ όμως ο Υπουργός ανακοίνωσε…

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Λάντα.

**ΕΜΜΑΝΟΥΗΛ ΚΟΝΣΟΛΑΣ:** Λάντα; Ωραία.

Εδώ όμως ο Υπουργός ανακοίνωσε ότι δίνει εκατομμύρια ευρώ στον εκσυγχρονισμό της υλικοτεχνικής υποδομής. Σωστά, κύριε Υπουργέ; Άρα καλά κάνετε και το λέτε. Η κ. Κωνσταντοπούλου αναφέρθηκε στο ότι ναι, συνομολογούμε ότι έχουμε ευθύνες διαχρονικές και συνολικές. Εάν κρύψουμε και αυτό πίσω από τις κουρτίνες, κάνουμε λάθος για άλλη μια φορά. Αφού, λοιπόν, πάμε στο μέλλον εκσυγχρονίζουμε και την υλικοτεχνική υποδομή.

Και επειδή μιλάμε για το μέλλον θέλω να πω ότι το νομοσχέδιο συζητά και κάτι πολύ σημαντικό, τη διασύνδεση των κοινωνικών αναγκών με τις εκπαιδευτικές επιδιώξεις, γιατί τα προγράμματα σπουδών στα κέντρα αυτά έχουν δράσεις και περιεχόμενο σπουδών που είναι σύστοιχα με τις ανάγκες. Αναπτύσσουν δεξιότητες και ικανότητες που έχει ανάγκη η αγορά εργασίας. Ακούστε, δεν μπορούμε να έχουμε ενοχοποιήσει το σύνολο της αγοράς εργασίας μιλώντας μόνο για επιχειρηματίες και μεγάλες επιχειρήσεις γιατί, σε τελευταία ανάλυση, αυτές δίνουν θέσεις εργασίας, αλλά εδώ είναι υπό την εποπτεία του κράτους και μάλιστα αφού αφορά το μέλλον το νομοσχέδιο, από τα κέντρα που ιδρύονται για τον επαγγελματικό προσανατολισμό και την εποπτεία της πρακτικής το κράτος εποπτεύει αυτή την πρακτική άσκηση και δεν υποκαθιστά εργασία η μαθητεία. Για όνομα του Θεού. Εδώ έχουμε εφαρμογή πρακτικής άσκησης, άρα θεωρίας και πράξης, από την πρώτη στιγμή. Για το μέλλον μιλάμε.

Και επίσης κλείνοντας θα πω, κύριε Πρόεδρε, μέλλον είναι όταν έχουμε καλές πρακτικές και συνδέονται τα προγράμματα σπουδών με την Ευρώπη, με ευρωπαϊκές πολιτικές, με καλές πρακτικές. Αυτό προβλέπει το νομοσχέδιο και πολλά άλλα ζητήματα. Γι’ αυτό, χωρίς να κουράζω και να καταχρώμαι τον χρόνο, κύριε Πρόεδρε, θέλω για άλλη μια φορά να πω, κύριε Υπουργέ, ότι αυτή η μεταρρύθμιση που φέρνετε πρόσθετα του ν.4763 πηγαίνει ένα βήμα μπροστά. Δεν υποκαθιστά, όπως ασκείται κριτική από μερίδα της Αντιπολίτευσης, αλλά προχωρά ένα βήμα μπροστά και εκσυγχρονίζει επί του πεδίου τα ζητήματα της επαγγελματικής εκπαίδευσης και κατάρτισης διά βίου και έρευνας. .Διότι και η έρευνα μετράει και αυτή είναι που δημιουργεί πολιτικές στην παιδεία.

Θέλω, λοιπόν, κύριε Υπουργέ, να σας συγχαρώ, γιατί είστε σύστοιχος με τις ανάγκες της κοινωνίας, τολμηρά προχωρήσατε μπροστά. Επίσης, χαίρομαι και για σας και την κυρία Υφυπουργό που είπατε ότι τώρα στην εφαρμογή θα συνεχίσουμε τον διάλογο και για τους καλλιτέχνες και για τα υπόλοιπα ζητήματα που ενδεχόμενα προκύπτουν ως αβελτηρίες και έχετε και μετά από αυτό να κάνετε και άλλη δουλειά. Σε αυτή την κατεύθυνση, θα είμαστε μαζί σας.

Καλή δύναμη και εύχομαι έστω και τώρα να υπερψηφίσετε το νομοσχέδιο.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Η συζήτηση ολοκληρώνεται με την τοποθέτηση του Υπουργού Παιδείας, Θρησκευμάτων και Αθλητισμού κ. Πιερρακάκη.

Παρακαλώ, κύριε Υπουργέ.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Καθότιείναι προχωρημένη η ώρα θα είμαι σύντομος. Επιτρέψτε μου να πω ότι τα περισσότερα θέματα σε τεχνικό επίπεδο τα έχουμε καλύψει, οπότε θα ήθελα να σταχυολογήσω λίγα σημεία, τα οποία στο κλείσιμο αυτής της συζήτησης θα ήθελα να τονίσω.

Θα μου επιτρέψετε να ξεκινήσω από την ομιλία της κ. Κωνσταντοπούλου και να το πω όπως το αισθάνομαι. Η στάση σας τιμά το Κοινοβούλιο, όχι μόνο γιατί απαιτεί πολιτικό θάρρος, κυρίως επειδή νομίζω ότι μεταβολίζει ακριβώς το αίσθημα των καιρών, αυτό το οποίο ζητά ο κόσμος από όλους εμάς, να λέμε πραγματικά αυτό που πιστεύουμε, να συμφωνούμε εκεί που πρέπει να συμφωνούμε, να διαφωνούμε εκεί που πρέπει να διαφωνούμε, αν χρειάζεται να συγκρουστούμε, αλλά στα καλά -όπως το είπατε και όπως το είπε και ο κ. Καραναστάσης- το ποτήρι το νερό να το πιούμε για να πάμε παρακάτω. Αυτό απαιτείται από τη χώρα.

Βέβαια αυτή η εποικοδομητική στάση οφείλω να πω -επειδή το τανγκό θέλει δύο- ότι βαραίνει πρωτίστως εμάς ως Κυβέρνηση. Βαραίνει εμάς, γιατί πρέπει ταυτόχρονα να μπορούμε να υιοθετούμε, να παραδεχόμαστε, να αναγνωρίζουμε και να προχωράμε και εκεί που υπάρχει πεδίο συμφωνίας και ακόμη και εκεί που δεν υπάρχει πεδίο συμφωνίας αντλώντας όσο πιο καλές ιδέες μπορούμε. Διότι η καταγραφή σας, κυρία Κωνσταντοπούλου, ισχύει απολύτως. Η ιστορία της μεταπολίτευσης του Υπουργείου Παιδείας είναι μια ιστορία διαρκών αλλαγών, όχι απλώς σε κυβερνητικές αλλαγές, αλλά ακόμη και σε σχηματισμούς. Αυτή είναι η αλήθεια. Αυτό θα πρέπει να το περιορίσουμε όσο μπορούμε και ο μόνος μηχανισμός να το περιορίσουμε είναι να σφυρηλατήσουμε μικρές ή μεγαλύτερες συναινέσεις. Αυτή είναι η πραγματικότητα. Ο χώρος αυτός το έχει ανάγκη. Τα προβλήματα είναι μεγάλα. Στην καταγραφή του de facto θα συμφωνήσουμε. Θα έχουμε άλλες λύσεις, ενδεχομένως, αλλά τα προβλήματα είναι εκεί. Αυτό, λοιπόν, απαιτεί ένα πλήρως εποικοδομητικό πνεύμα.

Κλείνω το σχόλιό μου σε σχέση με όσα είπατε, λέγοντας ότι η στάση η δική σας αντανακλά την ευθύνη τη δική μας να υιοθετήσουμε και πολλές από τις ιδέες και να συνεχίσουμε τον διάλογο και σε ό,τι αφορά την καλλιτεχνική εκπαίδευση και σε ό,τι αφορά την υιοθέτηση προτάσεων ΙΝΕ-ΓΣΕΕ και των ατόμων με αναπηρία. Αυτό, λοιπόν, θα το κάνουμε και θα το δείτε σε συνεργασία με την Κοινοβουλευτική σας Ομάδα και με τους συνεργάτες σας.

Να συνεχίσω λέγοντας ότι αυτό προσπαθήσαμε να κάνουμε και με την τροπολογία του ΠΑΣΟΚ, κύριε Παραστατίδη. Η τριμελής επιτροπή όπως υπήρχε, έγινε πενταμελής. Άλλαξε η σύνθεσή της. Στα τέσσερα από τα πέντε μέλη, ουσιαστικά, έχουμε συμφωνήσει. Υπάρχει μια διαφοροποίηση όχι σε ό,τι αφορά το Εθνικό Κέντρο Δημόσιας Διοίκησης, γιατί αυτό είναι στην πρότασή σας. Η διαφοροποίηση είναι ότι τα δύο μέλη του ΑΣΕΠ γίνονται ένα για να υπάρξει και ένα εξειδικευμένο στέλεχος από τη Γενική Γραμματεία που αφορά την επαγγελματική εκπαίδευση και κατάρτιση, ένα μόνιμο στέλεχος.

Αυτό έχει να κάνει με δύο παραμέτρους. Η μία είχε να κάνει με τον φόρτο του ΑΣΕΠ, ο οποίος εκ των πραγμάτων είναι αδιαμφισβήτητος. Εδώ ειδικά υπήρξε και μια διάσταση υιοθέτησης αυτής της πρότασης σήμερα. Δηλαδή, δεν είχαμε την ευκαιρία να το συζητήσουμε εκτενώς και με το ΑΣΕΠ το προηγούμενο διάστημα. Χρειάστηκε να κάνουμε αυτή τη συζήτηση μαζί τους σήμερα. Αφ’ ετέρου, καλό είναι να υπάρχει και ένα εξειδικευμένο στέλεχος του χώρου τής επαγγελματικής εκπαίδευσης και κατάρτισης σε αυτή τη συζήτηση, άλλωστε τα υπόλοιπα στελέχη είναι στην πρότασή σας.

Νομίζω ότι συμφωνούμε πως ο τρόπος που επιλέγονται οι υπηρεσιακοί γραμματείς και τα στελέχη που θα επιλεγούν από το Νομικό Συμβούλιο του Κράτους, είναι ένας αντικειμενικός τρόπος στελέχωσης αυτής της επιτροπής. Οπότε το τεκμήριο της αντικειμενικότητας νομίζω ότι θα συμφωνήσουμε ότι υπάρχει.

Σε ό,τι αφορά τη μοριοδότηση, απλώς να προσθέσω ότι αυτό κρίναμε πως αφορά περισσότερο τα στοιχεία της προκήρυξης, οπότε θα δείτε και εκεί να υιοθετούμε και άλλες ιδέες, όπως αυτές έχουν αποτυπωθεί στην πρόταση. Δεν θα διστάσουμε να υιοθετήσουμε οποιαδήποτε καλή ιδέα, από όπου κι αν προέρχεται. Μιας και είναι μια ιδιαίτερα κινηματογραφική συνεδρίαση, με όρους Φράνσις Φορντ Κόπολα, υπάρχει και το ρητό που λέει: «Μάικλ, να μην τους αφήσεις ποτέ να ξέρουν τι σκέφτεσαι». Εγώ θα πω ότι θα ξέρετε τι σκεφτόμαστε και θα ξέρετε και τι θα κάνουμε πριν το κάνουμε, για να μπορέσουμε όσο το δυνατόν περισσότερο να το κάνουμε μαζί.

Σας ευχαριστώ και πάλι και σας καλώ να υπερψηφίσετε αυτό το νομοσχέδιο.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Παιδείας, Θρησκευμάτων και Αθλητισμού «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης και άλλες επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνουμε ότι η ψηφοφορία περιλαμβάνει την αρχή του νομοσχεδίου, τριάντα εννέα άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ, να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Ενίσχυση του Εθνικού Συστήματος Επαγγελματικής Εκπαίδευσης και Κατάρτισης και άλλες επείγουσες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 4 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 13 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 29 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 38 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Υπ. τροπ. 72/2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. τροπ. 73/3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |

**ΑΛΛΑΓΗ ΣΕΛΙΔΑΣ**

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Παιδείας, Θρησκευμάτων και Αθλητισμού: «Ενίσχυση του Εθνικού Συστήματος Επαγγελματικής Εκπαίδευσης και Κατάρτισης και άλλες επείγουσες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 543α )

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 22.44΄ λύεται η συνεδρίαση για αύριο, ημέρα Παρασκευή 19 Ιανουαρίου 2024 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**